
Clive Cussler este un celebru scriitor american 
contemporan, născut în 1931, în Aurora, Illinois. A început 
să scrie în 1965, iar cea mai mare creaţie a sa este Dirk Pitt, 
inginer marin, agent guvernamental şi aventurier. Cussler 
este autor sau coautor a 38 de cărţi, dintre care douăzeci 
de thrillere îl au ca personaj principal pe Dirk Pitt, cel mai 
recent dintre ele fiind Arctic Drift. Lor li se adaugă opt 
romane din seria Dosarele NUMA şi şase din seria Dosarele 
Oregon. Mai mult de şaptesprezece titluri ale sale au apărut 
consecutiv pe lista The New York Times a celor mai bine 
vândute opere de ficţiune. A mai publicat: Cyclops, 
Comoara, Dragonul, Sahara, Aurul incaşilor, Walhalla, 
Odiseea troiană, Şarpele, Aurul albastru. 

Operele sale de nonficţiune cuprind: The Sea Hunters şi 
The Sea Hunters Il, care descriu adevăratele aventuri ale 
NUMA (Naţional Underwater and Marine Agency), aflată în 
căutarea vaselor de importanţă istorică de mult pierdute, 
împreună cu echipa sa de voluntari, Cussler a descoperit 
mai mult de şaizeci de vase, printre care şi submarinul 
Hunley, pierdut cu mult timp în urmă. 

Asemenea eroului său, Dirk Pitt, Cussler este un iubitor al 
maşinilor clasice. 

Grant Blackwood, autorul seriei Briggs Tanner - The 
End ofenemies, The Wall of Night şi An Echo of War - este 
veteran al Forţelor Navale Americane şi a petrecut trei ani 
la bordul unei fregate echipate cu rachete ghidate. Trăieşte 
în Minnesota, unde lucrează la următorul său roman, primul 
dintr-o serie de thrillere ce îl are în prim-plan pe noul său 
erou, Sam Caulder. 

Aventurile soţilor Fargo, din care a apărut în 2010 prima 
carte, Aurul spartanilor, se anunţă fără urmă de îndoială 
una dintre cele mai populare serii ale genului. 


Clive Cussler şi Grant Blackwood 
IMPERIUL PIERDUT 
Lost Empire 


Soții Sam şi Remi Fargo, eroii din Aurul spartanilor, se 
întorc într-o nouă aventură palpitantă. 

In timp ce fac scufundări în Tanzania, Sam şi Remi Fargo 
descoperă un clopot aparţinând navei Shenandoah, de mult 
dispărută. Ei trebuie să găsească o modalitate de a-l 
recupera, fără să atragă atenţia guvernului tanzanian, dar o 
forţă mult mai puternică este angajată în aceeaşi vânătoare 
de comori. Un partid politic mexican în plină ascensiune, ai 
cărui membri se mândresc cu faptul că provin direct din 
suveranii azteci, intenţionează să găsească artefactul, 
deoarece conţine un secret care i-ar putea distruge. Prin 
Africa, Anglia, pădurile tropicale din Noua Guinee, insulele 
Kurile, pe coastele vulcanului Krakatoa şi în inima junglei 
mexicane, soţii Fargo şi adversarii lor nemiloşi îşi continuă 
goana, dar câştigători nu pot fi decât unii dintre ei. lar 
pedeapsa pentru eşec este moartea. 

Un nou thriller care te ţine cu sufletul la gură, o nouă 
serie de aventuri de la maestrul suspansului, Clive Cussler! 

Romanele lui Cussler sunt publicate în peste 40 de limbi, 
în mai bine de o sută de ţări ale lumii. 


Prolog 


Londra, Anglia, 1864 


Înainte de ivirea zorilor, bărbatul cunoscut sub numele de 
Jotun înainta hotărât prin ceaţă, cu gulerul de la mantaua 
marinărească ridicat şi cu un fular înfăşurat nu prea strâns 
în jurul gâtului şi al gurii, în faţa sa, aburii respirației 
umpleau aerul. 

Se opri brusc din mers şi ascultă. Auzise oare sunet de 
paşi? Îşi întoarse capul spre stânga, apoi spre dreapta. 
Undeva înaintea lui se auzi un zgomot înfundat. O cizmă 
lovind pavajul. Cu mişcări uşoare pentru un om de 
dimensiunile sale, Jotun păşi în umbra dintre coloanele care 
susțineau arcada unei porţi. Mâna din buzunar i se încleştă 
pe mânerul de la măciuca scurtă din plumb îmbrăcată în 
piele. Străzile secundare şi străduţele din Tilbury nu erau, 
de obicei, locuri prea prietenoase, cu atât mai puţin între 
asfinţitul şi răsăritul soarelui. 

— La naiba cu oraşul ăsta, bombăni Jotun. E întunecat, 
umed şi rece. Doamne ajută-mă! 

Îi era dor de soţie, îi lipsea ţara sa. Dar aici era nevoie de 
el - sau cel puţin aşa spuseseră mai-marii lui. Bineînţeles, 
se încredea în judecata lor, dar erau momente când ar fi 
schimbat bucuros îndatorirea actuală cu cele de pe un 
câmp de luptă. Măcar acolo îşi cunoştea duşmanul şi ştia 
cum să-l înfrunte: ucide sau vei fi ucis. Totul era foarte 
simplu. Şi totuşi, în ciuda distanţei, soţia sa prefera 
misiunea actuală celor anterioare. „E mai bine să fii departe 

şi viu decât aproape şi mort”, îi spusese ea când îşi primise 
ordinele. 

Jotun mai aşteptă câteva minute, dar nu se mai auzi nici 
o mişcare. Se uită la ceas: era trei şi jumătate. Peste încă o 
oră, străzile urmau să se trezească la viaţă. Dacă prada sa 
avea să încerce să se pună în mişcare, trebuia s-o facă 
înainte de ivirea zorilor. 

Reveni în stradă şi continuă să meargă spre nord până 
când ajunse la strada Malta, iar apoi se îndreptă spre sud, 
către docuri. In depărtare se auzea bătaia singuratică a 
clopotului unei geamanduri şi putea să simtă duhoarea 
apelor Tamisei. In faţa sa, zări prin ceaţă silueta solitară a 
unui om care fuma o ţigară la colţul dinspre sud-est al Căii 
Docului. Jotun traversă şi înaintă tiptil până când reuşi să 
vadă mai mult din acel colţ de stradă. Bărbatul era într- 
adevăr singur. Jotun se retrase înspre capătul străduţei pe 
care venise, iar apoi fluieră uşor o dată. Bărbatul se 
întoarse. Jotun aprinse un chibrit, îl lăsă să pâlpâie scurt, 
apoi îl stinse între arătător şi degetul mare. Bărbatul se 
apropie de Jotun. 

— 'Neaţa, domnule. 

— Incă n-aş zice că e, Fancy. 

— Asta cam aşa e, domnule. 

Fancy privi de-a lungul străzii, iar apoi către cer. 

— Eşti agitat? întrebă Jotun. 

— Cine, eu? Şi de ce aş fi? Un pricăjit ca mine care bate 
de unul singur străzile astea în puterea nopţii? Nu-i nimic în 
neregulă cu asta, nu? 

— Spune-mi care-i situaţia. 

— E acolo, domnule. E ancorată de patru zile. Dar al 
doilea rând de parâme e dezlegat. Am vorbit cu un amic 
care învârte treburi necurate pe la docuri. Se zvoneşte că 
merge în amonte. 

— Încotro? 

— Spre docurile Millwall. 

— N-au terminat încă docurile Millwall. De ce mă minţi? 

— Nu, domnule, asta am auzit. Millwall. In dimineaţa 
asta. 


— Am deja un om la Millwall, Fancy. Zice că sunt închise 
cel puţin încă o săptămână. 

— Imi pare rău, domnule. 

Jotun auzi în spatele său zgomotul inconfundabil făcut de 
frecarea dintre piele şi cărămidă şi îşi dădu imediat seama 
că lui Fancy îi părea rău din cu totul alte motive. Se consolă 
oarecum cu gândul că pungaşul ăsta pricăjit nu-l trădase 
din ranchiună, ci mai degrabă din lăcomie. 

— la-ţi tălpăşiţa, Fancy... Cară-te cât mai departe. Pleacă 
din Londra. Dacă mai dau de tine, o să-ţi spintec pântecele 
şi te fac să-ţi înghiţi maţele. 

— N-o să mă mai vedeţi vreodată, domnule. 

— Ai grijă să fie aşa, pentru binele tău. 

— Incă o dată, îmi pare rău. Mi-a plăcut dintotdeauna 
de... 

— Dacă mai scoţi un cuvânt, e ultimul. Cară-te! 

Fancy grăbi pasul şi se pierdu în ceaţă. 

Jotun îşi calculă repede opţiunile. Dacă Fancy minţise în 
legătură cu Millwall, atunci minţea şi în legătură cu corabia, 
ceea ce, în consecinţă, însemna că mergea în aval, nu în 
amonte. Nu putea permite să se întâmple asta. Intrebarea 
se punea astfel: era mai înţelept să fugă de oamenii care se 
apropiau din spatele lui sau să-i înfrunte? Dacă fugea, 
aveau să-l urmărească şi ultimul lucru de care avea nevoie 
era să facă zarvă în preajma docurilor. Echipajul corabiei 
era, cel mai probabil, cu nervii întinşi deja la maximum, iar 
el avea nevoie să îi surprindă liniştiţi şi fără nici o bănuială. 

Jotun se răsuci cu faţa înspre străduţă. 

Erau trei, unul doar o idee mai scund decât el, ceilalţi doi 
- cu mult mai scunzi, dar cu toţii aveau umerii largi şi solizi, 
iar capetele le erau asemenea unor găleți. Erau mardeiaşi 
de stradă. Cuţitari care îţi iau beregata. Dacă ar fi fost 
suficientă lumină cât să le vadă chipurile, era sigur că ar fi 
descoperit mulţi dinţi lipsă, o mulţime de cicatrice şi nişte 
ochi mici şi răi. 

— Bună dimineaţa, domnilor. Cu ce vă pot fi de folos? 

— Nu-ţi îngreuna situaţia, zise cel mai solid dintre ei. 

— Cuţite, pumni sau ambele? întrebă Jotun. 

— Ce zici? 

— Nu contează. Alegerea vă aparţine. Haideţi, să-i dăm 
drumul! 

Jotun îşi scoase mâinile din buzunare. 

Cel mai solid se aruncă înspre el. Jotun văzu cum scoate 
cuțitul de la brâu, o mişcare precisă, gândită să-i despice 
artera femurală de la unul dintre picioare sau să-i spintece 
pântecele. Jotun nu doar că era cu vreo cinci centimetri mai 
înalt decât el, dar avea braţele mai lungi cu cel puţin zece 
centimetri şi se folosi de acest avantaj lansând un upercut. 
In ultima clipă, lăsă măciuca ascunsă de palmă să se avânte 
înainte. Măciulia de plumb îmbrăcată în piele îl plesni pe 
bărbat direct sub bărbie. Capul îi zvâcni în sus şi individul se 
întoarse împleticindu-se înspre amicii săi, după care se 
prăbuşi în fund. Cuţitul se rostogoli zornăind pe pavaj. Jotun 
se avântă înainte, îşi ridică genunchiul la piept şi îşi înfipse 
cu putere călcâiul cizmei în glezna matahalei, zdrobindu-i 
osul. Individul începu să urle. 

Ceilalţi ezitară, dar numai pentru o clipă. Adeseori, în 
astfel de circumstanţe, o haită de lupi se împrăştie în 
momentul în care conducătorul e pus la pământ, dar tipii 
ăştia erau obişnuiţi cu luptele uşoare. 

Cel din dreapta îşi ocoli partenerul căzut, îşi cobori 
umărul şi porni la atac asemenea unui taur. Asaltul era, 
bineînţeles, un vicleşug. Intr-una dintre mâini avea ascuns 
un cuţit; în momentul în care Jotun l-ar fi înlănţuit cu 
braţele, lama şi-ar fi făcut apariţia. Jotun îşi duse repede 
piciorul stâng înapoi cu un pas, îl încordă, iar apoi ţâşni 
înainte, ridicându-şi totodată piciorul drept în aer. Lovitura îl 
nimeri pe bărbatul aflat în fugă direct în figură. Jotun auzi 
scrâşnetul jilav al osului. Individul căzu în genunchi, se 
balansă preţ de o secundă, apoi se prăbuşi cu chipul pe 
pavaj. 

Ultimul tip încerca să nu ezite, iar Jotun îşi dădu seama 
ce îl frământa: era acea clipă de cumpănă când un om 
conştientizează că urmează să moară dacă nu ia decizia 
corectă. 

— Sunt încă vii, zise Jotun. Dacă nu te întorci acum şi te 

cari, o să te omor. 

Bărbatul stătea ţeapăn, cu cuțitul întins. 

— Haide, băiete, chiar te-au plătit îndeajuns cât să 
merite? Ş 

Omul îşi cobori cuțitul. Inghiţi în gol, scutură o dată din 
cap, iar apoi se întoarse şi fugi. 


La fel făcu şi Jotun. Fugi cât îl ţineau picioarele de-a 
lungul străzii, intră pe Calea Docului, se strecură printr-un 
gard viu şi tăie strada St. Andrews. O străduţă scurtă îl duse 
în dreptul unor depozite. Alergă printre ele, sări din mers 
peste un gard, ateriză cu greu, se rostogoli, reuşind să se 
pună din nou pe picioare şi continuă să înainteze până când 
auzi zgomotul lemnului sub talpa cizmelor. Era la docuri. 
Privi spre stânga, apoi spre dreapta, dar totul era învăluit în 
ceaţă. 

Încotro? 

Îşi întoarse capul, citi numărul clădirii care se înălța lângă 
el, apoi se răsuci pe călcâie şi alergă înspre sud încă 
cincizeci de metri. La dreapta sa, auzi plescăitul apei. 
Alunecă încercând să se oprească, se lovi de un maldăr de 
lăzi, se împletici în lateral, dar îşi regăsi echilibrul. Sări pe 
lada cea mai mică, apoi se căţără peste celelalte. La cinci 
metri sub el, putea să distingă cu greu suprafaţa apei. Privi 
în susul râului, nu văzu nimic, după care se întoarse pentru 
a se uita în aval. 

La circa douăzeci de metri distanţă văzu sclipirea slabă a 
unei lumini gălbui în spatele unei ferestre cu canat central; 
deasupra ferestrei, dincolo de balustrada punţii superioare, 
se vedea cabina timonei. 

— La naiba! strigă Jotun. Pe toţi dracii! Nava alunecă în 
ceaţă şi dispăru. 


Capitolul 1 


Insula Chumbe, Zanzibar, Tanzania 

Rechinii ţâşniră pe lângă ei, la limita câmpului lor vizual, 
siluete gri şi alunecoase din care Sam şi Remi Fargo văzură 
doar înotătoarele ascuţite ca nişte cuțite şi zvâcnirea cozilor 
care dispăreau în perdeaua vârtejurilor de nisip. Ca de 
obicei, Remi refuzase să piardă ocazia de a face fotografii şi 
tot ca de obicei, îl rugase pe Sam să-i servească drept 
punct de reper în timp ce îşi regla performantul aparat 
subacvatic, încercând să surprindă freamătul rechinilor care 
se hrăneau. |n acest moment, Sam se temea nu atât de 
rechini, cât de abisul din spatele său - un hău de patruzeci 
şi cinci de metri care se deschidea înspre adâncurile 
întunecate ale canalului Zanzibar. 

Remi îşi înălţă capul deasupra aparatului, îi zâmbi din 
priviri prin masca de scafandru şi îi făcu semn că totul era 
în regulă. încântat, Sam înotă înspre ea şi i se alătură. 
Ingenuncheară împreună în nisip şi urmăriră spectacolul. 
Era luna iulie, se aflau pe coasta Tanzaniei în timpul 
anotimpului musonic, iar curentul cald al Africii de Est se 
deplasa dinspre sud-est până când întâlnea capul sudic al 
Zanzibar-ului, unde se despărţea în curenţi continentali şi 
oceanici. Pentru rechini se crea astfel un „jgheab pentru 
hrană” în zona de aproape treizeci de kilometri care 
despărţea Zanzibarul de continent, prin care peştii erau 
purtaţi înspre nord. Era un irezistibil bufet în mişcare, după 
cum îl denumise Remi. 

Sam şi Remi avuseseră grijă să rămână în interiorul a 
ceea ce numiseră „zona de siguranţă”, acea fâşie de 
patruzeci şi cinci de metri de apă limpede precum cristalul 
de lângă insula Chumbe. Dincolo de ea se afla hăul care se 
deschide înspre canal. Nu aveau cum să nu observe linia de 
demarcaţie: curentul, care se deplasa cu şase noduri sau 
poate chiar mai mult, ridica o perdea tulbure de nisip, 
alunecând de-a lungul bancului de nisip al insulei. Sam şi 
Remi porecliseră această porţiune „zona de adio”; dacă 
păşeai în curentul vertiginos fără o coardă de siguranţă, 
câştigai o călătorie fără întoarcere în susul coastei. 

In ciuda pericolului - sau poate tocmai datorită acestuia - 

călătoria anuală în Zanzibar se număra printre preferatele 
lor. Pe lângă rechini, peştii cu care se hrăneau aceştia, 
curenţii vertiginoşi şi furtunile de nisip subacvatice, curentul 
Africii de Est le oferea şi comori - deşi erau, de obicei, doar 
fragmente şi rămăşiţe lipsite de altă valoare decât aceea că 
le suscitau curiozitatea, Sam şi Remi se mulţumeau cu atât. 
De-a lungul secolelor, corăbiile navigaseră pe lângă coasta 
estică a Africii, de la Mombasa până la Dar es Salaam, 
multe dintre ele fiind încărcate cu aur, pietre preţioase şi 
fildeşi, având ca destinaţie oraşele imperiilor coloniale. 
Nenumărate corăbii se scufundaseră în canalul Zanzibar şi 
în preajma acestuia, cu încărcăturile risipite pe fundul 
apelor, aşteptând ca un curent să le scoată la iveală sau să 
le împingă sub ochii unor scufundători curioşi precum soţii 
Fargo. De-a lungul anilor, găsiseră monede de aur şi de 
argint din vremea Imperiului Roman, altele bătute de 
coroana Spaniei, ceramică din China, jad din Sri Lanka, 
tacâmuri de argint... Descoperiseră de toate, atât lucruri 
fascinante, cât şi obiecte legate de existenţa cotidiană. 
Deocamdată, în această călătorie găsiseră un singur obiect 
notabil: o monedă de aur fasonată precum un diamant, atât 
de încrustată cu depuneri marine, încât nu mai puteau 
distinge nici un detaliu. 

Sam şi Remi mai urmăriră rechinii hrănindu-se preţ de 
câteva minute, iar apoi, încuviinţând reciproc din cap, se 
răsuciră şi începură să înoate înspre sud de-a lungul 
fundului apei, oprindu-se din când în când pe rând pentru a 
răscoli nisipul cu o paletă de ping-pong, în speranţa că 
movila pe care o ochiseră ascundea o bucăţică de istorie. 

Insula Chumbe, cu o lungime de circa zece kilometri şi o 
lăţime de trei, are forma unei cizme de femeie, cu tibia, 
glezna şi vârful îndreptate înspre canal, iar gamba, tocul 
ascuţit şi talpa - faţă în faţă cu Zanzibarul. Chiar deasupra 
gleznei, bancul de nisip era întrerupt de un golfuleţ care 
ducea la laguna creată de tocul ascuţit. 

După ce se târâră de-a lungul nisipului vreme de 
cincisprezece minute, Sam şi Remi ajunseseră acolo unde 
fâşia care alcătuia tocul se desprindea de restul insulei şi se 

îndreptară înspre vest până la zece metri de plajă, după 
care porniră din nou spre nord, pentru a-şi continua 
căutarea. Acum începură să fie mai atenţi. De-a lungul 
acestei fâşii de nisip, canalul se afla periculos de aproape 
de plajă, un intrând de forma unui balon care le restrângea 
„zona de siguranţă” la doar doisprezece metri. Remi înota 
aproape de mal, cu câţiva metri înaintea lui Sam, fiecare 
dintre ei asigurându-se periodic că celălalt nu s-a lăsat 
purtat înspre hău. 

Cu colţul ochiului drept, Sam zări ceva strălucind, licărul 
fulgurant al aurului. Se opri din înot, îşi înfipse genunchii în 
nisip, apoi ciocăni cu cuțitul în rezervorul de oxigen pentru 
a-i atrage atenţia lui Remi. Aceasta se opri la rândul ei, se 
răsuci şi înotă până la el. Sam arătă înspre acel loc. Remi 
încuviinţă din cap. Sam porni înainte, înotând înspre țărm 
până când zăriră bancurile de nisip. Era un zid de nisip de 
aproape patru metri înălţime, delimitând o râpă unde 
adâncimea apei creştea, de la mai puţin de doi metri până 
la şase metri. Se opriră în faţa bancului şi priviră împrejur. 

Ridicând din umeri, Remi îl întrebă unde anume. 

Sam ridică la rândul său din umeri şi continuă să-şi 
poarte privirea de jos în sus, de-a lungul bancului. Acolo 
era! Zări din nou, la şase metri la dreapta sa, sclipirea 
aurului. Aici „zona de adio” era şi mai aproape, la nici trei 
metri în spatele lor. Chiar şi de la această distanţă simțeau 
vâltoarea curentului, asemenea unui vârtej care încerca să-i 
tragă înspre adâncuri. 

leşind din peretele bancului, cam pe la înălţimea taliei, se 
afla ceea ce părea o porţiune de aproximativ cincisprezece 
centimetri din inelul unui butoi. Deşi era acoperit cu 
depuneri marine, în câteva locuri curentul împroşcase inelul 
cu nisip, scoțând la iveală luciul metalic. 

Sam întinse mâna şi începu să împrăştie nisipul din jurul 
inelului. Porțiunea liberă deveni tot mai mare, douăzeci de 
centimetri, apoi douăzeci şi cinci, înainte de a se curba şi a 
se pierde în nisip. Sam ridică paleta, încercând să 
dezgroape câteva dintre doagele butoiului, asta dacă 
lemnul putrezise cumva între timp. 

Sam nu mai agita paleta. Privi înspre Remi şi văzu că 
ochii i se măriseră în spatele măştii. Deasupra inelului nu se 
afla lemn putrezit, ci o faţadă din metal curbat. Sam se lăsă 
în genunchi şi înaintă până când pieptul îi era aproape lipit 
de banc, apoi îşi întinse gâtul şi începu să fluture paleta în 
spatele inelului. După treizeci de secunde, se formă o 
cavitate. Cu grijă, mişcându-se încet, Sam îşi strecură mâna 
în golul format şi palpă interiorul cu degetele răsfirate. 

işi retrase braţul şi se îndepărtă de obiect până când 
ajunse în dreptul lui Remi. Ea îl privi cu ochi avizi. El 
încuviinţă din cap. Nu încăpea îndoială: butoiul nu era butoi, 
ci clopotul unei corăbii. 


— Ei bine, nu mă aşteptam la asta, zise Remi câteva 
minute mai târziu, după ce ieşiseră la suprafaţă. 

— Cred şi eu, îi răspunse Sam după ce îşi scoase din gură 
capul tubului de respirat. 

Până acum, obiectul cel mai mare pe care îl găsiseră 
fusese o tavă de argint de pe o navă de transport din cel 
de-al Doilea Război Mondial. 

Remi îşi scoase labele de scafandru şi le aruncă peste 
balustradă, pe duneta navei pe care o închiriaseră - o 
şalupă ca acelea pentru transportul de persoane, lungă de 
şapte metri şi jumătate, fabricată de Andreyale şi proiectată 
de Joubert-Nivelt, având încrustaţii de lemn lăcuit de tec şi 
ferestre în stil retro precum cele ale metrourilor - iar apoi se 
căţără pe scară, urmată de Sam. După ce îşi scoaseră şi 
restul echipamentului şi îl duseră în cabina şalupei, Remi 
luă două sticle de apă din lada frigorifică şi îi aruncă una lui 
Sam. Se aşezară pe scaunele de pe punte. 

— De cât timp crezi că se află acolo? întrebă Remi. 

— E greu de zis. Nu durează mult până să capete patină. 
Va trebui să vedem grosimea depunerilor de pe restul 
vasului. Interiorul părea destul de puţin afectat. 

— Dar limba? 

— N-am dat de ea. 

— Se pare că avem o decizie de luat. 

— Aici ai dreptate. 

Nu doar că guvernul tanzanian avea nişte legi 
neortodoxe când venea vorba despre obiectele recuperate 
de pe epave, dar insula Chumbe era cunoscută oficial sub 
numele de Parcul Marin Insula Chumbe, iar o bună parte din 
ea fusese împărţită între un Sanctuar al Recifului şi o 
Rezervaţie a Pădurii de Corali. Inainte ca Sam şi Remi să 
poată acţiona în vreun fel, trebuiau să îşi dea seama dacă 
clopotul se afla în vreuna dintre aceste zone protejate. Dacă 
aveau să depăşească acest obstacol, puteau să treacă la 
următorul pas cu conştiinţa împăcată: să stabilească 
proveniența şi (sau) originea clopotului, o etapă necesară 
dacă voiau să-l revendice în mod legal înainte de a anunţa 
autorităţile locale de prezenţa sa. Păşeau pe o sârmă foarte 
subţire. Dacă reuşeau să ajungă pe partea cealaltă, aveau 
şansa să pună mâna pe ceea ce putea fi o descoperire 
istorică importantă, dar la ambele capete ale firului se aflau 
legi care, în cel mai bun caz, amenințau ca descoperirea să 
le fie luată şi în cel mai rău, puteau duce la întocmirea unui 
dosar penal. Conform legii, puteau să ia orice artefact găsit 
pentru care nu erau necesare „metode extraordinare de 
excavare”. Fleacurile precum moneda în formă de diamant 
găsită de Remi nu puneau probleme, dar clopotul unei nave 
se înscria în cu totul altă categorie. 

Nimic din toate acestea nu era ceva nemaiîntâlnit de soţii 
Fargo. Impreună sau separat, în timpul liber sau în timp ce 
îşi exercitau profesia, Sam şi Remi vânaseră comori, 
artefacte şi secrete istorice aproape de la începutul 
existenţei lor ca adulţi. 

Călcând pe urmele tatălui ei, Remi studiase la Boston 
College şi terminase un masterat în antropologie şi istorie, 
având ca specializare căile comerciale din Antichitate. 

Tatăl lui Sam, care murise cu câţiva ani în urmă, fusese 
unul dintre inginerii de vârf din programul spaţial al NASA! 

1 National Aeronautics and Space Administration (Agenţia 
Naţională pentru Aeronautică şi Spațiu), agenţie care 
administrează programul spaţial public al Statelor Unite ale 
Americii, fiind responsabilă de cercetarea aerospațială civilă şi 
militară (n.tr.) 

iar mama sa, o femeie plină de viaţă, administra o barcă 
pentru scufundări turistice. 

Sam era licenţiat în inginerie la Caltech?, de unde se 
întorsese şi cu câteva trofee la fotbal şi lacrosse’. 

Când mai avea doar câteva luni până la absolvire, Sam 
fusese abordat de un om despre care aflase ulterior că 
făcea parte din DARPA“ - Agenţia de Proiecte pentru 
Cercetare Avansată în Apărare ramura guvernamentală 
pentru cercetare şi dezvoltare. Ideea de a activa în 
domeniul ingineriei pur creative, dar şi ocazia de a-şi servi 
patria făcuseră ca decizia lui Sam să fie una uşoară. 

După ce lucrase timp de şapte ani în cadrul DARPA, Sam 
se întorsese în California şi o cunoscuse pe Remi la 
Lighthouse, un club de jazz de pe plaja Hermosa. Sam 
intrase în club pentru a bea o bere rece, iar Remi se afla 
acolo pentru a sărbători reuşita unei expediţii de cercetare 
pornite de la nişte zvonuri despre o corabie spaniolă 
scufundată pe lângă golful Abalone. 

Deşi nici unul dintre ei nu se referise vreodată la prima 
lor întâlnire ca la o dragoste la prima vedere, amândoi 
conveniseră că fusese ceea ce s-ar putea defini prin 
„certitudine încă din prima oră”. Şase luni mai târziu, se 
căsătoreau în locul unde se cunoscuseră, organizând o 
ceremonie restrânsă la clubul Lighthouse. 

incurajat de Remi, Sam se aruncă cu capul înainte şi îşi 
deschise o afacere proprie, reuşind să se umple de bani 
încă din primul an în urma inventării unui scanner laser pe 
bază de argon care putea să identifice şi să recunoască de 
la distanţă amestecul de metale şi aliaje, fie că era vorba 


2 California Institute of Technology este o universitate privată 
din Statele Unite, situată în Pasadena, California (n.tr.) 

3 Joc sportiv american între două echipe, fiecare dintre jucători 
căutând să introducă mingea în poarta celeilalte echipe cu 
ajutorul unei crose ce are la capăt o plasă pentru prinderea, 
transportarea şi pasarea mingii (n.tr.) 

1 Defense Advanced Research Projects Agency este o agenţie a 
Departamentului Apărării al Statelor Unite care are rolul de a 
dezvolta noi tehnologii pentru forţele armate (n.tr.) 

despre aur sau argint, despre platină sau paladiu. Vânătorii 
de comori, universităţile, corporaţiile şi companiile de 
exploatări miniere s-au înghesuit să obţină licenţa pentru 
invenţia lui Sam şi în doar doi ani, Grupul Fargo obținea un 
profit net anual de trei milioane de dolari. In patru ani, 
corporaţiile cu buzunare adânci îi băteau la uşă. Sam şi 
Remi acceptară oferta cea mai consistentă, vândură 
compania pentru o sumă care să le asigure un trai 
confortabil pentru tot restul vieţii şi se dedicară apoi 
adevăratei lor pasiuni: vânătoarea de comori. 

Pentru Sam şi pentru Remi motorul existenţei nu erau 
banii, ci aventura şi satisfacția de a vedea Fundaţia Fargo 
înflorind. Fundaţia, care îşi împărțea donațiile între copiii 
sărmani sau abuzaţi, protecţia animalelor şi conservarea 
naturii, se dezvoltase vertiginos în ultimul deceniu, făcând 
donaţii de aproape douăzeci de milioane de dolari către 
diferite organizaţii doar în decursul ultimului an. O parte 
considerabilă din această sumă fusese oferită chiar de Sam 
şi de Remi, iar restul provenea din donaţii private. De bine 
sau de rău, aventurile lor atrăseseră destul de mult atenţia 
presei, iar asta adusese după sine donaţii din partea unor 
persoane bogate şi sus-puse. 

Intrebarea cu care se confruntau acum era dacă acest 
clopot de corabie putea să producă fonduri pentru 
activităţile lor filantropice sau dacă se dovedea doar o 
curiozitate istorică menită să îi fascineze. Bineînţeles, chiar 
şi aşa, lucrurile nu se schimbau prea mult. Incercarea de a 
dezlega mistere istorice le oferea o bucurie în sine. Oricum 
ar fi stat lucrurile, ştiau de unde ar fi fost indicat să înceapă. 

— E momentul să o sunăm pe Selma, zise Remi. 

— E momentul să o sunăm pe Selma, admise Sam. 


O oră mai târziu, se aflau înapoi la bungalow-ul 
asemănător celor de pe plantaţii pe care îl închiriaseră pe 
plaja Kendwa, de pe capul nordic al Zanzibarului. In timp ce 
Remi pregătea o salată din fructe proaspete şi felii de 
prosciutto şi mozzarella, Sam o sună pe Selma. Deasupra 
lor, agăţat de tavan, un ventilator de un metru şi jumătate 

vântura aerul, iar prin uşile duble pătrundea briza 
răcoroasă, umflând perdelele de tifon. 

Deşi în San Diego era patru dimineaţa, Selma Wondrash 
răspunse încă de la primul ţârâit al telefonului. Sam şi Remi 
nu se mirară, pentru că ajunseseră la convingerea că Selma 
dormea doar patru ore pe noapte, mai puţin duminica, zi în 
care dormea cinci. 

— Când sunteţi în concediu, mă sunaţi doar dacă aţi dat 
de necazuri sau sunteţi pe punctul de a intra într-o belea, se 
auzi glasul Selmei prin difuzor, fără nici un preambul. 

— Nu-i adevărat, răspunse Sam. Anul trecut te-am sunat 
din insulele Seychelles pentru... 

— Pentru că o hoardă de babuini a dat iama în casa 
voastră de pe plajă, a distrus mobila şi şi-a luat tălpăşiţa cu 
toate bunurile voastre, iar poliţia v-a luat drept spărgători. 

„Are dreptate”, schiţă Remi din buze din cealaltă parte a 
bucătăriei. li aruncă lui Sam o bucată de ananas proaspăt 
direct din vârful cuţitului. Sam o prinse în gură, iar ea îl 
aplaudă fără zgomot. 

— Bine, ai dreptate, îi zise Sam. 

Fost cetăţean maghiar care nu îşi pierduse în totalitate 
accentul, Selma Wondrash era o fire aspră, dar cu o inimă 
mare, fapt pe care încerca să-l ascundă, fiind şefa echipei 
de cercetare alcătuită de Sam şi de Remi, echipă ce avea în 
componenţă trei persoane şi activa în cadrul Fundaţiei 
Fargo. Selma era văduvă; soţul ei, pilot de teste din cadrul 
forţelor aeriene, se prăbuşise cu avionul cu zece ani în 
urmă. 

După ce îşi luase licenţa la Universitatea din Georgetown, 
Selma administrase Departamentul pentru Colecţii Speciale 
al Bibliotecii Congresului, asta până când Sam şi Remi 
reuşiseră să o aducă să lucreze alături de ei. Chiar mai mult 
decât un coordonator al departamentului de cercetare, 
Selma se dovedise un agent de voiaj extraordinar şi un 
adevărat guru al logisticii, reuşind să îi ducă dintr-o locaţie 
în alta cu o eficacitate de-a dreptul militară. Selma se 
hrănea şi trăia din cercetare: din misterele care se 
încăpăţânau să îşi ascundă rezolvarea, din legendele care 

conţineau şi cea mai plăpândă scânteie de adevăr. 

— Ce s-a mai întâmplat de data asta? întrebă Selma. 

— Clopotul unei corăbii, strigă Remi. 

Auziră foşnetul hârtiilor în timp ce Selma căuta o coală 
curată. 

— Spuneţi-mi, zise ea. 

— Pe coasta vestică a insulei Chumbe, spuse Sam, iar 
apoi îi citi coordonatele pe care le salvase în GPS înainte de 
a se îndrepta spre barcă. Va trebui să verifici... 

— Limitele rezervațiilor şi ale sanctuarelor, ştiu, zise 
Selma, în timp ce creionul îi aluneca zgomotos pe hârtie. O 
pun pe Wendy să verifice legea maritimă din Tanzania. 
Altceva? 

— O monedă. Are formă de diamant şi e cam de 
dimensiunea celei de cincizeci de cenți americane. Am 
găsit-o la circa o sută de metri nord de clopot... 

Sam privi înspre Remi căutând să îi confirme, iar aceasta 
încuviinţă din cap. 

—O să vedem dacă putem să o curăţăm, dar 
deocamdată suprafaţa e indescifrabilă. 

— Am înţeles. Ce altceva? 

— Nu mai e nimic. Asta e tot ce avem. Cât poţi de 
repede, Selma. Cu cât reuşim să ancorăm mai repede 
clopotul, cu atât mai bine. Bancul de nisip nu părea foarte 
stabil. 

— Revin eu cu un telefon, răspunse Selma şi închise. 


Capitolul 2 
Ciudad de Mexico, Mexic 


Quauhtli Garza, preşedintele Statelor Unite Mexicane şi 
liderul Partidului Mexica (pronunţat în mod tradiţional Me-şi- 
ca) Tenochca privi prin ferestrele care se întindeau de la 
podea până la tavan în Plaza de la Constitución, acolo unde 
altădată se înălța Marele Templu. Acum nu mai rămăseseră 
decât nişte ruine înfrumuseţate, o atracţie turistică pentru 

cei care doreau să privească tâmpi la rămăşiţele triste ale 
impunătorului oraş aztec Tenochtitlán şi ale măreţei Pietre 
Solare, cu un diametru de aproape patru metri şi o greutate 
de douăzeci de tone. 

— E o bătaie de joc, bombăni Quauhtli Garza, privind la 
mulţimea care se rotea ca o turmă. 

O bătaie de joc pe care până acum nu reuşise să o 
îndrepte cu prea mult succes. E adevărat că, de când fusese 
ales, poporul mexican reuşise să îşi înţeleagă mai bine 
descendenta - reuşise să înţeleagă adevărata istorie a ţării 
sale, care fusese aproape rasă de pe faţa pământului de 
imperialismul spaniol. Chiar şi numele de Partidul Aztec, 
folosit de reporteri pentru a descrie Partidul Mexica 
Tenochca, era o insultă, o încuviinţare a falsităţii. Hernán 
Cortes şi conchistadorii săi însetaţi de sânge folosiseră 
numele de azteci pentru poporul mexica, derivat de la 
numele leagănului legendar al poporului mexica - Aztlân. 
Era totuşi un artificiu necesar. Deocamdată, termenul 
„aztec” era înţeles şi putea fi asimilat afectiv de către 
poporul mexican. Cu timpul, Garza avea să îi educe. 

Garza şi Partidul Mexica Tenochca fuseseră, de fapt, 
aduşi la putere de o avalanşă de naționalism precolonial, 
dar speranţele lui Garza legate de dezvoltarea Mexicului şi 
de îmbrăţişarea imediată a istoriei naţionale începeau să 
pălească. Incepea să înţeleagă că învinseseră în alegeri în 
parte din cauza corupţiei şi a incompetenţei administraţiei 
anterioare şi în parte datorită „spectacolului cu iz aztec” al 
Partidului Mexica Tenochca, aşa cum se exprimase un 
analist politic. 

Intr-adevăr, un spectacol! Era absurd. 

Nu renunţase Garza cu ani în urmă la numele său spaniol 
de origine creştină, Fernando, pentru cel de provenienţă 
nahuatl? Nu procedase întregul guvern la fel? Nu le 
schimbase Garza numele copiilor săi cu unele din limba 
nahuatl? Mai mult chiar: literatura şi imaginile cuceririi 


5 Limba nativă în Mezoamerica, vorbită de aproximativ 1,5 
milioane de nahua, în Mexicul Central şi aparţinând ramurii aztece 
a limbilor uto-aztece (n.tr.) 

spaniole a Mexicului erau treptat îndepărtate din programa 
şcolară; numele de străzi şi de pieţe erau schimbate în 
favoarea unora care introduceau cuvinte nahuatl; limba era 
folosită acum şi în şcoli, unde se preda şi adevărata istorie a 
poporului mexica; sărbătorile religioase şi festivalurile 
tradiţionale mexica erau celebrate de-a lungul anului. Şi 
totuşi, sondajele arătau că poporul mexican le percepea ca 
pe nişte extravaganţe - ocazii de a lipsi de la muncă, de a 
se îmbăta şi de a tulbura ordinea publică. Aceleaşi sondaje 
arătau totuşi că schimbările reale puteau fi implementate 
dacă aveau suficient timp la dispoziţie. Garza şi partidul său 
mai aveau nevoie de un mandat, iar pentru asta Garza 
trebuia să dobândească un control mai ferm asupra 
Senatului, Camerei Deputaţilor şi a Curţii Supreme de 
Justiţie. In momentul de faţă, mandatul prezidenţial era unic 
şi limitat la o perioadă de şase ani. Nu era suficient pentru 
ca Garza să-şi poată îndeplini planurile, nu era suficient 
pentru a da ţării acel ceva de care avea nevoie: o istorie de 
sine stătătoare, curățată de minciunile cuceririi şi ale 
masacrelor. 

Garza se îndepărtă de fereastră, porni cu paşi mari spre 
birou şi apăsă unul dintre butoanele telecomenzii. Din tavan 
coborâră jaluzele care blocară lumina amiezii; corpurile de 
iluminat mascate se treziră la viaţă şi învăluiră în lumină 
covorul de un purpuriu-închis şi mobila din lemn masiv. 
Asemenea întregii sale existenţe, biroul său era o reflectare 
a moştenirii mexica. Tapiseriile şi tablourile care înfăţişau 
istoria aztecă acopereau pereţii. Un codice de aproape 
patru metri, realizat manual, descria înfiinţarea oraşului 
Tenochtitlân pe o insulă mlăştinoasă de pe Lacul Texcoco; 
în altă parte se afla un tablou al zeiţei aztece a lunii, 
Coyolxauhqui; în cealaltă parte a camerei, deasupra 
şemineului, o tapiserie imensă îi reprezenta laolaltă pe 
Huitzilopochtli, „Vrăjitorul Colibri” şi pe  Tezcatlipoca, 
„Oglinda Fumurie”, veghind asupra poporului. Pe peretele 
de deasupra biroului se găsea o pânză în ulei pe care era 
înfăţişat Chicomoztoc - „Locul celor Şapte Peşteri” leagănul 
legendar al popoarelor care vorbeau limba nahuatl. 


20 


Dar nici unul dintre aceste obiecte nu se insinua în 
permanenţă în gândurile sale. Această onoare îi revenea 
unui alt artefact aflat în colţul încăperii. Aşezat pe un soclu 
de cristal, în interiorul unui cub de sticlă cu o grosime de un 
centimetru şi jumătate, se afla Quetzalcoatl, şarpele cu 
pene, zeul aztecilor. Bineînțeles, reprezentările lui 
Quetzalcoatl nu erau ceva neobişnuit - se găseau pe vase, 
pe tapiserii şi în mai multe codice - dar aceasta era unică. 
Era o statuetă. Singura de acest tip. Cu o înălţime de zece 
centimetri şi o lungime de optsprezece, era o capodoperă 
sculptată de mâini necunoscute în urmă cu un mileniu dintr- 
un bloc de jad aproape translucid. 

Garza traversă încăperea şi se aşeză în scaunul din faţa 
soclului. Suprafaţa statuetei, luminată de deasupra de un 
bec cu halogen, părea să se unduiască, dând naştere unor 
forme şi unor pete de culoare de-a dreptul halucinante, tot 
atât de concrete pe cât erau de evanescente. Privirea lui 
Garza alunecă pe suprafaţa penelor şi a solzilor lui 
Quetzalcoatl până când ajunse la coadă - mai precis, acolo 
unde ar fi trebuit să fie coada, se corectă el de unul singur, 
în loc de a se îngusta pentru a forma o coadă obişnuită de 
şarpe, statueta se lăţea câţiva centimetri, iar apoi se 
întrerupea brusc printr-o linie verticală zimţată, ca şi cum ar 
fi fost desprinsă dintr-un artefact mai mare. Aceasta era, de 
fapt, teoria pe care o avansaseră oamenii de ştiinţă din jurul 
lui Garza. O teorie pe care el încercase din greu să o 
suprime. 

Statueta lui Quetzalcoati, simbolul Partidului Mexica 
Tenochca, era incompletă. Garza ştia ce lipsea - sau, mai 
precis, ştia că partea lipsă nu se asemăna cu nimic din 
panteonul aztec. Acest gând îl ţinea treaz noapte de 
noapte. Ca simbol al mişcării Mexica Tenochca încă din 
momentul în care Garza o fondase, statueta devenise un 
adevărat strigăt de luptă pentru valul de naționalism care îl 
propulsase în funcţie. Dacă însă credibilitatea ei ar fi fost 
pusă la îndoială... Era un fapt pe care Garza nici nu 
îndrăznea să îl conceapă. Gândul că o corabie de război din 
secolul al 19-lea ar putea să distrugă tot ceea ce clădise era 

de inacceptat. Totul s-ar risipi din cauza unui fleac sau a 
unui artefact găsit la întâmplare de un scufundător care l-ar 
arăta apoi unui pasionat de istorie, iar acesta, la rândul său, 
ar întreba un expert. Un joc de domino care ar distruge 
mândria abia refăcută a unei naţiuni. 


Ţârâitul interfonului de pe birou îl smulse pe Garza din 
reveria sa. Stinse becul cu halogen şi se întoarse la birou. 

— Da? spuse el. 

— A sosit, domnule preşedinte. 

— Spune-i să intre, zise Garza, iar apoi se întoarse şi se 
aşeză în spatele biroului. 

Uşile duble se deschiseră şi cu paşi hotărâți, Itzli Rivera 
îşi făcu apariţia. Cu o înălţime de un metru şi optzeci şi doi 
de centimetri şi cântărind sub şaptezeci de kilograme, Itzli 
Rivera părea firav de la distanţă - numai piele şi os, chipul 
său îngust fiind un relief de unghiuri şi suprafeţe netede 
dominate de un nas acvilin - dar, pe măsură ce se apropia, 
Garza îşi dădea încă o dată seama cât de înşelătoare putea 
să fie înfăţişarea lui Rivera. Privirea şi forma gurii erau 
neclintite, paşii erau apăsaţi şi hotărâți, muşchii şi 
tendoanele braţelor descoperite păreau încordaţi. Chiar şi 
fără să-l cunoască, un observator atent putea să îşi dea cu 
uşurinţă seama că lui Itzli Rivera nu îi erau străine vitregiile 
vieţii. Bineînţeles, Garza cunoştea acest adevăr. Şeful său 
de operaţiuni făcuse, într-adevăr, ca aceste vitregii să se 
pogoare asupra multor suflete - până acum, în majoritate 
oponenți politici care nu împărtăşeau viziunile lui Garza 
despre Mexic. Din fericire, era mai uşor să găseşti o fecioară 
într-un bordel decât un membru necorupt în Senat sau în 
Camera Deputaţilor, iar Rivera avea capacitatea de a 
identifica slăbiciunea unui om şi de a aplica lovitura în 
punctul nevralgic. Rivera era un discipol dedicat, se 
dezisese de numele său spaniol, Hector, alegându-l pe cel 
de ltzli, care însemna „obsidian”€ în nahuatl. In opinia lui 


5 Rocă vulcanică de culoare neagră sau brună-cenuşie, cu 
înfăţişarea sticlei topite, folosită în Epoca Pietrei pentru 
confecţionarea armelor şi a uneltelor (n.tr.) 

Garza, era un nume foarte potrivit. 

Fost maior în GAFE, Grupo Aeromovil de Fuerzas 
Especiales - Grupul Aeromobil al Forţelor Speciale - şi fost 
membru în Serviciul Doi de Informaţii, S-2, din cadrul 
Ministerului Apărării Naţionale, Rivera se retrăsese din 
armată pentru a deveni bodyguardul lui Garza, dar acesta 
sesizase imediat potenţialul său şi îl avansase ca şef de 
operaţiuni şi agent de informaţii personal. 

— Bună dimineaţa, domnule preşedinte, zise Rivera cu 
glas aspru. 

— Bună. la loc, te rog. Să spun să ţi se aducă ceva? 
Rivera refuză cu o mişcare a capului, iar Garza îl întrebă: 
Cărui fapt îi datorez această vizită? 

— Am găsit ceva ce s-ar putea să vă intereseze - eo 
filmare. Am rugat-o pe secretara dumneavoastră să o 
încarce pentru vizionare. 

Rivera luă telecomanda de pe birou, o îndreptă spre LCD- 
ul cu diagonala de 127 de centimetri şi apăsă butonul de 
pornire. Garza se aşeză. După câteva secunde de tăcere, pe 
ecran apărură un bărbat şi o femeie având în jur de 35 de 
ani, iar în fundal putea fi văzut un peisaj oceanic. 
Răspundeau întrebărilor unui reporter aflat în spatele 
camerei. Deşi Garza înţelegea şi vorbea fluent engleza, 
tehnicienii lui Rivera adăugaseră o subtitrare în spaniolă. 

Interviul era scurt, nu dura mai mult de trei minute. La 
sfârşit, Garza îl privi pe Rivera. „Şi care e relevanţa?” părea 
el să întrebe. 

— Cei doi sunt soţii Fargo; Sam şi Remi Fargo. 

— Asta ar trebui să-mi spună ceva? 

— Vă mai amintiţi povestea de anul trecut, cea despre 
Beciul Pierdut al lui Napoleon şi despre aurul spartanilor? 

Garza aprobă din cap. 

— Da, da... 

— A fost opera soţilor Fargo. Sunt foarte pricepuţi la ceea 
ce fac. 

Reuşise să îi capteze atenţia lui Garza. Acesta se aplecă 
în faţă. 

— Unde a fost realizat interviul? 

— În Zanzibar. De către un corespondent BBC. 
Bineînţeles, s-ar putea să nu fie decât o coincidenţă. 

Garza îşi scutură neîncrezător mâna. 

— Nu cred în coincidenţe. Şi nici tu, prietene, altfel nu mi- 
ai fi arătat asta. 

Pentru prima dată de când intrase în birou, chipul lui 
Rivera trădă o emoție - un zâmbet subţire de rechin, abia 
schiţat din buze. 

— Aşa e. 

— Cum ai dat peste interviu? 

— După... revelaţie, le-am cerut tehnicienilor să creeze 
un program special. Monitorizează internetul, urmărind 
anumite cuvinte-cheie. In cazul de faţă, e vorba despre 
„Zanzibar”, „Tanzania”, „Chumbe”, „epave” şi „comori”. 
Ultimele două sunt, după cum era de aşteptat, specialitatea 
soţilor Fargo. In interviu susțineau sus şi tare că nu e vorba 
decât despre un concediu în care fac scufundări, dar... 

— E destul de aproape de locul ultimului incident... Cel cu 
femeia aia din Marea Britanie... 

— Sylvie Radford. 

„Radford”, îşi zise Garza. Din fericire, femeia aia proastă 
nu avea nici cea mai vagă idee privind importanţa a ceea ce 
găsise, crezând că nu era nimic altceva decât un fleac pe 
care îl arăta celor din Zanzibar şi din Bagamoyo, întrebând 
localnicii ce ar putea fi. Moartea ei fusese o necesitate 
regretabilă în sine, dar Rivera se ocupase de tot cu 
prudenţa care îl caracteriza - poliţia clasase cazul ca pe un 
jaf stradal care degenerase în crimă. 

Ceea ce doamna Radford găsise nu era decât un fir 
subţire din marea țesătură, care, pentru a duce undeva, ar 
fi avut nevoie de atenţia şi de migala unui expert. Dar soţii 
Fargo... Bănuia că ştiau mai bine decât oricine cum să 
urmărească un fir întâmplător. Soții Fargo ştiau cum să 
descopere ceva acolo unde nu părea a fi nimic. 

— Crezi că a apucat să discute cu cineva despre ceea ce 
a găsit? întrebă Garza. Imi imaginez că soţii Fargo au un fel 
de reţea de informaţii. Crezi că le-a mirosit ceva? Garza îşi 
miji ochii şi îl ţintui pe Rivera cu privirea. Spune-mi, Itzli, 

crezi că ţi-a scăpat ceva? 

Acea privire care îi făcuse pe mulţi dintre miniştrii şi 
dintre adversarii săi politici să pălească nu avu nici un efect 
asupra lui Rivera; abia dacă ridică din umeri. 

— Mă îndoiesc, dar e posibil, spuse el calm. 

Garza încuviinţă din cap. Deşi perspectiva ca doamna 
Radford să fi spus cuiva despre descoperirea ei era 
tulburătoare, Garza părea satisfăcut de faptul că Rivera nu 
se ferea să recunoască posibilitatea de a fi făcut o greşeală. 
Ca preşedinte, Garza era înconjurat zi de zi de indivizi care 
căutau doar să îl linguşească şi să îl aprobe. Avea încredere 
că Rivera îi oferea adevărul gol-goluţ şi că putea să repare 
ceea ce părea de nereparat, achitându-se de fiecare dată 
de aceste sarcini. 

— Află ce se întâmplă, îi ordonă Garza. Du-te în Zanzibar 
şi descoperă ce pun la cale soţii Fargo. 

— Şi dacă nu e o coincidenţă? Nu mă voi putea ocupa de 
ei la fel de uşor ca de femeia din Marea Britanie. 

— Sunt sigur că te vei descurca, spuse Garza. Dacă 
istoria ne-a învăţat ceva, atunci ştim fără dubiu că 
Zanzibarul este un loc periculos. 


Capitolul 3 
Zanzibar 


După ce vorbiră cu Selma, Sam şi Remi traseră un pui de 
somn, apoi făcură un duş, îşi schimbară hainele şi merseră 
cu scuterele pe şoseaua care se întindea de-a lungul coastei 
până în Stone Town, pentru a lua masa la restaurantul lor 
preferat cu specific tanzanian, Ekundu Kifaru - ceea ce 
însemna „Rinocerul Roşu” în limba swahili. Situat pe faleză, 
Rinocerul Roşu era străjuit de o parte de vechea clădire a 
vămii, iar de cealaltă - de Marele Arbore, un smochin 
gigantic, loc de întâlnire pentru cei care construiau bărci de 
mici dimensiuni şi pentru căpitanii de vase turistice care 
ofereau plimbări zilnice până la Insula închisorii sau Insula 

Bawe. 

Pentru Sam şi Remi, Zanzibarul (sau Unguja, aşa cum era 
denumit în swahili) personifica Africa Lumii Vechi. De-a 
lungul secolelor, insula fusese condusă de căpetenii 
războinice şi de sultani, de negustori de sclavi şi de pirați; 
aici îşi stabiliseră sediul companii comerciale şi locul fusese 
un punct de pornire pentru numeroşi misionari, exploratori 
şi vânători europeni. Sir Richard Burton şi John Hanning 
Speke folosiseră Zanzibarul ca bază pentru expediţia lor de 
găsire a izvoarelor Nilului; Henry Morton Stanley îşi 
începuse faimoasa căutare a lui David Livingstone cu 
străduţele labirintice din Stone Town; despre William Kidd 
se spunea că străbătuse apele din jurul Zanzibarului atât ca 
pirat, cât şi ca vânător de pirați. 

Sam şi Remi descopereau că aici fiecare curte avea o 
poveste şi fiecare clădire ascundea o istorie secretă. Plecau 
întotdeauna din Zanzibar cu o mulţime de amintiri plăcute. 

Când ajunseră în parcare, soarele aluneca deja cu 
repeziciune înspre apus, învăluind marea în nuanţe aurii şi 
roşietice. Mirosul scoicilor preparate la grătar umplea aerul. 

— Bine aţi revenit, domnule şi doamnă Fargo, strigă 
valetul, iar apoi le făcu semn unor ajutoare cu sacouri albe 
care se apropiară şi luară scuterele. 

— Bună seara, Abasi, răspunse Sam, strângându-i mâna 
valetului. R 

Remi fu îmbrăţişată cu căldură. Il cunoscuseră pe Abasi 
Sibale în urmă cu şase ani, când veniseră pentru prima dată 
în Zanzibar şi se împrieteniseră foarte repede, luând cina 
alături de el şi de familia sa cel puţin o dată în decursul 
fiecărei vizite anuale. Abasi îi întâmpina de fiecare dată cu 
zâmbetul pe buze. 

— Ce mai fac Faraja şi copiii? întrebă Sam. 

— Sunt bine, sănătoşi, mulţumesc de întrebare. Veniţi 
într-o seară la cină cât mai sunteţi pe aici? 

Remi zâmbi. 

— Nu pierdem noi ocazia. 

— Cred că cei din restaurant vă aşteaptă deja, zise Abasi. 

Elimu, şeful de sală, îi întâmpină chiar dincolo de uşă. La 

rândul său, îi cunoştea pe soţii Fargo de mulţi ani. 

— Mă bucur să vă văd, mă bucur să vă văd. Masa 
dumneavoastră preferată, cea cu vedere spre port, e 
pregătită. 

— Mulţumesc, zise Sam. 

Elimu îi conduse către o masă aflată în colţ, luminată de 
un felinar şi înconjurată din două părţi de ferestre deschise 
care dădeau înspre apă. Dedesubt, luminile din Stone Town 
începeau să se aprindă. 

— Doriţi un vin? îi întrebă Elimu. Vreţi să vă aduc lista? 

— Mai aveţi acel Pinot Noir - cel de la podgoriile 
Chamonix? 

— Da, fie din recolta din '98, fie din cea din 2000. 

Sam se uită la Remi, iar aceasta zise: 

— Nu l-am uitat încă pe cel din '98. 

— Respectăm dorinţa doamnei, Elimu. 

— Prea bine, domnule. 

Elimu plecă. 

— E minunat, murmură Remi cu privirea aţintită înspre 
ocean. 

— Sunt întru totul de acord. 

Incetă să mai privească pe fereastră, îşi întoarse capul 
spre el şi îi zâmbi, strângându-i mâna într-a ei. 

— Te-a prins puţin soarele, observă ea. Din cine ştie ce 
motiv, Sam Fargo se bronza nefiresc - astăzi, doar nasul şi 
vârful urechilor îi erau roşii. Mâine aveau să fie de culoarea 
bronzului. O să te usture mai târziu. 

— Mă ustură deja. 

— Ai vreo idee? întrebă Remi, ridicând moneda în formă 
de diamant. 

O  lăsaseră întreaga după-amiază într-o soluţie cu 
concentraţie de 10 la sută acid nitric, iar apoi în alta, 
compusă după o formulă secretă inventată de Sam, care 
conţinea oţet alb, sare şi apă distilată, urmând ca apoi să 
fie curățată cu o periuţă de dinţi cu peri moi. Deşi multe 
puncte rămăseseră acoperite, puteau distinge totuşi profilul 
unei femei şi două cuvinte: „Marie” şi „Reunion”. Inainte de 
a pleca din bungalow, îi transmiseseră şi aceste detalii 

Selmei. 

— Nici cea mai vagă, zise Sam. Nu pot spune decât că 
forma pare neobişnuită pentru o monedă. 

— Crezi că e bătută de un particular? 

— S-ar putea. Dar, dacă aşa stă treaba, atunci e bine 
lucrată. Marginile sunt frumos şlefuite, e bine prelucrată, 
greutatea e echilibrată... 

Elimu reveni cu vinul, îl decantă şi le turnă amândurora, 
aşteptă să confirme alegerea, iar apoi le umplu paharele. 
Acest tip de Pinot Noir era sud-african, cu o aromă intensă 
şi un uşor gust de cuişoare, scorţişoară, nucşoară şi încă 
ceva, pe care Sam nu reuşea să îl identifice. 

Remi mai sorbi o înghiţitură şi zise: 

— Cicoare. 

Lui Sam îi sună telefonul. Se uită la ecran, schiţă din buze 
numele Selmei, iar apoi răspunse: 

— Bună seara, Selma. 

Remi se aplecă înspre el pentru a asculta. 

— La mine e dimineaţă. Tocmai au ajuns şi Pete şi 
Wendy. Încep să cerceteze aspectele legate de legea 
tanzaniană. 

— Perfect. 

— Lăsaţi-mă să ghicesc: sunteţi la Ekundu Kifaru şi priviţi 
apusul. 

— Suntem oameni cu tabieturi, zise Remi. 

— Ai vreo veste? întrebă Sam. 

— Ceva legat de moneda voastră. V-aţi mai ales cu un 
mister. 

Sam văzu chelnerul apropiindu-se şi zise: 

— Aşteaptă o clipă. 

Comandară samakai wa kusonga şi wali - adică crochete 
de peşte cu orez local şi lipie - iar ca desert, n'dizi no 
kastad - spumă de banane pregătită după o reţetă din 
Zanzibar. Chelnerul se îndepărtă, iar Sam reactivă sonorul 
telefonului. 

— Spune, Selma. Te ascultăm, zise Sam. 

— Moneda a fost bătută cândva la începutul anilor 1690. 
Au fost realizate doar cincizeci şi nu au fost puse niciodată 

în circulaţie. Erau, să zicem, un semn de afecţiune, asta 
pentru că nu găsesc un cuvânt mai bun. Acea „Marie” de pe 
suprafaţa monedei este, de fapt, Sainte Marie, o comună 
franceză situată pe coasta de nord a insulei Reunion. 

— N-am auzit niciodată de ea, recunoscu Remi. 

— Nu-i de mirare. E doar o insuliţă aflată cam la 650 de 
kilometri est de Madagascar. 

— Cine e femeia? întrebă Sam. 

—  Adelise Molyneux. Era soţia lui Demont Molyneux, 
guvernatorul insulei între 1685 şi 1701. Povestea spune că, 
la aniversarea a zece ani de la căsătorie, Demont şi-a topit 
colecţia de monede de aur şi a bătut aceste monede 
Adelise. 

— Asta da, gest! zise Remi. 

— Monedele trebuiau să reprezinte numărul de ani pe 
care aveau să-i petreacă împreună până la moarte, după 
cum spera Demont. N-au fost departe. Au murit la un an 
distanţă unul de altul, în preajma aniversării de patruzeci de 
ani. 

— Şi cum a ajuns moneda asta tocmai în Zanzibar? 
întrebă Sam. 

— De aici adevărul începe să se confunde cu legenda, 
spuse Selma. Bănuiesc că aţi auzit de George Booth. 

— Era un pirat englez, zise Sam. 

— Aşa e. Şi-a petrecut majoritatea timpului navigând în 
apele Oceanului Indian şi prin Marea Roşie. A început ca 
artilerist pe corabia Pelican, pe la 1696, iar apoi la bordul 
navei Dolphin. Prin 1699, aceasta a fost încercuită de flota 
britanică în apropiere de insula Reunion. O parte din echipaj 
s-a predat; câţiva, printre care şi Booth, au scăpat şi au 
ajuns în Madagascar, unde Booth şi un alt căpitan pirat, 
John Bowen, şi-au unit forţele şi au deturnat corabia 
Speaker, o navă pentru sclavi de 450 de tone şi cu 
patruzeci şi cinci de tunuri. Booth a fost ales căpitan, iar în 
jurul anului 1700 au ajuns pe lângă coastele Zanzibarului. 
Când au mers pe țărm pentru provizii, marinarii au fost 
atacați de trupele arabe. Booth a fost omorât, dar Bowen a 
supravieţuit. S-a întors cu Speaker în apele din jurul 

Madagascarului, murind câţiva ani mai târziu pe insula 
Mauritius. 

— Ziceai că a fost atacat în timp ce se afla pe Dolphin în 
apropiere de insula Réunion, repetă Sam. La ce distanţă de 
comuna Sainte Marie? 

— La doar câteva mile în larg, răspunse Selma. Legenda 
spune că Booth şi oamenii săi tocmai prădaseră comuna. 

— Şi aşa s-au ales cu monedele Adelise, completă Remi. 

— Aşa spune legenda. Şi aşa susţinea şi Demont 
Molyneux într-o scrisoare oficială prin care se plângea 
regelui Franţei, Ludovic al 15-lea. 

— Hai să ne imaginăm puţin cum au stat, de fapt, 
lucrurile, zise Sam. Booth şi oamenii săi au scăpat de pe 
Dolphin, luând monedele Adelise cu ei, iar apoi l-au 
cunoscut pe Bowen. Au deturnat corabia Speaker şi s-au 
îndreptat spre Zanzibar, iar aici... ce au făcut? Au îngropat 
prada pe insula Chumbe? l-au dat drumul în apele puţin 
adânci pentru a o recupera mai târziu? 

— Poate că Speaker nici măcar nu a scăpat, adăugă 
Remi. Poate că poveştile greşesc. Poate că s-a scufundat în 
canal. 

— Sau una, sau alta, răspunse Selma. Oricum ar sta 
lucrurile, moneda găsită de voi face parte din colecţia 
Adelise. 

— Intrebarea e, zise Sam, dacă clopotul nostru e de pe 
Speaker. 


Capitolul 4 


Zanzibar 


Furtuna care se abătuse asupra insulei în primele ore ale 
dimineţii se risipise până la ivirea zorilor, lăsând aerul 
răcoros şi frunzele plantelor care înconjurau bungalow-ul 
acoperite de stropi strălucitori. Sam şi Remi stăteau pe 
veranda din spate care dădea înspre plajă şi luau un mic 

dejun compus din fructe, pâine, brânză şi cafea tare. 
Dinspre copacii din jurul lor o bolboroseală ritmată. 

— Nu mai accelera, strigă Sam. se auzeau ţipetele unor 
păsări nevăzute. 

Deodată, o şopârlă gecko, cât un deget de mică, se urcă 
pe piciorul scaunului lui Remi, îi alunecă cu repeziciune prin 
poală, se sui pe masă, se strecură printre vase, iar apoi 
cobori pe scaunul lui Sam. 

— Cred că a greşit drumul, zise Sam. 

— Am eu ceva ce atrage reptilele, răspunse Remi. 

Mai băură o ceaşcă de cafea, strânseră masa, îşi 
pregătiră rucsacurile şi coborâră de-a lungul plajei până în 
locul unde îşi lăsaseră şalupa. Sam aruncă rucsacurile pe 
punte, iar apoi o ajută pe Remi să urce. 

— Ancora? strigă ea. 

Sam îngenunche lângă ancora în formă de spirală, o 
răsuci până când o scoase din nisip, apoi i-o dădu lui Remi. 
Aceasta se retrase pe punte şi Sam putu desluşi zgomotul 
paşilor ei pe lemn, iar după câteva secunde auzi mugetul 
motorului care se trezea la viaţă, urmat de 

— Nu mai accelerez, să trăiţi, răspunse Remi. 

Când Sam auzi că elicea începea să se rotească, se 
sprijini de carenă, îşi înfipse picioarele în nisipul ud, le 
încordă şi începu să împingă. Barca alunecă treptat pe o 
lungime de câteva zeci de centimetri, după care se 
desprinse. Sam întinse mâna, apucă bara cea mai joasă, 
apoi îşi luă avânt cu picioarele, se agăţă cu călcâiele de 
balustradă şi urcă la bord. 

— Spre insula Chumbe? întrebă Remi prin fereastra 
deschisă de la cabina timonei. 

— Spre insula Chumbe, confirmă Sam. Avem un mister 
de rezolvat. 


Se aflau la câteva mile distanţă de Insula închisorii când 
telefonul prin satelit al lui Sam sună. Aşezat pe dunetă în 
timp ce scotocea prin echipamentul lor, Sam luă telefonul şi 
răspunse. Era Selma. 

— Am şi veşti bune şi veşti proaste, zise ea. 

— Să le auzim pe cele bune mai întâi, replică Sam. 

— Conform regulamentului Ministerului Resurselor 
Naturale din Tanzania, locul în care aţi găsit clopotul se află 
în afara limitelor sanctuarelor. Nu e nici un recif pe acolo, 
aşa că nu e nevoie de protecţie. 

— Şi veştile proaste? 

— Legea tanzaniană pentru recuperările maritime 
rămâne valabilă - „fără metode extraordinare de excavare”. 
Textul e destul de neclar, dar aş zice că aveţi nevoie de 
ceva mai mult decât de nişte palete de ping-pong pentru a 
scoate clopotul. l-am pus pe Pete şi pe Wendy să verifice ce 
presupune obţinerea unui permis - bineînţeles, totul foarte 
discret. 

Pete Jeffcoat şi Wendy Corden formau un cuplu - doi 
californieni blonzi, bronzaţi şi atletici, el fiind licenţiat în 
arheologie, iar ea în ştiinţe sociale - şi erau ucenicii Selmei. 

— Bine, zise Sam. Ţine-ne la curent. 


După o scurtă oprire la docurile din Stone Town pentru 
realimentare şi aprovizionare, au mai navigat de voie încă 
nouăzeci de minute de-a lungul coastei, trecând prin 
canalele create de insulele aflate în largul Zanzibarului, 
înainte de a ajunge la coordonatele arătate de GPS, acolo 
unde se afla clopotul. Sam se duse în faţă şi aruncă ancora. 
În aer nu se simţea nici o adiere, iar pe cerul albastru nu se 
vedea nici un nor. Cum Zanzibarul se afla chiar sub ecuator, 
luna iulie era o lună de iarnă, nu de vară, aşa că 
temperaturile nu depăşeau treizeci de grade. O zi perfectă 
pentru scufundări. Ridică pe fungă fanionul cu dungi roşii şi 
albe care semnala „scafandru în apă”, apoi se duse la 
dunetă lângă Remi. 

— Folosim rezervoarele de oxigen sau doar măştile cu 
tub? întrebă ea. 

— Mai întâi doar măştile. Clopotul se afla la trei metri sub 
apă. Să vedem cu ce avem de-a face, iar apoi ne regrupăm. 


La fel ca în urmă cu o zi şi la fel cum era în majoritatea 
timpului în Zanzibar, apa era uimitor de limpede, variind de 

la nuanţe de turcoaz până la nuanţe de indigo. Sam se 
rostogoli peste bord, fiind urmat în câteva secunde de 
Remi. Stătură nemişcaţi preţ de câteva clipe la suprafaţa 
apei, aşteptând ca norul de bule şi spuma din jurul lor să se 
risipească, apoi se întoarseră şi se scufundară. Odată ajunşi 
la nisipul alb de pe fund, cotiră spre dreapta şi ajunseră în 
curând la marginea bancului, iar de aici îşi luară din nou 
avânt pentru a se scufunda mai adânc, urmând suprafaţa 
verticală către fundul apei. Se opriră, îngenuncheară şi îşi 
împlântară cuţitele în nisip, pentru a le folosi ca prize pentru 
mâini. 

In faţa lor se vedea limita „zonei de adio”. Furtuna de 
noaptea trecută nu numai că înteţise curentul în canalul 
principal, dar adusese şi o mulţime de resturi care formau o 
pătură atât de densă, încât păreau un perete compact de 
nisip gri-maroniu. Cel puţin, rechinii aveau să stea departe 
de apele de pe lângă mal. Dezavantajul era că, din locul în 
care se aflau, puteau să simtă forţa curentului. 

Sam îşi atinse masca şi ridică degetul mare în sus. Remi 
dădu aprobator din cap. Inotară şi ieşiră la suprafaţă. 

— Ai simţit? întrebă Sam. 

Remi încuviinţă din cap. 

— Parcă o mână invizibilă ar fi încercat să ne înşface. 

— Să stai aproape de banc. 

— Am înţeles. 

Se scufundară din nou. Când ajunseră la fund, Sam 
verifică GPS-ul, se orientă, apoi arătă spre sud de-a lungul 
bancului, făcându-i semn lui Remi că trebuia să înainteze 
nouă metri. leşind din nou la suprafaţă, înotară unul în 
spatele celuilalt în aceeaşi direcţie, în faţă aflându-se Sam, 
cu un ochi urmărind GPS-ul, iar cu celălalt fiind atent la 
poziţia sa. Se opri din nou şi arătă înspre fundul apei. 

In locul de unde clopotul ieşise din banc nu se mai afla 
acum decât un crater cilindric. Se uitară neliniştiţi în toate 
părţile. Cea care o zări prima fu Remi, o scobitură curbată 
pe fundul apei, la trei metri în dreapta lor, legată de o altă 
scobitură printr-o linie sinuoasă precum urma lăsată de un 
şarpe. Modelul reveni. Il urmăriră din priviri până când, la 

şase metri distanţă, văzură ieşind din nisip o bucată de 
metal neagră. Era clopotul. 

Nu era nevoie de prea multă imaginaţie să îţi dai seama 
ce se întâmplase: în timpul nopţii, valurile purtate de 
furtună izbiseră bancul, erodând încet, dar sigur nisipul din 
jurul clopotului, până când acesta se deplasase din locul în 
care se afla iniţial. Clopotul fusese purtat de valuri, timp în 
care fizica, eroziunea şi vremea îşi făcuseră treaba până 
când trecuse furtuna. 

Sam şi Remi se uitară unul la altul, dând din cap cu 
bucurie. Acolo unde legea tanzaniană le interzicea să 
folosească „metode extraordinare de excavare”, Mama 
Natură venise să îi salveze. Inotară înspre clopot, dar, la 
jumătatea distanţei, Sam o apucă pe Remi de braţ, oprind- 
o. Insă aceasta se oprise deja şi privea ţintă în faţă. Văzuse 
şi ea. Clopotul se oprise pe buza prăpastiei, având partea 
superioară îngropată în nisip, în timp ce gura îi atârna în 
gol. 


leşind la suprafaţă, îşi traseră răsuflarea. 

— E prea mare, zise Remi. 

— Prea mare pentru ce? Să-l mutăm? 

— Nu, prea mare ca să fie de pe Speaker. 

Sam căzu pe gânduri preţ de o clipă. 

— Ai dreptate. Nu mi-am dat seama. 

Deplasamentul corabiei Speaker era înregistrat ca fiind 
de 450 de tone. In conformitate cu măsurile standard ale 
vremii, clopotul nu putea depăşi şaizeci de kilograme. 
Clopotul pe care ei îl găsiseră era cu mult mai greu. 

— Devine din ce în ce mai bizar, zise Sam. Să ne 
întoarcem la barcă. Avem nevoie de un plan. 


Erau la trei metri de barcă în momentul când auziră 
zgomotul unor motoare diesel apropiindu-se din spatele lor. 
Ajunseră la scară şi când se întoarseră, la o sută de metri 
depărtare văzură o canonieră a pazei de coastă tanzaniene. 
Sam şi Remi se urcară în şalupă, la dunetă şi îşi puseră 
deoparte echipamentul. 

— Zâmbeşte şi fă cu mâna, murmură Sam. 

— Avem probleme? şopti Remi zâmbind. 

— Habar n-am. O să aflăm în curând. 

Sam continua să facă cu mâna. 

— Am auzit că închisorile tanzaniene nu sunt prea 
plăcute. 

— Nici o închisoare nu e plăcută. Totul e relativ. 

La nouă metri, canoniera schimbă cursul şi se opri paralel 
cu barca lor, venind din sens invers. Sam văzu că era o 
barcă de patrulare chinezească din anii 1960, din clasa 
Yulin, care fusese modernizată. Văzuseră asemenea bărci 
de mai multe ori în fiecare dintre călătoriile lor, iar Sam, în 
permanenţă interesat să-şi îmbogăţească cunoştinţele, îşi 
făcuse temele: aveau doisprezece metri lungime şi o 
greutate de zece tone, două motoare diesel cu trei arbori 
cotiţi, dezvoltând o putere de câte 600 CP şi erau echipate 
cu două mitraliere de 12,7 mm, una la pupă, cealaltă la 
proră. 

Doi marinari în uniformă militară stăteau la dunetă şi alţi 
doi se aflau la teugă. Cu toţii aveau atârnate de umăr 
pistoale automate AK-47. Un bărbat înalt de culoare, 
îmbrăcat în uniformă albă, care era în mod sigur căpitanul, 
ieşi din cabină şi se îndreptă spre balustradă. 

— Salutare, strigă el. 

Spre deosebire de întâlnirile anterioare cu paza de 
coastă, acest căpitan avea o figură încruntată. Nu schiţă 
nici un zâmbet de întâmpinare, nu schimbară amabilităţi. 

— Salutare, răspunse Sam. 

— O verificare de rutină. Urcăm la bord. 

— Sunteţi bine-veniţi. 

Motorul canonierei bolborosi şi nava îşi schimbă unghiul, 
apropiindu-se cu prora la trei metri. Motoarele fură lăsate la 
ralanti, iar vasul pluti, oprindu-se lângă şalupa lor. Marinarii 
de la dunetă aruncară anvelope între nave, apoi se 
aplecară, apucară balustrada şalupei şi aduseră bărcile 
laolaltă. Căpitanul sări peste balustradă şi ateriză cu 
siguranţa unei pisici pe duneta şalupei, lângă Sam şi Remi. 

— Din câte văd, aţi ridicat fanionul pentru scafandri, zise 

el. 

— Facem scufundări, răspunse Sam. 

— Barca vă aparţine? 

— Nu, am închiriat-o. 

— Prezentaţi-mi documentele. 

— Actele bărcii? 

— Şi certificatele pentru scufundări. 

— Le aduc eu, zise Remi şi cobori în grabă scările care 
duceau la cabină. 

— Cu ce scop vă aflaţi aici? îl întrebă căpitanul pe Sam. 

— În Zanzibar sau în acest loc? 

— Şi una şi alta, domnule. 

— Suntem în concediu, iar acesta pare un loc bun pentru 
scufundări. Am fost şi ieri aici. 

Remi se întoarse cu documentele şi i le înmână 
căpitanului, care se uită mai întâi peste contractul de 
închiriere, iar apoi peste certificatele pentru scufundări. Işi 
ridică privirea şi le studie chipurile. 

— Sunteţi Sam şi Remi Fargo. Sam încuviinţă din cap. 
Vânătorii de comori. 

— Putem zice şi aşa, în lipsa unui termen mai bun, 
admise Remi. 

— Căutaţi comori în Zanzibar? 

Sam zâmbi. 

— Nu am venit pentru asta, dar suntem tot timpul cu 
ochii în patru. 

Peste umărul căpitanului, dincolo de geamul fumuriu al 
cabinei canonierei, Sam zări silueta întunecată a unui om. 
Părea să se uite fix la ei. 

— Şi aţi ochit ceva? 

— O monedă. 

—  Cunoaşteţi legislația tanzaniană privind aceste 
chestiuni? 

— Da, încuviinţă Remi. 

Din canonieră se auzi o bătaie scurtă în geamul cabinei. 
Căpitanul privi peste umăr, le ceru lui Sam şi lui Remi să îl 
aştepte, apoi sări înapoi peste balustradă şi intră în cabină. 
Reapăru după un minut şi li se alătură. 

— Puteţi să-mi descrieţi moneda găsită? 

Fără nici cea mai mică ezitare, Remi spuse: 

— E rotundă, din cupru, cam de dimensiunea a cincizeci 
de şilingi. E destul de ruginită. N-am reuşit să o identificăm. 

— O aveţi la dumneavoastră? 

— Nu, spuse Sam. 

—  Confirmaţi că nu căutaţi o anumită epavă sau 
comoară? 

— Bineînţeles. 

— Unde locuiţi în Zanzibar? 

Sam ştia că nu avea rost să mintă. Oricum, aveau să 
verifice răspunsul. 

— Intr-un bungalow de pe plaja Kendwa. 

Căpitanul le returnă documentele, iar apoi îi salută 
ducându-şi degetul la caschetă. 

— Vă doresc o zi bună. 

Sări din nou balustrada şi dispăru în cabina canonierei. 
Motoarele acesteia mugiră, marinarii împinseră nava care 
se desprinse de şalupă, iar apoi viră spre vest, înspre canal. 
Sam făcu doi paşi mari, se strecură în cabină şi ieşi cu un 
binoclu. Îl duse la ochi şi îl îndreptă înspre canonieră. După 
douăzeci de secunde, lăsă binocilul jos. 

— Ce e? întrebă Remi. 

— Era cineva în cabină care îi dădea ordine. 

— Bătaia în geam? zise Remi. Ai reuşit să îl vezi? 

Sam confirmă din cap. 

— Nu era negru şi nu purta uniformă. Părea hispanic - 
poate din bazinul Mediteranei. Era slab, nas acvilin, 
sprâncene stufoase. 

— Cine ar avea autoritatea, ca civil din afara Tanzaniei, 
de a da ordine echipajului unei canoniere aparţinând pazei 
de coastă? 

— Cineva care are buzunarele adânci. 

Oricât de mult le plăceau Tanzania, Zanzibarul şi oamenii 
de aici, nu încăpea nici un dubiu că printre ei era foarte 
răspândită corupţia. Majoritatea tanzanienilor aveau un 
venit zilnic foarte mic; personalul militar câştiga doar cu 
puţin peste medie. 

Deocamdată nu ştim nimic. Dar, Remi, sunt curios: de ce 
ai minţit în legătură cu moneda? 

— Din instinct, răspunse Remi. Crezi că ar fi trebuit să... 

— Nu. Şi eu am simţit la fel. Paza de coastă tanzaniană 
are două canoniere cu care acoperă zona coastei centrale, 
canalul principal şi Zanzibarul. Mi-au dat impresia că ne 
căutau fix pe noi. 

— Şi mie. 

— lar aia a fost orice numai verificare de rutină nu. Nu i-a 
interesat dacă avem colaci de salvare sau radio, nu s-au 
uitat la echipamentul pentru scufundări. 

— Şi când s-a mai întâmplat să întâlnim un oficial 
tanzanian care să nu zâmbească până la urechi şi să nu fie 
numai lapte şi miere? 

— Niciodată, răspunse Sam. Cât despre moneda 
Adelise... 

Remi îşi desfăcu fermoarul de la costumul de scafandru şi 
scoase moneda zâmbind. 

— Eşti o fată deşteaptă, zise Sam. 

— Crezi că o să caute în bungalow? 

Sam ridică din umeri. 

— Dacă punem lucrurile cap la cap, ce pot să însemne 
toate astea? 

— N-am nici cea mai vagă idee, dar trebuie să fim cu 
băgare de seamă de aici înainte. 


Capitolul 5 


Zanzibar 


Rămaseră pe punte timp de o oră, bând din când în când 
apă rece ca gheaţa, bucurându-se de legănatul şalupei şi 
ascultând valurile care loveau carena. În primele treizeci de 
minute după ce canoniera plecă, o mai zăriră de două ori, la 
distanţă de o milă, deplasându-se mai întâi dinspre nord 
înspre sud, iar apoi în sens invers. Nu mai reveni. 


38 


— Nu pot să mă gândesc la altceva decât la clopotul care 
e atârnat în gol, zise Remi. Mi-l şi imaginez. 

— Şi eu, dar prefer să îmi asum riscul ăsta decât să se 
întoarcă şi să ne surprindă chiar când îl scoatem la 
suprafaţă. Să mai aşteptăm douăzeci de minute. Chiar şi în 
cel mai rău caz, tot reuşim să ajungem la el. 

— Aşa e, dar de la o adâncime de cincizeci de metri încep 
problemele. Nu ne va fi dificil să ajungem acolo. S-ar putea 
să ne fie însă greu să îl găsim. 

Ţinând cont de greutatea clopotului, după ce se 
rostogolea pe o pantă de cincizeci de metri, putea să 
ajungă aproape oriunde, precum o mărgea pe care un copil 
o scapă în sufragerie şi care ajunge până sub frigiderul din 
bucătărie. 

— Şi după ce îl găsim, o să fie o cu totul altă distracţie să 
îl scoatem la suprafaţă. O să avem nevoie de alt 
echipament, de un compresor, de saci de ridicare gonflabili, 
de un vinci... 

Sam dădea aprobator din cap. Era prea multă agitaţie ca 
să se mai poată ascunde de ochi curioşi şi băgăcioşi. 
Simplul fapt de a închiria echipamentul din Stone Town - 
chiar şi dacă ar fi făcut-o anonim - ar fi declanşat întreaga 
reţea de zvonuri. Până la sfârşitul zilei, ar fi apărut 
spectatori atât pe țărm, cât şi pe bărcile ieşite în larg, iar 
printre ei se putea găsi şi misteriosul pasager al canonierei. 

— Să sperăm că nu se ajunge la asta, zise el. 


Mutară şalupa la aproximativ zece metri de locaţia 
clopotului. Sam sări în apă şi fixă ancora într-o stâncă 
subacvatică, iar apoi, după ce reveni la bord, desfăşurară 
covrigul de parâmă împletită lungă de treizeci de metri şi cu 
diametrul de vreo doi centimetri, pe care îl cumpăraseră 
mai devreme din Stone Town. Trecură parâma prin tacheţii 
posteriori de la babord şi tribord, iar apoi o fixară central cu 
un inel cu şurub. Aruncară apoi parâma peste pupă. În nici 
două minute, erau deja echipați şi înaintau la suprafaţa 
apei, trăgând parâma după ei. 

Fură amândoi surprinşi când găsiră clopotul exact unde îl 

lăsaseră, atârnând peste buza hăului, dar îşi dădură foarte 
curând seama că situaţia era mai problematică decât 
anticipaseră. Nisipul de sub gura clopotului se eroda văzând 
cu ochii, fâşii de nisip şi pietre fiind smulse de curent. 

Remi trecu iute capătul parâmei prin inelul de la centura 
pentru scufundare, i-l întinse apoi lui Sam, care procedă la 
fel, după care prinse inelul cu şurub al parâmei între dinţi. 

lnotară până la suprafaţă, traseră câteva guri de aer, 
apoi se scufundară din nou. 

Sam îi făcu semn lui Remi să facă poze. Dacă avea să se 
întâmple ce era mai rău, fotografiile le-ar fi oferit măcar 
posibilitatea de a-l identifica. In timp ce Remi începu să îl 
fotografieze, Sam înotă în faţă până când reuşi să vadă 
dincolo de buza prăpastiei. Panta nu era chiar verticală, ci 
mai degrabă într-un unghi de aproximativ şaizeci, şaizeci şi 
cinci de grade. Nu că asta ar fi contat prea mult. După cum 
presupusese Remi mai devreme, clopotul îl depăşea în 
greutate pe cel de la bordul corabiei Speaker cam cu zece, 
cincisprezece kilograme. Dacă ar fi început să alunece, 
unghiul pantei ar fi încetinit prea puţin căderea. 

Dar apoi, ca lucrurile să se potrivească, nisipul de sub 
clopot începu să se mişte. Toarta începu să se balanseze în 
sus, rămase atârnată în aer preţ de o secundă, apoi clopotul 
începu să alunece cu gura înainte de-a lungul pantei. 

Dând curs unui imbold pe care îl regretă în clipa 
următoare, Sam îşi încordă picioarele şi se avântă cu viteză 
după clopotul care dispăruse dincolo de margine. Auzi în 
treacăt glasul estompat al lui Remi care îl striga, dar acesta 
se stinse imediat, acoperit de vâltoarea curentului. Nisipul îi 
biciuia trupul precum mii de înţepături de albine. Dându-se 
peste cap, Sam porni în direcţia în care spera că se afla 
bancul de nisip. Degetele răsfirate ale mâinii drepte 
atinseră ceva solid şi simţi o durere acută care îl fulgeră 
prin degetul mic. Ignorând durerea, simţi cum clopotul 
prinde viteză, efectul de buldozer al gurii fiind aproape 
anulat de inerție. Vederea i se tulbura, în timp ce plămânii 
consumau ultimele molecule de oxigen. Işi simţea bătăile 
inimii în cap ca un foc continuu de artilerie. 

Acţionând doar instinctiv, îşi trecu mâna peste mijlocul 
clopotului, ajungând în partea superioară a acestuia. 
Degetele găsiră deschizătura toartei. Işi duse mâna stângă 
la gură, apucă inelul cu şurub şi îl trecu prin toartă. Îl răsuci 
apoi în jurul parâmei şi îl înşurubă cu degetul mare. 

Clopotul se opri smucindu-se. Parâma zbârnâi înfundat. 
Sam nu mai reuşi să se ţină şi începu să alunece; mâinile 
loveau suprafaţa clopotului, în timp ce degetele căutau să 
se agaţe de ceva. Nu găsea nimic. Apoi, deodată, simţi o 
protuberanţă sub palmă. Degetul mic îi fu încă o dată 
fulgerat de o durere înţepătoare. „E inelul exterior”, gândi 
el. Degetele încârligate atinseseră inelul exterior de 
deasupra gurii clopotului. Intinse şi cealaltă mână, apucă 
inelul şi îşi făcu vânt în sus, lovind cu ambele picioare în 
vâltoarea curentului, până când reuşi să vadă parâma, o 
dungă de un alb pur în vârtejul de nisip. O apucă. Pe dosul 
palmei simţi atingerea unor degete. Din negură se ivi un 
chip. Remi. Vederea îi era deja traversată de scânteieri şi 
începea să se estompeze. Remi cobori de-a lungul parâmei, 
întinse mâna, îl apucă de încheietura dreaptă şi îl trase cu 
forţă. 

instinctiv, Sam îşi încleştă mâinile pe parâmă şi începu să 
se caţere. 


Peste zece minute, stătea în scaunul de pe punte, cu 
ochii închişi şi cu capul dat pe spate, mângâiat de lumina 
soarelui. După ce stătu aşa preţ de două minute, îşi 
îndreptă capul, deschise ochii şi o văzu pe Remi care se 
sprijinea de balustradă şi îl privea. Se aplecă înspre el şi îi 
întinse o sticlă cu apă. 

— Te simţi mai bine? întrebă ea cu blândeţe. 

— Da. Mult mai bine. Totuşi, mă cam doare degetul mic. 
Mă înţeapă. Il ridică şi se uită la el; era drept, dar umflat. Il 
îndoi din nou şi tresări. Nu e rupt. Se rezolvă cu puţină faşă 
elastică. 

— N-ai păţit nimic altceva? 

Sam scutură din cap. 

— Bine, mă bucur, zise Remi. Sam Fargo, eşti un 

prostănac. 

— Poftim? 

— Ce a fost în capul tău când te-ai aruncat după el? 

— Pur şi simplu, am reacţionat. Până să-mi dau seama ce 
făceam, era prea târziu. Dacă intri în horă... 

— Joci până ajungi pe fundul oceanului, îl contră Remi, 
scuturând din cap şi privindu-l mânioasă. |ţi jur, Fargo... 

— Imi pare rău, zise Sam. Şi mersi că ai venit după mine. 

— Prostănacule, repetă ea, apoi se ridică, merse până la 
el şi îl sărută pe obraz. Eşti prostănacul meu. Şi nu-i nevoie 
să-mi mulţumeşti - oricum, cu plăcere. 

— Spune-mi că nu l-am pierdut, zise Sam, privind 
împrejur. Îl mai avem? 

Era încă uşor ameţit. Remi arătă înspre pupă, unde 
parâma, întinsă ca o coardă de pian, se arcuia înspre apă. 

— În timpul în care ai tras un pui de somn, l-am ridicat în 
susul pantei. Acum, e cam la un metru şi jumătate de 
margine. 

— Bravo ţie. 

— Nu te bucura încă. Mai trebuie să-l aducem la 
suprafaţă. 

Sam zâmbi. 

— Nu-ţi face griji, Remi. Fizica e de partea noastră. 


Înainte de a putea pune în practică ideea lui Sam, era 
totuşi nevoie de puţină forţă brută. Cum bărbatul avea 
degetul mic bandajat, stătea la pupă şi ţinea ancora, în timp 
ce Remi băga şalupa în marşarier şi urmărea semnele pe 
care acesta i le făcea cu mâna, până când ajunseră aproape 
deasupra locului unde se afla clopotul. Desfăşură sfoara din 
tacheţi, după care o ridică, apoi o înnodă şi o blocă din nou. 

— la-o înainte încet, strigă Sam. Uşor. 

— Am înţeles. 

Remi înainta încet, numai câţiva centimetri odată. Sam, 
aplecat peste pupă, cu faţa în apă, urmărea mişcarea 
clopotului care se îndepărta prin nisip. Când acesta ajunse 
la şase metri de marginea prăpastiei, Sam strigă: 

— Opreşte-te! 

Remi opri motorul. 

Sam îşi puse masca şi se scufundă ca să examineze 
captura. Un minut mai târziu, se întoarse la suprafaţă. 

— Arată bine. Nu sunt prea multe depuneri marine, ceea 
ce înseamnă că a stat ceva vreme în interiorul bancului. 

Remi întinse mâna şi îl ajută pe Sam să urce în şalupă. 

— Are multe stricăciuni? întrebă ea. 

— Niciuna, din câte am văzut. E gros, Remi - probabil 
cântăreşte mai bine de treizeci şi cinci de kilograme. 

Remi fluieră uşor. 

— Măricel. Aşadar, după măsurătorile standard, nava ar 
avea un deplasament de cât... o mie de tone? 

— Intre o mie şi o mie două sute de tone. Cu mult peste 
Speaker. 

Faptul că găsiseră moneda Adelise în apropierea 
clopotului era pură coincidenţă. 


Cum clopotul nu mai era în pericol de a cădea în canal, 
se decuplară şi îndreptară şalupa la o sută de metri înspre 
nord, apoi, când ajunseră la glezna insulei, încetiniră la 
intrarea în golf, după care pătrunseră în laguna formată de 
fâşia în formă de toc. 

Având mai puţin de un kilometru atât în lungime, cât şi în 
lăţime, laguna era, de fapt, o mlaştină de mangrove. Din loc 
în loc, pe suprafaţa apei puteau fi văzute cam două duzini 
de „insule plutitoare”: ridicături de pământ în formă de 
ciupercă, susţinute de baraje formate din rădăcinile 
supraterane, noduroase ale mangrovelor. Cu suprafeţe care 
atingeau dimensiuni variabile, între cea a unei camere şi 
cea a unui garaj dublu, toate erau pline de ierburi 
abundente, iar cele mai multe erau acoperite de păduri 
miniaturale de arbori pitici şi de tufişuri. La capătul sudic al 
mlaştinii se afla o plajă îngustă, iar dincolo de aceasta se 
întindea o pădurice de cocotieri. Totul era cuprins de o 
linişte sinistră, iar în aer nu se simţea nici o adiere. 

— Nu vezi aşa ceva în fiecare zi, murmură Remi. 

— Oare nu dăm pe-aici şi de Pălărierul Nebun sau de 
Alice? 

— Nu, bate în lemn. 

— Să ne grăbim. Soarele începe să ardă. 

Îşi croiră drum printre insulele plutitoare, aruncară 
ancora în apropierea țărmului, apoi înaintară prin apă până 
pe plajă. 

— De câţi o să avem nevoie? întrebă Remi. Cu o singură 
mână, printr-o mişcare îndemânatică, îşi răsuci părul 
castaniu la spate, prinzându-l cu un elastic într-un coc în 
vârful capului. 

Sam zâmbi. 

— Pare un adevărat truc felul în care faci asta. 

— Suntem o specie plină de minunăţii, încuviinţă Remi cu 
un zâmbet şi îşi stoarse poalele tricoului. Deci de câţi avem 
nevoie? 

— De şase. Nu, de cinci. 

— Şi eşti sigur că nu putem să luăm cele necesare din 
Stone Town şi să ne întoarcem repede? 

— Chiar vrei să riscăm? Ceva îmi spune că ofiţerul de pe 
canonieră ar fi foarte încântat să ne aresteze. Dacă 
bănuieşte că îl minţim... 

— Ai dreptate. Bine, Gilligan”, haide să facem o plută. 


Găsiră cu uşurinţă mulţi copaci căzuţi la pământ, dar fu 
mai dificil să găsească unii de dimensiuni potrivite. Sam 
identifică cinci candidaţi, fiecare de aproximativ doi metri şi 
jumătate şi cu diametrul cam de grosimea unui stâlp de 
telegraf. Trase cu Remi fiecare buştean pe plajă şi îi 
aranjară în şir. 


Sam se apucă de lucru. Construcţia era destul de simplă, 
după cum explică Sam. Apucă un băț adus de ape şi desenă 
planul pe nisip. 


7 Trimitere la personajul principal al unui serial de comedie 
american, Gilligan's Island (Insula lui Gilligan), care urmărea 
soarta unor naufragiaţi şi încercările acestora de a supravieţui şi 
de a părăsi insula (n.tr.) 

— Nu e chiar Queen Maryt, observă Remi zâmbind. 

— Dar, răspunse Sam, aş mai avea nevoie de încă patru 
buşteni. 

— De ce ai lăsat capetele mai ieşite? 

— Din două motive: pentru stabilitate şi pe post de 
pârghie. 

— Pentru ce? 

— O să vezi tu. Acum am nevoie de nişte parâme - cam 
douăsprezece bucăţi de câte doi metri. 

— Să trăiţi, replică Remi. 


După ce munci timp de o oră, Sam se îndreptă de spate 
şi îşi privi creaţia. Ochii mijiţi îi spuneau lui Remi că prin 
mintea lui se desfăşurau tot felul de ecuaţii. După un minut 
de gândire, Sam încuviinţă din cap. 

— Bun. Cred că e îndeajuns de flotabilă, decretă el. Cu o 
rezervă de douăzeci la sută. 


Trăgând pluta după ei, se strecurară înapoi prin golf până 
la marginea vestică a insulei, iar apoi se îndreptară spre sud 
de-a lungul coastei, până când ajunseră din nou deasupra 
locului unde se afla clopotul. Folosindu-se de cârligul de la 


3 Pachebot de linie care, între 1936 şi 1967, a făcut curse 
bisăptămânale în nordul Oceanului Atlantic, între Marea Britanie şi 
SUA. Actualmente este retras din activitate şi staționat în Long 
Beach, California, servind ca muzeu şi hotel, (n.tr.) 

cange, Sam manevră pluta, aducând-o lângă şalupă pe 
partea dinspre uscat, iar apoi o fixă în tacheţi. 

— instinctul îmi spune că ne mai paşte un control, zise 
Sam, aşezându-se într-unul dintre scaunele de pe punte. 
Remi i se alătură. Băură apă şi scrutară orizontul până 
când, peste treizeci de minute, canoniera apăru la nord, 
cam la o jumătate de milă distanţă. 

— A fost o decizie bună, zise Remi. 

Canoniera încetini, plutind uşor, iar Sam şi Remi reuşiră 
să vadă silueta îmbrăcată în uniformă albă de pe duneta 
navei. Soarele strălucea în lentilele unui binoclu. 

— Zâmbeşte şi fă cu mâna, zise Sam. 

Urmând sfatul lui Sam, Remi i se alătură fluturându-şi 
braţul până când silueta îşi cobori binoclul şi dispăru în 
cabină. Canoniera întoarse şi începu să navigheze înspre 
nord. Sam şi Remi aşteptară până când dispăru după cotul 
insulei, apoi se reapucară de muncă. 

Cu ancora deja pregătită în mână, Sam îşi puse masca şi 
labele de scafandru şi se aruncă în apă. După ce se chinui 
puţin, reuşi să centreze pluta deasupra clopotului. Legă cu 
un nod capătul parâmei de la ancoră de marginea plutei, se 
scufundă pieziş până când parâma se încordă, iar apoi 
înfipse vârful ancorei în nisip. 

Intors la suprafaţă, prinse parâma pe care i-o aruncă 
Remi, o trecu peste buşteanul central al plutei, se scufundă 
şi fixă inelul cu şurub de toarta clopotului. După doar un 
minut, reveni pe punte şi legă parâma aruncată de Remi de 
tacheţii bărcii. 

Cu mâinile în şolduri, îşi admira acum munca. 

Remi zâmbi pieziş. 

— Văd că eşti foarte mulţumit de tine, nu? 

— Chiar sunt. 

— Ai şi motive. Eşti inginerul meu cel cutezător. 

Sam bătu scurt din palme. 

— Hai să-i dăm drumul! 

Remi se afla la cârmă, iar Sam strigă: 

— Incetineşte! 

— incetinesc, repetă Remi. 

Apa de la pupă se preschimbă în spumă, iar şalupa 
înaintă treptat, o jumătate de metru, apoi un metru. Parâma 
fixată în tacheţi începu să se ridice din apă. Cu un pocnet 
înfundat, funia se opinti de grinda transversală a plutei. 

— Până aici, totul e bine, strigă Sam. Dă-i înainte! 

Pluta începu să se mişte, apropiindu-se de pupă. 

— Hai odată, murmură Sam. Hai odată... 

De cealaltă parte a plutei, parâma fixată de ancoră 
trepidă, opunându-se forţei cu care şalupa trăgea pluta. 
Sam îşi puse masca, se aplecă peste balustradă şi îşi băgă 
capul în apă. La patru metri adâncime, clopotul plutea, 
înălţat cu câţiva centimetri faţă de fundul apei. 

— Care-i treaba? strigă Remi. 

— E o frumuseţe. Dă-i înainte! 

Înaintară cu grijă, metru cu metru, până când, în cele din 
urmă, clopotul ieşi la suprafaţă şi toarta lovi grinda 
transversală. 

— Lasă motorul la ralanti! ordonă Sam. Doar cât să 
rămânem pe poziţie. 

— La ralanti! răspunse Remi. 

Sam apucă o parâmă lungă de doi metri şi se aruncă în 
apă. După doar câteva bătăi din braţe, era deja pe plută. 
Trecu parâma de cinci ori prin toarta clopotului, iar apoi o 
înnodă de grindă, fixând astfel clopotul. Sam îşi ridică 
triumfător braţele, precum un cowboy care tocmai a 
imobilizat un vițel. 

— Am reuşit! strigă el. 

Motorul şalupei bolborosi scurt şi se opri. Remi merse pe 
dunetă, zâmbi şi ridică degetul mare în semn de 
încuviinţare. 

— Felicitări, Fargo! strigă ea. Acum ce facem? 

Lui Sam i se şterse zâmbetul de pe buze. 

— Nu ştiu sigur. Incă mă gândesc la ceva. 

— Oare de ce ştiam că o să spui asta? 


Capitolul 6 

Zanzibar 


De fapt, nu mai puteau face nimic. Nu îndrăzneau să care 
clopotul înapoi pe coastă, în bungalow-ul lor. Aveau nevoie 
de un loc sigur pentru a-l ascunde, în timp ce făceau 
aranjamentele necesare. 

Deşi admiteau că era posibil să fi făcut din ţânţar 
armăsar în ceea ce privea întâlnirea lor cu canoniera, 
ajunseseră totuşi să se încreadă în instinctul lor, iar referitor 
la această problemă reacţiile lor instinctive erau în total 
acord: nici prima vizită a canonierei, nici apariţiile repetate 
ale acesteia nu erau pure coincidenţe. De asemenea şi 
întrebările căpitanului fuseseră variaţiuni pe aceeaşi temă: 
căutau soţii Fargo ceva anume? Asta sugera că cineva 
anume - poate figura ascunsă în umbră din cabina 
canonierei - era îngrijorat că un obiect valoros era în pericol 
de a fi descoperit. Să fi fost vorba despre clopot, despre 
moneda Adelise sau despre ceva total diferit? 

— Intrebarea e, zise Sam, dacă stăm şi aşteptăm să 
vedem ce fac ei sau trecem la acţiune. 

— Nu-mi place să stau cu mâinile în sân. 

— Ştiu. Nici mie. 

— La ce te-ai gândit? 

— Să ne purtăm ca şi cum am avea ceva de ascuns. 

— Dar chiar avem ceva de ascuns, răspunse Remi. Un 
clopot de corabie de aproape trei sute de kilograme 
suspendat de o plută făcută manual. 

Replica ei îl făcu pe Sam să izbucnească în râs. Soţia sa 
avea talentul de a trece direct la miezul problemei. 

— Dacă nu exagerăm, probabil că ei - oricine ar fi aceşti 
ei - au căutat deja în bungalow. 

— Şi n-au găsit nimic. 

— Într-adevăr. Aşa că ne vor urmări şi vor aştepta să ne 
întoarcem acasă. 

Remi dădea aprobator din cap, zâmbind. 

— Dar nu ne vom întoarce. 

— Exact. lar dacă vin să ne caute, avem confirmarea că a 

început jocul. 
— Ai spus „a început jocul”? Serios? 
Sam ridică din umeri. 
— Am zis să încerc, să văd cum sună. 
— Vai, Sherlock..., replică Remi, dându-şi ochii peste cap. 


Trăgând după ei clopotul şi pluta, se întoarseră pe acelaşi 
drum până la golf şi până la laguna de mangrove. Nu mai 
erau decât vreo două ore până la lăsarea nopţii. Petrecură o 
oră învârtindu-se în jurul perimetrului lagunei şi căutând o 
ascunzătoare pentru plută, şi în cele din urmă, găsiră un loc 
de-a lungul țărmului estic, unde un pâlc de chiparoşi 
crescuse în diagonală faţă de banc. Cu ajutorul căngii, 
împinseră încet pluta sub crengile care atârnau în toate 
părţile, apoi Sam se scufundă şi o legă de trunchiul unuia 
dintre chiparoşi. 

— Cum arată? strigă Sam din spatele perdelei de copaci. 

— Nu se vede absolut nimic. Ar trebui să intre acolo ca să 
o găsească. 


Se întoarseră la gura golfului unde Sam prinse la plumb 
patru bibani de mare, apoi se înapoiară la lagună şi 
înaintară prin apă până pe plajă. Remi, care se pricepea mai 
bine să taie fileurile, curăţă şi prepară peştii, în timp ce Sam 
aduna lemne pentru foc. Nu după multă vreme, peştele 
sfârâia pe foc, iar când soarele începea să se ascundă în 
spatele cocotierilor, ei mâncau deja. 

— Ştii, cred că îmi place să trăiesc în condiţii grele, zise 
Remi, băgând în gură o bucată de peşte, după ce îi dăduse 
la o parte pieliţa. Adică până la un punct. 

— Inţeleg. 

Şi chiar înţelegea. Remi era un om de nădejde; nu se 
dădea înapoi de la nici o provocare şi stătuse alături de el 
prin noroi şi zăpadă, când se trăgea asupra lor sau când 
erau urmăriţi şi de cele mai multe ori găsea şi partea bună 
a lucrurilor. Dar, cu toate acestea, îi plăcea confortul de zi 


? în original, „the game's afoot" - William Shakespeare, Henric 
al IV-lea, Partea |, Actul I, Scena 3 (n.red.) 

cu zi. La fel şi lui. 

— De îndată ce rezolvăm misterul clopotului, ne ducem la 
Dar es Salaam, ne luăm un apartament la Royal, bem gin 
tonic pe balcon şi pariem la meciurile de crichet. 

Lui Remi i se luminară ochii. Moevenpick Royal Palm era 
singurul hotel de cinci stele din Dar es Salaam. 

— Vorbeşti pe limba mea, Sam Fargo, zise ea. 

— Dar, mai întâi, răspunse el, uitându-se la soare şi apoi 
la ceas, trebuie să ne pregătim pentru oaspeţi. 


La căderea nopţii, laguna se învioră de cântecele 
greierilor. În copacii de pe marginea țărmului şi în tufărişul 
de pe insulele plutitoare, licuricii scânteiau înspre ei. Sam 
dusese şalupa între două dintre cele mai mari insule 
plutitoare şi coborâse ancora cu prora înspre vest. Cerul era 
senin; pe fundal erau presărate punctuleţe de lumină, iar 
semiluna era înconjurată de un inel înceţoşat şi prismatic. 

— S-ar putea ca mâine să plouă, observă Sam. 

— Superstiţiile astea sunt valabile şi în emisfera sudică? 

— Vom vedea. 

Stăteau la dunetă şi beau cafea, privind spectacolul de 
lumini oferit de insecte. Din locul în care se aflau, puteau să 
vadă deopotrivă şi gura lagunei şi plaja, unde improvizaseră 
un cort cu cadrul în formă de A dintr-o prelată de pânză pe 
care o găsiseră într-un dulap cu echipamente. Din spatele 
pânzei se vedea lumina slabă şi gălbuie a unui felinar, iar la 
câţiva metri de cort era aprins un foc mic. Sam strânsese 
destui buşteni de cocotieri astfel ca cenuşa să nu-şi piardă 
strălucirea întreaga noapte. 

Remi căscă. 

— Ce zi lungă! 

— Du-te în cabină şi dormi puţin, zise Sam. Stau eu 
primul de pază. 

— Eşti un dulce. Trezeşte-mă în două ore. 

II sărută scurt pe obraz şi dispăru. 


Primele două schimburi în care stătură de pază fură 
lipsite de evenimente. Aproape de sfârşitul celei de-a şasea 

ore, cu puţin după trei dimineaţa, lui Sam i se păru că aude 
în depărtare huruitul slab al unui motor, dar sunetul 
dispăru. După cinci minute, se auzi din nou, de data aceasta 
mai tare şi mai aproape. Undeva înspre nord. Sam verifică 
gura lagunei cu ajutorul binoclului, însă nu văzu nimic în 
afară de unduirea apei unde curentul formase valuri de-a 
lungul golfului. Sunetul motorului dispăru din nou. Nu, nu 
dispăru, se corectă Sam. Muri. Ca şi cum fusese oprit. Duse 
din nou binoclul la ochi. 

Trecu un minut. Două. lar apoi, în al patrulea minut, în 
golf apăru o umbră. Precum nasul bulbos al unui rechin, 
obiectul părea a pluti la câţiva metri deasupra apei. 
Înaintând încet, cu mai puţin de doi metri pe secundă, barca 
gonflabilă de tip Zodiac aluneca fără zgomot dinspre golf 
înspre gura lagunei. După treizeci de secunde, apăru o altă 
barcă gonflabilă, urmată de încă una. Merseră cincisprezece 
metri în linie, după care se întoarseră în formaţie la tribord 
şi intrară în lagună. 

Păşind apăsat, Sam cobori repede scara, se duse lângă 
pat şi îi atinse piciorul lui Remi. Aceasta îşi înălţă capul de 
pe pernă. 

— Avem musafiri, şopti el. 

Remi dădu din cap în semn că a înţeles şi în câteva 
secunde fură înapoi la dunetă, după care se aruncară în 
apă. Din impuls, Sam se înălţă peste margine şi apucă 
cangea, singurul obiect ce putea fi folosit pe post de armă. 

Fiindcă repetaseră deja planul, nu le luă decât zece 
secunde să înoate până la cea mai apropiată insulă 
plutitoare. Cu Remi înainte, îşi croiră drum printre rădăcinile 
de mangrove şi se învârtiră prin acel labirint până când 
ajunseră într-o scobitură în centru. Când inspectaseră mai 
devreme această scobitură, aflaseră că avea aproape un 
metru în diametru şi o înălţime de doi metri şi jumătate 
până la partea inferioară a învelişului în formă de ciupercă, 
în jurul lor, atârnau ca nişte vârtejuri rădăcini şi viţe, 
asemenea cozilor unor şobolani. Aerul era greu, fiind 
impregnat cu miros de mucegai şi de humă. 

Printre rădăcinile încâlcite puteau vedea şalupa la trei 

metri în dreapta lor. Erau atât de aproape unul de altul, 
încât mai că se îmbrăţişau şi se rotiră până când reuşiră să 
vadă gura lagunei. La început, nu se distingea nimic. Totul 
era învăluit în întuneric, lumina lunii se reflecta în apă, iar în 
jur, nimic altceva decât tăcere. 

Apoi se auzi un zgomot slab, aproape imperceptibil. 

Sam îşi apropie buzele de urechea lui Remi. 

— Sunt bărci gonflabile cu motor electric cu elice. Se 
mişcă foarte încet. 

— Apariţia lor trădează însă existenţa unei nave-mamă, îi 
şopti Remi. 

Avea dreptate. Deşi bărcile de tip Zodiac puteau înainta 
pe apele de coastă ale Zanzibarului, motoarele electrice 
aveau turație limitată şi o viteză maximă de patru, cinci 
noduri. Oricine ar fi fost vizitatorii lor, fuseseră trimişi de 
undeva de aproape. Presupunerea lui Remi că era vorba 
despre o barcă mai mare părea scenariul cel mai posibil. 

— Ai lăsat bunătăţile pentru Moş Crăciun? întrebă Sam. 

Remi încuviinţă din cap. 

— Vor fi nevoiţi să caute bine, dar totul e la locul lui. 

Trecură două minute înainte ca prima barcă să apară la 
două sute de metri depărtare în dreapta lor. Apăru şi a doua 
la aceeaşi distanţă, însă la stânga lor. Câteva clipe mai 
târziu, se ivi şi a treia, apropiindu-se prin partea de mijloc a 
lagunei. Niciuna nu era luminată, dar, sub razele gri ale 
lunii, Sam şi Remi putură vedea câte o siluetă stând la pupa 
fiecăreia dintre cele trei bărci. 

Trei bărci gonflabile, mergând în linie la travers, fără să 
se vadă vreo lumină sau să se audă vreun cuvânt... Cu 
siguranţă, nu erau nişte turişti care porniseră într-un safari 
acvatic pe nocturnă. 

— Vezi vreo armă? şopti Sam. 

Remi scutură din cap. 

Petrecură următoarele minute privind cum cele trei bărci 
îşi croiau drum printre insulele plutitoare şi cum le 
înconjurau, până când ajunseră la cincizeci de metri faţă de 
şalupă. Silueta din barca din mijloc ridică mâna, iar ceilalţi 
doi răspunseră schimbând cursul şi apropiindu-se de şalupă. 

Ca să-i atragă atenţia, Sam o bătu pe Remi pe umăr, iar 
apoi îi făcu semn cu degetul mare, îndreptându-l în jos. Se 
scufundară împreună, până când le rămaseră la suprafaţă 
numai ochii şi nasul. 

Barca din mijloc - după câte se părea era barca liderului 
- ajunse prima la şalupă, se îndreptă înspre bompres, iar 
liderul se prinse cu o mână de balustradă. Din profil, figura 
bărbatului era acum vizibilă. Faţa suptă şi nasul acvilin erau 
de neconfundat. Bărbatul misterios de pe canonieră îşi 
făcuse apariţia. 

Ca şi cum ar fi zburat în formaţie, celelalte două bărci 
alunecară pe lângă babordul şi tribordul şalupei şi se 
întâlniră la pupă. In numai câteva clipe, cei doi bărbaţi 
săriseră peste balustradă şi ajunseseră la dunetă. Cel care 
se afla cel mai aproape de locul unde stăteau ascunşi Sam 
şi Remi îşi duse mâna la umăr, înşfăcă iute ceva şi apoi lăsă 
braţul în jos. În lumina lunii se văzu strălucirea metalică a 
oţelului. Era un cuţit. 

Remi îi apucă mâna lui Sam sub apă şi o strânse. Acesta 
îi răspunse tot printr-o strângere şi îi şopti la ureche: 

— Suntem în siguranţă. 

Cei doi bărbaţi dispărură în cabină, dar se întoarseră un 
minut mai târziu. Unul dintre ei se aplecă peste balustradă 
şi îi făcu semn lui Nas Acvilin, care îi răspunse tot prin 
semne şi apoi plecă, îndreptându-şi barca înspre plajă. 
Ajuns acolo, scoase şi el un cuţit. Mergând cu pas uşor, dar 
sigur, se strecură tiptil pe plajă înspre cortul luminat de 
felinarul improvizat de Sam şi de Remi. Se uită înăuntru, 
după care se îndreptă, iar apoi, preţ de o jumătate de 
minut, aruncă o privire pe plajă şi la cocotieri înainte de a 
se întoarce la barcă. Două minute mai târziu, era la bordul 
şalupei alături de ceilalţi doi. 

Pentru prima dată, cineva din grup vorbi. Nas Acvilin 
bolborosi ceva în spaniolă, iar ceilalţi doi se întoarseră în 
cabină. Şalupa începu să se legene. Uşile dulapurilor erau 
deschise şi apoi trântite. Geamurile erau sparte. Prin 
hublouri se vedeau luminile lanternelor mişcându-se. După 
cinci minute, cei doi se întoarseră la dunetă. Unul dintre ei îi 

dădu lui Nas Acvilin un obiect mic, iar acesta îl examină 
scurt înainte de a-l arunca pe scara cabinei. Căzu pe trepte 
cu un zgomot metalic. Al doilea bărbat îi înmână lui Nas 
Acvilin un carneţel galben liniat. Nas Acvilin îl studie cu 
atenţie şi i-l întinse înapoi. Celălalt bărbat scoase un aparat 
foto digital şi poză pagina la care era deschis. Carneţelul fu 
aruncat înapoi în cabină. 

— Au înghiţit găluşca, îi şopti Sam lui Remi. 

Nas Acvilin şi însoțitorii săi se întoarseră la bărcile lor şi 
plecară. Spre surprinderea lui Sam şi a lui Remi, grupul nu 
se îndreptă spre golf, ci porni mai degrabă într-o inspecţie a 
lagunei, începând cu linia țărmului. Lanternele treceau 
peste bancuri şi printre copaci. Când una dintre bărci ajunse 
aproape de locul unde era ascuns clopotul, Sam şi Remi 
stătură cu sufletul la gură, dar aceasta nu încetini, iar 
lumina lanternei nu ajunse până la plută. 

In cele din urmă, cei trei ajunseră la gura lagunei, după 
ce terminară de verificat linia țărmului, dar, în loc să se 
îndrepte către golf, se întoarseră din nou, se aşezară în linie 
la travers şi începură să caute printre insulele plutitoare, 
lanternele lor verificând fiecare rădăcină a mangrovelor, 
înainte de a avansa spre următoarea. 

— Asta e de rău, bâigui Sam. 

— De foarte rău, încuviinţă Remi. 

Cuţitele le indicau lui Sam şi lui Remi tot ce trebuiau să 
ştie: oricine ar fi fost oamenii ăştia, erau lipsiţi de scrupule 
când venea vorba să folosească violenţa. Dacă Sam şi Remi 
s-ar fi aflat în şalupă sau în cort, acum ar fi fost morţi. 

— Să ne întoarcem la şalupă? sugeră Remi. 

— Dacă se gândesc să vină din nou acolo, vom fi prinşi în 
capcană. 

— Sunt deschisă la sugestii. 

Sam se gândi o clipă, apoi spuse: 

— Ce-ar fi să împuşcăm doi iepuri dintr-o lovitură? 

li explică planul. 

— E riscant, zise Remi. 

— Mă descurc eu cumva. 

— Bine, dar numai dacă n-avem altă soluţie. 

— De acord. 

Urmăriră mişcarea bărcilor. Dacă aveau să-şi continue 
drumul, cea din dreapta ajungea la ascunzătoarea lor în mai 
puţin de două minute. Celelalte două erau în faţă la o 
distanţă de jumătate de minut. Cu puţin noroc, acestea 
terminau primele căutările şi se întorceau spre gura 
lagunei. 

— Ţine-mi pumnii, îi zise Sam lui Remi. 

— Deja i-am strâns, răspunse ea şi îl sărută pe obraz. 
Pentru puţin mai mult noroc. 

Sam se scufundă şi se strecură prin reţeaua de rădăcini 
până când ieşi în larg. Străduindu-se să nu scape din vedere 
niciuna dintre cele trei bărci, îşi croi drum până în spatele 
rădăcinilor. Treizeci de secunde mai târziu, la stânga lui, îi 
văzu pe Nas Acvilin şi pe partenerul său. Fiecare dintre ei îşi 
verifica ultima insulă plutitoare, apoi se întoarseră şi se 
îndreptară spre golf. Ultima barcă era încă pe direcţie, la 
doisprezece metri depărtare. 

— iApurate! strigă Nas Acvilin. Grăbeşte-te! 

Ţinta lui Sam ridică o mână în semn că a înţeles ordinul. 

Nouă metri depărtare... Şase metri. 

Sam era în continuă mişcare, învârtindu-se în sensul 
acelor de ceasornic în jurul rădăcinilor de mangrove. Se 
opri, aruncând o privire înspre margine. Barca era la trei 
metri distanţă. Sam o urmări, aşteptă până când vârful 
acesteia trecu în partea cealaltă, apoi se uită înapoi înspre 
lagună. Celelalte două bărci erau la o sută de metri distanţă 
şi continuau să se îndepărteze. 

Sam trase adânc aer în piept, se scufundă cu cangea, lovi 
de două ori puternic din picioare, se strecură printre 
rădăcini şi ieşi la suprafaţă doar cât să poată privi. Spatele 
bărcii era la o distanţă de un metru şi jumătate, înaintând 
încet, iar bărbatul ţinea o mână pe maneta de acceleraţie în 
timp ce se apleca într-o parte şi se uita printre mangrove cu 
ajutorul lanternei. Sam lovi uşor apa cu picioarele şi se 
apropie la nici jumătate de metru de barcă. Se întinse şi îşi 
puse încet mâna stângă pe partea cauciucată, apoi ridică 
din apă cangea, o lăsă în spate, după care o aruncă în faţă 


55 


ca şi cum ar fi aruncat o undiţă. Vârful de oţel al căngii îl 
lovi pe bărbat la cap într-o parte, chiar deasupra urechii. 
Acesta icni de durere, apoi căzu peste margine cu capul 
atârnându-i în apă. Inainte ca Sam să mai facă vreo 
mişcare, Remi era deja acolo, ridicând capul bărbatului şi 
rostogolindu-i trupul înapoi în barcă. Sam privi peste umăr. 
Nas Acvilin şi partenerul său erau acum la două sute de 
metri depărtare. 

— Yaotl! se auzi ecoul vocii lui Nas Acvilin de-a lungul 
suprafeţei apei. 

— Grăbeşte-te! îi spuse Sam lui Remi, apoi urcă în barcă 
şi se aşeză lângă maneta de acceleraţie. Stai la babord. Te 
duc înapoi la şalupă. 

Remi înotă, ocolind barca şi se agăţă cu două degete de 
suportul vâslei. Sam tură motorul şi barca înaintă, ieşind din 
spatele mangrovelor. Sam văzu lanterna bărbatului, a lui 
Yaotl, o ridică şi o îndreptă spre celelalte două bărci care se 
opriră. Sam semnaliză prin două flash-uri succesive şi ridică 
braţul, rugându-se ca aceste semnale să fie suficiente. Işi 
tinu respiraţia. 

Dinspre bărci nu veni nici un răspuns. Se scurseră zece 
secunde. Apoi o lanternă clipi de două ori, urmată de un 
braţ ridicat. 

— Yaoti... iApurate! 

Sam îndreptă barca înspre pupa şalupei, folosindu-se de 
lungimea acesteia pentru a-şi camufla mişcările. Remi se 
căţără la bord şi urcară trupul lui Yaotl peste balustradă. 
Acesta căzu pe punte cu un pocnet înfundat. 

— Acum ce facem? întrebă Remi. 

—  Leagă-l cu braţele şi picioarele de tacheţi şi 
percheziţionează-l. Eu trebuie să merg la noii mei amici. 

Remi deschise gura pentru a protesta, dar Sam o 
întrerupse: 

— Am nevoie de mască şi de binoclu. 

li aduse din cabină cele cerute, iar Sam îi dădu cangea. 

— Nu-ţi face griji, Remi, am să stau la distanţă de ei. 

— Şi când n-ai să mai poţi face asta? 

— Atunci voi suferi ceva avarii. 

Îi făcu cu ochiul, tură motorul şi se îndepărtă. 


Nas Acvilin şi celălalt bărbat îşi continuaseră căutarea. 
Până când Sam ajunsese la mijlocul lagunei, ei coteau deja 
spre vest, înspre golf. Sam refăcu în minte traseul 
întortocheat al golfului, făcu câteva estimări rapide şi 
continuă să înainteze. Cu cincisprezece metri înainte de 
intrare, lăsă motorul la ralanti şi ascultă. Nu se auzea 
zgomotul celorlalte motoare.  Acceleră, continuă să 
înainteze şi coti înspre intrare. La o sută de metri în faţă, 
ceilalţi se deplasau în şir prin strâmtoarea golfului. Dincolo 
de ei, la aproape un kilometru distanţă, golful se lărgea 
înspre împrejurimile insulei Chumbe. Sam duse binoclul la 
ochi şi scrută canalul. Nu văzu nici o mişcare şi pe o 
distanţă de aproximativ cincisprezece kilometri nu se 
observa nici o lumină - mai puţin una. La aproape doi 
kilometri înspre sud-vest, o lumină albă, izolată, plutea la 
zece metri de suprafaţa apei - era semnalul internaţional al 
unui vas ancorat. Nava era orientată cu prora înspre el, 
avea etrava elansată, cu o suprastructură de un alb 
strălucitor, în mod clar un iaht de lux. „Poate că e nava- 
mamă.” 

Nas Acvilin şi partenerul său virară la stânga şi dispărură 
din peisaj pentru moment. Era timpul să se pregătească 
pentru avarii: Sam încetini, viră la stânga şi lăsă barca să 
eşueze pe nisip. O privire rapidă împrejur îi arătă ce voia: o 
piatră ascuţită în formă de pumnal. O luă, împinse din nou 
barca înspre golf, sări în ea şi porni iar în urma bărbaţilor. 

Până acum, Sam avusese noroc. În afară de câteva priviri 
în urmă pentru a se asigura că „Yaotl” venea după ei, nici 
Nas Acvilin şi nici partenerul său nu încetiniră ca să-l 
aştepte. Restul drumului dură zece minute şi în curând Sam 
văzu cele două bărci încercând să-şi croiască drum printre 
bancurile de nisip. 

— Haideţi, băieţi, arătaţi-mi unde vă duceţi, murmură 
Sam. 

Acum, că trecuseră de bancurile de nisip, Nas Acvilin şi 
partenerul său virară la stânga şi se îndreptară spre iaht. 

Două minute mai târziu, ajunse şi Sam la bancurile de nisip, 
dar îndreptă maneta câteva grade spre stânga, ducând 
barca aproape paralel cu bancul în care găsiseră clopotul. 
Spre coastă, locurile începură să-i pară cunoscute. Era la 
douăzeci de metri de prăpastie. Sosise timpul. 

Luă piatra dintre picioare, se aplecă într-o parte peste 
margine, băgă vârful acesteia în peretele din cauciuc şi 
reveni la loc. Repetă procedeul de încă două ori, până când 
reuşi să facă o tăietură adâncă pe o porţiune de douăzeci 
de centimetri. Aruncă piatra şi verifică pe unde ajunseseră 
celelalte două bărci: erau la câteva sute de metri pe canalul 
principal şi se îndreptau în continuare spre iaht. 

Nu fu nevoie decât de douăzeci de secunde ca acţiunea 
de sabotaj a lui Sam să-şi facă efectul. Barca încetini, 
începu să trepideze şi să înainteze greoi, în timp ce apa se 
revărsa înăuntrul peretelui lateral. Mai răsuci o dată 
maneta, iar apoi ţipă, sperând că se va auzi ca un urlet de 
panică, după care se rostogoli peste margine. 

Se scufundă, îşi puse masca pe faţă, suflă pentru a o 
curăța, apoi îşi fixă capătul tubului între dinţi. Stătu 
nemişcat, scufundându-se doar puţin şi având grijă ca 
partea superioară a tubului să rămână la suprafaţă. 

Ţipătul lui avusese efect. Nas Acvilin şi partenerul său 
schimbară cursul, îndreptându-se cu viteză maximă spre 
barcă; aceasta se dezumfla cu repeziciune şi plutea acum la 
douăzeci de metri în stânga lui Sam - direct spre prăpastie. 
Când salvatorii ajunseră la cincizeci de metri distanţă, 
lanternele se aprinseră şi începură să caute de-a lungul 
suprafeţei apei. 

— Yaotl! strigă Nas Acvilin. Yaotl! 

Celălalt bărbat i se alătură. 

In ultimul minut, Sam îşi accelerase ritmul respirației, 
inspirând puternic de fiecare dată. Acum, trase o ultimă 
gură de aer, se scufundă şi înotă înspre bancul de nisip. 
După zece bătăi puternice din picioare, era deja acolo. Se 
întoarse, astfel încât Nas Acvilin şi însoţitorul său rămaseră 
în dreapta lui, iar apoi începu să înoate spre nord, de-a 
lungul bancului, privind din când în când înapoi pentru a 

verifica poziţia razelor lanternelor. Ambele bărci se aflau 
acum în dreptul a ce mai rămăsese din a treia. 

— Yaoti! auzi Sam din apă. Apoi din nou, de data asta 
mai tare: Yaotl! 

Sam continuă să înoate. În spatele său, barca dezumflată 
era scoasă afară din apă şi aşezată într-una dintre celelalte 
bărci. Sam se opri şi rămase nemişcat. Simţea o durere 
acută în plămâni, cauzată de lipsa de oxigen şi furnicături 
pe gât, din cauza anxietăţii. Işi înăbuşi aceste senzaţii şi 
rămase în continuare nemişcat. 

După treizeci de secunde, care îi părură mai multe 
minute în şir, cele două bărci îşi turară motoarele, 
pregătindu-se de plecare şi se îndepărtară de-a lungul 
canalului. 

Sam înotă spre suprafaţă. 


Capitolul 7 


Zanzibar 


Douăzeci şi cinci de minute mai târziu, când Sam se 
întoarse şi urcă la bordul şalupei, o găsi pe Remi stând pe 
un şezlong şi sorbind din când în când câte o înghiţitură de 
bere kenyană. Yaotl, oaspetele lor, era întins pe punte, cu 
spatele încovoiat din cauză că încheieturile mâinilor îi erau 
legate de picioare, care îi fuseseră la rândul lor legate de 
cel mai apropiat tachet. Era încă inconştient. 

— Bine ai revenit, îi zise Remi şi-i întinse o bere. Cum e 
treaba cu avaria? 

— Păreau să fi înghiţit găluşca. Cum se simte? 

— Are un cucui mare într-o parte, dar respiră bine. În 
afară de o durere de cap care-l va ţine o zi sau două, va 
supravieţui. Era bine înarmat. 

Arătă cu capul înspre două obiecte aflate la picioarele ei: 
cuțitul despre care deja ştiau şi un pistol semiautomat. Sam 
îl ridică. 

— Heckler Koch P30. 9 milimetri, încărcător cu 
cincisprezece gloanţe. 

— De unde naiba ştii...? 

Sam ridică din umeri. 

— Habar n-am. Ţin minte toate fleacurile. Fără intenţie. 
Dacă nu mă înşel, nu este o armă disponibilă civililor. Sunt 
vândute doar către forţele legii şi către armată. 

— Asta înseamnă că oaspetele nostru e fie poliţist, fie 
soldat? 

— Sau cineva cu relaţii neoficiale influente. Mai avea şi 
altceva asupra lui? 

— Doar nişte scame în buzunar. Nici un portofel sau 
vreun act de identitate. lar hainele şi pantofii sunt făcute 
aici. Am verificat etichetele. 

— Asta înseamnă că sunt profesionişti. 

— Aşa se pare, zise Remi. lar bunătăţile pe care le-am 
lăsat pentru Moş Crăciun... 

— Am văzut ce-au gândit despre moneda Adelise. Au 
aruncat-o ca pe un bănuţ. Dar lucrurile au stat altfel în ceea 
ce priveşte carneţelul menit să-i prindă în cursă. 

Inainte de a aranja locul pentru oaspeţi, Sam şi Remi 
deciseseră că erau cinci lucruri care l-ar fi putut atrage pe 
bărbatul acela misterios, Nas Acvilin, înspre ei: primul, 
moneda Adelise; al doilea, clopotul; al treilea, chiar soţii 
Fargo; al patrulea, îngrijorarea că era posibil ca aceştia să fi 
găsit ceva ce nu ar fi trebuit; sau, a cincea posibilitate, nu 
voia nimic - asta ar fi însemnat că făceau, într-adevăr, din 
ţânţar armăsar. 

Şiretlicul pe care-l puseseră ei la cale exclusese prima şi 
ultima posibilitate, rămânând astfel valabile numai celelalte 
trei. Sam şi Remi completaseră carneţelul în cea mai mare 
parte cu mâzgălituri şi cu numere, mai puţin într-un loc 
unde adăugaseră diagrama văzută dintr-o parte a unui 
clopot de corabie, iar dedesubt o oră (14:00), un loc 
(şoseaua Chukwani Point) şi un număr de telefon pe care i-l 
dăduse Selma şi care era de la Compania de Transport 
Naval de Mărfuri din Mnazi. Dacă Nas Acvilin înghiţea 
momeala, puteau fi siguri că era interesat de clopot. 


60 


Lucrul ăsta îi făcea, bineînţeles, să se întrebe cum aflase 
Nas Acvilin de clopot. Sam şi Remi nu vorbiseră nimănui 
despre asta, cu excepţia Selmei. De vreme ce Nas Acvilin 
nu îi vizitase decât înainte ca ei să ridice clopotul cu ajutorul 
plutei făcute de Sam, se putea oare să îi fi văzut cineva 
când duceau clopotul spre lagună? Dar nu observaseră pe 
nimeni în zonă, nici pe coastă şi nici în larg. 

— In curând, se crapă de ziuă, zise Sam. Să ne strângem 
catrafusele şi să mergem undeva unde să rămânem 
neobservaţi până când ne găsim o altă locuinţă. 

— Şi cu el ce facem? întrebă Remi, arătând spre Yaotl. 

— Mai bine îl ducem înăuntru. Nu vrem să păţească ceva, 
nu-i aşa? 


ÎI legară pe Yaotl în cabină, apoi ridicară ancora şi 
traversară laguna spre locul unde ascunseseră pluta. După 
ce o aduse mai aproape de mal, Sam sări peste marginea 
acesteia şi o manevră până când clopotul plutea la treizeci 
de centimetri faţă de fundul apei. 

— Pârghie, mormăi Sam pentru sine. Remi, am nevoie de 
toporişcă, e în cutia de unelte. 

Remi o luă şi i-o aduse. Sam îşi croi apoi drum până pe 
țărm, după care dispăru printre copaci cu o lanternă la el. 
Remi asculta mişcările lui prin întuneric: crengi rupte, 
sunetul gol al lemnului pe lemn, câteva înjurături şoptite, 
apoi câteva minute de tăiat lemne. Cinci minute mai târziu, 
Sam se întoarse, cărând în braţe două trunchiuri de palmieri 
tineri, fiecare cu o lungime de doi metri şi jumătate şi o 
grosime de zece centimetri. Ambele trunchiuri aveau câte o 
crestătură în capăt. li dădu cei doi pari lui Remi şi urcă la 
bord. 

— N-ai vrea să-mi împărtăşeşti şi mie planul tău? îl 
întrebă Remi. 

Sam îi făcu cu ochiul. 

— N-aş vrea să stric toată distracţia. Dar totuşi, vom 
avea nevoie de lumina zilei. 

Aşteptarea fu scurtă. La zece minute după ce zăriră 
primele nuanţe gălbui-portocalii ale răsăritului, se apucară 

de treabă. Sam dezlegă pluta, sări în apă şi o roti astfel 
încât partea cu cei trei buşteni mai proeminenţi să fie 
îndreptată spre plajă. Dezlegă buşteanul de la margine şi îl 
lăsă să se scufunde cincisprezece centimetri, după care 
strigă: 

— Dă înapoi încet! 

— Dau înapoi încet, răspunse Remi. 

Motorul se trezi la viaţă. Remi băgă şalupa în marşarier 
până când cadrul pupei se lovi de plută. 

— Acum apropie-te! strigă Sam. 

Sub greutatea lui şi datorită puterii şalupei, buştenii se 
cufundară în apă şi începură să se afunde în nisip. La pupă, 
apa se transformase în spumă. Când buştenii intrară 
treizeci de centimetri în nisip, Sam strigă: 

— Opreşte-te! 

Remi opri motorul şi se duse la pupă. Sam se strecură 
sub plută şi apăru apoi în mijlocul ei, sub cadrul pupei. 

— Voi împinge de bârna asta, iar tu va trebui s-o tragi, 
zise el. 

— Am înţeles. 

Lucrând împreună, ridicară buşteanul pe balustradă, cu 
capetele mai proeminente ieşind de-a lungul dunetei. Remi 
se trase înapoi şi îşi frecă mâinile. 

— Daţi-mi o pârghie destul de lungă şi un punct de 
sprijin..., zise ea. 

— „Şi voi răsturna întreaga lume cu o singură mână, 
continuă Sam. E din Arhimede. 

Cu ajutorul toporului, Sam făcu câte o crestătură la 
fiecare dintre capetele buşteanului aflat pe balustradă. Luă 
unul dintre trunchiurile palmierului şi i-l dădu lui Remi, iar 
pe celălalt îl opri el. 

— Acum urmează partea interesantă, zise Sam. 

Plasară vârfurile trunchiurilor în crestăturile 
corespunzătoare ale buşteanului, după care fixară celelalte 
capete la babord şi la tribord. 

— Vrei să faci tu onorurile? întrebă Sam. 

— Dar tu unde vei fi? 

— In cabină, cu tine. Dacă trunchiurile cedează, nu vrem 

să fim în apropierea lor. Dă în spate, te rog. 

Remi tură motorul şi mişcă uşor şalupa în spate. 
Marginea din faţă a şalupei începu să se ridice încet. 
Trunchiurile vibrau şi se curbau ca două arcuri. Buştenii 
păreau a geme. Clopotul se ridică din apă centimetru cu 
centimetru, până când gura acestuia ajunse la acelaşi nivel 
cu balustrada. 

— Opreşte aici, zise Sam. Păstrează viteza la minimum. 

Luă restul frânghiei ancorei şi merse la dunetă, fără a 
scăpa din ochi trunchiurile care vibrau. Când ajunse la 
cadrul pupei, se aplecă peste margine, legă frânghia în jurul 
toartei, apoi se îndreptă spre cabină, în timp ce desfăşura 
restul sforii. 

— Dă înapoi încet, murmură el. 

Remi se aplecă în spate şi îi şopti la ureche: 

— Dacă scăpăm chestia prin punte, sunt sigură că o să 
ne pierdem banii. 

Sam chicoti. 

— Avem asigurare Triple A. 

Şalupa mergea uşor în marşarier. Trunchiurile continuau 
să se îndoaie şi să scârţâie. Sam prinse cu băgare de seamă 
partea netensionată a frânghiei. Clopotul alunecă peste 
balustradă, se izbi de marginea acesteia, după care începu 
să se balanseze. 

— Sam..., îl atenţionă Remi. 

— Ştiu, bâigui Sam. Stai pe loc. Uşor... 

Se învârti, o zbughi în jos pe scări, după care se întoarse 
zece secunde mai târziu cu o saltea. Din două mişcări, 
strecură salteaua pe punte până la cadrul pupei. 

— Opreşte! strigă el. 

Remi opri motorul. Sam apucă din nou frânghia. Ca şi 
cum s-ar fi auzit o serie de împuşcături suprapuse, 
trunchiurile cedară şi se prăbuşiră în apă. Cu un sunet 
înăbuşit, clopotul ateriză pe saltea, se rostogoli pe-o parte şi 
apoi rămase nemişcat 

Capitolul 8 
Zanzibar 


— Am pierdut un om, anunţă Itzli Rivera prin telefon. 

— Da? răspunse preşedintele Quauhtli Garza. Chiar şi de 
la mii de kilometri depărtare, indiferența lui era palpabilă. 

— Pe Yaotl. S-a înecat. Trupul lui s-a pierdut în canal. A 
fost un bun soldat, domnule preşedinte. 

— Care şi-a dat viaţa pentru o cauză nobilă. | se 
potriveşte. În limba nahuatl, „Yaotl” înseamnă „războinic”, 
ştiai? Va fi primit de zeul Huitzilopochtli şi va trăi pentru 
eternitate în Omeyocan, răspunse Garza, făcând referire la 
zeul aztec al războiului care asigura mişcarea soarelui pe 
bolta cerească şi la cele mai sacre dintre cele treisprezece 
tărâmuri paradiziace ale aztecilor. Nu e o răsplată îndeajuns 
de bună? 

— Desigur, domnule preşedinte. 

— ltzli, spune-mi, te rog, că nu mai ai nimic de raportat. 

— Ba da, mai e ceva. S-ar putea ca soţii Fargo să fi găsit 
ceva. Un clopot de corabie. 

— Cum adică „s-ar putea”? 

— Le-am cotrobăit prin barcă. Pe o foaie de hârtie dintr- 
un carneţel am găsit o diagramă a unui clopot de corabie. 

— Descrie-mi-l. E cel bun? 

— Era o schiţă generală. Se poate să nici nu fi ştiut ce au 
găsit. În orice caz, se pare că vor să încerce să-l ia cu ei de 
pe insulă. Lângă diagramă era notat ceva despre o 
companie de transporturi navale şi o oră. Locul de plecare e 
chiar la sud de aeroportul din Zanzibar. 

— Nu putem permite aşa ceva, ltzli. Clopotul ăla trebuie 
să rămână pe insulă. Investigația soţilor Fargo trebuie să ia 
sfârşit aici şi acum. 

— Am înţeles, domnule preşedinte. 

— Ştii unde vor fi şi la ce oră. Asta e şansa noastră. 


— E un clopot de corabie cam răsfăţat, zise Remi. 
Stând în faţa ei, la umbră, în curtea interioară pavată cu 

bolovani, Sam încuviinţă din cap. În ultima oră, înfăşaseră 
clopotul în cearşafuri înmuiate într-o soluţie caldă, un 
amestec de apă şi acid azotic. Acum stătea, înfăşurat şi 
aburind, în mijlocul unui aflux de vegetaţie marină albastră- 
verzuie dizolvată de acid, care se scurgea încet. 

— Cât mai e până când trebuie să-l schimbăm? 

Sam se uită la ceas. 

— Incă zece minute. 

Cu trei ore în urmă, după ce demolaseră pluta şi îi 
împrăştiaseră părţile componente, părăsiseră laguna şi 
plecaseră spre sud, de-a lungul coastei de lângă Fumba 
Point până la golful Menai. Cu Remi la cârmă, Sam o sunase 
pe Selma şi după ce o pusese la curent cu toate, îi explicase 
de ce aveau nevoie. Patruzeci de minute mai târziu, când 
dădeau ocol extremității sudice a Zanzibarului, Selma îi 
sunase înapoi. 

— E ceva mai mică decât bungalow-ul, dar e izolată, iar 
agentul a promis că vă lasă cheia sub preşul de la intrare. E 
plătită pe toată săptămâna. 

— Ce este şi unde se află? 

— E o vilă în partea estică a insulei, la trei kilometri nord 
de hotelul Tamarind Beach. Marchiza care acoperă terasa 
este în dungi roşii şi verzi. Pe plajă se află un vechi chei de 
piatră. 

— Selma, eşti o comoară, zise Sam, după care închise şi 
mai dădu un telefon, de data asta la numărul de acasă al lui 
Abasi Sibale. Fără să le pună vreo întrebare, Abasi fu de 
acord să vină cu camioneta şi să se întâlnească cu ei pe 
plaja de la vilă. Când văzu clopotul pe duneta şalupei, 
începu să zâmbească şi scutură din cap. 

— Va sosi ea şi ziua aia în care veţi veni pe insula noastră 
şi veţi avea ocazia să vă plictisiţi, spuse el. 


— Mă duc să verific ce face oaspetele nostru, zise Sam. 
— Eu voi avea grijă de clopot, să nu fugă, răspunse Remi. 
— Dacă va încerca, lasă-l. 

— AŞ fi bucuroasă s-o fac. 

Erau amândoi obosiţi, iar clopotul ăsta, după ce rezistase 

eforturilor lor şi după ce atrăsese atenţia unor oameni 
periculoşi, le devenise duşman. Perspectiva lor s-ar fi 
îmbunătăţit cu câteva ore de somn bun şi cu nişte 
răspunsuri care, sperau ei, aveau să apară după încă vreo 
câteva ore de ţinut în acid azotic. 

— Nu lua arma cu tine, zise Remi zâmbind. 

Sam îi surâse şi el şi merse apoi de-a lungul curţii, după 
care intră în casă pe uşa dublă. Vila pe care le-o închiriase 
Selma avea mai puţin de două sute de metri pătraţi, fiind 
construită în stil toscan, cu pereţi din ipsos de un galben 
pal, cu plante agăţătoare şi cu un acoperiş din ţiglă roşie. 
Decoraţiunile din interior erau un amestec între stilul 
contemporan şi obiecte de artizanat. Sam merse până la 
dormitorul din spate, unde oaspetele lor, Yaotl, era legat de 
mâini şi de picioare de un pat cu baldachin. Când Yaoti îl 
văzu pe Sam, îşi ridică iute capul. 

— Hei, ce se întâmplă? Unde mă aflu? 

— Depinde pe cine întrebi, răspunse Sam. Din punctul de 
vedere al prietenilor tăi, fie pluteşti cu faţa în jos pe undeva 
între locul ăsta şi Mombasa, fie eşti digerat de un rechin. 

— Ce vrea să însemne asta? 

— Ei bine, după ce te-am doborât şi te-am lăsat 
inconştient... 

— Nu-mi amintesc asta... Cum ai reuşit? 

Glasul lui trăda o uşoară uimire. 

— M-am strecurat până lângă tine şi te-am lovit cu un băț 
mare. Prietenii tăi cred că eşti mort cam de vreo - Sam se 
uită la ceas de vreo şase ore. 

— Nu o să creadă asta. O să mă găsească. 

— N-aş fi atât de sigur. Ce fel de nume e Yaotl? 

— E numele meu. 

— Ţi-e foame? Ţi-e sete? 

— Nu. 

Sam chicoti. 

— Nu-i nici o ruşine dacă recunoşti. 

— Fă-mi odată ce vrei să-mi faci şi termină cu asta! 

— Şi ce crezi că vrem să îţi facem? întrebă Sam. 

— Să mă torturați? 

— Dacă ăsta e primul lucru la care te gândeşti, probabil 
că te învârţi în cercuri suspecte. 

— Şi atunci de ce m-aţi luat? 

— Speram că vei fi dispus să ne răspunzi la câteva 
întrebări. 

— Eşti american, zise Yaotl. 

— Şi cum ţi-ai dat seama? După zâmbetul meu de 
milioane? 

— După accent. 

— Presupun că tu eşti mexican. 

Nu primi nici un răspuns. 

— lar după cum erai înarmat şi după cum aţi acţionat - tu 
şi amicii tăi ai fost sau încă mai eşti militar. 

De data asta, Yaotl miji ochii. 

— Eşti de la CIA. 

— Eu? Nu. Dar am un prieten acolo. 

Era adevărat. În timpul cât lucrase la DARPA, Sam fusese 
antrenat ca agent sub acoperire în tabăra CIA Camp Perry, 
în ideea că, văzând cum acţionează agenţii, inginerii DARPA 
ar fi putut răspunde mai bine nevoilor acestora. In acelaşi 
program cu Sam se afla şi un ofiţer de recrutare şi formare, 
Rube Haywood. Sam se împrietenise cu el şi rămăseseră 
apropiaţi de atunci. 

— lar acest prieten are, la rândul lui, alţi prieteni, adăugă 
Sam. În locuri precum Turcia, Bulgaria sau România... Cred 
că le numesc „extrageri”. Sunt sigur că ai auzit de 
extrageri. Nişte tipi ursuzi în salopete negre care te saltă 
într-un avion, dispari câteva săptămâni cine ştie pe unde, 
iar când te întorci... nu prea mai suporţi electricitatea şi 
bormaşinile. 

Partea cu extragerile era, bineînţeles, o cacealma, dar 
povestea lui Sam avu efectul scontat: Yaotl făcu ochii mari 
şi buza inferioară începu să-i tremure. 

Sam se ridică brusc. 

— Deci ce zici de nişte mâncare? Vrei nişte pâine? 

Yaotl încuviinţă din cap. 


Sam îi dădu o jumătate de lipie şi un litru de apă 


67 


minerală dintr-un bidon de ciclist, iar apoi îl întrebă: 

— In legătură cu prietenul meu... Să-l sun sau îmi vei 
răspunde la câteva întrebări? 

— Răspund. 

Sam se interesă de chestiunile de bază: numele complet, 
numele însoţitorilor săi, inclusiv numele lui Nas Acvilin; îl 
întrebă pentru cine lucrau, dacă veniseră în Zanzibar 
special pentru a-i găsi pe el şi pe Remi; vru să ştie care era 
misiunea lor şi cum se numea nava cu care veniseră... La 
majoritatea întrebărilor, Yaotl putu să răspundă doar parţial. 
Susţinea că nu era nimic mai mult decât un colaborator 
civil, fost membru al GAFE, Grupul Aeromobil al Forţelor 
Speciale. Fusese recrutat în urmă cu patru zile de un bărbat 
pe nume ltzli Rivera - alias Nas Acvilin - care făcuse, la 
rândul lui, parte din GAFE şi veniseră în Zanzibar „pentru a 
găsi nişte oameni”. Nu i se oferiseră mai multe informaţii, 
iar Rivera nu îi explicase de ce Sam şi Remi erau ţinta. Nu 
era sigur nici măcar dacă Rivera acţiona în propriul interes 
sau dacă lucra pentru cineva. 

— Dar l-ai văzut vorbind la telefon de mai multe ori? 
întrebă Sam. Ţi-a lăsat impresia că ar da raportul cuiva? 

— Se poate. N-am auzit decât fragmente din convorbiri. 

Sam îl mai interogă timp de zece minute, iar la sfârşit 
Yaoti îl întrebă: 

— Ce vei face cu mine? 

— Te anunţ eu. 

— Dar ai spus că nu... Stai puţin! 

Sam ieşi din cameră şi merse la Remi, în curtea 
interioară. li relată discuţia lui cu Yaotl. 

— Sam..., zise ea. Electricitate şi bormaşini? Ai fost rău. 

— Nu, dacă aş fi făcut-o într-adevăr, aş fi fost rău. N-am 
făcut decât să plantez sămânţa şi i-am lăsat imaginaţia să o 
germineze. 

— In urmă cu patru zile, aşa a spus Yaoti, nu? Rivera l-a 
sunat în urmă cu patru zile? 

— Da. 

— Adică în ziua în care am ajuns pe insulă. 

Sam încuviinţă din cap. 

— Înainte să găsim clopotul. 

— Atunci pe noi ne vor. 

— Poate că şi clopotul. Şiretlicul nostru cu carneţelul le-a 
atras atenţia. 

— Dar de unde ştiau că suntem aici? întrebă Remi, însă 
apoi îşi răspunse singură la întrebare: Să fie interviul pe 
care ni l-au luat cei de la BBC imediat după ce am aterizat? 

— Se prea poate. Să punem lucrurile cap la cap: Rivera şi 
oricine ar fi cel pentru care lucrează au aflat că suntem aici. 
Şi-au făcut griji că am putea să descoperim ceva şi au venit 
să vadă care e treaba. 

— Dar totuşi e o insulă mare, răspunse Remi. Trebuie să 
fie de-a dreptul paranoici să creadă că vom da chiar de 
obiectul pentru care sunt ei îngrijoraţi. Chiar dacă este 
vorba de ceva atât de mare precum clopotul nostru, e ca şi 
cum ai căuta acul în carul cu fân. 

— Reporterul ne-a întrebat unde avem de gând să facem 
scufundări. l-am spus că pe insula Chumbe. Poate ăsta a 
fost cuvântul magic. 

Remi se gândi preţ de o clipă. 

— Şi ne place sau nu, avem o reputaţie. Am avut deseori 
norocul să găsim nişte comori care nu se voiau descoperite. 

Sam zâmbi. 

— Tu numeşti asta noroc, eu îi spun... 

— Ştii ce vreau să zic. 

— Deci noi, în asociere cu Zanzibarul şi cu insula 
Chumbe, asta e combinaţia care le-a atras atenţia. 

Rămaseră tăcuţi câteva momente, fiecare trecându-şi 
prin minte scenariile posibile. Remi rupse în cele din urmă 
tăcerea: 


— Sam, tipul dinăuntru... Îl cheamă Yaotl, şeful lui se 
numeşte Itzli, iar pe al treilea îl cheamă... 

— Nochtli. 

— Şi sunt din Mexic? 

— El aşa zice. 


— Dar astea nu sunt nume de origine spaniolă. 
— Aşa am presupus şi eu. 
— O să o rog pe Selma să verifice pentru confirmare, dar 


69 


sunt aproape sigură că sunt originare din limba nahuatl. 
— Nahuatl? 
— Azteci, Sam. Nahuatl era limba aztecilor. 


Următoarele zece minute îi găsiră tăcuţi, urmărind aburul 
care se ridica din cearşaful cu care era înfăşurat clopotul. 
Sam se uită la ceas şi zise: 

— E timpul. 

Uşor, cu vârful degetelor, Sam desfăşură cearşaful, iar 
apoi îl trase după el, aruncându-l grămadă într-un colţ al 
curţii. Se întoarse şi o văzu pe Remi îngenunchind în faţa 
clopotului. 

— Sam, trebuie să vezi asta. 

Merse alături de ea şi se aplecă, privind peste umărul ei. 

Deşi suprafaţa era încă puternic pătată, acidul azotic 
îndepărtase suficient patina pentru a face vizibilă inscripţia 
gravată în bronz: 


OPHELIA 


— Ophelia, murmură Remi. Ce e Ophelia? 
Sam trase aer adânc în piept, iar apoi expiră. 
— Habar nu am. 


Capitolul 9 


Zanzibar 


— Voi doi chiar nu puteţi să aveţi o vacanţă normală, 
lipsită de evenimente? îi întrebă Rube Haywood. 

Telefoanele erau puse pe speaker. 

— Avem destule, răspunse Remi. Dar nu te sunăm decât 
atunci când apare câte una anormală. 

— Nu ştiu dacă ăsta e un compliment sau o ofensă, 

mormăi Rube. 

— Prima variantă, zise Sam. Tu eşti tipul nostru de 
nădejde. 

— Şi atunci Selma ce mai e? 

— Ea e fata noastră de nădejde, replică prompt Remi. 

— Staţi să vedem dacă am priceput: aţi găsit o monedă 
în formă de diamant care a aparţinut soţiei guvernatorului 
unei comune franceze de pe o insulă din apropierea 
Madagascarului, monedă care a fost furată de un pirat. Apoi 
aţi găsit clopotul de pe o corabie misterioasă. După aceea, 
a apărut o canonieră plină de mercenari mexicani cu nume 
aztece care au încercat să vă omoare. lar acum, unul dintre 
băieţii răi e legat într-una dintre camerele voastre. Am prins 
esenţa chestiunii? 

— Cam asta ar fi, zise Remi. 

— Trei mici corecţii sunt necesare, adăugă Sam. Moneda 
Adelise n-are, din câte credem, nici o legătură cu toată 
treaba, iar Selma face verificări pentru a confirma ipoteza 
aztecă. Cât despre numele „Ophelia”, nu credem că este 
autentic. În primul rând, gravura e foarte necizelată, nu e 
realizată profesionist. In al doilea rând, după ce am reuşit 
să mai îndepărtăm din depuneri, am găsit câteva litere 
inscripţionate sub „Ophelia”, un „S" şi doi de „H". 

— Mă simt de parcă aş fi la camera ascunsă, zise Rube. 
Dar să vedem ce se întâmplă mai departe. Cu ce vă pot fi 
de folos? 

— Mai întâi, să ne scapi de musafirul nostru. 

— Cum? Sam, dacă te gândeşti la toată povestea cu 
extragerile, eu... 

— Mă gândeam că poţi să tragi nişte sfori la Ministerul de 
Interne din Tanzania şi să-l dai pe mâna poliţiei. 

— Sub ce acuzaţie? 

— N-are paşaport, n-are bani şi e înarmat. 

Rube rămase tăcut pentru o clipă. 

— După cum vă cunosc, intuiesc că nu vreţi doar să 
scăpaţi de el, ci şi să aflaţi cine se interesează de el. 

— Ne-a trecut şi asta prin minte, răspunse Sam. 

— Mai aveţi arma? 

— Da. 

— Bine, lăsaţi-mă să dau câteva telefoane. Altceva? 

— Spune că pe şeful lui îl cheamă Itzli Rivera, fost militar 
în armata mexicană. Ne-ar fi util să aflăm mai multe despre 
el şi despre iahtul pe care l-au folosit. Zice că e înregistrat 
în portul Bagamoyo. Se numeşte Njiwa. 

— Spune-mi pe litere. 

Remi se conformă. 

— Înseamnă porumbel în limba swahili. 

— Grozav. Mersi, Remi. Am fost dintotdeauna curios cum 
se zice porumbel în limba swahili, replică Rube. 

— Nu prea eşti în toane bune. 

— Ce vreţi să faceţi cu clopotul de pe corabie? 

— II lăsăm aici, răspunse Sam. Selma a închiriat vila în 
mod anonim şi a transferat bani lichizi. Nu prea au şanse 
să-l găsească. 

— Ştiu deja răspunsul, dar mă simt obligat să vă întreb: 
Există vreo şansă să luaţi pur şi simplu clopotul şi să vă 
întoarceţi acasă? 

— Poate că o să procedăm fix aşa, răspunse Sam. Mai 
facem câteva cercetări şi vedem în ce direcţie se îndreaptă. 
Dacă nu se arată nimic, o luăm spre casă. 

— Asta ar fi un miracol, zise Rube. Aveţi grijă de voi. Vă 
sun după ce obţin informaţiile. 

Închise telefonul. 

— Va trebui să-i cumpărăm un cadou special de Crăciun, 
îi spuse Remi lui Sam. 

— Cred că ştiu ce şi-ar dori acum. 

— Ce anume? 

— Un alt număr de telefon, unul secret. 


Merseră cu şalupa înspre sud până în satul Uroa, găsiră 
un magazin dărăpănat cu articole de menaj şi feronerie de 
unde îşi luară puţinele lucruri de care aveau nevoie şi se 
întoarseră la vilă înainte de prânz. Remi îl lăsă pe Sam să îşi 
facă de lucru cu ciocanul, cuiele şi scândurile, iar ea se duse 
înăuntru pentru a vedea de Yaoti, care dormea dus. Găsi 
vreo două conserve de tocăniţă de scoici, le încălzi şi ieşi cu 

bolurile în curtea interioară. Sam tocmai bătea cuiele de la 
ultimele două scânduri. 

— Ce părere ai? o întrebă el. 

— E o cutie minunată, Sam. 

— Ar trebui să fie o ladă. 

— Ladă, cutie, e totuna. Stai jos şi mănâncă! 


Cu circa un kilometru înainte de capătul şoselei Chukwani 
Point, Itzli Rivera trase Range Roverul închiriat pe marginea 
drumului, traversă şanţul şi se îndreptă înspre copaci. 
Terenul era accidentat şi acoperit de arbuşti, dar, având 
tracţiune integrală, Roverul trecu fără probleme. Viră spre 
sud, îndreptându-se spre luminişul de pe Chukwani Point. 

— Cât e ceasul? îl întrebă pe Nochtli. 

— Abia trecut de unu. 

Mai era o oră până la momentul întâlnirii stabilite de soţii 
Fargo cu şoferul camionului Companiei de Transport Naval 
de Mărfuri din Mnazi. Aveau suficient timp pentru a găsi un 
loc care să le ofere şi o perspectivă bună şi o cale de acces 
rapidă pentru a împiedica orice tentativă de scăpare. 

— Văd luminişul, zise Nochtli, cu binoclul la ochi. E ceva 
acolo. 

— Ce? 

— Uită-te şi tu! 

Îi dădu binoclul lui Itzli, iar acesta îl îndreptă înspre 
luminiş. In mijlocul drumului neasfaltat se afla o ladă de 
lemn. O bucată de carton era bătută în cuie pe una dintre 
feţele lăzi. 

— E ceva scris pe ea, zise el şi focaliză binoclul. «Que 
madres...? bombăni după o clipă. 

— Ce e? întrebă Nochtli. Ce scrie? 

— Crăciun fericit! 

ltzli conduse printre copaci, cobori în şanţ şi apoi reveni 
pe drum, ajungând în luminiş. Opri maşina şi se îndreptă 
spre cutie. O lovi cu vârful piciorului. Era goală. Smulse 
cartonul de pe ea şi îl întoarse pe partea cealaltă. Găsi un 
mesaj scris cu majuscule: 

SĂ NE ÎNTÂLNIM ŞI SĂ VORBIM DESPRE CLOPOTE. 
TERENUL DE CRICHET DE PE ŞOSEAUA NYERERE. BANCA 
DIN COLŢUL DE SUD-VEST. ORA 16:00. 


Capitolul 10 


Zanzibar 


Sam îl văzu pe ltzli Rivera apărând dinspre partea de 
nord a terenului de crichet, trecând printre copacii care 
mărgineau parcarea. In spatele lui, un alt bărbat traversa 
parcarea înspre est, dar Sam nu putea să-i distingă chipul. 
Modul apăsat în care păşea îl făcea să iasă în evidenţă. 
„Asta trebuie să fie Nochtli”, gândi Sam. 

În centrul terenului, câţiva adolescenţi jucau un meci de 
crichet. Ecoul strigătelor şi râsetelor lor traversa parcul. 
Rivera se apropie grăbit pe trotuarul care se întindea de-a 
lungul părţii vestice a terenului şi se opri în faţa băncii pe 
care era aşezat Sam. 

— Ai venit singur, zise Rivera. Văzându-l pe Rivera de 
aproape, la lumina zilei, Sam îşi schimbă părerea despre el. 
Deşi nu se îndoise niciodată de cutezanţa acestuia, chipul 
său cioplit şi trupul vânjos sugerau un om deosebit de 
aspru. Ochii lui îl priveau impasibili pe Sam - o expresie 
care, după cum bănuia Sam, rămânea mai întotdeauna 
aceeaşi, fie că mânca un sandviş, fie că ucidea o altă fiinţă 
umană. 

— la loc, zise Sam cu amabilitate, în ciuda fricii care îl 
făcea să simtă un gol în stomac. 

Era ca şi cum ar fi hrănit din palmă un rechin ucigaş. 

Rivera se aşeză. 

— Tu ai vrut să ne întâlnim, zise el. 

Sam nu răspunse. Urmărea meciul de crichet. Se scurse 
un minut. Rivera rupse tăcerea: 

— M-a amuzat gluma ta cu lada. 

— Totuşi, am impresia că nu prea ai râs. 

— Nu. Unde e soţia, domnule Fargo? 

— Face nişte comisioane. Poţi să-i faci semn amicului tău 
să nu mai dea ture. Nu o va găsi. 

Rivera cântări situaţia câteva clipe, apoi îşi ridică mâna 
aşezată pe spătarul băncii şi strânse pumnul. De cealaltă 
parte a parcului, Nochtli se opri din mers. 

— Să discutăm despre problema noastră, zise Sam. 

— Şi care crezi că este aceasta? 

— Crezi că noi avem ceva ce îţi doreşti. 

— Fii mai precis: ce crezi că aveţi? 

Sam se ridică brusc. 

— Ca oricărui om, îmi place şi mie să mă duelez în vorbe, 
dar azi chiar n-am chef. 

— Bine, bine. Aşează-te, te rog. 

Sam se conformă. 

— Oamenii pentru care lucrez caută o epavă. Credem că 
s-a scufundat în zona asta, zise Rivera. 

— Ce corabie? 

— Se numeşte Ophelia. 

— Povesteşte-mi despre ea! 

— O navă de pasageri cu pânze şi cu motor cu aburi. Se 
crede că s-a scufundat în aceste ape în anii 1870. 

— Asta e tot ce ştiţi despre ea? 

— Mai mult sau mai puţin. 

— De cât timp o căutaţi? 

— De şapte ani. 

— In mod sistematic? 

— Da, regulat. 

— În apele din zona Zanzibarului şi prin împrejurimi? 

— Bineînţeles. 

— Bănuiesc că ai experienţă în recuperarea de epave, 
altfel nu te-ar fi angajat. 

— Da, am experienţă. 

— Oamenii pentru care lucrezi... ce caută ei mai exact? 

— Prefer să nu spun. 

— Bănuiesc că e vorba despre ceva cu valoare financiară, 
nu? întrebă Sam. Ceva ce Ophelia avea în cală în momentul 
în care s-a scufundat? 

— E o presupunere întemeiată. 

— Şi crezi că noi am găsit ceva pe Ophelia. 

— E o posibilitate pe care angajatorii mei vor să o 
exploreze. _ 

Sam încuviinţă din cap gânditor. În minutele care se 
scurseseră, încercase să-l facă pe Rivera să trădeze ceva, 
să-i spună lucruri pe care le-ar fi putut folosi în cercetarea 
lor. 

— Cred că e o pradă a naibii de valoroasă, zise Sam. Ai 
mituit căpitanul de pe o canonieră tanzaniană pentru a ne 
intimida şi pentru a ne supraveghea; Apoi, la căderea nopţii, 
v-aţi strecurat în lagună şi v-aţi urcat pe barca noastră cu 
cuţitele scoase. 

Sam îl prinse pe Rivera cu garda jos. Acesta trase cu 
putere aer în piept şi oftă uşor nemulţumit. 

— V-am privit în tot acest timp, zise Sam. 

— De unde? 

— Chiar contează? 

— Nu, cred că nu. Trebuie să-mi cer scuze. Amicii mei 
sunt foşti soldaţi. E greu să scape de vechile obiceiuri. S-au 
lăsat duşi de val. l-am mustrat deja. 

— Pe toţi trei? 

— Da. 

Bineînţeles, Sam nu se lăsă convins de felul în care 
Rivera îşi făcea mea culpa, dar spuse: 

— Inţeleg. Care era planul vostru? Să furaţi ceea ce 
credeaţi că am găsit? 

— In acel moment, nu ştiam ce aţi găsit. 

Sam făcu o pauză de vreo zece secunde, apoi zise: 

— Nu ştiu ce să cred: fie ne consideri tâmpiţi, fie ai o 
problemă cu memoria. 

— Poftim? 

— Eşti aici în urma mesajului lăsat pe ladă. Aţi găsit lada 
pentru că aţi văzut notițele făcute în dreptul schiţei unui 
clopot. Credeţi că am găsit clopotul unei corăbii. De ce nu 
recunoşti deschis? 

— Poţi să consideri că am recunoscut. 

— Eu îţi spun doar atât: clopotul găsit de noi nu e de pe 

Ophelia. 

— Mă ierţi dacă nu te cred pe cuvânt. 

— Chiar aşa? întrebă Sam. 

— AŞ vrea să văd clopotul cu ochii mei. 

— Acelaşi clopot pentru care ne-aţi fi ucis dacă am fi fost 
pe barcă? Mă simt nevoit să te refuz. 

— Am fost însărcinat să vă recompensez pentru găsirea 
lui, asta dacă se dovedeşte că e clopotul pe care îl căutăm. 

— Nu, mulţumesc. Avem suficienţi bani. 

— Du-mă la clopot, lasă-mă să mă uit la el şi angajatorul 
meu va dona cincizeci de mii de dolari către o organizaţie 
caritabilă pe care o alegeţi voi. 

— Nu. 

Privirea lui Rivera deveni sticloasă şi bărbatul scoase un 
răcnet înfundat: 

— Domnule Fargo, începi să mă iriţi. 

— Există un tratament pentru asta. 

— Prefer să abordez lucrurile altfel. Rivera îşi ridică poala 
cămăşii, lăsând să se vadă mânerul unui pistol, un Heckler 
Koch P30 - identic cu cel pe care îl luaseră de la Yaotl. E 
timpul să mergem, bolborosi Rivera. Dacă încerci să faci 
scandal, te omor pe loc. O să dispărem cu mult înainte de 
venirea poliţiştilor. 

— Poliţiştii, repetă Sam. De genul celor din secţia aflată 
în spatele nostru, peste drum? 

Rivera privi peste umărul lui Sam. Gura i se încleştă; 
muşchii maxilarului pulsau puternic. 

— Ar fi trebuit să-ţi faci temele, zise Sam. Îmi dau seama 
că e clădirea unei foste şcoli, dar cât de greu ţi-ar fi fost să 
verifici? Sunt convins că te simţi destul de stânjenit acum. 

— iCabron! 

Nu se poate spune că Sam stăpânea prea bine argoul 
limbii spaniole, dar bănuia că Rivera îi pusese la îndoială 
descendenta. 

— Dacă te uiţi atent, vei vedea un bărbat şi o femeie 
care stau pe banca din apropierea secţiei, zise Sam. 

— li văd. 


10 În spaniolă, în original, „bastard" (n.tr.) 

Sam scoase telefonul, apăsă unul dintre butoanele 
pentru apelare rapidă, îl lăsă să sune o dată, apoi închise. O 
clipă mai târziu, Remi Fargo se întoarse spre terenul de 
crichet şi făcu semn cu mâna. 

— Bărbatul cu care vorbeşte e un inspector de poliţie 
tanzanian din Dar es Salaam. 

— Poliţiştii pot fi cumpăraţi. La fel ca ofiţerii din marină. 

— Nu şi ăsta. Intâmplarea face să fie prieten apropiat cu 
ataşatul FBI de pe lângă Ambasada SUA. 

— Joci la cacealma! 

— Fix în clipa asta s-ar putea ca soţia mea să îi 
povestească inspectorului despre un bărbat pe nume Yaotl 
care a încercat să intre azi-noapte prin efracţie în casa 
noastră de vacanţă. Purta o armă exact ca a ta şi nu avea 
paşaport. 

Rivera se încruntă şi sprâncenele i se împreunară. 

— Accidentul... pluta. Nu era Yaoti. 

Sam scutură din cap. 

— Cum ai reuşit? 

— Am urmat câteva cursuri de actorie în facultate. 

— N-are importanţă. Nu va vorbi. Şi chiar dacă ar face-o, 
nu ştie nimic. 

— Doar numele şi înfăţişarea ta. 

— Ambele pot fi schimbate. Dă-mi clopotul şi omul înapoi 
nu vei mai avea probleme cu mine. 

— Lasă-mă să mă gândesc. Te sun până mâine-seară. 
Dacă ne mai deranjezi până atunci, îl sun pe inspector. Vrei 
să-mi spui unde staţi? 

Rivera zâmbi sumbru şi scutură din cap. 

— Nu, cred că nu. li dădu apoi numărul de telefon. Sper 
să ai veşti bune când mă suni. 

Sam se ridică. 

— Poţi să speri orice ai tu chef. 

Se întoarse şi plecă. 


ŞS 


Sam traversă strada, îndreptându-se spre secția de 
poliţie. Remi încheie conversaţia cu inspectorul strângându- 
i călduros mâna şi mulţumindu-i. Acesta îl salută pe Sam 

printr-o înclinare a capului şi un zâmbet, după care plecă. 

— Huru e om foarte simpatic, zise Remi. Ne-a spus să-l 
salutăm pe Rube din partea lui. 

— Ce i-ai zis? întrebă Sam, aşezându-se lângă ea. 

— Că avem impresia că a încercat cineva să intre prin 
efracţie în casa noastră azi-noapte. Mi-a spus să-l sunăm 
direct pe el dacă mai avem probleme. Cum a decurs 
conversaţia cu scheletul ambulant? 

— Conform aşteptărilor. Pretinde că e angajat de cineva 
cu buzunarul larg care caută nava Ophelia de câţiva ani. 
Problema e că susţine că nu ştie aproape nimic despre 
istoria ei. 

— A încercat să improvizeze ceva, zise Remi. A crezut că 
poate să te ducă de nas. 

Oricine îşi petrece cât de puţin timp căutând epave 
ajunge să cunoască în detaliu orice aspect privind istoria 
navei respective. Faptul că Rivera se prefăcuse a nu şti prea 
multe despre Ophelia le dovedise lui Sam şi lui Remi că 
nava avea o importanţă vitală pentru el şi pentru cel care-l 
angajase. 

— A pomenit ceva despre inscripţia ascunsă? 

— Nu. Şi ăsta e un fapt revelator. E ceva ce un vânător 
cu experienţă ar trebui să ştie. Nu a pomenit-o pentru că 
speră că noi n-am observat-o. 

— Ţi-ai dat seama ce-l interesează mai precis? 

— A sugerat că ar fi ceva din încărcătura de pe Ophelia. 
Un fel de comoară. A vrut chiar să ne ofere o recompensă. 

— Cât de amabil e! Ce am aflat până acum? 

— Rivera pretinde că are experienţă în recuperarea 
epavelor, ceea ce poate să fie adevărat, dar mai pretinde şi 
că angajatorii săi au căutat vasul în mod sistematic. 

In lumea vânătorilor de comori, o căutare sistematică e 
ceva ce presupune expediţii pregătitoare - trebuie să te uzi 
şi să te murdăreşti până când reuşeşti să cartografiezi şi să 
marchezi terenul, să scanezi cu magnetometrul, să cauţi 
prin mâzgă şi noroaie. lar la asta se adaugă munca de 
cercetare, mai puţin murdară, dar adesea descurajatoare: 
discuţii cu rudele, cercetarea locaţiilor şi ore pierdute prin 

biblioteci pline de praf în căutarea unui indiciu cât de mic în 
legătură cu locaţia posibilă a obiectului căutat. 

— Dacă Rivera o caută de atâta vreme, zise Remi, 
trebuie să apară însemnări prin registrele publice, 
menționări în buletinele de ştiri, permise de căutare... 

— Exact la asta mă gândeam şi eu. Dacă le găsim, vom 
avea o idee mai clară despre scopul real al căutărilor lui 
Rivera. 


Rămaseră timp de zece minute sub umbra copacilor de 
lângă secţia de poliţie, uitându-se cum Rivera şi însoţitorul 
acestuia părăseau parcarea terenului de crichet şi cum 
dădeau ostentativ o tură în jurul secţiei de poliţie. Când 
trecură pe lângă ei, Sam şi Remi le făcură cu mâna în semn 
de bun-rămas. 

După ce fură siguri că bărbaţii nu aveau să se mai 
întoarcă, Sam şi Remi merseră într-o piaţă în aer liber aflată 
la est, de unde cumpărară mâncare şi alte provizii 
necesare, în timp ce se plimbau pe străduţele labirintice, 
căutând să-şi dea seama dacă erau urmăriţi. Cum nimic nu 
părea să indice asta, merseră la distanţă de trei străzi, la o 
agenţie de închiriat maşini. Maşina pe care o rezervaseră, o 
Toyota Land Cruiser din 2007, îi aştepta. După patruzeci de 
minute, erau înapoi în vila de pe plaja Uroa. 

În timp ce se îndreptau spre intrare, lui Sam îi sună 
telefonul. Remi îi luă plasa de cumpărături şi intră în vilă. 
Sam se uită la numele apelantului: era Rube. 

— 'Neaţa, Rube. 

— E chiar foarte de dimineață. Cum a decurs întâlnirea? 

— Bine. Huru îţi transmite salutări. 

— E un tip de treabă, Huru ăsta. | l-ai predat pe musafirul 
vostru? 

— Incă nu, răspunse Sam, iar apoi îi povesti discuţia 
purtată cu Rivera. Am vorbit deja cu Selma. Adună o bază 
de date cu vasele scufundate în această zonă. Mâine 
mergem la universitate ca să ne documentăm puţin. 

— Ştiu că v-am mai spus asta o dată, dar aveţi mare grijă 
de voi. M-am interesat puţin de ltzli Rivera. Ştiţi deja de 

trecutul lui militar, dar a făcut parte şi din serviciile de 
informaţii. S-a retras în urmă cu circa opt ani şi a trecut în 
domeniul privat. Uite care-i şmecheria: conform omului 
nostru din Ciudad de México, Rivera a fost arestat de şase 
ori de Policia Federal, dar n-a fost niciodată urmărit penal. 

— Care au fost acuzaţiile? 

— Jaf, dare de mită, şantaj, crimă, răpire... Toate au fost 
legate de politica la nivel înalt. 

— Atunci, e un executant. 

— E un executant cu pregătire militară. Nu pierde din 
vedere faptul ăsta. Nimeni nu ştie exact pentru cine 
lucrează. 

— Cum a scăpat de acuzaţii? 

— Ca de obicei: martorii au retractat, fie pentru că s-au 
răzgândit, fie pentru că au devenit brusc indisponibili, 
murind în mod neaşteptat. 

Sam chicoti. 

— Bine, Rube, m-am prins. 

— In rest s-a procedat în mod standard: dovezi pierdute, 
chichiţe legale etc. 

— Putem să presupunem că Rivera are în spate un om cu 
greutate. 

— Un om cu greutate care are un fetiş pentru artefactele 
de pe epave. Ce veţi face cu clopotul? 

— Nu ne-am decis încă. Adevărul e că nu prea cred că îi 
interesează clopotul în sine. Fie că e vorba despre Ophelia 
sau despre corabia la care trimite inscripţia misterioasă, 
important e locul în care l-am găsit. Asta i-a îngrijorat... Asta 
şi faptul că nu vrem să renunţăm. 

— Poate că, de fapt, nu caută ceva anume, zise Rube, ci 
vor să se asigure că nimeni nu găseşte acel ceva. 

— Interesant, zise Sam. 

— Mai e şi chestiunea cu donația caritabilă, continuă 
Rube. Voia ca tu, Remi şi clopotul să fiţi în acelaşi loc. De ce 
n-ar fi acceptat să îi trimiteţi o poză cu clopotul prin e-mail? 
Şi dacă tot ce voiau era să găsească nava Ophelia, de ce nu 
v-au angajat pe voi? Toată lumea ştie cum lucrează soţii 
Fargo: un mare procent din descoperiri se duce spre 

organizaţiile de caritate, iar voi nu vă păstraţi nimic. Sam, 
cred că, de fapt vor să ascundă ceva, nu să găsească. 


Capitolul 11 


Universitatea din Dar es Salaam 


Campusul central al universităţii se afla pe un deal, la 
nord-vest de centrul oraşului. Cum sunaseră înainte de a 
veni, Sam şi Remi fură întâmpinați pe scările de la intrare 
de directoarea bibliotecii, o negresă frumoasă, îmbrăcată 
într-un taior verde-închis, pe nume Amidah Kilembe. 

— Bună dimineaţa, domnule şi doamnă Fargo. Bine aţi 
venit în instituţia noastră. 

Schimbară amabilităţi, în timp ce doamna Kilembe îi 
conduse spre intrare, oferindu-le şi un tur al clădirii ce se 
încheie în sala de referinţe, aflată la etajul al treilea. Era 
amenajată într-un stil care îmbina elementele coloniale cu 
cele tradiţionale africane: fiind lăcuite decenii la rând, 
mobila şi lambriurile închise la culoare străluceau acum, 
înconjurate de petele de culoare date de arta şi artefactele 
tanzaniene. În afară de câţiva angajaţi ai bibliotecii, clădirea 
era pustie. 

— E vacanţă, explică doamna Kilembe. 

— Ne cerem scuze, zise Sam, am crezut... 

— A, nu, nu. Pentru angajaţi e o zi de lucru normală. De 
fapt, întâmplarea face să fi ales o zi perfectă pentru vizită. 
Mă voi ocupa chiar eu de dumneavoastră. 

— N-am vrea să vă simţiţi obligată, zise Remi. Sunt 
sigură că aveţi şi alte... 

Doamna Kilembe zâmbi larg. 

— Nici vorbă. Am citit cu plăcere despre mai multe dintre 
aventurile dumneavoastră. Nu vă temeţi, voi păstra secretul 
discuţiilor noastre de azi. Ridică degetul arătător la buze şi 
le făcu cu ochiul. Dacă vreţi să mă urmaţi, v-am pregătit o 
cameră liniştită. 

82 


Îi conduse într-o încăpere cu pereţi de sticlă, în mijlocul 
căreia se aflau o masă lungă din lemn de castan şi două 
scaune tapiţate. In faţa fiecăruia se găsea câte un computer 
Apple iMac cu diagonala de douăzeci de inchi. 

Doamna Kilembe observă expresia lor surprinsă şi 
chicotți: 

— In urmă cu trei ani, domnul Steve Jobs în persoană ne- 
a vizitat campusul. A văzut că avem foarte puţine 
computere şi că toate sunt vechi, aşa că ne-a făcut o 
donaţie generoasă. Acum avem patruzeci de astfel de 
maşinării minunate şi internet de mare viteză. Bun. Vă las 
să începeţi. Mai întâi, am să vă aduc nişte cafea. V-am creat 
nume de utilizator pentru a accesa cataloagele. Majoritatea 
materialelor au fost trecute în format digital în anii 1970. 
Celelalte se găsesc în arhiva aflată la subsol. Trebuie doar 
să-mi spuneţi de ce aveţi nevoie şi vă voi aduce. Vânătoare 
fructuoasă! 

Doamna Kilembe ieşi, închizând uşa în urma ei. 

— De unde să începem? se întrebă Sam cu voce tare. 

— Să luăm legătura cu Selma. 

Sam dădu dublu clic pe pictograma iChat de pe monitor 
şi introduse adresa Selmei. Ledul verde de la camera iSight 
se aprinse şi peste zece secunde pe ecran apăru chipul 
Selmei. 

— Unde sunteţi? întrebă ea. 

— La Universitatea din Dar es Salaam. 

In spatele Selmei, Pete şi Wendy erau aşezaţi la un birou. 
Făcură cu mâna. 

— Ne pregătim să ne apucăm de lucru, zise Remi. Ai mai 
descoperit ceva? 

— Tocmai se încheie ultima căutare. 

Pete se îndreptă înspre un computer, apăsă câteva taste 
şi apoi strigă: 

— Selma, ţi l-am trimis. 

Sam şi Remi o priviră pe Selma în timp ce studia 
documentul cu ochii alergând de-a lungul ecranului. 

— N-am găsit prea multe aici, zise ea în cele din urmă. 
Am căutat în principalele baze de date despre epave şi am 

găsit doar optsprezece zone în apele din jurul Zanzibarului. 
Am lărgit aria de căutare cu cincizeci de mile în toate 
direcţiile. Din cele optsprezece, paisprezece au fost 
identificate şi doar una corespunde vag intervalului 
temporal în care se presupune că s-a scufundat Ophelia. 

— Continuă! 

— Se numeşte G/asgow. A fost comandată în 1877, după 
ce sultanul Zanzibarului şi-a pierdut „flota” în furtuna din 
1872. A fost livrată în vara anului 1878, dar sultanul nu a 
fost prea impresionat, aşa că a rămas ancorată şi 
neutilizată până în timpul războiului dintre Anglia şi 
Zanzibar din 1896, când britanicii au scufundat-o cu focuri 
de artilerie. In 1912, o companie de recuperări de epave a 
dezmembrat-o, majoritatea pieselor fiind lăsate pe fundul 
mării. In anii '70, blocul motor al navei, axul elicei, o parte 
din veselă şi câteva cartuşe de obuze de patru kilograme au 
fost găsite în locul în care s-a scufundat. 

— Unde e asta? întrebă Remi. 

— Cam la două sute de metri de plaja Stone Town. De 
fapt, aţi fost chiar acolo cu o seară în urmă, la restaurant. 

— Deci cam la douăzeci şi cinci de kilometri de locul în 
care am găsit clopotul de pe Ophelia, zise Sam. Poţi să tai 
nava Glasgow de pe listă. Altceva? 

— Patru dintre epavele din baza de date sunt 
neidentificate. Una se află pe fundul râului Pangani, la 
şaptezeci şi cinci de kilometri spre nord; celelalte două sunt 
în golful Tanga, la o sută de kilometri spre nord. Ultima e 
lângă insula Bongoyo, în golful Msasani, de lângă portul Dar 
es Salaam. Din câte îmi dau seama, niciuna nu se află la o 
adâncime mai mare de zece metri. 

— Zece metri de apă limpede, sublinie Sam. O să 
întrebăm la magazinele cu produse pentru scufundări din 
zonă. Sunt mari şanse să le fi identificat cineva, dar nu s-au 
obosit să spună nimic. Probabil că acum nu sunt nimic 
altceva decât nişte atracţii pentru scufundători. 

— Imi pare rău că n-am găsit nimic, zise Selma. 

— Nu e chiar aşa, îi răspunse Remi. E tot atât de 
important să eliminăm unele piste pe cât e să găsim altele 

noi. 

— Mai sunt două lucruri de spus. Doamnă Fargo, aţi avut 
dreptate în legătură cu acele nume, sunt în limba nahuatl, 
fiind nume tradiţionale aztece. Nu ştiu ce importanţă are, 
dar e un fel de modă în Ciudad de México în ultimii ani... 

— Partidul Mexica Tenochca, încheie Remi. Văzu expresia 
nedumerită de pe chipul lui Sam şi adăugă: Actualul 
preşedinte e un ultranaţionalist al perioadei de dinainte de 
invazia spaniolă. Nume aztece, cursuri de istorie predate în 
şcoli, ceremonii religioase, artă... 

— Pe lângă toate celelalte, Rivera şi amicii săi sunt şi 
fanatici religioşi, răspunse Sam sec. Asta e tot ce ne lipsea. 

— Selma, ce altceva? 

— M-am uitat peste fotografiile clopotului pe care mi le- 
aţi trimis. Presupun că aţi văzut că limba... 

— Că lipseşte? întrebă Sam. Am observat. 

Sam se deconectă şi se întoarse spre Remi. 

— Incepem cu ziarele? 

— Cu ziarele, zise ea, încuviinţând din cap. 


Sam şi Remi erau adepţii teoriei piramidale în cercetare: 
trebuia să începi din vârf, cu chestiunile particulare şi apoi 
să înaintezi către bază, la chestiunile generale. Primele 
cuvinte-cheie pentru căutare fură „Ophelia”, „epavă” şi 
„descoperire”. Deloc surprinzător, nu găsiră decât relatări 
descoperite anterior şi de Selma. Căutară apoi „faimoase”, 
„epave” şi „Zanzibar”, dar rezultatele erau uşor de 
anticipat: relatări superficiale despre navele Glasgow şi El 
Majidi, altă corabie ce aparținuse sultanului Zanzibarului şi 
care fusese pierdută în timpul uraganului din 1872 şi despre 
HMS Pegasus, scufundată în 1914 în urma unui atac- 
surpriză al crucişătorului german Königsberg. 

Doamna Kilembe reveni cu un termos de cafea şi două 
căni, îi întrebă dacă mai aveau nevoie de ceva, iar apoi 
dispăru din nou. 

— Sam, am uitat de insula Chumbe. Presupunem că 
interviul de la BBC l-a adus pe Rivera aici... 

— Aşa e. 

Sam adăugă la termenii căutării anterioare „insula 
Chumbe”, dar nu obţinu nici un rezultat, încercă încă o dată 
cu „scufundare”, „artefact” şi „descoperire”. Căută printre 
rezultatele afişate şi se opri brusc. 

— Hmm, bolborosi el. 

— Cee? 

— Probabil că nu e nimic, dar mi se pare ciudat, în urmă 
cu două luni, o femeie din Marea Britanie, Sylvie Radford, a 
fost ucisă în Stone Town. Se pare că a avut loc un jaf care a 
luat o turnură nefericită. Venise să facă scufundări în largul 
insulei Chumbe. Ascultă: „Conform părinţilor victimei, 
doamna Radford petrecuse o vacanţă minunată, găsise deja 
câteva artefacte, inclusiv ceea ce se pare că era un 
fragment dintr-o sabie în stil roman”. 

— O sabie în stil roman, repetă Remi. Interesant. Sunt 
cuvintele ei sau ale reporterului, ce crezi? 

— Nu ştiu. Oricum ar sta lucrurile, e o descriere destul de 
precisă. Majoritatea oamenilor ar fi zis pur şi simplu că era 
vorba despre o sabie. 

Remi se aplecă pentru a fi mai aproape de ecran şi notă 
numele reporterului. 

— Poate că găseşti ceva prin notițe. 

Sam începu să tasteze din nou, într-un ritm mai alert. 
introduse următoarele cuvinte în caseta pentru căutare: 
„Sud”, „Zanzibar”, „scufundări” şi „moarte” şi setă un 
interval temporal care cuprindea ultimii zece ani. Zeci de 
relatări apărură pe ecran. 

— Să le împărţim, propuse Remi şi introduse termenii în 
caseta pentru căutare. Incep eu cu cele mai vechi? 

Sam încuviinţă din cap. 

Intre ultimii zece şi ultimii opt ani, patru morţi se legau 
de termenii căutării. Totuşi, în fiecare caz, existau relatări 
ale martorilor oculari care atestau că decesele fuseseră 
accidentale: atacul unui rechin, o  defecţiune la 
echipamentul pentru scufundări şi două accidente rutiere, 
ambele pe fondul consumului de alcool. 

— Uite, zise Remi. Acum şapte ani. Două persoane, 
ambele venite în vacanţă pentru a face scufundări. 

— În ce zonă? 

— Nu se spune decât coasta sud-vestică a Zanzibarului. 
Una a fost ucisă de un şofer care a fugit de la locul 
accidentului. Cealaltă a căzut pe nişte trepte din Stone 
Town. Nu consumaseră alcool, nu există martori. 

— In urmă cu şase ani, zise Sam, citind de pe ecran, doi 
morţi. O sinucidere şi un înec. Tot fără martori. 

In al cincilea an găsit alte cazuri similare şi tot aşa, până 
în prezent: turişti veniţi pentru scufundări, majoritatea în 
împrejurimile insulei Chumbe, care muriseră în accidente 
ciudate sau în timpul unor jafuri soldate cu omor. 

— Eu am cinci, zise Remi. 

— Eu - patru, răspunse Sam. 

Tăcerea se instală pentru câteva clipe. 

— E doar o coincidenţă, nu? murmură Remi. 

Sam se holba pur şi simplu la ecran, aşa că Remi 
continuă: 

— Dacă nu, ce să înţelegem? Rivera şi cel care l-a 
angajat omoară scufundătorii care par interesaţi de insula 
Chumbe? 

— Nu, nu poate fi asta. Ar trebui să fie câteva sute... 
chiar mii. Poate că e vorba despre oamenii care declară ce 
au descoperit. Sau despre cei care merg în magazinele 
locale pentru a le identifica proveniența. Dacă avem 
dreptate, toţi oamenii ăştia trebuie să mai aibă ceva în 
comun. 

— Au spus cuiva despre descoperirea lor, propuse Remi. 

— Şi trebuie să fi fost vorba despre un anumit tip de 
artefacte, cele legate de corabia Ophelia. Sau despre nava 
al cărei nume n-am reuşit să-l descifrăm. 

— Oricum ar sta lucrurile, dacă s-ar fi scufundat lângă 
Chumbe, artefactele ar fi fost aduse de valuri pe plajă. După 
fiecare muson, fundul apei ar fi fost plin de resturi, 
aşteptând pe cineva cu palete de ping-pong care să le 
descopere. 

— Aşa e, zise Sam. Dar sunt mulţi oameni care fac 
descoperiri şi nu pomenesc de ele. Se întorc acasă şi le 
aşează pe şemineu ca suvenire. De fapt, majoritatea 

scufundătorilor de ocazie procedează aşa: găsesc ceva, fac 
eforturi minime pentru a identifica obiectul, dar, dacă nu e 
ceva care să arate în mod evident a „comoară”, îl păstrează 
ca amintire - „Săptămâna petrecută în Zanzibar”. 

— Ar însemna să facem un salt important, Sam. 

— Tocmai mi-am amintit ceva: Rivera a spus că a început 
să caute corabia în urmă cu şapte ani. 

— Cam în aceeaşi perioadă au început şi morţile. 

— Exact. Trebuie să-l sun pe Rube. Trebuie să verificăm 
cât de exacte sunt registrele serviciului vamal şi de imigrări 
din Tanzania. 


Sam sună şi îi adresă rugămintea lui Rube Haywood, 
care, deşi neîncrezător, era dornic să-i ajute. 

— Deci, conform teoriei voastre, Rivera se afla în 
Zanzibar în momentul în care au avut loc toate acele morţi? 

— Merită să încercăm. Chiar dacă registrele nu vor 
dovedi că a fost aici de fiecare dată, s-ar putea să fi 
călătorit sub alt nume. 

— O să cercetez. Dar nu vă entuziasmați prea tare. 

Sam îi mulţumi şi închise. 

După câteva minute, doamna Kilembe bătu la uşă şi îşi 
strecură capul înăuntru. 

— Aveţi nevoie de ceva? 

li mulţumiră, dar refuzară. Tocmai dădea să plece, când 
Sam o întrebă: 

— Doamnă Kilembe, de cât timp sunteţi angajată a 
bibliotecii? 

— De treizeci de ani. 

— Şi de când lucraţi în zona asta? 

— De când mă ştiu. M-am născut în Fumba, pe insula 
Zanzibar. 

— Căutăm orice date despre o corabie cu numele 
Ophelia. Vă spune ceva numele ăsta? 

Doamna Kilembe se încruntă. După ce se gândi zece 
secunde, spuse: 

— Presupun că aţi fost deja la Blaylock. 

— Blaylock? 

— Muzeul Blaylock din Bagamoyo. Acolo se găseşte o 
schiţă în cărbune a unei corăbii. Dacă nu mă înşeală 
memoria, se numeşte Ophelia. 


Capitolul 12 


Bagamoyo 


Dintre cele două oraşe uşor accesibile din Zanzibar, Dar 
es Salaam şi Bagamoyo, cel din urmă era preferatul lui Sam 
şi al lui Remi. Cu o populaţie de treizeci de mii de locuitori, 
Bagamoyo este un microcosmos de istorie tradiţional 
africană şi colonială, fără agitația unui mare oraş precum 
Dar es Salaam, cu cele două milioane şi jumătate de 
locuitori. 

Fondat la sfârşitul secolului al XVIII-lea de către nomazii 
omanezi, Bagamoyo a găzduit, de-a lungul timpului, 
neguţători de fildeş şi de sare de origine arabă şi indiană, 
misionari creştini, negustori de sclavi, guvernul colonial 
german din Africa de Est, vânători şi exploratori având ca 
destinaţie Morogoro, lacul Tanganika şi Usambara. 

— lată ceva ce nu ştiam, zise Remi, citind din ghidul 
turistic în timp ce Sam conducea. În toţi anii petrecuţi în 
Africa, David Livingstone n-a vizitat niciodată Bagamoyo - 
cel puţin nu în timpul vieţii. 

A fost adus la Bagamoyo după moartea sa şi trupul i-a 
fost depus în turnul Bisericii Vechi, numit ulterior Turnul 
Livingstone, în aşteptarea fluxului pentru a-l putea 
transporta în Zanzibar. 

— Interesant, zise Sam. Am presupus dintotdeauna că 
folosise Bagamoyo, precum toţi ceilalţi, ca punct de plecare. 
Am ajuns la marginea oraşului. Unde spunea doamna 
Kilembe că se află muzeul? 

Remi scoase bileţelul dintre paginile ghidului turistic şi 
citi: 

— La două străzi de vechiul borna german, un fort. 

— Care dintre ele? Sunt două, cred că aşa scria în ghid. 

Remi întoarse bileţelul. 

— Asta e tot ce a scris. Cred că va trebui să mergem la 
amândouă. 

II găsiră pe primul la câteva sute de metri înspre nord de 
cele trei mari atracţii turistice din Bagamoyo: ferma de 
crocodili, ruinele kaole şi un baobab vechi de cinci sute de 
ani. Parcară pe drumul neasfaltat din faţa fortului din piatră 
albă şi sfărâmicioasă, apoi ieşiră din maşină. Un adolescent 
trecu pe lângă ei în urma unui măgăruş pe care îl ţinea deo 
sfoară. Le zâmbi larg şi zise: 

— Jambo. Habari gani? Bună. Ce mai faceţi? 

— Nzuri. Unasema  Kiingerezad!!, răspunse Sam în 
swahili, poticnindu-se la fiecare cuvânt. 

— Da, vorbesc puțin engleza. 

— Căutăm muzeul Blaylock. 

— Da, da. Casa Nebunului. 

— Nu, îmi pare rău, muzeul Blaylock. 

— Da, e acelaşi lucru. Alt boma. Mai mergeţi un 
kilometru. La Crucea lui Livingstone, bine? 

— Da. Asante sana”, răspunse Sam. 

— Cu plăcere. La revedere. 

După ce scoase un plescăit, băiatul îşi continuă drumul 
alături de măgăruş. 

— Te descurci tot mai bine în swahili, remarcă Remi. 

— Doar să nu-mi ceri să comand ceva de mâncare. N-o 
să-ți placă deloc ce o să primim. 

— Ce vrea să însemne Casa Nebunului? 

— Cred că vom afla acolo. 


Găsiră destul de uşor celălalt boma, zărind din când în 
când crestele zidurilor văruite în alb, până ce ajunseră în 
parcarea pavată cu bucăţi de scoici. Mai mulţi localnici îşi 
vedeau de micile afaceri, vânzând mâncare şi mărunţişuri la 
standurile din faţa magazinelor sau la tarabele mobile. Sam 
şi Remi ieşiră din maşină şi începură să se plimbe, căutând 


11 în swahili, în original, „Vorbiţi engleza?" (n.tr.) 
12 în swahili, în original, „Mulţumesc mult" (n.tr.) 

un indicator pe care să scrie fie „Blaylock”, fie „Casa 
Nebunului”. După douăzeci de minute de căutări fără 
rezultat, se opriră în faţa unei tarabe ambulante, cumpărară 
două sticle de cola rece ca gheaţa şi cerură indicaţii. 

— Da, Casa Nebunului, zise bărbatul. Arătă înspre vest 
de-a lungul unei alei strâmte şi neasfaltate. Mergeţi două 
sute de metri pe acolo, găsiţi zidul, apoi mulţi copaci. O 
luaţi la dreapta, găsiţi cărarea şi apoi găsiţi locul. 

— Asante sana, zise Remi. 

— Starehe”. 


După cum li se promisese, în faţa unei pădurici de acacia 
şi lavandă sălbatică găsiră un perete din chirpici înalt până 
la nivelul taliei. Cotiră apoi spre dreapta şi şase metri mai 
jos, dădură de o deschizătură în perete. De partea cealaltă, 
o cărare şerpuită îi purtă de-a lungul păduricii, până când 
ajunseră la un gard alb de lemn, dincolo de care se vedea 
clădirea unei şcoli vechi, lungă şi îngustă, vopsită la exterior 
într-un galben pal şi având obloane mari de un albastru- 
închis. Deasupra scărilor verandei se afla o plăcuţă albă pe 
care era scris cu litere negre de mână „MUZEUL BLAYLOCK 
ŞI MAGAZINUL DE CURIOZITAŢI”. Se vedea că ultimele trei 
cuvinte aveau un scris diferit faţă de celelalte, ca şi cum 
fuseseră adăugate după aceea, asemenea unui gând 
întârziat. 

Când intrară, se auzi clinchetul unui clopoțel de deasupra 
uşii. De-a lungul grinzilor de sprijin atârnau suporturi 
cioplite de mână pe care stăteau agăţate o sumedenie de 
păsări africane nu foarte bine împăiate, în nişte posturi care 
lui Sam şi lui Remi le dădeau impresia că erau gata să-şi ia 
zborul. Pe grinzile de deasupra locului unde se aflau rudele 
lor neînsufleţite, zăriră câţiva porumbei vii. Gânguritul lor 
umplea încăperea. 

Pe pereţi era plin de rafturi din răchită, nefiind vreunul 
care să aibă aceeaşi înălţime, lăţime sau nuanţă. Din loc în 
loc, de-a lungul încăperii, pe mijloc, se aflau opt măsuţe 
şubrede acoperite de un material învechit. Şi pe rafturi şi pe 


13 în swahili, în original, „Pace" (n.tr.) 

mese erau sute de figurine: statuete din lemn sau fildeş în 
formă de girafe, lei, zebre, antilope, şerpi şi oameni; colecţii 
de cuțite de toate felurile, de la cele standard de buzunar 
până la pumnale sculptate din os; talismane pictate de 
mână şi acoperite cu pene şi bucăţi de scoarță de copac; 
portrete şi peisaje în cărbune; busole; vase de apă făcute 
din stomacul animalelor; şi câteva modele de revolvere 
Webley şi gloanţe de diferite mărimi. 

— Bine aţi venit la muzeul Blaylock şi la magazinul de 
curiozităţi, zise o voce într-o engleză surprinzător de bună. 

La capătul celălalt al încăperii se afla o măsuţă pe care 
nici nu o observaseră înainte. In spatele ei stătea un bărbat 
de culoare, mai în vârstă, care purta o şapcă de baseball cu 
emblema echipei Baltimore Oriels şi un tricou alb cu 
imprimeul „GOT MILK?1” 

— Vă mulţumim, răspunse Remi. 

Sam şi Remi se îndreptară înspre bărbat şi se prezentară. 

— Eu sunt Morton, răspunse acesta. 

— lertaţi-ne că vă deranjăm, dar am vrea să ştim ce e, de 
fapt, locul ăsta, zise Sam. 

— Este muzeul Blaylock şi magazinul de curiozităţi. 

— Da, ştim asta, dar cui îi este dedicat? 

— Celui mai mare explorator african care a onorat cu 
prezenţa sa coastele Continentului Negru, dar al cărui nume 
n-a fost niciodată preaslăvit, răspunse bărbatul. In mod 
sigur ţinuse acest discurs de multe ori. Bărbatului căruia 
sute de oameni îi datorează viaţa lor şi pe a nepoților: 
Winston Lloyd Blaylock, Mbogo din Bagamoyo. 

— Mbogo din Bagamoyo, repetă Sam. Bivolul din 
Bagamoyo? 

— Aşa este. Bivolul de Cape. 

— Ce ne puteţi spune despre el? întrebă Remi. 

— Mbogo Blaylock a venit în Bagamoyo din America în 
1872 ca să-şi caute norocul. Avea doi metri fără şapte 
centimetri, cântărea dublu decât oricare tanzanian din acea 
vreme şi era lat în umeri cât un mbogo, de la care şi-a luat 


14 Slogan al unei campanii de publicitate din SUA menite să 
încurajeze consumul de lapte (n.tr.) 

şi numele. 

— El e acolo? întrebă Sam, arătând cu degetul înspre un 
dagherotip alb-negru, atârnat pe peretele din spatele lui 
Morton. 

Infăţişa un bărbat înalt, lat în umeri, îmbrăcat în haine de 
safari care aminteau de vestimentația lui Hemingway. In 
fundal, se vedeau vreo doisprezece războinici masai, 
îngenuncheaţi şi ţinând în mâini suliţele assegaf. 

— El este, confirmă Morton. Biografia completă a lui 
Mbogo se găseşte în acest frumos volum îmbrăcat în piele. 

Morton arătă către un raft de răchită aflat pe peretele din 
dreapta. Remi se îndreptă într-acolo şi luă una dintre cărţile 
din teanc. Coperta nu era îmbrăcată în piele, ci într-un 
înveliş din vinii, legat destul de grosolan. Pe una dintre feţe 
era lipită o reproducere după poza de pe perete. 

— Luăm două, zise Sam şi reveni cu proaspetele achiziţii 
la măsuţă. In timp ce el le plătea, Remi zise: 

— Ni s-a spus că am putea găsi ceva despre o corabie 
aici, Ophelia? 

Morton confirmă înclinând din cap şi arătă spre o schiţă 
în cărbune înrămată, având un metru pe un metru şi 
jumătate şi în care era reprezentată o corabie cu pânze şi 
cu motor cu aburi. 

— Căutarea corabiei Ophelia a fost prima mare aventură 
a lui Mbogo Blaylock. Toate detaliile sunt în carte. Am 
alcătuit eu însumi indexul de termeni. Am muncit trei ani la 
asta. 

— Asta înseamnă adevărata dedicare, zise Remi. Cum aţi 
ajuns... aici? Familia dumneavoastră l-a cunoscut pe 
domnul Blaylock? 

Pentru prima dată de când intraseră, Morton zâmbi. Era 
un zâmbet de mândrie. 

— Sunt membru al familiei Mbogo Blaylock. Sunt văr de- 
al doilea cu strănepotul lui Mbogo. 

— Poftim? întrebă Sam. Sunteţi rudă cu Winston 
Blaylock? 


'5suliţă tradiţional-africană, cu coadă lungă din lemn şi vârf 
metalic (n.tr.) 

— Bineînţeles. Nu se vede? 

Sam şi Remi nu ştiură cum să răspundă. După câteva 
clipe, Morton îşi lovi palmele peste genunchi şi începu să 
râdă. 

— V-am făcut-o, nu? 

— Da, aşa e, răspunse Sam. Deci nu sunteţi... 

— Nu, partea aia e adevărată. Totuşi, asemănarea e greu 
de remarcat. Dacă vreţi, pot să vă arăt certificatul de 
naştere. 

Inainte de a putea răspunde, Morton îl scoase dintr-o 
casetă de sub măsuţă. Il despături şi îl întinse spre ei. Sam 
şi Remi se aplecară pentru a-l privi, apoi reveniră în poziţia 
iniţială. 

— E fascinant, zise Remi. Deci s-a însurat? Cu o femeie 
tanzaniană? 

— In acea vreme se numea încă Tanganyika - înainte de 
sosirea germanilor. Şi nu, nu s-a însurat. Dar a avut şase 
concubine şi o mulţime de copii. Se povesteşte şi despre 
asta în carte. 

Sam şi Remi schimbară priviri uimite. 

— Ce s-a întâmplat cu el? îl întrebă Sam pe Morton. 

— Nimeni nu ştie. | s-a pierdut urma în 1882. Nepotul lui 
susţine că vâna o comoară. 

— Ce fel de comoară? 

— E un secret pe care nu l-a împărtăşit cu nimeni. 

— Câţiva oameni din oraş i-au zis... 

— Casa Nebunului, completă Morton. Nu e o insultă. E o 
problemă de traducere. In swahili, nu înseamnă atât nebun, 
cât... cu un spirit liber. Sălbatic. 

— Toate aceste artefacte i-au aparţinut? întrebă Remi. 

— Da. Au fost fie ucise, fie făcute, fie găsite de el. Altele 
sunt daruri şi ofrande. Dacă faceţi o ofertă generoasă, s-ar 
putea să o iau în considerare. 

— Nu înţeleg. li vindeţi bunurile? 

— N-am de ales. Sunt ultimul dintre descendenţii lui 
Mbogo Blaylock. Cel puţin, ultimul care mai e pe aici. Am 
doi copii, dar sunt în Anglia. Studiază acolo. lar eu sunt 
bolnav şi nu o mai duc mult. 

— Ne pare rău să auzim asta, zise Sam. Putem să 
aruncăm o privire pe-aici? 

— Bineînţeles. Dacă aveţi întrebări, nu ezitaţi. 

Sam şi Remi se îndepărtară. 

— Crezi că e adevărat? şopti ea. Poza aduce foarte mult 
cu Hemingway. 

— Poţi să o suni pe doamna Kilembe şi să o întrebi. Remi 
ieşi, reveni după cinci minute şi se îndreptă spre Sam, care 
privea un baston fixat pe perete. 

— A zis că totul e adevărat. Muzeul e aici din 1915. Sam 
nu răspunse. Rămase nemişcat, cu ochii fixaţi asupra 
bastonului. 

— Sam? M-ai auzit? Sam, ce e aşa fascinant? 

— Nu observi nimic neobişnuit la el? murmură bărbatul. 

Remi îl privi cu atenţie preţ de câteva clipe. 

— Nu, n-aş zice. 

— Uită-te la cap... partea metalică cu capătul rotunjit. 

Se uită mai bine. Îşi lăsă capul într-o parte, miji ochii, iar 
apoi zise: 

— Aia e...? 

Sam încuviinţă din cap. 

— E limba unui clopot. 

Rămaseră câteva secunde cu privirile aţintite, după care 
Sam se întoarse către Morton şi întrebă: 

— Cât costă tot ce e aici? 


Capitolul 13 


Zanzibar 


— Poftim? răzbătu vocea Selmei prin difuzor. Mai spuneţi 
o dată. Ce vreţi să expediaţi aici? 

Aflată în scaunul din dreapta al Toyotei, Remi zise: 

— Nu tot muzeul, Selma, doar conţinutul. Ar trebui să 

cântărească în jur de... 

Se uită la Sam, iar acesta spuse: 

— Intre două sute şi trei sute de kilograme. 

— Am auzit, zise Selma. Oftă. Cui să... 

— Numele proprietarului este Morton Blaylock. Până când 
faceţi aranjamentele necesare, îl cazăm la hotelul 
Moevenpick Royal Palm din Dar es Salaam. In după-amiaza 
asta îi deschidem cont la banca Barclays. Trimite-i treizeci 
de mii de dolari din contul nostru pentru cheltuieli, iar apoi, 
după ce îţi sunt expediate toate obiectele, încă treizeci de 
mii. 

— Şaizeci de mii de dolari? zise Selma. l-aţi plătit şaizeci 
de mii de dolari? Ştiţi cât înseamnă asta în şilingi 
tanzanieni? E o avere. Măcar v-aţi târguit? 

— El a cerut douăzeci, răspunse Sam. Dar am reuşit să-l 
convingem să mai crească suma. Selma, e pe moarte şi are 
nepoți pe care trebuie să-i ţină la facultate. 

— Mie mi se pare că e un şarlatan. 

— Nouă nu, răspunse Remi. Bastonul are doi metri, e din 
abanos, iar capătul e confecţionat din limba de bronz a 
clopotului de pe Ophelia. 

— E cumva una dintre zilele în care v-aţi decis să faceţi 
mişto de mine? 

— O să vezi cu ochii tăi, răspunse Sam. Morton l-a inclus 
în primul transport care va ajunge la tine. Îţi trimitem prin 
curier şi un exemplar din biografia lui Blaylock. Pune-cţi 
măiestria la lucru. Disec-o, verifică fiecare nume, loc şi 
descriere... Ştii tu ce trebuie să faci. 

— N-aţi mai fost atât de entuziasmați de când m-aţi 
sunat atunci din peştera aia din Alpi. 

— Chiar suntem entuziasmați, răspunse Remi. Winston 
Blaylock şi-a petrecut o bună parte din viaţă căutând o 
comoară, şi dacă nu ne înşelăm, e ceva ce Rivera şi şeful 
său nu vor să găsim. Pentru noi, Blaylock s-ar putea dovedi 
la fel de important ca, de exemplu, Piatra de la Rosetta!f. 


16 Stelă egipteană cu trei inscripţii ale aceluiaşi text în trei 
scrieri antice diferite: hieroglifică, demotică şi greacă, datând din 
anul 195 î.Hr., descoperită în anul 1799, în oraşul egiptean 

Sam viră Land Cruiserul pe drumul care ducea înspre vila 
lor, iar apoi călcă puternic frâna. Cam la o sută de metri în 
faţa lor, văzură o siluetă străbătând curtea şi dispărând în 
tufe. 

— Selma, te sunăm noi mai târziu, zise Remi şi închise. 
Sam, ei sunt? 

— Ei sunt. Uită-te în curte! În faţa lor, spre dreapta, 
silueta se ivi din tufele care mărgineau plaja şi începu să 
alerge înspre mal, acolo unde o barcă de viteză Rinker, 
lungă de doi metri, era legată de debarcader, vizavi de 
şalupa lor. La un kilometru în larg, era ancorat iahtul Njiwa. 
Pe puntea Rinkerului se aflau două siluete, iar între ele - 
clopotul de pe Ophelia. 

— La naiba! bombăni Sam. 

— Cum au dat de noi? zise Remi. 

— Habar n-am. Ţine-te bine! 

Apăsă puternic pe acceleraţie. Anvelopele muşcară din 
pământ, iar Land Cruiserul ţâşni înainte. Sam văzu cum acul 
vitezometrului trece de optzeci de kilometri pe oră, smuci 
volanul spre stânga, apoi spre dreapta, îndreptându-se 
direct spre malul de pământ acoperit de tufe. 

Malul se înălța ameninţător în faţa lor. Land Cruiserul se 
ridică cu botul înainte. Prin parbriz nu mai văzură decât 
imaginea cerului, apoi începură să coboare, avântându-se 
prin aer, cu motorul mugind în timp ce roţile se învârteau în 
gol. Maşina se lovi de pământ. Nisipul biciui parbrizul. Sam 
călcă acceleraţia până la podea şi după un răcnet de 
protest, motorul răspunse şi începură să înainteze din nou, 
dar la jumătate de viteză, neavând aderenţă pe nisipul 
uscat. 

In faţa lor, silueta care alerga ajunse la debarcader. Privi 
peste umăr, văzu Land Cruiserul şi se împiedică. Era Yaotl. 

— Se pare că n-a fost prea încântat de ospitalitatea 
noastră, strigă Sam. 

— Nu-mi dau seama de ce, răspunse Remi. 


Rosetta. Folosind inscripţiile Pietrei de la Rosetta, Jean-Francois 
Champollion a reuşit să stabilească o metodă de traducere a 
scrierii hieroglifice, (n.tr.) 

Yaotl se ridicase. Urcă în grabă treptele debarcaderului, 
două câte două, apoi ţâşni spre barca Rinker care îl aştepta, 
în vreme ce Rivera şi Nochtli îi făceau semn să se 
grăbească. 

Sam continuă să înainteze, răsucind de volan în 
încercarea de a găsi porţiuni mai puţin alunecoase. 
Debarcaderul era la cincizeci de metri distanţă. Yaotl ajunse 
la barcă şi sări pe punte. Mai aveau treizeci de metri. 
Nochtli se aşeză în scaunul din spatele volanului. Fumul 
ţâşni din ţevile de eşapament. 

Destul de relaxat, Rivera merse lângă Yaotl, care răsufla 
din greu, îl bătu pe spate, iar apoi trecu în spatele cadrului 
pupei. Privi pentru o clipă înspre Land Cruiserul care se 
apropia, iar apoi ridică braţul ca şi cum ar fi vrut să le facă 
cu mâna. 

— Nenoro..., bombăni Sam. 

— Ţine ceva, zise Remi. 

— Cum? 

— În mână! Ţine ceva în mână! 

Sam călcă frâna. Land Cruiserul derapă înspre lateral, 
apoi se opri. Sam băgă în marşarier, cu piciorul gata să 
treacă de pe frână pe acceleraţie. 

Cu privirea aţintită înspre ei, pe chipul lui Rivera apăru un 
rictus, apoi ridică braţul, scoase cuiul de la grenadă, se 
întoarse şi o aruncă în şalupa lor. Ridicând în urma sa un val 
de apă, barca se desprinse de debarcader şi se avântă 
înspre iaht. 

Cu o bubuitură înfundată, grenada explodă. Un gheizer 
de apă şi de aşchii de lemn ţâşni înspre cer, risipindu-se 
apoi pe scândurile debarcaderului. Şalupa începu să se 
scufunde, dispărând treptat, în timp ce suprafaţa apei fu 
împânzită de un nor de bulbuci. 


După ce trecură cu maşina de nisip şi de dune şi ieşiră pe 
drum, îl priviră pe Rivera şi pe oamenii lui cum se 
îndepărtau cu iahtul. In doar câteva minute, ancora fu 
ridicată, iar iahtul se îndepărtă, îndreptându-se spre sud de- 
a lungul coastei. 

— Începusem să mă ataşez de clopotul ăla, murmură 
Sam. 

— Şi nu-ţi place să pierzi, zise Remi. Când Sam scutură 
din cap, adăugă: Nici mie. 

Sam se aplecă peste Remi şi luă pistolul din torpedou, 
apoi zise: 

— Mă întorc imediat. Cobori din maşină şi merse până la 
vilă, apoi se strecură înăuntru. Reapăru două minute mai 
târziu şi îi făcu semn lui Remi că totul era în regulă. Aceasta 
se mută pe scaunul din stânga şi aduse Toyota pe alee. 

— Au întors casa cu fundul în sus? întrebă ea, ieşind din 
maşină. 

Sam scutură din cap. 

— Dar ştiu cum ne-au găsit. 

O conduse prin vilă până la camera de oaspeţi unde îl 
ţinuseră pe Yaotl. Sam se duse până la marginea patului şi 
arătă spre sfoara cu care fusese legată încheietura stângă a 
oaspetelui. Era pătată într-o nuanţă de roşu-maroniu. 
Celelalte trei sfori fuseseră dezlegate. 

— Asta e sânge, zise Remi. A reuşit să se dezlege singur. 

— Apoi l-a sunat pe Rivera, adăugă Sam. Trebuie să 
recunosc că are rezistenţă la durere. Probabil că încheietura 
lui e roasă până la os. 

— Dar de ce nu ne-au pregătit o ambuscadă? 

— E greu de spus. Rivera nu e prost. Ştie că avem arma 
lui Yaotl şi nu voia să rişte să atragă poliţia. 

— Cred că nu sunt interesaţi de noi în mod direct. Au pus 
mâna pe ceea ce voiau. Fără clopot, nu avem nimic altceva 
decât o poveste interesantă. Sam, ce naiba poate fi aşa 
important în legătură cu clopotul ăla? 

Alegând să nu-şi mai asume riscuri, deciseră că vila nu 
mai era un loc sigur. Impachetară cele câteva lucruri care le 
mai rămăseseră în casă, se întoarseră la maşină şi porniră 
spre Chwaka, un orăşel aflat la doisprezece kilometri sud a 
cărui singură faimă stătea în faptul că găzduia misteriosul 
Institut al Administraţiei Financiare din Zanzibar. Găsiră un 
restaurant cu vedere spre plajă şi cu aer condiţionat şi 
intrară. Cerură să fie aşezaţi într-o zonă liniştită, lângă un 

acvariu. 

Remi se uită pe fereastră şi arătă cu degetul: 

— Ala e...? 

Sam se uită şi el. La trei kilometri în larg văzură iahtul 
navigând liniştit spre sud. Sam mormăi o înjurătură în 
barbă, după care bău o gură de apă rece. 

— Ei bine, ce ai de gând să faci în legătură cu asta? îl 
întărâtă Remi. 

Sam ridică din umeri. 

— Nu mă pot decide cât de rănit e egoul meu fiindcă ne- 
au furat ceva ce am obţinut cu greu. Nu mi se pare un 
motiv îndeajuns de întemeiat ca să stăm în bătaia puştii lor. 

— E mai mult de atât. Ştim cât de mult îşi doresc ca 
oamenii să nu afle despre clopot sau despre corabia căreia 
îi aparţinea acesta. Probabil că au ucis pentru a păstra 
secretul. Fie îl vor distruge, fie îl vor arunca în apele cele 
mai adânci ale oceanului, unde nimeni nu-l va mai găsi 
vreodată. E o piesă istorică, iar ei îl tratează ca pe un gunoi. 

Telefonul lui Sam începu să sune. 

— E Selma, îi zise lui Remi, apoi răspunse şi apăsă 
butonul de speaker. 

După cum făcea de obicei, Selma trecu direct la subiect: 

— Clopotul ăla pe care îl aveţi e o descoperire 
interesantă. 

— Pe care l-am avut, sublinie Sam. Acum nu-l mai avem. 

li explică rapid ce se întâmplase. 

— Spune-ne oricum, zise Remi. 

— Vreţi veştile îmbucurătoare sau pe cele şocante mai 
întâi? 

— Pe cele îmbucurătoare. 

— Wendy şi-a folosit talentul magic şi a trecut pozele prin 
nişte filtre în Photoshop. N-am înţeles mai nimic din ce mi-a 
zis. Sub mâzga de pe clopot este gravat ceva. 

— Ce anume? întrebă Sam. 

— Nu ştim sigur. Sunt câteva simboluri, câteva cuvinte în 
swahili, câteva în germană, pictograme, dar nimic foarte 
clar încât să aibă sens. După câte se pare, cea mai mare 
parte a interiorului clopotului e acoperită de aşa ceva. 

— Bine, acum şochează-ne, zise Remi. 

— Wendy a reuşit să distingă câteva litere din numele 
care apare sub inscripţia cu Ophelia. Pe lângă primele două, 
S şi H şi ultima, H, a reuşit să mai extragă încă două litere 
din mijloc: o pereche de N-uri separate printr-un spaţiu. 

In timp ce Selma vorbea, Remi apucă un şerveţel din 
suport şi împreună cu Sam, începură să dezlege anagrama. 

Selma continuă: 

— Am introdus literele în ordine într-un program de 
anagrame şi am verificat rezultatele în baza de date a 
epavei, ajungând la... 

— Shenandoah, ziseră Sam şi Remi la unison. 


Capitolul 14 


Zanzibar 


Nava Shenandoah, aparţinând Statelor Confederate”, îi 
fascinase de multă vreme pe Sam şi pe Remi, dar nu 
avuseseră niciodată timpul necesar pentru a explora 
misterele din spatele legendei. Se părea însă că acum 
destinul le trimisese o invitaţie specială sub forma unui 
clopot de corabie. 

Un crucişător cu aburi de 1160 de tone, corabia 
Shenandoah fusese lansată la apă în şantierul naval 
Alexander Stephen Sons de pe râul Clyde din Scoţia, în 
1863, sub numele Sea King. Având osatură din fier, 
lemnărie de tec şi carena vopsită în negru, corabia Sea King 


17 Federație constituită din 11 state din sudul Americii de Nord 
care susțineau sclavia şi care, în urma unei declaraţii de 
secesiune, au luptat împotriva Statelor Unite (Uniunea, aflată sub 
conducerea lui Abraham Lincoln) între 1861 şi 1865, perioadă 
cunoscută ca Războiul Civil sau Războiul de Secesiune. Statele 
Confederate (Confederaţia) au pierdut războiul civil, fapt ce a 
condus la abolirea sclaviei în toate statele americane, (n.tr.) 

fusese echipată atât cu vele, cât şi cu un sistem alternativ 
de propulsie cu aburi, fiind un cargobot conceput pentru 
transportul de ceai pe rutele maritime comerciale din Asia 
de Est. Dar viitorul îi rezervase altceva decât transportul de 
ceai. 

La un an de la construcţie, în septembrie 1864, corabia a 
fost cumpărată în taină de agenţi ai Serviciului Secret al 
Confederaţiei, iar pe 8 octombrie a ridicat pânzele pentru 
călătoria inaugurală, având la bord un echipaj comercial 
complet şi Bombay-ul ca destinaţie oficială. După nouă zile, 
în apropierea insulei Madeira, aflată în largul coastei 
africane, corabia Sea King s-a întâlnit cu vasul cu aburi 
Laurel, care o aşteptase în tot acest timp. La bordul 
acestuia se aflau ofiţerii şi membrii de bază ai noului 
echipaj de pe Sea King, marinari loiali şi cu experienţă, fie 
sudişti, fie cetăţeni britanici care susțineau cauza Sudului. 
Căpitan era locotenentul James Iredell Waddell, un bărbat 
de patruzeci şi unu de ani din Carolina de Nord care 
absolvise Academia Navală a Statelor Unite. 

Incărcătura de pe Laurel, constituită din tunuri navale, 
muniţie şi provizii de bază, a fost transferată rapid pe Sea 
King, al cărei echipaj, luat prin surprindere şi înfuriat, s-a 
văzut nevoit să aleagă între noua expediţie, cu promisiunea 
unor lefuri mai mari şi transferul pe Laurel, urmând a fi lăsat 
în Tenerife, o insulă din Arhipelagul Canarelor, în largul 
coastelor Marocului. In cele din urmă, Waddell a reuşit să 
angajeze doar câţiva oameni de pe Laurel, atât cât să 
completeze jumătate din efectivul necesar al noului vas 
Shenandoah, ce avea ca misiune hărţuirea navelor 
comerciale ale inamicului. In ciuda acestui fapt, 
Shenandoah a părăsit insulele Madeira pe 21 octombrie şi 
şi-a început vânătoarea de vase ale Uniunii, cu scopul de a 
le distruge sau de a le captura. 

Incepând cu toamna anului 1864 şi pe parcursul iernii 
anului 1865, Shenandoah a străbătut apele sudice ale 
Oceanului Atlantic, a navigat în jurul Capului Bunei 
Speranţe, a ajuns în Oceanul Indian şi chiar în apropierea 
Australiei, distrugând sau capturând vasele comerciale sub 

pavilion unionist, pentru ca apoi să se orienteze înspre 
zonele din Pacific în care vânau balenierele Uniunii, 
navigând înspre nord, dinspre Noua Guinee până în Marea 
Okhotsk şi Marea Bering. 

In cele nouă luni în care corabia Shenandoah a navigat 
sub pavilionul Confederaţiei ca navă de război, s-a făcut 
responsabilă de distrugerea a aproape patruzeci de vase 
inamice. Pe 2 august 1865, cam la două luni după ce Lee se 
predase la Appomattox!*, echipajul a aflat vestea încheierii 
războiului de la barcul britanic Barracouta. Căpitanul 
Waddell a ordonat dezarmarea corabiei, apoi a pornit înspre 
Liverpool, în Anglia, unde întregul echipaj de pe 
Shenandoah s-a predat în noiembrie 1865. In luna martie a 
anului următor, a fost vândută prin intermediari lui Sayyid 
Majid bin Said al-Busaid, primul sultan al Zanzibarului, care 
a redenumit-o E/ Majidi, după propriul nume. 

Această ultimă parte din istoria corabiei Shenandoah îi 
atrăsese dintotdeauna pe Sam şi pe Remi. Existau trei 
relatări distincte despre ce se întâmplase cu £/ Majidi. 
Conform uneia dintre ele, fusese scufundată în canalul 
Zanzibar la scurt timp după ce suferise stricăciuni în 
uraganul din 1872; potrivit altei relatări, scufundarea 
survenise abia peste şase luni, în timp ce era tractată spre 
Bombay pentru reparaţii; o a treia variantă plasa momentul 
fatal abia în noiembrie 1879, când, revenind acasă din 
Bombay, corabia lovise un recif din apropierea insulei 
Socotra. 

— Dar astfel obţinem mai multe întrebări decât 
răspunsuri, zise Sam. Pentru început, a fost redenumită 
Ophelia de Blaylock sau de altcineva? 

— Şi de ce i-a fost schimbat numele? adăugă Remi. Şi de 
ce nu există nici o însemnare despre asta? 

— Şi cea mai importantă dintre întrebări: Cum de am 
găsit clopotul? 


18 Robert E. Lee (1807-1870), comandant al trupelor 
confederate. S-a predat în faţa generalului Ulysses S. Grant 
(1822-1885) la Appomattox pe 9 aprilie 1865, marcând astfel 
sfârşitul speranţelor Statelor Confederate, (n.tr.) 

— Ce vrei să spui? întrebă Remi. 

— După ce Waddell s-a predat, corabia şi tot ceea ce se 
afla la bord aparţineau Uniunii, nu? 

— Inclusiv clopotul. 

— Inclusiv clopotul, reluă Sam ca un ecou. 

— Poate că Uniunea i-a vândut-o sultanului din Zanzibar 
cu tot ce se găsea la bord. 

— S-ar putea. Dar asta se întâmpla în 1866. Corabia E£/ 
Majidi s-a scufundat abia peste şase sau chiar treisprezece 
ani, în funcţie de relatare. Ce naiba, sultanul i-a dat propriul 
nume navei! Chiar crezi că ar fi ţinut un clopot cu numele 
altei corăbii? 

— Nu, nu cred. Poate că cei care au reechipat corabia au 
aruncat, pur şi simplu, clopotul peste bord. Era varianta cea 
mai rapidă. 

Dintre cei doi soţi, Remi juca rolul avocatului diavolului. 
Făcea adesea eforturi pentru a provoca breşe în 
raţionamentul lor; dacă o teorie trecea prin „furcile caudine 
ale lui Remi” şi rămânea în picioare, atunci ştiau că era 
posibil să urmărească o pistă valabilă. 

Sam cumpăni o clipă vorbele ei. 

— Tot ce se poate, dar încerc să mă pun în locul celui 
care s-a ocupat de corabia sultanului. Cel mai probabil, nu e 
un om chiar înstărit - munceşte mult şi e prost plătit. Era de 
aşteptat ca sultanul să ceară o corabie care să se ridice la 
standarde regale, inclusiv un clopot nou şi strălucitor. Ce ar 
face executantul cu un clopot de patruzeci de kilograme din 
bronz masiv? 

— L-ar vinde, interveni ca un clinchet glasul Selmei. 

— Să revenim mai târziu la ideea asta, zise Remi. E 
destul de sigur că, la un moment dat, clopotul a ajuns în 
posesia lui Blaylock. Dacă se afla încă pe corabie, Blaylock 
fie a furat-o, fie a cumpărat-o şi a redenumit-o Ophelia. 
Dacă clopotul a fost aruncat de sultan înseamnă că Blaylock 
l-a recuperat, a şters numele Shenandoah şi a gravat în 
locul acestuia Ophelia. 

— Dar de ce? Ca să stea şi să se uite la el? 

— Schița în cărbune de la muzeu sugerează că el 

percepea corabia ca fiind Ophelia. 

Sam pocni din degete. 

— Ducem lucrurile prea departe. Remi, porneşte-ţi 
laptopul. Selma, trimite-ne prin e-mail imagini cu corabia 
Shenandoah şi cu El Majidi. 

In timp ce aşteptau, Sam conectă aparatul de fotografiat 
la laptopul lui Remi, iar aceasta descărcă fotografiile cu 
schița Opheliei. 

— Nu avem semnal Wi-Fi, zise Remi. 

Sam se ridică şi începu să caute sub mesele din 
apropiere. 

— Au prize pentru internet, zise el şi se îndreptă spre 
switch-ul central. Reveni peste două minute cu cablul 
pentru internet pe care îl conectă mai întâi la laptopul lui 
Remi, iar apoi în cea mai apropiată priză. E internet prin 
dial-up, dar ne descurcăm şi aşa, zise Sam. 

— Am trimis imaginile, se auzi vocea Selmei prin telefon. 

Dură patru minute până când se încărcară imaginile în 
format jpg. Remi repartiză pozele pe monitor, iar apoi 
petrecu câteva minute rotindu-le, focalizând şi schimbând 
culorile, până când fură siguri. 

— E aceeaşi corabie, zise Remi. 

— Sunt de acord, conveni Sam. Ophelia lui Blaylock e 
aceeaşi cu Shenandoah şi cu El Majidi. Intrebarea e când şi- 
a făcut apariţia Blaylock şi de ce nu există nici o însemnare 
despre asta. 

— In mod clar, Rivera şi amicii lui sunt interesaţi de 
clopotul nostru. Dar să fie vorba despre clopot în sine sau 
despre corabia - ori corăbiile - căreia i-a aparţinut? 

— Există o singură modalitate de a afla, spuse Sam. 
Trebuie să-l recuperăm înainte ca Rivera să-l distrugă sau 
să-l piardă. 


Conştientizară de îndată că, la fel ca în multe alte situaţii 
cu care se confruntaseră în activitatea lor, era mai uşor de 
spus decât de făcut. Sam scotoci prin rucsac şi scoase un 
binoclu. Se ridică şi îl îndreptă spre fereastră. După treizeci 
de secunde, luă binoclul de la ochi. 

— Încă se îndreaptă spre sud, urmează să dispară dincolo 
de Pingwe Point. Inaintează tot fără grabă. 

— Ştiu că ne-au învins. 

Sam rânji. 

— Dar n-am murit încă. 

Luă telefonul şi formă numărul lui Rube Haywood. 

— Sam, tocmai voiam să te sun, zise Rube. 

— Marile spirite se întâlnesc întotdeauna. Sper că suntem 
pe aceeaşi lungime de undă. 

— Am informaţii despre iahtul Njiwa. 

— Fii binecuvântat. 

— li aparţine unui tip pe nume Ambonisye Okafor. E unul 
dintre cei mai bogaţi zece oameni din ţară. Este implicat în 
toate exporturile din Tanzania: lemn de caju, tutun, cafea, 
bumbac, sisal, pietre preţioase, minerale... 

— Cum a ajuns un executant ca Rivera în relaţii cu un om 
ca Okafor? 

— E greu de spus cu exactitate, dar am făcut nişte 
săpături. În ultimii cinci ani, guvernul mexican a crescut 
puternic importul de bunuri tanzaniene, majoritatea fiind 
bunuri controlate de companiile lui Ambonisye Okafor. Asta 
mă face să cred că Rivera are prieteni puternici în Ciudad 
de Mexico. Sam, nu vă confruntaţi cu nişte simpli 
mercenari. Vă confruntaţi cu un guvern şi cu un milionar 
tanzanian cu foarte multă influenţă. 

— Crede-mă, Rube, nu o să ignorăm asta, dar acum nu 
ne dorim nimic altceva decât să recuperăm clopotul ăla... 

— Ce vrea să-nsemne asta? 

— L-au furat. Nu vrem decât să recuperăm clopotul şi să 
mergem acasă. 

— E mai uşor de zis decât... 

— Ştim asta. Ce ne mai poţi spune despre iahtul Njiwa? 

— E unul dintre cele două iahturi aflate în proprietatea lui 
Okafor. Ăsta e înregistrat în Insula Sukuti, cam la cincizeci 
de kilometri de Dar es Salaam, în linie dreaptă. Okafor are o 
proprietate de vacanţă acolo. Toată insula e a lui. 

— Nici nu mă aşteptam la altceva. 

De-a lungul anilor, Sam şi Remi descoperiseră că una 

dintre trăsăturile cele mai comune printre milionarii 
megalomani era aversiunea lor în a fraterniza cu „masele 
de nespălaţi”. Achiziţionarea unei insule private era o cale 
excesivă, dar eficientă, de a obţine rezultatul dorit. 

— Nu mai trebuie să vă întreb ce urmează să faceţi, nu? 
zise Rube. 

— Cred că nu. 

— Bine, dar nu uit nici de data asta să vă zic s-aveţi grijă. 

— O să te sunăm când vom avea posibilitatea. 

Sam închise şi îi relată discuţia şi lui Remi. După ce se 
gândi câteva clipe, aceasta zise: 

— Nu se-ntâmplă nimic dacă încercăm. Dar cu o singură 
condiţie. 

— Spune! 

—  Precauţia înainte de toate. Dacă situaţia ne 
depăşeşte... 

— Ne retragem. 

— Bineînţeles, ne bazăm pe faptul că iahtul se îndreaptă 
spre insula Sukuti. 

Sam încuviinţă din cap. 

— În caz contrar, probabil că nu mai avem nici o şansă. 
Dacă totuşi avem dreptate, trebuie să punem mâna pe 
clopot înainte ca ei să-i poată face ceva. 


Capitolul 15 


Tanzania 


Avansul neglijabil pe care îl avusese iniţial iahtul Njiwa 
deveni în scurt timp imposibil de recuperat, în momentul în 
care Sam şi Remi ajunseră să se confrunte cu geografia 
Tanzaniei. În timp ce deplasarea pe şoselele care se 
întindeau de-a lungul coastei şi pe cele care legau centrele 
populate era destul de facilă, conştientizară că înaintarea în 
afara căilor bătute era un coşmar. Singurul drum practicabil 
care se îndrepta spre sud din Dar es Salaam era autostrada 

B2, care traversa toată partea sudică a Tanzaniei, dar care 
nu se apropia la mai mult de cincisprezece kilometri de 
coastă până când ajungea în satul Somanga, la o sută 
cincizeci de kilometri sud de insula Sukuti. După ce 
înţeleseră că n-aveau cum să ajungă la destinaţie cu 
maşina şi nici înaintea iahtului, hotărâră să-şi reevalueze 
opţiunile. Ţinând cont că Rivera avea de partea lui nişte 
prieteni influenţi, luară decizia că era cel mai sigur să fie 
precauţi până la paranoia. Dacă Rivera încerca, la rândul 
lui, să anticipeze ce s-ar fi putut întâmpla în cel mai rău caz, 
ar fi putut presupune că aveau să pornească în urmărirea 
lui, fie din Zanzibar, fie din Dar es Salaam, şi cum ar fi ajuns 
la aceeaşi concluzie ca ei în legătură cu reţeaua rutieră, se 
putea aştepta ca aceştia să se apropie cu o barcă. 

Când se întunecase bine, după mai multe telefoane fără 
rezultat, găsiră în cele din urmă un pilot specializat în 
zonele greu accesibile dispus să-i ducă a doua zi de 
dimineaţă de pe aerodromul Ras Kutani aflat în apropiere 
de Dar es Salaam până pe cel de pe insula Mafia. De acolo, 
aveau să mai călătorească o jumătate de zi cu barca înspre 
nord, până pe insula Sukuti, detaliu de care urma să se 
ocupe Selma, punându-şi la lucru abilităţile de expert în 
logistică. 

Asta era Africa, după cum soţii Fargo ştiau deja. Deşi mai 
auziseră de aşa-zisa „milă africană”, era prima dată când se 
confruntau cu asta în mod direct. Ceea ce, în altă parte, ar 
fi fost o plimbare de cincizeci de kilometri de-a lungul 
coastei devenea aici o călătorie întortocheată de două sute 
cincizeci de kilometri. 


Având o noapte de pierdut, Sam se ţinuse de cuvânt şi 
rezervase apartamentul prezidențial de la hotelul 
Moevenpick Royal Palm, cu vedere spre ocean. După ce îşi 
petrecuseră după-amiaza în centrul spa al hotelului, luară o 
cină târzie la restaurantul cu specific italian al hotelului, 
L'Oliveto. 

— Mă simt ca şi cum am fi fost rupţi de civilizaţie luni 
întregi, spuse Remi în timp ce se aflau la masă. 

— N-aş zice, uitându-mă la tine, răspunse Sam. 

Descurcăreaţă, Remi găsise în magazinul hotelului o 
rochiţă neagră Zac Posen, simplă, dar totuşi elegantă. 

— lţi mulţumesc, Sam. 

Chelnerul îşi făcu apariţia şi Sam comandă vinul pe care 
îl aleseseră. 

— Am văzut că citeai din biografia lui Blaylock la centrul 
spa, îi zise Sam lui Remi. Ai descoperit ceva nou? 

— Narațiunea e destul de lentă. Un lucru e sigur, n-a fost 
scrisă de Blaylock. Asta dacă nu cumva cunoştinţele lui de 
engleză erau modeste, în cel mai bun caz. Bănuiesc că 
Morton e autorul. Dar din ce surse? E totuşi ceva ce m-a 
uimit: nu se aminteşte nimic despre viaţa lui Blaylock 
înainte de venirea lui în Africa. Incepe din ziua în care a pus 
piciorul în Bagamoyo. Nu există nici un detaliu personal 
legat de viaţa lui până în acel moment. 

— Interesant. Cum e indexul de termeni? 

Remi ridică din umeri. 

— E cum te aştepţi să fie. Sunt sigură că Selma, Pete şi 
Wendy vor avea mai mult noroc cu el. Am căutat să văd 
dacă apare vreo menţiune despre clopot sau despre 
Ophelia. N-am găsit nimic. 

— E ciudat. Dacă el este cel care s-a chinuit să graveze 
hieroglifele pe clopot, ai fi zis că merita măcar o menţiune. 
Pare un om care vrea să ascundă un secret. 

— Un secret mare, adăugă Remi. Atât de mare, încât se 
poate ca guvernul mexican să fi ucis oameni din cauza lui în 
ultimii şapte ani. 


Microbuzul aeroportului îi lăsă la Ras Kutani la scurt timp 
după ivirea zorilor. In afară de câţiva mecanici care 
trebăluiau prin ceața dimineţii, pista era învăluită în tăcere 
şi lipsită de viaţă. In timp ce microbuzul se îndepărta, din 
ceaţă se desprinse o siluetă care se apropie de ei. Purta 
haine kaki de safari, bocanci milităreşti strânşi pe gambă şi 
o şapcă de baseball cu emblema US Army Rangers”. Avea 
părul negru tuns scurt şi o mustață groasă. 

— Ed Mitchell, zise el fără altă introducere. 

— Sam şi Remi Fargo, răspunse Sam. Sunteţi american. 

— Mai mult sau mai puţin. S-ar putea zice că sunt 
expatriat. Asta e tot ce aveţi? întrebă el, făcând semn 
înspre rucsacurile celor doi. 

Işi lăsaseră majoritatea bagajelor la Vutolo, portarul de la 
Moevenpick şi bun prieten cu ei. 

— Asta e tot, răspunse Sam. 

— Bine. Eu sunt gata dacă sunteţi şi voi. 

Mitchell se întoarse şi începu să se îndepărteze. 

Sam şi Remi îl urmară, îndreptându-se către un aparat de 
zbor Bush Air Cessna 182, care părea destul de rezistent, 
dar uzat de vreme. Mitchell le urcă echipamentul la bord, îi 
aşeză şi le fixă centurile de siguranţă, după care efectuă 
mecanic o verificare de dinainte de zbor. La doar cinci 
minute după ce ajunseseră, se aflau deja în aer, 
îndreptându-se spre sud. 

— Vreţi să faceţi scufundări? se auzi vocea lui Mitchell în 
căşti. 

— Poftim? răspunse Remi. 

— Presupun că de asta vreţi să mergeţi pe insula Mafia. 

— A, da. 

— Domnule Mitchell, de cât timp vă aflaţi în Africa? 
întrebă Sam. 

— Mă cheamă Ed. Cred că de vreo douăzeci şi doi de ani. 
Am venit aici cu compania RAND” ca să instalăm nişte 
radare în '88. M-am îndrăgostit de locurile astea şi am decis 
să rămân. Am pilotat aparate Spad şi Huey în Vietnam, aşa 
că zborurile prin zonele greu accesibile păreau opţiunea 
firească. Mi-am deschis o afacere, iar restul poveştii îl 
bănuiţi deja. 

— Sună familiar, răspunse Remi. 

— Care parte? 

— Cea cu îndrăgostitul de Africa. 

— Are obiceiul de a ţi se băga pe sub piele. Tot la câţiva 

ani, mă duc în State pentru a-mi vedea prietenii, dar de 
fiecare dată mă întorc mai devreme decât plănuisem. 
Pentru prima dată, Mitchell chicoti. Cred că s-ar putea zice 
că sunt dependent de Africa. 

— Ce ştii despre insula Sukuti? întrebă Sam. 

— E un loc grozav pentru scufundări, dar proprietarul e o 
javră. E un tip pe nume Ambonisye Okafor. Vreţi să ajungeţi 
şi pe acolo? 

— Ne gândeam la asta. 

— Putem să o survolăm. Insula e a lui, dar nu şi spaţiul 
aerian. Nu ne-ar întârzia decât cu vreo cincisprezece 
minute. 

Mitchell stabili traiectoria şi peste câteva minute, insula 
apăru la orizont în partea stângă. 

— Sukuti face parte, de fapt, din arhipelagul Mafia şi în 
funcţie de persoana cu care vorbiţi, fac parte împreună din 
lanţul Spice, laolaltă cu Zanzibarul, zise Mitchell. Propriu-zis, 
există două insule Sukuti - cea mare, situată la nord şi cea 
mică, la sud. Vedeţi canalul care le desparte? Cum are o 
lăţime de doar cincisprezece, douăzeci de metri, sunt 
considerate oficial o singură fâşie de uscat. În total, cam trei 
mii două sute de acri. Vedeţi şi cealaltă insulă, cam la cinci 
kilometri spre sud? E Fanjove de Nord. 

— Dar aia lungă dintre ele? întrebă Remi. 

— Nu e propriu-zis o insulă, mai degrabă un atol - un 
recif şi un banc de nisip. Din câte ştiu, nu are un nume. E 
atât de aproape de suprafaţă, încât pare o fâşie de uscat. 
Puteţi să mergeţi de-a lungul ei, dar v-aţi uda până la 
genunchi. 

— Alea sunt cratere? întrebă Sam, privind prin hublou. 

— Da. Sunt de dinainte de Primul Război Mondial. Navele 
de luptă şi crucişătoarele germane foloseau insulele Sukuti 
şi Fanjove pentru antrenamente de trageri. In unele locuri, 
obuzele au perforat până la apă. De-aia insula Fanjove este 
populară printre cei care fac scufundări în peşteri. Coboară 
în cratere cu ajutorul sforilor pentru a le explora. An de an, 
mor câte trei, patru. Voi sunteţi... 

— Nu, răspunse Sam. Doar scufundări obişnuite. 

— Aveţi grijă. Okafor e proprietarul unei suprafeţe de trei 
kilometri de jur împrejurul insulei Sukuti. Are bărci de 
patrulare şi câţiva paznici înarmaţi. Incearcă chiar şi să 
alunge oamenii de pe insula Fanjove, dar acolo n-are nici un 
drept legal. Acolo e casa lui... chiar în vârf. 

Sam şi Remi îşi lungiră gâturile pentru a privi. Casa de 
vacanţă de pe insula lui Ambonisye Okafor era o vilă în stil 
italian cu patru etaje şi înconjurată de un zid de piatră cam 
de un metru şi jumătate. Cărări îngrijite, acoperite cu scoici 
sfărâmate, se ramificau dinspre proprietate, asemenea unor 
spiţe curbate. 

Dacă s-ar fi găsit în Oceanul Pacific, în urmă cu şaizeci şi 
cinci de ani, insula Sukuti Mare ar fi putut fi confundată cu o 
insulă-fortăreaţă japoneză din timpul celui de-al Doilea 
Război Mondial. Având formă de con, cu jumătatea 
inferioară spintecată parcă la nivelul apei, partea sudică a 
insulei era lipsită de vegetaţie, cu excepţia câtorva arbuşti 
şi fără nici un loc în care cineva s-ar fi putut ascunde, cu 
excepţia câtorva bolovani risipiţi ici şi colo. La mai puţin de 
un kilometru distanţă de mal, peisajul selenar era înlocuit 
de o fâşie de pădure tropicală care se sfârşea la graniţele 
proprietăţii. 

— Dacă în locul vilei s-ar găsi un complex de buncăre, 
locul ar fi o reproducere la scară mai mică a insulei Iwo 
Jima, zise Sam. E nevoie de angajaţi permanenţi pentru a 
nu lăsa fâşia aia de junglă să se extindă. 

Două dintre cărările de pe insulă le atraseră atenţia. Una 
ducea înspre un doc aflat în partea de nord-vest a insulei. 
lahtul Njiwa era acostat lângă chei. De cealaltă parte se 
vedeau două bărci de viteză Rinker, precum cea folosită de 
Rivera şi de oamenii săi când furaseră clopotul. Câţiva 
oameni se mişcau pe puntea iahtului, dar altitudinea era 
prea mare pentru a le putea distinge fizionomia. 

Cealaltă cărare ducea la un luminiş împrejmuit de pietre 
vopsite în alb; în centru, alte pietre, fixate în pământ, 
formau un „H" uriaş. Era o zonă pentru aterizarea 
elicopterelor. 

— Ed, acolo e..., zise Remi. 

— Da. Are un Eurocopter EC135. E un aparat de zbor de 
ultimă generaţie. Dacă se poate, Okafor nu merge niciunde 
cu maşina. Bănuiesc că e o chestiune legată de statutul 
social. Are vreunul dintre voi permis de zbor? 

— Pentru aparatele cu un singur motor, răspunse Sam. 
Am luat şi lecţii de pilotaj pentru elicoptere. Am zece ore de 
zbor. E mult mai dificil să te obişnuieşti cu un elicopter 
decât îmi imaginam. 

— Te cred şi eu. 

— Nu prea văd paznici sau garduri de protecţie, zise 
Remi. E bizar pentru un individ care caută intimitatea. 

— Are o reputaţie care-i permite să o lase mai moale cu 
protecţia. Îi vânează fără milă pe cei care-i încalcă 
proprietatea. Se zvoneşte chiar că unii dintre ei au dispărut 
după ce şi-au forţat norocul. 

— Şi tu crezi asta? întrebă Sam. 

— Tind să cred. Inainte de a se pensiona, Okafor a fost 
general în armata tanzaniană. E un tip dur şi înfricoşător. Vă 
ajunge cât aţi văzut? 

— Da, răspunse Sam. 


Restul zborului decurse în tăcere, întrerupt doar din când 
în când de vocea lui Ed care le explica prin căşti diferite 
lucruri legate de unele bucăţi de uscat sau de istoria Africii. 
Aterizară pe pista acoperită de pietriş de pe insula Mafia cu 
puţin înainte de ora 07:30, după care avionul rulă până în 
dreptul terminalului, o clădire zugrăvită în alb, cu o cornişă 
de un albastru-închis şi acoperiş de tablă cărămizie. În 
dreptul clădirii, doi funcţionari de la imigrări, îmbrăcaţi în 
uniforme, stăteau la umbra unui baobab. 

În timp ce motoarele se linişteau, Ed ieşii şi le luă 
rucsacurile din compartimentul pentru bagaje. Le oferi 
cartea lui de vizită şi zise: 

— Aveţi grijă de voi în călătoriile pe care le faceţi. Sunaţi- 
mă dacă aveţi probleme, adăugă el şi zâmbi într-un mod pe 
care nu-l puteau descrie altfel decât conspirativ. 

Sam zâmbi la rândul lui. 

— Ştii ceva ce noi nu ştim? 

— Nu, dar îi recunosc imediat pe cei ahtiaţi după 
aventură. Aş zice că vă descurcaţi mai bine decât 
majoritatea, dar Africa e un loc care nu te iartă. Numărul de 
pe cartea de vizită e de la telefonul prin satelit. II las 
deschis. 

— Mersi, Ed. 

Dădură mâna, apoi Ed se îndreptă spre un hangar în 
fereastra căruia era o firmă de neon pe care scria „BERE” 
cu roşu. 

Işi luară rucsacurile şi se îndreptară spre terminal, dar 
fură opriţi pe alee de cei doi funcţionari de sub baobab. 
După ce îşi aruncară ochii peste paşapoarte, le scotociră 
prin lucruri, apoi le oferiră viza, urându-le bun venit pe 
insula Mafia într-o engleză stricată. 

— Voi vreţi taxi? întrebă unul dintre funcţionari, înainte 
de a primi răspunsul, ridică mâna şi fluieră. Din rondul din 
faţa aeroportului, un Peugeot gri, mâncat de rugină, porni 
motorul. 

— Mulţumim, dar nu avem nevoie, zise Sam. Ne 
descurcăm singuri. 

Având încă braţul ridicat, funcţionarul se uită nedumerit 
la Sam: 

— Ce? 

Sam arătă înspre Peugeot şi scutură din cap. 

— La asante. Nu, mulţumesc. 

Funcţionarul ridică din umeri, îi făcu semn taximetristului 
să rămână pe loc şi zise: 

— Sawa. Bine. Se întoarse apoi la baobab împreună cu 
colegul său. 

— Ce a fost toată povestea asta? întrebă Remi. 

— Sunt mână în mână. În cel mai bun caz, ne trezeam cu 
tariful umflat, în cel mai rău, ajungeam pe o alee lăturalnică 
unde ne jefuiau. 

Remi zâmbi. 

— Sam Fargo, ce s-a întâmplat cu încrederea ta în 
umanitate? 

— În momentul ăsta e, la fel ca portofelul meu, bine 
ascunsă. 

Insula Mafia era atât o destinaţie populară pentru 
scufundările extreme, cât şi un centru pentru piaţa neagră 
din Tanzania. Sam îi explică asta lui Remi. 

— Eşti un izvor nesecat de fapte diverse, zise ea. Pe unde 
găseşti toate chestiile astea? 

— Mi-am descărcat The World Faibook!, scoasă de CIA 
pe iPhone. E foarte utilă. Haide, mergem pe jos. Nu e 
departe. 

— Şi de unde ştii că nu o să fim jefuiţi în plină stradă? 

Sam îşi ridică poala cămăşii, lăsând să se vadă mânerul 
pistolului Heckler Koch. 

Remi zâmbi şi scutură din cap. 

— Stai uşor, cowboy-ule. N-aş vrea să asistăm la o 
înfruntare ca-n Vestul Sălbatic, te rog. 


Conform hărţii lor, aerodromul de pe insula Mafia tăia cel 
mai mare oraş, Kilindoni, în două părţi, cea nordică şi cea 
sudică, prima fiind aflată mai aproape de centrul insulei, iar 
a doua desfăşurându-se de-a lungul coastei. Acolo le 
spusese Selma că aveau să găsească docurile şi barca pe 
care o închiriase pentru ei. 

Deşi nu era încă nici opt dimineaţa, soarele strălucea 
puternic, iar cerul era albastru şi fără nori, şi la numai 
câteva minute după ce plecaseră de la aerodrom, atât Sam, 
cât şi Remi începuseră să transpire. Simţeau cum priviri 
curioase le urmăreau fiecare pas, majoritatea fiind copii 
care îi însoțeau de la distanţă, zâmbind timid şi făcându-le 
cu mâna străinilor care veniseră în satul lor. 

După douăzeci de minute de mers anevoios pe drumul 
neasfaltat, de-a lungul  colibelor dărăpănate, unele 
construite din tablă, altele din cărămizi, dar şi din carton, 
ajunseră pe plajă. Dunele de nisip care se prelungeau până 
la mal adăposteau hangare pentru bărci şi depozite nu mai 
puţin dărăpănate. Treizeci sau patruzeci de vase, de la bărci 
cu motor pentru pasageri, vechi de decenii, până la luntre şi 
ambarcaţiuni de pescuit, fie cu pânze, fie cu motor, se 


21 Publicaţie a CIA ce oferă informaţii complete despre statele 
lumii, (n.tr.) 

legănau ancorate în apele portului. Aproape de mal, grupuri 
de bărbaţi şi băieţi munceau, reparând plasele, şlefuind 
calele bărcilor sau curăţând peştii. 

— Imi e dor de şalupa noastră, murmură Remi. 

— Acum, că s-a ales cu o gaură de la grenadă în punte, 
ne aparţine, răspunse Sam. Poate o scoatem la suprafaţă şi 
facem din ea un suvenir. Se întoarse şi îşi purtă privirea de- 
a lungul şirului de clădiri de pe dune. Căutăm un bar cu 
numele de Red Bird. 

— Acolo, zise Remi, arătând înspre o clădire tradiţională 
din stuf aflată pe plajă, cam la cincizeci de metri distanţă, 
având în faţă un panou din placaj, lat de un metru şi lung de 
doi, pe care era desenată o cioară roşie pe un fond negru. 

Porniră într-acolo. Pe când se apropiau de treptele de 
lemn, patru bărbaţi îşi întrerupseră conversaţia animată, 
privindu-i insistent. i 

— 'Neaţa, zise Sam. Il căutăm pe Buziba. 

Se scurseră zece secunde lungi, timp în care nici unul 
dintre bărbați nu zise nimic. 

— Unazungumza kiingereza? zise Remi. Vorbiţi engleza? 

Nu primiră nici un răspuns. 

În următoarele două minute, Sam şi Remi se folosiră de 
cunoştinţele limitate de swahili pentru a lega un dialog, dar 
fără succes. Din spatele lor se auzi un glas: 

— Buziba, nu fi măgar! 

Se întoarseră şi îl văzură în spatele lor pe Ed Mitchell care 
rânjea. Avea în fiecare mână câte o bere Tusker”. 

— Ne urmăreşti? întrebă Sam. 

— Mai mult sau mai puţin. Cel mai probabil, suntem 
singurii trei americani aflaţi pe insulă în momentul ăsta. M- 
am gândit că nu strică puţină solidaritate. Il cunosc pe 
bătrânul Buziba, zise Ed, făcând semn înspre bărbatul cu 
părul grizonant care stătea pe treapta cea mai de sus. Ştie 
engleză. Dar face pe prostul ca să se târguiască mai bine. 
Ed strigă câteva cuvinte în swahili şi ceilalţi bărbaţi se 
ridicară şi intrară în bar. 


22 În engleză, în original, „Pasărea Roşie" (n.tr.) 
23 Marca de bere fabricată in Kenya (n.tr.) 

— Fii politicos, Buziba, zise Ed. Sunt prieteni de-ai mei. 

Expresia mohorâtă se şterse de pe chipul bătrânului. 
Zâmbi larg. 

— Prietenii domnului Ed sunt şi prietenii mei. 

— Ţi-am spus să nu-mi mai zici aşa, spuse Mitchell, iar 
apoi se întoarse spre Sam şi spre Remi. Se uită la seriale 
vechi de televiziune. li place să mă compare cu un cal 
vorbitor??. 

— Văd că ştiţi bine engleza, îi zise Remi lui Buziba. 

— Vorbesc bine, aşa e? Mai bine decât vorbiţi voi swahili, 
nu? 

— Asta e sigur, răspunse Sam. V-a sunat o prietenă de-a 
noastră în legătură cu o barcă. 

Buziba încuviinţă. 

— Doamna Selma. leri. Am barca. Costă patru sute de 
dolari. 

— Pe zi? 

— Ce? 

Ed îi spuse ceva în swahili, iar Buziba îi răspunse. 

— O vinde cu patru sute, zise Ed. A renunţat la pescuit 
acum un an; de atunci, tot încearcă să o vândă. Câştigă 
destui bani cu barul. 

Sam şi Remi făcură schimb de priviri. 

— Probabil că v-ar costa tot atât să o închiriaţi pentru 
două zile de la oricine altcineva, adăugă Ed. 

— Să o vedem, spuse Sam. 


Porniră toţi patru pe plajă până în locul în care se afla, 
ridicată pe şase capre de lemn, o barcă de pescuit vopsită 
în albastru, lungă de cinci metri şi jumătate. Doi băieţanari 
erau aşezaţi pe nisip, lângă cala bărcii. Unul o şlefuia, iar 
celălalt o vopsea. 

— Uitaţi-vă! Inspectaţi, zise Buziba. 

Sam şi Remi dădură roată bărcii, căutând semne de 
putregai sau locuri în care erau necesare reparaţii. Sam 


24 Trimitere la Mr. Ed (Domnul Ed), serial de comedie american 
care a rulat între 1961 şi 1966, având ca personaj principal un cal 
care putea să vorbească (n.tr.) 

desprinse stratul de deasupra cu briceagul Swiss Army, în 
timp ce Remi ciocănea în lemn, căutând locuri în care 
lemnul putea fi putrezit. Sam se îndreptă spre etravă, se sui 
pe scara sprijinită de cadrul pupei şi păşi pe punte. Reveni 
după două minute şi strigă: 

— Pânzele sunt cam putrezite. 

— Ce? răspunse Buziba. 

Ed traduse, ascultă răspunsul lui Buziba, iar apoi spuse: 

— Vă dă unele noi pentru încă cincizeci de dolari. 

— Cum e cabina? îl întrebă Remi pe Sam. 

— Una peste alta, destul de confortabilă. Nu e chiar ca la 
hotelul Moevenpick, dar am avut parte şi de condiţii mai 
rele. 

— Dar motorul? 

— E vechi, dar bine îngrijit. O să ne putem deplasa cam 
cu şase, şapte noduri. 

Remi se duse până la pupă şi verifică elicea şi axul. 

— Pun pariu că rulmenţii ar trebui recondiţionaţi. 

Ed traduse, ascultă, iar apoi răspunse: 

— Zice că, dacă mai daţi încă cincizeci de dolari, îi 
rezolvă în două ore. 

— Douăzeci şi cinci, negocie Sam. Dacă ne dă piesele şi 
sculele, îi recondiţionez eu. 

Buziba se gândi câteva clipe, cu buza inferioară ieşită în 
afară şi bărbia înălţată în aer. 

— Cincizeci. Vă mai dau apă potabilă şi mâncare pentru 
două zile. 

— Trei zile, răspunse Remi. 

Buziba cântări propunerea, iar apoi ridică din umeri. 

— Trei zile. 

Capitolul 16 


Oceanul Indian 


— Bine, opreşte motorul, strigă Sam. 

Remi răsuci cheia în contact şi motorul bărcii bolborosi, 
iar apoi tăcu. Sam înălţă velele, apoi îşi ţinură răsuflarea 
pentru câteva secunde până când pânza prinse vânt şi se 
umflă. Prora se ridică uşor şi barca ţâşni înainte. Sam se 
duse în mers de rac până la pupa şi se aşeză pe punte, 
lângă Remi. 

— Nava a fost lansată, zise Sam. 

— Să sperăm că nu trebuie să contactăm centrul de 
comandă ca să raportăm o problemă, spuse Remi şi îi dădu 
o sticlă cu apă. 

Era deja trecut bine de amiază, iar ei se aflau la doar opt 
kilometri nord de insula Mafia. Dacă ochiul atent al lui Remi 
sesizase problema cu rulmenţii axului, îşi dăduseră seama 
cât aveau să dureze reparaţiile abia în momentul în care 
Sam îl demontase, în timp ce Remi îi supraveghea pe băieţii 
care se ocupau de ultimele operaţiuni de întreţinere şi de 
înlocuirea pânzelor, Sam şi Ed lucrară la umbra unui 
adăpost improvizat dintr-un cearşaf. 

După ce terminară, Buziba şi încă vreo doisprezece băieţi 
veniră şi duseră barca la apă, îi verificară motorul şi făcură 
o tură de încercare în jurul portului. Peste o oră, după ce 
încărcară barca cu apă, provizii şi alimente, Sam şi Remi le 
făceau cu mâna lui Buziba şi lui Ed în timp ce se îndepărtau. 

— Cât mai avem până ajungem? întrebă Remi. 

Sam se ridică, luă harta marină pe care o găsiseră în 
cabină şi o despături în poală. Verifică coordonatele de pe 
dispozitivul GPS mobil şi calculă poziţia lor. 

— Mai avem cam şaizeci de kilometri. Înaintăm cu 
aproximativ cinci noduri... Dacă mergem toată noaptea, 
ajungem acolo la scurt timp după miezul nopţii. Sau putem 
să găsim un loc unde să poposim în seara asta şi să 
ajungem acolo în zori. E o insulă fără nume cam la douăzeci 

de kilometri de Fanjove. 

— Eu aleg a doua variantă. Cum nu avem radar, e ca şi 
cum ne-am căuta-o cu lumânarea. 

— Sunt de acord. Oricum n-am vedea nimic de pe insula 
Sukuti până la ivirea zorilor. 

Continuară să navigheze spre nord timp de încă cinci ore, 
înaintară cu vântul la pupă în ultima oră şi găsiră insula 
chiar în timp ce soarele dispărea dincolo de orizont. Sam 
îndreptă barca spre un golfuleţ şi cobori ancora. După ce 
fixară barca, Remi dispăru câteva secunde în cabină, de 
unde reveni cu un felinar, un primus şi două conserve cu 
mâncare. 

— Cu ce să vă servesc, el capitán? Cu iahnie de fasole 
sau cu iahnie de fasole şi cârnăciori? 

Sam îşi ţuguie buzele. 

— E greu cu deciziile astea. Hai să sărbătorim faptul că 
nu ne-am scufundat. Să mâncăm şi una şi alta. 

— Minunată alegere. lar ca desert avem mango proaspăt. 


Patul dublu de campanie, neaşteptat de confortabil, 
alături de aerul sărat şi de legănatul uşor al bărcii ancorate 
le oferiră un somn adânc şi odihnitor. Ceasul lui Sam sună 
la patru dimineaţa. Se treziră şi se apucară de treabă, 
servind un mic dejun compus din fructele de mango rămase 
de la cină şi din cafea tare, iar apoi ridicară ancora şi 
porniră. 

Vântul slab de dinainte de ivirea zorilor îi întârzie cu o 
oră, dar, la scurt timp după răsărit, curenţii de aer se 
înteţiră şi nu trecu multă vreme până când barca începu să 
înainteze rapid, cu o viteză constantă de şase noduri, astfel 
încât, la ora şapte, la orizont apăru insula Fanjove de Nord. 
După o jumătate de oră, ajunseseră în dreptul atolului pe 
care li-l arătase Mitchell. Coborâră pânzele, porniră motorul 
şi mai pierdură patruzeci de minute dificile croindu-şi drum 
printre recife, până când reuşiră să ajungă în partea sudică 
a insulei Sukuti Mică. Sam navigă de-a lungul coastei până 
când Remi ochi un golfuleţ plin de mangrove, unde sperau 
ca barca să fie ferită de privirile curioase. Fiind ghidat de 

Remi de la proră, Sam cârmi în golfuleţ. Opri motorul şi lăsă 
barca să alunece înainte până când se fixă între trunchiurile 
a două mangrove crescute oblic faţă de țărm. 

După ce în ultima oră nu auziseră decât păcănitul ritmic 
al motorului, liniştea subită le făcea urechile să ţiuie. 
Rămaseră nemişcaţi pentru o jumătate de minut, până când 
jungla reveni treptat la viaţă, o cacofonie de ţipete de 
păsări şi zumzete. 

Remi prinse parâma de trunchiul unuia dintre arbori, apoi 
merse la pupă şi se aşeză pe punte, lângă Sam. 

— Care e planul? întrebă ea. 

— Plecăm de la presupunerea că clopotul se află încă la 
bordul iahtului. Asta în cel mai bun caz. Dacă avem puţin 
noroc, nici nu va trebui să punem piciorul pe insulă. Oricum 
ar sta lucrurile, va trebui să aşteptăm până la căderea 
nopţii. Deocamdată, propun să mergem în recunoaştere şi 
la un mic picnic. 

— In recunoaştere şi la picnic, repetă Remi, zâmbind. 
Ăsta e genul de întâlnire la care visează orice femeie. 


Spre deosebire de alter egoul ei mai mare, Sukuti Mică 
era acoperită de mlaştini de mangrove şi de junglă, mai 
puţin vârful care se ridica singuratic şi care nu avea o 
înălţime mai mare de o sută cincizeci de metri faţă de 
nivelul mării. Cu toate astea, după cum Sam şi Remi 
învăţaseră în repetate rânduri, o urcare de o sută cinzeci de 
metri pe cărările anevoioase şi întortocheate putea să 
dureze chiar până la trei, patru ore. 

Până la ora 10:00, transpiraţi deja şi plini de noroi şi de 
înţepături de gândaci, ieşiseră din mlaştină şi se îndreptau 
spre junglă. In frunte cu Sam, o luară spre nord până când 
ajunseră unde voiau: la un izvor. Dacă era apă însemna că 
în jur erau animale şi dacă erau animale însemna că existau 
drumuri marcate pentru vânători. În doar câteva minute, 
găsiră o cărare care mergea spre nord-vest înspre vârful 
insulei. Cu puţin după ora unu, ieşiră din junglă şi ajunseră 
la poalele coastei. 

— Ce uşurare, zise Remi, privind în sus. 

Peretele de stâncă era accesibil, înalt de cincisprezece 
metri, nu foarte abrupt, formând un unghi de numai 
cincizeci de grade şi având o mulţime de prize şi de 
deschizături care să îi susţină şi de care să se agaţe cu 
mâinile şi cu picioarele. După ce făcură o scurtă pauză ca să 
bea apă, merseră în sus şi nu după mult timp, ajunseră la 
un alcov de stânci de sub culme. Amândoi îşi luară 
binoclurile din rucsacuri, se înălţară pe vârfuri şi priviră în 
jur. 

— lat-o! murmură Sam. 

La un kilometru şi jumătate în depărtare şi la treizeci de 
metri sub ei, se vedea casa lui Okafor. Vopsită într-un 
galben pal şi căptuşită cu scânduri albe puternic reliefate, 
era aşezată într-o zonă defrişată aproape perfect circulară, 
pe un teren maroniu-roşiatic. De la distanţa asta, îşi putură 
da seama de anumite detalii care le scăpaseră când erau în 
aer. După cum presupusese Sam, de-a lungul părţii estice 
erau trei bărbaţi în salopete verzi care munceau, doi dintre 
ei tăind frunzişul abundent cu maceta, iar al treilea cosind o 
fâşie de pajişte. Vila era masivă, întinzându-se pe o 
suprafaţă de aproape o mie patru sute de metri pătraţi şi 
fiecare etaj era împrejmuit de câte un balcon. In spatele 
proprietăţii se vedea ceea ce părea a fi o antenă radio sau 
un releu. 

— Ai văzut asta? întrebă Remi. 

— Ce anume? 

— Pe acoperiş, în colţul de est. 

Sam îşi îndreptă binoclul înspre locul arătat de Remi şi 
văzu un binoclu marin, „doi ochi mari”, aşezat pe un 
trepied. 

— Ei bine, zise Sam, vestea proastă e că pot vedea lao 
distanţă de mai bine de cincisprezece kilometri tot ce vine 
dinspre sud-vest. Vezi cablul coaxial prins de casă? 

— Da, îl văd. 

— Bănuiesc că este pentru control de la distanţă şi 
monitorizare. Probabil dintr-o cameră de control din casă. 
Vestea bună e că nu cred că binoclul are vedere de noapte. 

Continuară să-şi rotească binoclurile, mişcându-le de-a 

lungul pantei până la platforma pentru elicopter. La 
marginea perimetrului zidului din piatră albă, stătea aşezat 
într-un şezlong un bărbat singur, în salopetă kaki; de coapsa 
stângă avea proptită o puşcă automată AK-74. 

— Doarme, zise Remi. 

— Din asta şi din faptul că elicopterul nu e aici deducem 
că şeful e plecat. Sam roti binoclul din nou. Văd mişcare pe 
iaht. 

— Aşa e, răspunse Remi. Avem şi un chip familiar. 

Statura sfrijită, deşirată şi faţa suptă ale lui Itzli 

Rivera erau de neconfundat. Stătea pe puntea de la 
prova, iar la ureche ţinea un telefon prin satelit. După ce 
ascultă timp de un minut ce i se zicea prin telefon, 
încuviinţă din cap, se uită la ceas, spuse ceva în receptor, 
apoi închise. Se întoarse spre pupă, îşi făcu mâinile căuş şi 
le duse la gură, după care începu să strige ceva. Zece 
secunde mai târziu, Nochtli şi Yaotl veniră alergând de pe 
puntea de comandă şi se opriră în faţa lui Rivera pe puntea 
descoperită de la babord. Acesta le vorbi timp de câteva 
minute, după care se întoarseră grăbiţi la locurile lor. 

— Se pare că Rivera a transmis nişte ordine venite de 
sus. Să sperăm că au legătură cu clopotul. 

— Clopotul nostru, sublinie Remi, zâmbind. 

— mi place cum gândeşti. Haide să numărăm câţi 
paznici sunt. 

In următoarele cincisprezece minute se ocupară numai 
de acest aspect şi la final ajunseră la concluzia că erau 
patru: unul la platforma de aterizare, unul care patrula la 
docuri şi doi care se perindau în jurul perimetrului vilei. 
Doar în cazul în care nu le scăpase vreunul, după câte se 
părea, accesul pe insulă nu era păzit de nimeni. 

— Nu trebuie să uităm de Rivera şi de ceilalţi doi lachei, 
zise Sam. 

— Probabil că stau la bordul navei. Dacă e aşa, va trebui 
să găsim o cale prin care să-i facem să coboare. 

— Nu va fi prea uşor. Având în vedere toate eforturile lor 
de a pune mâna pe clopot, probabil că acum dorm lângă el. 

Îşi petrecură restul după-amiezii întocmind o hartă 
detaliată a insulei şi bucurându-se de un picnic încropit din 
fructe, nuci şi apă plată. Cu puţin după ora cinci, auziră un 
sunet slab, ca un vâjâit, venind dinspre nord. işi luară 
binoclurile şi se uitară cu atenţie, şi în scurt timp, sunetul fu 
identificat ca aparţinând unui elicopter. Eurocopterul EC135 
al lui Ambonisye Okafor, de un negru-închis şi cu geamuri 
fumurii, zbură pe deasupra insulei şi făcu un circuit lent, ca 
şi cum bărbatul care îl pilota voia să cuprindă cu privirea 
întregul regat înainte de a se opri planând deasupra 
platformei de aterizare şi de a cobori la sol. Paznicul de 
gardă stătea deja în poziţie de drepţi, cu spatele perfect 
vertical şi ţinându-şi puşca AK-74 ca pentru inspecţie. Când 
rotoarele se opriră şi uşa din margine a elicopterului se 
deschise, văzură coborând un bărbat african înalt şi deşirat, 
îmbrăcat într-un costum alb apretat şi purtând ochelari de 
soare tip aviator. 

— Gata cu distracţia, zise Sam. S-a întors tăticul. 

— İn mod sigur gazda noastră are aceleaşi gusturi în 
modă ca ldi Amin”, zise Remi. Sunt gata să pun rămăşag că 
dulapul lui e plin cu clone ale ţinutei ăsteia. 

Sam, fără să lase binoclul de la ochi, zâmbi. 

— Dar cine să rişte să-i spună că e un clişeu ambulant? 

Okafor străbătu platforma, iar când trecu pe lângă 
paznic, îi aruncă un salut. Când ajunse la potecă, în faţa lui 
se opri o maşină electrică de golf. Se urcă în ea, iar aceasta 
porni în susul dealului înspre vilă. 

— Să vedem dacă sosirea lui Okafor pune lucrurile în 
mişcare, zise Sam. 

După alte zece minute, maşina electrică se întoarse, coti 
pe drumul care ducea la doc şi se opri lângă iaht. Rivera 
cobori pe schela de acces şi se urcă în maşină, iar aceasta 


25 Idi Amin Dada (c. 1925-2003) lider militar şi preşedinte al 
Ugandei între 1971 şi 1979. Personalitate care s-a evidenţiat prin 
gusturi excentrice şi prin cultul propriei persoane. Regimul său a 
fost caracterizat de încălcarea drepturilor omului, represiune 
politică, persecuție etnică, crime extrajudiciare, nepotism, 
corupţie şi administrare economică deficitară, (n.tr.) 

se întoarse la vilă, după care Rivera dispăru înăuntru. leşi 
după douăzeci de minute, iar maşina îl duse înapoi la iaht. 
Sam şi Remi se concentrară asupra iahtului. Trecură cinci 
minute, zece, apoi douăzeci. Pe punte nu se vedea nici o 
mişcare; nimeni nu avusese vreo reacţie la întâlnirea cu 
Okafor. 

— Nu e deloc satisfăcător, zise Remi, uitându-se pieziş la 
Sam. Văd rotiţele învârtindu-se în capul tău. Ai un plan de 
atac? 

De-a lungul anilor, personalităţile complementare ale 
celor doi ajunseseră să modeleze părţile mai riscante ale 
aventurilor lor: sarcina lui Sam era dezvoltarea planului, în 
timp ce Remi juca rolul de avocat al diavolului, analizând 
planul cu mintea ei ascuţită, până când cădeau de acord că 
era funcţional şi reuşeau să micşoreze probabilitatea de a 
se afla în faţa unei situaţii care avea să-i depăşească. Până 
acum, acest sistem funcţionase destul de bine, deşi de 
multe ori fuseseră cât pe ce s-o păţească. 

— Aproape, zise Sam. Işi cobori binoclul şi se uită la ceas. 
Mai bine am începe să coborâm. În patru ore se înnoptează. 


Drumul de întoarcere fu mai uşor, pe de o parte pentru 
că nu se mai luptau cu gravitația, iar pe de alta fiindcă îşi 
marcaseră deja cărarea. Când ajunseră înapoi la nivelul 
mării, înconjurară mlaştina de mangrove spre sud, şi odată 
ajunşi la plajă, o luară din nou spre nord, apoi, pe ultimii 
cinci sute de metri, înotară. Se apropiau de gura 
golfuleţului, când Remi se opri din înotat şi zise: 

— Linişte! Ascultă! 

Câteva clipe mai târziu, Sam auzi zgomotul huruit şi 
înfundat al motorului unei bărci care venea din dreapta lor. 
Se întoarseră şi la o sută de metri distanţă, văzură o barcă 
de viteză Rinker apropiindu-se dinspre promontoriu. La 
volan se afla un bărbat, iar în spatele lui stătea un altul şi 
verifica ţărmul printr-un binoclu. 

— Respiră adânc! zise Sam către Remi. 

Luară împreună o gură mare de aer, apoi se răsuciră şi se 
scufundară în apă. Când ajunseră la aproape doi metri 

adâncime, se îndreptară şi începură să înoate spre golfuleţ. 
Cu braţul întins, Sam ajunse la banc cu câteva secunde 
înaintea lui Remi. Işi încleştă degetele în jurul rădăcinilor 
care ieşeau din noroi, apoi se întoarse, o apucă pe Remi de 
mână şi o trase după el. Sam arătă cu degetul deasupra lor, 
unde un vălmăşag de arbuşti ofiliţi pluteau pe suprafaţa 
apei. Se ridicară împreună la suprafaţă. leşiră cu capetele 
din apă şi priviră în jur. 

— Mai auzi motorul? îi şopti Sam lui Remi. 

— Nu... Stai aşa, uite-i acolo! 

Sam se uită înspre locul unde îi indicase Remi printr-o 
mişcare a capului. Printre ramuri, la cincisprezece metri 
depărtare, văzu barca stând nemişcată pe suprafaţa apei. 
Motorul scoase un sunet ca un tuşit, împroşcă apă, apoi se 
opri. Şoferul încercă să-l pornească din nou, dar fără nici un 
rezultat. Bătu cu pumnul în volan. Partenerul său se duse la 
pupă şi ridică chepengul de la motor. 

— Au probleme cu motorul, şopti Sam. Vor pleca în 
curând. 

Amândoi ştiau că exista însă şi posibilitatea ca bărbaţii să 
fie nevoiţi să cheme pe cineva să-i remorcheze, caz în care 
Sam şi Remi nu ar fi putut pleca nicăieri pentru o vreme. 

— Ţine pumnii strânşi, îi răspunse Remi. 

La bordul bărcii, al doilea bărbat se întoarse către şofer, 
care încercă din nou motorul. Acesta scoase un sunet ca şi 
cum ar fi tuşit şi muri. 

— E bujia, murmură Sam. Cu coada ochiului, văzu capul 
lui Remi mişcându-se şi lăsându-se uşor pe spate, până 
când ajunse cu faţa îndreptată în sus. Işi întoarse şi el uşor 
capul şi uitându-se înspre ea, îi urmări privirea. Se trezi 
holbându-se la doi ochi căprui ce semănau cu două 
mărgele. La nici cincisprezece centimetri de ei, ochii clipiră 
o dată, apoi se mijiră uşor. Sam nu îşi dădu pe loc seama la 
ce se uita. 

— O maimuţă, îi şopti lui Remi. 

— Da, Sam, m-am prins. 

— E un capucin? 

— Cred că e o maimuţă guereza. E tânără. 

Din direcţia bărcii auziră motorul învârtindu-se din nou. 
De data asta tuşi, împroşcă apă şi rămase la ralanti. 
Deasupra lor, maimuța îşi înălţă capul la auzul sunetului 
motorului, iar cu mâinile ei micuţe se agăţă de crengi, 
făcând zgomot. Se uita în jos înspre Sam şi Remi. 

— Linişteşte-te, micuţo..., gânguri Remi. 

Maimuţa deschise gura şi începu să scoată sunete 
ascuţite şi să scuture crengile atât de puternic, încât 
frunzele începură să cadă peste ei. 

Sam îşi lăsă capul în jos şi se uită prin încâlceala de 
ramuri. În barcă, amândoi bărbaţii erau în picioare, cu 
puştile pe umăr şi cu ţevile îndreptate înspre ei. 

Dintr-odată, prin aer se auzi un pocnet. Se văzu o 
scânteiere. Glonţul şuieră, trecând prin frunziş pe deasupra 
capetelor lor. Maimuţa ţipa din ce în ce mai tare şi legăna 
crengile. Sam bâjbâi pe sub apă, găsi mâna lui Remi şi o 
strânse. 

— O să..., şopti ea. 

— Nu cred. Vor doar să ia prânzul. 

Un pocnet! Alte ţipete şi scuturături de crengi. 

Tăcere. 

Sam auzi maimuța cum se îndepărta tropăind. 

— Vin înspre noi, şopti Sam. Pregăteşte-te să iei o gură 
mare de aer. 

Printre arbuşti, văzură cum barca se întoarce şi cum 
prora se aşează chiar pe direcţia lor. Incepu să alunece 
înspre ei, apropiindu-se din ce în ce mai mult. Al doilea 
bărbat stătea acum lângă şofer, cu puşca proptită de cadrul 
parbrizului. 

— Aşteaptă, zise Sam apăsat. Aşteaptă... Când barca se 
apropie la mai puţin de cinci metri, zise: Inspiră adânc... 
scufundă-te! 

Se scufundară împreună, pipăind după ceva de care să 
se agate, în timp ce se târau cu spatele de-a lungul 
bancului. Când picioarele li se afundară în noroi, îşi întinseră 
gâtul în spate. La suprafaţă, prora bărcii intra în grămada 
de arbuşti. Sam şi Remi auziră voci înăbuşite şi trosnetul 
crengilor. Frunzele cădeau şi punctau suprafaţa apei. 


127 


În cele din urmă, după aproape un minut, elicea bărcii 
începu să se învârtă şi să învolbureze apa. Barca dădu 
înapoi. Înainte de a ieşi la suprafaţă, Sam şi Remi aşteptară 
până când prora îşi schimbă poziţia şi barca începu să se 
îndepărteze.  Recăpătându-şi răsuflarea, priviră barca 
dispărând după cotul râului. 

— N-au reuşit s-o prindă, nu? întrebă Remi. 

Sam se întoarse şi îi zâmbi. 

— Aşa te vreau. lubitoare de animale până la capăt. Nu, a 
scăpat. Haide, să plecăm de aici! 


Capitolul 17 


Insula Sukuti 


— Acolo! strigă Remi de la proră. Opreşte-te! Dă înapoi 
uşor! 

Având vederea blocată de catarg, Sam micşoră viteza 
până când barca rămase în repaus, o lăsă să plutească 
puţin, apoi băgă în marşarier şi merse încet în jurul țărmului 
şerpuit. 

— E bine, strigă ea. Sunt cam la un kilometru şi jumătate 
în faţa noastră. După vreo zece minute o să cotească spre 
nord. 

Patruzeci de minute mai devreme, după ce aduseseră 
barca în golfuleţ, nu mai pierduseră timpul şi se puseseră în 
mişcare. Sam şi Remi sperau că barca Rinker se deplasa de- 
a lungul coastei sudice a insulei Sukuti, apoi avea să revină 
la docurile de pe proprietatea lui Okafor, astfel încât, 
punându-şi planul în aplicare, ei doi să poată ajunge în 
partea nordică a insulei. Erau nerăbdători să se 
adăpostească în siguranţă în golful care despărţea Sukuti 
Mică de Sukuti Mare - asta dacă barca Rinker nu urma 
acelaşi curs. 

Deşi cel mai scurt drum până la docuri ar fi fost direct de- 
a lungul coastei sudice, acest lucru i-ar fi expus privirilor din 
jur. Mergând la nord înspre golf şi urmărind cu atenţie 

partea de vest a coastei de jur împrejur, puteau trece 
nevăzuţi - asta dacă nu era nimeni în vârful pantei. 

Rămaseră în tăcere şi priviră soarele, care părea 
asemenea unei arcade, în timp ce cobora la orizont, până 
când, în cele din urmă, Remi se uită la ceas şi zise: 

— la-o încet în faţă. 

Sam porni motorul şi băgă în viteză, părăsind astfel 
ascunzătoarea. La prora, Remi stătea culcată pe burtă, cu 
binoclul îndreptat de-a lungul coastei. 

— Au plecat, zise ea. Suntem în siguranţă. 

Sam apăsă maneta de acceleraţie şi porniră înainte. 
După ce mai trecură încă zece minute, Remi strigă: 

— Uite-o! 

Sam se aplecă peste balustradă şi la câţiva metri în faţă, 
zări gura golfului. Cu o lăţime de maxim cincisprezece 
metri, canalul putea să pară atât un fel de tunel, cât şi un 
golf, bancurile acestuia fiind năpădite de vegetaţia din 
junglă şi de crengile copacilor care cădeau arcuindu-se pe 
suprafaţa apei şi formau un acoperământ impenetrabil, 
lăsând să se vadă doar un petic de cer de trei metri. 

Sam mişcă volanul înspre tribord. Vasul îşi schimbă 
cursul. 

Remi se duse spre pupă, se lăsă pe sub tangon şi veni pe 
punte lângă Sam. 

— Călătoria prin Junglă, zise ea. 

— Poftim? 

— Golful. Mai ţii minte Călătoria prin Junglă din parcurile 
Disney? De asta îmi aminteşte mie. 

Sam chicoti. 

— Era traseul meu preferat în copilărie. 

— Sam, lucrurile nu s-au schimbat nici acum. 

— Adevărat. 

In câteva minute, se aflau la o sută de metri de gura 
golfului. Simţiră barca trepidând sub picioare şi făcând 
salturi înainte, câştigând cinci noduri cam în tot atâtea 
secunde. 

— Bună decizie, îi zise Remi soţului ei. 

Aflând pe pielea lor cât de puternic era curentul din afara 

Zanzibarului, Sam se temuse să nu întâmpine aceleaşi 
condiţii şi aici. Fiind poziționată de-a lungul coastei, cu 
valurile care veneau dinspre sud, gura golfului era un 
vacuum hidraulic care absorbea apele oceanului dinspre 
sud şi le evacua la nord. 

Sam opri motorul ca să economisească benzina şi apucă 
strâns de volan. 

— Vestea bună e că nu trebuie să ne temem că vom eşua 
pe uscat. Curentul formează un şanţ destul de adânc. 

Barca se zdruncină şi pupa alunecă într-o parte. Sam o 
îndreptă, începând de, la tribord spre babord, iar barca se 
alinie pe direcţia intrării în golf. Cu amândouă mâinile 
încleştate pe balustradă, Remi se aplecă peste margine, cu 
un zâmbet pe faţă şi cu părul ei castaniu fluturând în vânt. 

— Cât de repede mergem? strigă ea. 

— Cu zece, douăsprezece noduri, răspunse Sam, râzând. 
Fiind atât de aproape de suprafaţa apei, părea că înaintau 
mult mai repede. Mai bine treci în faţă. O să am nevoie să- 
mi Spui ce vezi. 

— Să trăiţi, căpitane! Se duse la proră. Mai sunt cincizeci 
de metri, strigă ea. Incetineşte! 

La tribord, Sam văzu un val zdrobindu-se de un banc de 
nisip. 

— Ai grijă, se apropie un val mare, o avertiză el pe Remi 
şi întoarse volanul cu câteva grade, ca să se ciocnească de 
el cu partea din faţă. 

Valul îi lovi la prova tribord, împingând barca într-o parte. 
Prova începu să devieze de la curs. Sam îndreptă ferm 
volanul spre dreapta, ţinând barca în echilibru până când 
valul trecu şi barca îşi reluă cursul. 

— E bine aşa. Incetineşte, strigă Remi. Mai sunt douăzeci 
de metri. 

Sam se aplecă peste balustrada de la tribord şi se uită în 
jos. Apa violetă-albăstruie era adâncă de zece, doisprezece 
metri, dar la doi metri în dreapta putea vedea nisipul alb de 
pe fundul apei. Se aplecă peste marginea de la babord şi 
văzu acelaşi lucru. 

— Nu prea avem spaţiu, strigă Sam înspre Remi. Cum se 

vede în faţă? 

— E destul de strâmt. Vrei ceva care să opună 
rezistenţă? 

— Desigur. 

Remi se târî pe burtă, luă ancora model Danforth din 
suportul ei, o aruncă peste proră şi ţinând parâma cu 
mâinile, o lăsă să se desfăşoare până când simţi că atinge 
fundul apei. Trase apoi câţiva centimetri de sfoară şi o legă 
de bara de siguranţă. Barca începu să încetinească până 
când ajunse să înainteze zdruncinându-se şi trepidând. 

— Mai sunt zece metri, strigă Remi. 

lar apoi, ca şi cum soarele ar fi fost eclipsat dintr-odată, 
barca alunecă în golf. Şi la dreapta şi la stânga, erau 
înconjurați de ziduri de verdeață; deasupra lor se vedea 
cerul asemenea unei panglici. Sam se uită înspre pupă şi se 
simţi cuprins de ameţeală pe măsură ce intrarea în golf 
părea a se închide ca o uşă a unei navete spaţiale. 

— Urmează o cotitură, strigă Remi. Patruzeci şi cinci de 
grade la tribord. 

Sam se uită drept înainte. 

— Sunt gata când eşti şi tu. 

— Trei... doi... unu... Virează! 

Sam învârti volanul la patruzeci şi cinci de grade spre 
babord şi îl ţinu strâns. 

— intoarce spre tribord! strigă Remi. 

Sam roti din nou volanul. 

— Ţine-l aşa, spuse Remi cu hotărâre. Trecură câteva 
secunde. Bine, întoarce-l uşor înapoi spre babord. Continuă 
să mergi... un pic mai mult... Perfect. Incetineşte! 

Ca la un semn, curentul dispăru până când barca ajunse 
să plutească în faţă foarte încet. Golful începea să se 
lărgească treptat, lăsând un spaţiu de mai bine de patru 
metri pentru ambele margini. 

—  Ridică ancora, strigă Sam. Cred că suntem în 
siguranţă. 

Remi trase ancora şi se întoarse la cockpit. Dinspre 
bancuri se auzeau sunetele junglei pierzându-se în liniştea 
amurgului:  cârâitul tânguitor al papagalilor, orăcăitul 

broaştelor şi zumzetul insectelor. 

— Totul e atât de liniştit, zise Remi, privind în jur. Puțin 
cam înfricoşător, dar paşnic. 

Sam luă harta din sertar, o desfăcu şi o aşeză pe 
acoperişul cabinei. Remi aprinse o lanternă. Sam îşi trecu 
degetul arătător de jur împrejurul insulei. 

— Avem nevoie de circumferință. 

Remi aduse compasul şi îl plimbă peste linia coastei, 
marcând din când în când, cu un creion, promontoriile şi 
punctele topografice. Când termină, mâzgăli câteva calcule 
pe margine, apoi zise: 

— Sukuti Mare are circa cincisprezece kilometri. Sukuti 
Mică are în jur de opt kilometri. 

Sam se uită la ceas câteva clipe. 

— Putem ajunge la cealaltă gură a golfului în douăzeci de 
minute. Dacă barca Rinker o să patruleze din nou, va trece 
pe lângă marginea de nord a acestui golf cam după 
douăzeci de minute. Dacă nu mai apare deloc înseamnă fie 
că pe timp de noapte nu patrulează, fie că fac controale o 
dată la câteva ore. 

— Dar nu ştim nimic sigur, răspunse Remi. Dacă luăm în 
calcul ultima variantă, riscăm să dăm nas în nas cu ei pe 
undeva chiar de-a lungul coastei. Să sperăm că-i vedem noi 
înainte să ne vadă ei pe noi. 

Sam încuviinţă. 

— Fă-mi o favoare. Caută-mi toate golfuleţele şi 
intrândurile de-a lungul coastei. Va trebui să fim gata să ne 
ascundem în orice moment. 

Remi îndeplini sarcina în zece minute. 

— Avem de unde alege, dar nu este marcată şi 
adâncimea; sunt sigură doar de şase, şapte care sunt 
suficient de adânci pentru pescajul bărcii noastre. 

— Va trebui să ne orientăm instinctiv. 

— Deci marele tău plan... 

— Mi-ar plăcea să am unul, răspunse Sam. Sunt prea 
multe variabile. Ne bazăm pe faptul că vor muta clopotul 
acum şi nu mai târziu - fie că-l vor expedia undeva, fie că 
vor scăpa de el pe undeva. Pentru asta, sunt trei opţiuni: 

una dintre bărcile Rinker, iahtul sau elicopterul lui Okafor. 
Vom începe cu iahtul. Oricum ar acţiona, clopotul va 
rămâne acolo până când se vor decide să-l mute. Dacă 
folosesc barca de viteză sau iahtul, eu zic să ne punem 
pălăriile de pirați şi să înscenăm o deturnare. 

— lar dacă folosesc elicopterul? 

— Acelaşi plan. Doar că ne punem fularele de piloţi. 

— Sam; dragule, nu ai prea multe ore de zbor cu 
elicopterul. 

— Cred că mă descurc pentru şase, opt kilometri până pe 
continent. Traversăm canalul în şase minute - chiar înainte 
ca ei să apuce să organizeze o echipă de urmărire. Găsim 
un luminiş izolat pe undeva, aterizăm şi... 

Remi zâmbi. 

— Ne orientăm instinctiv? 

Sam ridică din umeri şi zâmbi la rândul lui. 

— N-avem altă posibilitate mai bună, consimţi Remi, dar 
nu am luat în calcul multe variabile importante, unele care 
pot fi chiar dezastruoase. 

— Ştiu... 

— De exemplu, dacă suntem descoperiţi? Sunt mai mulţi 
decât noi şi au mai multe arme. 

— Ştiu... 

— Pe lângă asta, cea mai mare problemă: dacă au mutat 
deja clopotul? 

Sam ezită. 

— Atunci, s-a terminat tot. Dacă nu punem mâna pe el 
aici, l-am pierdut pentru totdeauna. 

Remi, relaţia noastră e ca o democraţie. Dacă nu se 
obţine un vot unanim, renunţăm. 

— Nu dau înapoi, Sam, ştii asta. Totuşi, trebuie să pun o 
condiţie. 

— Spune! 

— Să ne luăm câteva măsuri de siguranţă. 

Când gura golfuleţului apăru la orizont, soarele apunea 
deja: un oval oscilant de lumină aurie-portocalie la capătul 
unui tunel. Când ajunseră la trei metri distanţă, Remi cârmi 
barca înspre malul din dreapta şi apăsă maneta de 

acceleraţie până când ramurile care atârnau îi învăluiră ca o 
draperie. Aflat pe cabină, Sam dirija crengile mai groase în 
jurul catargului şi a tangonului, până când barca se lipi de 
mal. Se târî până pe platforma frontală şi trase cu ochiul 
prin frunziş. 

— Văd perfect de aici, strigă el. 

Soarele coborâse dincolo de Sukuti Mare, învăluind 
jumătatea vestică a insulei şi golfuleţul în lumina amurgului. 

— Dacă mai fac un rond, adăugă el, vor reveni cam în 
cincisprezece, douăzeci de minute. 

— Merg să strâng echipamentul şi să văd ce mai găsesc 
pe acolo. 

Remi cobori în cabină. Sam o auzea cum trebăluia pe 
acolo. Reveni la cockpit şi începu să fredoneze Summer 
Wina, melodia lui Frank Sinatra. Terminaseră de cântat 
Hotel California a celor de la Eagles, /n the Midnight Hour a 
lui Wilson Pickett şi erau pe la jumătatea lui Hey Jude a 
formaţiei Beatles când Sam ridică mâna, semn că trebuiau 
să facă linişte. 

Se scurseră zece secunde. 

— Ce e? întrebă Remi. 

— Se pare că nu e nimic. Ba nu, acolo... Auzi? 

Remi ascultă câteva clipe, iar apoi auzi tot mai distinct 
duruitul îndepărtat al unui motor de barcă. 

— După pasul elicei, aş zice că funcţionează bine, zise 
ea. 

— Vine dinspre nord-vest. S-ar putea ca musafirul nostru 
să-şi facă rondul. 

Dintre toate scenariile posibile pe care le luaseră în calcul 
- o a doua barcă de patrulare care să întâlnească barca 
Rinker de-a lungul coastei nordice sau o alta care să o 
urmeze îndeaproape, înainte ca ei să apuce să plece din 
golfuleţ - al treilea era cel ideal. Cunoscând traseul bărcii 
Rinker şi viteza medie cu care se deplasa, puteau să 
aproximeze destul de precis poziţia inamicului în orice 
moment. Dacă nu apărea ceva neprevăzut, aveau să ajungă 
la docuri cu mult înaintea bărcii de patrulare. 

Intins pe burtă, cu binoclul la ochi, Sam avea privirea 

aţintită înspre promontoriul aflat la cinci sute de metri în 
faţa sa. Duduitul motorului crescu în intensitate până când, 
în cele din urmă, apăru prora bărcii Rinker. După cum era 
de aşteptat, la bord se aflau un şofer şi un individ care 
cerceta zona; nu mai puţin previzibil, barca viră înspre sud- 
est, mergând de-a lungul coastei. 

Apăru o luminiţă. 

— E în regulă, zise el, jumătate pentru sine, jumătate 
pentru Remi. N-au cum să ne vadă, dacă nu cumva ne 
caută chiar pe noi. 

— Ce şanse avem? 

— Nouăzeci şi cinci la sută. Poate nouăzeci. 

— Sam... 

— E-n regulă. Ţine-ţi capul jos şi pumnii strânşi. 

Barca Rinker continua să se apropie. Se afla deja cam la 
o sută de metri de golfuleţ şi se îndrepta chiar spre ei, în 
timp ce farul aluneca de-a lungul malului, măturând 
coroanele copacilor. 

— Terminaţi odată, băieţi, murmură Sam. Nu-i nimic 
interesant aici... Vedeţi-vă de drum... 

Barca era acum la doar cincizeci de metri. 

Patruzeci. 

Treizeci. 

Sam luă o mână de pe binoclu şi o duse încet înspre 
buzunarul lateral al pantalonilor scurţi, de unde scoase 
pistolul. Şi-l aduse în faţă şi îl lăsă pe punte, la nivelul 
umărului. Trase piedica. 

Barca era acum la douăzeci de metri distanţă. 

— Remi, mai bine treci în cabină, şopti Sam. 

— Sam... 

— Te rog, Remi. 

Simţi barca legănându-se uşor în timp ce Remi cobora pe 
scară. A 

Sam lăsă jos binoclul. Işi şterse palma de turul 
pantalonilor, apoi apucă pistolul, îl întinse printre crengi şi 
luă în vizor silueta adumbrită din spatele cârmei. Sam îşi 
desfăşură în minte ce avea să se întâmple: mai întâi şoferul, 
apoi reflectorul, după care cel de-al doilea bărbat, înainte ca 

acesta să apuce să tragă şi el. Câte două gloanţe pentru 
fiecare, apoi un moment de aşteptare, pentru a vedea dacă 
mai trăiau. 

Barca se apropia în continuare. 

Sam trase adânc aer în piept. 

Deodată, motorul bărcii se tură. Prora se ridică, viră la 
babord şi în doar cinci secunde, barca dispăru de sub 
privirile lui Sam. 

Sam expiră. Bătu de două ori în acoperişul cabinei. Peste 
câteva secunde, se auzi glasul şoptit al lui Remi: 

— Au plecat? 

— Au plecat. Uită-te pe hartă. Cât durează până trec de 
vârful nordic al insulei mici? 
Se auzi fâşâitul hârtiei 

făcut de creion. 

— Aproape doi kilometri. Aşteptăm douăzeci şi cinci de 
minute şi n-ar trebui s-avem probleme. 


A 
| 


n întuneric, urmat de sunetul 


Ca măsură de siguranţă, lăsară să se scurgă treizeci de 
minute înainte de a ieşi din golfuleţ. Alunecară de-a lungul 
malului nordic timp de patruzeci de minute, rămânând la o 
distanţă constantă de cincisprezece metri faţă de plajă şi 
înaintând în permanenţă cu doar cinci kilometri pe oră, 
viteză frustrantă, dar la care sunetul motorului era abia 
perceptibil. 

Aplecată peste hartă, cu o lanternă între dinţi, Remi 
măsura cu compasul. Işi ridică privirea, scoase lanterna din 
gură şi zise: 

— Barca de patrulare ar trebui să se apropie acum de 
extremitatea sudică a insulei mici. Avem un avans de cel 
puţin douăzeci de minute. 

Ajunseră la extremitatea nordică a insulei mari, opriră 
pentru a cerceta coasta cu binoclul, apoi porniră din nou. 

— Mai avem cam un kilometru până la docuri, zise Remi. 

— Ce părere ai? Oprim cam cu opt sute de metri înainte? 

— Sunt de acord. 

Parcurseră distanţa în douăsprezece minute. La babord, 
porţiunea cu aspect selenar a insulei se întindea între plajă 

şi pădurea tropicală. Sam încetini şi Remi cercetă cu 
privirea malul. 

— E bine aici, zise ea, apoi se căţără până la prora. 

Sam cârmi la babord, îndreptă prora spre plajă, urmă 
instrucţiunile concise ale lui Remi, până când aceasta 
strigă: 

— Opreşte! 

Sam stinse motorul, luă rucsacurile de pe punte şi i se 
alătură lui Remi pe platforma frontală. Remi cobori de-a 
lungul corpului bărcii, apoi Sam o apucă de încheieturi şi o 
lăsă încet în jos. Apa îi ajungea până la talie. Sam îi dădu 
rucsacurile. 

— Vino la mine, îi ceru Remi. 

— Poftim? 

— Ţi-am spus să vii la mine. 

Sam zâmbi, apoi se aplecă până când Remi reuşi să-şi 
lungească gâtul şi să-l sărute pe obraz. 

— Ai grijă, zise ea. N-ai voie să te îneci. 

— Am înţeles. Ne vedem peste câteva minute. 


Următoarea parte a planului se dovedi mai puţin 
palpitantă. Sam schimbă în marşarier, întoarse prora, duse 
barca la câteva sute de metri de coastă şi lăsă ancora. 
Estimă că apa avea o adâncime de cincisprezece metri sub 
chilă. Cobori în cală şi deschise cei cinci bocaporţi ai bărcii. 
Când apa îi ajunse până la gambe, urcă pe punte, plonjă şi 
începu să înoate. După doar cinci minute, se afla în apele 
puţin adânci, înaintând în picioare înspre locul în care îl 
aştepta Remi. 

Priviră cum barca se scufunda treptat, dispărând de sub 
privirile lor. 

Sam o salută milităreşte, apoi zise: 

— Eşti gata? 

Remi încuviinţă din cap. 

— Să-i dăm drumul! 

Capitolul 18 


Insula Sukuti Mare 


Cu Sam în frunte, înaintară fără zgomot timp de 
cincisprezece minute, încercând să meargă pe nisipul ud şi 
mai tare, până când ajunseră la un promontoriu înalt de 
şase metri şi care tăia plaja de-a curmezişul. Sam se căţără 
pe piatra alunecoasă, găsi un loc plat mai jos de vârf şi 
trase cu ochiul pentru a vedea ce se afla dincolo. După 
câteva secunde, se întoarse şi îi făcu semn lui Remi să i se 
alăture. 

Işi înălţară amândoi capetele peste culmea stâncilor. La 
câteva sute de metri de-a lungul plajei, se vedea docul 
prelungindu-se înspre larg. lahtul era încă acostat într-o 
parte a acestuia, cu luminile gălbui strălucind prin draperiile 
subţiri ale cabinei; de cealaltă parte erau acostate bărcile 
Rinker. Nu se vedeau nici şoferul, nici pasagerul. 

— Cred că au luat-o pe scurtături dacă au ajuns aşa 
repede, zise Remi. 

— Probabil că înaintează destul de iute de-a lungul părții 
sudice. Datorită binoclului marin pe care l-am văzut pe 
acoperiş, nimeni nu are cum să se strecoare din direcţia aia. 

— Cel puţin noi ştim unde se află ei, adăugă Remi. Nu 
văd nici o mişcare. Tu? 

— Nimic. Avem două opţiuni, fie mergem pe uscat, fie 
prin apă. 

— E prea mult prundiş pe pantă şi nici un loc în care să 
ne putem ascunde, zise Remi. 

— De acord, mergem prin apă. 

— Cum vom urca la bordul iahtului? 

Sam focaliză binoclul până când reuşi să vadă scara 
laterală a iahtului. Deşi avea o înălţime de doar un metru şi 
jumătate, capătul era fixat de punte chiar în faţa uşii 
glisante a cabinei. 

— Nu vom folosi scara, spuse Sam. Se gândi preţ de o 
clipă. In cabina bărcii noastre am văzut o ancoră... 

Remi întinse braţul şi bătu cu palma pe rucsac. 

— E aici. Vrei să improvizăm un cârlig pentru căţărare? 

— Ai ghicit. Ne agăţăm de balustrada de la pupă şi ne 
urcăm pe sfoară. 

Coborâră înapoi pe nisip, apoi pătrunseră în valuri şi 
porniră, perpendicular faţă de plajă, înotând fără zgomot, 
consumând cât mai puţină energie. După ce înaintară 
cincizeci de metri, cotiră spre sud, paralel faţă de plajă, 
până când ajunseră lângă doc. Se opriră, călcând apa 
pentru a rămâne la suprafaţă. 

— Vreo mişcare? întrebă Sam. 

— Nu pare să fie nimic. 

— Mergi înspre barca Rinker. 

Porniră din nou, înaintând cu ajutorul braţelor, în timp ce 
privirea le fugea în toate părţile, căutând să observe vreo 
mişcare. Ajunseră curând la pupa bărcii Rinker. Işi traseră 
răsuflarea pentru o clipă, timp în care ascultară şi priviră în 
jur. Din cabina iahtului auziră glasuri înfundate, urmate de o 
bufnitură. Linişte. Incă o bufnitură. 

— Cineva bate cu ciocanul, şopti Sam. Pune mâna pe 
motorul ăla. 

Remi atinse motorul suspendat al bărcii Rinker cu dosul 
palmei. 

— E rece. De ce? 

— Asta va avea mai mult combustibil. Aşteaptă-mă aici! 
E timpul pentru măsurile de siguranţă. 

Inspiră, se scufundă şi înotă de-a lungul primei bărci 
Rinker până la a doua, aflată în capătul docului. Apucă 
balustrada, se ridică şi privi în jur. Nici o mişcare. Işi făcu 
vânt peste balustradă, ajunse pe punte, iar apoi se târî până 
la scaunul şoferului. Se uită la contact. Deloc surprinzător, 
cheile nu erau acolo. Se răsuci pe spate, deschise panoul de 
sub bord şi se târî înăuntru. Aprinse lanterna şi analiză 
mănunchiurile de fire. 

— Exact ca-n vremurile bune, murmură Sam. 

In urmă cu doar cinci luni făcea acelaşi lucru la o altă 

barcă de viteză pe un lac din Alpii Bavarezi. Din fericire, la 
fel ca atunci, sistemul electric al bărcii Rinker nu era 
complicat: contactul, ştergătoarele, farurile şi claxonul. Cu 
ajutorul briceagului Swiss Army, Sam tăie toate firele, 
încercând să lase capetele cât mai scurte. Le strânse ghem 
şi le aruncă peste bord, apoi ieşi şi închise panoul. Se târî 
până la balustradă, privi repede împrejur, apoi îşi dădu 
drumul în apă şi se întoarse la Remi. 

— Bun, dacă totul decurge cum trebuie, asta va fi barca 
cu care vom scăpa. Luăm clopotul, încercăm să scoatem 
iahtul din funcţiune, iar apoi aducem clopotul aici... 

— Cum? 

— Reuşesc eu cumva. O să ne facem mai târziu griji 
pentru hernie. Aducem clopotul aici şi o ştergem până să-şi 
dea cineva seama ce s-a întâmplat. 

— Şi dacă lucrurile nu decurg cum trebuie? Lasă, ştiu 
deja. Ne orientăm instinctiv. 


Ocoliră docul înot până la pupa iahtului şi îşi dădură 
imediat seama că, de aproape, acesta era mai mare. 
Balustrada de la pupa se afla la trei metri peste nivelul apei. 
Remi scoase din rucsac ancora luată de pe barca de 
pescuit. Sam o analiză. 

— E prea scurtă, îi şopti el la ureche, apoi îi făcu semn 
să-l urmeze. Reveniră la pupa bărcii Rinker. E timpul să 
punem în aplicare planul B, zise Sam. O să încerc să urc pe 
scară. 

Remi deschise gura să spună ceva, dar Sam continuă 
fără pauză: 

— E singura cale. Dacă sar de pe doc, fac prea mult 
zgomot. Urcă-te în barca de viteză şi fii gata să o ştergem 
rapid. 

— Nu. 

— Dacă mă prinde cineva, fugi. 

— Am spus că... 

— Fugi, du-te într-un loc populat şi sună-l pe Rube. Va şti 
el ce e de făcut. Dacă tu nu vei fi aici, Rivera va presupune 
că ai contactat autorităţile. Nu o să mă omoare - nu 

imediat. E prea deştept ca să facă asta; un cadavru îţi 
aduce mai degrabă probleme decât satisfacţii. 

Remi se încruntă şi îi aruncă o privire nimicitoare. 

— Să zicem că ăsta e planul C. Planul B e cel în care nu 
te laşi prins. Suntem în rahat până la gât, Sam. 

— Ştiu. Stai cu ochii în patru. lţi fac semn dacă nu e 
nimeni. Dacă ridic mâna cu degetele răsfirate, poţi să vii; 
dacă ridic pumnul strâns, stai pe loc. 

Işi dădu jos cămaşa şi se descălţă, înghesui pantofii şi 
haina în rucsac, apoi i-l dădu lui Remi. 

— Ce faci? întrebă ea. 

— Din haine se scurge apă, iar încălţămintea scârţâie. 

— Sam, ai luat lecţii de comando fără să ştiu eu? 

— Nu, dar m-am mai uitat pe Military Channel. 

O sărută, apoi se scufundă, înotă pe sub barca 

Rinker şi ieşi la suprafaţă sub doc. Mai trase o dată aer în 
piept, se scufundă din nou şi înotă până lângă carena albă a 
iahtului. notă până la scară, iar apoi se opri. Auzea sunetul 
glasurilor înfundate din cabină. Erau doi bărbaţi, poate chiar 
trei. Incercă să discearnă câteva cuvinte sau măcar să-şi 
dea seama câte voci erau, dar nu reuşi. Se căţără pe doc, 
se întinse la pământ, aşteptă cu auzul încordat, apoi se 
ridică şi apucă scara. Se opri înainte de ultima treaptă, îşi 
înălţă capul, nu văzu nimic, aşa că se căţără pe punte. Se 
ridică şi se lipi de peretele cabinei. 

Uşa glisantă se deschise. Pe podea se formă un 
dreptunghi de lumină gălbuie. Cu inima în gât, Sam păşi 
rapid de-a lungul peretelui, coti înspre teugă şi înlemni, 
respirând ritmic pentru a se linişti. 

Desluşi zgomotul paşilor pe punte. Uşa fu închisă, iar apoi 
se auzi tropăitul paşilor coborând pe scară. Sam făcu un pas 
în faţă, privi la babord şi cum nu văzu pe nimeni, mai făcu 
un pas pentru a privi dincolo de balustradă. O siluetă 
înainta de-a lungul docului. La capătul acestuia, într-un mic 
luminiş, se afla o platformă de transport pe benzină şi chiar 
în spatele ei, o maşină albă pentru golf. Drumul din faţa lor 
vira, ducând la locul pentru aterizarea elicopterelor şi apoi 
la vilă. 

Silueta se aplecă deasupra platformei, luă o greblă şi 
două lopeţi şi le azvârili în tufele de lângă drum. 

— Face loc pentru încărcătură, murmură Sam pentru 
sine. 

Se întoarse spre barca Rinker, ridică pumnul strâns 
pentru câteva secunde, apoi se ghemui şi se trase lângă 
perete. 

Se auzi sunetul paşilor pe scândurile docului, apoi pe 
scară, urmat de zgomotul uşii glisante, închisă imediat 
după. Trecură trei minute. Uşa fu deschisă din nou. 
Bufniturile erau mai puternice acum. Se auzeau mai mulţi 
paşi. Câteva gemete. Ceva greu fu împins pe punte... Sam 
trase cu ochiul dincolo de colţ şi văzu trei bărbaţi în lumina 
de la uşa cabinei: Rivera, Nochtli şi Yaotl. intre ei se afla o 
ladă cam de aceleaşi dimensiuni cu cea pe care Samo 
meşterise în Zanzibar. 

Yaoti, fiind cel mai solid dintre ei, cobori pe scară 
înaintea lăzii în timp ce Rivera şi Nochtli o împingeau. Sam 
se retrase înapoi în umbră şi ascultă cum se chinuiau să 
coboare lada pe scară. Sam se târî de-a buşilea până la 
margine şi trase cu ochiul. 

Nochtli şi Yaotl înaintau de-a lungul docului, ţinând 
fiecare lada de câte un mâner. Rivera mergea la câţiva paşi 
în spatele lor. Ajunseră cu toţii în luminiş. Lada fu aşezată 
pe platformă. 

Rivera începu să vorbească în spaniolă. Sam nu prinse 
decât nişte fragmente: 

— ...du-0... elicopter... imediat. 

Porniră motorul platformei. Cauciucurile scrâşniră pe 
scoicile care acopereau drumul. După câteva secunde, 
zgomotul motorului se auzi tot mai estompat, apoi se 
stinse. Sam riscă şi trase cu ochiul dincolo de balustradă. 
Rivera înainta de-a lungul docului, apropiindu-se de scară. 
Sam se trase înapoi şi se lipi de perete. Rivera urcă pe 
scară şi intră în cabină. 

Sam îşi calculă opţiunile. Nu era prea dornic să se 
înfrunte cu Rivera, un ucigaş bine pregătit şi cu experienţă, 
dar, în momentul în care cei doi ajungeau la elicopter, 

acesta avea să se înalțe, luând clopotul cu el. Mai mult, 
orice ar fi făcut în continuare el şi Remi, era mult mai uşor 
dacă putea scăpa de Rivera. Sam ştia că n-avea cum să 
folosească pistolul, pentru că zgomotul i-ar fi atras şi pe 
ceilalţi paznici. Trebuia să aleagă calea cea mai dificilă. 

Trase aer în piept şi se târî spre babord, de-a lungul 
peretelui, până la uşa glisantă. Se opri câteva clipe pentru 
a-şi repeta în minte acţiunile, apoi întinse mâna, apăsă 
mânerul cu degetul mare şi împinse. Uşa se deschise 
scârţâind. 

— Nochtli? Yaotl? se auzi glasul lui Rivera dinăuntru. 

Sam făcu o jumătate de pas în spate, ridică pumnul drept 
şi şi-l încordă deasupra umărului. 

O umbră blocă lumina cabinei. 

De dincolo de tocul uşii, apăru nasul lui Rivera, apoi 
bărbia şi ochii. Pumnul lui Sam ţâşni înainte, ţintind tâmpla 
lui Rivera, dar reflexele acestuia acţionară de-ndată şi îşi 
întoarse capul într-o parte. Pumnul lui Sam alunecă pe 
tâmpla lui Rivera. Temându-se ca acesta să nu se 
dezmeticească şi să apuce arma pe care, fără îndoială, o 
purta la el, Sam se strecură pe uşă. Cu colţul ochiului, Sam 
îl văzu pe Rivera în dreapta sa. După cum se aşteptase, 
acesta era cu mâna la spate, încercând să scoată ceva. 

Anii de antrenament la judo se făcură acum simţiţi. 
Instinctiv, Sam estimă postura şi poziţia lui Rivera şi văzu 
imediat punctul slab: fiind încă perplex, Rivera se proptea 
de perete, străduindu-se să-şi revină şi sprijinindu-şi toată 
greutatea pe piciorul stâng. Sam ignoră mâna cu arma şi îi 
aplică rapid o De Ashi Harai - o măturare frontală cu piciorul 
- care îl lovi sub glezna stângă. Rivera se prăbuşi într-o 
parte şi alunecă de-a lungul peretelui, dar mâna cu arma 
continua să se ridice. Sam văzu pistolul, întinse mâna, îi 
apucă încheietura şi folosindu-se de avântul braţului, izbi 
mâna lui Rivera de perete. Sam auzi osul trosnind. Pistolul 
căzu şi se rostogoli pe carpetă. 

Cu mâna încă încleştată pe încheietura lui Rivera, Sam 
făcu un pas larg în spate, îşi schimbă centrul de greutate şi 
îşi răsuci coapsele, aruncându-l pe Rivera pe podea. Sam îi 

dădu drumul la încheietură şi se lăsă peste spinarea lui 
Rivera. Işi înlănţui braţul în jurul gâtului acestuia, încercând 
să-l sufoce de la spate. Rivera reacţionă de-ndată, lovind 
fulgerător cu cotul în spate, nimerindu-l pe Sam sub ochi. 
Privirea îi scânteie şi i se înceţoşă. Işi întoarse faţa şi simţi o 
altă lovitură de cot în ceafă. Sam inspiră puternic şi îşi 
încolăci antebraţul, cuprinzând şi mai mult gâtul lui Rivera. 
Folosindu-şi picioarele pentru contragreutate, Sam se 
rostogoli spre stânga, trăgându-l pe Rivera după el. Acesta 
fu momentul în care Rivera greşi: intră în panică. Incetă să 
mai lovească cu cotul şi începu să zgârie braţul din jurul 
gâtului său. Sam îşi întări priza, îşi apucă bicepsul stâng cu 
mâna dreaptă, strânse în timp ce îşi împinse capul în faţă, 
aducând bărbia lui Rivera înspre pieptul său, apăsând astfel 
asupra arterelor carotide. Aproape imediat, Rivera se zbătu 
cu mai puţină putere. Mai trecu o secundă şi corpul i se 
înmuie. Sam îl mai ţinu câteva clipe, apoi îl aruncă de pe el. 
Se ridică în genunchi şi îi verifică pulsul şi respiraţia: era 
viu, dar cufundat într-un somn profund. 

Sam îşi trase răsuflarea preţ de zece secunde, apoi se 
ridică. Işi duse mâna la pomete; degetele i se umplură de 
sânge. Deschise uşa, privi împrejur pentru a se asigura că 
nu era nimeni şi ridică mâna cu degetele răsfirate. Reveni în 
cabină. 

Peste un minut, Remi intra pe uşă. Privi corpul nemişcat 
al lui Rivera, apoi se uită la Sam şi lăsă rucsacurile să cadă 
la podea. Fugi înspre Sam şi se îmbrăţişară. Se rupse apoi 
din strângerea lui. Cu degetul arătător, îi întoarse chipul 
într-o parte şi în alta. Se încruntă. 

— Arată mai rău decât e în realitate, zise Sam. 

— Şi de unde ştii tu cum arată? O să ai nevoie de copci. 

— N-am să mai pot participa la concursurile de 
frumuseţe. 

Remi făcu semn înspre Rivera şi zise: 

— E...P 

— Doarme doar. O să fie foarte furios când se va trezi. 

— Atunci, ar fi mai bine să nu mai stăm mult pe-aici. 
Presupun c-o să încercăm să deturnăm elicopterul, nu? 

— Dacă tot au fost atât de amabili şi au urcat clopotul la 
bord... Ar fi nepoliticos din partea noastră să nu apreciem 
efortul. Barca Rinker... Ai...? 

— Am smuls firele şi le-am aruncat în apă. Ce facem 
acum? îl legăm? 

— N-avem timp. Avem avantajul că o să-i luăm pe 
nepregătite. Dacă se întoarce cineva să-l caute, pierdem 
avantajul ăsta. Sam privi împrejur. Făcu câţiva paşi în faţă şi 
deschise o uşă în spatele căreia se găsea o scară care urca. 
Acolo e puntea de comandă. Urcă şi strică-le aparatele de 
comunicaţie. 

— Telefonul prin satelit şi radioul, da? zise Remi. 

Sam încuviinţă din cap. 

— Eu o să cobor în cală să văd dacă dau peste vreun 
aruncător de rachete. 

— Poftim? 

— O să avem companie la platforma pentru elicoptere şi 
nu cred că o să fie foarte bucuroşi să ne vadă. Dacă găsesc 
ceva mare, zgomotos şi înfricoşător, poate îi fac să se 
răzgândească. Sam îngenunche, luă arma lui Rivera - un alt 
pistol semiautomat Heckler & Koch - şi i-o dădu lui Remi. Ea 
o privi câteva clipe, apoi scoase cu dexteritate încărcătorul, 
verifică muniţia, băgă încărcătorul la loc, puse piedica şi o 
băgă la brâu. 

Sam se uită la ea cu ochi mari. 

— Home & Garden Television, zise Remi. 

— Bine. Ne întâlnim aici în două minute. Remi urcă pe 
scară, iar Sam cobori în cală. 

Răscoli prin toate cele şase camere de dormit, dar găsi o 
singură armă, un revolver Magnum 357. Urcă înapoi pe 
scară. Remi îl aştepta. 

— Cum te-ai descurcat? întrebă el. 

— Am smuls staţiile şi le-am aruncat peste bord. 

— E suficient. Bravo. Ceilalţi îl aşteaptă pe Rivera. Dacă 
avem noroc, o să fie Yaotl, Nochtii, paznicul şi pilotul. Cel 
mult patru oameni. Conducem până acolo şi sperăm să nu 
devină suspicioşi decât atunci când va fi prea târziu. 

— Şi dacă ne aşteaptă o gaşcă întreagă? 

— Ne retragem. 


Capitolul 19 


Insula Sukuti Mare 


— Ţine-te bine, îi zise Sam lui Remi. 

Opri maşina de golf şi trase frâna de mână. În faţă se 
zărea culmea drumului. Merse pe jos până când putu vedea 
dincolo de ea. La treizeci de metri în faţă era un luminiş 
unde drumul se bifurca înspre vilă. La dreapta luminişului, 
scăldată în lumina unui felinar montat în vârful unui stâlp, 
se găsea platforma pentru elicoptere. 

Sam se întoarse la maşină. 

— Câţi sunt? întrebă Remi. 

— N-am văzut decât trei: paznicul, Nochtli şi Yaotl. 
Stăteau împreună la marginea platformei. Cu toţii au 
pistoale-mitralieră AK-74, dar le ţin atârnate la umăr. Nici 
urmă de pilot. Fie e la vilă, fie aşteaptă în elicopter. 

— Să nu te superi, Sam, dar sper că e a doua variantă. 
Dacă-l convingem să piloteze el... 

— Nu m-am supărat. 

— Clopotul unde era? 

— Nu mai era încărcat pe platforma de transport. Se pare 
că l-au cărat ei. Mă ocup eu de cei trei; tu fugi direct spre 
elicopter. Eşti gata? 

— Pe cât posibil. Se ghemui pe podeaua maşinii de golf şi 
îşi strecură capul sub bordul din fibră de sticlă. Se uită 
înspre Sam. Nu prea semeni cu Rivera. 

— Dacă reuşim să ne apropiem destul de mult şi suficient 
de repede, nu va mai conta. 

Sam scoase pistolul Heckler & Koch şi Magnumul din 
buzunare, le aşeză lângă el, apoi cobori frâna de mână şi 
apăsă acceleraţia. Maşina porni şi peste câteva secunde 
trecuseră deja de culme şi se îndreptau spre luminiş. 

Rezistă impulsului de a apăsa pedala până la podea. : 

— Mai sunt cincisprezece metri, îi şopti el lui Remi. Incă 
nu ne-au văzut. 

Când mai erau zece metri, Yaotl îşi înălţă capul şi 
observă maşina. Le spuse ceva celorlalţi. Aceştia se 
întoarseră. Toate privirile erau îndreptate înspre maşină 
acum. 

— Nici o reacţie până acum, zise Sam. Ţine-te bine! 
Intrăm. 

Apăsă puternic acceleraţia şi maşina ţâşni, parcurgând 
ultimii cinci metri în câteva secunde. Sam călcă frâna, 
activă mecanismul de parcare, luă mâinile de pe volan, 
apucă ambele pistoale şi sări chiar în faţa celor trei, la 
marginea cercului de lumină de la felinar. 

— Bună seara, domnilor, zise el. 

— Tu..., murmură Yaotl. 

— Noi, îl corectă Sam. 

Fără să scoată un cuvânt, Remi ieşi din maşină şi i se 
alătură lui Sam, care se adresă grupului: 

— Purtaţi-vă firesc. Nu s-a schimbat nimic. Sunteţi trei 
tipi care stau de vorbă. Vă rog, zâmbiţi larg. 

Sam şi Remi deciseseră că era mai sigur să presupună că 
platforma pentru elicopter era supravegheată de binoclul de 
pe acoperiş. Pentru a evita orice bănuială, Yaotl şi ceilalţi 
doi trebuiau să-şi păstreze armele până când Sam şi Remi 
erau gata de plecare. 

— Remi, vezi ce poţi să faci cu felinarul ăla. 

Având grijă să rămână la marginea cercului de lumină, 
Remi se apropie şi analiză stâlpul. 

— Nu are întrerupător, dar cablurile urcă din pământ. 
Cred că are voltaj standard 10:1. 

— E frumos din partea lui Okafor că ne uşurează treaba, 
zise Sam. In timp ce prin liniile de voltaj de tip 20:2 circula 
suficient curent pentru a te electrocuta, cele de tip 10:1 
puteau doar să te scuture zdravăn. Crezi că reuşeşti să 
ajungi la elicopter fără să fii văzută? 

— Cred că da. Mă întorc imediat. 

Se întoarse şi se strecură în nişte tufe de lângă platforma 

pentru elicopter. Apăru peste treizeci de secunde pe partea 
cealaltă şi folosindu-se de elicopter pentru a se ascunde, 
fugi până la uşa pilotului. Ţinându-şi pistolul îndreptat spre 
pilot, reveni pe acelaşi drum pe care se afla Sam. Pilotul era 
un bărbat de culoare scund, îmbrăcat în salopetă albastră. 
Pe chip i se citea teama nedisimulată. 

— Lada e la bord şi e gata fixată cu coarde, zise Remi. 

— Unde e Rivera? îl întrebă Yaotl pe Sam. 

— Trage un pui de somn. 

Paznicul îşi mişcă mâna, încercând să ajungă pe furiş la 
armă. Sam ridică pistolul şi i-l îndreptă spre cap. 

— Stai cuminte, zise Sam, iar apoi adăugă în swahili: 
Usifanye hivyo! Paznicul se opri şi îşi lăsă braţul pe lângă 
corp. 

— Remi, le-ai luat? 

— Sunt la mine. 

Sam făcu un pas în spate şi îi făcu semn pilotului să îl 
urmeze. 

— Cum te cheamă? 

— Jingaro. 

— Eşti pilotul lui Okafor, nu? 

— Da. 

— Ştii bine engleză. 

— Am făcut şcoala catolică. 

— Vreau să pilotezi elicopterul pentru noi. 

— Nu pot să fac asta. 

— Ba da, poţi. 

— Dacă fac asta, Okafor mă omoară. 

— Dacă nu faci asta, te omor eu. 

— Nu aşa cum o să o facă el. Şi poate că-mi ucide şi 
familia. Te rog, eu doar pilotez pentru el. Nu sunt băgat în 
asta. Vezi că nici n-am armă. Sunt doar pilotul elicopterului. 

— Ai minţit când ai zis de familia ta? 

— Nu, e adevărat. Imi pare rău că nu te pot ajuta. Nu-mi 
place de domnul Okafor, dar n-am ce face. 

Sam se uită în ochii lui Jingaro şi hotărî că spunea 
adevărul. 

— Elicopterul e pregătit de zbor? 

— Da. Eşti pilot? 

Sam ridică din umeri. 

— Am pilotat aparate cu rotor, dar n-am învăţat decât să 
decolez, să planez şi să aterizez. 

Jingaro ezită, apoi zise: 

— Modelul ăsta e echipat cu un cuplor pentru portanță. E 
în partea dreaptă a panoului de control. Scrie HVCP sub el. 
Cât timp menţii nivelul de zbor, poţi să activezi cuplorul şi 
aparatul trece pe portanță automată. De asemenea, 
pedalele palonierului se apasă mai greu. Aşa îmi plac mie. 
Reduc riscul de a compensa prea mult. Aşa că nu te teme 
să le apeşi mai tare. Să nu depăşeşti viteza de o sută de 
noduri. E mai uşor să-l manevrezi aşa. 

— Mersi. 

— Cu plăcere. Acum, loveşte-mă! 

— Poftim? 

— Loveşte-mă! Dacă Okafor bănuieşte că... 

— Am înţeles. Mult noroc! 

— Şi ţie! 

Sam îşi trase braţul în spate şi îl lovi pe pilot în nas cu 
podul palmei. Nu-l lovi atât de puternic cât să-i rupă osul, 
dar sângele începu să-i şiroiască. Pilotul se împletici şi căzu 
pe spate. 

— Acolo să rămâi, urlă Sam. Nu te mişca. Remi, vezi 
binoclul marin din locul în care eşti? 

Remi duse mâna la spate, scoase binoclul din rucsac şi îl 
îndreptă spre acoperişul vilei. 

— İl văd. Acum sunt îndreptate spre sud. Se roteşte uşor 
înspre noi. Peste vreo treizeci de secunde va avea în vizor 
elicopterul. 

Sam se întoarse înspre paznic. 

— Unazungumza kiingereza? zise el în swahili. Vorbeşti 
engleza? 

— Puțin engleză. 

Sam arătă înspre maceta pe care acesta o avea prinsă la 
curea şi zise: 

— Kisu. Bwaga Ku. Cuţitul. Aruncă-l! Sam arătă înspre 
locul de la picioarele lui şi strigă: Acum! 

Paznicul desfăcu maceta de la curea şi o aruncă înspre 
Sam, iar acesta o ridică. 

— lată cum o să facem, le zise el. O să înaintăm până la 
elicopter. Noi mergem în faţă, iar voi veniţi la pas în spatele 
nostru, răsfiraţi în rând... 

— De ce? întrebă Yaotl. 

— Voi veţi fi sacii de nisip dacă începe cineva să tragă în 
noi. Yaotl, asigură-te că pricep şi ceilalţi cum stă treaba. 

— N-o să vă meargă... 

— Poate că nu, dar tot merită să încercăm. 

— Şi dacă refuzăm? 

Cel care întrebă era Nochtli. 

— Dacă tot ai adus vorba, pe tine te împuşcăm primul. 

— Nu cred că veţi face asta, zise Yaotl. Şi chiar dacă o 
faceţi, paznicii lui Okafor vor ajunge aici în mai puţin de un 
minut. 

— Poate că aşa e, dar noi n-o să mai fim pe-aici. Sam 
făcu un pas în faţă şi îi înfipse Magnumul în piept. Tii minte 
când ai stat la vila noastră? 

— Da. 

— Ne-am purtat bine cu tine. 

— Aşa e. 

— Ei bine, s-a terminat cu bunăvoința. Pentru a-şi întări 
vorbele, Sam ridică Magnumul la tâmpla lui Yaotl. Vrei să ți- 
o dovedesc? 

Yaotl scutură din cap. 

— Asigură-te că toţi ceilalţi au priceput planul. 

Yaotl îi traduse mai întâi lui Nochtli, apoi paznicului în 
forma pidgin a limbii swahili. Ambii încuviinţară din cap. 

— Unde veţi merge, domnule Fargo? întrebă Yaotl. Dacă 
aţi fi ştiut să pilotaţi, n-aţi fi vorbit cu pilotul. Dacă renunţaţi 
acum Şi vă predaţi... 

Sam îl întrerupse. 

— Ne-am cam săturat de Insula Coşmarului. Plecăm şi 
luăm şi clopotul cu noi. 

— Clopotul... E chiar aşa de important încât merită să 
muriţi pentru el? 

— E atât de important încât aţi ucis nouă turişti din cauza 

lui? interveni Remi. Sam, încearcă doar să ne întârzie. 

Sam încuviinţă din cap. 

— Stai cu ochii pe ei. Eu o să încerc să fac să dispară 
maşinile alea. Yaotl, scoate-ţi şireturile de la bocanci şi dă- 
mi-le. 

Yaotl se aplecă, îşi scoase şireturile, le făcu ghem şi le 
aruncă în faţă. Sam le luă şi se îndreptă spre maşina de 
golf. In doar treizeci de secunde, blocă volanul cu unul 
dintre şireturi. Lăsă frâna de mână, se opinti în bara de 
protecţie din faţă şi împinse maşina peste marginea 
dealului, de unde începu să ruleze singură. După câteva 
secunde, fu înghițită de întuneric. Repetă acelaşi procedeu 
cu platforma de transport, apoi reveni lângă Remi. 

— Eşti gata? întrebă el. 

— Să zicem că da. 

— Nu ştiu în cât timp vor reacţiona după ce se va stinge 
felinarul, aşa că e bine să ne mişcăm cât mai repede. 

Sam urmări binoclul de pe acoperiş, până când se roti 
înspre stâlpul de iluminat. Remi îl opri: 

— Stai puţin, Sam. Apoi li se adresă lui Yaotl şi celorlalţi: 
întoarceţi-vă cu faţa spre elicopter. 

Grupul se conformă. 

— Acum uitaţi-vă în sus direct la lumină. Din nou, cei din 
grup se conformară. Apoi zise către Sam: 

— Ca să le strice vederea de noapte. 

Sam zâmbi. 

— Alt motiv pentru care te iubesc. 

Urmări prin binoclu poziţia dispozitivului de supraveghere 
de pe acoperiş până când fu îndreptat înspre sud-vest, apoi 
păşi în faţă, îngenunche lângă stâlpul de iluminat, îşi trase 
răsuflarea şi cu marginea macetei, lovi linia electrică. Se 
auzi un trosnet şi se declanşă o ploaie de scântei. Sam îşi 
trase brusc mâna. Lumina se stinse. 

— Eşti teafăr? îl întrebă Remi. 

— Da, dar m-a scuturat puţin. Bun, să mergem! 

Se separară, unul dintre ei mergând în sensul acelor de 
ceasornic, celălalt în sens invers, până când ajunseră în faţa 
grupului. 

— Veniţi înspre noi, le ordonă Sam. 

Clipind şi scuturându-şi capul din cauza orbirii temporare, 
Yaotl şi ceilalţi începură să înainteze. Cu Remi în faţă şi Sam 
în spatele lor, ţinând pistolul îndreptat spre ei, începură să 
se deplaseze spre elicopter. 

— Mai sunt şase metri, strigă Remi. Trei metri, zise ea 
imediat. 

Sam se opri din mers. 

— Opriţi-vă! Imprăştiaţi-vă! ordonă el. lar apoi, către 
Remi: O să pregătesc aparatul pentru zbor. 

— li ţin eu în vizor. 

Sam aruncă rucsacurile în cabină, apoi deschise uşa 
pilotului şi se urcă. Cu ajutorul lanternei, vizualiză panoul de 
control şi indicatoarele, încercând pe cât posibil să ignore 
numărul halucinant de opţiuni ale Eurocopterului şi să se 
concentreze asupra instrumentelor de bază. Nu avu nevoie 
decât de treizeci de secunde pentru a găsi ceea ce căuta. 

Apăsă întrerupătorul bateriei. Lămpile interioare şi 
panoul de control se treziră la viaţă. Porni apoi pompa 
pentru combustibil, urmată de contactul auxiliar care 
preactiva turbina. După ce vui preţ de câteva secunde, 
turbina porni şi începu să se răsucească. Rotoarele începură 
să se învârtă, mai încet la început, dar treptat viteza crescu, 
iar acul tahometrului începu să urce. 

Sam se aplecă pe geam şi îi strigă lui Remi: 

— la-le armele! 

Remi transmise ordinul grupului şi rând pe rând, fiecare 
bărbat făcu un pas în faţă şi îşi aruncă arma în 
compartimentul de transport al elicopterului. Remi le făcu 
semn cu mâna să se retragă, până când ieşiră în afara razei 
rotorului. 

In cabină, Sam văzu cum acul tahometrului ajunge la 
100. 

— E timpul să ne luăm rămas-bun, îi strigă el lui Remi. 

— Mă bucur, răspunse ea şi urcă în cabină. 

Urmărind grupul cu colţul ochiului, îndesă armele în 
curelele de siguranţă de pe peretele cabinei. 

— Ţine-te de ceva, îi ceru Sam. 

Îşi înfăşură mâna liberă în jurul curelelor de siguranţă. 

— Gata! 

Sam verifică maneta pentru control ciclic aflată între 
picioare, apoi, într-o parte, pe cea pentru control colectiv, 
se uită la ceasul care indica pasul paletelor şi în cele din 
urmă, apăsă pedalele pentru anticuplu până când se obişnui 
cu ele. Activă controlul colectiv şi elicopterul începu să se 
ridice treptat. Verifică iute controlul ciclic, deplasând 
elicopterul spre stânga, apoi spre dreapta, după care îi 
ridică şi îi cobori botul. 

— Sam, avem o problemă! strigă Remi. 

— Ce? 

— Uită-te în dreapta! 

Sam privi pe geamul lateral. Avu nevoie de câteva 
secunde pentru a-şi da seama ce se întâmpla: Yaotl şi 
ceilalţi doi o luaseră la fugă, în timp ce o formă 
dreptunghiulară întunecată sărise peste bolovanii care 
delimitau locul de aterizare şi se îndrepta spre elicopter. Era 
platforma pentru transport. In lumina palidă a lunii, Sam îl 
zări pe Rivera cocoşat la volan. 

— N-a vrut să mai doarmă, strigă Remi. 

— Ştiam eu c-am uitat ceva, urlă Sam. Cheile! 

Reveni cu privirea asupra panoului de zbor, manevrând 
maneta pentru control colectiv, străduindu-se să câştige 
altitudine. Grăbit fiind, trase de maneta pentru control ciclic 
spre dreapta şi apăsă pedala de control a asietei. 
Elicopterul se înclină spre dreapta, iar coada începu să se 
rotească. lIncercă să compenseze. Elicopterul pică la 
pământ, ricoşă în urma impactului şi se ridică din nou. Sam 
mai aruncă o privire pe geamul lateral. 

Platforma de transport era la zece metri distanţă şi se 
apropia vertiginos. Dintr-o parte, o siluetă - cel mai probabil 
Nochtli - ţâşni şi se aruncă în remorca platformei. 

— Incetineşte-i! strigă Sam. Trage spre motor! E o ţintă 
mai mare! 

Din spate, Remi începu să tragă cu un AK-74 în rafale 
scurte de câte trei gloanţe, căutând să nimerească în 
pământul din faţa platformei de transport, dar fără rezultat. 

Schimbă ţinta. Gloanţele ricoşau acum din partea frontală a 
caroseriei, scoțând scântei la contactul cu barele de 
protecţie şi spărgând în bucăţi fibra de sticlă. De sub capotă 
începu să se ridice fum. Vehiculul se poticni şi încetini, dar 
nu înainte de a dispărea din câmpul vizual sub corpul 
elicopterului. 

Sam trase de maneta pentru control colectiv, încercând 
să câştige altitudine. 

— Nu-i mai văd, strigă Remi. 

Sam privi pe geam în ambele părţi. 

— Unde... 

Subit, elicopterul se aplecă într-o parte şi apoi începu să 
piardă altitudine, cu uşa laterală care era încă deschisă 
înspre pământ. Remi simţi cum îi fug picioarele şi începu să 
alunece spre deschizătură. Dădu instinctiv drumul armei 
pentru a se apuca de curelele de siguranţă. Mitraliera 
alunecă pe punte, se lovi de cutia clopotului şi dispăru prin 
uşa deschisă. 

— Am pierdut un AK! zise Remi. După nici o clipă, o mână 
apăru prin deschizătură, încercând să se prindă de unul 
dintre mânerele de pe punte. Capul lui Nochtli; deveni 
vizibil. Avem şi un pasager! strigă Remi. 

Sam privi peste umăr. 

— Loveşte-l cu piciorul! 

— Ce? 

— Zdrobeşte-i degetele! 

Remi îşi încordă piciorul şi apoi îl avântă în jos, înfigându- 
şi călcâiul în degetul mic al lui Nochtli. Acesta urlă de 
durere, dar rămase agăţat. Gemând, îşi trase corpul pe 
punte şi întinse mâna spre coardele cu care era fixată lada. 
Remi îşi încordă piciorul pentru a mai lovi o dată. 

De dedesubt se auziră trei trosnete simultane. Gloanţele 
răpăiră prin uşa cabinei. 

— Sam! 

— Am auzit! Ţine-te bine, o să încerc să scap de el! 

Sam smuci elicopterul spre stânga şi privi pe geam în 
ambele părţi, încercând să-şi dea seama de unde se trăgea. 
In dreapta, Rivera stătea pe remorca platformei, având la 

umăr patul armei scăpate de Remi. Un flash portocaliu ţâşni 
pe gura ţevii. În geamul cockpitului apăru o spărtură în 
formă de pânză de păianjen. Trase de maneta pentru 
control ciclic, continuând să ducă elicopterul spre stânga, 
înspre copacii de la marginea terenului pentru aterizare. 
Trase de maneta pentru control colectiv, încercând să 
câştige altitudine. 

In cabină, Remi îşi încordă din nou piciorul şi îl lovi pe 
Nochtli în coapsă cu călcâiul. Nochtli icni şi căzu cu faţa pe 
punte, spărgându-şi nasul. Ţinându-se cu o mână de 
curelele de siguranţă, Remi se întinse în sus, căutând una 
dintre arme. 

Sam privi spre stânga şi văzu conturul întunecat al 
vârfurilor copacilor profilându-se dincolo de geam. Un glonţ 
sfâşie căştile aflate pe locul de lângă Sam, îi trecu pe lângă 
bărbie şi perforă parbrizul. 

Gemu şi trase de maneta pentru control colectiv, dar era 
deja prea târziu. Crengile copacilor zgâriau burta 
elicopterului. 

— Hai odată, hai odată, bolborosi el. Remi, poţi să... 

— Sunt cam ocupată! 

O creangă se agăţă de coada elicopterului şi aparatul se 
roti în sensul acelor de ceasornic precum un titirez. O serie 
de semnale de alarmă începură să ţiuie în cockpit. Leduri 
roşii şi portocalii pâlpâiau pe panoul de control. Sam trăgea 
de ambele manete, încercând să echilibreze aparatul. 
Ramurile copacilor măturară geamurile cockpitului. 

Remi atinse patul de lemn al uneia dintre mitraliere; îl 
apucă, trase cu putere şi arma se desprinse din curele. Apoi 
se înţepeni. Remi îşi înclină capul pe spate. Partea frontală 
a armei era agăţată de o curea. In uşă, Nochtli se ridica 
folosind forţa braţelor. Işi trecu unul dintre genunchi peste 
marginea cadrului şi începu să se târască înspre Remi. 
Mâna îi alunecă de pe patul mitralierei; degetele atinseră un 
tub metalic - ţeava unui pistol. Il apucă şi îl scoase dintre 
curele. Nochtli îşi încleştă mâna liberă pe glezna ei. Remi 
strânse din dinţi şi aplică un revers cu pistolul. Patul îl lovi 
pe Nochtli în bărbie. Capul i se smuci lateral şi ochii i se 

dădură peste cap. Rămase îngenuncheat pentru o clipă, se 
clătină, apoi căzu pe spate şi dispăru prin deschizătura uşii. 

— Am scăpat de el! strigă Remi. 

— Tu eşti bine? 

Trase de câteva ori aer în piept şi răspunse: 

— Sunt năucă şi agitată, dar încă aici! 

Gloanţele ropotiră pe fuzelaj. Sam văzu o deschizătură în 
frunziş, manevră maneta de control ciclic şi pedala asietei, 
răsucind nasul elicopterului până când îl îndreptă în direcţia 
corectă, apoi înclină aparatul în faţă şi trase de maneta 
pentru control colectiv. În zgomotul crengilor care zgâriau 
aluminiul, elicopterul se avântă în faţă şi ieşi în luminiş. 
Impinse maneta de control colectiv şi cobori elicopterul 
dincolo de lizieră. Se opri, planând la şase metri deasupra 
pantei, căută contactul HVCP de care îi zisese Jingaro şi îl 
activă. Elicopterul se zgâlţâi puţin, alunecă în lateral, cobori, 
după care începu să planeze. Semnalele de alarmă încetară 
şi ledurile de pe bord se stinseră. Sam luă mâinile de pe 
manete pentru a face o probă şi respiră uşurat, în spate, 
Remi se târî în lateral şi trase uşa, închizând-o. Răpăitul 
rotoarelor încetă. 

Sam se întoarse şi îşi întinse braţul prin spaţiul dintre 
scaune. Remi îl apucă de mână şi se trase înspre el. 

— Eşti bine? întrebă Sam. 

— Da. Tu? 

Sam răspunse printr-o înclinare a capului. 

— Hai să plecăm de-aici. Cred că ne-am cam exasperat 
gazdele. 


Capitolul 20 


Insula Sukuti Mare 


Tocmai treceau de coasta sudică a insulei, când Sam îşi 
dădu seama că focurile trase de Rivera nu afectaseră doar 
fuzelajul elicopterului. Pedalele de control ale asietei se 

apăsau prea uşor, în timp ce manetele de control ciclic şi 
colectiv îşi pierduseră din sensibilitate, răspunzând la 
comenzi cu o mică întârziere. 

— Ce părere ai? întrebă Remi, cu faţa strecurată printre 
scaune. 

— S-ar putea să fie sistemul hidraulic. Urmări 
indicatoarele de bord, verificând presiunea uleiului, 
temperatura, turaţia... De asemenea, motorul e cam încălzit 
şi presiunea uleiului e instabilă. 

— Ce înseamnă asta? 

— Nu e de bine. 

— Cât mai avem până la plajă? 

— In jur de cinci kilometri. 

— Putem să presupunem că Rivera nu va renunţa. 

— Aşa cred şi eu. Problema e dacă vor lua legătura cu 
cineva şi cât de repede vor reacţiona. 

— Sau cât le va lua până vor reuşi să repare bărcile 
Rinker. 

— Aşa e. Să văd dacă reuşesc să mai reglez elicopterul. 

Sam manevră aparatul cu grijă, reducând altitudinea şi 
viteza până când ajunseră la treizeci de metri deasupra 
apei şi la o viteză de şaizeci de noduri - circa 110 km/h. 
Marea se întindea calmă sub ei, o suprafaţă întunecată, cu 
excepţia reflexiei luminilor de navigare ale elicopterului. 

— Sam, ne vor urmări după lumini, zise Remi. 

— Cu sau fără ele, ne pot vedea cu ajutorul binoclului de 
pe acoperiş. După ce trecem de plajă, le stâng. Nu ne vor 
mai putea sesiza pe fundalul pământului. 

— Presupui că vor veni după noi. 

— Trebuie să o fac. Işi aruncă repede privirea peste 
indicatoarele de bord. Temperatura motorului a mai scăzut 
puţin. Dar presiunea uleiului e tot aiurea, iar sistemele de 
control au cursa prea lungă. 

— Atunci e sistemul hidraulic. 

— Cel puţin. Orice problemă de tipul ăsta ne poate duce 
pe fundul oceanului. Nu mai avem nevoie decât de vreo 
patru minute. 

— Mai trebuie şi să reuşeşti să aterizăm fără să ne 

sfărâmăm, adăugă Remi. 

— Da şi asta. 

Pe geam vedeau cum coasta de est a Africii se 
transforma, dintr-o pată nedefinită, în fragmente 
identificabile de masă terestră: copaci, plaje cu nisip alb, 
dealuri vălurite, râuri şi pâraie care traversau în zigzag 
suprafaţa pământului. 

La un kilometru de plajă, Sam simţi maneta pentru 
control ciclic vibrându-i în mână, apoi o bufnitură puternică 
deasupra capetelor. Cockpitul şi cabina începură să se 
zguduie. Se declanşă o alarmă. Lumini galbene şi roşii 
începură să clipească. 

— Nu e un semn prea bun, zise Remi cu un zâmbet 
încordat. 

— Nu prea, consimţi Sam. Prinde-te de ceva. O să ne 
zgâlţâie puţin. 

Ridică maneta pentru control colectiv şi cobori nasul 
elicopterului, accelerând la peste optzeci de noduri. Văzu 
cum bancurile de nisip alunecau pe sub fuzelaj, urmate de 
plajă şi de pădurea în nuanţe verzi şi negre. Se aplecă şi 
aprinse luminile de semnalizare. 

— În faţă, la marginea râului, e un banc mare de nisip! 
strigă el. Crezi că te poţi descurca cu clopotul? 

— Depinde ce înţelegi prin „a mă descurca”? 

— Să-l arunci afară pe uşă. 

— Atunci mă pot descurca. Care e planul? 

— Eu voi pluti în aer. Tu iei armele, rucsacurile şi clopotul 
şi te arunci pe bancul de nisip. 

— Şi tu ce vei face? 

— Eu voi ateriza în apă. 

— Poftim? Nu, Sam... 

— Chiar tu ai spus-o: vin după noi. Dacă ne descotorosim 
de elicopter, nu vor şti de unde să înceapă să ne caute. 

— Şi poţi să faci asta? 

— Dacă reuşesc să opresc rotoarele îndeajuns de repede. 

— Sunt prea mulţi de „dacă”, răspunse Remi. Incep să 
urăsc acest cuvânt. 

— Va fi ultimul „dacă” pentru o vreme. 

— Sigur că da... Am mai auzit asta şi înainte. 

— Când ajungi la sol, caută cel mai gros trunchi de copac 
şi ascunde-te după el. Dacă rotoarele nu se liniştesc 
îndeajuns înainte ca aparatul să se dea peste cap, se vor 
desprinde şi vor deveni şrapnele. 

— Să se dea peste cap? Ce vrei să zici? 

— Elicopterele au partea superioară mai grea. Imediat ce 
va atinge apa, se va rostogoli. 

— Nu-mi place... 

— Se apropie bancul de nisip. Pregăteşte-te! 

— Eşti enervant, ştii asta? 

— Ştiu. 

Remi mormăi o înjurătură în barbă, apoi se întoarse şi 
desfăcu clemele curelelor care ţineau lada. Se târî în jurul 
acesteia, se fixă cu spatele de peretele cabinei şi cu 
picioarele pe ladă, apoi o împinse de-a lungul punţii până 
când lovi uşa. 

— E gata, strigă ea. 

Sam reduse viteza şi altitudinea până când ajunseră la 
nouă metri deasupra bancului de nisip, înaintând cu o viteză 
de cincizeci de noduri. Elicopterul începu să oscileze; 
zgomotul înfundat de dinainte deveni un zdrăngănit 
ameninţător care se repeta la fiecare trei secunde şi care 
zdruncina fuzelajul de la un capăt la altul. 

— E tot mai rău, zise Remi. 

— Aproape am ajuns. 

Sam cobori elicopterul treptat, cu câte jumătate de 
metru. 

— Verifică distanţa, îi ceru el. 

Remi împinse uşa cabinei, deschizând-o pe jumătate şi îşi 
scoase capul. 

— Şase metri... cinci metri... trei metri... 

— Poţi să sari de la distanţa asta? întrebă Sam. 

— Poate că nu mai sunt la fel de bună la gimnastică, dar 
trei metri sunt floare la ureche. i 

Sam activă cuplorul pentru portanță. Işi desprinse 
mâinile de pe manete. Elicopterul se înclină într-o parte, 
trepidă, se aplecă înainte, apoi se echilibră. 

— Gata, sări, strigă Sam. Fă-mi semn când ai ajuns la sol, 
în siguranţă. 

Remi se târi în faţă, îşi strecură capul printre scaune şi îl 
sărută. 

— Baftă, zise ea, după care se întoarse şi deschise 
complet uşa. 

— Încearcă să nu loveşti tălpicile, zise Sam. 

Remi îşi fixă umărul pe ladă, trase aer în piept şi împinse. 
Lada alunecă prin deschizătură şi dispăru. Apoi aruncă 
armele. Remi se mai uită o dată la Sam, apoi sări. Zece 
secunde mai târziu, Sam o văzu pe bancul de nisip. li făcu 
semn că totul era în regulă şi dispăru în întuneric. 

Sam numără până la şaizeci pentru a-i lăsa timp să se 
adăpostească, apoi apucă maneta pentru control colectiv. 
Dezactivă cuplorul pentru portanță şi apucă maneta pentru 
control ciclic. Cobori uşor botul aparatului şi lăsă ca pasul 
paletelor rotorului să-l poarte de-a lungul bancului şi până 
deasupra râului. Când ajunse deasupra unei porţiuni care 
era îndeajuns de largă şi de adâncă pentru scopul său, 
ridică nasul elicopterului şi operă maneta de control colectiv 
pentru a intra în planare. 

Aruncă o ultimă privire în jur. După impactul cu apa, în 
interiorul cabinei avea să fie beznă. In lipsa unui punct de 
referinţă vizual, era nevoit să scape ghidându-se doar cu 
ajutorul simțului tactil. Verifică rapid centura de siguranţă 
pentru a se asigura că ştia să o desfacă, apoi studie 
închizătoarea de la uşa cabinei şi îşi recapitulă mişcările în 
minte. 

Impinse foarte uşor maneta pentru control colectiv şi 
simţi cum elicopterul începea să coboare. işi lipi faţa de 
geamul uşii. Tălpicile erau cam la un metru şi jumătate 
deasupra apei. Era suficient de aproape. Dacă s-ar fi 
apropiat mai mult, Sam se temea că nu-i mai rămânea nici 
o marjă de eroare. 

— Acum e acum, murmură Sam pentru sine. 

Dădu drumul manetei pentru control ciclic, opri 
motoarele, trase de maneta pentru control colectiv până la 
capăt pentru a încetini rotația paletelor, apoi împinse din 

nou maneta. Simţi cum stomacul îi urcă până în gât. 
Zdruncinându-se puternic, elicopterul lovi suprafaţa apei. 
Sam fu aruncat în faţă, prins în strânsoarea centurii de 
siguranţă. Elicopterul se aplecă spre dreapta. „Maneta 
pentru control colectiv!” gândi el şi o trase puternic spre 
stânga. Efectul fu imediat. Cum unghiul de atac al paletelor 
era deja la maximum, ansamblul rotor răspunse la comanda 
lui Sam înclinându-se spre stânga şi schimbând centrul de 
gravitație al elicopterului. Apa urcă rapid de-a lungul 
parbrizului, la început pe orizontală, apoi pe diagonală, 
când elicopterul începu să se aplece într-o parte. Sam îşi 
înfipse bărbia în piept, înhăţă centura cu ambele mâini şi îşi 
încleştă maxilarul. 

Simţi o zdruncinătură până în măduva oaselor. Ochii îi 
fură înecaţi într-o explozie de lumină albă. Apoi totul se 
stinse. 


Se trezi tuşind. Gâtlejul îi era plin de apă. Îşi dădu capul 
pe spate, scuipă din nou şi deschise cu greu ochii. Cum 
totul era învăluit în beznă, trecu printr-o clipă de panică. O 
depăşi, forţându-se să respire, întinse mâna cu degetele 
răsfirate, până când simţi ceva tare - era vârful manetei 
pentru control ciclic. Gravitaţia îi trăgea capul înspre 
stânga. Elicopterul era întins pe o parte; râul nu fusese 
destul de adânc pentru ca elicopterul să se răstoarne cu 
totul. Asta era vestea bună. Vestea proastă era că putea să 
audă cum apa intra cu putere în cabină. li ajunsese deja 
până la nivelul feţei. 

— Mişcă-te, Sam, murmură el. 

Ridică braţul drept, simţi tapiţeria scaunului alăturat şi 
continuă să pipăie până când degetele găsiră centura de 
siguranţă. O înhăţă, apoi îşi scufundă mâna stângă şi apăsă 
butonul care îl elibera din scaun. Căzu într-o parte, apoi îşi 
ridică braţul liber, se apucă şi cu celălalt şi se trase în sus, 
până când genunchii îi ajunseră în spaţiul care separa 
cockpitul de cabină. Cu vârfurile degetelor înainte, îşi trecu 
picioarele prin deschizătură şi se întinse cât putu de mult, 
până când tălpile atinseră peretele cabinei. Dădu drumul 

centurii de siguranţă şi se lăsă să alunece cu totul în cabină. 
Stătea cocoşat în picioare, iar apa îi ajungea până la piept. 
Işi întinse braţele în sus, găsi uşa cabinei şi îşi purtă 
degetele de-a lungul marginii acesteia. Apa ţâşnea prin 
îmbinări. Găsi închizătoarea şi o apăsă uşor. Părea 
funcţională. 

— Trage adânc aer în piept, îşi zise Sam. 

Işi umplu plămânii cu aer, apăsă închizătoarea şi 
deschise uşa. Apa îl lovi în cap. Se împletici în spate şi se 
scufundă. Lăsă valul să îl împingă înspre peretele cabinei, 
folosindu-se de impuls pentru a-şi încorda picioarele sub el. 
Presiunea scăzu. Işi făcu vânt cu picioarele, ţinând braţele 
întinse înainte, se apucă cu mâinile de cadrul uşii şi se 
împinse, lovind puternic din picioare... 

Capul îi ieşi la suprafaţă. 

— Sam! auzi el. 

Era glasul lui Remi. 

Deschise ochii şi se răsuci în apă, încercând să găsească 
un punct de reper. 

— Sam! strigă ea din nou. 

Se răsuci încă o dată şi o văzu pe bancul de nisip, 
făcându-i semn cu mâna. 

— „dili! strigă ea. 

— Ce? j 

— Crocodili! Inoată! 

Sam o ascultă, folosindu-şi ultima rezervă de energie 
pentru a se avânta înspre mal. Simţi nisipul dedesubt, se 
ridică în genunchi, apoi în picioare, după care se împletici 
până în braţele lui Remi. Merseră cu greu prin nisip, până 
când ajunseră pe teren drept, apoi se prăbuşiră la pământ. 

— Am uitat de crocodili, zise Sam peste vreo două 
minute. 

— Şi eu. l-am ochit în apele mai puţin adânci, cam la 
cincizeci de metri în amonte. Cred că toată zarva asta i-a 
trezit. Eşti teafăr? Ţi-ai rupt ceva? 

— Nu cred. Cum m-am descurcat? 

Remi arătă înspre mijlocul râului. Sam îşi fixă privirea 
spre acel punct, dar avu nevoie de câteva secunde pentru 

ca ochii să i se obişnuiască. Din elicopter nu se mai vedea 
decât o parte din paleta rotorului care se înălța ca o 
creangă, cam la cincisprezece centimetri deasupra apei. 

— Celelalte bucăţi sunt sub apă. 

— Exact cum am plănuit, zise Sam cu un zâmbet larg. 

— Ai plănuit? 

— Am sperat. În ce stare e clopotul? 

— În afară de câteva crăpături în lemn, în mod 
surprinzător, lada e aproape intactă. Am strâns rucsacurile 
şi armele. Hai să ne adăpostim undeva, în caz că apar 
musafiri. 


Capitolul 21 


Temându-se să nu lase o dâră dacă ar fi târât lada, 
hotărâră să nu o mişte din locul în care căzuse. 
Neintenţionat, o aruncaseră într-un loc ideal - un pârâu 
secat de lângă malul râului. O acoperiră cu arbuşti şi apoi, 
folosind mănunchiuri de frunziş pentru a-şi şterge urmele, 
se îndepărtară cu spatele de bancul de nisip, până când 
ajunseră pe teren solid, apoi într-un crâng. La treizeci de 
metri de-a lungul copacilor, găsiră o adâncitură de trei metri 
pe trei împrejmuită de buşteni căzuţi la pământ. Se aflau 
într-o poziţie care le permitea să supravegheze nu numai 
lada, ci şi terenul deschis de-a lungul plajei. 

După ce cercetară zona cu ajutorul ţevilor puştilor pentru 
a îndepărta şerpii sau alte fiinţe târâtoare care îţi dădeau 
fiori, se instalară în ascunzătoare. În timp ce Sam era atent 
să vadă dacă nu aveau oaspeţi, Remi făcea inventarul 
rucsacurilor. 

— Aminteşte-mi să trimit o scrisoare de mulţumire celor 
de la Ziploc, zise ea. Aproape nimic nu s-a udat. Telefonul 
prin satelit pare în regulă. 


26 Marcă producătoare de pungi cu fermoar şi recipiente pentru 

— Cât îl mai ţine bateria? 

— Mai avem cât să dăm un telefon, poate chiar două. 

Sam se uită la ceas. Era trecut de două dimineaţa. 

— Cred că e timpul să acceptăm oferta lui Ed Mitchell. 
Remi luă cartea de vizită a lui Mitchell din rucsac şi i-o dădu 
lui Sam. Acesta formă numărul. 

Mitchell răspunse cu o voce gravă, după ce telefonul 
sunase deja de patru ori. 

— Da? 

— Ed, sunt Sam Fargo. 

— Poftim? 

— Sam Fargo - zborul pe insula Mafia de acum câteva 
zile. 

— A, da... Dar... cât naiba e ceasul? 

— In jur de două. Nu am prea mult timp la dispoziţie. 
Avem nevoie să fim evacuaţi. 

— N-am mai auzit asta de mult. Aveţi probleme? 

— Se poate spune şi aşa. 

— Unde sunteţi? 

— Pe continent, la şapte kilometri est de Sukuti Mare, 
răspunse Sam, apoi îi făcu o descriere a zonei. 

— V-aţi învârtit ceva, zise Mitchell. Stai puţin. 

Sam auzi fâşâitul unei hârtii, apoi se făcu linişte. 

Mitchell reveni la telefon: 

— Ştiţi că sunteţi înconjurați de crocodili, nu? 

— Ştim. 

— Nu pot să vin cu avionul acolo. Trebuie să folosesc un 
elicopter. Va fi ceva mai complicat. 

— O să facem în aşa fel încât să merite efortul. 

— Ştiu, dar nu asta mă îngrijorează acum. Probabil că nu 
voi reuşi să ajung decât după răsăritul soarelui. Mai 
rezistaţi? 

— N-avem alternativă, zise Sam. 

— O să se tragă asupra mea când ajung acolo? 

— Posibil, nu garantăm nimic. 

După zece secunde de tăcere, Mitchell începu să 
chicotească: 

— La naiba cu tot! Viaţa te provoacă la aventură, altfel n- 

ar mai avea nici un sens. 

La auzul acestor vorbe, Sam începu să râdă. 

— Aşa este, într-adevăr. 

— Bine, încercaţi să nu atrageţi atenţia asupra voastră. 
Ajung acolo imediat ce se luminează de ziuă. In caz că e 
ceva competiţie la zona de aterizare, voi arunca o fumigenă 
ca să nu mă împuşcaţi. 

Sam închise. Remi, care stătea lângă el, îi zise: 

— Uite, bea. 

Sam se întoarse, bău o gură sănătoasă din bidon, apoi 
acceptă să mănânce o bucată de pastramă de vită. li relată 
lui Remi conversaţia avută cu Mitchell. 

— Omul ăsta o să fie pe lista permanentă cu invitaţii de 
Crăciun, zise ea. Deci va ajunge aici peste patru, cinci ore. 

— Dacă avem noroc. 

Mestecară în linişte preţ de câteva minute. Sam se uită la 
ceas. 

— Am părăsit insula de patruzeci de minute. 

— Doar nu crezi că... 

Sam ridică mâna. Remi tăcu. După câteva clipe zise: 

— li aud. Sunt două bărci, undeva în larg. 

Sam încuviinţă din cap. 

— Greu de zis, dar cred că sunt bărcile Rinker. Oricum, e 
mai bine să presupunem că e vorba despre ele. 

— La ce distanţă suntem faţă de țărm? 

— La cinci sute de metri, poate puţin mai mult. 

Mai ascultară câteva minute. Sunetul motoarelor se 
auzea din ce în ce mai tare, după care, dintr-odată, se opri. 

— Au ajuns la mal, zise Sam. 

Făcură inventarul armelor: două AK-74, una avea 
încărcătorul plin, iar din cealaltă lipseau vreo douăsprezece 
gloanţe pe care le trăsese Remi mai devreme; 
Magnumul.357; şi pistolul Heckler & Koch P30. Dacă le 
ajungeau în cazul în care ar fi avut loc un schimb de focuri 
de armă, ăsta rămânea un mister. Până acum, avuseseră 
noroc cu Rivera şi cu oamenii săi, dar nici Sam, nici Remi nu 
erau rupţi de realitate: într-o luptă directă, şansele lor de a 
învinge nişte soldaţi din Forţele Speciale erau aproape 

minime. 

— Hai să ne facem comozi, propuse Sam. 

— Şi invizibili, adăugă Remi. 

După ce îşi aruncară rucsacurile sub un buştean putrezit 
şi le acoperiră cu pământ, procedară şi ei la fel, lungindu-se 
pe spate unul lângă altul, astfel încât fiecare să-i poată 
vedea pe cei care se apropiau dinspre plajă. Sam îi dădu lui 
Remi o mână de noroi ca să-şi acopere faţa, după care şi-o 
mânji şi el pe-a lui. 

— Sam, promite-mi un lucru, zise Remi, întinzându-se. 

— Un apartament la Moevenpick? ghici Sam. 

— Aveam de gând să-ţi cer un duş fierbinte şi un mic 
dejun copios, dar, dacă tot te-ai oferit, am alcătuit o 
întreagă listă... 


Trăgând cu ochiul printr-o gaură dintre buşteni, Remi 
văzu o pată de lumină la câteva sute de metri spre est. |l 
bătu pe Sam pe umăr, mimă cuvântul „lanternă” şi arătă 
într-acolo. Lumina lanternei părea a pluti prin aer, dispărând 
şi reapărând printre copaci, pe măsură ce posesorul ei îşi 
croia drum spre interiorul insulei. 

— Un lucru e sigur în ceea ce-l priveşte pe Rivera, şopti 
Sam. Se ţine scai de noi. 

— Probabil că şi el a zis acelaşi lucru despre noi, dar într- 
un limbaj puţin mai colorat. Aşteptăm până când le vedem 
ochii în întuneric? 

— Nu, ţinem pumnii strânşi şi sperăm că nici nu ajung pe 
aici. 

— De ce n-ar ajunge? 

— In Africa, întunericul şi pădurea sunt echivalentul 
animalelor de pradă. 

— Ar fi fost mai bine dacă n-aş fi ştiut această informaţie. 

— Scuze. La ţanc, de undeva din depărtare se auzi 
pufăitul grav al unei feline. Era un sunet pe care amândoi îl 
mai auziseră şi înainte, dar în timpul unui safari sau din 
vreun adăpost unde se aflau în siguranţă. Aici, în aer liber şi 
în pustietate, sunetul îţi dădea fiori. 

— E departe, şopti Sam. 

În curând, apăru o a doua lanternă, apoi a treia şi apoi a 
patra. Bărbaţii mergeau în linie unul lângă altul, ca nişte 
gonaci care se aflau în fruntea unui grup de vânători. Nu 
după multă vreme, grupul se apropie îndeajuns de mult 
încât Sam şi Remi le puteau vedea siluetele în spatele 
luminii de la lanterne. Deloc surprinzător, fiecare dintre 
bărbaţi căra câte o puşcă de atac. 

După încă cinci minute, ajunseră la bancul de nisip, unde 
se opriră pentru a discuta. Cel mai mult părea să vorbească 
unul dintre bărbaţi - probabil Rivera făcând semne în susul 
şi în josul malului, apoi înspre interiorul continentului. 
Purtară lumina lanternelor de-a lungul malului şi peste 
suprafaţa apei. Raza păru să treacă de două ori peste 
paleta elicopterului care se ridica din apă, dar nu declanşă 
nici o reacţie. Deodată, unul dintre bărbaţi făcu semn înspre 
cealaltă parte a râului. Aproape la unison, fiecare dintre ei 
îşi cobori arma de pe umăr. 

— l-au ochit pe amicii noştri cu colţi, şopti Remi. 

Cu armele ridicate şi pregătiţi să tragă, grupul începu să 
se retragă de pe bancul de nisip, până când ajunseră printre 
tufişuri. Se mai consultară preţ de un minut, apoi se 
despărţiră, doi dintre ei pornind în aval, iar ceilalţi - în 
amonte. Pe aceştia din urmă îi urmăriră Sam şi Remi cu 
atenţie; cum râul se învecina cu marginea nordică a 
crângului, cei doi aveau să treacă la cincisprezece metri de 
locul în care erau ascunși. Sam şopti: 

— Am aruncat o privire când ne-am apropiat în zbor: cel 
mai apropiat punct de trecere se află la un kilometru şi 
jumătate în aval. Acum o să vedem cât de hotărâți sunt. 

Fiind în mod clar conştienţi de pericolele pe care le 
ascundea râul, cei doi bărbaţi rămâneau la o distanţă sigură 
de mal, deplasându-se dinspre stânga înspre dreapta de-a 
lungul câmpului vizual al lui Sam şi al lui Remi, până când 
râul coti înspre est şi se pierdu în crâng. Aici, cei doi bărbaţi 
porniră înspre sud-est, purtând lumina lanternelor de-a 
lungul lizierei. Unul dintre ei ieşea în evidenţă: înalt şi slab, 
se deplasa cu paşii mici şi hotărâți ai unui soldat. Era Itzli 
Rivera. 

Deodată, Sam simţi nişte gheare care i se căţărau pe 
gleznă. Inainte de a-şi putea înfrâna instinctul, îşi scutură 
piciorul. Chiţăind, creatura nevăzută ţâşni printre tufe. 

Rivera se opri brusc şi ridică pumnul, semnalul universal 
al soldaţilor pentru oprire. Insoţitorul său rămase pe loc în 
urma sa şi la unison, îngenuncheară într-un picior. Stinseră 
lanternele. Ambii  începură să-şi rotească privirile, 
ascultând. Aprinseră din nou lanternele şi începură să le 
treacă de-a lungul copacilor, oprindu-se din când în când. 
Rivera privi peste umăr şi îi făcu un semn celuilalt. Se 
ridicară, se întoarseră şi începură să înainteze printre 
copaci, îndreptându-se direct înspre locul în care erau 
ascunşi Sam şi Remi. 

Sam simţi mâna lui Remi pe umăr. l-o prinse într-a lui şi o 
strânse ca să o liniştească. 

Rivera şi însoţitorul său continuau să se apropie. Se aflau 
la o distanţă de zece metri. Şase metri. Trei metri. 

Se opriră, priviră într-o parte şi în alta, iar lumina 
lanternelor pătrunse printre despărţiturile dintre buştenii 
care îi înconjurau pe Sam şi pe Remi. Se auzi sunetul 
crenguţelor rupte. Rivera îi şopti ceva însoţitorului său. Sam 
şi Remi simţiră cum buşteanul de deasupra lor se lasă cu 
câţiva centimetri. Dincolo de marginea acestuia apărură 
vârfurile unor bocanci şi raza unei lanterne trecu peste 
groapă. 

Trecură cinci secunde foarte lungi. 

Lanterna se stinse. Cizmele dispărură, urmate de o 
bufnitură dublă, când Rivera sări de pe buştean. Treptat, 
sunetul paşilor se stinse. 

Sam numără până la o sută, apoi îşi ridică încet capul 
până când putu să vadă prin despărţitură. Căpătând contur 
în lumina lanternelor, Rivera şi însoţitorul său erau din nou 
la lizieră, îndreptându-se spre sud, înspre bancul de nisip. 
Sam îi mai urmări preţ de un minut, după care îşi întoarse 
capul, ducându-şi gura cât mai aproape de urechea lui 
Remi: 

— Se îndepărtează. Rămânem ascunşi în caz că se întorc. 

Rămaseră nemişcaţi douăzeci de minute, înghesuiți cât 


168 


mai strâns în groapă, până când, în cele din urmă, în 
depărtare, auziră motoarele bărcilor Rinker. 

— Incă puţin, şopti Sam. Mai aşteptară cinci minute, apoi 
Sam ieşi de sub buştean. Mă duc să arunc o privire 
împrejur. 

Se ridică din groapă şi dispăru. Reveni peste zece 
minute. 

— Au plecat. 

O ajută pe Remi să iasă din ascunzătoare. Aceasta expiră 
cu putere. 

— Sper că, într-adevăr, clopotul să merite toate astea. 

— Peste câteva ore vom fi acasă, în siguranţă. 


Ed Mitchell era un om de cuvânt, poate chiar mai mult de 
atât. Pe când soarele se ivea la est printre copaci, auziră 
sunetul rotorului unui elicopter. Ca să nu-şi asume nici un 
risc, Sam şi Remi se ghemuiră înapoi în groapă, aruncând 
din când în când câte o privire afară, pe măsură ce 
zgomotul rotoarelor devenea mai puternic. Văzură venind 
de la vest un elicopter Bell, vopsit în galben şi în alb, 
trecând peste plajă şi îndepărtându-se de țărm, urmărind 
cursul râului. Când elicopterul ajunse la bancul de nisip, uşa 
pilotului se deschise. Peste doar o clipă, fumul albastru era 
vânturat de-a lungul malului. 

Sam şi Remi ieşiră din groapă şi se ridicară. 

— Eşti gata să mergem acasă? întrebă Sam. 

Remi scutură din cap, iar el chicoti. 

— Aşa e. Scuze. Mai întâi un duş fierbinte şi micul dejun. 


Peste o oră, având lada prinsă pe puntea elicopterului, 
aterizară pe aerodromul Ras Kutani. In timp ce Mitchell se 
îndepărta pentru a aduce vehiculul cu care aveau să se 
întoarcă la Dar es Salaam, Sam şi Remi o sunară în sfârşit 
pe Selma de pe telefonul prin satelit. 

— Unde aţi fost? se auzi glasul cercetătorului-şef prin 
speaker. Am stat lipită de telefon. 

— Prin asta vrei să spui că ţi-ai făcut griji pentru noi? 
întrebă Remi. 

— Da, asta vreau să spun. Acum aştept nişte explicaţii. 

Sam îi povesti pe scurt ce se întâmplase în ultimele zile, 
terminând prin a-i spune cum recuperaseră clopotul. Selma 
oftă. 

— Aş vrea să pot spune că n-a fost o pierdere de timp. 

— Ce vrei să zici? întrebă Sam. 

— leri am primit primul transport de la muzeul lui Morton. 
Printre tot felul de lucruri, am găsit ceea ce pare a fi un 
jurnal - mai precis, jurnalul lui Blaylock. 

— Asta e o veste bună, zise Remi, dar apoi adăugă 
precaută: Nu-i aşa? 

— Ar putea să fie, răspunse Selma, dacă n-aş fi destul de 
sigură că Winston Lloyd Blaylock, Bivolul din Bagamoyo, a 
fost un nebun cu acte în regulă. 


Capitolul 22 


Goldfish Point, La Jolla, California 


Epuizaţi şi dornici să ajungă cât mai repede acasă, Sam 
şi Remi îşi petrecură majoritatea timpului de zbor dormind 
şi mâncând, încercând să nu se gândească la verdictul 
Selmei în ceea ce-l privea pe Winston Blaylock. Cercetătorul 
lor şef nu avea o predispoziţie pentru hiperbole, aşa că luau 
în serios bănuiala ei, care, dacă se dovedea adevărată, 
ducea în derizoriu eforturile lor de a recupera clopotul de pe 
Shenandoah. Bineînţeles, deşi clopotul avea, fără îndoială, o 
valoare istorică, gravura criptică de pe suprafaţa interioară 
şi obsesia lui Blaylock pentru corabie (fie că era vorba 
despre Ophelia, Shenandoah sau El Majidi) le sugerase un 
mister mai profund - unul care, din câte se părea, îi 
determinase pe Itzli Rivera şi cel mai probabil, pe cineva din 
guvernul mexican să ucidă nouă turişti. 


După cum promiseseră, Pete Jeffcoat şi Wendy Corden îi 
întâmpinară în zona de aşteptare a bagajelor. Pete le luă 

bagajul de mână. 

— Păreţi obosiţi. 

— Ar fi trebuit să ne vezi acum optsprezece ore şi la o 
distanţă de vreo douăzeci şi patru de fusuri orare, răspunse 
Sam. 

— Ce-ai păţit? întrebă Wendy, arătând înspre pometele 
umflat al lui Sam şi înspre degetul pansat. Dacă acesta din 
urmă era acum bandajat cu faşă medicală, tăietura de pe 
pomete avea o crustă de Super Glue - un remediu despre 
care Ed Mitchell îl considerase mai bun decât copcile. 

— Am ars un vas de mâncare şi Remi s-a înfuriat, zise 
Sam. 

Drept urmare, se alese cu o lovitură uşoară peste braţ de 
la soţia lui. 

— A făcut ceea ce fac toţi băieţii, asta s-a întâmplat, îi 
spuse Remi lui Wendy. 

— Ne bucurăm că sunteţi acasă, zise Pete. Selma şi-a 
smuls părul din cap. Să nu-i spuneţi că v-am zis asta. 

Banda rulantă pentru bagaje începu să se învârtă şi Pete 
se duse să le recupereze bagajele. 

— Ce se aude cu clopotul? o întrebă Sam pe Wendy. 

— E pe drum. Cred că tocmai traversează Atlanticul. Cu 
puţin noroc, o să ajungă la noi poimâine. 

— Poţi să ne dai vreun indiciu de ce Selma pare convinsă 
că Blaylock e dus cu pluta? 

Wendy scutură din cap. 

— Stă trează de aproape trei zile încercând să pună totul 
cap la cap. O s-o las pe ea să vă explice. 


Casa lui Sam şi a lui Remi, care era totodată baza lor de 
operaţiuni, era o vilă în stil spaniol, cu patru etaje şi o 
suprafaţă de o mie o sută de metri pătraţi, având interiorul 
cu plan deschis, cu tavanul arcuit, susţinut de grinzi de 
arțar şi cu suficient de multe ferestre şi luminatoare încât să 
aibă nevoie de găleți întregi de soluţie pentru curăţat 
geamurile. 

La ultimul etaj se afla apartamentul principal în care 
locuiau Sam şi Remi, iar sub acesta, patru apartamente 

pentru oaspeţi, o cameră de zi, o sufragerie şi o bucătărie 
mare care servea totodată ca spaţiu multifuncțional, având 
podeaua suspendată deasupra povârnişului. Al doilea etaj 
găzduia o sală de gimnastică, având atât echipament de 
aerobic, cât şi aparate pentru fitness, o saună, o piscină 
interioară Hydro Worx, un perete pentru alpinism şi o podea 
cu o suprafaţă de o sută de metri pătraţi pentru exerciţiile 
de scrimă ale lui Remi şi antrenamentul de judo al lui Sam. 

La parter se aflau o zonă de birouri pentru Sam şi Remi, 
cu o suprafaţă de două sute de metri pătraţi şi un spaţiu de 
lucru adiacent pentru Selma, unde se găseau trei 
computere Mac Pro cu monitoare de 30 de inchi şi două 
televizoare LCD montate pe perete, cu diagonala de 81 de 
centimetri. Pe peretele de est se afla mândria Selmei, un 
acvariu cu apă sărată de două mii de litri şi cu o lungime de 
patru metri, plin cu o mulţime de peşti multicolori ale căror 
denumiri ştiinţifice le ştia pe de rost. 

Nu mai puţină pasiune dovedea Selma când venea vorba 
despre cealaltă mare iubire, ceaiul; un întreg dulap din 
camera de lucru conţinea stocul ei, printre care se găsea şi 
un hibrid rar de Phoobsering-Osmanthus Darjeeling despre 
care Sam şi Remi aveau bănuiala că era sursa energiei 
inepuizabile a Selmei. 

Infăţişarea Selmei era de un eclectism extrem: avea o 
coafură tip bob în stilul anilor 1960, ochelari cu ramă din 
corn, prinşi cu un lanţ atârnat în jurul gâtului şi o uniformă 
constituită din pantaloni kaki şi un tricou multicolor. 

In ceea ce-i privea pe Sam şi pe Remi, Selma putea să fie 
oricât de ciudată şi-ar fi dorit. Nu era nimeni care să se 
priceapă mai bine la logistică, cercetare şi la găsirea de 
resurse. 

Când Sam şi Remi intrară în camera de lucru, Selma era 
aplecată deasupra acvariului şi scria ceva într-un carnet. Se 
întoarse, îi văzu, ridică un deget, apoi termină de scris şi 
puse carnetul deoparte. 

— Peştele meu Cmtropyge loricula pare bolnav, zise ea, 
apoi traduse: peştele-înger flamboaiant. 

— E unul dintre preferaţii mei, zise Remi. 

Selma încuviinţă din cap cu solemnitate. 

— Aşadar, bine aţi venit acasă, domnule şi doamnă 
Fargo. 

Sam şi Remi renunţaseră cu mult timp în urmă să încerce 
s-o convingă pe Selma să le spună pe numele mici. 

— E bine să fii acasă, răspunse Sam. 

Selma se duse înspre pupitrul lung, cu blat din lemn de 
arțar, aflat în centrul camerei şi se aşeză. Sam şi Remi luară 
loc pe taburetele de pe partea cealaltă. Bastonul greoi al lui 
Blaylock era întins pe masă. 

— Arătaţi bine, zise Selma. 

— Pete şi Wendy au fost de altă părere. 

— Comparam starea voastră actuală cu felul în care mi- 
am imaginat eu că sunteţi în decursul ultimelor zile. Totul e 
relativ. 

— Asta-i drept, zise Remi. Selma, tragi de timp? 

Selma îşi ţuguie buzele. 

— Nu prea îmi place să vă dau informaţii incomplete. 

— Ceea ce tu numeşti informaţii incomplete noi numim 
mister şi ne dăm în vânt după un mister adevărat, răspunse 
Sam. 

— Atunci o să vă daţi în vânt după ceea ce urmează să 
vă spun. Mai întâi contextul. Cu ajutorul lui Pete şi al lui 
Wendy, am disecat, am indexat şi am creat note la biografia 
lui Blaylock scrisă de Morton. Am încărcat-o pe server în 
format PDF, dacă vreţi să o citiţi mai târziu, dar iată 
varianta pe scurt. Selma deschise un dosar şi începu să 
citească: Blaylock a ajuns în Bagamoyo în martie 1872, 
neavând la el decât hainele cu care era îmbrăcat, câteva 
bucăţi de argint, o carabină Henry, calibrul 44, un cuţit de 
vânătoare îndesat în cizmă, suficient de mare „cât să taie 
un baobab” cu el şi o sabie scurtă prinsă la şold. 

— E clar că Morton a avut o licărire creativă, zise Remi, 
apoi se întoarse spre Sam: Mai ţii minte povestea pe care 
am citit-o despre uciderea turistei din Marea Britanie? 

— Sylvie Radford, încheie Sam. 

— Mai ţii minte ce a găsit pe când făcea scufundări? 

Sam zâmbi. 

— O sabie. Sunt mici şansele, dar poate că acea 
descoperire i-a aparţinut odată lui Blaylock. Selma, poţi...? 

Cercetătorul-şef îşi nota deja ceva. 

— O să văd ce găsesc. 

— E uşor să confunzi o sabie scurtă cu un cuţit lung de 
vânătoare. Poate că Morton a greşit. lartă-mă, Selma, 
continuă. 

— İn mod evident, Blaylock îi îngrozea pe localnici. Nu 
doar că era cu treizeci de centimetri mai înalt şi mai lat în 
umeri decât toţi ceilalţi, dar nici nu era un tip prea 
zâmbăreţ. In prima noapte în care a ajuns în Bagamoyo, 
vreo şase vlăjgani s-au decis să-l despartă pe Blaylock de 
banii lui. Doi dintre ei au murit, iar ceilalţi au avut nevoie de 
îngrijiri medicale. 

— l-a împuşcat, zise Sam. 

— Nu, n-a folosit nici carabina, nici cuțitul şi nici sabia. S- 
a luptat cu mâinile goale. După episodul ăsta, nimeni nu s-a 
mai luat de el. 

— Cred că asta şi voia să demonstreze, răspunse Sam. 
Nimeni nu te uită prea uşor dacă dobori şase oameni 
neînarmat. 

— Aşa e. În decurs de o săptămână, devenise deja 
bodyguard pentru un bogătan irlandez aflat într-un safari; la 
distanţă de o lună, îşi pusese pe picioare propria afacere ca 
ghid. Şi deşi se descurca de minune în lupta corp la corp, 
era şi mai bun cu carabina. Pe când ceilalţi ghizi şi vânători 
europeni foloseau puşti de vânătoare de calibru mare, 
Blaylock putea să doboare un bivol de Cappe; cu un singur 
foc de carabină. Cam la două luni după sosire, s-a 
îmbolnăvit de malarie şi a zăcut la pat şase săptămâni, 
aproape muribund, timp în care cele două amante - femei 
masai care munceau în Bagamoyo - l-au îngrijit până s-a 
însănătoşit. Deşi Morton nu zice asta în mod explicit 
niciunde, după ce a ajuns în proximitatea morţii, Blaylock a 
rămas puţin... diliu. După boală, Blaylock dispărea luni la 
rând în ceea ce numea „expediţii vizionare”. A locuit în 
mijlocul populaţiei masai, şi-a luat concubine, s-a pregătit 
alături de şamani, a locuit de unul singur în pustietate, a 

căutat minele regelui Solomon”? şi Timbuktu?*, a dezgropat 
fosile în defileul Olduvai”, a pornit pe urmele lui Manşa 
Musa”, încercând să-i găsească sceptrul de aur... Există 
chiar şi o anecdotă care pretinde că Blaylock este cel care l- 
a găsit primul pe David Livingstone. Conform celor relatate 
de Morton, Blaylock a trimis un mesager în Bagamoyo 
pentru a-l anunţa pe Henry Morton Stanley; la scurt timp 
după aceea, cei doi au avut faimosul moment cu „Dr. 
Livingstone, presupun???” de lângă lacul Tanganyika. 

— Deci, dacă ar fi să-l credem pe Morton, zise Remi, 
Winston Lloyd Blaylock a fost un fel de Indiana Jones al 
secolului al 19-lea. 

Sam zâmbi. 

— Vânător, explorator, erou, mistic, Casanova şi salvator 
indestructibil, toate într-un singur om. Dar toate astea 
provin din biografia lui Morton, nu? 

— Aşa e. 

— Apropo, presupunem că Morton a fost botezat după 
celebrul Morton - Henry Morton Stanley? 

— Exact. De fapt, conform arborelui genealogic de la 
sfârşitul cărţii, toţi descendenţii direcţi ai lui Blaylock au fost 
botezați, într-un fel sau altul, după Africa - locuri, 
evenimente istorice, personaje spectaculoase... 

— Dacă tot ceea ce ne-ai povestit provine din biografie, 
cum stă treaba cu jurnalul despre care pomeneai? întrebă 
Sam. 

— Am folosit termenul de „jurna!” în lipsa altuia mai bun. 
De fapt, e un adevărat potpuriu: jurnal, carnet de schiţe... 

— Putem să ne uităm peste el? 

— Dacă vreţi. E în seif. In afara spaţiului de lucru, Selma 


27 Referire la romanul victorian care povesteşte despre o 
expediţie într-o regiune neexplorată a Africii (n.tr.) 

28 Oraş în sudul statului Mali (n.tr.) 

29 Canion care se întinde de-a lungul estului Africii (n.tr.) 

30 Al zecelea împărat al Imperiului Mali (n.tr.) 

31 jurnalistul Henry Stanley, trimis să investigheze dacă 
Livingstone murise cu adevărat, l-a întâmpinat pe acesta cu 
celebra întrebare (n.tr.) 

avea o zonă de arhivare cu temperatură şi umiditate 
controlate. E într-o stare destul de proastă - mâncat de 
insecte, murdar, cu pagini distruse de apă care s-au lipit 
între ele. Pete şi Wendy se ocupă de restaurare. 
Fotografiem şi trecem în format digital paginile la care 
acest lucru este posibil, înainte de a ne ocupa de porțiunile 
distruse. Ar mai fi ceva: se pare că Blaylock a folosit 
carnetul şi ca jurnal de bord. 

— Poftim? zise Remi. 

— Deşi nu aminteşte niciodată despre Shenandoah sau 
despre £/ Majidi, multe dintre intrări indică în mod clar că se 
afla pe mare, pentru perioade destul de lungi. In schimb, 
Blaylock aminteşte destul de des de Ophelia. 

— In ce context? 

— Era soţia lui. 


— Cred că astfel s-ar explica obsesia lui, zise Sam. Nu 
doar că a rebotezat corabia Shenandoah în mintea lui, dar a 
gravat numele Opheliei pe clopot. 

— Ophelia e, în mod evident, un nume nonafrican, zise 
Remi. Trebuie să fi fost numele soţiei lui din State. 

Selma încuviinţă din cap. 

— Nu e pomenită niciunde în biografie. Şi nu vorbeşte 
detaliat despre ea în jurnal - sunt doar mici menţiuni risipite 
peste tot. Nu ştiu dacă îi ducea pur şi simplu dorul sau dacă 
era vorba despre ceva mai mult, dar gândul i-a fost 
întotdeauna la ea. 

— Apar date în jurnal? întrebă Sam. Ceva care să poată fi 
comparat cu biografia lui Morton? 

— In ambele cărţi apar doar luni şi ani; în jurnal, sunt 
puţine şi la intervale destul de mari. Încercăm să 
identificăm nişte potriviri, dar rezultă multe discrepanțe. De 
exemplu, la un moment dat, conform biografiei, explora 
prin Congo, în timp ce jurnalul îl plasează pe mare. Până 
acum, procesul e destul de lent. 

— Ceva nu se leagă, zise Sam. 

— Doar ceva? replică Remi. Lista mea e un pic mai lungă. 

— Şi a mea. Dar mă refeream la partea cu jurnalul de 

bord: dacă presupunem că Blaylock naviga pe corabia 
Shenandoah - vreau să spun, E/ Majidi - atunci apare o 
contradicţie. Conform tuturor relatărilor, după ce sultanul 
Zanzibarului a cumpărat corabia Shenandoah, în 1866, 
aproape că a abandonat-o până când a fost distrusă în 1872 
sau în 1879. Cred că cineva i-ar fi observat dispariţia. 

— Ai dreptate, zise Selma, notându-şi ceva. Şi încă o 
curiozitate: sultanul Majid a murit în octombrie 1870 şi a 
fost urmat la tron de fratele şi rivalul său, Sayyid Barghash 
bin Said. Acesta a devenit, implicit, proprietarul corabiei £/ 
Majidi. Pentru unii istorici e ciudat faptul că nu i-a schimbat 
numele, şi mai mult, că a păstrat-o. 

Sam interveni: 

— Putem să  alcătuim o cronologie a  corabiei 
Shenandoah/El  Majidi? Ar fi mai uşor să vizualizăm 
evenimentele. 

Selma ridică telefonul şi sună în camera arhivei: 

— Wendy, poţi să alcătuieşti rapid o cronologie pentru 
corabia Shenandoah/El Majidi? Mersi. 

— Trebuie, de asemenea, să aflăm mai multe despre 
viaţa lui Blaylock de dinainte de venirea în Africa, zise Remi. 

— Mă ocup şi de asta, spuse Selma. Am luat legătura cu 
o veche prietenă care ne-ar putea ajuta. 

Wendy ieşi din camera arhivei, ridică degetul, cerându-le 
să mai aştepte o secundă, apoi se aşeză la unul dintre 
computere. Tastă timp de cinci minute, apoi zise: 

— O aveţi pe monitor. 

Selma folosi telecomanda pentru a găsi noul grafic: 

* Martie 1866: corabia Shenandoah e vândută sultanului 
Zanzibarului. 

* Noiembrie 1866: Shenandoah ajunge în Zanzibar şi e 
redenumită E/ Majidi. 

* Noiembrie 1866-octombrie 1870: corabia E/ Majidi 
rămâne în majoritatea timpului ancorată, plecând doar 
ocazional în călătorii comerciale. A 

* Octombrie 1870: moare primul sultan. Incepe domnia 
fratelui său. 

* Octombrie 1870-aprilie 1872: se presupune că în tot 

acest timp corabia rămâne ancorată. 

* Aprilie 1872: un uragan provoacă stricăciuni corabiei. E 
trimisă la Bombay pentru reparaţii. 

* lulie 1872: o relatare atestă scufundarea corabiei în 
drum spre Zanzibar. 

* lulie 1872-noiembrie 1879: o perioadă incertă de şase 
ani. Nu există date despre starea corabiei. 

* Noiembrie 1879: o relatare atestă scufundarea corabiei 
lângă insula Socotra, în drum spre Bombay. 

— Par să existe două relatări credibile despre 
scufundarea corabiei, dar care se contrazic reciproc şi o 
perioadă de peste şase ani în care nu există nici o 
însemnare despre El Majidi, observă Sam. 

— Selma, care e prima dată care apare în jurnalul lui 
Blaylock? 

— Din câte ne putem da seama, august 1872, cam la 
cinci luni după ce a ajuns în Africa. Raportat la cronologia 
noastră, la o lună după ce £E/ Majidi s-ar fi scufundat pentru 
prima dată şi chiar la începutul anilor incerţi. 

— Şase ani, cugetă Remi cu glas tare. Unde a fost în tot 
acest timp? 


Ciudad de Mexico, Mexic 


La două mii patru sute de kilometri spre sud, Itzli Rivera 
stătea de o oră în anticamera preşedintelui Garza, 
aşteptând să fie chemat. 

Secretara lui Garza, o fată abia trecută de douăzeci de 
ani, cu ochi ca de căprioară, păr negru strălucitor şi cu o 
siluetă ca de clepsidră, stătea la biroul ei şi tasta, cu 
degetele  arătătoare  rătăcind pe deasupra tastaturii, 
apăsând din când în când câte o tastă. Expresia de pe 
chipul ei trăda uimire. „Ca şi cum ar încerca să rezolve un 
joc sudoku dintre cele mai complicate”, gândi Rivera. În 
mod clar, nu calităţile administrative ale femeii fuseseră 
prioritare în momentul angajării. 

Incercând să-şi mai omoare timpul, Rivera se întreba 
dacă Garza îi ordonase femeii să-şi ia un nume tradiţional. 

Şi dacă da, care ar putea fi? Parcă la fix, glasul preşedintelui 
Garza se auzi prin interfonul de pe biroul femeii, 
răspunzând întrebării lui Rivera: 

— Chalchiuiti, trimite-l pe domnul Rivera la mine. 

— Da, domnule. 

li zâmbi lui Rivera şi îi făcu semn înspre uşă, ridicând o 
unghie imposibil de lungă. 

— Puteţi... 

— L-am auzit, mulţumesc. 

Rivera păşi de-a lungul covorului, deschise uşa dublă şi o 
închise în urma sa. Păşi apăsat înspre biroul lui Garza şi se 
opri aproape în poziţie de drepţi. 

— la loc, ordonă Garza. 

Rivera se conformă. 

— Tocmai îţi citeam raportul, zise Garza. Ai ceva de 
adăugat? 

— Nu, domnule. 

— Lasă-mă să rezum, dacă nu te deranjează... 

— Vă rog, domnule. 

— Era o adresare retorică, Itzli. Tu şi oamenii tăi, după ce 
aţi fost păcăliţi zile în şir de vânătorii ăştia de comori... de 
aceşti Fargo... aţi reuşit în cele din urmă să puneţi mâna pe 
clopot şi să-l duceţi pe insula lui Okafor, dar vi l-au furat 
chiar de sub nas. 

Rivera încuviinţă din cap. 

— Şi n-au furat doar clopotul, ci şi elicopterul de patru 
milioane de dolari al lui Okafor. 

— Am pierdut şi un om. Nochtli a căzut din elicopter şi şi- 
a rupt gâtul. 

Preşedintele Garza scutură din mână, semn că nu-l 
interesa. 

— Ai fost destul de vag în relatarea despre modul în care 
soţii Fargo au reuşit să urce la bordul elicopterului. Vrei să 
dezvolţi puţin? Unde erai tu pe când se întâmpla asta? 

Rivera îşi trecu limba prin gură şi se mişcă neliniştit în 
scaun. 

— Eram... inconştient. 

— Poftim? 

— Bărbatul, Sam Fargo, m-a atacat la bordul iahtului lui 
Okafor. M-a luat prin surprindere. E clar că are pregătire în 
artele marţiale. 

— E clar. Garza se roti cu scaunul şi privi pe fereastră. 
Bătu darabana cu degetele pe suprafaţa biroului timp de un 
minut, apoi zise: Trebuie să presupunem că n-o să renunţe. 
Dacă sunt pe cât de deştepţi par, ştim că vor vizita cel puţin 
una dintre zonele în care noi am căutat deja. 

— Sunt de acord. 

— la legătura cu informatorii tăi - ofiţeri de la Imigrări, 
angajaţi ai aeroporturilor, oricine ne-ar putea anunţa când 
apar soţii Fargo. 

— Da, domnule. O să încep cu Antananarivo”. Altceva? 

Garza îşi privi insistent subordonatul. 

— Vrei să mă întrebi dacă vor fi repercusiuni, ţinând cont 
de eşecul tău? 

— Da, domnule. 

Garza chicoti amuzat 

— La ce te aştepţi, Itzli? Poate ceva ca în filme? Să scot 
un revolver cu mânerul perlat şi să te împuşc? Sau poate să 
se deschidă o trapă sub picioarele tale? 

Rivera îşi îngădui să zâmbească. 

Expresia de pe chipul lui Garza deveni rece. 

— Deocamdată, eşti cel mai bun om pentru treaba asta. 
De fapt, cel mai bun pe care îl am. Vreau să-mi demonstrezi 
că nu mi-am pus degeaba încrederea în tine. În mod ideal, 
asta ar presupune ca Sam şi Remi Fargo să sfârşească 
morţi. 

— Da, domnule preşedinte, vă mulţumesc. 

— Ar mai fi ceva înainte să pleci: vreau să fac pregătirile 
pentru înmormântare. 

— Pentru Nochtli, zise Rivera. Da, domnule, eu... 

— Nu, nu, pentru celălalt - Yaotl. Se pare că el şi soţia lui 
au murit într-un accident de maşină în dimineaţa asta. 

Rivera simţi cum i se ridică părul pe spinare. 

— Cum? 


32 Capitala Madagascarului şi totodată, cel mai mare oraş de 
aici (n.tr.) 

— E trist, nu-i aşa? A pierdut controlul maşinii şi a căzut 
într-o prăpastie. Amândoi au murit pe loc. 

— Avea un copil de cinci ani. 

Garza îşi ţuguie buzele ca şi cum ar fi cântărit problema. 

— A, da, fata. Ea a scăpat. Era la şcoală. Cred că va 
trebui să-i găsim un nou cămin. Te ocupi tot tu de asta? 

— Da, domnule preşedinte. 


Capitolul 23 


Biblioteca Congresului, Washington, D.C. 


Prima pistă în legătură cu viaţa lui Winston Blaylock de 
dinainte de venirea în Africa o obţinură de la o veche 
prietenă de-a Selmei, Julianne Severson, care îi luase locul 
la Departamentul pentru Colecţii Speciale al Bibliotecii 
Congresului, după plecarea Selmei. 

Severson se întâlni cu Sam şi cu Remi la intrarea pentru 
cercetători a clădirii Jefferson, de pe Second Street. 
Celelalte două clădiri care alcătuiau complexul bibliotecii, 
clădirea Adams şi clădirea Madison, se aflau la o stradă 
distanţă spre est şi respectiv, spre sud. 

După ce dădură mâna, Severson spuse: 

— E o plăcere să vă avem aici, domnule şi doamnă 
Fargo... 

— Sam şi Remi, zise Remi. 

— Prea bine. Eu sunt Julianne. Mă număr de mult timp 
printre fanii voştri. Nu ştiu dacă sunteţi conştienţi de asta, 
dar aventurile voastre au suscitat mult interesul pentru 
istorie, în special în rândul copiilor. 

— Îţi mulţumim, Julianne, răspunse Sam. 

Le întinse două legitimaţii laminate, prinse de câte un 
şnur. 

— Sunt cartele pentru identificarea cititorilor, le explică 
ea zâmbind şi ridicând din umeri. Face parte din PSC, 

Programul pentru Securitatea Colecţiilor. După 
evenimentele din 11 septembrie, protocolul e mult mai 
strict. 

— Inţelegem. , 

— Dacă vreţi să mă urmati... Incepură să facă vreo câţiva 
paşi. Vă voi ajuta chiar eu cât timp sunteţi aici... 

— E foarte drăguţ din partea ta, zise Remi, dar n-am vrea 
să-ţi pierzi timpul. 

— Nici vorbă. Biblioteca funcţionează fără probleme pe 
cont propriu; dacă apare ceva, se va ocupa asistentul meu. 

Severson coti şi începu să urce pe nişte scări de 
marmură, iar Sam şi Remi o urmară. 

— Cât de multe ştiţi despre bibliotecă? 

— Am fost în vizită de mai multe ori, dar, dacă îţi vine să 
crezi, niciodată pentru cercetare, răspunse Remi. 

Turul în sine era o experienţă nemaipomenită, după cum 
Sam şi Remi ştiau prea bine. Fiind cea mai veche instituţie 
federală din ţară, Biblioteca Congresului fusese fondată în 
1800 şi avusese ca prim sediu clădirea Capitoliului, până în 
1814, când trupele britanice incendiaseră clădirea şi 
distruseseră colecţia centrală a bibliotecii, alcătuită din trei 
mii de volume. Un an mai târziu, Congresul votase 
reînfiinţarea bibliotecii şi cumpărase colecţia personală a lui 
Thomas Jefferson, cuprinzând aproximativ şase mii de cărţi. 

Colecţia bibliotecii crescuse de atunci semnificativ: 
treizeci şi trei de milioane de cărţi şi de tipărituri, trei 
milioane de înregistrări, douăsprezece milioane cinci sute 
de fotografii, cinci milioane trei sute de hărţi, şase milioane 
de partituri şi şaizeci şi trei de milioane de manuscrise - 
reprezentând în total aproape cinci sute de limbi - 
aproximativ o sută patruzeci şi cinci de milioane de 
documente, ocupând rafturi care se întindeau pe o lungime 
de o mie două sute de kilometri. 

— Aproape că pare mai degrabă o catedrală decât o 
bibliotecă, zise Remi. Arhitectura e... 

— Copleşitoare? completă Severson. 

— Exact. Podelele şi coloanele de marmură, arcadele, 
tavanele arcuite, operele de artă. 

Severson zâmbi. 

— Dacă nu mă înşel, Selma a zis odată că locul ăsta e „în 
parte catedrală, în parte muzeu, în parte galerie, cu 
puţintică bibliotecă aruncată printre ele pentru a păstra 
proporţiile”. Bănuiesc că grandoarea era prioritară în 
mintea colectivă a Congresului din 1815. După ce britanicii 
au prădat totul, îmi imaginez că mentalitatea din timpul 
reconstrucției a fost ceva de genul „le arătăm noi lor”. 

— Mai mare, mai bună, mai ostentativă. O arhitectură 
care să le scoată ochii, dacă vrei să spunem aşa, zise Remi. 

Severson râse. 

— Mergem în sala principală de lectură? întrebă Sam. 

— Nu, mergem la etajul al doilea - Secţia de Cărţi Rare şi 
Colecţii Speciale. Sala principală de lectură găzduieşte un 
tur pentru copiii de la şcolile primare din zonă. Va fi puţină 
nebunie pe aici azi. 

Ajunseră în faţa uşii cu numărul 239 şi intrară. 

— Dacă vreţi să vă aşezaţi la masa de lucru, caut eu pe 
computer. De-a lungul anilor, catalogul nostru a devenit mai 
uşor de utilizat şi cred că ar fi mai simplu dacă fac eu 
căutarea. Bun, Selma mi-a trimis prin e-mail o parte dintre 
documente şi mi-a descris în linii mari contextul: Winston 
Lloyd Blaylock, soţia lui se numea Ophelia, se presupune că 
a fost în Statele Unite până în martie 1872. Altceva? 

— Avem o descriere fizică aproximativă, zise Remi. 

— Orice ne poate fi de folos. 

— Avea un metru şi nouăzeci şi trei de centimetri şi 
cântărea în jur de o sută cincisprezece kilograme. 

— De asemenea, deţinea o carabină Henry, calibrul 44. 
Din câte am înţeles, nu erau foarte comune. 

— Cu siguranţă nu la fel de comune precum carabinele 
Winchester, Remington sau Springfield. Carabinele Henry n- 
au făcut parte din armamentul standard din timpul 
Războiului Civil, dar mulţi dintre soldaţii unionişti şi-au 
cumpărat câte una din banii lor. Totuşi, guvernul le-a 
introdus în dotarea cercetaşilor, a trupelor de hărţuire şi a 
unităţilor de Forțe Speciale. Soldaţii confederați urau 
carabina Henry. Avea un încărcător cu şaisprezece gloanţe, 

iar un soldat bine pregătit putea să tragă douăzeci şi opt de 
focuri pe minut. Pe vremea aceea, era arma cea mai 
apropiată de ceea ce este o mitralieră în zilele noastre. Nu 
ştiţi dacă Blaylock era priceput în mânuirea ei? 

— Conform surselor noastre, era un ţintaş desăvârşit. 

Severson încuviinţă din cap. Incepu să tasteze şi timp de 
cinci minute, în încăpere se instală tăcerea, întreruptă doar 
de sunetul tastelor şi de câte un murmur - „Fascinant” sau 
„Interesant” - venit din partea lui Severson. In cele din 
urmă, îşi ridică privirea. 

— Am găsit o înregistrare, o microfişă din Arhivele 
Naţionale. E vorba despre două surse: Registrul Reunit al 
Forţelor Armate şi publicaţiile M594 şi M861 care conţin 
„Serviciul Unităţilor Militare din cadrul Organizaţiilor de 
Voluntari ai Uniunii” atât pentru trupele unioniste, cât şi 
pentru cele confederate. 

— Apare vreo intrare cu numele lui Blaylock? 

— Sunt chiar cincizeci şi nouă. Din moment ce Blaylock 
avea o carabină Henry, să începem cu lista soldaţilor 
unionişti. Severson începu să tasteze din nou. Problema e 
că multe dintre intrările din listă conţin doar prenumele, 
inițiala numelui mijlociu şi numele de familie. Am găsit mai 
mulţi W. Blaylock şi doi W.L. Blaylock. Primul are şi un 
document ataşat, o fişă medicală. Blaylock pe care-l căutaţi 
voi avea vreo rană? 

— Din câte ştim noi, nu. 

Zâmbind, Severson bătu cu vârful degetului în monitor, în 
mod evident încântată de ceea ce găsise. 

— Piciorul drept i-a fost amputat la spitalul de campanie 
în timpul bătăliei de la Antietam. Cred că putem să-l 
eliminăm de pe listă, nu? Imi pare rău, am fost cam 
morbidă, nu-i aşa? 

— Nu-i nimic, zise Sam. Tu şi Selma aveţi în comun 
aceeaşi dragoste pentru cercetare. Ne-am obişnuit. 

— Bun, iată şi cealaltă intrare. Ei bine, aici e ceva 
interesant. Acest Blaylock a fost detaşat din Armata 
Unionistă în septembrie 1863, dar nu este menţionat nici un 
motiv. N-a fost nici transferat, nici rănit. Doar detaşat. 

— Ce înseamnă asta? întrebă Remi. 
— Nu sunt sigură. Să vedem dacă găsesc ceva mai mult 
decât cele câteva menţiuni. 


După încă cincisprezece minute, Severson îşi ridică 
privirea de la computer. 

— L-am găsit! E întregul lui dosar militar. S-ar putea să 
fie omul vostru: William Lynd Blaylock. 

— E destul de aproape, zise Sam. Suspect de aproape. 

— Chiar şi descrierea fizică pare să se potrivească: un 
metru şi nouăzeci şi trei de centimetri şi o greutate de 
nouăzeci şi cinci de kilograme. 

— N-ar fi atât de greu să pui pe tine cincisprezece, 
douăzeci de kilograme după ce părăseşti armata, sublinie 
Remi. 

Severson se încruntă. 

— Lipsesc anumite părţi din dosar. Există detalii despre 
antrenamentul lui şi despre misiunile unităţii din care a 
făcut parte, despre promovări, despre campaniile la care a 
participat, evaluări... Dar, după 1862, toate misiunile lui 
sunt înregistrate ca „servicii suplimentare”. 

— Sună a la James Bond, zise Remi. 

— Nu eşti foarte departe, răspunse Severson. Când vine 
vorba despre registrele din Războiul Civil, termenul de 
„servicii suplimentare” e, de obicei, asociat cu trupele de 
gherilă - ceea ce noi numim astăzi Forţele Speciale. 

— Precum Loudoun Rangers, Quantrill's Raiders, Kansas 
jayhawkers*5..., zise Sam. 

Severson încuviinţă din cap. 

— Aşa e. Dacă legăm asta de detaşarea misterioasă din 
Armata Unionistă din 1863, cred că avem de-a face cu un 
soldat care a devenit spion. 


După-amiaza se scurse cu Severson care stătea în faţa 
computerului şi tasta, lua notite şi din când în când, le 


33 Unităţi independente de cavalerie, ridicate din rândurile 
localnicilor sau ale comunităţilor religioase, care au purtat lupte 
de gherilă în timpul Războiului Civil (n.tr.) 

spunea şi lui Sam şi lui Remi ce progrese mai făcuse. La ora 
16:00, Severson se opri şi se uită la ceas. 

— Dumnezeule, ce zboară timpul. Aproape că a venit 
vremea să închidem. N-are nici un rost să staţi aici cât timp 
eu caut. N-ar fi mai bine să mergeţi la hotel şi să luaţi cina? 
Vă sun dacă găsesc ceva. Mai bine spus, atunci când găsesc 
ceva. 

— Te rog, Julianne, să mergi şi tu acasă, zise Remi. Sunt 
sigură că ai alte planuri. 

— Nu, colega mea de apartament va hrăni pisica, iar eu o 
să iau cina aici. 

— Nu putem..., zise Sam. 

— Cred că glumiţi. Pentru mine, asta e ca o excursie la 
Disney World. 

— Sună destul de familiar, replică Remi zâmbind. Eşti 
sigură că nu eşti rudă cu Selma? 

— Facem parte dintr-o societate secretă: Frăția 
Bibliotecarilor, răspunse Severson. Gata, plecaţi şi lăsaţi-mă 
să-mi văd de treabă! Ţinem legătura. 


La fel cum făceau de fiecare dată când stăteau sau 
treceau prin Washington, Sam şi Remi rezervaseră 
apartamentul Robert Mills de la hotelul Monaco. La douăzeci 
de minute după ce plecase din faţa Bibliotecii Congresului, 
taxiul lor încetinea în dreptul scărilor hotelului Monaco, 
protejate de o copertină roşie. Portarul le deschise portiera 
chiar în clipa în care maşina opri. Sam şi Remi coborâră. 

Hotelul Monaco, pe vremuri clădirea Oficiului Poştal 
General al SUA, acum inclus pe lista monumentelor istorice, 
se afla în cartierul de secol XIX al Washingtonului, cunoscut 
ca Penn Quarter, aflat foarte aproape de parcul Naţional 
Mall, de Muzeul de Artă Americană Smithsonian, de clădirea 
J. Edgar Hoover, de Monumentul Marinei SUA şi avea 
suficient de multe restaurante de cinci stele în preajmă cât 
să ţină un gurmand prizonier ani la rând. 

— Bine aţi venit, domnule şi doamnă Fargo, zise portarul. 
Se duse în spatele taxiului şi le luă bagajele din portbagaj. 
Am să mă asigur că genţile dumneavoastră vor ajunge 

imediat în cameră. Vă rog să intraţi; dacă nu mă înşel, 
băiatul de serviciu vă aşteaptă deja. 


După alte zece minute se aflau deja în apartament. 
Obosiţi încă după odiseea africană, se odihniră timp de o 
oră, apoi făcură un duş, se îmbrăcară pentru cină şi porniră 
în josul străzii. Găsiră restaurantul hotelului Monaco, Poşte 
Moderne Brasserie, pe Eighth Street, chiar după colţ, la 
capătul unui gang. 

După ce aruncară o privire pe meniu şi pe lista cu vinuri, 
se opriră la o sticlă de Domaine de la Quilla Muscadet din 
2007 - un vin aromat şi aspru din Valea Loarei o salată de 
rucola cu busuioc, mentă şi parmezan şi midii înăbuşite în 
vin alb, şofran, muştar şi usturoi murat. La fel ca şederea la 
hotelul Monaco, meniul ales era un fel de tradiţie pentru cei 
doi. 

Remi luă o înghiţitură de vin. Închise ochii şi oftă de 
plăcere. 

— Sam, trebuie să-ţi mărturisesc ceva. Să nu crezi că nu- 
mi place aventura, dar nici o masă bună şi un pat cald, cu 
aşternuturi curate, nu sunt de lepădat. 

— N-aş putea să te contrazic. 

Lui Remi îi sună iPhone-ul. Se uită la ecran, apoi îl puse 
deoparte. 

— E de la Selma. A mai găsit un simbol aztec în jurnalul 
lui Blaylock. 

Inainte de a porni spre Washington, îi ceruseră Selmei să 
îşi concentreze căutarea pe orice se asemăna cât de cât cu 
hieroglifa Miquiztli:*. Pentru ca Selma să se orienteze mai 
bine, Remi îi descărcase de pe internet o imagine cu 
rezoluţie mare a Calendarului Aztec, Piatra Soarelui, cu o 
greutate de douăzeci şi patru de tone, aflată la Muzeul 
Naţional de Antropologie din Ciudad de Mexico. 

— Deja s-au adunat patru simboluri, zise Remi. 

— Putem să identificăm un tipar? Există adnotări în 
dreptul simbolurilor? 


34 Semnul reprezentând capul morţii din horoscopul aztec 
(n.tr.) 

— Nimic de felul ăsta. Spune că apar izolate. 

— La un moment dat, va trebui să-mi dai câteva 
informaţii de bază despre cultura aztecă. 

— Vedem ce putem face. Nu există prea multe popoare 
antice cu o istorie şi o cultură la fel de complexe. Chiar şi 
după ce le-am studiat timp de un semestru, simţeam că 
abia dacă am trecut de suprafaţă. Fiecare simbol are 
semnificaţii multiple şi fiecare zeu, mai multe identități. 
Lucrurile sunt îngreunate şi de faptul că majoritatea 
relatărilor istorice sunt denaturate în favoarea spaniolilor. 

— Invingătorii scriu istoria, zise Sam. 

— Din păcate, e adevărat. 

Sam luă o înghiţitură de vin. 

— Putem să fim destul de siguri că Rivera şi cel pentru 
care lucrează au aceeaşi obsesie ca Blaylock - chiar şi la o 
distanţă de o sută patruzeci de ani. Dar n-aş putea spune 
despre ce e vorba. Aspectul aztec al chestiunii nu poate fi o 
coincidenţă. Sau suntem oare prea aproape de pădure ca să 
mai vedem copacii? 

— Nu prea cred, Sam. Este singurul element comun între 
Blaylock, corabie, clopot şi Rivera. Intrebarea e cum se 
leagă corabia şi clopotul în toată povestea asta. 

Chelnerul sosi cu salatele. 

— Tot nu ştim cum de a ajuns Rivera să se intereseze de 
corabia Shenandoah, spuse Sam. La naiba, nici măcar nu 
ştim dacă e vorba chiar despre Shenandoah. |n afară de 
Ophelia, care e invenţia lui Blaylock, corabia a mai avut alte 
două nume: Sea King şi El Majidi. Nu trebuie doar să 
stabilim ce s-a întâmplat, ci şi să identificăm momentul. 

— Dacă au dat peste ceva ce avea legătură cu Blaylock - 
un alt jurnal sau nişte scrisori, de exemplu? Chiar mai rău 
de atât, dacă Selma are dreptate şi în urma malariei, 
Blaylock a luat-o razna şi toate mâzgăliturile din jurnal nu 
sunt nimic mai mult decât nişte fantezii? 

— Cu alte cuvinte, zise Sam, s-ar putea să alergăm cu 
toţii după cai verzi pe pereţi. 


După cină, împărţiră o bucată de prăjitură cu budincă de 

căpşune şi rubarbă şi încheiară cu câte o ceaşcă de cafea 
etiopiană decafeinizată. Cu puţin timp înainte de ora 21:00, 
erau înapoi în camera lor. Semnalul luminos pentru mesaje 
al telefonului pâlpâia. 

— Ştiam eu că am uitat ceva, zise Remi. Nu i-am dat lui 
Julianne numerele noastre de mobil. 

Sam formă numărul sistemului de mesagerie vocală al 
hotelului şi activă speakerul. 

— Sam, Remi, sunt Julianne. E cam opt şi jumătate. Merg 
să lucrez acasă, dar revin la bibliotecă mâine-dimineaţă la 
ora şase. Pe voi vă aştept pe la opt. Cred că am găsit ceva. 


Capitolul 24 


Biblioteca Congresului 


Ajunseră la intrarea pentru cercetători la opt fără un sfert 
şi fură întâmpinați de un paznic care le verifică legitimaţiile, 
apoi îi conduse în Sala Colecţiilor Speciale de la etajul doi. 
Intrară şi o găsiră pe Julianne Severson în faţa 
computerului,  odihnindu-se cu capul pe birou. Purta 
aceleaşi haine ca ziua precedentă. 

Când uşa se închise, sări ca arsă şi privi împrejur, îi văzu, 
clipi repede de câteva ori, apoi zâmbi: 

— 'Neaţa! 

— Julianne, te rog să nu-mi zici că nu te-ai mai dus acasă, 
spuse Remi. 

— Era cât pe ce să mă duc. Chiar intenţionam să fac 
asta, dar am urmărit o pistă care mi-a deschis una nouă şi 
tot aşa... Ştiţi şi voi cum e. 

— Ştim, răspunse Sam. Dacă te ajută cu ceva, ţi-am adus 
o cafea neagră Venti Starbucks, covrigi şi cremă de brânză. 

Ridică cutia. Severson căscă larg ochii. 

După ce dădu pe gât jumătate de cafea şi mâncă 
majoritatea covrigilor, Severson îşi şterse buzele, îşi trecu 
degetele prin păr şi se aşeză la masa de lucru alături de 

Sam şi de Remi. 

— E mai bine acum, spuse ea. Mersi. Lângă ea se afla un 
dosar doldora cu foi tipărite şi altele pline cu notițe de 
mână. Inainte să plecaţi, vă voi tipări tot materialul folosit, 
aşa că acum vă zic doar chestiunile cele mai importante. 
Vestea bună e că tot ce am găsit a fost desecretizat acum 
multă vreme şi reprezintă surse cu acces liber. Mi-am 
petrecut toată noaptea făcând legături, accesând arhive 
private, colecţii ale universităților, documente ale 
Departamentului Marinei şi Războiului, registre ale 
Serviciilor Secrete, cărți şi publicaţii de specialitate... Am 
verificat tot ce v-ar putea trece prin minte. 

— Suntem numai ochi şi urechi, spuse Sam. 

— Mai întâi, să vă arăt o fotografie cu acel Blaylock pe 
care l-am găsit eu. Să-mi spuneţi dacă se potriveşte cu cel 
pe care-l ştiţi voi. 

Scoase o fotografie din dosarul aflat în dreptul cotului şi-i 
făcu vânt de-a lungul mesei. Remi deschise pe iPhone o 
versiune scanată a fotografiei lui Blaylock pe care o 
găsiseră în muzeul din Bagamoyo. În versiunea lui 
Severson, apărea un bărbat înalt, cu umerii laţi, aflat la 
sfârşitul adolescenţei sau în primii ani ai tinereţii, îmbrăcat 
într-o uniformă de ofiţer din Armata Unionistă. Sam şi Remi 
comparară fotografiile. 

— EIl e, zise Sam. In a noastră e mai în vârstă, are părul 
grizonant şi e mai îmbătrânit, dar e acelaşi bărbat. 

Severson încuviinţă din cap şi luă fotografia. 

— Cel care vă este cunoscut drept William Lloyd Blaylock 
se numea de fapt William Lynd Blaylock: s-a născut în 1839 
la Boston, a absolvit Universitatea Harvard cu doi ani mai 
devreme decât în mod obişnuit, la nouăsprezece ani, 
luându-şi licenţa în matematică - mai precis, în topologie. 

— Ce înseamnă asta mai exact? întrebă Remi. 

— E matematică spaţială, răspunse Sam, suprafeţe 
curbe, arii deformate. Banda lui Möbius” e un bun exemplu. 

— Atunci, nu e de mirare că Blaylock era interesat de 


35 Această bandă se obţine dintr-o fâşie de o lungime oarecare, 
răsucită la 180 de grade şi apoi lipită (n.tr.) 

spirala lui Fibonacei**. lartă-ne, Julianne, continuă, te rog. 

— La o lună după absolvire, a fost angajat de 
Departamentul de Război. 

— Pe un post de criptolog, anticipă Remi. 

— Aşa e. Toate relatările îl prezintă pe Blaylock ca fiind 
un geniu. Un copil-minune. 

Sam şi Remi se priviră reciproc. Ţinând cont de trimiterile 
la şirul lui Fibonacei şi la spirala de aur pe care le găsiseră 
în jurnalul lui Blaylock, se întrebau dacă nu cumva jurnalul 
conţinea ceva mai mult decât ceea ce păruse la o primă 
privire. Mai precis, dacă nu se găseau mesaje ascunse şi 
coduri. De-a lungul anilor, învăţaseră multe lucruri despre 
cei care ascund sau vânează comori, dar o lecţie era mai 
importantă decât toate celelalte: oamenii ar face orice 
pentru a-şi ascunde obsesiile de ochii curioşilor. Dacă era 
valabil şi în cazul lui Blaylock, era foarte probabil să 
utilizeze metoda pe care o cunoştea cel mai bine - 
matematica şi topologia. 

Severson continuă: 

— La câteva zile după atacul asupra Fortului Sumter din 
aprilie 1861, Blaylock şi-a dat demisia şi s-a înrolat în 
Armata Unionistă. După antrenamentul de bază, a fost 
numit locotenent secund şi a fost aruncat direct în focul 
bătăliei, participând de-a lungul lunilor iulie şi august la mai 
multe lupte: Rich Mountain; Carrick's Ford; Firstt Bull Runn. 
Se pare că a dovedit că nu era doar un matematician 
tocilar. A fost avansat la gradul de locotenent şi a primit 
mai multe medalii pentru curaj. In primăvara anului 
următor, 1862, a fost transferat în unitatea Loudoun 
Rangers, sub comanda lui Samuel Means, care se afla la 


35 Leonardo Pisano, cunoscut ca Fibonacci, matematician din 
Evul Mediu. Numele său se leagă de descoperirea unui şir de 
numere în care fiecare element reprezintă suma celor două 
numere precedente. Reprezentarea geometrică a acestui şir duce 
la obţinerea unei spirale care se regăseşte şi în natură sub diferite 
forme. Şirul prezintă o constantă, dată de raportul dintre un 
număr şi numărul anterior, constantă cunoscută ca proporţia de 
aur (n.tr.) 

rândul său sub egida ministrului de război, Edwin Stanton. 
Sam, după cum aminteai anterior, unitatea Loudoun 
Rangers era echivalentul a ceea ce astăzi numim Forţele 
Speciale. Era o unitate restrânsă ca număr de oameni, iar 
membrii săi acționau în spatele liniilor inamice, 
supravieţuiau cu ceea ce găseau în sălbăticie, purtând lupte 
de hărţuire, îndeplinind misiuni de sabotaj şi strângând 
informaţii militare. Erau nişte băieţi foarte duri. Cu puţin 
timp înainte ca trupa lor să fie absorbită în cadrul unei 
unităţi normale în 1864, ministrul Stanton i-a abordat pe 
Blaylock şi pe alţi câţiva oameni pentru a-i recruta în 
Serviciul Secret. La câteva luni după asta, Blaylock a 
reapărut la Liverpool, în Anglia, cu numele Winston Lloyd 
Babcock, unde a lucrat sub acoperire pentru un om pe 
nume Thomas Haines Dudley. 

— Coordonatorul activităţilor de spionaj de sub Lincoln, 
zise Sam. 

— Ai auzit de el? întrebă Severson. 

— Am citit câteva cărţi în care se vorbea despre el. Din 
câte îmi amintesc, era quaker. A fost consulul SUA la 
Liverpool. A condus reţeaua de spionaj a Serviciilor Secrete 
de pe teritoriul Marii Britanii. 

— A avut aproape o sută de agenţi, cu toţii foarte 
implicaţi în împiedicarea fluxului secret de provizii dinspre 
Marea Britanie înspre Statele Confederate, adăugă 
Severson. Deşi Anglia era în mod oficial neutră în timpul 
războiului, erau foarte mulţi simpatizanți sudişti, atât printre 
membrii guvernului, cât şi în afara acestuia. Vreţi să ghiciţi 
care a fost prima misiune a lui Blaylock? 

Remi fu cea care răspunse; şi ea şi Sam începuseră să 
intuiască tot mai mult din ceea ce li se spusese. 

—  Urmărea navele comerciale care se aflau sub 
pavilionul Confederaţiei, zise ea. 

— Incă o dată, ai dreptate, răspunse Severson. Blaylock 
se ocupa în special de o unitate care era centrată pe o navă 
cu numele Sea King - cunoscută mai târziu ca CSS 
Shenandoah. 

— E chiar corabia care a scăpat, zise Sam. Şi nu doar că 

a scăpat, dar, timp de nouă luni, a făcut ravagii printre 
navele unioniste, asta până la sfârşitul războiului. 

Severson continuă: 

— Pentru Blaylock a fost un dezastru, atât pe plan 
personal, cât şi profesional. 

— Profesional? repetă Sam. A fost admonestat? Eliberat 
din funcţie? 

— N-am găsit nici o dovadă în acest sens. Dimpotrivă. 
Thomas Haines Dudley a fost un susţinător înfocat al lui 
Blaylock. A redactat mai multe evaluări ale lui, cât se poate 
de apreciative. Intr-o scrisoare din 1864, adresată şefului 
Serviciilor Secrete, William Wood, se referea la Blaylock ca 
la „unul dintre cei mai buni agenţi pe care am avut plăcerea 
să îi am în serviciul meu”. Bănuiesc că, pur şi simplu, 
Blaylock a fost atât de afectat de eşec, încât asta a început 
să aibă un impact asupra activităţii sale. Două săptămâni 
mai târziu, s-a îmbarcat la Londra pentru a se întoarce 
acasă. Dar, odată ajuns, a descoperit că soţia sa, Ophelia, 
murise în timp ce el se afla pe drum. Ca o tragică ironie, 
fusese ucisă în timpul unui atac al unei trupe de gherilă a 
Statelor Confederate, cunoscută sub numele Mosby's 
Rangers - chiar una dintre unităţile împotriva cărora 
Blaylock luptase în perioada în care făcuse parte din 
Loudoun Rangers. 

— Dumnezeule, şopti Remi. Bietul om! Ştim cumva dacă 
chiar Ophelia a fost ţinta? A fost vânată de Mosby şi de 
oamenii săi din cauza soţului ei? 

— Nu e nimic care să indice asta. Conform tuturor 
relatărilor, a fost pur şi simplu la locul nepotrivit, în 
momentul nepotrivit. 

— Deci nu doar că Blaylock s-a întors acasă dezonorat, 
dar şi-a mai găsit şi iubirea vieţii ucisă, zise Sam. Remi, 
încep să cred că malaria era responsabilă doar pentru o 
parte dintre problemele lui psihice. 

— Sunt de acord. E de înțeles.. 

— La asta se adaugă şi personalitatea lui obsesivă, 
adăugă Severson. Selma mi-a trimis prin e-mail schiţa 
corabiei realizate de el. Să redenumeşti o corabie după o 

femeie... Asta e iubire adevărată. 

— Julianne, au avut copii? întrebă Remi. 

— Nu. 

— Ce s-a întâmplat după ce s-a întors acasă? 

— Nu sunt prea multe de spus. Am găsit o singură 
înregistrare despre el. A fost angajat în 1865 de o şcoală 
atunci înființată, numită Institutul de Tehnologie, 
Massachusetts. Se pare că Blaylock s-a întors la existența 
civilă ca profesor de matematică. 

— Asta până în martie 1872, când a reapărut în 
Bagamoyo. 

— Şi la patru ani după ce corabia Shenandoah a fost 
vândută sultanului Zanzibarului, zise Remi, apoi adăugă cu 
ironie seacă: Culmea coincidenţei. Asta dacă nu cumva 
doliul lui Blaylock devenise furie. Corabia Shenandoah a 
scăpat pe când el era responsabil de ea, iar soţia sa a murit 
în timpul ăsta. Dacă a fost cu adevărat nebun, s-ar putea să 
fi ajuns într-un fel să proiecteze vina pentru pierderea 
suferită asupra corabiei Shenandoah. Poate mergem cam 
departe, dar mintea umană e un mister. 

— S-ar putea să ai dreptate. Dar numai Blaylock poate să 
răspundă la asta, zise Severson. Eu pot să spun doar atât: 
nu cred că a plecat în Africa dintr-un moft. Cred că a fost 
trimis acolo. 

— De către cine? întrebă Sam. 

— De către ministrul de război, William Belknap. 


Remi şi Sam rămaseră tăcuţi câteva secunde, încercând 
să proceseze această informaţie. In cele din urmă, Sam 
spuse: 

— De unde ştii asta? _ 

— Nu ştiu cu certitudine, răspunse Severson. In 
momentul de faţă, am doar dovezi circumstanţiale bazate 
pe scrisorile schimbate între Belknap, ministrul Marinei, 
George Robeson şi directorul Serviciilor Secrete, Herman 
Whitley. Intr-o scrisoare din noiembrie 1871, adresată atât 
lui Belknap, cât şi lui Robeson, Whitley pomeneşte despre 
un raport secret primit de curând. Nu aminteşte sursa, dar 

trei rânduri mi-au atras atenţia. Mai întâi, e vorba despre 
rapoarte secrete care „sugerează că apostolii Căpitanului 
Jim îi calcă pe urme”; al doilea, care spune că „omul nostru 
din Zanzibar ne cam ia de proşti”, iar al treilea, „ştiu din 
surse sigure că docul despre care vorbim este adesea gol”. 

— Omul nostru din Zanzibar ar putea fi sultanul Majid al 
II-lea, zise Remi. 

— lar Căpitanul Jim ar putea fi căpitanul de pe 
Shenandoah, James Waddell, răspunse Sam. E interesant 
felul în care Whitley şi-a ales cuvintele: „apostoli”. Un om ca 
el n-ar fi ajuns într-o poziţie atât de înaltă fără a stăpâni 
bine limba. Un apostol este un credincios neclintit, cineva 
care îşi dedică viaţa pentru a urma exemplul unui lider. Cât 
despre docul gol... 

— Ar putea fi vorba despre locul în care se presupune că 
sultanul a abandonat corabia tocmai redenumită El Majidi, 
zise Remi. ă 

— Mai e ceva, răspunse Severson. Într-o scrisoare trimisă 
câteva zile mai târziu, atât Belknap, cât şi Robeson îi 
sugerează lui Whitley să ia legătura cu „amicul nostru 
quaker” - presupun că e vorba despre Thomas Haines 
Dudley - şi să-l întrebe dacă are agenţi care ar putea 
investiga „nava despre care vorbim”. Whitley a răspuns 
peste şase săptămâni. Conform „surselor quakerului”, nava 
despre care vorbeau a fost văzută, dar nu în docul în care 
era de obicei ancorată. Era în Dar es Salaam, revenea în 
port - şi citez - „cu toate pânzele sus, cu motoarele cu abur 
funcţionale, înarmată cu tunuri şi având un echipaj alcătuit 
din marinari pricepuţi, de origine caucaziană”. 

Sam şi Remi rămaseră tăcuţi zece secunde. In cele din 
urmă, Sam zise: 

— Dacă nu cumva îmi imaginez eu mai mult decât ar 
trebui, aş zice că „apostolii” căpitanului Waddell au 
reechipat corabia Shenandoah pentru război. 

— Abia acum urmează partea cea mai bună, zise 
Severson. În aceeaşi scrisoare, Whitley îi informează pe 
Belknap şi pe Robeson că i-a ordonat quakerului - Dudley - 
să îşi trimită cel mai bun om să investigheze situaţia din Dar 

es Salaam. 

— lar noi ştim deja pe cine îl considera Dudley cel mai 
bun agent - Blaylock. 

— Care, peste doar două luni, soseşte în Bagamoyo, 
adăugă Remi. 

— Totul pare să se potrivească, dar, după cum ai spus 
chiar tu, Julianne, până acum, toate sunt dovezi 
circumstanţiale. 

— N-am terminat de catalogat toate scrisorile, dar ştiu pe 
cineva care s-ar putea să ne ajute între timp. Ce-aţi zice de 
o călătorie până în Georgia? 


Capitolul 25 


Savannah, Georgia 


După ce ascultară şi restul prezentării făcute de Julianne 
Severson şi bănuiala ei despre locul în care ar putea să 
descopere următoarea parte din povestea lui Blaylock, Sam 
şi Remi îşi rezervară bilete la un zbor care pleca în acea 
după-amiază de pe aeroportul Dulles. Aterizară în Savannah 
cu puţin înainte de ora 15:00. 

In timp ce Sam se afla la ghişeul firmei Hertz şi făcea 
demersurile necesare pentru a închiria o maşină, Remi îşi 
verifică mesageria vocală. Cu cheile de la maşină în mână, 
Sam se apropie de ea. 

— Selma a primit clopotul în dimineaţa asta, îl anunţă 
Remi. 

Sam zâmbi şi oftă ostentativ. 

— Trebuie să recunosc că, după toate necazurile prin 
care am trecut ca să punem mâna pe el, mi-l imaginam 
căzând din avion şi scufundându-se în ocean. 

— Şi eu. A zis că e într-o stare excelentă. L-a sunat pe 
Dobo; vine să îl ia. 

Alexandru Dobo - care prefera să i te adresezi numai pe 
numele de familie - era un surfer dedicat care îşi pierdea 

toată vremea pe plajă, fiind în restul timpului expert în 
restaurări şi totodată, omul la care apelau pentru proiectele 
care depăşeau competenţa lor. Cum fusese custode la 
Departamentul pentru Arhitectură, Restaurări şi Conservări 
din cadrul Universităţii Ovidius din Constanţa, România şi 
principalul consultant al Muzeului Naval din Constanţa şi al 
Muzeului Naţional de Istorie şi Arheologie, Dobo nu întâlnise 
până acum vreun artefact pe care să nu-l poată restaura. 

Cum Selma provenea dintr-o ţară învecinată cu România, 
Ungaria, ea şi Dobo îşi petreceau timpul depănând amintiri 
şi ciondănindu-se în legătură cu „bătrâna ţară”. 

— Selma a zis că Dobo îşi va petrece toată noaptea 
ocupându-se de clopot, adăugă Remi. 

— Să înţeleg că nu prea sunt valuri? 

— Chiar deloc. 

— Cum merge treaba cu jurnalul? 

— Nu mi-a zis decât că încă lucrează la el. 

In limbajul Selmei asta însemna că munca înainta greu, 
dar sigur şi că întrebările repetate amenințau acest progres. 

— A mai pomenit şi despre spirală şi despre şirul lui 
Fibonacei. Ambele se regăsesc repetate pe tot parcursul 
jurnalului. Ca un fel de mantra. Un individ tare interesant 
Blaylock ăsta! 

Sam scutură cheile şi zise: 

— Să mergem! 

— Ce maşină ai închiriat? 

— Un Cadillac Escalade. 

— Sam... 

— Are motor hibrid. 

— Bine. 


Pentru Sam şi pentru Remi, Savannah era chiar imaginea 
farmecului şi istoriei Sudului - le regăseau pe fiecare dintre 
străzile adumbrite de stejarii încărcaţi cu muşchi spaniol; în 
pieţele cu cireşi în floare şi în preajma monumentelor bine 
îngrijite; lângă balcoanele şi zidurile de piatră acoperite de 
hortensii şi de caprifoi; în fațadele cu coloane ale conacelor 
construite în stilul caracteristic pentru Renaşterea greacă şi 

în vastele reşedinţe neoclasice. Chiar şi ţârâitul cicadelor 
era parte din farmecul oraşului Savannah. De fapt, 
dragostea lor pentru Savannah îi determinase să accepte 
sugestia lui Severson fără ezitare. Când au cerut un indiciu, 
bibliotecara n-a făcut decât să zâmbească şi să zică: 

— Cred că veţi găsi ceva familiar acolo. 


În ciuda căldurii, coborâră geamurile fumurii ale 
Cadillacului pentru a putea admira peisajul. Ţinându-şi o 
mână pe pălăria de plajă care îi flutura pe cap, Remi 
întrebă: 

— Şi unde anume mergem? 

— Pe strada Whitaker, lângă parcul Forsyth. Cred că e 
foarte aproape de reşedinţa Heyward. 

Fosta reşedinţă de vară a unui proprietar de plantație şi 
unul dintre semnatarii Declarației de Independenţă, 
reşedinţa Heyward era doar una dintre atracțiile Districtului 
Istoric Bluffton, înregistrat ca monument naţional. O 
plimbare prin Bluffton era ca o plimbare prin istorie. 

Parcară în partea de set a parcului Forsyth, sub un stejar 
cu o coroană bogată şi merseră la o stradă distanţă, la o 
casă gri cu jaluzele verzi. Sam confruntă adresa cu cea pe 
care le-o dăduse Severson. 

— Aici e. 

Deasupra scărilor de la verandă se găsea o pancartă 
pictată de mână pe care stătea scris cu litere cursive: 
„GALERIA ŞI MUZEUL DOMNIŞOAREI CYNTHIA”. 

In timp ce urcau scările, un copoi slab, cu botul alb, îşi 
înălţă capul de pe covorul pe care stătea tolănit, urlă o dată 
scurt, apoi îşi cobori din nou capul şi adormi la loc. 

Uşa de la intrare se deschise, iar în prag apăru o femeie 
zbârcită, îmbrăcată într-o fustă albă şi o bluză roz, care 
rămase în spatele paravanului pentru țânțari. 

— Ziua bună, dragilor, zise ea cu un glas melodic şi 
tărăgănat, caracteristic statului Georgia. 

— Bună ziua, răspunse Remi. 

— Vedeţi voi, Bubba e soneria mea. 

— Işi face bine treaba, spuse Sam. 

— Păi, da, îşi ia munca în serios. Intraţi, vă rog. 

Desfăcu ivărul de la paravan şi îl deschise câţiva 
centimetri. Sam îl trase până la capăt, apoi intră în urma lui 
Remi. 

— Eu sunt domnişoara Cynthia, zise femeia şi le întinse 
mâna. 

— Remi... 

— Fargo, Ştiu. lar dumneavoastră trebuie să fiţi domnul 
Sam Fargo. 

— Da, doamnă. De unde... 

— Julianne mi-a spus că sosiți. Şi cum nu vin prea mulţi 
vizitatori, nu mi-a fost prea greu să ghicesc. Intraţi, vă rog. 
Pregătesc un ceai. 

Cu un mers nesigur, puţin târşâit, dar nu lipsit de 
eleganţă, îi conduse în ceea ce Sam şi Remi puteau descrie 
ca fiind un salonaş. Mobila din lemn masiv cu multe 
ornamente, perdelele de dantelă, scaunele şi divanele 
acoperite cu catifea, totul părea desprins direct din Pe 
aripile vântului. 

—  Domnişoară Cynthia, de unde vă cunoaşteţi cu 
Julianne? întrebă Sam. 

— Încerc să ajung la Washington măcar o dată pe an. 
Sunt nebună după istoria oraşului. Am cunoscut-o pe 
domnişoara Julianne cam în urmă cu cinci ani, în timpul unui 
tur. Cred că întrebările mele sâcâitoare i s-au părut 
interesante, aşa că am păstrat legătura. Ori de câte ori 
găsesc câte o piesă pe care nu pot să o identific, o sun ca 
să mă ajute. A fost şi ea aici în vizită. lertaţi-mă o clipă, 
merg să văd ce se-ntâmplă cu ceaiul. Dispăru printr-o altă 
uşă şi reveni după două minute. L-am lăsat la infuzat. In 
timp ce aşteptăm, haideţi să vă arăt pentru ce aţi venit aici. 

leşiră din salonaş, trecură prin foaier, traversară un hol 
scurt, apoi pătrunseră printr-o uşă într-o cameră mare, 
zugrăvită într-un alb imaculat şi inundată de lumina 
soarelui. 

— Bine aţi venit în Muzeul şi Galeria Domnişoarei 
Cynthia, zise ea. 

Cam în acelaşi fel în care Morton îşi alcătuise Muzeul şi 

Magazinul de Curiozităţi din Bagamoyo, domnişoara Cynthia 
strânsese laolaltă o mulţime de artefacte - toate legate de 
Războiul Civil de la ghiulele şi carabine, până la petice de 
uniforme şi dagherotipuri. 

— Toate astea au fost adunate cu mâinile mele, zise 
domnişoara Cynthia cu mândrie. Unele de pe fostele 
câmpuri de bătălie, altele cumpărate când au fost scoase la 
vânzare obiectele din vechile conace... Aţi fi surprinşi să 
aflaţi câte poţi găsi dacă ştii ce cauţi. O, Doamne, asta a 
sunat ca o vorbă de duh, nu? 

Sam şi Remi râseră. 

— Chiar aşa a sunat, zise Remi. 

— i se întâmplă să mai rosteşti câte una odată cu 
vârsta. Ei bine, puteţi să vă uitaţi pe aici după bunul-plac 
mai târziu, dar acum aş vrea să vă arăt ceva. 

Domnişoara Cynthia se îndreptă înspre peretele nordic al 
încăperii, acoperit de sus până jos cu fotografii şi cu schiţe 
înrămate. Se opri în faţa lui, cu buzele ţuguiate, în timp ce 
ochii îi fugeau cu repeziciune dintr-o parte în alta. 

— A, iacătă. 

Merse şontâc până în colţ, întinse braţele şi desprinse de 
pe perete o imagine cu o lungime de cincisprezece 
centimetri şi lată de zece, încadrată într-o ramă neagră. Se 
întoarse la ei şi i-o înmână lui Sam. 

Într-un dagherotip grăunţos putea fi văzută o corabie de 
lemn, cu trei catarge, ancorată. 

— Dumnezeule, zise Remi cu răsuflarea tăiată. Ea este! 

— Remi, uită-te aici! Sam îi apropie mai mult fotografia 
de ochi. 

In colţul din dreapta jos, apărea inscripţionat un singur 
cuvânt, acum estompat: „Ophelia”. 


După cinci minute, se aflau din nou în salonaş, cu ceştile 
în mână şi privind încă uimiţi la fotografie. 

— Cum de...? De unde...? zise Sam. 

— Julianne are o memorie remarcabilă - eidetică, cred că 
aşa îi zice. 

— Memorie fotografică. 

— Da. Şi-a petrecut multe ore în muzeul meu. În 
dimineaţa asta mi-a trimis o schiţă în creion prin e-mail, sau 
cum i-o zice la drăcia aia şi m-a rugat să o compar cu a 
mea. Bănuiesc că schiţa vă aparţine. 

— Ceva îmi spune că e mai degrabă a dumneavoastră, 
răspunse Remi. 

Domnişoara Cynthia zâmbi şi scutură din mână. 

— l-am spus lui Julianne că cele două s-ar putea să fie 
gemene, în ciuda faptului că una e fotografie, cealaltă 
schiţă. Sunt identice chiar şi când vine vorba despre 
inscripţie. 

— Ophelia. 

— Da. Din păcate, n-am ştiut niciodată prea multe despre 
ea. 

— Poftim? întrebă Sam. 

— lertaţi-mă, vă rog. Trebuia să iau lucrurile pe rând. 
Vedeţi voi, William Lynd Blaylock a fost stră-stră-stră - nici 
măcar nu ştiu sigur de câţi de „stră-” e nevoie, dar a fost 
unchiul meu. 

Domnişoara Cynthia zâmbi dulce şi luă o înghiţitură de 
ceai. 

Sam şi Remi făcură schimb de priviri. Remi îşi ţuguie 
buzele, căzută pe gânduri, apoi zise: 

— Sunteţi descendenta familiei Blaylock? 

— A, nu, nu. Sunt din familia Ashworth. E familia din care 
provenea şi Ophelia, înainte de căsătoria cu William. După 
ce mătuşa Ophelia a fost ucisă, stră-străbunica mea 
Constance a păstrat legătura cu William. N-a fost nimic mai 
mult decât o prietenie, fără îndoială, dar îmi imaginez că s- 
au ataşat unul de altul. li scria adesea, începând cu 
momentul în care a revenit din Anglia şi până la sfârşit. 
Dacă nu mă înşel, până prin 1883. 

— Sfârşit, repetă Sam. Vă referiţi la moartea lui? 

— Nu ştiu nimic despre asta. De fapt, nimeni nu ştie ce s- 
a ales de el. Mă refeream doar la ultima scrisoare pe care i- 
a trimis-o bunicii Constance. Ochii domnişoarei Cynthia se 
luminară. Dumnezeule, sunt o mulţime, cu mărci poştale şi 
timbre dintre cele mai minunate, din toate colţurile lumii. 

William era o figură. Tot timpul era prins în câte o aventură 
sau în câte o expediţie. Din câte am înţeles, bunica 
Constance se temea că era puţintel cam dus cu capul. 
Credea numai pe jumătate poveştile lui. 

— Aţi amintit scrisorile, zise Remi. Le mai... 

— Da, bineînţeles. Sunt la subsol. Vreţi să le vedeţi? 

Sam, incapabil parcă să mai scoată vreun cuvânt, se 
mulţumi să încuviinţeze din cap. 


O urmară prin bucătărie, iar apoi în josul unor scări 
înguste de lângă uşa din spate. După cum era de aşteptat, 
pivnita era întunecată şi umedă, cu pereţi din piatră 
neşlefuită şi cu o podea din ciment crăpat. In lumina care 
cobora din capul scărilor, domnişoara Cynthia găsi 
întrerupătorul. Din mijlocul pivniţei, un bec de 60 de waţi 
lumină încăperea. De-a lungul pereţilor şi al podelei se 
găseau cutii de carton de toate formele şi mărimile. 

— Vedeţi cele trei cutii de pantofi de acolo? întrebă 
domnişoara Cynthia. Cele de lângă cutia pentru pomul de 
Crăciun? 

— Da, spuse Sam. 

— Acolo sunt scrisorile. 

Intorşi în salonaş, Sam şi Remi deschiseră cutiile şi se 
simţiră uşuraţi văzând că scrisorile fuseseră împărţite şi 
stocate în pungi Ziploc. 

— Domnişoară Cynthia, sunteţi eroina noastră, zise Sam. 

— Prostii! Ei bine, vă pun o singură condiţie, zise ea ferm. 
Mă ascultați? 

— Da, doamnă, spuse Sam. 

— Aveţi grijă de ele şi aduceţi-mi-le înapoi după ce 
terminaţi cu ele. 

— Nu înţeleg, răspunse Remi. Ne permiteţi să... 

— Bineînţeles. Julianne mi-a spus că sunteţi oameni de 
treabă. Mi-a zis că încercaţi să aflaţi ce s-a întâmplat cu 
unchiul Blaylock în Africa - sau pe oriunde o mai fi ajuns. E 
un mister pentru familia noastră, nedezlegat de o sută 
douăzeci şi şapte de ani. M-aş bucura să aflăm, în sfârşit, ce 
s-a întâmplat. Şi cum eu sunt prea bătrână pentru genul 

ăsta de aventuri, măcar pot să aflu de la voi. Asta dacă îmi 
promiteţi că reveniţi şi îmi povestiţi totul. 
— Promitem, zise Sam. 


Capitolul 26 


La Jolla, California 


— Pete, Wendy, duceţi astea în seif şi faceţi o evaluare 
rapidă, zise Selma. Impinse cutia de pantofi peste masa de 
lucru, iar asistenții ei o luară şi dispărură în camera arhivei. 

Nefiind siguri de starea în care se aflau scrisorile lui 
Blaylock, Sam şi Remi rezistaseră tentaţiei şi nu deschiseră 
pungile Ziploc înainte de a ajunge acasă. 

— Se pare că a fost o călătorie fructuoasă, zise Selma. 

— Prietena ta, Julianne, e un om deosebit, spuse Remi. 

— Credeţi că eu nu ştiu? Dacă mă loveşte vreodată 
autobuzul, pe ea ar trebui să o sunaţi ca să mă înlocuiască. 
— Inainte sau după ce sunăm la Urgenţă? replică Sam. 

— Sunteţi foarte amuzant, domnule Fargo. Femeia asta, 
Ashworth... părea de încredere? 

— Chiar era, răspunse Remi. Cu ajutorul jurnalului lui 
Blaylock şi cu biografia lui Morton, ar trebui să putem afla 
dacă scrisorile sunt autentice sau nu. 

Selma încuviinţă din cap. 

— În timp ce Pete şi Wendy se ocupă de scrisori, vreţi să 
vedeţi cât am progresat cu jurnalul? 

— Abia aşteptăm, spuse Sam. 

Se aşezară toţi trei la masa de lucru, cu faţa spre cel mai 
apropiat ecran, iar Selma accesă serverul cu ajutorul 
telecomenzii. Găsi fişierul căutat şi dădu dublu clic pe el. 
Imaginea se deschise pe ecran. 

— Uau, murmură Sam. lată o minte care nu cunoştea 
tihna. Ar putea fi gândurile unui geniu sau ale unui nebun. 

— Sau ale cuiva care visa cu ochii deschişi, spuse Remi. 
Şi totuşi, n-aş zice că Blaylock era genul de om fantezist. 
Avea o personalitate de tip A7; asta chiar înainte ca 
termenul să fi fost inventat. 

— Pagina pe care o vedeţi e destul de reprezentativă, 
spuse Selma. Unele nu conţin decât scris, dar pe 
majoritatea este un amestec de note şi de desene, unele 
făcute cu mâna liberă, altele - probabil cu ajutorul unor 
tipare sau instrumente de desen. 

— E clar că imaginea din colţul din stânga sus e o hartă 
desenată de mână, spuse Sam. lar în centrul ei scrie ceva... 
„Marea pasăre din nestemate verzi.” lar la dreapta de asta 
mai scrie ceva - nu-mi dau seama ce apoi apar nişte 
simboluri geometrice în colţ. Ai încercat să măreşti textul? 

Selma încuviinţă din cap. 

— Am pus-o pe Wendy să se ocupe de asta - ea este 
expertul în grafică. Dar, cu cât îl mărim mai mult, cu atât 
devine mai neclar. 

— Ce se află în colţul din dreapta jos? „A fost Orizaga 
aici?” Selma, l-ai mai găsit şi în altă parte? 

— Numele? În multe alte locuri. 

Remi se ridică şi se apropie de ecran. 

— |n mijloc, în stânga şi în dreapta... „Leonardo 
Mincinosul” şi „63 de oameni iluştri”. lar între ele, apar nişte 
numere... „1123581321”. Mai criptic de atât nici că se 
poate. 

— In colţul din dreapta jos, apare în mod clar o pasăre, 
adăugă Selma. 

— Să fie „marea pasăre din nestemate verzi”? 


37 Comportament anxios, iritabil (n.tr.) 

— S-ar putea. Cât despre cele două imagini din mijloc - 
cea care seamănă puţin cu o pictură rupestră şi arcul de 
cerc de dedesubt - au apărut pe zeci şi zeci de pagini până 
acum. 

Cei trei rămaseră în tăcere, privind ecranul preţ de 
câteva minute. Cu ochii mijiţi, Sam se ridică, merse până la 
ecran şi începu să lovească cu degetul şirul de numere 
despre care vorbise Remi. 

— Am impresia că sunt chiar mai obosit decât credeam, 
zise el. Numerele astea sunt şirul lui Fibonacei. Ştiind că 
soţia sa nu-i împărtăşea dragostea pentru matematică, Sam 
explică: Când sunt adunate, suma primelor două cifre e 
egală cu a treia cifră. Dacă aduni a treia cifră cu a patra, 
suma e egală cu a cincea cifră şi tot aşa. 

Se întoarse la pupitru şi scrise pe tablă: 

1+1=2 
1+2=3 
2+3=5 
3+5=8 

— Ai prins ideea, zise el. Se află şi la baza a ceea ce e 
cunoscut drept raportul de aur, spirala de aur sau chiar 
spirala lui Fibonacei. Lasă-mă să-ţi arăt. Merse la unul dintre 
computere, căută rapid pe Google şi dădu dublu clic pe o 
imagine. Se deschise pe ecran: 


—  Desenezi un „set de pătrate pornind de la nişte 
numere care se conformează şirului lui Fibonacei, apoi 
trasezi arce de cerc, zise Sam. Primul pătrat poate să aibă 

latura de un centimetru sau de un metru. Nu are 
importanţă. 

— Asta apărea pe pagina din jurnal, zise Remi. E o spirală 
a lui Fibonacei. 

Sam încuviinţă din cap. 

— O secţiune dintr-una, cel puţin. Spirala se află în 
centrul multor teorii geometrice de inspiraţie mistică. Se 
găseşte în multe locuri în natură - în felul în care se 
formează cochilia melcilor, în dispunerea petalelor în 
mugurii florilor. Grecii au folosit adesea spirala în 
arhitectura lor. Chiar şi creatorii de pagini de internet şi 
artiştii grafici o utilizează pentru a crea tipare. S-au realizat 
studii ştiinţifice care demonstrează că spirala de aur e în 
mod automat plăcută ochiului. Dar nimeni nu ştie exact de 
ce. 

— Întrebarea e, zise Remi, de ce era Blaylock obsedat de 
ea. La ce mai poate fi folosită, Sam? 

— Propriu-zis, la tot ceea ce are legătură cu geometria. 
Am citit că NSA* foloseşte şirul lui Fibonacei şi spirala în 
criptografie, dar n-aş putea să-ţi spun cum. Mă depăşeşte 
cu mult. Selma, mai sunt şi alte imagini care se repetă? 

În loc de răspuns, Selma ridică receptorul şi sună în 
camera arhivei. 

— Pete, îţi aminteşti de imaginea doisprezece-alfa-patru? 
Da, asta e. De câte ori se repetă până acum? Ai reuşit să o 
treci în format digital? Perfect, atunci te rog să o încarci pe 
server, bine? Vreau să le-o arăt şi domnului şi doamnei 
Fargo. Aştept. Peste câteva momente zise: Mersi. 

Selma puse jos receptorul, luă telecomanda şi accesă 
sistemul de fişiere al serverului. 

— Imaginea pe care am denumit-o doisprezece-alfa-patru 
s-a repetat de nouă ori până acum, de obicei pe marginea 
paginii, dar uneori şi ca imagine centrală. lat-o. Wendy şi-a 
pus în aplicare trucurile şi a decupat-o din pagină. Incă e 
destul de neclară. Selma mută cursorul pe ecran până 
deasupra unei imagini şi dădu dublu clic pe ea. Imaginea se 
mări. 

— Pare un craniu, zise Sam. 

— Exact aşa mă gândeam şi eu, răspunse Selma. 

Sam se uită la Remi, care se concentra asupra imaginii, 
cu capul într-o parte şi cu ochii mijiţi. Fără să scoată un 
cuvânt, se ridică, merse la unul dintre computere şi se 
aşeză. Degetele începură să-i alerge pe tastatură. Fără să 
se întoarcă, zise: í 

— Tocmai am avut un deja-vu. Incă de când ne-am 
întâlnit cu Rivera şi cu oamenii lui, numele lor mi-au rămas 
întipărite în minte. De ce erau nume aztece? M-am gândit 
că e doar o bizarerie. Am făcut un semestru de studii 
despre Antichitatea mezoamericană la Boston College, aşa 
că ştiam eu că am mai văzut pe undeva imaginea asta. Mai 
apăsă câteva taste, apoi murmură: lată... Se întoarse cu 
scaunul şi arătă înspre ecranul televizorului. Se numeşte 
Miquiztli. În nahuatl, limba aztecilor, reprezenta moartea. 


Capitolul 27 


— E destul de înfricoşătoare, zise Sam după o clipă. 

— E totodată şi simbolul vieţii de apoi. Depinde de 
context. Selma, mai ai şi altele? 

— Da, încă trei. Selma le deschise pe ecran. 

Remi se uită la ele câteva clipe, apoi zise: 

— Avem imagini cu care putem să le comparăm? 

Selma ridică receptorul pentru a verifica. 

Remi continuă: 

— Dacă nu greşesc şi acestea sunt de origine aztecă. Cea 
din dreapta este Tecpati, reprezentând silexul - sau cuțitul 
de obsidian; cea din mijloc este Cipactli, crocodilul; ultima 
este Xochitl, floarea. Reprezintă ultima zi a lunii de douăzeci 
şi două de zile. 

Sam o întrebă pe Selma: 

— Şi acestea erau izolate la fel ca primele? Fără 
adnotări? 

Selma puse receptorul în furcă. 

— Niciuna. Wendy mai încarcă nişte imagini pe server 
acum. Selma folosi cursorul pentru a ieşi din fişierul cu 
imagini şi le găsi pe cele nou introduse. 

Aveau denumirea de „silex”, „crocodil” şi „floare”. 

— După mine, par să se potrivească, zise Selma. 

— Şi după mine, răspunse Sam. Remi, toate astea fac 
parte din calendarul aztec, nu? Ne-ar putea fi de ajutor dacă 
l-am vedea cu totul. 

— Il am pe cel pe care Remi l-a descărcat pentru mine, 
zise Selma. Căută pe ecran, găsi fişierul şi dădu dublu clic 
pe el. 

— Ei bine, ăsta chiar e un calendar, murmură Sam. Cum 
naiba reușeau să se descurce cu el? 

— Îmi imaginez că aveau nevoie de multă răbdare, 
răspunse Remi. Toate simbolurile pe care le-am găsit până 
acum aparțin cercului care conține lunile. Este al patrulea 
de la margine. 

— Nici nu-i de mirare că cel din Ciudad de México este 
atât de mare. Mai exact, cât e de mare? 

— Are un diametru de patru metri şi o grosime de un 
metru. 

— Trebuie să fie atât de mare pentru a putea desluşi 
ceva. E fascinant. 

— E chiar mai fascinant dacă te gândeşti că are o 
vechime de peste cinci sute de ani. Timp de trei sute de ani, 
a fost îngropat în piaţa centrală. Muncitorii l-au descoperit 
în timp ce făceau reparaţii la catedrală. Este unul dintre 
ultimele vestigii ale culturii aztece. 

Cei trei rămaseră tăcuţi. 

Mobilul Selmei sună. Răspunse, ascultă, apoi zise: 

— Vom fi aici. Adu-l la poarta laterală. II rog pe Pete să te 
întâmpine. Închise telefonul, apoi le zise lui Sam şi lui Remi: 
Dobo vine cu clopotul. 

— S-a mişcat repede, observă Remi. 

— Mă simt ca-n dimineaţa de Crăciun, răspunse Sam. 


După douăzeci de minute, Pete Jeffcoat şi Dobo intrară 
prin uşa laterală a camerei de lucru, unul împingând o 

structură pe roţi, înaltă până la piept, construită din stinghii 
cu grosimea de cinci centimetri şi lăţimea de zece; înăuntru 
atârna clopotul de pe Shenandoah. |n afară de câteva 
porţiuni mai întunecate, rugina şi depunerile marine 
dispăruseră, îndepărtate prin magia cunoscută doar de 
Dobo. Exteriorul de bronz strălucea destul de puternic în 
lumina lămpilor cu halogen agăţate de tavan. 

Stând cu mâinile în şolduri, îmbrăcat în salopeta de blugi 
şi cu un tricou alb, Dobo îşi admira munca. 

— Arată bine, nu? 

— Te-ai descurcat minunat, Dobo, spuse Sam. 

Dacă n-ar fi zâmbit atât de des şi cu atâta uşurinţă, 
Alexandru Dobo ar fi fost o figură sinistră, cu capul pleşuv şi 
cu o mustață groasă şi lungă. După cum observase odată 
Remi, era un cazac rătăcit în timp. 

— Îţi mulţumesc, prietene. Îl bătu pe Sam pe spate. 

Sam făcu un pas mare, apoi încă unul - cât mai departe 
de Dobo. 

— Vezi înăuntru? întrebă românul. Vezi înăuntru! Petre, 
ajută. 

Dobo şi Pete desfăcură clopotul din cârlig, îl ridicară, îl 
întoarseră cu gura în sus, apoi îl reaşezară în cuşca lui. 

— Uite, uite! 

Sam, Remi şi Selma făcură un pas în faţă şi aruncară o 
privire în interiorul clopotului. Remi suspină. După câteva 
momente, Sam zise: 

— Aş vrea să pot spune că sunt surprins. 

— Şi eu, răspunse Remi. 

Gravate aproape la întâmplare pe interiorul de bronz al 
clopotului, se găseau zeci, poate chiar sute de simboluri 
care păreau de origine aztecă. 

După câteva momente, Sam murmură: 

— Vă rog să urcați în vagoanele trenului demenţei lui 
Blaylock. 


Sam şi Remi reuniră echipa în jurul mesei de lucru şi 
după câteva ore şi vreo două pizze mari de la Sammy's 
Woodfired Pizza, rumegară misterul care se deschidea 

înaintea lor. Esenţa problemei, conveniră ei, putea fi 
rezumată prin două întrebări: 


1. Oare aparenta instabilitate mintală a lui Blaylock 
arunca îndoiala asupra tuturor descoperirilor? 

2. Rivera şi oamenii săi se antrenaseră. Intr-o vânătoare 
nebună sub influenţa lui Blaylock sau pornind de la alte 
dovezi? 


În mod clar, Rivera fie căuta ceva, fie încerca să ascundă 
ceva, ceva ce, foarte probabil, era de origine aztecă. 

— Dacă aveţi dreptate în legătură cu turiştii pe care i-au 
ucis, zise Pete Jeffcoat, atunci e destul de clar că încearcă 
să ascundă ceva. Imi vine greu să cred că ar face aşa ceva 
doar din cauza lui Blaylock. Nu şi-ar fi pus şi ei aceleaşi 
întrebări ca noi în legătură cu tipul ăsta? 

— Bine subliniat, spuse Sam. 

— Dacă aşa stau lucrurile, zise Wendy, atunci poate că 
Blaylock n-a fost totuşi nebun; poate că a fost doar un om 
excentric şi că obsesia lui aztecă are o justificare. 

— La fel ca fixaţia lui pentru corabie, adăugă Selma. 

— Bine, să zicem că ăsta e un dat al ecuaţiei, spuse 
Remi. Nu ştim cum şi de ce, dar Blaylock a devenit obsedat 
de Shenandoah sau El Majidi; la un moment dat după asta, 
mintea lui s-a centrat pe tot ceea ce ţinea de azteci. Inainte 
de a merge mai departe, trebuie să aflăm când s-a 
întâmplat asta şi de ce. 

Sam îi întrebă pe Pete şi pe Wendy: 

— Cum merge treaba cu scrisorile domnişoarei Cynthia? 

— Mai durează cam o oră şi le vom termina de examinat, 
răspunse Wendy. Încă două ore până le scanăm, apoi 
computerul va face o căutare bazată pe recunoaşterea 
caracterelor optice. După asta, ne va fi uşor să le aranjăm 
în funcţie de dată şi să căutăm după cuvinte-cheie. 

Sam zâmbi. 

— Aveţi ceva planuri pentru seara asta? 

— Cred că acum avem, răspunse Pete. 

Obişnuită cu modul în care funcţiona mintea soţului ei, 
Remi nu fu surprinsă când se trezi şi îl găsi aşezat pe 
marginea patului, cu iPadul Apple pe genunchi. Ceasul de 
pe noptieră indica ora 04:12. 

— Te-a trăsnit vreo idee? întrebă ea. 

— Mă gândeam la haos. 

— Nici nu mă aşteptam la altceva. 

— Mă gândeam la faptul că majoritatea matematicienilor 
nu cred în el. Ştiu că există - s-a formulat chiar o teorie a 
haosului - dar am impresia că ei toţi cred în secret într-o 
ordine universală. Chiar dacă nu e ceva evident. 

— Inţeleg ce vrei să zici. 

— Atunci, de ce s-ar fi chinuit Blaylock atât de mult să 
graveze hieroglife la întâmplare pe interiorul clopotului? Şi 
de ce pe clopot? 

— Bănuiesc că e o întrebare retorică, zise Remi. 

— E ceva care mă preocupă. Ai citit poemul din jurnalul 
lui Blaylock? 

— Nici măcar nu ştiam că există unul. 

— Tocmai am dat de el. Pete şi Wendy l-au încărcat chiar 
acum, zise Sam, apoi recită: 


În inima iubirii mele îmi înscriu devoțiunea 
Paşii mi-i port pe-a lui Engai gyrare 

De deasupra, pământul se roteşte şi ziua 
Imi e înjumătăţită 

Cuvintele Anticilor 

Cuvintele Părintelui Algarismo. 


— Nu-i rău pentru un matematician, observă Remi. 

— Mă întreb dacă a folosit clopotul pentru că, spre 
deosebire de hârtie, e mai durabil. De asemenea, ar fi 
interesant de ştiut dacă l-a folosit datorită formei sale. 

— Pe mine m-ai pierdut. 

— Primul vers al poemului - „în inima iubirii mele îmi 
înscriu devoţiunea” - cred că se referă la soţia sa, Ophelia, 
numele pe care i l-a dat şi corabiei £/ Majidi. 

Remi începu să întrevadă direcţia în care mergea. 

— lar clopotul unei corăbii poate fi considerat inima 
acesteia. 

— Exact. Acum al doilea vers: „Paşii mi-i port pe-a lui 
Engai gyrare”. În limba swahili, Engai e una dintre 
variantele pentru Dumnezeu ale populaţiei masai, iar gyrare 
e în latină şi înseamnă „spirală” sau „vortex”. 

— Poate fi o referire la spirala lui Fibonacei. Tiparul lui 
Dumnezeu în natură. 

— Exact la asta mă gândeam şi eu. Blaylock se ghida cu 
ajutorul spiralei. Când citim versurile împreună, aflăm că 
Blaylock a inscripţionat clopotul cu sursa devoţiunii sale - 
obsesia lui - şi că a folosit spirala lui Fibonacei ca pe o 
tehnică de încifrare. 

— Şi dacă ţinem cont de faptul că, în momentul în care a 
gravat clopotul, soţia sa era moartă, iar el găsise deja 
corabia Shenandoah, „devoţiunea” lui ar putea să fie cu 
totul altceva, zise Remi. Ce poţi să-mi spui despre spirală? 
Mai exact, cum se leagă de toate celelalte? 

— Imaginează-ţi o spirală de aur. 

— Bine. 

— Acum imaginează-ţi-o suprapusă pe interiorul 
clopotului, începând de la toartă şi coborând spiralat înspre 
gură. 

Remi încuviinţă din cap. 

— lar acolo unde spirala se intersectează cu un simbol, 
înseamnă... Ridică din umeri. Ce înseamnă? 

— Nu ştiu. Poate că are legătură cu ultimele trei versuri. 
Încerc încă să-mi dau seama. Tot ce ştiu e că în jurnal cel 
mai des se repetă spirala lui Fibonacei şi simbolurile aztece. 
Dacă ascunde ceva, atunci, cel mai probabil, cele două sunt 
parte din metoda lui. 


Se treziră, făcură cafea şi coborâră în camera de lucru. 
Selma dormea într-un pat de campanie din colţ. Lumina 
becurilor cu halogen de pe plafon era slabă. Pete şi Wendy 
stăteau la masa de lucru cu laptopurile deschise, iar lumina 
de pe ecran se proiecta pe chipurile lor. 

— Vreţi cafea? şopti Sam. 

Wendy zâmbi, scutură din cap şi arătă înspre cutiile de 
Red Bull împrăştiate pe masă. 

— Aproape am terminat, zise Pete. Probabil că pungile 
Ziploc şi-au făcut treaba. Nu e decât o bănuială, dar aş 
spune că scrisorile au fost protejate tot timpul într-un fel 
sau altul. 

— Le-aţi citit pe toate? întrebă Remi. 

Wendy încuviinţă din cap. 

— In afară de câteva părţi ilizibile pe ici, pe colo. Le vom 
încărca şi le vom sorta pe toate în câteva ore. 

— Sam are o bănuială pe care vrea s-o verifice, zise 
Remi. 

— Suntem numai urechi, răspunse Wendy. 

Sam le explică teoria sa. Pete şi Wendy se gândiră câteva 
clipe, apoi încuviinţară la unison. 

— E plauzibil, zise Pete. 

— Aşa zic şi eu, adăugă Wendy. Blaylock era 
matematician. Tipilor ăstora le place ordinea din interiorul 
haosului. 

Din partea cealaltă a camerei se auzi vocea aspră a 
Selmei: 

— Ce să cumpărăm? 

— Culcă-te la loc, zise Remi. 

— Prea târziu, m-am trezit deja. Ce să cumpărăm? 

Se dădu jos din pat şi îşi târşâi picioarele până la masa 
de lucru. Remi îi turnă o cană de cafea şi i-o puse pe masă. 
Selma o luă în mână şi bău o înghiţitură. Sam mai explică o 
dată teoria sa cu spirala/clopotul/simbolul. 

— Merită încercat, consimţi Selma. Toarta clopotului ar fi 
cel mai probabil loc de unde să înceapă spirala, dar de unde 
ştim cât de mare e? Şi presupuneţi că se desfăşoară şi că se 
termină înspre gura clopotului. Dar dacă nu e aşa? 

Sam zâmbi plictisit. 

— Ne strici tot cheful. 


Grupul începu o şedinţă de brainstorming. În fruntea 
listei se afla chestiunea proporţiilor. Spirala lui Fibonacei 
putea fi construită la orice scară. Dacă Blaylock a folosit cu 

adevărat o spirală, ar fi folosit o mărime de referinţă pentru 
primul pătrat din grilă. Formulară diferite ipoteze timp de o 
oră, înainte de a-şi da seama că nu ajungeau niciunde. 

— Ar putea fi orice, zise Sam, frecându-se la ochi. Un 
număr, o notiţă, o mâzgălitură... 

— Sau ceva ce nici n-am văzut încă, adăugă Remi. Ceva 
peste care am trecut. 

Peste masă, Pete Jeffcoat, extenuat, îşi puse capul pe 
tăblie şi îşi întinse braţele înainte. Lovi cu mâna dreaptă 
bastonul lui Blaylock, care se rostogoli peste margine şi 
căzu pe podea, păcănind. 

— La naiba, zise Pete. Imi cer scuze. 

— Nici o problemă. 

Sam îngenunche să ia bastonul. Limba clopotului se 
desprinsese din legătura de piele şi atârna de o singură 
cureluşă. Sam o prinse la loc. Se opri şi se uită la capătul 
bastonului. Se încruntă. 

— Sam? zise Remi. 

— Am nevoie de o lanternă. 

Wendy trase un sertar şi îi dădu lui Sam o lanternă cu 
led, iar acesta o aprinse şi lumină înspre capătul bastonului. 

— E gol pe dinăuntru, murmură Sam. Am nevoie deo 
pensetă lungă. 

Wendy luă o pensetă şi i-o întinse. 

Sam introduse cu prudență vârful acesteia în 
deschizătură, o răsuci câteva secunde, apoi începu să o 
tragă afară. 

Între cleştii pensetei era prinsă o bucată de pergament. 


Capitolul 28 


— Bineînţeles, murmură Sam. Nu putea să fie chiar aşa 
uşor. Ca o hartă cu un X mare în mijloc. 

Temându-se să nu distrugă rămăşiţa de pergament sau 
orice altceva s-ar mai fi putut afla ascuns în interiorul 
bastonului lui Blaylock, Pete şi Wendy îl duseră în seiful din 
camera arhivei pentru extragere, prezervare şi sortare. 

Zece minute mai târziu, pe ecranul LCD din camera de 
lucru, apăru imaginea digitală a obiectului pe care îl 
prinsese Sam cu penseta: 


Pete ieşi din camera arhivei. 

— A trebuit să o micşorăm, zise el. Dimensiunile actuale 
ale hărţii sunt de aproximativ cincisprezece centimetri în 
lăţime pe douăzeci şi cinci de centimetri în lungime. 

— Ce e cu însemnările acelea de-a lungul coastei? 
întrebă Sam. 

— De îndată ce vom digitaliza harta, Wendy o va prelucra 
în Photoshop pentru a le face vizibile. Luând în considerare 
poziţia lor şi R-ul mare de la început, probabil că sunt nume 
de râuri - în franceză, după câte se pare. Cuvântul parţial 
din colţul din stânga sus - „runes” - ne-ar putea fi, de 
asemenea, de ajutor. Mai este încă o însemnare, continuă 
Pete. Vedeţi săgeata pe care am suprapus-o? 

— Da, răspunse Remi. 

— Deasupra insulei aceleia mici scrie ceva. Ne ocupăm şi 
de asta. 

Uşa de la camera arhivei se deschise şi apăru Wendy, 
care ţinea în mână un pergament pus între două plăci 
dreptunghiulare de policarbonat Lexan. 

— Ce-i asta? întrebă Remi. 

— Surpriza din spatele celei de-a doua uşi, răspunse 
Wendy. L-am găsit înfăşurat pe fundul bastonului. 

Puse placa pe masa de lucru. 

Sam, Remi şi Selma se strânseră în jurul acesteia şi 

rămaseră tăcuţi preţ de zece secunde. 
In cele din urmă, Remi şopti: 
— E un codice. Un codice aztec. 


Aflându-se în faţa a două artefacte ce păreau diferite, îşi 
împărţiră forţele. Pete şi Wendy se aşezară la un computer 
pentru a identifica harta, în timp ce Sam, Remi şi Selma se 
ocupau de acest nou pergament. 

— Codice este latinescul pentru „bucată de lemn”, începu 
Remi, dar, în timp, a devenit sinonim cu orice tip de carte 
legată sau de pergament. Este modelul pentru producţia 
modernă de cărţi, dar, înainte ca legatul acestora să devină 
o practică comună, orice ar fi putut fi considerat codice - 
chiar şi o singură bucată de pergament sau câteva care 
erau împăturite la un loc. Când Spania a invadat Mexicul, în 
1519... 

Sam o întrerupse. 

— Nu crezi că acum ar fi timpul potrivit să ne ţii şi nouă 
un curs despre istoria aztecă? 

— Bine. Dar ţineţi minte, printre istorici sunt multe 
dezbateri în ceea ce-i priveşte pe azteci, de la cele mai 
triviale, până la cele care prezintă valoare. Vă voi da 
varianta prescurtată, cea acceptată de toată lumea. 

Aztecii sunt un grup de populaţii vorbitoare de limbă 
nahuatl pe care unii istorici îi numesc populaţia mexica - se 
pronunţă me-şi-ca - şi care, în secolul al 6-lea, au imigrat în 
centrul Mexicului de undeva dinspre nord. 

— „De undeva dinspre nord” e destul de vag, observă 
Selma. 

Remi încuviinţă din cap. 

— Încă un motiv de controversă. Ajung şi aici imediat. 
Deci aztecii şi-au continuat migraţia până în Valea 
Mexicului, înlocuind şi asimilând alte triburi - inclusiv părţi 
din mitologia acestora sau practicile culturale. Asta a durat 
până prin secolul al 12-lea. In acea perioadă, majoritatea 
puterii din regiune se afla în mâinile toltecilor din 
Azcapotzalco. Acum, pe scurt: puterea trece dintr-o parte în 
alta, se fac alianţe care apoi sunt rupte, iar aztecii ajung pe 

treapta de jos a scării puterii. Asta până în 1323, când, 
spune legenda, aztecii au avut o viziune cu un vultur care 
stătea în vârful unui cactus şi ţinea în gură un şarpe. După 
încă vreo câţiva ani de rătăcire, aztecii au dat de o insulă 
mlăştinoasă, de-abia locuibilă, din mijlocul lacului Texcoco - 
în ziua de azi nu mai există; se află sub Ciudad de Mexico. 
Se presupune că aceasta era insula pe care se afla vulturul 
din viziunea lor. Astfel, încetează să mai rătăcească fără 
sens şi încep să construiască. Noul lor oraş s-a numit 
Tenochtitlân. Deşi noua lor capitală se întindea mai mult pe 
porţiuni mlăştinoase decât pe porţiuni de uscat, aztecii au 
realizat adevărate minuni ale ingineriei. Oraşul Tenochtitlân 
ocupa circa treisprezece kilometri pătraţi din partea de vest 
a lacului Texcoco. Au construit pasarele până pe continent, 
la care au adăugat diguri pentru a controla circulaţia apei; 
au construit apeducte pentru a aproviziona oraşul cu apă 
proaspătă; aveau pieţe şi palate, zone rezidenţiale şi centre 
de comerţ, toate legate între ele prin canale. Când 
populaţia a crescut într-atât încât recoltele de pe continent 
deveniseră insuficiente pentru a-i asigura hrana, inginerii 
azteci au creat grădinile plutitoare numite chinampas, care 
puteau produce până la şapte recolte pe an. Au mai 
continuat aşa timp de vreo cincizeci de ani, până la sfârşitul 
anilor 1420, când s-a format Tripla Alianţă între 
Tenochtitlân, Texcoco şi Tlacopan. Toate triburile care nu 
făceau parte din alianţă au fost subjugate pe parcurs ce 
aceasta devenea din ce în ce mai puternică. Apoi, încet, de- 
a lungul secolului următor, aztecii şi oraşul Tenochtitlân au 
dobândit poziţia dominantă. 
— lar apoi a venit Cortez, zise Sam. 

— Aşa e. În primăvara lui 1519. În doi ani, Imperiul Aztec 
a fost în totalitate distrus. 

— Şi care e restul controversei? întrebă Selma. În 
legătură cu aztecii... 

— Locul de unde au venit - de la nord ori de la sud sau 
de cât de departe. Multe dintre culturile mezoamericane 
clasice şi preclasice - toltecii, populaţia maya, olmecii - 
prezintă asemănări cu aztecii. E ca în situaţia cu oul şi 

găina. A fost vorba doar despre o polenizare încrucişată din 
punct de vedere cultural sau unul dintre aceste popoare a 
fost precursorul celorlalte? Mulţi istorici cred că aztecii au 
fost adevărații strămoşi ai civilizaţiei mezoamericane. 

Sam şi Selma procesară toate aceste informaţii. Apoi 
Sam zise: 

— Bine, vorbeai despre codice... 

— Da, zise Remi. Când Cortez a invadat Imperiul Aztec şi 
acesta s-a prăbuşit, au fost scrise numeroase codice, cele 
mai multe de călugări iezuiţi şi franciscani, unele de soldaţi 
sau diplomaţi, câteva chiar de azteci, fiind dictate altora. 
Acestea sunt destul de rare şi de obicei, discreditate - sau, 
cel puţin, aşa au fost până în ultimii două sute de ani. 
Codicele aztece s-au îndepărtat de „racordul colectiv” 
spaniol conform căruia aztecii erau nişte sălbatici, iar 
cucerirea lor a fost minunată şi dictată de Dumnezeu. Aţi 
prins ideea. 

— Incă o dată, învingătorii scriu istoria, zise Sam. 

— Te-ai prins. 

Selma interveni: 

— Vă referiţi la Codex Borbonicus, Codex Mendoza, la 
Codicele Florentin... 

— Aşa e. Sunt mai multe. De obicei, descriu viaţa aztecă 
înainte, în timpul sau după cucerirea spaniolă. Unele descriu 
doar scene din activităţile zilnice, pe când altele sunt 
relatări istorice ale sosirii lui Cortez, ale luptelor duse sau 
ale ceremoniilor şi aşa mai departe. 

Remi luă o lupă dintr-un sertar şi se aplecă să examineze 
codicele. Cercetă cu atenţie timp de zece minute fiecare 
centimetru pătrat, apoi se îndreptă şi oftă. 

— Ca temă, acesta seamănă foarte mult cu Codex 
Boturini. Se presupune că a fost scris de un autor aztec 
anonim între 1530 şi 1541, cam la zece ani după căderea 
imperiului. Se crede că spune povestea călătoriei aztecilor 
dinspre Aztlân înspre Mexicul de azi. 

— Aztlân? întrebă Sam. 

— Unul dintre cele două sălaşe ancestrale şi mitice ale 
populaţiei nahua, care îi includea şi pe azteci. Mulţi istorici 

se întreabă dacă Aztlân este doar o legendă sau un loc care 
există cu adevărat. 

— Ai spus două sălaşe. 

— Celălalt se numeşte Chicomoztoc, sau Locul celor 
Şapte Grote. Este important pentru ştiinţa şi religia aztecă. 
Uitaţi-vă la codicele nostru. Vedeţi forma de floare scobită 
în colţul din dreapta jos? 

Sam şi Selma dădură aprobator din cap. 

— Aşa este reprezentat, de obicei, Chicomoztoc. Dar 
acesta e puţin diferit, cred. Trebuie să mai fac nişte 
comparații. 

— Dacă citesc bine, zise Sam, ar trebui să reprezinte o 
călătorie pe mare. Presupun că acea canoe e o metaforă. 

— Greu de zis. Dar observați obiectul acela în formă de 
pieptene de pe partea laterală? 

— L-am văzut. 

— Este hieroglifa aztecă pentru numărul o sută. 

— O sută de oameni sau de vase? 

— Ţinând cont de locul în care apare, presupun că se 
referă la cele din urmă. 

— O sută de corăbii, repetă Sam. Care navigau dinspre 
Chicomoztoc înspre... Care e destinaţia? 

— Acolo unde se află pasărea şi obiectul de sub ea? 
propuse Selma. Ce e acolo? Nu disting foarte bine. 

— Pare o sabie, sugeră Sam. Sau poate o torţă? 

— N-aş putea spune, în schimb, pasărea aia pare 
familiară, zise Selma. 

— Nu-i de mirare, răspunse Remi. E din jurnalul lui 
Blaylock. Mai e ceva ce ar trebui să recunoaşteţi. 

Sam bătu cu degetul în forma colţuroasă care se întindea 
pe jumătatea superioară a codicelui. 

— Şi asta apare în jurnalul lui Blaylock. 

— Domnul Fargo primeşte o bulină albă. Şi mai e ceva, 
zise Remi, întinzându-i lupa. Inscripţia. 

Sam duse lupa la ochi şi se apropie de codice. Citi: 

— Nu stăpânesc foarte bine spaniola, dar sună cam aşa... 
„Dado este 12vo dia de Julio, ano de nuestro Senor 1521, 
por su alteza Cuauhtemotzin. Javier Orizaga, S.J.” Sam îşi 

ridică privirea: Remi? 

— In traducere aproximativă: „Dat în ziua de 12 iulie, 
anul Domnului 1521, de către înălţimea Sa, Cuauhtemotzin. 
Javier Orizaga. S.J.” 

— Orizaga... E o altă trimitere din jurnalul lui Blaylock: „A 
fost Orizaga aici?” 

— Aici, adică unde? întrebă Selma. În Chicomoztoc? 

— Putem presupune orice, răspunse Remi. Vă scapă din 
vedere ce e mai important. 

Fără să mai adauge ceva, se îndreptă înspre un 
computer, deschise un browser pentru internet şi timp de 
cinci minute, navigă de la o pagină la alta a site-ului 


famsi.org - Fundația pentru Dezvoltarea  Studiilor 
Mezoamericane?. În cele din urmă, se răsuci cu scaunul 
înspre ei. 


— Cu siguranță, S.J.-ul de lângă numele lui Orizaga se 
referă la „Societatea lui lisus”. Era călugăr iezuit. lar data, 
12 iulie 1521, e la douăsprezece zile după ceea ce spaniolii 
au numit La Noche Triste, Noaptea Tristă. Marchează 
retragerea lor de urgență din capitala aztecă, Tenochtitlân, 
după ce Cortez şi conchistadorii săi au masacrat sute de 
azteci - alături de regele lor Montezuma al lIl-lea - în 
Templul Principal, Templo Mayor. A fost un moment de 
cumpănă pentru Imperiul Aztec. In luna august a anului 
care a urmat, oraşul Tenochtitlân a fost ras de pe faţa 
pământului şi ultimul rege al aztecilor, Cuauhtemotzin, a 
fost luat captiv şi torturat. 

—  Cuauhtemotzin, repetă Sam, iar apoi se întoarse 
asupra codicelui. E cel care, conform lui Orizaga, a dictat 
acest codice. 

—  Cuauhtemotzin a văzut inscripţiile de pe ziduri, 
murmură Selma. Ştia că poporul său e sortit pieirii şi a vrut 
să afle cineva... 

Selmei i se tăie glasul. 

— Dacă acest codice e autentic, reluă Remi, s-ar putea să 
avem în faţa ochilor ultimul testament al poporului aztec. 


39 în engleză, în original, Foundation for the Advancement of 
Mesoamerican Studies (n.tr.) 

Capitolul 29 


Madagascar, Oceanul Indian 


— Am revenit în Africa, murmură Sam şi parcă Range 
Roverul în afara drumului neasfaltat. Opri motorul şi trase 
frâna de mână. Nu putea fi alt loc decât Africa. 

— Să nu audă localnicii, răspunse Remi. Ne aflăm la cinci 
sute de kilometri de coasta africană. In ceea ce-i priveşte pe 
cei din partea locului, Madagascarul e o lume de sine 
stătătoare. 

Sam ridică mâinile, predându-se. Ştia că Remi avea 
dreptate. Maratonul pe ruta San Diego-Atlanta — 
Johannesburg-Antananrivo le oferise suficient timp pentru a 
citi totul despre Madagascar. 

leşiră din maşină, merseră la portbagaj şi începură să-şi 
adune echipamentul. 

Identitatea hărţii găsite în bastonul lui Blaylock rămăsese 
un mister doar pentru câteva ore, timp în care Pete şi 
Wendy răscoliseră prin bogata bază de date conţinând hărţi 
pe care soţii Fargo le strânseseră de-a lungul anilor. Se 
dovedi că harta era doar o secţiune dintr-o alta mai mare 
alcătuită în 1873 de un explorator francez pe nume Moreau, 
cam la douăzeci şi trei de ani după ce Franţa anexase insula 
prin forţă armată. Cuvântul parţial din colţul stânga sus era, 
de fapt, Prunes - care însemna „prune” în franceză - 
denumirea dată de un explorator unui şir de atoli de-a 
lungul coastei. Pornind de aici, Pete şi Wendy reuşiră să 
identifice râurile şi secţiunea de coastă care figura pe harta 
lui Blaylock. 

Importanţa Madagascarului pentru acesta rămânea însă 
un mister. Era o întrebare la care Sam şi Remi sperau să 
găsească răspuns în timp ce Selma, Gemenii-Minune şi 
Julianne Severson de la Biblioteca Congresului continuau să 
disece şi să analizeze jurnalul lui Blaylock, scrisorile către 

Constance Ashworth şi ceea ce numiseră Codicele Orizaga. 
In ceea ce îi privea, în afara unei hărţi topografice 
actuale, Sam şi Remi porneau cercetarea de la o copie 
laminată a hărţii lui Moreau şi o imagine mărită a zonei din 
jurul unei însemnări minuscule - în care recunoscuseră 
scrisul lui Blaylock - pe care Pete o descoperise deasupra 
unui golfuleţ. Cum se obişnuiseră cu înclinația lui Blaylock 
către gândirea fragmentară, nu fuseseră surprinşi să 
descopere că însemnarea conţinea doar şase cuvinte: 


1 442 unităţi 315* 
In Gura Leului 


A patra insulă ca întindere din lume, Madagascarul era în 
multe sensuri o lume aparte. De exemplu, găzduia cinci 
procente din speciile animale şi vegetale ale lumii. Dintre 
acestea, opt procente nu se mai găseau niciunde altundeva 
pe faţa pământului: lemuri cu dimensiuni şi colorituri 
variate, crocodili care trăiau în peşteri, plante carnivore şi 
gândaci de bălegar, miriapode gigantice, treizeci şi două de 
specii de cameleoni, două sute două specii de păsări şi o 
mulţime de baobabi care păreau creaţia unui regizor de 
filme science-fiction. lar printre toate acestea nu se găsea 
nici măcar un şarpe indigen care să fie veninos. 

Nici istoria Madagascarului nu era mai puţin ieşită din 
comun. În timp ce istoria oficială a insulei începuse în 
secolul al 7-lea, când populaţia bantu folosea taberele de-a 
lungul extremității nordice a Madagascarului drept puncte 
comerciale pentru trecerea neguţătorilor arabi, 
descoperirile arheologice din ultimele decenii, care au dus 
cercetările mai adânc, au sugerat că primii colonişti ai 
Madagascarului au sosit din Sulawesi, Indonezia, între 200 
şi 500 după Hristos 

De-a lungul următorilor o mie o sută de ani, 
Madagascarul a devenit creuzetul Africii, populat în cea mai 
mare parte de colonişti portughezi, indieni, arabi şi 
somalezi, până când a început Epoca Marilor Descoperiri 
Geografice şi s-a declanşat lupta pentru Africa. Puterile 

coloniale europene şi piraţii au năvălit în Madagascar, iar 
insula a fost stăpânită de o serie de dinastii până la sfârşitul 
secolului al XVIII-lea, când tribul merina a reuşit, cu ajutorul 
britanicilor, să preia controlul asupra majorităţii insulei, 
hegemonia lor luând sfârşit cu aproape un secol mai târziu, 
după invazia Franţei din 1883, în ceea ce a rămas cunoscut 
ca Războiul Franco-Hova. In 1896, Franţa şi-a anexat 
Madagascarul, iar familia regală Merina a fost exilată în 
Algeria. 


Îşi mai examinară încă o dată echipamentul, apoi îşi 
puseră rucsacurile în spate înainte de a se da înapoi pentru 
a admira peisajul. De la aeroportul Antananarivo o luaseră 
înspre est pe Şoseaua 2, apoi coborâseră dinspre platoul 
central care se întindea aproximativ de la nord la sud de-a 
lungul mijlocului insulei până în punctul unde se aflau ei, 
câmpia de coastă, o fâşie lată de aproape trei kilometri şi 
jumătate, acoperită de o pădure tropicală şi de ravene 
susţinute de povârnişuri de patru sute cincizeci de metri 
printre care se întreţeseau cascade. În spatele lor se afla 
Canal des Pangalanes, un lanţ de lacuri şi golfuleţe de opt 
sute de kilometri, formate natural şi făcute de mâna omului, 
legate prin canale. 

Sperau ca în această porţiune a canalului să găsească 
locul pe care îl indicase Blaylock prin însemnarea aceea 
criptică. Ajunşi acolo trebuiau doar să măsoare 1 442 de 
„unităţi” (despre care bănuiau şi sperau că se refereau la 
bastonul lui Blaylock), stabilind direcţia în funcţie de gradul 
315 de pe cadranul busolei, urmând să găsească ceva ca o 
„Gură a Leului” în care să poată să se arunce, să privească 
sau orice altceva o fi avut Blaylock în minte. Problema era 
că Moreau, autorul hărţii, chiulise când se predase 
cartografia la Şcoala Exploratorilor. Simţul proporţiei la 
scară şi cel al distanţei erau aproape inexistente. Sam şi 
Remi aveau să fie nevoiţi să exploreze prin tatonări 
succesive. 

— Părea ceva dificil de la început, zise Remi acum, dar, 
uitându-mă la acest loc... 

Glasul i se tăie şi scutură frustrată din cap. 
Sam încuviinţă. 
— Tărâmul uitat de timp. 


Aflându-se în faţă, Sam ieşi de pe drum, urmând ceea ce 
părea o cărare de vânătoare care, după o sută de metri, 
dispăru, punct în care acesta îşi scoase maceta şi începu să 
taie arbuştii înalţi cam cât un om. Cu fiecare pas, frunzele 
dinţate le crestau pielea expusă, în timp ce lujerii ţepoşi se 
agăţau de hainele lor, fiind adesea nevoiţi să se oprească 
pentru a se elibera. După treizeci de minute, de-abia 
parcurseseră patru sute de metri, când un luminiş cam de 
mărimea unui garaj se deschise în faţa lor. Remi citi GPS-ul, 
se uită în jur ca să îşi dea seama de direcţie, apoi arătă cu 
degetul. Porniră din nou la drum, Sam tăind cu maceta 
pentru a forma o cărare, în timp ce Remi îşi croia drum în 
urma lui. Treizeci de minute se transformară într-o oră. 
Sudoarea le picura pe pielea zgâriată, iar hainele lor 
deveniseră într-atât de îmbibate, de parcă ar fi ieşit dintr-o 
piscină. În ciuda soarelui arzător, se simțeau amândoi 
cuprinşi de un fior rece. După încă treizeci de minute, Sam 
se opri brusc şi ridică mâna pentru a-i face semn lui Remi să 
rămână nemişcată. Işi întoarse capul şi se uită la ea, 
bătându-şi nasul cu degetul. Ea dădu aprobator din cap. 
Fum. Undeva în apropiere cineva aprinsese focul. 

Apoi, de undeva din stânga lor, auziră un foşnet. Ceva se 
mişca prin tufăriş. Rămaseră înlemniţi, abia răsuflând, 
încercând să-şi dea seama de unde venea zgomotul. Se auzi 
din nou, dar, de data asta, părea mai îndepărtat. 

Dintr-odată, se auzi o voce de bărbat care strigă: 

— Sunteţi, din întâmplare, nişte oameni buni care s-au 
rătăcit? 

Sam se uită la Remi care ridică din umeri şi apoi 
răspunse: 

— N-aş zice că ne-am „rătăcit”, ci mai degrabă că am 
plecat într-o „explorare la voia întâmplării”. 

Vocea chicoti. 

— Pe asta n-am mai auzit-o. Dacă vreţi să faceţi o pauză, 

am pus de cafea. 

— Sigur, de ce nu? Unde...? 

— Uitaţi-vă în stânga voastră. 

Se conformară. Un moment mai târziu, la zece metri mai 
încolo, din tufăriş se ridică vârful în flăcări al unei ramuri. 

— Dacă mergeţi drept în faţă încă vreo zece, doisprezece 
paşi, veţi ajunge la o cărare de vânătoare. Vă va duce exact 
unde trebuie. 

— Am plecat. 

Cinci minute mai târziu, ieşiră de pe cărare şi dădură într- 
un luminiş împrejmuit de baobabi pitici. Intre doi dintre 
aceştia era legat un hamac. In mijlocul luminişului, străjuit 
de doi buşteni pe care se putea sta, ardea un mic foc de 
tabără. Un bărbat de vreo şaptezeci şi cinci de ani, cu păr 
grizonant şi cu barbişon, se uită înspre ei şi le zâmbi. Ochii îi 
erau de un verde neastâmpărat. 

— Bine aţi venit. Luaţi loc! 

Sam şi Remi îşi dădură jos rucsacurile şi se aşezară pe 
buşteanul din faţa bărbatului. Se prezentară. 

Bărbatul încuviinţă din cap, zâmbi şi zise: 

— Mie mi se spune Kid“. 

Sam arătă cu capul înspre revolverul prins la şoldul 
bărbatului. 

— Din cauza lui? 

— Mai mult sau mai puţin. 

— E un Webley? 

— Ai un ochi bun. E modelul Mark VI, calibrul 455. Cam 
de pe la 1915. 

— De-ajuns cu discuţiile despre arme, băieţi, interveni 
Remi. iți suntem recunoscători pentru invitaţie. Parcă ne-am 
afla aici de două zile. 

— In Madagascar, asta înseamnă cam două ore. 

Sam se uită la ceas. 

— Ai dreptate. Sam observă că la picioarele bărbatului 
erau nişte bulgări de pământ aşezaţi în formă de piramidă 
înaltă cam de şaizeci de centimetri. Pot să întreb... 

— A, astea! Sunt trufe de Madagascar. Cele mai bune din 


10 De la Billy the Kid, pistolar din Vestul Sălbatic (n.tr.) 

lume. 

— N-am auzit de ele, răspunse Remi. 

— Cel mai mult sunt vândute în Japonia. O sută de dolari 
pe jumătate de kilogram. 

— Se pare că ai câteva sute de dolari la picioare, zise 
Sam. 

— Mai mult sau mai puţin. 

— Cum le găseşti? întrebă Remi. 

— După miros, locaţie sau urmele de animale. După zece 
ani, e mai degrabă vorba despre intuiţie decât despre 
altceva. 

— Zece ani? Sper că nu ai stat aici în tot timpul ăsta. 

Kid chicoti. 

— Nu. Sezonul trufelor durează numai cinci săptămâni. 
Pentru celelalte patruzeci şi şapte de săptămâni, am o 
căsuţă pe plajă, lângă Andevoranto. Mă ocup cu câte puţin 
din fiecare: pescuit, scufundări, excursii, dar cel mai mult 
timp îl petrec privind apusul. 

— Pare minunat. 

— Chiar este, doamnă. Dar nu la fel de minunată îmi pare 
acea colecţie de zgârieturi. 

Sam şi Remi se uitară la liniile încrucişate care li se 
înroşiseră pe mâini şi pe picioare. Aplecându-se peste 
buştean, bărbatul apucă un rucsac vechi de pânză, căută 
prin el şi scoase un tub de sticlă fără etichetă. L-l aruncă lui 
Remi. 

— E o reţetă locală, zise Kid. Face minuni. Numai să nu 
mă întrebaţi ce conţine. Sam şi Remi îşi întinseră unguentul 
urât mirositor pe zgârieturi. Senzaţia de usturime dispăru 
imediat. 

— Miroase a urină de animal..., zise Sam. 

Kid zâmbi. 

— V-am zis să nu întrebaţi. Le turnă la fiecare câte o 
cană de cafea din filtrul plin de funingine care se afla lângă 
foc. Dacă nu vă supăraţi că vă întreb, ce căutaţi aici? 

— Căutăm un loc care s-ar putea să existe la fel de bine 
cum s-ar putea să nu. 

— A, cântecul sirenei despre tărâmuri pierdute, 

întâmplarea face ca locurile imaginare să fie una dintre 
specialităţile mele. 

Sam băgă mâna în buzunarul lateral al rucsacului său, 
scoase harta lui Moreau şi i-o dădu. Kid o studie preţ de 
treizeci de secunde, apoi i-o înapoie. 

— Veşti bune şi veşti rele. Ce alegeţi? 

— Veştile rele, răspunse Remi. 

— Aţi ajuns cam cu optzeci de ani întârziere. Zona asta 
din Pangalenes a fost total înghițită după un cutremur din 
1932. 

— Şi veştile bune? 

— Acum e o zonă de uscat. Şi cel mai probabil, vă pot 
duce la locul pe care îl căutaţi, cu o aproximaţie de câţiva 
metri. 


Îşi terminară cafeaua, apoi Kid aruncă ţărână peste foc şi 
îşi strânse echipamentul, după care porniră toţi trei la drum, 
Kid aflându-se în frunte, Remi la mijloc, iar Sam ultimul. Kid 
nu avea nevoie nici de macetă, nici de busolă, în timp ce se 
îndrepta spre nord-est, ghidându-se după nişte urme care la 
prima vedere nu păreau decât nişte gropi în frunziş, în ciuda 
vârstei, păstra un ritm regulat, chibzuit al mişcării, ceea ce 
îi făcu pe Sam şi pe Remi să creadă că ghidul lor îşi 
petrecuse majoritatea timpului în aer liber. 

După patruzeci de minute de mers într-o tăcere cordială, 
Kid zise peste umăr: 

— Locul acesta pe care îl căutaţi... Ce are aşa special? 

Remi se uită în spate la Sam, cu o privire întrebătoare. 
Sam se gândi un moment, apoi răspunse: 

— Îmi pari un om cinstit, Kid. Mă înşel? 

Kid se opri din mers şi se întoarse înspre ei. Zâmbi. 

— Nu te înşeli. Am păstrat mai multe secrete decât 
oricine. 

Sam îl privi în ochi câteva momente, apoi dădu aprobator 
din cap. 

— Mergi înainte şi noi îţi vom spune o poveste. 

Kid se întoarse şi îşi reluă înaintarea. Sam zise: 

— Ai auzit vreodată de CSS Shenandoah? 

După încă o oră de mers, lăstărişul începu să se rărească 
şi curând, ajunseră într-o savană presărată din loc în loc cu 
baobabi. La un kilometru şi jumătate spre stânga lor, în 
continuarea câmpiei, se înălța pădurea tropicală care se 
întindea până la faleză, în timp ce, în dreapta lor, puteau 
vedea Canal des Pangalanes; dincolo de acesta era 
întinderea albastră a Oceanului Indian. 

Se opriră din mers şi făcură o pauză pentru a bea nişte 
apă. După ce luă o gură, Kid zise: 

— Deci tipul ăsta, Blaylock... Pare o adevărată figură. 

Remi aprobă din cap. 

— Problema e că încă nu ştim cât din povestea lui este 
adevăr şi cât reprezintă fantezie indusă de malarie şi de 
durere. 

— E binecuvântarea şi blestemul aventurii, răspunse Kid. 
Eu zic că nimeni n-ar trebui să piardă ocazia să o ia pe 
drumul mai puţin umblat. 

Sam zâmbi şi ridică bidonul. 

— Inchin pentru asta. Ciocniră bidoanele. 

— De ce nu luaţi o pauză? Eu mă duc să cercetez locul. 
Cred că suntem aproape, dar trebuie să mă uit puţin în jur. 

Kid îşi lăsă rucsacul jos şi se îndepărtă prin iarba înaltă 
până la genunchi. Sam şi Remi se trântiră la pământ şi 
ascultară valurile care se spărgeau de plajă. 

Un roi de fluturi în culorile curcubeului zbură pe deasupra 
ierbii, se opri deasupra capetelor lor pentru câteva clipe, 
apoi îşi continuă drumul. Într-un baobab din apropiere, un 
lemur cu coada inelată stătea agăţat cu capul în jos şi îi 
privea. După două minute, se căţără în copac şi dispăru. 

Fără să facă vreun zgomot, Kid reapăru în spatele lor. 

— Evrica, zise el sec. 


Locul era la cinci minute de mers. Când ajunseră în vârful 
unui mic deal abrupt, Kid se opri şi îşi desfăcu braţele. 

— Aici e? întrebă Sam. 

— Aici e. După cutremur, golfuleţul s-a închis şi apa s-a 
evaporat, lăsând doar partea superioară a insulei expusă. 

Optzeci de ani de aluviuni oceanice şi de furtuni au acoperit 
depresiunea. 

Sam şi Remi se uitară în jur. Din fericire, dealul nu avea 
mai mult de patruzeci de metri pătraţi. 

— Bănuiesc că găsim punctul central şi apoi începem să 
mergem, zise Remi. 

— Câte unităţi indica Blaylock? întrebă Kid. 

— O mie patru sute patruzeci şi două. Cu puţin sub trei 
kilometri. 

Kid se uită la cer. 

— În Madagascar, asta înseamnă trei sau patru ore de 
mers, majoritatea prin pădurea tropicală. Recomandarea 
mea e să ridicăm tabăra aici peste noapte. 


Capitolul 30 


Madagascar, Oceanul Indian 


Se treziră la puţin timp după ivirea zorilor. La insistenţele 
lui Kid, Sam şi Remi porniră înspre un iaz, aflat mai jos, 
pentru a se înviora în timp ce el le pregăti o masă compusă 
din chiftele din trufe şi manioc. Se întoarseră în tabără chiar 
când percolatorul începea să fiarbă. Remi turnă trei ceşti, 
iar Sam îl ajută pe Kid să servească masa. 

— Probabil că ar trebui să vă întreb, zise Kid printre 
înghiţituri, cam ce ştiţi despre situaţia de aici. 

— Pe plan politic? replică Sam. Nu prea multe, doar ce- 
am citit prin ziare - o lovitură de stat, un nou preşedinte şi 
un fost preşedinte furios şi aflat în exil. 

— Pe scurt, asta e ideea. Ceea ce nu ştiţi e că fostul 
preşedinte a revenit din exil. Se zvoneşte că s-a întors şi că 
şi-a stabilit tabăra la Maroantsetra, în susul coastei. Dacă 
reuşeşte să strângă destui oameni şi arme, probabil că se 
va declanşa un război civil; dacă nu reuşeşte, va fi un 
masacru. Oricum vor sta lucrurile, nu e cel mai potrivit 
moment pentru a fi pe insulă. Nu sunt probleme dacă te afli 

în preajma oraşelor, dar aici... Kid ridică din umeri. Aţi face 
bine să staţi cu ochii în patru. 

— După ce? întrebă Remi. 

— In special după camionete pline cu tipi cu mitraliere 
AK-47. 

— Ar fi bine deci să sperăm că îi vedem noi înainte de a fi 
văzuţi. 

— Cam asta e ideea. lar dacă nu reuşiţi, dacă vor 
considera că nu merită să se agite din cauza voastră, s-ar 
putea să-şi vadă de treabă. In vremuri de restrişte politică, 
subordonații ajung să vadă în răpiri un mod de a-şi creşte 
veniturile. 

— Dacă avem puţin noroc, vom fi înapoi în Antananarivo 
înainte de căderea nopţii, zise Sam. 

Kid zâmbi. 

— După ce veţi fi găsit ceea ce căutaţi. 

— Sau după ce vom descoperi că nu era nimic de găsit, 
adăugă Remi. 


Cu puţin timp înainte de ora opt, îşi strânseră 
echipamentul, urcară dealul, se orientară în funcţie de 
gradul 315 de pe cadranul busolei, apoi porniră în şir de-a 
lungul savanei, cu Kid în frunte, Remi la mijloc şi Sam în 
urmă, cu GPS-ul manual pe care îl reglase pentru a măsura 
1 442 de unităţi raportate la bastonul lung de doi metri, 
ceea ce echivala cu aproximativ 3 000 de metri, adică trei 
kilometri. 

— Să sperăm că bastonul lui Blaylock nu s-a micşorat sau 
mărit în ultimii o sută treizeci de ani, spuse Sam. 

— Sau că nu se pricepea să măsoare cu o ruletă, adăugă 
Remi. 

Nici nu străbătuseră jumătate din savană şi bocancii şi 
partea de jos a pantalonilor li se îmbibaseră de rouă. Când 
ajunseră la marginea pădurii tropicale, linia inferioară a 
soarelui se înălţase şi trecuse de partea estică a orizontului; 
îi simțeau căldura în spate. 

Kid se opri în faţa peretelui junglei. 

— Staţi o clipă, zise el, după care merse de-a lungul 

lizierei, mai întâi cincizeci de metri la nord, apoi la sud. Pe 
aici, strigă el. Sam şi Remi i se alăturară. Deloc surprinzător, 
găsise o cărare. 

După trei metri printre copaci, razele soarelui se 
estompară în urma lor, formând numai nişte linii neclare şi 
nişte pete pe frunzişul din jurul lor. 

— Am parcurs un kilometru şi şase sute de metri până jos 
şi mai avem un kilometru şi patru sute de metri, anunţă 
Sam. 

Continuară să meargă. În curând, panta deveni mai 
abruptă, pe măsură ce terenul începea să urce spre platou. 
Cărarea se îngustă, depăşind mai întâi doar cu puţin o 
jumătate de metru, dar ajungând în cele din urmă la o 
lăţime de doar treizeci de centimetri, forţându-i să meargă 
într-o parte şi chiar să se ferească pe alocuri. Frunzele 
dinţate şi lujerii ţepoşi reveniseră în forţă. 

Kid le strigă să se oprească. 

— Auziţi? întrebă el. 

Sam încuviinţă din cap. 

— E un pârâu, undeva la stânga. 

— Mă întorc imediat. Kid ieşi de pe cărare şi fu înghiţit de 
pădure. Reveni după zece minute. 

E cam la treizeci de metri spre sud. Probabil curge 
aproximativ paralel cu traseul vostru. Cât mai avem de 
mers? 

Sam se uită pe GPS. 

— Mai puţin de un kilometru. 

— Cam trei raportat la scara Madagascarului, adăugă 
Remi cu un zâmbet jucăuş. 

— Va fi mai uşor să înaintăm prin pârâu. Dar aveţi grijă la 
crocodili. 

— Cred că glumeşti, zise Remi. 

— Nu. Aţi auzit de crocodilii de peşteră din Madagascar, 
nu? 

— Nu Ştiam sigur dacă nu sunt doar o scorneală, 
răspunse Sam. 

— Nu sunt. Madagascarul este singurul loc de pe pământ 
unde trăiesc. Vedeţi voi, aligatorii şi crocodilii sunt 

endotermici: temperatura organismului depinde de mediul 
înconjurător - soarele pentru a se încălzi, apa şi umbra 
pentru a se răcori. Crocodilii de pe aici nu au nevoie de aşa 
ceva. Cei de la National Geographic au fost pe aici în urmă 
cu câţiva ani pentru a-i observa, dar faptul în sine rămâne 
un mister. Oricum, uneori, dimineaţa, se folosesc de 
pâraiele subterane pentru a ieşi la vânătoare înainte ca 
soarele să devină prea puternic. 

— Şi cum se presupune că ar trebui să-i observăm? 
întrebă Remi. 

— Uitaţi-vă după buşteni care plutesc pe suprafaţa apei. 
Dacă buşteanul are ochi, nu e buştean. Faceţi mult zgomot, 
păreţi cât mai impozanţi şi o să se care. 


Pârâul era adânc până la gambă, iar fundul era acoperit 
cu nisip, aşa că înaintară rapid, urmărind ecranul GPS-ului 
până când indică o sută de metri. Pârâul coti mai întâi spre 
sud, apoi din nou înspre nord, după aceea înspre vest, 
pentru ca în cele din urmă să se lărgească, deschizându-se 
înspre o lagună mărginită de bolovani. In partea de vest a 
iazului, o cascadă lată de zece metri cădea pe un pat de 
piatră, creând un nor de stropi fini. 

Sam se uită pe GPS. 

— Mai sunt cincizeci de metri. 

— În ce direcţie? întrebă Remi. 

In loc de răspuns, Sam arătă înspre cascadă. 


După câteva clipe de tăcere, Remi zise: 

— Il vezi? 

— Ce anume? răspunse Sam. 

— Capul de leu. Arătă înspre punctul din care apa cădea 
de pe buza stâncoasă. Cele două protuberanţe sunt ochii. 
Sub ei, gura. lar apa... Dacă o priveşti îndelung, unele 
şiroaie se aseamănă cu nişte colţi. 

Kid încuviinţă din cap. 

— Al naibii să fiu! Sam, are dreptate. 

Sam chicoti. 

— De regulă are dreptate. 

— Poate că Blaylock ăsta nu era chiar aşa nebun. 

— Rămâne de văzut. 

Sam îşi dădu jos rucsacul, se dezbrăcă până la talie şi 
scoase o lanternă frontală. O aprinse, îndreptă raza înspre 
palmă, apoi o stinse. 

— Doar o scurtă incursiune pentru explorare, bine? zise 
Remi. 

— Bine. Cinci minute, nu mai mult. 

— Stai o clipă, interveni Kid. Băgă mâna în rucsac şi 
scoase o faclă de semnalizare - crocodilii le urăsc - apoi un 
alt revolver asemănător cu Webley-ul pe care îl purta el. 
Crocodilii urăsc revolverele şi mai mult. 

Sam cântări arma, privind-o atent. 

— Nu recunosc modelul. E tot un Webley? 

— Un revolver automat Webley-Fosbery. E una dintre 
primele şi singurele arme semiautomate cu butuc. Are 
ţeava basculantă, calibrul 455 şi capacitatea butoiului de 
şapte cartuşe. Nu face mare lucru la o distanţă de peste 
cincizeci de metri, dar tot ce nimereşti cade la pământ. 

— Mersi, zise Sam. Cam câte revolvere Webley ai? 

— La ultima numărătoare, optsprezece. E un fel de 
hobby. 

— Revolverele vechi şi trufele rare, răspunse Remi. Eşti 
un om interesant. 

Sam băgă facla într-unul dintre buzunarele laterale de la 
pantalonii scurţi, iar revolverul în celălalt, apoi începu să 
înainteze de-a lungul marginii lagunei, sărind din bolovan în 
bolovan, încercând pe cât posibil să evite porțiunile umede, 
sarcină tot mai dificilă pe măsură ce se apropia de cascadă. 
Când ajunse la jumătate de metru de cascadă, se întoarse, 
le făcu cu mâna lui Remi şi lui Kid, după care se aruncă în 
puhoi şi dispăru. 

Reapăru după patru minute, sări pe un bolovan din 
preajmă, îşi scutură apa din păr şi reveni pe plajă. 

— E o mică grotă în spatele cascadei, îi anunţă el. Are o 
adâncime de şase metri şi o lăţime mai mică de cinci metri. 
E plină de aluviuni - crengi, buşteni putreziţi, grămezi de 
iarbă care au format un fel de baraj - dar în spatele lor am 

găsit o deschizătură. E orizontală, cam ca o uşă de garaj 
care nu s-a închis până la capăt. 

— Cam atât ne-a ţinut norocul, zise Remi, zâmbind. 

— Poftim? întrebă Kid. 

— Deocamdată, zise Sam, în aventura asta, n-a fost 
nevoie să coborâm sub pământ, ceea ce se întâmplă destul 
de rar, ţinând cont de ceea ce facem, înainte de existenţa 
uşilor securizate şi a seifurilor, dacă voiai să pui ceva în 
siguranţă sau să ascunzi ceva, existau doar două opţiuni: fie 
îl îngropai, fie îl puneai într-o peşteră. 

Remi adăugă: 

— E o metodă destul de întâlnită şi astăzi. S-ar putea să 
aibă legătură cu memoria genetică: dacă ai dubii, îngroapă. 

— Deci n-aţi avut nici o aventură care să se petreacă 
doar la suprafaţă? 

Sam scutură din cap. 

— E motivul pentru care avem grijă să nu ne pierdem 
îndemânarea când vine vorba despre căţărări sau 
speologie. 

— Ei bine, peşterile nu se numără printre locurile mele 
preferate, zise Kid. Aşa că, dacă nu vă supăraţi, vă las pe 
voi să vă distraţi. Eu stau şi păzesc tabăra. 

După zece minute, înarmaţi cu echipamentul necesar, 
Sam şi Remi reveniră la cascadă şi intrară în grota din 
spatele ei. Lumina soarelui pătrundea cu greu prin 
perdeaua de apă. Işi aprinseră lanternele frontale. 

Sam se apropie de Remi şi zise cu glasul înfundat de 
căderea de apă: 

— Rămâi într-o parte. Eu merg să văd dacă avem 
companie. Stai pregătită cu o faclă. 

Remi păşi înspre cealaltă parte a grotei, în timp ce Sam 
apucă o creangă din grămadă şi o smulse, eliberând-o. 
Sistematic, începu să verifice aluviunile, înfigând vârful 
crengii în găuri şi în deschizături, fluturând-o într-o parte şi 
în alta. Nu obţinu nici o reacţie, nu văzu nici o mişcare. În 
următoarele două minute, lovi cu călcâiul buştenii mai mari, 
încercând să vadă dacă se întâmpla ceva, dar rezultatul fu 
acelaşi. 

— Cred că totul e în regulă, strigă Sam. 

Se puseră pe treabă, desfăcând treptat grămada până 
când reuşiră să-şi croiască o cărare înspre peretele din 
spate. Ingenuncheară în faţa deschizăturii înalte de circa un 
metru. Un pârâiaş şerpui pe lângă bocancii lor, traversând 
grota şi pierzându-se în apele cascadei. 

Sam  înfipse creanga în deschizătură şi începu să 
scormonească. Incă o dată, nu sesizară nici o mişcare. 
Scoase revolverul din buzunar, îl îndreptă în faţă, îşi lipi 
chipul de peretele stâncii şi trecu raza lanternei dinspre 
dreapta spre stânga. Se îndreptă de spate şi îi făcu semn lui 
Remi că totul era în regulă. 

— Înspre spărtură daţi iureş“!, strigă Remi. 

— Noi doi, cei norocoşi“?, îi răspunse Sam pe măsură. 

— Nu-i nimic mai potrivit pentru a crea atmosfera decât 
puţin Shakespeare. 


Capitolul 31 


Madagascar, Oceanul Indian 


Din fericire, nu le luă mult să intre. După un metru şi 
jumătate de mers aplecat, văzură că tavanul de piatră se 
înălța brusc şi ajunseră într-o grotă ovală şi alungită, lată de 
treizeci de metri, cu un tavan presărat cu stalactite înalt de 
aproape zece metri. Lanternele lor frontale nu erau 
îndeajuns de puternice pentru a străbate la mai mult de 
zece metri în faţă, dar, din câte îşi dădură seama, spaţiul 
părea oarecum împărţit în mai multe „încăperi” de nişte 
coloane de minereu care, în raza de lumină, căpătau 
străluciri de un gri sidefat şi de un galben pal. Incluziunile 
de cuarţ din pereţi licăreau şi străluceau. Podeaua, un 
amestec de roci crestate şi de aluviuni care scârţâiau sub 


11 Citat din William Shakespeare, Henric al V-lea (n.tr.) 
12 Parafrază a unei replici din aceeaşi piesă (n.tr.) 

picioarele lor, era împărţită în două de un şuvoi îngust şi 
şerpuitor. 

— Pare un loc bun de unde să începem, zise Sam, iar 
Remi încuviinţă din cap. 

Ghidându-se după cursul şuvoiului, începură să înainteze 
în peşteră. 

— Nu e ceea ce mă aşteptam, zise Remi după câteva 
minute. 

— Ştiu. Dar ziua nu s-a terminat încă. 

Ultima lor aventură speologică se încheiase nu numai cu 
rezolvarea misterului Beciului Pierdut al lui Napoleon, ci şi 
cu o descoperire care ajutase la rescrierea unor părţi din 
istoria Greciei antice. 

Continuară să înainteze, acoperind treizeci de metri, apoi 
şaizeci. Lanterna frontală a lui Sam lumină un perete 
triunghiular de la baza căruia izvora şuvoiul. De o parte şi 
de alta a peretelui, câte un tunel se prelungea în întuneric. 

— Tu alegi, zise Sam. Stânga sau dreapta? 

— Dreapta. 

Săriră peste şuvoi şi porniră de-a lungul tunelului din 
partea dreaptă. După şase metri, podeaua începea să se 
încline şi intrară într-o apă înaltă până la gambă. Sam trecu 
raza lanternei de-a lungul suprafeţei; observară un uşor 
curent circular. Continuară să înainteze. 

Remi se opri şi duse degetul arătător la buze. 

Işi stinse lanterna frontală. Sam îi urmă exemplul. 

Apoi, după zece secunde de linişte, se auzi un sunet: 
ceva se mişca în întunericul din faţa lor. Semăna cu sunetul 
de piele frecată pe suprafaţa pietrei. Urmară alte clipe de 
tăcere, apoi un nou sunet: asemenea unui prosop ud şi greu 
care loveşte piatra. 

Sam şi Remi se uitară unul la altul şi aproape la unison, 
buzele lor schiţară cuvântul „crocodil”. Primul sunet era, de 
fapt, produs de solzii care frecau piatra; prosopul ud era 
coada grea şi musculoasă care lovea stânca. Improşcă. 

Picioare grele înaintau prin apă. Sam scoase revolverul şi 
îl îndreptă înspre întunecime. Şi el şi Remi îşi aprinseră 
deodată lanternele. 

La o distanţă de şase metri, înaintând spre ei, se vedea 
botul unui crocodil; dincolo de bot, doi ochi bulbucaţi 
priveau direct înspre ei. Şi mai în spate, la marginea razei 
lanternelor, puteau să vadă vreo şase corpuri solzoase 
şerpuind înspre ei, cu ochii strălucitori, cu gurile deschise, 
cu cozile biciuind. 

— Faclă, strigă Sam. 

Remi nu ezită. Se auzi un şuier, iar tunelul fu învăluit de o 
lumină roşiatică, pâlpâitoare. Remi cobori facla la nivelul 
genunchiului şi începu s-o agite în faţa crocodilului care se 
apropia. Acesta se opri, deschise gura şi scoase un şuier 
surd. 

— Kid a avut dreptate, zise ea. Nu par foarte încântați. 

— Deocamdată. Începem să ne retragem. Încetişor. Să nu 
te întorci cu spatele la el. 

Cu paşi mărunți, în timp ce Remi urmărea atentă 
crocodilul care se apropia, începură să se retragă. Sam 
aruncă o privire peste umăr: 

— Incă zece paşi şi ajungem la pantă, apoi urmează 
porţiunea îngustă. 

— Bine. 

— Odată ajunşi acolo, înfige facla în nisip. O să vedem 
cum reacţionează la asta. 

Când ajunseră în locul cu pricina, Sam o bătu pe Remi pe 
umăr. Remi îngenunche, împlântă facla în aluviuni, apoi se 
ridică şi continuă să păşească în spate, în timp ce Sam îi 
ţinea încă mâna pe umăr. După ce urcară jumătate de 
pantă, crocodilul se opri cam la doi metri de facla care 
şuiera. Bâjbâi mai întâi înspre stânga, apoi înspre dreapta, 
după care se opri din nou. Scoase un alt şuier, apoi începu 
să coboare panta, revenind în apă. După câteva secunde, 
nu mai reuşiră să-l vadă. 

— Cam cât ţine o faclă? întrebă Remi. 

— Cele de tipul ăsta? Cam zece, cincisprezece minute. 
Dacă avem noroc, suficient cât să verificăm celălalt tunel. 

— Şi dacă n-avem? 

— Atunci o să vedem cât de bine mă descurc cu un 
Webley. 

Oprindu-se la fiecare zece paşi pentru a asculta, îşi 
continuară drumul de-a lungul tunelului din stânga. După 
doisprezece metri, tunelul se lărgea brusc înspre o încăpere 
aproximativ circulară. Lanterna lui Remi trecu pe deasupra 
unui obiect prelung aflat pe podea. Incepură amândoi să 
păşească în spate, picioarele alunecându-le pe nisip. 

— Era...? şopti Remi. 

— Nu cred. Trase cu putere aer în piept, apoi expiră. 
Totuşi, mi-a dat palpitaţii. Să mergem. 

Inaintară până când obiectul reapăru în raza lanternei. 

— Arată ca un stâlp de telegraf putrezit, spuse Remi. 

Chiar aşa arăta. Dar, de-ndată, Sam văzu ceea ce păreau 
trei racorduri încrucişate din lemn prinse de stâlp, apoi un 
fel de  odgoane, aproape descompuse, dar suficient 
conservate pentru a păstra forma iniţială. 

— E un flotor lateral, şopti Remi. 

Sam încuviinţă din cap, apoi îşi purtă lanterna de-a lungul 
racordurilor până în punctul în care se îmbinau cu un butuc 
prelung şi parţial putrezit, ceva mai lung decât „stâlpul de 
telegraf” şi cu un diametru de patru, cinci ori mai mare. 

— Sam, e o canoe. 

Sam aprobă din cap. 

— Una destul de mare. Are cel puţin nouă metri lungime. 
Ocoliră împreună ambarcaţiunea, iar în partea cealaltă 
găsiră acelaşi sistem de racorduri la capătul cărora se afla 
un alt flotor. Corpul canoei avea o lăţime de un metru şi 
jumătate şi o înălţime de un metru şi douăzeci de la chilă 
până la copastie, prora era conică, cu un bompres alungit, 
iar pupa - dreaptă. La mijlocul carenei, cu o înălţime de doi 
metri şi jumătate, se ridica ceea ce părea a fi un catarg 
sfărâmat; partea superioară, lungă de vreo trei metri, era 
întinsă pe pământ, cu vârful sprijinit de copastie. In faţa 
catargului, carena era protejată de un acoperiş triunghiular. 

— Sam, vino înapoi, şopti Remi. 

O urmă, retrăgându-se câţiva paşi. Remi arătă înspre 
podeaua de sub ambarcaţiune. Ceea ce le păruse doar un 
dâmb era, de fapt, o platformă cu o înălţime de şaizeci de 

centimetri, construită din pietre aşezate cu grijă. 
— E un altar, zise Sam. 


După ce verificară iute facla contra crocodililor, care 
arsese până la jumătate, examinară ambarcaţiunea, iar 
Remi făcu fotografii, mai întâi cu tot locul, pentru a putea 
stabili ulterior scara şi designul, apoi surprinzând diferite 
detalii. Cu ajutorul lamei briceagului Swiss Army, Sam luă 
mostre din lemn şi din odgoane. 

— Totul e acoperit de un fel de răşină, îi spuse el lui 
Remi,  mirosind materialul. E groasă, are peste doi 
centimetri. 

— Aşa s-ar explica faptul că s-a conservat atât de bine, 
răspunse ea. 

Sam trecu peste flotorul de la tribord, se îndreptă înspre 
copastie şi privi în interiorul canoei. La baza catargului se 
afla ceea ce îi părea o grămadă de pânză putrezită. Cu 
nuanţe de maro şi de gri, materialul se coagulase într-o 
masă gelatinoasă. 

— Remi, trebuie să vezi asta. 

Veni alături de el, lângă copastie. 

— E o velă mare, zise ea şi începu să o fotografieze. 

Sam îşi scoase maceta şi în timp ce Remi îl ţinea de 
curea ca să nu cadă, se aplecă şi înfipse uşor lama în 
grămadă. 

— E ca învelişul de la ceapă, murmură el. 

Ridică o bucată sfâşiată din material. Remi avea 
pregătită o pungă Ziploc. In timp ce strecura mostra 
înăuntru, aceasta se rupse în trei bucăţi. Remi închise 
punga şi se întoarse la rucsac pentru a o aşeza alături de 
celelalte mostre. 

Sam ocoli pupa. Din cadrul pupei ieşea un obiect 
protuberant din lemn, ca o minge de fotbal american 
aşezată pe suportul pentru lovitură. La fel ca în cazul 
celorlalte obiecte legate de ambarcaţiune, lui Sam îi fură 
necesare câteva secunde şi mai multe înclinări ale capului 
înainte de a-şi da seama ce avea în faţa ochilor. Remi 
reveni în spatele său. 

— E pasărea noastră misterioasă, zise ea. 

Sam încuviinţă. 

— Cea din Codicele Orizaga şi jurnalul lui Blaylock. 

— Cum o numise? Marea pasăre din nestemate verzi, 
încercă Remi să-şi amintească. Totuşi, nu cred că la asta se 
referea. 

Făcu mai multe fotografii ale sculpturii cu aparatul 
digital. 

— Să ne uităm şi la bompres, zise Sam. Când vine vorba 
despre bărci, astfel de lucruri au întotdeauna o pereche. 

Se îndreptară spre proră. După cum bănuise Sam, la 
bompres se afla o altă sculptură, mai bine conservată decât 
perechea ei. De fapt, chiar bompresul era sculptura: un 
şarpe, cu gura deschisă şi cu corpul acoperit de pene. 

— Sam, ştii cu ce se aseamănă? întrebă Remi. 

— Nu. Ar trebui să ştiu? 

— Probabil că nu. E mai puţin cizelat şi stilizat, dar e 
aproape o copie fidelă a lui Quetzalcoatl, Marele Şarpe cu 
Pene, zeul aztecilor. 


— Era şiret ca o vulpe, murmură Sam după câteva clipe. 

— Poftim? j 

— Blaylock. Era şiret ca o vulpe. In mod clar, a ascuns 
harta lui Moreau şi codicele laolaltă în baston dintr-un motiv 
întemeiat. Sigur avea o obsesie, dar e ceva mai mult decât 
corabia Shenandoah sau El Majidi. 

— Poate că a pornit de aici, consimţi Remi, dar, în timpul 
căutărilor, a dat peste ceva sau a aflat ceva care i-a 
deturnat interesul. Intrebarea e cum a reuşit să bage 
canoea în peşteră cel care a adus-o aici. 

— Dacă nu cumva există o altă intrare dincolo de tărâmul 
crocodililor, cred că au demontat-o, au introdus-o prin 
cascadă şi au reasamblat-o. 

— Nu le-a fost tocmai uşor. Ne aflăm la trei kilometri de 
plajă şi cred că are o greutate de circa o tonă. 

— Marinarii au  obişnuinţa de a se ataşa de 
ambarcaţiunile lor, în special dacă i-au purtat pe mări 
învolburate, în călătorii îndelungate. S-ar putea să aflăm 

mai multe după ce testăm mostrele astea, dar, dacă 
acceptăm odiseea lui Blaylock, s-ar putea să fie o barcă 
aztecă. Ceea ce ar însemna că are cam ce vechime? Cel 
puţin şase sute de ani, nu? 

— Dar aici e vorba despre o rescriere a istoriei, Sam. Nu 
există nici o relatare istorică în care să se precizeze că 
aztecii ar fi călătorit dincolo de coastele mexicane, cu atât 
mai puţin să parcurgă Pacificul şi să ocolească Capul Bunei 
Speranţe. 

— Ne gândim la două lucruri diferite, draga mea. 

— Cum adică? 

— Tu presupui că e vorba despre o călătorie de la vest la 
est care a avut loc în secolul al XVI-lea. Eu mă gândesc la 
una de la est la vest care s-a petrecut cu mult timp înainte. 

— Cred că glumeşti. 

— Remi, chiar tu ai spus-o: istoricii nu sunt întru totul 
siguri în ceea ce priveşte originile aztecilor. Dacă avem în 
faţa ochilor o ambarcaţiune a migraţiei protoaztece? 


Capitolul 32 


Madagascar, Oceanul Indian 


Remi era pe punctul de a deschide gura pentru a-i 
răspunde, când în peşteră se auzi ecoul unui pocnet de 
armă. La stânga lor, auziră ceva izbindu-se de o stalagmită. 
Işi stinseră lanternele frontale şi se aruncară la pământ. 
Complet nemişcaţi şi abia respirând, aşteptară mai multe 
împuşcături. Nu se mai auzi niciuna. La gura tunelului din 
dreapta, facla pârâiea, aproape consumată. O lumină roşie 
pâlpâia de-a lungul peretelui. 

— Vezi ceva? şopti Remi. 

— Cred că s-a auzit de-afară. Aşteaptă aici. Mă întorc 
imediat. 

Sam se ridică în picioare. Aplecat în faţă, ţâşni înspre o 
coloană de minereu, se opri să privească în jur şi să asculte, 

apoi merse mai departe, deplasându-se în zigzag dintr-un 
loc în altul, până când ajunse la peretele de lângă intrare, 
lipindu-se de acesta. Scoase Webley-ul şi se strecură prin 
deschizătură. 

Poc! 

Un glonţ lovi podeaua de lângă el şi ricoşă în grotă. 
Grăbindu-se, fugi în peşteră, apoi o luă la stânga până când 
ajunse la locul pe unde intraseră. Se aruncă pe burtă şi se 
târi între doi bolovani, până când îşi trecu capul prin 
cascadă. Cu ochii mijiţi, se uită prin apă şi reuşi să vadă 
laguna. 

Pe plajă stăteau şase oameni înarmaţi cu puşti de asalt. 
Erau îmbrăcaţi în blugi cu tăieturi şi tricouri jerpelite şi 
purtau bocanci militari. Fiecare dintre ei avea înfăşurată în 
jurul antebraţului câte o bandană albă cu colţurile roşii. Doi 
dintre ei îngenuncheară lângă rucsacul lui Sam şi al lui 
Remi, separând conţinutul acestora şi aşezându-l în 
grămezi. Sam cuprinse cu privirea zona lagunei şi copacii 
din jur, dar nu era nici urmă de Kid. 

Unul dintre bărbaţi - liderul, presupuse Sam, orientându- 
se după felul acestuia de a se purta şi după pistolul 
semiautomat pe care îl avea prins la curea - le strigă ceva 
celorlalţi, apoi arătă înspre cascadă. Cei cinci subordonați 
începură să-şi croiască drum prin lagună. Sam se târî cu 
spatele, băgă pistolul în toc şi se întoarse repede în grotă. O 
găsi pe Remi acolo unde o lăsase. Zise: 

— Şase bărbaţi, toţi înarmaţi - rebelii menţionaţi de Kid. 

— L-ai văzut? 

— Nu, cred că a scăpat. 

— Bine. 

— Vin înăuntru să investigheze. Avem un minut la 
dispoziţie, poate două. 

— Câţi? 

— Cinci. 

— Şansele sunt împotriva noastră pentru un foc de arme. 
Aş sugera să mergem prin celălalt tunel şi să căutăm o 
ieşire, dar nu prea am chef să fiu devorată. 

Sam zâmbi. 

— Sunt sigur că oaspeţii noştri vor gândi la fel. Tu du-te 
şi caută un loc mai bun unde să te ascunzi, iar eu voi merge 
să agit puţin apele. Mă întorc într-o clipă. Sam ţâşni de-a 
lungul grotei, sări peste iaz, apoi porni în josul tunelului din 
partea dreaptă. După ce smulse facla din nisip, o luă la 
goană pe panta de la marginea apei, apoi se opri şi îşi 
aprinse lanterna frontală. La şase metri depărtare, văzu o 
grămadă de cozi solzoase, de picioare cu gheare şi de 
boturi cu colţi. Numără cel puţin trei crocodili. Şuierau şi se 
zvârcoleau, în timp ce lumina se mişca înspre ei. 

— Scuze de deranj, murmură Sam. 

Işi ridică braţul şi aruncă facla de-a lungul tunelului. 
Nimeri la fix. Facla ateriză pe spatele celui mai apropiat 
crocodil, apoi căzu în mijlocul lor. Şuieratul şi zvârcoleala 
acestora deveniră frenetice. Toţi crocodilii începură să se 
îndepărteze şi să o ia înspre pantă. 

Sam îşi stinse lanterna frontală, se întoarse şi o luă la 
fugă. Când ajunse la iaz, văzu lanterna lui Remi aprinzându- 
se o dată lângă peretele cel mai îndepărtat. Fugi în direcţia 
aceea şi o găsi ghemuită lângă un zid de bolovani. Chiar 
când se opri şi căzu în genunchi, auzi ecoul unor voci la 
intrarea în grotă. 

— Băştinaşii sunt neliniştiţi? şopti Remi la urechea lui 
Sam. 

— Mai degrabă furioşi. Dacă facla stă aprinsă, oaspeţii 
noştri ar trebui să se îndrepte fix spre ea. 

— Şi vor avea o surpriză neplăcută. 

— Să sperăm că surpriza lor nu se va întoarce împotriva 
noastră. 


Dură mai puţin de un minut până când musafirii lor îşi 
făcură simțită prezenţa. Cum se obişnuiseră cu zgomotul 
ritmic şi înfundat al cascadei, Sam şi Remi sesizară 
schimbarea produsă de corpurile celor care pătrundeau prin 
căderea de apă. Sunetul fu urmat de cel al ghetelor pe 
podeaua grotei, apoi de şoapte la intrare şi în încăperea 
principală. Şoaptele încetară, fiind urmate de frecuşul abia 
perceptibil al tălpilor pe piatră. 

— E unul singur, îi şopti Sam lui Remi. O iscoadă. 

Era un moment de cumpănă în planul lor. Dacă individul 
decidea să cerceteze de unul singur facla, primirea făcută 
de crocodili avea să-i pună pe fugă pe el şi pe compatrioţii 
săi. Dacă totuşi veneau în grup, primirea şi iadul ce avea să 
se dezlănţuie putea să se abată uşor şi asupra lui Sam şi a 
lui Remi. 

Sam şi Remi rămaseră nemişcaţi, ascultând. Sunetul de 
paşi se stinse. O voce strigă ceva. Urmară alte clipe de 
tăcere. Se auzi din nou sunetul de paşi, de data asta venind 
de la mai multe persoane, deplasându-se prin tunelul de la 
intrare. Se auzi scrâşnetul ghetelor înaintând pe pietriş. 
Grupul pătrundea mai adânc în peşteră. Cum ochii li se 
obişnuiseră deja, Sam şi Remi puteau să vadă licărul 
roşiatic al faclei aflate în tunelul din dreapta, întrebarea era 
cât dura până când grupul avea să vadă lumina. 

Sam şi Remi îşi suciră capul dintr-o parte în alta, 
încercând să identifice locul unde se afla grupul. 

— Sunt pe lângă peretele din spate, şopti Remi. 

Scrâşnetul paşilor încetă. O voce strigă ceva, iar 

Sam presupuse că era în malgaşă şi deşi nu înţelegea 
cuvântul, după inflexiunea care trăda uimire, îşi imagină că 
era ceva de genul: „lată, o faclă!” 

Orice ar fi spus, obţinu efectul scontat. Grupul continuă 
să înainteze, dar cu mai multă precauţie. Foarte curând, 
Sam şi Remi văzură prima siluetă trecând prin lumina 
pâlpâindă a faclei. Apoi încă una. Şi tot aşa. Până când toţi 
cei cinci bărbaţi trecură prin faţa ochilor lor. Unul câte unul, 
bărbaţii începură să coboare panta. Se auzi plescăitul 
cizmelor care călcau prin apă. 

— Dintr-o clipă..., şopti Sam. 

Un strigăt gutural răzbătu prin peşteră. 

— „In alta, încheie Sam. 

Primul strigăt fu urmat de un altul, apoi de mai multe 
ţipete. Remi reuşi să înţeleagă unul dintre cuvinte, o 
înjurătură. 

— Cineva tocmai a avut ceva probleme cu vezica, şopti 
ea. 

Sam scoase Webley-ul şi propti ţeava pe piatra din faţa 
sa. 
Plescăitul apei străbătu peştera, urmat de zgomotul 
înfundat al ghetelor care urcau panta. Veniră şi primele 
focuri de armă, ezitante la început, apoi automat, pocnetul 
ritmic lovindu-se de pereţii peşterii. Gura tunelului din 
dreapta fu luminată de scăpăratul portocaliu al focurilor de 
armă; în lumina licărindă, apărură siluetele bărbaţilor care 
se retrăgeau, împiedicându-se, apoi ridicându-se din nou. 

— Eu am numărat cinci, şopti Sam. 

— Şi eu. 

După ce ajunseră la capătul pantei, rebelii se suciră şi o 
luară la goană, majoritatea îndreptându-se direct spre 
ieşire. Totuşi, unul dintre ei, în mod clar cuprins de panică, 
porni de-a lungul peşterii, îndreptându-se înspre locul în 
care se ascundeau Sam şi Remi. Bărbatul se împiedică în 
şuvoi, căzu, apoi se târî până pe partea cealaltă. Se ridică, 
înaintă câţiva paşi înspre ei, după care se opri pentru a privi 
împrejur. 

In lumina faclei, bărbatul nu era decât un contur. Sam 
îndreptă ţinta revolverului înspre punctul central dintre 
umerii bărbatului. 

— Fir-ai tu să fii, întoarce-te... 

Deşi şi el şi Remi mai fuseseră nevoiţi să ucidă, nici unul 
dintre ei nu se simţea foarte bine făcând asta. Chiar dacă se 
dovedea necesar, era un lucru neplăcut. 

— Intoarce-te..., murmură Sam. 

Dinspre intrare se auzi un strigăt: 

— Rakotomalala! 

Bărbatul se răsuci pe călcâie, se opri pentru o clipă, apoi 
fugi înspre ieşire. Sam cobori revolverul şi răsuflă uşurat. 

El şi Remi aşteptară până când auziră sunetul bărbatului 
trecând prin cascadă, apoi Sam se ridică şi porni prin 
peşteră, înspre ieşire. Se strecură printre bolovani şi îşi 
scoase puţin capul prin cascadă, până când putu să vadă 
laguna. Atât de cuprinşi de panică erau cei din grup, încât 
nici unul dintre ei nu mai încercase să păşească pe 
bolovani, alegând, în schimb, să înoate. Tocmai ajungeau la 

mal. Cu gesturi largi, însoţite de strigăte, îi povestiră 
liderului întâlnirea cu crocodilii, iar acesta îi privi lung şi 
lătră un ordin. Bărbaţii luară rucsacurile lui Sam şi al lui 
Remi, după care grupul porni în şir, deplasându-se în aval. 

Sam îi urmări cu privirea până când dispărură după cotul 
râului, apoi, ca să fie sigur, mai aşteptă cinci minute. Se 
întoarse la Remi. 

— S-au dus mai departe. 

— Putem să fim siguri de asta? 

— N-avem cum, dar fie pornim acum, fie aşteptăm până 
la căderea nopţii, iar pe mine nu mă încântă prea mult 
ideea de a mai rămâne. Cred că ne-am forţat destul norocul 
cu gazdele noastre reptile. 

Remi aruncă o privire înspre tunelul din dreapta. 
Crocodilii se liniştiseră, dar şuieratul şi plesnetul cozilor 
indicau faptul că nu erau nici pe departe calmi. 

— Poate că e mai bine să ţâşnim acum, consimţi Remi. 

Ceva se mişcă pe pantă şi un bot prelung ieşi din umbră. 
Gura se deschise încet, apoi se închise, iar botul se retrase 
în întuneric. 

— Sigur e mai bine să ţâşnim acum, zise Remi. 


Capitolul 33 


Madagascar, Oceanul Indian 


Nu se grăbiră spre ieşire, oprindu-se mai întâi în grotă, 
apoi Sam mai aruncă o privire prin cascadă înainte de a se 
târî pe burtă printre bolovani, ieşind în lagună. Înotară până 
la plajă şi ieşiră din apă. În timp ce Remi îşi storcea părul, 
Sam îşi scoase bocancii şi îi scurse de apă. 

Aplecându-se în faţă, cu capul înclinat într-o parte, Remi 
murmură: 

— Cineva ne face cu mâna. 

— Unde? 

Remi îi arătă din ochi ceea ce părea o grămadă de frunziş 

din care se înălța un braţ. Degetele erau încleştate pe un 
Webley, modelul Mark VI. Gesticula puternic, încercând 
parcă să-i avertizeze. 

Sam duse mâna la patul revolverului pe care îl avea prins 
de curea. 

Poc! 

Un glonţ se înfipse în nisipul dintre picioarele lui. 

Sam îngheţă, la fel şi Remi, cu mâinile încă prinse în păr. 
Din vârful grămezii de frunziş, braţul lui Kid se retrăgea 
încet, ascunzându-se. 

— Cred că s-au întors, observă Remi. 

— Aşa se pare. Ai apucat să citeşti secţiunea despre 
maniere şi etichetă din ghidul despre Madagascar? 

— Credeam că ai citit-o tu. 

— Mi-am aruncat ochii peste ea. 

Sam îşi ridică încet braţele deasupra capului şi se răsuci 
pe călcâie. Remi procedă la fel. După cum era de aşteptat, 
deasupra cascadei, pe capul de leu, se aflau cei şase rebeli. 
Aproape de margine, cu mâinile în şold, liderul strigă: 

— Nu mişcare! Inţeles, nu mişcare! 

Sam încuviinţă din cap şi strigă la rândul lui: 

— Nu mişcare. 


Sub supravegherea atentă a lunetistului rămas în vârful 
capului de leu, ceilalţi cinci rebeli coborâră pe o cărare 
nevăzută dintre stânci. In scurt timp, se desfăşurară în 
semicerc în jurul lui Sam şi al lui Remi. Liderul făcu un pas 
în faţă, îl privi pe Sam în ochi, apoi se întoarse spre Remi şi 
o măsură din cap până în picioare. Intinse mâna, smulse 
Webley-ul de la cureaua lui Sam şi îl ridică, examinânau-l. 

— Armă bună, îşi dădu el cu părerea într-o engleză 
stricată. 

— Armă bună, încuviinţă Sam. 

— Tu cine eşti? 

— Sam. 

— Eu Tolotra. Femeia cine? 

Lui Sam îi reveni în minte ceva din eticheta din 
Madagascar. Işi cobori atent mâna dreaptă şi arătă înspre 

Remi, având grijă ca vârful degetului arătător să rămână 
întors înspre el. 

— Soţia mea. Remi. 

Gestul lui Sam nu-i scăpă lui Tolotra. Privi la Remi, apoi 
din nou înspre Sam, după care dădu din cap gânditor. Ceea 
ce spuse în continuare îi dovedi lui Sam că simplul fapt că 
ştiuse un obicei din Madagascar nu reprezenta şi o 
posibilitate de a scăpa prea uşor: 

— Sam... Remi... Ostatici acum. 


Unul dintre rebeli scoase două bucăţi de sfoară de la 
curea şi făcu un pas în faţă, ca şi cum ar fi dorit să le lege 
mâinile lui Sam şi lui Remi. Tolotra îi făcu semn să se 
îndepărteze şi îi zise lui Sam: 

— Fugiţi, vă împuşcăm. Nu fugiţi. Voi promiteţi? 

Drept răspuns, Sam ridică mâna dreaptă şi îşi încrucişă 
ceremonios degetul arătător şi pe cel mijlociu, apoi 
încuviinţă solemn printr-o înclinare a capului: 

— Nici morţi, zise el. 

De lângă el, Remi îşi dădu ochii peste cap. 

— O, Doamne. 

Tolotra cântări gestul lui Sam preţ de o clipă, apoi zâmbi 
şi îl imită: 

— Nici morţi. Se întoarse şi le arătă gestul oamenilor săi. 
Nici morţi! 

— Dacă vreunul dintre ei are o carte cu expresii, suntem 
ca şi morţi. Eşti conştient de asta, nu? şopti Remi. 


Fură aşezaţi în mijlocului unui şir dispus în zigzag şi 
plecară de la lagună, trecând la nici doi metri de locul în 
care era ascuns Kid, cotind apoi pe o cărare care mergea în 
paralel cu râul. Avantajul minor pe care Sam şi Remi îl 
aveau din faptul că puteau vorbi fără a fi înţeleşi era anulat 
de îndemânarea cu care bandiții îşi mânau ostaticii. Se aflau 
în permanenţă în bătaia puştilor a cel puţin doi oameni, 
care păstrau o distanţă minimă de trei metri între ei. Mai 
mult, abilitatea de orientare a grupului era pe măsura 
abilității lui Kid şi curând, Sam şi Remi pierdură şi vagile 

repere pe care le mai aveau. 

După ce merseră timp de patruzeci de minute, jungla 
deveni mai puţin deasă şi cărarea ieşi la lumină. Sam îşi 
dădu seama că reveniseră în savană, dar nu avea idee la ce 
distanţă se aflau de locul în care fuseseră cu Kid cu câteva 
ore în urmă. Oceanul se găsea la stânga lor, iar culmea 
împădurită, la dreapta. Se îndreptau spre sud. 

După încă douăzeci de minute, intrară din nou în junglă, 
mergând de-a lungul unei poteci care înainta drept, astfel 
încât Sam putu să se orienteze mai uşor. 

— Cred că suntem aproape de drum, îi şopti el lui Remi. 

— Probabil că aşa ne-au găsit - au dat peste Rover. L-ai 
văzut pe ştii-tu-cine? 

— Nu, dar e pe-aici pe undeva. 

Aflat în capul şirului, Tolotra se întoarse şi urlă: 

— Nu vorbiţi! Ridică degetele încrucişate ca pentru a 
conferi gravitate ordinului. Sam repetă gestul. 

Remi murmură: 

— Ce drăguţ. Ţi-ai făcut un prieten. 

— Sper să nu fie nevoie să-l împuşc. 

— Cu ce? Cu praştia ta invizibilă? 

— Nu, cu Webley-ul, bombăni Sam, cu ochii aţintiţi spre 
Tolotra. După ce o să mi-l recuperez de la el. 

— Nu vorbiţi! 


Bănuiala lui Sam în legătură cu locul în care se aflau se 
dovedi corectă. După câteva minute, Tolotra ajunse într-un 
punct în care se intersectau mai multe cărări şi coti spre 
dreapta. Urcuşul deveni mai abrupt până când se văzură 
nevoiţi să se agaţe de rădăcinile ieşite din pământ şi de 
crengile mai joase. Cu toate acestea, relieful nu diminuă cu 
nimic disciplina bandiţilor; ori de câte ori Sam şi Remi 
priveau împrejur, se găseau faţă în faţă cu ţevile a cel puţin 
două puşti. 

Cărarea deveni mai netedă şi dădură de nişte trepte 
naturale din rădăcini. Ajunşi în vârf, Sam şi Remi 
descoperiră că se aflau pe un drum pietruit. La patru sute 
de metri spre sud, o camionetă Chevrolet, albă şi plină de 

rugină, se afla pe marginea drumului, iar în faţa ei, Range 
Roverul lui Sam şi al lui Remi. Deasupra lor se profila Stânca 
Celor Trei Magi. 

— Acum încotro? îl întrebă Sam pe Tolotra. 

Nici el, nici Remi nu îşi făceau iluzii. Chiar dacă faptul că 
aveau mâinile libere era un avantaj, nu se aflau, totuşi într- 
un film de la Hollywood. In cazul în care nu se ivea ceva 
care să-i distragă pe bandiți, orice încercare de a-l imobiliza 
pe oricare dintre ei nu doar că era sortită eşecului, dar, cel 
mai probabil, avea să sfârşească prin moartea lor. lar 
şansele aveau să scadă după ce erau urcați în maşini. 

— In loc secret, răspunse Tolotra. 

— Vreţi recompensă, nu? 

— Da. 

— Ce vă face să credeţi că valorăm ceva? 

Tolotra cugetă câteva clipe, ca şi cum şi-ar fi ales 
cuvintele dintre puţinele pe care le ştia în engleză. 

— Rucsacuri, haine, aparat de fotografiat - toate scumpe. 
Maşina scumpă. 

— E închiriată, zise Remi. 

— Ce? 

— Nimic. 

Sam, bazându-se încă pe intuiţia că nu fuseseră 
abandonaţi de Kid, cercetase în ascuns împrejurimile. Văzu 
cu colţul ochiului o mişcare în vârful pantei de deasupra 
drumului. Intre doi bolovani, zări pentru o clipă strălucirea 
părului argintiu. 

— Avem aur, zise Sam. 

Obţinu efectul scontat. Chiar şi cei din grup care nu 
urmăriseră conversaţia se întoarseră acum înspre Sam. 
Tolotra se apropie cu un pas. 

— Aur? Unde? Cât? 

Capul lui Kid se ivi dintre bolovani. Privirea i se întâlni cu 
a lui Sam, îi făcu cu ochiul, arătă înspre maşinile aflate mai 
jos pe drum, apoi dispăru din nou. 

Sam se uită la Remi. Inţelese din expresia de pe chipul ei 
că îl văzuse pe Kid. 

— Cam cât crezi că avem, Remi? întrebă Sam. 

— Nu ştiu... cam douăzeci şi cinci de monede de 
douăzeci de dolari. 

Era suficient pentru Tolotra. Cu ochii mijiţi, încuviinţă, 
dând din cap cu solemnitate. 

— Unde? 

— La hotel în Antananarivo. 

— Ne daţi monede, sunteţi liberi. 

Sam presupunea că nu era decât o minciună, dar era un 
pas în direcţia cea bună. Chiar dacă avea să se întâmple ce 
era mai rău şi Kid n-ar fi reuşit să intervină aici, el şi Remi 
aveau mai multe şanse dacă se apropiau de civilizaţie în loc 
să se lase duşi tot mai departe. Nu încăpea îndoială că 
„locul secret” al lui Tolotra era suficient de bun ca să-i ţină 
ascunşi de forţele guvernamentale. Dacă totuşi, în drum 
spre Antananarivo, Tolotra dovedea că precauţia era mai 
puternică decât lăcomia, Sam şi Remi aveau să se 
regăsească în situaţia iniţială. 

— Mergem acum, îi înştiinţă Tolotra. 

Oamenii se aranjară din nou în formaţie, cu Sam şi cu 
Remi în mijloc. Cu colţul ochiului, Sam şi Remi se uitau după 
Kid, dar nu era nici urmă de el. Indiferent de ceea ce 
plănuise bătrânul vânător de trufe, ei nu puteau face 
altceva decât să fie gata să reacționeze şi să improvizeze. 


Ajunseră în dreptul camionetei Chevrolet şi se opriră. 
Rucsacurile lor erau aruncate în remorcă. 

Sam îi şopti lui Remi: 

— Fii pe fază! 

Tolotra şi alţi patru bărbaţi se strânseră în spatele 
camionetei şi începură să discute. Cel de-al şaselea bărbat 
rămase la trei metri în spatele lui Sam şi al lui Remi, cu 
puşca aţintită înspre ei. După gesturile lui Tolotra, Sam 
presupuse că discutau despre cel mai bun mod în care 
puteau ajunge în Antananarivo - în principiu, oraşul era 
capitala inamicului. 

Remi fu prima care îşi dădu seama că planul lui Kid se 
pusese în mişcare. li făcu semn din ochi lui Sam să se uite 
dincolo de plafonul maşinii către Magul aflat în mijloc. La 

început, Sam nu văzu nimic, dar apoi îşi dădu seama că un 
bolovan de dimensiunile unui butoi se deplasa imperceptibil 
înspre margine. 

Sam îi şopti: 

— Când încep să mă mişc, fugi înspre Range Rover. 

Tolotra se întoarse şi privi înspre Sam. Sam ridică din 
umeri şi îşi ceru scuze zâmbind. 

Remi şopti: 

— Bine. 

Deasupra Magului, bolovanul ajunse la margine şi se opri. 
Sam şi Remi traseră aer în piept. Bolovanul se balansă, se 
opri pentru o clipă, apoi căzu dincolo de margine şi începu 
să se rostogolească. Faţa Magului central era un povârniş, 
uşor înclinat în spate şi neted, cu excepţia câtorva ridicături 
aflate la bază. Suprafaţa povârnişului, gravitatea şi frecarea 
cinetică a bolovanului făcură ca acesta să alunece de-a 
lungul pantei. Inginerul din Sam îşi dădu seama că urma să 
se desprindă în momentul în care lovea prima ridicătură şi 
că bolovanul avea să devină un obuz de piatră. 

Cum nu ştia malgaşa, Sam alese să procedeze în aşa fel 
încât să creeze cât mai multă panică: scoase un țipăt 
efeminat şi cât mai piţigăiat, arătă înspre bolovan şi strigă: 

— Bolovanul! 

Tolotra şi oamenii săi îşi ridicară concomitent privirea. 
Cum, spre deosebire de Sam şi de Remi, nu aveau avantajul 
de a şti ce se întâmpla, înlemniră cu o privire îngrozită pe 
chipuri. Sam îl urmărise pe Tolotra tot timpul drumeţiei şi îşi 
repetase mişcările în minte, aşa că acum făcu doi paşi largi 
înainte şi îl lovi pe acesta cu călcâiul în spatele genunchiului 
şi în timp ce Tolotra cădea, îi smulse Webley-ul de la curea. 

In spatele lui, paznicul lui Remi strigă ceva - Sam 
presupuse că era un „Opreşte-te!” - după care, bănuia 
Sam, avea să îşi dea seama că Remi o lua, de fapt, la fugă. 
Nu îi oferi ocazia. Cum reuşise să ia Webley-ul, Sam îl apucă 
pe Tolotra cu mâna stângă de guler şi îl lovi cu revolverul în 
tâmplă. Tolotra scoase un geamăt şi căzu moale. 

Sam se răsuci pe călcâie şi se lăsă în genunchi, trăgându- 
| pe Tolotra între el şi ceilalţi patru bărbaţi, în timp ce doi 

dintre aceştia se retrăgeau de-a lungul drumului, iar ceilalţi 
doi se ghemuiau de cealaltă parte a camionetei. Când Sam 
se răsucise, Webley-ul ajunsese în mod firesc chiar înspre 
paznicul lui Remi. După cum se temea Sam, bărbatul îşi 
duse puşca la umăr, cu ţeava îndreptată înspre Remi, în 
timp ce aceasta fugea spre Range Rover. 

Sam trase o dată, lovindu-l pe bărbat în stern. Precum o 
marionetă căreia îi fuseseră tăiate sforile, omul căzu la 
pământ fără suflare. Sam îşi încolăci braţul stâng în jurul 
gâtului lui Tolotra, îl trase mai aproape de el, apoi îndreptă 
pistolul înspre cei doi rebeli care se retrăgeau de-a lungul 
drumului. Amândoi aveau puştile aţintite înspre Sam, 
încercând în mod evident să se decidă dacă să rişte să 
tragă. Sam îndreptă ţeava revolverului când înspre unul, 
când înspre celălalt. De dincolo de camionetă, se auzea 
cum ceilalţi doi bărbaţi se mişcau prin iarba înaltă crescută 
la marginea drumului. 

Bum! Pământul se cutremură, urmat de zgomotul 
crengilor frânte. Se mai zgudui o dată, ca şi cum ar fi 
alergat un uriaş. Sam simţi zdruncinătura până în pântece. 

— Sare bolovanul! strigă Remi. 

— Unde? 

— Vine înspre tine! 

Bum! Era şi mai aproape de data asta. 

De dincolo de camionetă, se auzi strigătul celor doi 
rebeli. 

— O iau la fugă! strigă Remi. 

Şi cei doi aflaţi în faţa lui Sam făcură la fel, întorcându-se 
şi luând-o la picior de-a lungul drumului. 

Bum! 

— Ai grijă, Sam! E aproape deasupra ta! Trei... doi... 
unu... 

Sam se făcu ghem. Deasupra lui se auzi scrâşnetul 
oțelului. Geamurile se făcură cioburi. Simți cum camioneta 
se înclină într-o parte, împingându-i pe el şi pe Tolotra de-a 
lungul pietrişului de pe drum. Pe deasupra capului îi trecu o 
umbră. Bum! Bolovanul căzu de cealaltă parte a drumului, 
mai sări o dată, apoi dispăru dincolo de marginea acestuia, 

doborând copacii în calea sa. Zgomotul încetă după încă 
zece secunde. Sam îşi înălţă capul şi privi împrejur. 

Cei patru rebeli se opriseră în josul drumului. După ce se 
sfătuiră rapid, începură să alerge înapoi înspre Sam şi Remi. 
Cum Sam văzuse că Tolotra vârâse cheile de la Rover în 
buzunar, băgă mâna şi le luă. 

— Remi, porneşte maşina, strigă el. 

li aruncă cheile, apoi îndreptă revolverul în cealaltă 
parte, înspre rebelii care se apropiau. 

Unuia dintre ei i se împleticiră picioarele. Se apucă de 
coapsă şi se prăbuşi pe drum, iar peste o clipă se auzi un 
pocnet grav. Deşi Sam nu mai auzise niciodată acest sunet, 
presupuse că era pocnetul unui glonţ de calibrul 455 
provenind de la un revolver Webley modelul Mark VI, 
datând de pe la 1915. 

Cei trei rebeli care mai rămăseseră se opriră şi se 
răsuciră înspre Stânca Celor Trei Magi. 

Se auzi lovitura unui al doilea glonţ, chiar între picioarele 
bărbatului din mijloc. Se dădu în spate câţiva paşi, urmat de 
un al doilea bărbat. Cu toate acestea, cel de-al treilea 
bărbat era un elev mai lent. Pe jumătate ghemuit, 
cercetând din priviri zona de deasupra lui, îşi aduse încet 
puşca pe umăr. Pentru deranj, se alese cu un glonţ în rotulă. 
Ţipă şi se rostogoli într-o parte. 

Dinspre Stânca Celor Trei Magi se auzi o voce imaterială 
strigând ceva. Cei doi rebeli încă înarmaţi îşi aruncară 
armele la pământ. Se mai auzi încă un strigăt. Bărbaţii care 
nu fuseseră răniţi îşi ajutară camarazii să se ridice, iar 
grupul începu să se îndepărteze şchiopătând de-a lungul 
drumului. 

Sam îl împinse de pe el pe Tolotra, care era inconştient şi 
se ridică. Remi se duse la el. Impreună, se holbară la ceea 
ce mai rămăsese din Chevrolet. In afară de cele patru 
cioturi răsucite care formau cabina şoferului, camioneta era 
complet decapitată. 

Se auzi o voce strigând: 

— Dacă te uiţi la ce s-a întâmplat, ai crede că exact aşa 
am plănuit lucrurile. 

Dintre copacii de la baza stâncii apăru o siluetă şi începu 
să meargă înspre ei. 

— Şi nu aşa a fost? îl întrebă Sam pe Kid. 

— Cine ştie. 

— Un lucru e sigur, zise Remi. Chiar ştii să creezi o 
diversiune. 

Kid se opri în faţa lor. 

— Mama Natură s-a ocupat de tot, draga mea. Şi am avut 
puţin noroc cu felul în care a sărit bolovanul. 

— Mulţumim că nu ne-ai lăsat baltă, zise Sam. 

— Pentru puţin. 

Sam tinu revolverul în mână, îl cântări pentru o clipă, 
apoi i-l întinse lui Kid, care se încruntă şi scutură din cap. 

— E al tău acum. 

— Poftim? 

— Până azi, nimeni n-a mai tras cu el. Vezi tu, eo 
tradiţie... chinezească, dacă îmi amintesc bine. 

Remi zâmbi. 

— Cred că te gândeşti la zicala „Când salvezi viaţa cuiva, 
acea viaţă îţi aparţine!” 

Kid ridică din umeri. 

— Oricum ar sta lucrurile, acum e al tău, domnule Fargo. 

— Mulţumesc. Îl voi preţui. Ce facem cu cei doi? întrebă 
Sam, arătând înspre Tolotra şi spre bărbatul mort de pe 
drum. 

—  Lăsaţi-i aici. Cu cât ajungeţi mai repede la 
Antananarivo, cu atât mai bine. Kid ghici ce se ascundea 
sub expresia sumbră de pe faţa lui Sam şi a lui Remi. Să nu 
vă îndoiţi de asta. V-ar fi ucis fără nici o remuşcare. 

— De ce eşti aşa sigur? întrebă Remi. 

— În ultimii cinci ani, aici au avut loc şaizeci şi trei de 
răpiri. Chiar dacă răscumpărarea a fost sau nu plătită, 
nimeni nu s-a întors viu. Credeţi-mă, era ceva de genul ori 
voi, ori ei. 

Sam şi Remi se gândiră la asta, după care încuviinţară 
din cap. Sam dădu mâna cu Kid, apoi luă rucsacurile din 
portbagaj, în timp ce Remi îl îmbrăţişa pe salvatorul lor. Se 
întoarseră şi se îndreptară spre Range Rover. 

— Încă ceva, strigă Kid. 

Sam şi Remi se întoarseră. Kid băgă mâna în rucsac şi 
scoase un săculeţ de pânză. Li-l dădu. 

— Nişte trufe pentru bătăile de cap, zise Kid. Apoi trecu 
drumul şi dispăru printre arbuşti. 

Sam întoarse săculeţul. Intr-o parte, imprimat cu 
cerneală roşie, era un logo - litera C, iar alături mai scria 
ceva, cu litere mai mici: uss/er Trufe. 

— Ce drăguţ din partea lui, zise Remi. Dar ce înseamnă 
„ussler'? 


Capitolul 34 


Madagascar, Oceanul Indian 


Erau aproape la jumătatea drumului spre Antananarivo, 
apropiindu-se de un sat cu numele Moramanga, aflat în 
punctul în care Şoseaua 2 se intersectează cu Şoseaua 44, 
când le sună telefonul prin satelit. Remi, aflată în scaunul 
din dreapta şoferului, răspunse. 

— E Rube, zise ea după o clipă, apoi comută pe speaker. 

— Salut, Rube, spuse Sam. 

— Unde sunteţi? 

— In Madagascar. 

— La naiba! Mă temeam că o să zici asta. 

— Am impresia că nu e vorba pur şi simplu despre faptul 
că ai tu o problemă cu Madagascarul, zise Remi. 

— Cineva v-a dat în urmărire paşapoartele la aeroportul 
din Antananarivo. 

— Când? întrebă Remi. 

— Cu câteva zile înainte să ajungeţi. 

— Mai exact, ce vrea să însemne asta? întrebă Sam. N- 
am fost opriţi când am trecut prin vamă. 

— Tocmai asta m-a pus pe gânduri. Dacă ar fi fost o 
cerere de la nivel guvernamental, aţi fi fost opriţi la intrarea 
în ţară. În termenii serviciilor de informaţii, e un mandat de 

urmărire şi notificare. Cineva voia doar să ştie când ajungeţi 
acolo. 

— Şi nu e obligatoriu să fi fost cineva din guvern, sublinie 
Sam. 

— In ţările din Lumea a Treia, unde venitul mediu anual e 
de numai câteva sute de dolari, poţi cumpăra un mandat de 
notificare la preţul unei cafele. Şi din moment ce Rivera ne- 
a dovedit deja ce fel de relaţii are în Africa... 

— Am înţeles, răspunse Sam. Ce ne recomanzi? 

— Aşteptaţi-vă să vă caute cineva; aşteptaţi-vă să fiţi 
găsiţi. Nu vă întoarceţi în Antananarivo. Puneţi-o pe Selma 
să găsească un aerodrom privat şi un pilot care să nu se 
sfiiască să primească bani şi să închidă ochii când vine 
vorba despre paşapoarte. 

Asta era dezavantajul faptului că erau cine erau. Deşi nu 
erau nici pe departe faimoşi, Sam şi Remi aveau o anumită 
reputaţie în cadrul comunităţii aventurierilor şi vânătorilor 
de comori şi deşi aveau în mod natural câţiva detractori, 
majoritatea îi respectau. Faptul de a fi prinşi strecurându-se 
în interiorul sau în afara unei ţări cu ajutorul unor 
paşapoarte false prezenta un risc ce nu se justifica în raport 
cu problemele pe care le-ar fi atras după sine: închisoarea, 
expulzarea, titlurile din ziare, faptul de a fi declaraţi persona 
non grata şi ceea ce era probabil cel mai important, 
pierderea unor legături valoroase cu lumea academică. 
Faptul că încercau să se descurce în majoritatea situaţiilor 
pe cât posibil în limitele cadrului legal îi transforma de 
multe ori în nişte ţinte pentru oricine dorea şi avea 
posibilitatea de a mitui persoana potrivită din funcţia 
potrivită. 

—  Cunoaştem situaţia politică, zise Remi. În ce fel 
influenţează lucrurile? 

— İn mod negativ. Staţi cât mai aproape de zonele 
populate şi interesaţi-vă de locurile în care se găsesc secţii 
de poliţie. 

— Asta ar putea fi o problemă. Ne-am abătut puţin de la 
căile bătătorite. 

— Oare de ce nu sunt surprins? Bine, aşteptaţi o clipă. 


258 


Telefonul amuţi timp de două minute, dar apoi Rube reveni. 
Se presupune că rebelii mai au cam o săptămână până să 
fie pregătiţi pentru un atac de proporţii, dar nu sunt excluse 
luptele izolate. Cred că sunteţi în siguranţă în majoritatea 
oraşelor aflate pe o rază de optzeci de kilometri faţă de 
Antananarivo. Cu cât sunt mai mari, cu atât mai bine. Dacă 
e posibil, îndreptaţi-vă spre sud. Rebelii sunt grupaţi în 
nord. Dezavantajul e că... 

— Rivera şi oamenii lui vor gândi în acelaşi mod şi ne vor 
căuta în acele locuri, continuă Sam. 

— Aşa e. Mi-aş dori să vă pot ajuta mai mult. 

— Rube, eşti cel mai tare. Să nu te îndoieşti de asta. Te 
sunăm când o să ne aflăm în siguranţă. 


Următorul apel fu către Selma, care îi ascultă, le puse 
câteva întrebări, apoi zise: 

— Mă ocup de asta. 

Şi închise. 

În timp ce Sam conducea, Remi analiză harta. 

— Avem două opţiuni, zise ea după câteva minute. Pe de 
o parte, putem să mergem pe unul dintre zecile de drumuri 
- folosesc acest termen într-o accepţie destul de largă - 
care se îndreaptă spre sud sau se apropie la câţiva kilometri 
de Antananarivo. Există un drum asfaltat cu două benzi 
care înconjoară oraşul pe la est şi care se uneşte apoi cu 
Şoseaua 7, mergând înspre sud. 

— Ce poţi să-mi zici despre drumurile fără denumire? 

— La ce te aştepţi? In cel mai bun caz, sunt drumuri 
forestiere sau pietruite. 

— Mai multe opţiuni înseamnă şi că e mai greu să ni se ia 
urma, sublinie Sam. 

— Dar, dacă ne îndreptăm spre Şoseaua 7, ne prelungim 
timpul de călătorie cu încă cinci, şase ore. Asta ar însemna 
că o să mergem pe noapte destul de mult. 

— Eu votez pentru drumul asfaltat, zise Sam. 

— Te susţin. 

— In altă ordine de idei... Nu e lipsit de importanţă faptul 
că Rivera ne-a dat paşapoartele în urmărire tocmai aici. 

Remi încuviinţă din cap. 

— Nu-i greu de ghicit care e ideea. Ştiau că am putea 
găsi ceva aici. Dar să fie vorba despre canoe sau şi despre 
altceva? Vom şti asta când vom afla ce i-a făcut să se 
îndrepte înspre Madagascar. Dacă mă întrebi pe mine, cred 
că au mai fost aici şi înainte şi că n-au găsit ceea ce căutau. 

— Ceea ce ridică o altă întrebare: în ce alte locuri au mai 
fost? 


După-amiaza se apropia de sfârşit. După ce trecură de 
Moramanga, îndreptându-se înspre vest şi urcând tot mai 
mult în altitudine, depăşiră kilometri întregi de câmpuri de 
orez şi lăsară în urmă sate cu nume ciudate pe care Remi le 
descria ca fiind „în parte malgaşe, în parte franceze, cu un 
strop de italiană printre ele”: Andranokobaka, Ambodigavo, 
Ambatonifody... 

La douăzeci şi cinci de kilometri est de Anosibe Ifody, 
relieful se schimbă încă o dată, făcând loc pădurii tropicale, 
punctată din loc în loc de profilul neregulat al dealurilor 
maronii care le aminteau de Toscana. Povârnişuri crestate, 
lucind în nuanţe maronii şi aurii în lumina soarelui, se 
înălţau dincolo de coroanele copacilor, întinzându-se înspre 
nord şi înspre sud. Cu puţin după ora trei, opriră la o 
benzinărie aflată la periferia oraşului Manjakandriana. Remi 
intră pentru a cumpăra apă şi ceva de mâncare, în timp ce 
Sam făcea plinul. 

In josul străzii, un Volkswagen Passat alb de poliţie coti 
după colţ, îndreptându-se spre benzinărie. Inaintând lent, cu 
o viteză de treizeci de kilometri pe oră, Passatul încetini şi 
mai mult când ajunse în dreptul Range Roverului. După 
câteva secunde acceleră, continuând să meargă de-a lungul 
străzii, apoi trase pe dreapta şi opri. Prin oglinda 
retrovizoare Sam văzu că şoferul desprinse ceva de pe 
bord, ducându-l la gură. 

Remi ieşi cu patru sticle de apă şi câteva pungi de 
covrigei. Sam se aşeză în spatele volanului. 

— larăşi ai expresia aia îngândurată, sesiză Remi. 

— Poate că e doar de la oboseală sau de la paranoia, ori 

poate de la amândouă, dar cred că maşina aia de poliţie se 
interesează de noi. 

— Unde e? 

— In josul străzii, sub prelata aia cu Coca-Cola. 

Remi se uită în oglinda laterală. 

— O văd. 

— A încetinit în dreptul nostru, apoi a oprit şi a vorbit prin 
staţie. 

Sam porni motorul. Rămaseră tăcuţi câteva minute. 

— Ei şi acum ce facem? întrebă Remi. 

— Îi oferim o ocazie. 

Remi pricepu la ce se referea. 

— Dacă e o chestiune oficială, ne va opri aici. Dacă nu... 
„urmărire şi notificare”. 

— Exact. Sam băgă maşina în viteză. E timpul să mă 
ghidezi din nou, Remi. Pornim înapoi pe drumul pe care am 
venit. 

— Încotro? 

— Sper că nu mergem niciunde. Dacă nu ne urmăreşte, 
ne întoarcem. 

— Şi dacă ne urmăreşte? 

— Atunci devenim fugari. S-ar putea să avem nevoie de 
unul dintre drumurile alea fără nume despre care 
pomeneai. 


— Suntem fugari, îl anunţă Remi după câteva minute. 
Încă de când plecaseră din Manjakandriana, Remi rămase în 
permanenţă cu privirea fixată prin lunetă. E la mai bine de 
un kilometru în spatele nostru. 

— Urmează câteva curbe şi dealuri. Să-mi zici de fiecare 
dată când nu îl mai vezi. 

— De ce? 

— Dacă accelerăm în timp ce ne vede, va şti că fugim; în 
felul ăsta însă, s-ar putea să câştigăm puţină distanţă 
înainte să-şi dea seama. 

— Deşteaptă chestie, Fargo. 

— Numai dacă funcţionează. 

— Dacă încearcă să ne oprească? 

— Nici nu vreau să mă gândesc la asta. 


Timp de cincisprezece minute, Sam ascultă indicaţiile lui 
Remi, apăsând pedala de acceleraţie timp de zece secunde 
din momentul în care Remi zicea „Acum!”, apoi încetinind 
din nou până la limita legală de viteză. Incet, dar sigur, 
reuşiră să se mai îndepărteze cu un kilometru de maşina de 
poliţie. 

— E vreun alt drum asfaltat? întrebă Sam. 

Remi se uită pe hartă. 

— E greu de zis, dar cel care urmează pare marcat puţin 
mai gros decât celelalte. Din câte mi-am dat seama, asta 
înseamnă că e asfaltat, sau ceva în genul ăsta. De ce 
întrebi? 

— Nu lăsăm o dâră de praf în urmă. 

— Dacă suntem nevoiţi să intrăm într-un viraj strâns, 
completă Remi. Dar poate fi şi un avantaj şi un dezavantaj. 

Sam se încruntă. 

— Ai dreptate. Să-mi zici când urmează drumul ăla. 

In minutele care urmară, Remi încercă să identifice 
drumurile pe lângă care treceau cu marcajele de pe hartă. 

— Ar trebui să fie următorul viraj spre sud. Măsură 
distanţa cu degetele. Cam la cinci sute de metri, mai mult 
sau mai puţin. Chiar după dealul ăsta. 

— Ce face prietenul nostru? 

— E greu să-mi dau seama, dar cred că a prins viteză. 

Trecură de coama dealului şi începură să coboare. Sam 
văzu în faţă drumul pe care i-l indicase Remi. Apăsă 
acceleraţia până la podea, iar Range Roverul ţâşni. Cu ochii 
căscaţi, Remi se propti de bord. Cu o sută de metri înainte 
de viraj, Sam îşi trecu piciorul pe frână, apăsând pe cât 
putea, căutând să evite totuşi să intre în derapaj şi reduse 
viteza la şaizeci şi cinci de kilometri pe oră. 

— Ţine-te bine, spuse Sam şi smuci volanul spre dreapta. 

Deşi Roverul avea centrul de greutate ridicat, anvelopele 
rămaseră lipite de drum, dar Sam îşi dădu seama că ratase 
virajul. Roti uşor volanul spre stânga, apoi apăsă frâna şi 
smuci din nou volanul spre dreapta. Spatele maşinii intră în 

derapaj. Roata din spate dreapta ieşi în afara drumului. 
Simţiră că Roverul începea să se încline. Sam rezistă 
impulsului de a corecta spre dreapta şi în schimb, viră chiar 
în direcţia înspre care derapau, ieşind de pe drum şi cu 
roata din dreapta faţă. Aflate la acelaşi nivel, ambele roţi 
căpătară aderenţă. Sam acceleră, trase volanul spre 
dreapta, iar Roverul reveni pe şosea. 

— Chiar în faţă! strigă Remi, arătând înspre o 
deschizătură în frunzişul din afara drumului. 

Sam reacţionă instantaneu, frânând cu forţă. Roverul se 
opri trepidând. Sam băgă în marşarier, dădu înapoi trei 
metri, băgă apoi în viteză şi coti prin deschizătură. Fură 
înghiţiţi de umbre. Frunzişul zgâria marginile maşinii. 
Inaintă uşor câţiva metri până când bara de protecţie se lovi 
într-un ţarc de lemn. 

Remi trecu peste consola centrală pe bancheta din spate 
şi îşi înălţă capul ca să poată vedea pe geamul lateral. 

— Suntem în afara drumului? întrebă Sam. 

— Cu puţin. Ar trebui să treacă pe lângă noi dintr-o clipă 
în alta. Treizeci de secunde mai târziu, adăugă: lată-l. Se 
întoarse şi se aruncă pe scaun, respirând uşurată. Putem să 
stăm aici pentru... 

Din josul drumului principal se auzi un scârţâit de frâne, 
apoi totul fu învăluit de tăcere. 

Sam şi Remi îngheţară. 

In depărtare se auzi turaţia unui motor, apoi scârţâit de 
cauciucuri. 

Sam mormăi. 

— Glumeşti. Pune-ţi centura, Remi! 


Drumul, deşi era asfaltat, era strâmt şi sinuos, cu 
marginile crestate şi fără să aibă linie de demarcaţie. 
Ducând Roverul la viteză maximă, câştigară opt sute de 
metri înainte de a auzi Passatul alunecând în curbă în urma 
lor. Virând la următoarea cotitură, trecură pe lângă un 
marcaj. 

Remi îl văzu. 

— Pod îngust în faţă. 

__ Sam acceleră mâncând pământul până să ajungă la pod. 
In ambele părţi, jungla părea că se închidea în jurul lor. 
Vârfurile verzi ale ramurilor se loveau de geamurile laterale. 
In faţa lor apăru podul. 

— Ei numesc ăsta pod? strigă Remi. 

Trecând peste un defileu îngust, podul era ancorat de o 
parte şi de alta cu câte o pereche de cabluri de oţel, dar nu 
avea nici montant central, nici pilon de susţinere. De o 
parte şi de alta, balustrada era ca un gard din pari de lemn 
legaţi cu sfoară. Suprafaţa podului nu era nimic mai mult 
decât nişte scânduri paralele de treizeci de centimetri, între 
ele aflându-se aer şi din când în când, câte o grindă. 

Cu cincizeci de metri înainte de pod, Sam apăsă frâna. El 
şi Remi priviră pe geamurile laterale; nu era nimic. Nici vreo 
deschizătură în frunziş, nici vreo cotitură. Nu aveau unde să 
se ascundă. Lângă ei se afla un marcaj scris în franceză: 
„LOC DE TRECERE PENTRU UN SINGUR VEHICUL. VITEZA 
LIMITA 6 KM/H”, în fond, ca mersul la pas. 

Sam se uită la Remi, care schiţă un zâmbet forţat. 

— Ca atunci când smulgi un plasture, zise ea. 

— Nu te gândi, doar fă-o. 

— Aşa te vreau. 

Sam alinie roţile Roverului cu scândurile podului, apoi 
apăsă pe acceleraţie. Maşina începu să meargă. 

In urma lor se auzea scârţâit de cauciucuri. Remi se 
întoarse şi văzu Passatul cotind după colţ, deviind uşor de la 
drum cu partea din spate, apoi îndreptându-se. 

— Pun pariu că se baza pe podul ăsta. 

— Nu mă bag, răspunse Sam, având degetele albe pe 
volan. 

Roţile din faţă ale Roverului trecură peste prima grindă şi 
reveniră apoi pe scânduri. Lemnul gemea şi scârţâia. 
Trecură şi cu roţile din spate peste grindă. 

— Nu mai e cale de întoarcere, zise Sam. Incetineşte? 

Incă întoarsă în scaun, Remi zise: 

— Nu... Bine, de fapt încetineşte. Dar nu opreşte. 

Sam apăsă acceleraţia. Acul vitezometrului trecu de 
doisprezece kilometri pe oră. 

Remi îşi deschise geamul, scoase capul şi se uită în jos. 

Sam strigă: 

— Vreau să ştiu? 

— In jos e un hău de cincisprezece metri care dă într-un 
râu. 

— E un râu liniştit, nu? 

— E învolburat. De nivelul 4 cel puţin. 

— Bine, draga mea. De-ajuns cu descrierile! 

Remi îşi trase capul înăuntru şi se uită din nou prin 
lunetă. _ 

— Aproape că a ajuns pe pod. In mod sigur, marcajul nu 
l-a îngrijorat. 

— Să sperăm că ştie mai multe decât noi. 

Trecură de mijlocul podului. 

Un moment mai târziu, simţiră cum Range Roverul se 
înclină uşor. Acum, podul fiind dublu încărcat, începu să se 
unduiască asemenea unei corzi smucită din ambele capete. 
Deşi mişcarea era lentă, greutatea şi poziţia diferită a 
vehiculelor contribuiau în egală măsură la accelerarea 
acesteia. 

— Interferenţa undelor, murmură Sam. 

— Poftim? 

— E vorba despre fizică. Când două unde de amplitudini 
diferite se combină... 

— Se întâmplă lucruri rele, termină Remi. Am înţeles. 

Range Roverul se ridica şi cădea neregulat acum, câte 
cincisprezece centimetri în fiecare direcţie, estimă Sam. 
Remi îşi simţi stomacul urcându-i în gât. 

— Avem cumva la noi vreo pastilă de rău de mare? 

— Imi pare rău, draga mea. Aproape am ajuns. 

Capătul celălalt al podului se profila în faţa lor. Şase 
metri, apoi zece... Sam îşi încleştă maxilarul, aşteptă ca 
maşina să înceapă să plonjeze, apoi călcă acceleraţia. 
Vitezometrul depăşi douăzeci şi cinci de kilometri pe oră. 
Roverul trecu de ultima grindă şi ajunse pe sol. 

Remi se uită prin lunetă. Căscă ochii. 

— Sam... 

Acesta se întoarse. Fără greutatea compensatorie a 

Roverului, Passatul poliţiei absorbi întreaga mişcare. Podul 
se înclină în sus, apoi se lăsă brusc în jos, lăsând maşina 
suspendată pentru o fracțiune de secundă. Passatul căzu, 
dar se opri cu puţin înainte de a atinge solul. Roata din faţă 
stânga căzu chiar în centrul fantei. Cu un pocnet care 
semăna a foc de armă, grinda cea mai apropiată cedă. 
Passatul se clătină înspre stânga şi alunecă şi mai mult în 
crăpătură. Partea din faţă a maşinii, inclusiv 
compartimentul motorului, se clătina în gol. 

— Dumnezeule, murmură Remi. 

Din instinct, Sam deschise uşa şi ieşi. 

— Sam! Ce faci? 

— Din câte ştim, nu e decât un poliţist care face ceea cei 
s-a ordonat. 

— Sau te va împuşca bucuros când ajungi lângă maşina 
lui. 

Sam ridică din umeri, apoi merse şi deschise capacul din 
spate al maşinii. Căută prin rucsac şi găsi ceea ce căuta: un 
colac de cincisprezece metri de coardă pentru paraşută 
groasă de şase milimetri cu diferite utilităţi. Având grijă să 
rămână în „partea de sus” a Passatului, merse de-a lungul 
scândurii până când ajunse în dreptul uşii pasagerului. Sub 
el, râul curgea cu repeziciune, spumegând şi împroşcând 
picuri de apă. Se lăsă în jos şi examină şasiul; situaţia era 
mai gravă decât anticipase. Singurul lucru care împiedica 
Passatul să cadă era roata din spate stânga care era prinsă 
între o scândură şi o grindă. 

Sam strigă: 

— Vorbeşti engleza? 

După câteva momente de ezitare, polițistul răspunse cu 
un accent franco-malgaş: 

— Puţină engleză. 

— Te voi scoate de acolo... 

— Da, mulţumesc, te rog... 

— Să nu mă împugşşti. 

— Bine. 

— Repetă ce am zis. j 

— Mă vei ajuta. Nu te împuşc cu pistolul. Uite, uite... II 

arunc pe geam. 

Sam se duse în spatele maşinii şi se uită de după bara de 
protecţie pentru a vedea uşa şoferului. Pe geamul deschis 
apăru o mână care ţinea un revolver. Acesta căzu prin 
crăpătură şi se rostogoli în negura de dedesubt. Sam se 
întoarse la uşa pasagerului. 

— In regulă, ţine-te bine. 

Desfăşură coarda, o îndoi, înnodă capetele împreună, 
apoi, de-a lungul ei, făcu câte un nod din metru în metru. 
Când termină, zdruncină balustrada pentru a-i testa 
rezistenţa, apoi aruncă unul dintre capetele corzii pe 
geamul din dreapta. 

— La semnalul meu, eu voi trage, iar tu te vei căţăra. Ai 
înţeles? 

— Am înţeles. Mă voi căţăra. 

Sam înfăşură capătul corzii pe după un stâlp, o prinse cu 
amândouă mâinile, apoi strigă: „Acum!” şi trase. Maşina 
începu să se legene şi să geamă. Lemnul se despica. 
Continuă să te caţări! îi ordonă Sam poliţistului. 

Pe geamul pasagerului se văzură apărând două mâini 
negre, urmate de un cap şi un chip. 

Passatul se înclină într-o parte şi alunecă treizeci de 
centimetri. Geamurile se sparseră. 

— Mai repede! strigă Sam. Caţără-te! Acum! 

Sam trase încă o dată cu putere de coardă, iar polițistul 
ieşi rostogolindu-se pe geam. Căzu grămadă, cu trupul 
întins pe scândură şi cu picioarele atârnându-i în gol. Sam 
se aplecă în faţă, îl apucă de guler şi îl trase înspre el. După 
o serie de plesnituri şi scârţâituri, grinda cedă, iar Passatul 
alunecă prin deschizătură şi dispăru. Un moment mai târziu, 
Sam auzi un plescăit zgomotos. 

Gâfâind, bărbatul se întoarse pe spate şi se uită la Sam. 

— Mulţumesc. 

— Cu plăcere. Începu să înfăşoare coarda. Mă ierţi dacă 
nu mă ofer să te iau cu maşina. Polițistul încuviinţă din cap. 
De ce ne urmăreai? 

— Nu ştiu. Am fost alertaţi de comandantul local. Asta e 
tot ce ştiu. 

— Cât de departe a ajuns alerta? 

— Până în Antananarivo şi zonele periferice. 

— Când ai raportat ultima dată? 

— Când mi-am dat seama că aţi luat-o pe drumul ăsta. 

— Şi ce au zis? 

— Nimic, răspunse polițistul. 

— E vreun drum principal în faţă dinspre nord? 

Polițistul se gândi un moment. 

— Drumuri asfaltate? Da... trei înainte de drumul 
principal la vest spre Tsiafahy. 

— Ai vreun telefon? întrebă Sam. 

— Era în maşină. 

Sam nu zise nimic, ci doar continuă să se uite la poliţist. 

— Spun adevărul. Polițistul îşi pipăi buzunarele din faţă, 
se rostogoli şi făcu la fel şi cu buzunarele din spate. Nu-l 
mai am. 

Sam dădu aprobator din cap. Termină de înfăşurat 
coarda, apoi se întoarse şi se îndreptă înspre Range Rover. 

— Mulţumesc! strigă polițistul din nou. 

— Pentru puţin! strigă Sam peste umăr. Vorbesc serios. 
Nu le spune că te-am ajutat. Comandantul tău e plătit de 
anumiţi oameni care te vor ucide dacă află asta. 


Capitolul 35 


Madagascar, Oceanul Indian 


— Chiar crezi că ar face asta? întrebă Remi când Sam se 
urcă în maşină şi îi relată conversaţia. 

— Nu ştiu, dar, dacă gândeşte în felul ăsta, sunt mai mari 
şansele să-şi ţină gura. Sper. 

Remi se aplecă şi îl sărută pe Sam pe obraz. 

— Ai făcut un lucru bun, Fargo. 

Sam zâmbi. 

— Probabil că i s-a oferit salariul pe o lună doar ca să 
urmărească doi turişti. Nu-l poţi învinovăţi pentru asta. 

Dacă e să fim interceptaţi, maşina va veni probabil de pe 
unul dintre cele trei drumuri asfaltate menţionate de el. 

— Sunt de acord. Remi desfăcu harta şi o studie pentru 
un moment. Tsiafahy e la sud de Antananarivo pe Şoseaua 
7. Dacă ajungem acolo... 

— Cât mai e până la virajul spre Tsiafahy? 

— Cam şaizeci de kilometri. Şi încă douăzeci la vest spre 
Tsiafahy. 

Sam încuviinţă din cap şi se uită la ceas. 

— S-ar putea să ajungem înainte de căderea nopţii. 

Işi dădură seama aproape imediat că optimismul lor era 
neîntemeiat. După pod, drumul continuă să şerpuiască prin 
junglă, o serie de curbe şi viraje care le încetiniră dramatic 
înaintarea. Trecură fără probleme de prima intersecţie de 
pe drumul asfaltat, ajungând de-a lungul unui râu presărat 
cu pietre - presupuseră că era acelaşi pe care îl 
străbătuseră cu treizeci de minute mai devreme. 

— Vine următoarea intersecţie, anunţă Remi. La trei 
kilometri. 

Cinci minute mai târziu, Sam văzu intersecţia. Remi arătă 
cu degetul prin parbriz. 

— Am văzut ceva... O scânteiere. 

— E o bară de protecţie, zise Sam printre dinţi. Ascunde- 
te! Dacă nu suntem un cuplu, poate... 

Remi se lăsă în jos pe scaun. Când ajunseră pe asfalt, 
Sam îşi lăsă capul pe tetieră şi aruncă o privire pe geamul 
lui Remi. Vehiculul, un Nissan SUV albastru-închis, era 
parcat pe marginea drumului la câţiva metri înaintea 
intersecţiei. 

— Ce se întâmplă? întrebă Remi. 

Sam se uită în oglinda retrovizoare. 

— Intră pe drum... E în spatele nostru. 

Remi se ridică, luă binoclul de pe podea dintre picioarele 
ei şi se uită prin lunetă. 

— Un şofer şi un pasager. După siluete, par bărbaţi. Pe 
bara de protecţie văd un abţibild cu firma de închiriat 
maşini Europcar. 

— Toate astea sunt semne rele. Măresc viteza? 

— Nu, doar ţin pasul cu noi. Ştii ce se zice, Sam. Dacă 
vezi un gândac înseamnă... 

Incuviinţă din cap. Dacă Nissanul chiar îi urmărea, erau 
multe şanse ca în faţă să mai fie o a doua maşină sau poate 
chiar o a treia. 

— Cât mai e până la următorul drum asfaltat? 

Remi verifică harta. 

— Şase kilometri. 

Le luă aproape zece minute ca să acopere distanţa. La 
câţiva metri în spatele lor, Nissanul păstra încă aceeaşi 
viteză. Remi alterna între verificarea hărţii şi supravegherea 
prin binoclu a posibililor urmăritori. 

— Ce te aştepţi să facă? întrebă Sam cu un zâmbet. 

— Ori să plece, ori să ridice steagul cu craniul şi oasele 
încrucişate“. 

— Vine intersecţia. Ar trebui să fie după curba următoare. 

Remi se întoarse cu faţa la drum. 

Sam luă piciorul de pe acceleraţie, încetini în curbă, apoi 
acceleră din nou. 

— Sam! 

La cincizeci de metri în faţă, peste drum, un Nissan SUV 
roşu stătea pe margine. 

— Asta e steagul tău! strigă Sam. 

Trase uşor Roverul spre stânga, urmând centrul drumului 
şi îndreptă capota spre uşa din dreapta a Nissanului. Călcă 
acceleraţia, iar motorul mugi. 

— Nu cred că se vor da la o parte, zise Remi, ţinându-se 
de bord. 

— Vom vedea. 

Remi se uită peste umăr. 

— Urmăritorii noştri au micşorat distanţa. 

— Cât de aproape sunt? 

— La o sută de metri şi se apropie cu repeziciune. 

— Ţine-te bine, Remi. 

Apăsând cu degetul mare butonul, Sam ridică frâna de 
mână. In decurs de două secunde, viteza Roverului se 
înjumătăţi. Şoferul Nissanului, nevăzând luminiţele de frână 


13 Referire la steagul piraţilor (n.tr.) 

care să-l alerteze, nu reacţionă îndeajuns de repede. 
Nissanul se profilă în oglinda retrovizoare a lui Sam. Acesta 
trase puternic volanul spre dreapta, apăsă frâna, iar 
Nissanul viră spre stânga pentru a evita coliziunea. Sam 
privi în oglinda laterală şi văzu că Nissanul se apropia dintr- 
o parte. Smuci volanul spre stânga şi auzi scrâşnetul de 
metal frecat. Nissanul roşu apăru în faţa Roverului. Sam 
răsuci puternic volanul spre dreapta, trecu pe lângă bara 
Nissanului, ieşind de pe drum, apoi reveni pe şosea. 

— A fost cât pe ce, Fargo, zise Remi. 

— Imi pare rău. Vezi pe unde e cel albastru? 

Remi verifică. 

— E tot acolo, cam la două sute de metri în spatele 
nostru. Cel roşu tocmai întoarce. 

In nici două minute, ambele Nissanuri se aflau din nou în 
urma lor, încercând să se apropie. In timp ce motorul 
Roverului avea mai mulţi cai putere, faptul că Nissanul avea 
centrul de greutate mai jos îi oferea un avantaj în viraje. 
Încet, dar sigur, cele două Nissanuri recuperară distanţa. 

— Ai vreo idee? întrebă Remi. 

— Aştept sugestii. 

Remi desfăcu harta şi începu să-şi poarte degetul de-a 
lungul traseelor, murmurând pentru sine. Scoase un ghid 
turistic din torpedou, începu să-l răsfoiască, continuând să 
murmure. 

Deodată, îşi ridică privirea. 

— Urmează un drum la stânga? 

— Suntem chiar în dreptul lui. 

— Virează! 

Sam se conformă, frânând puternic, apoi trase Roverul 
înspre drumul neasfaltat. Trecură pe lângă un panou: „LAC 
DE MANTASOA”. 

— Lacul Mantasoa? întrebă Sam. Mergem la pescuit? 

— Au feriboturi, răspunse Remi. Se uită la ceas. 
Următorul pleacă în patru minute. 

Sam se uită în oglinda retrovizoare. Cele două Nissanuri 
tocmai făceau virajul. 

— Nu ştiu de ce, dar nu cred că o să mai apucăm să luăm 

bilete. 

— M-am gândit că poate găseşti tu vreo şmecherie. 

— Să vedem ce pot face. 

Drumul continua sub forma unei serii de serpentine 
descendente, fiind străjuit de ambele părţi de taluzuri 
înalte. Frunzişul junglei îi închidea ca sub o copertină, 
blocând lumina soarelui. Trecură pe lângă un panou maro, 
cu un P galben, o pictogramă reprezentând o maşină şi 
indicaţia „50 m”. 

— Aproape am ajuns, zise Remi. Să sperăm că va fi 
aglomerat. 

Sam trecu Roverul prin ultima serpentină, iar drumul se 
deschise înspre o parcare mică, acoperită cu dungi albe 
diagonale. La dreapta, se vedea un taluz acoperit de 
vegetaţie; la stânga, dincolo de o porţiune cu iarbă bine 
îngrijită, se afla un râu cu curgere lină. Erau opt maşini în 
parcare. În celălalt capăt, în faţa unui zid de copaci, zăriră o 
casă de bilete asemănătoare cu un foişor. In dreptul ei, 
începea ceea ce părea un drum de serviciu, închis cu un 
lanţ prins de doi stâlpi. 

— Nu văd feribotul, zise Sam, accelerând de-a lungul 
parcării. 

— Tocmai a plecat. Remi indică direcţia. 

In stânga casei de bilete, Sam văzu o perdea de spumă 
pe suprafaţa râului. Cobori geamul şi auziră loviturile 
ritmice ale paletelor roții. 

— Ne-au ajuns din urmă, zise Remi. 

Sam privi în oglinda retrovizoare. Nissanul albastru 
tocmai ieşea din ultima serpentină, fiind urmat îndeaproape 
de cel roşu. 

— Tocmai m-am gândit la o şmecherie, zise Sam. Sau la 
o mare tâmpenie. 

— Oricum ar sta lucrurile, e mai bine decât să stăm pur şi 
simplu aici. 

Sam apăsă acceleraţia până la podea, ocoli ca un pilot de 
raliu maşinile parcate, urcând apoi pe iarba din faţa casei 
de bilete. Roţile alunecară pe iarba umedă; spatele maşinii 
derapă. Sam corectă din volan, trase uşor spre dreapta şi 

îndreptă maşina înspre intrarea drumului de serviciu. 

— Roagă-te ca stâlpii ăia să nu fie adânc îngropaţi, zise 
el. Să-i dăm drumul! 

Remi se ţintui în scaun şi îşi fixă picioarele în bord. 

Bara Roverului lovi lanţul. Sam şi Remi fură aruncaţi 
înainte, fiind ţinuţi totuşi de centurile de siguranţă. Fruntea 
lui Sam lovi volanul. Îşi ridică privirea, aproape aşteptându- 
se să vadă că fuseseră opriţi, dar avu în schimb în faţa 
ochilor imaginea crengilor care biciuiau parbrizul. Remi se 
uită în oglinda laterală. Ambii stâlpi de la intrare fuseseră 
smulşi ca nişte buşteni putreziţi. 

— Ne urmăresc? întrebă Sam. 

— Încă nu. Ambele maşini sunt în parcare. 

— Perfect. Sper să stea pe gânduri cât mai mult. 

Ceea ce Sam luase drept un drum de serviciu era, de 
fapt, numai o cărare doar puţin mai lată decât Roverul. 
Asemenea parcării, partea din dreapta era străjuită de un 
taluz; în stânga, prin vălul copacilor, se vedea malul râului. 
Apucă volanul mai strâns, încercând să nu lase Roverul să 
iasă de pe cărare. 

— Ai un cucui în frunte, zise Remi, atingând locul. Care-i 
planul? 

Să depăşim feribotul şi să ajungem înaintea lui la 
următorul loc în care acostează. Aici am nevoie de tine şi de 
ghidul tău turistic. 

Remi începu să-l răsfoiască. 

— Din păcate, n-are informaţii foarte precise. 

— Nu e trecută nici o oprire? 

Remi scutură din cap, apoi începu să analizeze harta. 

— Şi conform hărţii, nu e nici un drum. 

— Interesant. Suntem pe un drum care nu există şi care 
nu duce niciunde. Nici prietenii noştri nu sunt de găsit? 

Remi se întoarse şi începu să îşi aplece capul într-o parte 
şi în alta pentru a vedea printre copaci. 

— Imi pare rău să-ţi zic, dar vin. 

— Dar feribotul? 

— Nu, nu-l... Stai puţin! Uite-l! E cam la două sute de 
metri în spatele nostru. Ochii i se luminară. E un feribot cu 

zbaturi în stilul celor de pe Mississippi. 

Cărarea începu să urce, iar solul deveni tot mai 
accidentat, până când Roverul ajunse să sară pur şi simplu 
peste rădăcinile de la suprafaţă. Când ajunseră în capul 
urcuşului, terenul deveni mai drept. Sam călcă frâna. La 
şase metri în faţa lor se afla un zid de copaci; de-a lungul 
acestuia, o potecă. 

— Poteca de la stânga..., zise Sam. 

— Coboară înspre râu. 

Sam scoase maşina din viteză şi apăsă butonul care 
deschidea portbagajul. 

— la tot ce avem. 

Işi strânseră lucrurile, apoi fugiră în spate şi îşi înşfăcară 
rucsacurile. 

In josul pantei, Nissan-ul albastru luă o curbă, iar apoi 
începu să urce. 

Sam îi dădu lui Remi şi rucsacul lui. 

— Te descurci cu amândouă? 

— Da. 

— Fugi! 

Remi o luă la goană. Sam se întoarse la volan, băgă în 
marşarier, apoi începu să împingă Roverul, până când roţile 
din spate trecură de buza urcuşului. Trânti uşa şi sări într-o 
parte. Şoferul Nissanului văzu Roverul venind înspre el şi 
călcă frâna. Se auzi clicul cutiei de viteză în momentul în 
care băgă în marşarier. In spatele lui, Nissan-ul roşu luă 
curba şi opri derapând. 

— Prea târziu, zise Sam. 

Roţile din spate ale Roverului săriră peste o rădăcină. 
Coada maşinii descrise prin aer un arc de cerc şi se lovi de 
capota Nissanului. Portiera de pe partea şoferului se 
deschise. Sam scoase Webley-ul, se ghemui, apoi trase un 
foc. Portiera se închise la loc. Sam îşi fixă ţinta, trase un 
glonţ prin capota Nissanului roşu, ca măsură de precauţie, 
apoi se întoarse şi o luă la fugă. 

După un minut, o ajunse pe Remi din urmă. Greşiseră: 
poteca nu ducea la râu, ci trecea pe deasupra lui. Remi 
stătea la capul podului. Când Sam ajunse lângă ea, îi dădu 

rucsacul lui. În spatele lor, dincolo de copaci, se auzeau 
glasuri vorbind în spaniolă. 

— Pare mai rezistent decât cel dinainte, zise Remi. 

Fusese construit într-un mod foarte asemănător - 
scânduri, grinzi, frânghii şi două cabluri suspendate. La 
stânga lor, văzură ivindu-se prora feribotului şi fumul 
negricios care ieşea pe coş. In afară de vreo zece oameni 
înşiruiţi de-a lungul balustradei şi a câtorva de pe punte, 
vasul era gol. 

— Haide, zise Sam şi ţâşni în goană, urmat îndeaproape 
de Remi. 

Se opriră în mijlocul podului. Feribotul era la o distanţă 
de treizeci de metri. Sam privi în urmă. Sesiză mişcare 
printre copaci, braţe fluturând. Cineva încerca să urce 
panta. 

Remi se aplecă peste balustrada podului. 

— E prea mare distanţa. 

— Până pe punte, da, încuviinţă Sam. Dar vezi puntea 
superioară din spatele timoneriei? Sunt vreo cinci metri, 
poate chiar mai puţin. 

— Dar de ce nu sărim pe acoperişul timoneriei? Sunt 
doar... 

— Vrem să călătorim clandestini. Remi, fă cu mâna, 
atrage atenţia! 

— De ce? 

— Sunt mai mari şansele ca Rivera să nu tragă dacă e 
văzut. 

— Eşti optimist ca întotdeauna. 

Incepură să facă cu mâna, să zâmbească, să strige. 
Oamenii aflaţi pe punte şi de-a lungul balustradei îi 
observară şi le făcură la rândul lor cu mâna. Prora 
feribotului trecu pe sub pod. 

— In zece secunde, îi zise Sam lui Remi. la-ţi rucsacul în 
braţe. Când atingi puntea, îndoaie-ţi genunchii şi lasă-te 
peste el. Gata, dă-i drumul! Sam o ajută să se urce pe 
balustradă. Eşti gata? 

Remi îi strânse mâna. 

— Vii şi tu, nu? 


275 


— Bineînţeles. După ce aterizezi, ascunde-te undeva în 
caz că încep să tragă. 

Acoperişul timoneriei dispăru pe sub picioarele lor, urmat 
imediat de coş. Fumul negru se înfoie în jurul lor. Sam privi 
spre stânga. Prin vălul de fum, îl văzu pe ltzli Rivera 
oprindu-se la capul podului. Privirile li se întâlniră pentru o 
clipă, apoi Sam se întoarse, o strânse pe Remi de mână şi 
zise: 

— Sari! 

Remi dispăru prin fum. Sam simţi balansul podului de la 
mişcarea paşilor care se apropiau. Rivera şi oamenii lui 
veneau. Se căţără pe balustradă şi privi în jos. Printre 
limbile de fum o văzu pe Remi pe punte târându-se de-a 
buşilea. 

Sam se aruncă. 

Impactul cu puntea fu puternic, dar căzu pe rucsac şi se 
rostogoli spre dreapta. Remi se târî înspre el şi îl apucă de 
braţ. 

— Pe aici. 

O urmă, târându-se orbeşte până când se lovi de ceea ce 
presupuse a fi peretele dinspre pupă al timoneriei. Se 
aşezară unul lângă altul, trăgând aer în piept, până când 
pulsul li se stabiliză. 

Cum trecuseră de pod, fumul care ieşea pe coş se 
împrăştie. La o distanţă de cincizeci de metri, Rivera şi trei 
dintre oamenii săi stăteau sprijiniți de balustrada podului şi 
priveau înspre ei. Unul dintre ei duse mâna la centură şi 
scoase un pistol semiautomat. Sam duse şi el mâna la 
curea, scoase Webley-ul, îl ridică deasupra capului şi îl 
scutură. 

Rivera îi strigă ceva bărbatului, iar acesta puse arma la 
loc. 

— Ce oameni simpatici. Fă-le cu mâna, Remi, zise Sam. 

— Misterele au fost rezolvate şi enigmele au fost 
dezlegate, anunţă Selma în timp ce intra în camera de 
lucru, urmată de Pete şi de Wendy. 

Cum funcționau încă după fusul orar din Madagascar, 
Sam şi Remi erau aşezaţi la masa de lucru cu câte un 
espresso dublu în faţă. La fel ca în alte dăţi, dormiseră în 
majoritatea timpului cât zburaseră spre casă, dar tot erau 
epuizați. 

După ce săriseră de pe pod pe feribot, deciseseră să se 
comporte ca nişte simpli turişti şi după ce se curăţaseră pe 
cât posibil, se duseseră pe punte şi admiraseră peisajul 
alături de ceilalţi pasageri. Nu doar că nu le ceruse nimeni 
biletele, dar fuseseră şi serviţi cu cocktailuri şi cu cina în 
salonul principal de către stewarzi îmbrăcaţi în alb. După ce 
îşi petrecuseră ziua căţărându-se prin peşteri, înfruntând 
crocodili, luptându-se cu rebeli, ferindu-se de bolovani în 
cădere şi fiind urmăriţi prin ţinuturile din Madagascar, Sam 
şi Remi se bucuraseră de ocazia de a sta şi de a fi răsfăţaţi. 

La două ore după ce aterizaseră la bord, feribotul 
acostase lângă un debarcader care se întindea în 
continuarea unei peninsule împădurite. Sam şi Remi 
debarcaseră alături de toţi ceilalţi şi păşiseră pe sub o 
arcadă de piatră, urmând o cărare presărată cu pietriş. La 
capătul ei se găsea un conac cu patru etaje, având un stil 
arhitectural care amintea parţial de conacele antebelice de 
pe plantaţii şi parţial de zona rurală franceză. Pe o tăbliță 
montată pe un stâlp se putea citi: „HOTEL HERMITAGE”. 

Surprinşi de faptul că găsiseră un astfel de loc în inima 
sălbăticiei Madagascarului, Sam şi Remi hoinăriseră până 
când ceilalţi pasageri de pe feribot trecuseră pe sub 
intrarea cu pergolă. 

In spatele lor se auzise un glas de femei, vorbind într-o 
franceză fără cusur: 

— Bine aţi venit la Hôtel Hermitage. 

Sam şi Remi se întorseseră şi descoperiseră o negresă 
zâmbitoare, îmbrăcată într-o fustă albastră şi o cămaşă 

albă, apretată. 

— Parlez-vous anglais? întrebase Remi. 

— Bineînţeles, doamnă. Vă pot ajuta cu ceva? 

— Se pare că ne-am rătăcit de grupul nostru. Puteţi să ne 
ajutaţi să ne întoarcem la Tsiafahy? 

Femeia zâmbise. 

— Bien sur. A 

După o oră, ajunseseră la Tsiafahy. li dăduseră un telefon 
Selmei şi se cazaseră la un motel privat, iar a doua zi de 
dimineaţă călătoriseră cu o cursă charter până la Maputo, 
Mozambic. 


Selma îşi trase un taburet mai aproape de ei. 

— Păreţi obosiţi. 

— Poate că n-ai avut plăcerea să auzi toate detaliile 
aventurii noastre din Madagascar, spuse Sam. 

Selma încuviinţă şi flutură din mână. 

— Crocodili, rebeli, bolovani... Da, n-am uitat, între timp, 
noi am muncit din greu şi am dezlegat indezlegabilul. 

— Cuvântul ăsta nici nu există. Am apucat să-ţi spunem 
despre podul... 

Remi interveni: 

— Selma, te bucuri de toată atenţia noastră, pe cât 
posibil. 

— Bun. Să începem cu începutul: am trimis mostrele pe 
care le-aţi luat din canoe la laboratorul din Point Loma. O să 
primim rezultatele peste câteva zile. Remi, după cum ai 
cerut, i-am trimis profesorului Dydell prin e-mail fotografiile 
cu canoea şi o imagine scanată a Codicelui Orizaga. A spus 
că ne contactează mâine pentru o evaluare preliminară. 

Remi văzu privirea interogativă a lui Sam şi zise: 

— Stan Dydell. Mi-a fost profesor de antropologie la 
Colegiul Boston. Selma, ai... 

— Nu i-am dat nici un detaliu. Pur şi simplu i-am spus că 
îl rogi să facă o estimare rapidă. Acum, să trecem la 
misteriosul domn Blaylock, continuă Selma. Eu, Pete şi 
Wendy... 

— În special noi, interveni Wendy. 

— ...am citit majoritatea scrisorilor lui Blaylock către sora 
Opheliei, Constance. Domnişoara Cynthia n-a avut dreptate: 
credem că între Blaylock şi Constance a fost vorba despre 
iubire - totuşi, mai mult din partea ei. 

— Ce te face să spui asta? 

— Primele două scrisori trimise de Blaylock din Africa 
erau în bună măsură doar o relatare a călătoriei. Afecţiunea 
lui Blaylock era destul de reţinută. Spune că şi-ar dori să 
poată răspunde la sentimentele lui Constance în acelaşi fel, 
dar că - şi Selma se uită pe mapa pe care o avea în faţă - 
„mă tem că suferinţa pricinuită de pierderea Opheliei s-ar 
preschimba într-o vinovăţie sfâşietoare”. Vorbeşte mult 
despre primele zile în Bagamoyo şi aminteşte de câteva ori 
de „misiunea mea”, dar nu intră în detalii. 

— Sau aşa am crezut iniţial, adăugă Pete. 

— Exact. După primele scrisori, am sesizat că toate 
celelalte conţineau puncte aşezate parcă la întâmplare sub 
diferite litere din text. 

Sam dădea încurajator din cap. 

— Un cod: dacă extragi literele însemnate şi le combini, 
obţii un mesaj ascuns. 

— Da. Dar Blaylock, matematician care nu se dezminte, a 
complicat lucrurile. Trec peste detalii, dar a folosit data şi 
numerele paginilor pentru a crea un filtru de scădere. De 
exemplu, dacă filtrul e trei, iei litera G, scazi trei litere şi 
obţii litera D. 

— Unul dintre primele lucruri pe care le-am descoperit, 
zise Wendy, e că, de fapt, Constance Ashworth lucra pentru 
Serviciile Secrete. Era legătura lui cu puterile superioare. 

Sam chicoti. 

— Nu mă aşteptam la asta. Cum aţi aflat? 

— Din mesajul secret din cea de-a treia scrisoare: 
„Informează-l pe Camden corabia în Bombay pentru 
reparaţii; echipajul, oamenii lui Maximilian cu toții, 
cantonaţi la Stone Town”. 

— Cine sunt oamenii lui Maximilian? 

— După încheierea Războiului Civil, răspunse Sam, 
împăratul Maximilian | al Mexicului i-a găzduit pe soldaţii 

confederați care doreau să continue lupta. În acea vreme, 
SUA susţinea partizanii care încercau să răstoarne regimul 
lui Maximilian. Le-a propus confederaţilor un pact de tipul 
quid pro quo: luptaţi mai întâi pentru mine, iar apoi ne vom 
răfui şi cu Guvernul SUA. Estimările privind numărul 
soldaţilor care i s-au alăturat variază, dar au fost suficienţi 
cât să pună Washingtonul pe gânduri. Dacă punem laolaltă 
raportul lui Dudley, conform căruia echipajul de pe El Majidi 
era alcătuit din albi, cu faptul că Blaylock îl menţionează pe 
Maximilian... Rezultă că fusese înfiinţată o unitate de 
operaţiuni secrete, compusă din soldaţi confederați certaţi 
cu legea. Cineva a mers în Mexic, a recrutat câţiva marinari 
şi i-a trimis în Zanzibar, unde îi aştepta El Majidi. 

— Cu ce scopuri? 

— Din câte îmi imaginez, pentru a continua acţiunile 
desfăşurate de Shenandoah. Cât timp a fost în activitate, 
corabia a produs pagube semnificative şi existau destule 
facţiuni în cadrul Confederaţiei care juraseră să continue 
lupta, fără a lua în seamă încheierea războiului. 

— Nu înţeleg foarte clar cum de au avut acces la E£/ 
Majidi, recunoscu Wendy. 

— E greu de spus. Ştim însă sigur că al doilea sultan al 
Zanzibarului - fratele celui care achiziţionase corabia 
Shenandoah - nu îşi iubise nici fratele, nici corabia şi totuşi, 
deşi a avut ocazia de a o scufunda după uraganul din 1872, 
nu a făcut-o. 

Dimpotrivă, a pus să fie tractată până la Bombay pentru 
a fi reparată, cu cheltuieli destul de mari. 

— Poate că această cabală confederată o achiziţionase 
deja, iar sultanul nu a avut de ales, zise Pete. 

Sam se încruntă. Se ridică, merse până la unul dintre 
computere şi începu să tasteze. După câteva minute, se 
răsuci cu scaunul. 

— Inainte de moarte, primul sultan al Zanzibarului 
începuse să reducă în secret comerţul cu sclavi în ţara sa. 
Când fratele său a ajuns la conducere, a aplicat o politică 
inversă. 

Selma încuviinţă din cap. 


280 


— Deci, deşi improbabil, în cazul în care Confederaţia ar 
fi reuşit să se ridice din nou, sultanul ar fi avut o piaţă gata 
pregătită pentru acest tip de comerţ. 

— Ştiu că nu e decât o speculație, dar toate piesele par 
să se potrivească. 

— Bun, să ne întoarcem la primul mesaj codat trimis de 
Blaylock, propuse Remi. Zice ceva de „Camden”. Cine e 
Camden? 

— Camden, New Jersey, e locul în care s-a născut 
Thomas Haines Dudley, răspunse Selma. Credem că e 
porecla pe care i-a dat-o Blaylock şi nu un nume de cod 
oficial. De fapt, Dudley are, la rândul lui, o poreclă pentru 
Blaylock: Jotun. 

— E din mitologia nordică, adăugă Wendy. Jotun era un 
uriaş cu o forță supraomenească. 

— Aşa e, zise Sam. Jotun. Nu ştiu cum de mi-a scăpat. 

Remi îl lovi uşor peste braţ. 

—  Mintosule. Nu-l băga în seamă, Wendy. Continuă, 
Selma. 

— Într-o altă scrisoare trimisă lui Dudley prin Constance, 
datată iulie 1872, Blaylock raporta că E/ Majidi - acum, din 
câte presupunem, redenumită Shenandoah - s-a întors în 
port cu tot echipajul la bord. Blaylock bănuia că reparaţiile 
fuseseră terminate cu cel puţin o lună înainte şi că, de 
atunci, corabia şi echipajul ei se aflaseră pe mare. 

— Au fost raportate atacuri sau dispariţii în zonă în acea 
perioadă? întrebă Sam. 

— Cu zecile. Pentru o bună perioadă de timp, Oceanul 
Indian a fost un rai al piraţilor, mai ceva decât Marea 
Caraibilor. Dar n-am reuşit să facem legătura dintre 
Shenandoah II şi vreuna dintre dispariţii. Asta e punctul în 
care povestea devine şi mai ciudată. Blaylock îşi încheie 
raportul după cum urmează: „Am obţinut corabie bună şi 
am primit Sharpurile.” 

— Carabinele Sharp? întrebă Sam. 

Selma încuviinţă. 

— Probabil că Dudley a aranjat să îi fie trimise lui 
Blaylock. 

Selma continuă: 

— „Echipajul nilo-hamitic învaţă repede şi îşi învinge frica 
de apă; mă aştept să fim pregătiţi pentru urmărire până la 
sfârşitul lunii. Vreau să-i prind asupra faptei.” 

— Nilo-hamitic? reluă Sam. N-am auzit de ei. 

— Eu da, răspunse Remi. E denumirea învechită pentru 
tribul malgaş. Se pare că misteriosul domn Blaylock şi-a 
racolat o armată de gherilă alcătuită din războinici malgaşi 
pentru a porni în urmărirea corabiei Shenandoah IlI. 

— Are şi el meritele lui, zise Sam. Omul avea un simţ 
teatral. Conform biografiei făcute de Morton, a trăit pentru o 
vreme printre populaţia malgaşă. 

— Aşa e, răspunse Selma. Din câte ne dăm seama din 
scrisorile lui, a explorat regiunea aflată la interior de 
Bagamoyo şi s-a împrietenit cu unii malgaşi. Aşa a început 
munca de recrutare. 

— Bun, asta era în iulie 1872. Shenandoah Il are un nou 
echipaj şi e gata de luptă. Ce a urmat apoi? 

— Majoritatea întâmplărilor viitoare sunt cuprinse în 
rapoartele lui Blaylock şi am reuşit să potrivim unele 
evenimente cu puţinele date care figurează în jurnal. 

După vreo două săptămâni, Blaylock şi echipajul său au 
pornit pe mare cu o boum - un fel de corabie arăbească cu 
două catarge - şi au început să vâneze nava Shenandoah II, 
care plecase din port cu câteva zile înaintea lor. Blaylock 
aflase că o navă a cărei descriere se potrivea cu 
Shenandoah a scufundat două cargoboturi sub pavilion SUA 
în apropierea golfului Aden. Conform bazelor noastre de 
date, două corăbii au fost scufundate în acea zonă în jurul 
datelor menţionate de Blaylock; dispariţia lor a fost pusă pe 
seama piraţilor. 

— Nici nu e prea greşit, observă Sam. 

— Deşi Blaylock nu e un om al mării, se dovedeşte un 
căpitan capabil, iar echipajul malgaş îi e loial. Ştie că n-ar 
avea şanse de izbândă dacă ar ataca corabia Shenandoah 
II, fie direct, fie pe mare, aşa că pe tot parcursul lunilor iulie 
şi august face tot posibilul pentru a o urmări cât mai 
îndeaproape. Strânge informaţii şi stă în aşteptare până în 

noaptea zilei de şaisprezece septembrie. Găseşte corabia 
Shenandoah ancorată în apropiere de insula Sainte Anne 
din Arhipelagul Seychelles, cam la două mii de kilometri est 
de Zanzibar. Blaylock ancorează într-un golfuleţ din 
apropiere, apoi el şi oamenii săi coboară la țărm, străbat 
insula şi în cel mai pur stil al piraţilor, înoată până la 
Shenandoah şi o atacă prin surprindere. Nu este tras nici 
măcar un foc, dar cei din tribul malgaş, ca nişte adevăraţi 
războinici, nu se arată prea miloşi. Din cei şaptezeci şi opt 
de oameni care alcătuiau echipajul corabiei Shenandoah llI, 
doar şase supraviețuiesc - căpitanul, un alt ofiţer şi patru 
marinari. Raportul oficial al lui Blaylock în legătură cu 
captura făcută ajunge în SUA în noiembrie. li spune lui 
Dudley că i-a lăsat pe supraviețuitorii de pe Shenandoah II 
pe insula Sainte Anne. 

— Ştim ce s-a ales de ei? întrebă Remi. 

— Din păcate, n-am găsit nimic. Blaylock îşi împarte apoi 
echipajul între corabia cu care venise şi Shenandoah şi 
porneşte înapoi spre Zanzibar. La cinci sute de kilometri est 
de Arhipelagul Seychelles, sunt loviți de furtună şi corabia 
Shenandoah II se scufundă. 

Auzind asta şi Sam şi Remi se aplecară în faţă. 

— Se scufundă? repetă Remi. Cum naiba... 

— Alături de raportul către Dudley, Blaylock include şi un 
mesaj codat către Constance. Selma dădu pagina şi îşi 
purtă degetul de-a lungul câtorva rânduri: „După ce am pus 
mâna pe corabia Shenandoah, am purces de-ndată la a face 
socoteala tuturor proviziilor şi bunurilor. Nu mică mi-a fost 
mirarea când am găsit în cabina căpitanului un obiect dintre 
cele mai neobişnuite: o statuetă ce înfăţişa o mare pasăre 
din  nestemate verzi, minerale neştiute de mine, 
întruchipând o specie ce nu mi-a ieşit vreodată în cale. 
Trebuie să-ţi mărturisesc, dragă Constance, că am fost pe 
dată fermecat”. f 

Sam şi Remi rămaseră tăcuţi, cugetând la cele auzite. In 
cele din urmă, Sam zise: 

— Aşa se explică acel rând din jurnalul lui - marea pasăre 
din nestemate verzi. 

— Şi toate schiţele reprezentând păsări, adăugă Remi. Şi 
poate chiar şi ce am găsit în muzeul lui Morton din 
Bagamoyo. Sam, mai ţii minte toate păsările împăiate care 
atârnau de tavan? Era obsedat. Ce altceva a mai spus în 
scrisoare, Selma? 

— Parafrazez, dar cam asta e ideea: şi-a făcut datoria 
faţă de ţară, nu o dată, ci chiar de două ori şi şi-a pierdut 
soţia în timpul ăsta. Recunoaşte că l-a minţit pe Dudley 
când i-a zis că Shenandoah II s-a scufundat. li cere lui 
Constance să îl ierte şi îi spune că intenţionează să afle 
unde a găsit echipajul de pe Shenandoah pasărea şi să 
găsească şi restul comorii. 

— Ce comoară? întrebă Sam. Avea în acel moment vreun 
indiciu că ar mai fi ceva de găsit? 

— Dacă avea, n-a suflat nici un cuvânt despre asta. Cel 
puţin nu în mod direct. Ţinând cont de ciudăţenia jurnalului, 
s-ar putea ca totul să fie ascuns pe acolo pe undeva. 

— Ce ne poţi spune despre jurnalul de bord al căpitanului 
de pe Shenandoah IPR întrebă Remi. Dacă Blaylock 
presupunea că echipajul anterior găsise pasărea în timpul 
călătoriilor lor, cel mai firesc ar fi să înceapă de la jurnal. 

— Oricum ar sta lucrurile, continuă Selma, Blaylock a 
continuat să-i scrie lui Constance şi după ce a capturat 
corabia Shenandoah II, dar scrisorile sale devin din ce în ce 
mai iraționale. Puteţi să le citiţi şi voi, dar e clar că Blaylock 
începea să-şi piardă minţile. 

— Şi asta reiese doar din textul concret al scrisorilor, 
adăugă Pete. Mai avem încă paisprezece pe care trebuie să 
le decodăm. 

— Dacă putem să credem toate astea, zise Sam, atunci 
Winston Blaylock şi-a petrecut, cel mai probabil, tot restul 
vieţii navigând la bordul corabiei Shenandoah ll, făcând 
notații în jurnal, uitându-se la pasărea din nestemate şi 
gravând hieroglife pe interiorul clopotului, căutând în tot 
acest timp o comoară de care nici nu ştia sigur dacă exista. 
___— S-ar putea să fie chiar mai mult de-atăt, spuse Remi. 
In cazul în care Codicele Orizaga este autentic şi canoea e 
ceea ce credem noi că e, atunci Blaylock a dat peste un 


284 


secret care murise odată cu Cortez şi conchistadorii săi: 
adevărata origine a aztecilor. 


Capitolul 37 


Goldfish Point, La Jolla, California 


— Sunt foarte multe aspecte care nu se leagă, aminti 
Sam. Luă un carneţel şi un pix aflate lângă el şi începu să 
scrie: 


* Când/cum au ajuns jurnalul lui Blaylock, bastonul şi 
Codicele Orizaga în posesia lui Morton? 

* Când/cum a ajuns clopotul de pe Shenandoah să fie 
îngropat lângă coasta insulei Chumbe? Cum de a fost 
desprinsă limba? 


Sam se opri din scris. 

— Ce altceva? întrebă el. 

Remi îi făcu semn să-i dea carneţelul, iar Sam îl împinse 
înspre ea. Remi scrise: 


* Cât de multe ştiu Rivera şi cel care l-a angajat despre 
Blaylock? Cum au ajuns să fie prinşi în toate astea? Ce 
caută ei? 

* De unde ştia Rivera de Madagascar? 


Împinse carneţelul înapoi spre Sam, care zise: 

— Am eu o idee legată de una dintre problemele astea... 
Ce caută ei? Bănuim că Rivera lucrează pentru guvernul 
mexican, nu? 

— Cel mai probabil. 

— Ştim, de asemenea, că administraţia actuală, Partidul 
Mexica Tenochca, condus de preşedintele Garza, a ajuns la 
putere pe un val de ultranaţionalism - mândria legată de 
adevărata moştenire precolonială a Mexicului şi aşa mai 

departe. Mai ştim şi că Rivera şi oamenii săi au cu toţii 
nume nahuatl, precum majoritatea liderilor Partidului 
Mexica Tenochca şi a membrilor cabinetului. „Tsunamiul 
aztec”, aşa cum l-a denumit presa, i-a ajutat să câştige 
alegerile. 

Sam îi privi pe toţi cei aflaţi în jurul său, iar aceştia 
încuviinţară din cap. 

— Dacă persoana care l-a angajat pe Rivera ştie adevărul 
despre azteci? Dacă ştia cu mult înainte de alegeri? 

— Ce-i drept, zise Remi, am descoperit nouă posibile 
cazuri de crimă care au avut loc în Zanzibar în ultimii şapte 
ani. Dacă bănuiala noastră e corectă, muşamalizarea 
durează de cel puţin atâţia ani. 

Sam încuviinţă din cap. 

— Dacă Blaylock a găsit cu adevărat ceea ce noi credem 
că a găsit, descoperirea ar da peste cap istoria 
mezoamericană. 

— E un motiv suficient ca să ucizi? întrebă Wendy. 

— Fără îndoială, răspunse Remi. Dacă membrii 
guvernului actual au câştigat alegerile pe baza unei 
minciuni şi dacă adevărul iese la iveală, cât ar dura până ar 
fi alungaţi de la conducere? S-ar putea chiar ca liderii să fie 
arestaţi. Imaginează-ţi ce s-ar fi întâmplat dacă s-ar fi 
descoperit, după ce George Washington a fost ales ca prim 
preşedinte al Americii, că era un trădător. Am comparat caii 
cu măgarii, dar ai prins ideea. 

— Atunci, putem presupune că preşedintele Garza e 
direct implicat în asta, spuse Pete. 

— Ce-i drept, zise Sam, are la dispoziţie puterea care l-a 
susţinut pe Rivera încă de la început. In acest moment, noi 
nu ne putem baza decât pe jurnalul şi pe scrisorile lui 
Blaylock. Instinctul îmi spune că răspunsurile se află 
ascunse aici. 

— De unde propui să începem? întrebă Selma. 

— De la poem. Íl ai la îndemână? 

Selma mai dădu câteva pagini, iar apoi recită: 


În inima iubirii mele îmi înscriu devoțiunea 

Paşii mi-i port pe-a lui Engai gyrare 

De deasupra, pământul e pătrat 

Și mâini împreunate-n rugăciune ziua mi-o împart 
În sferturi, gyrare o dată şi încă o dată apoi 
Cuvintele anticilor, cuvintele părintelui Algarismo 


— Am reuşit deja să ne dăm seama ce e cu primele două 
versuri - sunt trimiteri la clopot şi la spirala lui Fibonacei. Nu 
mai trebuie decât să le dezlegăm şi pe următoarele patru. 


Se împărţiră pe grupuri. Selma, Pete şi Wendy analizau 
scrisorile lui Blaylock către Constance Ashworth, căutând 
indicii care ar fi putut să le fi scăpat, în timp ce Sam şi Remi 
se retraseră în solariu pentru a cerceta jurnalul lui Blaylock, 
pe care Selma i-l încărcase pe iPaduri. 

Se aşezară unul lângă altul în şezlongurile adumbrite 
parţial de palmierii în ghivece şi de ferigile fremătătoare. 
Soarele trecea prin luminatoare şi arunca pete de umbră pe 
pardoseală. 

După o oră, Sam murmură, aproape pentru sine: 

— Leonardo Mincinosul. 

— Poftim? 

— Insemnarea aia din jurnalul lui Blaylock: „Leonardo 
Mincinosul”. E clar că Blaylock se referea la Leonardo 
Fibonacei. 

— Cel care e faimos pentru şirul de numere şi pentru 
spirală. 

— Exact. Dar de ce a adăugat „mincinosul”? 

— Chiar voiam să te întreb despre ce e vorba. 

— Şirul lui Fibonacei n-a fost descoperit de Leonardo; el 
n-a făcut decât să-l răspândească în Europa. 

— Deci a minţit în legătură cu descoperirea? 

— Nu, n-a pretins niciodată că i-ar aparţine. lar Blaylock, 
fiind matematician, trebuie să fi ştiut asta. Incep să mă 
întreb dacă însemnarea n-avea rolul să îi amintească de 
ceva. 

— Te ascult. 

— Conform cercetărilor mele, şirul e cel mai adesea 

atribuit unui matematician indian din secolul al XII-lea pe 
nume Hemachandra, care - surpriză! — E şi autorul unui 
poem epic intitulat Cartea faptelor celor 63 de oameni 
iluştri. 

— Asta e o altă însemnare din jurnalul lui Blaylock. 

— Care era situată chiar lângă pasajul cu Leonardo 
Mincinosul. 

— E în mod sigur ceva deliberat, spuse Remi. Dar ce 
rezultă din toate astea? 

— Nu sunt sigur. Trebuie să mai văd o dată pagina aia. 


După ce reveni în camera de lucru, Sam îi zise lui Wendy: 

— Vreau să văd doar zona din jurul fragmentului cu cei 
„63 de oameni iluştri”. 

— Se rezolvă. Aşteaptă doar o clipă. După ce se aşeză la 
unul dintre computere, Wendy deschise imaginea în 
Photoshop, făcu nişte reglaje, apoi zise: Gata. Trebuie să-ţi 
apară pe ecran chiar... acum. 


ya 


Sam analiză imaginea. 

— Poţi să izolezi şi să măreşti zona din jurul lui 63? După 
treizeci de secunde, apăru noua imagine. Sam o privi cu 
atenție preţ de o clipă. E prea înceţoşată. Mă interesează în 
special însemnările minuscule de deasupra şi de sub 63. 

Wendy se puse din nou pe lucru. După câteva minute, 
zise: 

— Să încercăm cu asta. 

Noua imagine apăru pe ecran. 

II pa FI: E 

— A trebuit să modific puţin culorile, dar sunt destul de 
sigură că semnele sunt... 

— E perfect, murmură Sam, cu ochii aţintiţi la ecran. 

— Vrei să împărtăşeşti informaţia şi cu ceilalţi elevi? 
întrebă Remi. 

— Am presupus că Blaylock a folosit spirala lui Fibonacei 
pentru a crea un fel de cod pe interiorul clopotului. 
Problema era că nu ştiam la ce scară. Spirala poate începe 
de la o grilă de orice mărime. Asta era piesa care ne lipsea. 
Acum o avem. 

— Explică-ne, zise Selma. 

— Însemnarea despre Leonardo era menită să ne 
îndrepte atenţia asupra celei despre cei „63 de oameni 
iluştri”. Uitaţi-vă în colţul din dreapta sus a cifrei trei. 

— Sunt nişte ghilimele, zise Wendy. 

— Sau simbolul pentru inchi, adăugă Pete. 

— Asta e. Acum uitaţi-vă la liniuţa de sub 63. E semnul 
minus. Dacă mutăm simbolul pentru inchi în jos şi urcăm 
semnul minus, obţinem asta... Sam luă un carnet, scrise 
ceva şi îl întoarse pentru ca toţi să poată să vadă: 

6'-3"= 3" 

— Blaylock ne spune că pătratul de la care trebuie să 
pornim pentru a realiza spirala are latura de trei inchi. 


Îşi dădură foarte repede seama că, pentru a recrea 
spirala, aveau nevoie de cunoştinţe matematice care îi 
depăşeau. Blaylock concepuse combinaţia pentru spirala 

din clopot pe baza cunoştinţelor sale de topologie. Pentru a 
o rezolva, soţii Fargo erau nevoiţi să apeleze la un expert, 
aşa că Sam luă o pagină din agenda lui Remi şi sună la unul 
dintre foştii săi profesori de la Caltech. Intâmplarea făcea că 
George Milhaupt era acum la pensie şi locuia la doar o sută 
de kilometri distanţă de Mount Palomar, unde se juca de-a 
astronomul amator la observator, asta după ce plecase din 
institut. 

După ce Sam îi explică pe scurt problema, Milhaupt fu 
într-atât de captivat de ea, încât luă maşina şi conduse 
până la - La Jolla, ajungând la doar două ore după ce îl 
sunase Sam. 

Milhaupt, un om scund, cam pe la 75 de ani, cu o chelie 
înconjurată de păr alb ca o tonsură monahală, intră în 
camera de lucru în urma lui Sam, cărând o servietă veche 
de piele. Privi împrejur şi zise: 

— Minunat! apoi strânse mâna tuturor. Unde e? întrebă 
el. Unde e misterul despre care vorbeai? 

Nedorind să tulbure apele, Sam se rezumă la a-i spune 
câte ceva despre Shenandoah, despre clopot şi despre 
pasajele relevante din jurnalul lui Blaylock. După ce încheie, 
Milhaupt rămase tăcut vreo treizeci de secunde, cu buzele 
ţuguiate şi scuturând din când în când din cap. In cele din 
urmă, spuse: 

— N-am de ce să-ţi contrazic concluziile, Sam. Ai făcut 
bine că m-ai sunat. Ai fost un student bun la matematică, 
dar topologia n-a fost niciodată punctul tău forte. Dacă-mi 
aduci clopotul, numerele din şirul lui Fibonacei şi o planşetă 
mare, iar apoi mă laşi singur. — O să mă pun la mintea 
domnul Blaylock şi o să văd ce reuşesc să fac. 


După o oră şi jumătate, glasul piţigăiat al lui Milhaupt se 
auzi prin intercom: 

— Alo...? Am terminat. 

Sam, Remi şi ceilalţi reveniră în camera de lucru. Pe 
masă, printre compasuri, creioane, rulete şi o planşetă plină 
de însemnări, se afla o schiţă. 

Ca şi cum s-ar fi jucat jocul scaunelor pe o melodie lentă, 


290 


grupul ocoli masa, cu ochii aţintiţi asupra schiţei, înclinând 
capetele când într-o parte, când în alta, până când, în cele 
din urmă, Sam zise: 


— Ne-aţi făcut curioşi. 

— Vedeţi notația TR aflată în colţul din dreapta sus şi 
cifrele de lângă linia curbă din partea din stânga jos? 

— Da, zise Sam. 

— E scrisul meu, bineînţeles, dar notaţiile se găsesc şi pe 
interiorul clopotului. Cred că înseamnă „dreapta sus”*. 

Sam şi Remi îl priviră uimiţi. 

— Ne-a scăpat, zise Remi. 

— Nu trebuie să vă simţiţi prost. Erau minuscule. Dacă n- 
aş fi avut lupa, mi-ar fi scăpat şi mie. Notaţiile TR se aflau 
chiar pe marginea gurii clopotului. 

— Aţi spus „notaţiile”, răspunse Remi. La plural. 

— Erau două. Mai am o schiţă, dar, în afară de ordinea 
simbolurilor, sunt identice. Când am văzut cele două notații 
TR, am presupus că erau menite pentru a servi atât ca 
puncte de orientare, cât şi drept capete pentru două 
spirale. Cât despre motivul pentru care sunt două spirale... 
Cred că răspunsul e ascuns în restul poemului. După cum 
vedeţi, fiecare X e însoţit de un indice; fiecare reprezintă 
câte o hieroglifă. Am creat o legendă la schiţă cu toate 
aceste informaţii. 

— E fascinant, spuse Sam. Când te gândeşti de câtă 
răbdare a fost nevoie! 


14 în engleză, în original, top right (n.tr.) 

Milhaupt zâmbi şi îşi frecă mâinile. 

— Acum voi încerca să dezleg poemul domnului Blaylock. 

Selma îl citi cu voce tare. 

— Ei bine, sunt de acord cu felul în care aţi interpretat 
primele două versuri, zise Milhaupt. Cât despre celelalte... 
Cred că am nişte idei. In primul rând, individul ăsta are o 
gândire foarte abstractă - ceea ce e bizar pentru un 
matematician. 

— A fost un personaj în adevăratul sens al cuvântului, 
consimţi Sam. De asemenea, cred că îi lipseau şi vreo două 
doage. 

— Inţeleg acum. Asta dă o altă perspectivă asupra 
lucrurilor. Ei bine, cel de-al treilea vers - De deasupra, 
pământul e pătrat - îmi sugerează două spirale care trebuie 
privite de deasupra. Notaţiile pe care le-am găsit în 
interiorul clopotului par să susţină această idee. Sunteţi de 
acord? 

Toţi încuviinţară din cap. 

— Cel de-al patrulea vers - Și mâini împreunate-n 
rugăciune ziua mi-o împart în sferturi, gyrare o dată şi încă 
o dată apoi - e puţin mai complicat, dar, fiind destul de 
siguri în ceea ce priveşte perspectiva de deasupra, „mâinile 
împreunate-n rugăciune” ar putea să reprezinte limbile 
ceasului suprapuse pe ora 12. Bănuiesc că partea cu „ziua 
mi-o împart în sferturi” înseamnă că domnul Blaylock şi-a 
împărţit „ceasul” în patru secţiuni - douăsprezece, trei, şase 
şi nouă. lar în cele din urmă, urmând aceeaşi logică, 
fragmentul care spune „gyrare o dată şi încă o dată apoi” 
înseamnă cel mai probabil că trebuie să rotim prima spirală 
până în poziţia orei trei, iar pe cea de-a doua până în poziţia 
orei şase. 

Milhaupt demonstră, rotind schiţele, prima deasupra cu 
capătul liber îndreptat spre dreapta; sub ea era cea de-a 
doua, cu capătul liber îndreptat în jos. Privi, rând pe rând, la 
fiecare membru al grupului. 

— Aveţi vreo idee? 

Nimeni nu scoase nici un cuvânt. 

— Nici eu, zise el. Ce spune ultimul vers din poem? 

Selma îl recită: 

Cuvintele anticilor, cuvintele părintelui Algarismo 

— In ceea ce priveşte prima parte, zise Remi, avem o 
bănuială legată de ceea ce vrea să spună Blaylock. 

— Vă referiţi la acele hieroglife aztece din interiorul 
clopotului? întrebă Milhaupt cu un zâmbet şiret. Se înţelege 
că n-am nici cea mai vagă idee cum se traduc. Presupun că 
voi ştiţi, nu? 

Sam încuviinţă din cap. 

— Sunt din calendarul aztec - treisprezece luni cărora le 
corespund treisprezece simboluri. 

— In mod evident, domnul Blaylock avea o pasiune 
pentru azteci, am dreptate? 

— Noi bănuim că e ceva mai mult decât o pasiune, spuse 
Remi. 

— Cea de-a doua parte din vers - cuvintele părintelui 
Algarismo - ne-a cam blocat, recunoscu Sam. 

— Sunt încântat să vă spun că pot să vă ofer răspunsul. 
În sfârşit, iubirea mea pentru istoria obscură a matematicii 
se dovedeşte de folos. Vedeţi, nu există nici un părinte 
Algarismo. E un alt truc de-al domnului Blaylock. Algarismo 
e cuvântul portughez pentru algoritm. Mai simplu spus, 
înseamnă cifră. 

— Atunci, zise Remi, tradus, versul spune ceva în genul 
ăsta: „Cuvintele aztecilor combinate cu numere”. Sam, tu 
eşti cel care se pricepe la criptografie. Ai vreo idee legată 
de toate astea? 

Sam încuviinţă din cap.. 

— S-ar putea să am. Imi amintesc că era o pagină în 
jurnal acoperită cu puncte. Sau doar mi-am închipuit asta? 

— Nu, ţin şi eu minte, spuse Wendy. O găsesc eu. 
Dispăru în camera arhivei. 

— Parcă văd cum ţi se învârt rotiţele în cap, spuse Remi. 
La ce te gândeşti? 

— Nu cred că trebuie să combinăm cuvintele aztece cu 
numerele. Cred că trebuie să le traducem. De exemplu, în 
cazul simbolului pentru silex, înlocuim literele cu numerele 
corespondente. 

Remi nota în tot acest timp: 
6, 12, 9, 14, 20 


— Un simplu cod de substituție, spuse Milhaupt. 

— Exact, admise Sam. Cred că spiralele lui Blaylock sunt 
menite doar să-ţi ia ochii. Uitaţi-vă la cele două schiţe 
rotative. Dacă îndreptăm capetele spiralelor, obţinem două 
linii de hieroglife, una orizontală şi una verticală. 

— Adică o grilă, zise Remi. 

Vocea lui Wendy se auzi prin intercom: 

— Sam, am găsit pagina despre care vorbeai. E pe ecran. 

Selma luă telecomanda şi porni televizorul. Conform 
descrierii lui Sam, pagina era alcătuită din grupări aparent 
arbitrare de puncte - rând după rând, coloană după 
coloană. 

— Câte grupări sunt? întrebă Sam. 

Remi număra deja. 

— O sută şaizeci şi nouă. Treisprezece pe verticală şi 
treisprezece pe orizontală. Zâmbi. Sam, e acelaşi număr ca 
cel pe care l-ai gândit tu pentru grila spiralei. Coincide şi cu 
numărul lunilor aztece. 

— Cred că aţi găsit ideea câştigătoare, zise Milhaupt. 
Acum, nu mai trebuie decât să introduceţi punctele pe grilă 
şi să vă daţi seama ce reprezintă. 

Cum i se părea că trecuseră luni de zile de când 
încercase să dezlege ghicitorile lui Blaylock, Sam, fiind 
acum sigur că se apropia de sfârşitul căutării, atacă 
„misterul grilei punctelor lui Blaylock” cu un apetit care îl 
făcu să muncească toată seara, până către primele ore ale 
dimineţii. 

Traduse mai întâi hieroglifele aztece în engleză, apoi le 
transformă în numere, muncă deloc dificilă, dar care îi luă 
destul timp. După ce termină, începu să introducă mulțimile 
de puncte în rândurile şi coloanele adiacente, până când 
obţinu un fel de joc sudoku supradimensionat şi care părea 
conceput de cineva care lucrase sub influenţa pastilelor de 
Le se De. In continuare, probă mai multe metode 

criptografice, sperând să dea peste ceva ce s-ar fi putut 
potrivi. Cu puţin timp înainte de miezul nopţii, avu noroc: 
era un sistem de tip binar în care poziţia punctelor 
determina care numere din grilă erau utilizate. 

După ce ascultă teoria lui Sam, Remi zise: 

— Ai încercat să vezi dacă funcţionează? Ai testat-o? 

— Da. In afară de mulțimile „goale”, toate reprezintă 
coordonate, latitudine şi longitudine. E o hartă. 


Capitolul 38 


Goldfish Point, La Jolla, California 


Când, la opt dimineaţa, Sam şi Remi intrară cu câte o 
cafea în mână în camera de lucru, Selma, Pete şi Wendy se 
aflau în faţa unei hărţi cu o lăţime de doi metri, fixată cu 
bandă adezivă pe perete, reprezentând Oceanul Indian. 

Cu şase ore înainte, siliţi fiind de Pete şi de Wendy, Sam 
şi Remi se duseseră la culcare, lăsându-i să introducă 
coordonatele pe o hartă a lumii. 

— Dintre cele o sută şaizeci şi nouă de locaţii de pe grila 
lui Blaylock, optzeci şi două sunt inexistente, le explică 
Pete. Dintre cele optzeci şi şapte rămase, cincizeci şi trei 
sunt localizate în mijlocul oceanului, ceea ce înseamnă că 
doar treizeci şi patru dintre ele indică locaţii aflate pe uscat. 
Sunt cele însemnate aici. 

Coordonatele erau marcate prin piuneze roşii şi legate 
între ele cu aţă albă. In principiu, piunezele formau un V 
întors care începea de lângă Madagascar, urca patru mii 
cinci sute de kilometri până către nord-estul insulei Sri 
Lanka şi sfârşea la două mii două sute cincizeci de kilometri 
sud-est de coasta centrală a Sumatrei. 

— Unde sunt celelalte piuneze? întrebă Sam. 

— Am scos o parte dintre ele, răspunse Selma, 
majoritatea aflate pe uscat, la o distanţă destul de mare de 
coaste. Voiam să vezi mai întâi forma asta distinctă. 

Şi Sam şi Remi recunoscură sclipirea din ochii Selmei. Pe 
parcursul nopţii, ea, Pete şi Wendy descoperiseră ceva 
important. 

— Continuă! O încurajă Remi. 

— După ce v-aţi întors din Madagascar şi aţi propus 
teoria unei migrații aztece dinspre est spre vest, am început 
să fac câteva săpături. In ultimii ani, o serie de arheologi şi 
antropologi au descoperit un număr tot mai mare de dovezi 
care sugerau că populaţia malgaşă din Madagascar a ajuns 
acolo în secolul al II-lea, venind dinspre Indonezia - mai 
precis, din insula Sulawesi. Am găsit o hartă care indică ruta 
pe care se presupune că s-au deplasat malgaşii. 

Selma luă telecomanda şi deschise televizorul din 
cealaltă parte a camerei. 

Ruta, trasată cu o linie roşie pe o hartă a Oceanului 
Indian, din Arhipelagul Indonezian până lângă coasta de est 
a Africii, era aproape identică cu cea de pe peretele 
camerei de lucru. 

— E incredibil, fu tot ce mai putu Sam să zică. 

— Deci Blaylock le-a luat-o înainte cu circa o sută 
douăzeci de ani experţilor actuali care au formulat această 
teorie, zise Remi. E impresionant, dar nu... 

— Mai e ceva, zise Selma. Pete şi Wendy se urcară pe 
taburete, scoaseră piunezele, desfăcură banda şi coborâră 
harta. Sub ea se afla o altă hartă, aceasta întinzându-se de 
la coasta de est a Africii până la America de Sud. Asemenea 
celei dintâi şi aceasta era acoperită de piuneze roşii, legate 
între ele cu aţă albă. 

— Şi astea sunt tot de la Blaylock? întrebă Sam. 

— Da. 

Piunezele începeau de lângă portul Lumbo din Mozambic 
şi continuau de-a lungul mijlocului Africii până către coasta 
vestică a Angolei, înainte de a trece din insulă în insulă în 
susul coastei, apoi către vest de-a lungul Atlanticului până 
în punctul cel mai estic al Braziliei, unde coteau spre nord şi 
urmau coasta Americii de Sud, pe lângă Trinidad şi Tobago, 
pătrunzând în Marea Caraibilor. 

— Trebuie să presupunem că Blaylock a călătorit în toate 

aceste locuri? întrebă Remi. 

— A capturat corabia Shenandoah în 1872, răspunse 
Sam, iar apoi a pornit într-o vânătoare de comori declanşată 
de pasărea de nestemate. Cine ştie cât timp a stat pe 
mare? Ar putea fi vorba chiar despre câteva decenii. 

— Pare cunoscut, zise Remi. Pete, Wendy, puneţi, vă rog 
şi prima hartă lângă asta. 

Făcură după cum le ceruse. 

Remi privi configuraţia timp de aproape un minut, înainte 
de a zâmbi vag. 

— Vedeţi şi voi? întrebă ea. 

— Ce să vedem? întrebă Sam. 

In loc de răspuns, Remi se duse la unul dintre computere. 

— Wendy m-a învăţat câte ceva despre Photoshop. Să 
vedem dacă sunt o elevă bună. Aşezaţi-vă cu toţii. S-ar 
putea să dureze câteva minute. 

Cum acoperea cu corpul monitorul computerului, nimeni 
nu putu să vadă ce făcea. Aşezat la masă, Sam se aplecă 
într-o parte, încercând să tragă cu ochiul. 

— Nici să nu te gândeşti, Fargo, mormăi Remi. 

— Scuze. 

După douăzeci de minute, Remi se întoarse în scaun şi li 
se adresă tuturor: 

— Bun. Vă mai amintiţi de Codicele Orizaga? 

Cu toţii încuviinţară din cap. 

— Vă mai amintiţi de simbolul aflat în jumătatea 
superioară? 

Dădură din nou din cap. 

— Selma, porneşte televizorul. 

— Al naibii să fiu, zise Sam. Am avut-o tot timpul în faţa 
ochilor. Nu cred că aş fi premiant la cartografie, dar toate 
piesele importante sunt acolo. Reamintiţi-mi, când au sosit 
malgaşii în Madagascar? 

— In secolul I sau al II-lea. 

— Şi când au apărut pentru prima dată aztecii în Mexic? 

— In secolul al VI-lea. 

— Malgaşii şi-au început explorarea din Sulawesi, iar 
apoi, după câteva secole, o flotă mai mare - o sută de 
corăbii, dacă putem să ne încredem în Codicele Orizaga - a 
ajuns în Madagascar, dar malgaşii nu s-au oprit aici. Au 
continuat să înainteze spre vest până când au descoperit 
Mexicul. 

— Cred că a fost o călătorie de câţiva ani, zise Pete. 
Numai deplasarea de-a latul Africii trebuie să le fi luat şase 
luni sau chiar mai mult. Dacă, după o estimare moderată, 
calculăm că erau cam opt oameni într-o canoe, atunci e 
vorba despre vreo opt sute de indivizi. 

— Sam a spus-o deja: un adevărat exod, comentă Remi. 

— De unde ştim că nu au ocolit capul sudic al Africii? 
întrebă Wendy. y 

— Din două motive, zise Remi. In primul rând, după cum 
vezi, acea regiune nu apare pe hartă; în al doilea rând, 
poate că au încercat, dar nu-mi imaginez că ar putea ocoli 
cineva Capul Bunei Speranţe cu o canoe. 

— Sunt unele dintre cele mai crunte ape de pe planetă, 
încuviinţă Sam. lată şi o întrebare de un milion de dolari: 
unde apare cu exactitate marele semn de întrebare pe 
harta ta? 

— N-aş şti să-ţi zic. Indonezia e un loc destul de mare. 
Probabil că Blaylock se gândea că aici avea să descopere 
comoara. Pentru azteci, era Chicomoztoc. Când regele 
Cuauhtemotzin i-a dictat codicele lui Orizaga, încerca să 
indice locul din care au venit strămoşii săi, dar, după ce 
timp de secole povestea a fost transmisă din generaţie în 
generaţie, nici măcar Cuauhtemotzin nu mai putea şti cu 
siguranţă. 

— Eu aş vrea să ştiu de ce au plecat în primă instanţă, 
spuse Pete. 

Un răspuns parţial la această întrebare veni peste două 
ore, când fostul profesor al lui Remi, Stan Dydell, o sună pe 
Selma şi îi ceru să stabilească o videoconferinţă. Grupul se 
strânse în jurul televizorului din camera de lucru. Chipul 
zâmbitor al lui Dydell apăru pe ecran. In aparenţă, era exact 
opusul lui Milhaupt: înalt, slab, cu părul grizonant şi bogat. 

— Bună dimineaţa, Remi, mă bucur să te revăd. 

— Şi eu, profesore. 

— lar bărbatul de lângă tine trebuie să fie Sam. 

— Sunt încântat să vă cunosc, profesore. Sam îi prezentă 
pe Pete şi pe Wendy. 

Dydell dădu din cap în semn de salut. 

— Secretara mea îmi dă o mână de ajutor. Spercănuvă 
deranjează, nu? Cred că sunt puţin depăşit de tehnologie. 

— Nicidecum, zise Remi. 

— Imi imaginez că sunteţi nerăbdători să vorbim despre 
descoperirea voastră, aşa că am să trec direct la subiect. In 
primul rând, să vorbim despre fotografiile pe care mi le-aţi 
trimis. In sine, ambarcaţiunea nu este unică: are formă de 
canoe, două flotoare laterale şi un singur catarg. Totuşi, 
dimensiunea e impresionantă. Apoi: probabil că nu vă spun 
ceva ce nu aţi reuşit să descoperiţi singuri, dar sculptura de 
la bompres seamănă incredibil de mult cu Quetzalcoatl, 
Marele Şarpe cu Pene, zeul aztecilor. 

— Aşa am presupus şi noi. 

— Am discutat despre Quetzalcoatl, zise Sam, dar care e 
semnificaţia lui? 

— Ca în majoritatea sistemelor mitologice aztece, 
Quetzalcoatl joacă o serie de roluri care depind de perioadă 
şi de circumstanţe. In unele cazuri, Quetzalcoatl e legat de 
vânt, planeta Venus, arte şi cunoaştere. Era, de asemenea, 
zeul protector al sacerdoţilor azteci. Totodată, se credea că 
era responsabil de despărţirea cerului de pământ şi că a 
avut un rol esenţial în crearea omenirii. 

— Nu cred că era tocmai uşor să îi revină atâtea atribuţii, 
remarcă Sam. Dar ce ne puteţi spune despre cealaltă 
sculptură, cea de la pupă... 

— E în mod clar un fel de pasăre, dar nu o recunosc. Cât 
despre pergament... E o copie după Codicele Orizaga, dar 
bănuiesc că ştiaţi şi asta deja. 

— Da, recunoscu Remi. 

— Ştiaţi şi că s-ar putea să fie singura copie care mai 
există? 

— Nu, nu ştiam. 

— De fapt, până acum s-a crezut că nici n-ar exista astfel 
de copii. Doar originalul. lată povestea pe scurt: se 
presupune că Javier Orizaga, din Societatea lui lisus, a ajuns 
în Mexic odată cu Cortez. Venise însoţit de un grup de 
călugări - probabil pentru a facilita convertirea sălbaticilor. 

La câteva luni după ce Orizaga şi-a întocmit codicele, i s- 
a ordonat de către puterile superioare să se întoarcă acasă. 
Când s-a întors în Spania, codicele i-a fost confiscat de către 
Biserică. Orizaga a fost întemnițat şi interogat timp de doi 
ani, fiind într-un final eliberat, dar dezonorat de Biserică şi 
de stat. A părăsit Spania şi a călătorit în Indonezia actuală, 
unde a rămas până la moarte, în 1556. 

— larăşi Indonezia, murmură Sam. Profesore, ştiţi unde 
anume în Indonezia? 

— Nu sunt sigur. Pot să verific dacă vreţi, Remi, codicele 
pe care îl aveţi... Unde l-aţi găsit? 

— In Africa. 

— Interesant. Dacă e autentic, e o descoperire 
incredibilă. L-aţi examinat din punct de vedere fizic? 

— Incă nu. 

— Va trebui să faceţi totuşi asta. Deocamdată, să 
presupunem că e autentic. Sunt o serie de lucruri legate de 
el care nu sunt doar remarcabile, dar au chiar potenţialul de 
a produce schimbări majore. 

— vă referiţi la faptul că i-a fost dictat lui Orizaga de 
ultimul rege al aztecilor? întrebă Sam. 

— Şi la asta, dar nu doar atât. Trebuie să recunosc, 
partea superioară îmi dă de furcă. Cât despre partea 
inferioară... lată ce mi-a atras atenţia: scena din mijlocul 
pergamentului înfăţişează în mod clar o călătorie pe mare, 
cu un număr considerabil de ambarcaţiuni. In partea din 

stânga jos a pergamentului figurează, dacă nu mă înşel, o 
reprezentare a sosirii aztecilor în regiunea ce avea să 
devină capitala lor, Tenochtitlân. 


Văzându-le expresia de uimire de pe chipuri, Dydell 
chicoti şi continuă: 

— Permiteţi-mi să vă reîmprospătez memoria cu câteva 
date esenţiale despre azteci. Conform legendei, aztecii au 
ştiut că şi-au găsit locul în care se vor stabili când au 
întâlnit un vultur aflat pe un cactus cu un şarpe în cioc. 
Imaginea de pe codicele vostru înfăţişează în esenţă cam 
acelaşi lucru. Pasărea e diferită, la fel şi flora, nu apare 
şarpele, dar tema e prezentă. 

— Cum de nu e identică? întrebă Sam. 

— lată bănuiala mea: e un caz reprezentativ pentru ceea 
ce eu numesc IAM - Iconografie Alterată prin Migraţiune. E o 
teorie la care lucrez de ceva vreme. In esenţă, iată despre 
ce e vorba: când migrează, un popor străvechi are tendinţa 
de a-şi modifica miturile şi imaginarul pentru a le adapta la 
noua geografie. De fapt, e o chestiune recurentă. Dacă 
aceşti azteci din Lumea Veche - folosesc acest termen în 
lipsa altuia mai bun - au ajuns în Mexic cu nouă secole 
înainte de ridicarea Imperiului Aztec, e firesc să ne 
imaginăm că iconografia originală a suferit schimbări 
drastice, ca să nu mai vorbim despre schimbările suferite în 
înfăţişarea lor, determinate de amestecul cu populaţiile 
locale. 

Sam şi Remi se priviră reciproc. 

— Pentru mine, e o teorie valabilă, zise Sam. 

— Ei bine, mă bucur, pentru că asta era partea cea mai 
simplă, replică Dydell. Imaginea din colţul din dreapta jos, 
cea care e menită în mod clar să reprezinte 
Chicomoztocul... Ei bine, aici intervine cu adevărat 
elementul spectaculos. Cât de în detaliu ai analizat 
imaginea, Remi? 

— Nu prea aprofundat, recunoscu ea. 

— Apar o serie de diferenţe între reprezentările 
tradiţionale ale Chicomoztocului şi cea pe care o aveţi voi. 


301 


În primul rând, nu există nici un mare preot la intrare, iar 
chipurile care apar de obicei grupate în fiecare dintre cele 
şapte peşteri lipsesc. 

— Nu-mi vine să cred că n-am observat asta. 

— Nu fi prea aspră cu tine însăţi. La curs, abia dacă am 
amintit câte ceva despre Chicomoztoc. Dar, lăsând asta la o 
parte, ceea ce se află în centrul peşterii mi se pare 
fascinant. Mi-am permis să măresc imaginea pe care mi-aţi 
trimis-o. Dydell îşi mută privirea şi zise: Gloria, dacă nu te 
superi... Bun, perfect, mulţumesc. Se întoarse din nou 
înspre cameră. Imaginea asta e mărită de patru ori. Gloria 
mi-a zis că ar trebui să vă apară şi vouă pe ecran. O vedeţi? 
întrebă Dydell. 

— O vedem, răspunse Sam. 

— Primul lucru pe care ar trebui să-l observați e creatura 
dintre cei doi bărbaţi din mijlocul peşterii. Locul în care e 
amplasată sugerează că se bucură de adoraţia celor din jur. 
Partea inferioară a creaturii pare să fie Quetzalcoatl. In 
schimb, e greu să distingem jumătatea superioară. Ar putea 
fi o coadă sau ceva cu totul diferit. 

— Unul dintre bărbaţi stă în picioare, iar celălalt e 
îngenuncheat, zise Sam. Trebuie să aibă vreo semnificaţie. 

—  Intr-adevăr. Sugerează că e vorba despre o 
semnificaţie. De asemenea, aţi observat că bărbatul din 
dreapta ţine ceva în mână? 

— E simbolul nahuatl pentru silex, zise Remi. 

— Ai dreptate. In mod normal, aş cataloga scena ca pe 
un tip de ceremonie sacrificială, dar nu trebuie să uiţi că 
aztecii erau extrem de metaforici în limbajul lor „scris”. 
Silexul poate să reprezinte şi separaţia şi ruptura de vechile 
legături. Acum urmează chestiunea interesantă: în 
reprezentările tradiţionale ale Chicomoztocului, se găsesc 
două rânduri de urme de paşi: unele se îndreaptă înspre 
peşteră, iar celelalte ies din ea. In desenul pe care îl aveţi 
voi, apare doar un rând de urme. 

— Şi ies din peşteră, zise Sam. 

— Dacă punem laolaltă toate aceste elemente - bărbatul 
aflat în rugăciune, Quetzalcoatl, silexul, urmele de paşi - 

rezultă ceea ce cred că este o ceremonie a exilului. 
Bărbatul din stânga, dar şi toţi cei care îl urmează au fost 
alungaţi din comunitate. Conform celorlalte elemente din 
codice, au părăsit Chicomoztocul, s-au suit la bordul flotei, 
au pornit spre vest şi au ajuns în Mexic, devenind ceea ce 
astăzi istoricii consideră populaţia aztecă. 

— Profesore, ştiţi ce s-a întâmplat cu originalul codicelui 
lui Orizaga? întrebă Remi. A fost distrus de Biserică sau l-au 
ascuns printr-o arhivă? 

— Niciuna, nici alta, dar sunt sigur că intenţionaseră să 
facă în aşa fel încât să se asigure că nu avea să mai vadă 
niciodată lumina soarelui. In 1992, Biserica a scos la licitaţie 
o serie de artefacte vechi, dar destul de lipsite de 
importanţă - scrisori, ilustraţii etc. Se pare că cineva a 
încurcat borcanele şi Codicele Orizaga a fost inclus printre 
aceste obiecte. Dacă nu mă înşel, a fost cumpărat de un 
milionar mexican. Un magnat al cafelei. 

— Cum îl cheamă? întrebă Sam. 

Dydell ezită, încercând să-şi amintească. 

— Garza. Alfonso sau Armando, nu-mi mai amintesc 
exact. 


Continuară discuţia cu Dydell pentru alte câteva minute, 
apoi opriră legătura. După cum se întâmpla adesea, Sam şi 
Remi erau pe aceeaşi lungime de undă. Aproape la unison, 
îi ziseră lui Wendy: 

— Crezi că poţi să faci ceva ca să cureţi... 

— Ştiu... imaginea cu Quetzalcoatl. Mă pun pe treabă. 

Apoi, Sam şi Remi se întoarseră spre Selma, dar aceasta 
era cu un pas înaintea lor, fiind aşezată deja la computer şi 
tastând. 

— Am găsit. Alfonso Garza, tatăl lui Cristian Garza. Acum 
e cunoscut ca Quauhtli Garza, preşedintele Mexicului şi 
liderul Partidului Mexica Tenochca. 

Sam şi Remi îşi zâmbiră reciproc. 

— Asta e punctul din care am început, zise el. Exact ca 
Blaylock, Garza a ajuns în posesia codicelui şi a fost prins de 
microb. A ajuns să-l mistuie. 

Remi încuviinţă din cap. 

— Şi l-a purtat într-o direcţie pe care nici nu o bănuia. 

După treizeci de minute, Wendy terminase. 

— A fost nevoie de puţină muncă de creaţie, dar cred că 
am obţinut o reprezentare destul de apropiată de felul în 
care arăta în original. 

— lată un chip familiar, zise Sam. 

Remi încuviinţă din cap. 

— Pasărea lui Blaylock. 


Ziua se încheie cu un telefon de care Sam şi Remi, obosiţi 
fiind, uitaseră complet. Selma răspunse, ascultă câteva 
clipe, apoi închise şi se îndreptă spre computer. După 
câteva minute, imprimanta laser începu să zumzăie. Reveni 
la masă cu un teanc de hârtii. 

— Am primit analiza de laborator a mostrelor pe care le- 
aţi luat din canoe. 

— Ai onoarea să ne dai vestea, zise Sam. 

Selma îşi purtă ochii de-a lungul paginilor, apoi zise: 

— Lemnul e dintr-un arbore durian“, originar din Borneo, 
Indonezia şi Malaysia. 

— Încă un punct pentru Indonezia, zise Sam. Se pare că 
dezvoltăm un tipar. 

— Răşina pe care aţi răzuit-o de pe carcasa canoei 
conţine seva de la o subspecie a arborelui de cauciuc, care 
se găseşte, de asemenea, în Indonezia. In sfârşit, materialul 
pe care l-aţi luat din interiorul carcasei... Au găsit urme de 


15 Durio zibethinus, cunoscut şi ca Regele Fructelor (n.tr.) 

frunze de pandanus, trestie indiană şi gebang“. 

— Lasă-mă să ghicesc, spuse Remi. Toate sunt materiale 
utilizate pentru realizarea pânzelor naturale. 

Selma încuviinţă din cap. 

— Şi toate sunt originare din Indonezia, adăugă Sam. 

— Le-aţi nimerit pe toate, răspunse Selma. Vă fac acum 
rezervările la biletele de avion sau aştept până dimineaţă? 


Capitolul 39 


Palembang, Sumatra, Indonezia 


Cauciucurile scrâşniră pe pietriş când Sam trase maşina 
în afara drumului şi opri sub crengile unui arbore de capoc. 
Un torent constant şi compact de maşini şi de scutere trecu 
în goană pe lângă portiera lui Sam, fiecare şofer claxonând 
şi strecurându-se ca şi cum s-ar fi întrecut să ajungă primul 
la linia de sosire. 

— Bine, ai câştigat, îi zise Sam lui Remi. Dar, înainte de 
a-mi risca viaţa ieşind în traficul ăsta pentru a cere indicaţii, 
mai lasă-mă să mă mai uit o dată pe hartă. 

Deşi, asemenea majorităţii bărbaţilor, Sam se mândrea 
că era echipat în chip supranatural cu o busolă interioară 
care îl ajuta să nu se rătăcească niciodată, învățase totuşi 
să facă şi concesii în acele rare momente când busola părea 
să nu funcţioneze temporar. Asta era unul dintre acele 
momente. 

Încercând să-şi ascundă zâmbetul, Remi îi întinse harta şi 
aşteptă fără să scoată un cuvânt, în timp ce Sam se uita 
peste ea. 

— Trebuie să fie pe aici pe undeva. 

— Nici nu mă îndoiesc. 

După cum se întâmplase cu multe dintre revelaţiile pe 


16 Specie de palmier tropical din Asia şi Australia, aparţinând 
familiei Corypha (n.tr.) 

care Sam şi Remi le avuseseră de când găsiseră clopotul de 
pe Shenandoah îngropat în nisipurile de lângă Zanzibar, 
Winston Blaylock trecuse prin toate aceste experienţe 
înaintea lor. În acest caz, unul dintre punctele ale cărui 
coordonate le descifraseră prin sistemul constituit din grilă 
şi din mulțimile de puncte se nimeri să fie în chiar locul în 
care Javier Orizaga, S.J., îşi trăise ultimii ani din viaţă. Ştiau 
prea bine că nu era o coincidenţă. Totuşi, multe întrebări 
nu-şi găsiseră răspuns. 

Cum îşi petrecuse ani la rând căutând originea „marii 
păsări din nestemate verzi” şi descoperind în timpul ăsta 
adevărata poveste a Imperiului Aztec, se întâmplase oare 
ca Blaylock să fi auzit de Codicele Orizaga şi să vină aici în 
căutarea unei copii sau găsise codicele altundeva şi 
dedusese locaţia în acelaşi fel în care procedaseră Sam şi 
Remi? Totodată, Orizaga venise aici să descopere o 
comoară sau istoria unui popor la a cărui distrugere fusese 
martor? 


La o oră după ce încheiaseră videoconferinţa cu 
profesorul Dydell, acesta revenise cu un telefon pentru a le 
spune numele satului în care Orizaga alesese să îşi petreacă 
ultimele două decenii de viaţă: Palembang, Sumatra. 

In timp ce în secolul al XVI-lea, Palembang, Veneţia 
Estului, putea să fie considerat doar un cătun, astăzi era nu 
doar cel mai vechi oraş din Indonezia, datând din secolul al 
VII-lea, dar şi cel mai mare din sudul Sumatrei, găzduind o 
populaţie de 1,5 milioane de locuitori. 

Nici Sam, nici Remi nu-şi făceau speranţe prea mari, asta 
dacă îşi făceau, în legătură cu valoarea a ceea ce ar fi putut 
să descopere în urma investigaţiilor făcute pe tărâmul 
adoptiv al lui Orizaga. Totuşi, toate buclele prin care 
trecuseră de când sosiseră în Zanzibar păreau să-i conducă 
într-o singură direcţie. Căutarea lui Blaylock, jurnalul lui, 
hărţile, codicele, Orizaga însuşi, iar acum chiar şi analiza de 
laborator - toate indicau o locaţie necunoscută din 
Indonezia. 

— Ne-ar fi fost mult mai uşor dacă Orizaga ar fi lăsat o 
adresă, zise Sam. Sincer, nu e foarte frumos din partea lui. 

— Sunt sigură că, dacă ar fi ştiut că venim, ne-ar fi lăsat, 
răspunse Remi. Ce-a zis femeia de la ultima oprire, casa e 
roşie sau verde? 

— Verde. 

De când ajunseseră în Palembang, în urmă cu o zi, 
vizitaseră şase muzee locale şi istorici despre care se 
presupunea că erau specialişti în perioada de dinainte de 
colonizarea olandeză. Deocamdată, nici unul dintre custozi 
nu auzise de Orizaga şi fiecare le sugerase să meargă la 
clădirea administrativă a oraşului şi să cerceteze microfişe 
pe care erau stocate ziare ce acopereau o perioadă de 
câteva secole pentru a vedea dacă apărea vreo referire la 
amicul lor. 

Sam îşi purtă degetul de-a lungul hărţii, plecându-şi din 
când în când capul pentru a putea vedea semnele cu 
numele străzilor aflate în apropiere. Impături harta şi i-o 
dădu înapoi lui Remi cu un zâmbet încrezător. 

— Ştiu unde am greşit. 

— In general sau când vine vorba despre orientare? 

— Eşti foarte amuzantă. 

Sam băgă maşina în viteză, aşteptă un moment în care 
să se poată strecura în trafic, apoi viră şi acceleră. 

După douăzeci de minute în care rătăciseră pe străzi 
lăturalnice, ajunseră într-un parc industrial plin de depozite. 
In spatele acestora fură surprinşi să descopere o zonă 
rezidenţială liniştită, aflată în capătul unei străzi străjuite de 
copaci. Casele erau mici şi vechi, dar bine întreţinute. Când 
ajunse la bucla din capătul străzii, Sam opri maşina în faţa 
unei locuinţe care ar fi trecut drept o căsuţă de fermă în 
oricare oraş din SUA: vopsită în verde-închis, cu obloane 
maro şi un gard de lemn ascuns pe jumătate de viţele cu 
flori roşii. 

Merseră pe cărarea care ducea la verandă, urcară scările 
şi bătură la uşă. Auziră sunetul paşilor pe podea. Uşa se 
deschise şi în prag apăru un bărbat cam de cincizeci şi cinci 
de ani, îmbrăcat cu pantaloni kaki şi o cămaşă albă 

descheiată. 

— Da, bună ziua, zise el cu un accent de Oxford. 

— Căutăm casa Sukasari, zise Remi. 

— Aţi găsit-o, doamnă, cu ce vă pot fi de folos? 

— Căutăm pe cineva - un călugăr - care se poate să fi 
trăit în această zonă în secolul al XVI-lea. 

— A, bine, doar despre asta e vorba? Mă temeam că aţi 
venit să-mi vindeţi un aspirator sau oale şi tigăi, zise 
bărbatul cu un zâmbet ironic. Vă rog să intraţi. Făcu un pas 
în spate şi îi lăsă să intre în hol. Mă numesc Robert Marcott. 

— Sam şi Remi Fargo. 

— Urmaţi-mă! Fac un ceai, apoi vă spun tot ce ştiu 
despre Indonezia secolului al XV-lea. 

— Sper să nu vă deranjeze că vă spun asta, zise Remi, 
dar nu păreţi deloc surprins de întrebarea noastră. 

— Nu sunt. Vă rog să luaţi loc. Am să vă explic. 

li conduse într-un birou cu pereţii acoperiţi de sus până 
jos de rafturi cu cărţi. Pe podea se întindea un covor persan; 
pe acesta se aflau câteva piese de mobilier din stuf grupate 
în jurul unei măsuţe. Sam şi Remi se aşezară pe o canapea. 

— Nu durează decât o clipă, zise Marcott, apoi dispăru 
printr-o uşă laterală. 

Auziră clinchetul porţelanului, urmat de fluieratul unui 
ceainic. Bărbatul se întoarse cu un serviciu pentru ceai, le 
umplu ceştile, apoi se aşeză faţă în faţă cu ei. 

— Cine v-a sfătuit să veniţi la mine? întrebă Marcott. 

— O femeie pe nume Ratsami... 

— E o femeie încântătoare. Nu ştie nimic despre istoria 
Sumatrei de dinainte de secolul XX. 

— Avea impresia că aici e un muzeu. 

— Mă tem că e o mică nepotrivire între limbi: istoric 
versus muzeu. Chiar dacă limba oficială este indoneziana, 
sunt o mulţime de dialecte. Am renunţat la a mai încerca să 
corectez oamenii. În urmă cu zece ani, am scris despre 
creştinism în Indonezia. Marcott se ridică, se duse la un raft 
aflat lângă el, scoase o carte şi i-o dădu lui Remi. 

— Dumnezeu în Java, citi ea. 

— Se putea şi mai rău de-atât. Aproape că a fost. Editura 

a vrut s-o intituleze /isus în Java. 

Sam chicoti. 

— Aţi făcut alegerea înţeleaptă. 

— Aş fi fost copleşit de oamenii care ar fi vrut să afle 
semnificaţia religioasă a cafelei. Ar fi fost un coşmar. In fine, 
am venit aici pentru a face cercetări pentru carte, m-am 
îndrăgostit de locul ăsta şi n-am mai plecat. Se întâmpla în 
urmă cu cincisprezece ani. Ziceaţi că sunteţi în căutarea 
unui călugăr, nu? 

— Da, un bărbat pe nume Javier Orizaga, un iezuit. 
Presupunem că a ajuns aici la sfârşitul anilor 1520, cel mai 
probabil... 

— Da, Orizaga. 1528, zise Marcott. A locuit cam la trei 
kilometri est de locul ăsta. Bineînţeles, coliba nu se mai află 
acolo. Cred că acum e un fastt-food. 

— Ce ne puteţi spune despre el? întrebă Remi. 

— Ce vreţi să ştiţi? 

— Cât timp aveţi la dispoziţie? Contracară Sam. 

— Cantități nelimitate. 

— Atunci, spuneţi-ne tot. 

— Veţi fi dezamăgiţi. A fost un om interesant şi a muncit 
din greu pentru a ajuta localnicii, dar a fost doar unul dintre 
miile de misionari care au venit aici în ultima jumătate de 
mileniu. A deschis o şcoală pentru studierea Bibliei, a dat o 
mână de ajutor la spitalele locale şi şi-a petrecut mult timp 
prin sate încercând să salveze suflete. 

— Aţi auzit vreodată despre Codicele Orizaga? întrebă 
Sam. 

Marcott îşi miji ochii. 

— Nu, dar, ţinând cont de nume, presupun că ar fi trebuit 
să aud. Urmează să mă simt groaznic de ruşinat? 


— Nu văd de ce, zise Remi. li povesti pe scurt istoria 
codicelui, fără a pomeni detaliile legate de conţinut sau de 
origine. 


Marcott zâmbi. 

— E fascinant. Codicele l-a făcut să intre în grațiile 
Bisericii sau dimpotrivă? 

— Dimpotrivă. 

— Atunci înseamnă că fusese simpatizant al aztecilor. Mi- 
aş fi dorit să ştiu toate astea despre el. Poate că i-aş fi 
dedicat un capitol. A fost o poveste interesantă, dar nu se 
prea încadra în carte, aşa că n-am introdus-o. A murit în 
1556, la douăzeci şi opt de ani după ce a venit aici - sau, 
cel puţin, atunci a fost văzut pentru ultima dată. 

— Nu înţeleg, zise Remi. 

— Povestea spune că, în luna noiembrie a acelui an, 
Orizaga i-a anunţat pe discipolii şi pe colegii săi că are 
credinţa că descoperise un loc sacru în junglă - nu a spus 
exact unde anume - şi că avea să găsească... Despre ce era 
vorba? Se opri Marcott, bătându-şi cu arătătorul buza 
inferioară. A, da. Le numea cele şapte grote sau lumea celor 
şapte grote. Cam aşa ceva. A intrat în junglă şi nu s-a mai 
întors niciodată. Din câte am înţeles, Orizaga era considerat 
puţin nebun. 

— Am auzit des chestia asta, zise Sam. Deci a intrat în 
junglă şi a dispărut pur şi simplu? 

Marcott încuviinţă din cap. N 

— N-a mai fost văzut niciodată. Imi dau seama că sună 
dramatic, dar, chiar şi în zilele noastre, dispariţiile sunt des 
întâlnite. Probabil că acum cinci sute de ani ăsta era un 
eveniment zilnic. Jungla de aici e neiertătoare chiar şi 
pentru cineva atât de umblat ca Orizaga. Marcott făcu o 
pauză şi zâmbi cu regret. Vorbind despre el, îmi dau seama 
că mi-aş fi dorit să fi dedicat cel puţin câteva pagini din 
carte poveștii lui. Ei, asta e. 

— Bănuiesc că nu mai aveţi materialul-sursă despre el, 
nu-i aşa? întrebă Remi. 

— Nu, din păcate, nu. Dar vă pot oferi ceva şi mai bun. 
Vă pot duce direct la sursa mea - asta în caz că încă maie 
în viaţă. 


ÎI urmară pe Marcott în BMW-ul lui vechi de douăzeci de 
ani până la o altă zonă rezidenţială din cartierul Plaju din 
Palembang. Aici drumurile erau neasfaltate, casele nu 
depăşeau şaizeci de metri pătraţi, având acoperişuri din 
tablă încreţită, exterioare din lemn nevopsite şi plase de 

țânțari la geamuri. Aproape fiecare casă avea câte o 
grădină mică de legume şi câte un ţarc în care se găseau fie 
găini, fie capre. 

Marcott opri în faţa uneia dintre case. Sam şi Remi făcură 
la fel şi coborâră din maşină. Marcott le zise: 

— Nu vorbeşte engleza şi are peste nouăzeci de ani, aşa 
că pregătiţi-vă. 

— Cu cine ne întâlnim? N 

— Imi cer scuze. Cu Dumadi Orizaga. Inainte de a muri, 
Javier a avut zece copii cu o localnică. Dumadi este urmaşul 
direct al lui Orizaga. 

— Credeam că a fost iezuit, zise Remi. 

— A fost, însă la un moment dat a renunţat la jurăminte - 
inclusiv la celibat, evident. 

— Poate din cauza problemelor pe care le-a avut cu 
Biserica, îşi dădu Sam cu părerea. 

Il urmară pe Marcott de-a lungul cărării până la o uşă de 
şaizeci pe o sută douăzeci de centimetri, cu o plasă de 
țânțari cam jerpelită. După a patra bătaie cu pumnul a lui 
Marcott în uşorul uşii, apăru un bătrân îmbrăcat într-un 
maiou alb. Nu avea cu mult peste un metru cincizeci 
înălţime, iar chipul său avea trăsături indoneziene cu câteva 
influenţe hispanice. 

Marcott îi spuse ceva lui Dumadi în indoneziană sau într- 
unul dintre dialecte. Bătrânul zâmbi şi dădu aprobator din 
cap, apoi le deschise uşa. Cei trei intrară. Interiorul casei 
era împărţit în trei părţi: o zonă de recreere de şase pe şase 
metri cu patru scaune de plastic în jurul unei cutii de carton 
pe post de măsuţă de cafea şi două camere laterale, prima 
fiind dormitorul/baia, cealaltă - bucătăria. Dumadi le făcu 
semn tuturor să se aşeze. 

Pe măsură ce traducea, Marcott îi prezentă pe Sam şi pe 
Remi, apoi îi spuse că veniseră la Palembang să afle mai 
multe despre Orizaga. Dumandi zise ceva. 

— Vrea să ştie de ce vă interesează, răspunse Marcott. 
Pe aici, oamenii sunt foarte precauţi în legătură cu familia, 
chiar şi după cinci sute de ani. Veneraţia ancestrală este o 
tradiţie bine înrădăcinată pentru indonezieni. 

Sam şi Remi se uitară unul la altul. Neimaginându-şi că ar 
putea găsi vreun urmaş de-al lui Orizaga, nu discutaseră 
dinainte cum să explice oamenilor scopul lor. 

— Să-i spunem adevărul, zise Sam. Dacă cineva e 
proprietarul codicelui, el este acela. 

Remi încuviinţă din cap, îşi luă geanta şi scoase un plic 
de hârtie. Căută printre fotografii şi hârtii, apoi scoase 
reproducerea scanată a codicelui. l-o dădu lui Dumadi. 

Sam îi zise lui Marcott: 

— Spune-i că noi credem că i-a aparţinut lui Orizaga şi că 
bănuim că asta are legătură cu motivul pentru care a venit 
aici. 

Marcott îi traduse. Uitându-se la reproducerea scanată 
din mâna lui, Dumadi încuviinţă din cap, dar Sam şi Remi îşi 
dădură seama că bătrânul de-abia îl auzea pe Marcott. 
Tăcerea se prelungea. In cele din urmă, Marcott îi mai spuse 
ceva lui Dumadi, iar acesta lăsă reproducerea pe cutie, se 
ridică şi dispăru în dormitor. Reapăru un moment mai 
târziu, cu o ramă în mână. Se opri în faţa lui Remi şi i-o 
dădu. 

Schiţat în semne stilizate, cu margini filigranate şi 
rotunjiri şi înflorituri încâlcite, originalul era cu mult diferit 
de fotografie, dar pentru Sam şi Remi nu încăpea nici o 
îndoială că aveau în faţa ochilor harta pictografică din 
codicele lui Orizaga. 

Dumadi arătă înspre fotografie, apoi spre reproducerea 
scanată şi îi spuse ceva lui Marcott, care le traduse: 

— Nu recunoaşte porţiunea de jos, dar porţiunea de sus a 
fost transmisă din generaţie în generaţie în familia sa de 
secole. 

— De ce? întrebă Sam. 

Marcott puse întrebarea mai departe, ascultă răspunsul 
lui Dumadi, apoi zise: 

— E blazonul familiei Orizaga. 

— Ştie ce semnificaţie are? 

— Nu. 

— Nimeni n-a vorbit niciodată despre ce ar putea 
însemna? 

— Nu, răspunse Marcott. A spus că aparţine familiei 
dintotdeauna. Nu mai are nevoie să ştie altceva, atât timp 
cât presupune că a fost important pentru Orizaga. 

Sam căută prin plicul lui Remi şi scoase versiunea lui 
Wendy a păsării Quetzalcoatl din ilustraţia cu Chicomoztoc. 
l-o dădu lui Dumadi. 

— Are vreo semnificaţie pentru el? 

Marcott îl întrebă şi ascultă. Zâmbi şi întrebă: 

— Ce anume, şarpele cel urât sau pasărea? 

— Pasărea. 

Dumadi se aşeză cu un oftat şi răspunse. 

— Nu are vreo semnificaţie anume pentru el, zise 
Marcott. E doar o pasăre. A mai văzut aşa ceva la grădina 
zoologică. 

— Aici? întrebă Remi. 

— Nu îşi aminteşte unde exact. A văzut una când era 
copil. Tatăl său îi spunea „pasărea cu coif” din cauza 
protuberanţei de pe cap. 

Sam deschise gura să vorbească, ezită, apoi zise: 

— Ce este? Cum se numeşte? 

— Pasărea maleo. Dumadi zice că îşi aminteşte că sunt 
mult mai drăguţe decât în desenul vostru. Sunt de talie 
medie, cu spatele negru, cu pieptul alb, cu pielea din jurul 
ochilor galbenă şi cu cioc portocaliu. Un fel de cocoş colorat. 

Dumadi îi spuse ceva lui Marcott, care traduse. 

— Vrea să ştie dacă desenul ăsta are vreo legătură cu 
Orizaga. 

— Are, zise Sam. 

— li aminteşte despre o poveste cu Orizaga. Vreţi s-o 
auziţi? 

— Da, bineînţeles, răspunse Remi. 

— La fel ca majoritatea poveştilor despre familia lor, se 
poate ca detaliile să se fi schimbat cu timpul, dar esenţa e 
asta: spre sfârşitul vieţii, Orizaga era cunoscut de 
majoritatea oamenilor din Palembang şi aceştia se 
ataşaseră de el. Erau, de asemenea, convinşi că era 
posedat de un spirit rău. 

— De ce? întrebă Sam. 

Marcott ascultă. 

— E ceva asemănător cu ce v-am spus mai devreme la 
mine acasă. Cutreiera mult prin junglă, vorbea despre grote 
şi zei şi zicea că venise aici ca să găsească leagănul zeilor... 
Aţi prins ideea. Nimeni nu se temea de Orizaga; credeau că 
acest spirit rău îşi bătea joc de un biet bătrân. 

In ziua în care Orizaga a dispărut, i-a anunţat pe toţi că 
pleca în căutarea „grotei zeilor” şi că îşi putea da seama că 
acela era locul când avea să găsească „o crescătorie de 
păsări mari”. 


Capitolul 40 


Jakarta, Indonezia 


— Selma, cât de sigură eşti în legătură cu asta? întrebă 
Sam. 

El şi Remi stăteau în patul din apartamentul lor de la Four 
Seasons. Cu o zi în urmă, la puţin timp după ce părăsiseră 
casa lui Dimadi şi se despărţiseră de Robert Marcott, se 
îmbarcaseră în cursa Batavia Air de pe aeroportul Sultan 
Mahmud Badaruddin II din Palembang pentru un zbor de 
patru sute de kilometri peste Marea Java până în Jakarta. 
Four Seasons părea un loc decent pentru baza lor de 
operaţiuni. 

Prin speaker se auzi vocea Selmei: 

— L-am confruntat. A recunoscut. 

— Nenorocit şiret. Mă întreb dacă are nepoți în Londra 
care să meargă la colegiu. 

— Sau dacă e cu adevărat pe moarte, adăugă Remi. 

— Amândouă sunt adevărate. Am verificat. Dar pentru 
mine tot un escroc rămâne. 

Dintre numeroasele întrebări fără răspuns şi curiozităţile 
care se învârteau în jurul aventurilor lui Sam şi ale lui Remi, 
era una care Selmei nu-i dădea deloc pace: cum aflaseră 

Rivera şi şeful său, preşedintele Garza, că Sam şi Remi 
aveau să fie în Madagascar? Care fusese factorul ce 
determinase emiterea mandatului de urmărire şi notificare? 
Selma credea că erau numai două posibilităţi: fie Cynthia 
Ashworth, cea care avusese grijă de scrisorile lui Constance 
Ashworth, fie Morton, proprietarul Muzeului şi Magazinului 
de Curiozităţi Blaylock. Acestea fuseseră cele mai bune 
surse pentru materialele de cercetare ale lui Sam şi ale lui 
Remi. Undeva, pe parcurs, Rivera şi Garza captaseră şi ei 
aceste surse? 

Deghizată în postura de „poliţist rău”, Selma începu cu 
Morton, afirmând că ştia că mai vânduse obiecte de-ale lui 
Blaylock şi altora şi amenințând că, dacă Morton n-avea să 
mărturisească, avea să-l ducă în sala de judecată. Selma le 
spuse că Morton cedase în două minute. 

— Nu cunoştea numele lui Rivera sau circumstanţele în 
care acesta aflase despre muzeu, dar, în urmă cam cu cinci 
ani, apăruse cu câţiva dintre bătăuşii lui şi începuse să pună 
întrebări despre Blaylock şi despre Shenandoah. Morton a 
zis că nu prea avea încredere în Rivera şi că bănuia că ar fi 
devenit violenţi dacă nu ar fi cooperat, aşa că în seara aia a 
mutat toate materialele importante din camera unde erau 
expuse, ascunzându-le la el acasă. Bineînţeles, a doua zi 
dimineaţa, când sosise la muzeu, a văzut că locul fusese 
vandalizat. 

Câteva ore mai târziu, s-a arătat şi Rivera, cu un aer 
mulţumit. În timpul nopţii, Morton şterpelise câteva dintre 
hârtiile lui Blaylock - pagini din jurnal, manuscrisul original 
al biografiei lui, desene şi hărţi luate la întâmplare... 

— Printre care şi harta Madagascarului a lui Moreau, intui 
Remi. 

— Da. Văzuse că scria ceva mic pe ea, aşa că a rupt 
secţiunea aia, dându-i lui Rivera partea cea mai mare. 
Morton zice că Rivera părea satisfăcut. După ce au terminat 
tranzacţia, Rivera a plecat. Morton, inteligent cum îl ştiţi, ṣi- 
a dat seama că Rivera n-avea să se oprească, aşa că a 
mutat iarăşi obiectele lui Blaylock din casa lui într-un alt loc. 

— Şi în noaptea aia, casa i-a fost spartă, zise Sam. 

— Aşa e. Morton şi-a propus să stea toată noaptea cu 
nişte prieteni. Şiretlicul a funcţionat, zice el. Rivera nu s-a 
mai întors. 

— Şi apoi, cinci ani mai târziu, apărem noi şi punem 
aceleaşi întrebări. 

— De ce nu ne-a jucat şi nouă aceeaşi festă? 

— A zis că i-a plăcut de voi. Şi voia să se retragă şi să 
aibă grijă de nepoţii lui. Când i-aţi oferit şaizeci de mii în loc 
de douăzeci, s-a hotărât să renunţe la tot şi să nu mai 
ascundă nimic. 

— Atunci nu ştim ce ştie Rivera, nu? întrebă Remi. 

— Nu, răspunse Sam. Printr-un noroc chior, Morton i-a 
vândut destul încât să-l ghideze pe anumite căi şi să facă 
progrese, dar nu îndeajuns cât să ajungă la ceva clar. 
Acum, că am apărut noi în peisaj, Rivera şi Garza se pot ţine 
pe urmele noastre ca să ajungă la sfârşit. Trebuie să ne 
aşteptăm că vor apărea - asta dacă n-au făcut-o deja. 

— Ceea ce mă conduce la următoarea problemă, zise 
Selma. Am terminat de descifrat restul scrisorilor lui 
Blaylock către Constance. Vreţi să ghiciţi data ultimei lui 
scrisori? 

— Nu, răspunse Sam. 

— Nici măcar anul? 

— Selma... 

— 1883. 

— Asta înseamnă că a fost aici căutându-şi comoara timp 
de unsprezece ani, răspunse Remi. Dumnezeule! 

— Dar celelalte scrisori? întrebă Sam. 

— Nu au fost decât câteva, la un an după ce Blaylock a 
capturat corabia Shenandoah II. După cum îi era obiceiul, 
cea mai mare parte a scrisorilor erau expuneri de 
călătorie... Aventurierul îndrăzneţ. |n scrisori, reproduce 
aproape toate balivernele din biografia lui Morton. Erau 
nişte  denaturări. Unul dintre mesajele codate către 
Constance sugerează că era convins că Dudley şi ceilalţi 
descoperiseră minciuna lui despre Shenandoah Il şi că 
veneau după el. 

— Şi aşa era? 

— Din câte îmi dau seama, nu. Şi chiar dacă ar fi aflat, 
probabil că nu le-ar fi păsat. Shenandoah Il nu mai era. Nu 
mai reprezenta o ameninţare. Blaylock îşi făcuse treaba. 

— Să ne întoarcem la ultima lui scrisoare, sugeră Sam. 

— Da. E datată 3 august 1883 şi a fost trimisă din 
Bagamoyo. Voi cita direct partea relevantă: 


Am descoperit în sfârşit indiciul pentru care m-am rugat 
atât. Cu ajutorul Domnului, voi afla originea marii mele 
păsări din nestemate verzi şi îmi voi primi răsplata mult 
aşteptată. Mâine pornesc spre strâmtoarea Sunda. Mă 
aşteaptă o călătorie de 23-25 de zile. Îţi voi scrie iarăşi cât 
de curând posibil. 

Al tău, W. 


— Ai zis strâmtoarea Sunda, nu? întrebă Sam. 

— Da. 

Sam făcu o pauză. Închise ochii un moment, iar pe chip îi 
apăru un zâmbet. 

— Ce este? întrebă Remi. 

— Blaylock a plecat din Bagamoyo pe 3 august 1883. În 
conformitate cu timpul estimat de el, ar fi ajuns la 
strâmtoarea Sunda în jur de 27 august. 

— Aşa... 

— İn strâmtoarea Sunda se află vulcanul Krakatau. 27 
august este data la care a erupt. 


Capitolul 41 


Ca pasionaţi de istorie, Sam şi Remi ştiau multe despre 
erupția vulcanului Krakatau din 1883. Arhipelagul, care se 
întinde pe circa douăzeci de kilometri pătraţi din suprafaţa 
oceanului, e aşezat în centrul strâmtorii Sunda, între Java şi 
Sumatra, şi înainte de cataclism, era constituit din trei 
insule: Lang, Verlaten şi Rakata - cea mai mare insulă din 
acest grup, găzduind cele trei conuri vulcanice cunoscute 

sub numele de Krakatau. Suferind alte trei erupții majore 
de-a lungul secolelor, înainte de 1883, vulcanul Krakatau 
avusese mai multe perioade tumultuoase. 

Pe 20 mai, cu trei luni înainte de explozia finală, pe 
marginea Poeboewetanului, conul cel mai din nord, a apărut 
o fisură, începând să iasă fum şi cenuşă, care s-a ridicat la 
şase kilometri în atmosferă. Locuitorii oraşelor şi satelor din 
apropiere,  asistând adeseori la activități vulcanice 
asemănătoare, nu i-au dat importanţă, şi până la sfârşitul 
lunii, s-a dovedit că dezinteresul lor fusese justificat. 
Vulcanul Krakatau s-a liniştit şi a rămas aşa pe tot parcursul 
lunii care a urmat. 

Pe 16 iunie, erupțiile au început din nou, acoperind timp 
de aproape o săptămână mari porţiuni de apă şi de uscat cu 
un fum negru. Când ceața s-a risipit, se vedeau coloane 
mari de cenuşă izbucnind din două conuri ale vulcanului. 
Valurile din strâmtori au început să se învolbureze, iar 
vasele ancorate erau nevoite să-şi strângă legăturile ca să 
nu eşueze pe țărm. 

Au trecut trei săptămâni. Alături de cele două conuri, a 
început şi cel de-al treilea să arunce cenuşă şi în curând, pe 
insulele din apropiere se strânsese atât de multă cenuşă, în 
unele locuri atingând chiar o grosime de şaizeci de 
centimetri, distrugând flora şi fauna şi transformând 
pădurile odată luxuriante într-un peisaj dezolant. 

Erupţiile au continuat de la jumătatea lui iunie până la 
mijlocul lui august. Pe 25 august, la ora unu după-amiaza, 
vulcanul Krakatau a atins o stare de paroxism. In numai o 
oră, un nor negru de cenuşă s-a ridicat la treizeci de 
kilometri în aer, iar eruptiile surveneau aproape fără 
încetare. La douăzeci şi cinci, treizeci de metri depărtare, 
vasele erau bombardate de pietre ponce fierbinţi de 
mărimea unei mingi de fotball. Până la căderea serii, în timp 
ce întunericul învăluia trecătoarea, pe țărmurile Javei şi 
Sumatrei începeau să se formeze valuri tsunami mici. 

In dimineaţa următoare, chiar înainte de răsăritul 
soarelui, vulcanul ajunsese la agonia finală. O serie de trei 
erupții, una mai puternică decât cealaltă, a zguduit întreaga 

zonă. Exploziile au fost într-atât de zgomotoase, că s-au 
auzit până în Perth, Australia, la trei mii de kilometri sud-est 
şi până în insula Mauritius, la aproape cinci mii de kilometri 
spre vest. 

După fiecare erupție s-a format câte un tsunami care a 
ţâşnit dinspre vulcanul Krakatau cu o viteză ce atingea două 
sute de kilometri pe oră, măturând coastele Javei şi 
Sumatrei şi inundând insulele pe o distanţă de optzeci de 
kilometri. 


La 10:02, vulcanul Krakatau şi-a descărcat salva finală cu 
o explozie egală cu cea a douăzeci de mii de bombe 
atomice. Insula a fost făcută fărâme. Conurile care au erupt, 
aruncându-şi toată magma, s-au prăbuşit şi au îngropat 
patruzeci de kilometri pătraţi din insulă, lăsând în urmă o 
căldare lată de şase kilometri şi adâncă de două sute 
cincizeci de metri. Valul tsunami care a urmat a măturat 
sate întregi, omorând mii de oameni în câteva minute. 
Copacii au fost smulşi din rădăcini, iar pe suprafaţa 
uscatului nu mai era nici urmă de vegetaţie. 

După valul uriaş, au urmat curgerile piroclastice, nişte 
avalanşe colosale de foc şi cenuşă care tropoteau de-a 
lungul pantei vulcanului, ajungând până în strâmtoarea 
Sunda. Căzând cu o sută treizeci de kilometri pe oră şi 
ajungând la temperaturi excesive de şase sute cincizeci de 
grade Celsius, jetul a adus la punctul de fierbere suprafaţa 
oceanului de dedesubt, creând o perdea de vapori care s-a 
deplasat pe mai bine de cincizeci de kilometri, mistuind sau 
îngropând totul în cale, fie că era vorba despre elemente 
naturale sau despre cele create de mâna omului. 

În câteva ore de la explozia finală, ceea ce mai rămăsese 
din vulcanul Krakatau a fost învăluit în tăcere. In decurs de 
treizeci de ore, între 36 000 şi 120 000 de oameni şi-au 
pierdut viaţa. 


Capitolul 42 


Strâmtoarea Sunda, Marea Java, Indonezia 

Difuzorul din colţul cafenelei aflate în curtea interioară 
prinse viaţă: 

— Atenţie, către toţi pasagerii cu bilet: vasul Krakatau 
Explorer va pleca de la docuri în cinci minute. Imbarcarea 
se face pe pasarela de la pupă. 

Mesajul fu repetat în indoneziană, franceză, germană, 
apoi încă o dată în engleză. 

Sam şi Remi, stând la o masă din colţ lângă un spalier 
acoperit cu bougainvillea în floare, îşi terminară cafeaua şi 
se ridicară. Sam lăsă pe masă două bancnote de cinci sute 
de rupii indoneziene şi trecând pe sub tendă, se îndreptară 
înspre doc. 

— İl vezi pe vreunul dintre ei? întrebă Remi. 

— Nu. Tu? 

— Nu. 

Mai devreme în acea dimineaţă, când autobuzul turistic 
pentru Krakatau Explorer ieşea de la Four Seasons, Sam 
avusese impresia că-l zărise pe ltzli Rivera, dar nu le mai 
atrăsese nimic atenţia pe parcursul călătoriei de nouăzeci 
de minute de la Jakarta la docurile staţiunii Carita Beach. 
Deşi a călători într-un autobuz plin de turişti nu era stilul lor 
preferat de aventură, Sam şi Remi erau perfect conştienţi 
că, dacă într-adevăr Rivera şi oamenii săi erau aici, a fi 
prinşi singuri pe unul dintre drumurile pustii din pădurea 
tropicală se putea dovedi un dezastru. 

Mai mult, acest tur cu barca pentru a vizita ce mai 
rămăsese din vulcanul Krakatau şi Muzeul Krakatau, deschis 
de curând, nu era doar un prim pas în a recupera urma 
pierdută a lui Blaylock - dacă mai există această urmă - ci 
şi o modalitate eficientă de a-l atrage pe Rivera şi de a-i 
forţa mâna. Ultimul lucru pe care şi l-ar fi dorit mexicanul 
era să-şi piardă încă o dată prada. Pentru Sam şi pentru 
Remi, era ceva asemănător cu înotatul în compania 
rechinilor: e mai bine să îi ai în faţa ochilor decât să te 
întrebi din ce neguri urmează să ţâşnească şi să se arunce 
asupra ta. 

Se alăturară cozii cu ultimii pasageri care aşteptau să 
urce la bord pe platforma de la pupă, se îmbarcară şi se 
aşezară lângă balustrada de la tribord. Vasul Krakatau 
Explorer era un feribot cu fundul plat, lung de treizeci şi 
cinci de metri, cu o timonerie prelungă cu acoperişul 
ascuţit, situată la înălţime pe puntea superioară. Puntea 
inferioară, cu o lungime de douăzeci şi patru de metri şi o 
lăţime de doisprezece, era împărţită în mai multe rânduri de 
bănci capitonate cu vinii albastru. 

In timp ce Sam supraveghea cu un ochi docurile, Remi îi 
studia pe ceilalţi pasageri; estima că erau în jur de şaizeci la 
bord. 

— Tot nimic, zise ea. 

— Nici aici. 

Doi muncitori de pe doc desprinseră platforma de urcare 
şi începură să o îndepărteze de feribot. Unul dintre membrii 
echipajului închise poarta. Cablurile de amarare fură 
desprinse şi trase la bord. Alţi trei membri ai echipajului 
veniră la balustradă şi începură să desprindă vasul de doc, 
împingând cu ajutorul prăjinilor. După un urlet scurt scos de 
fluierul vasului, motoarele porniră şi feribotul se îndepărtă 
de  docuri pufăind, îndreptându-se spre vest, către 
strâmtoare. 


După trei ore, o voce cu accent indonezian se auzi prin 
intercom: 

— Doamnelor şi domnilor, în scurt timp, căpitanul va 
ocoli promontoriul insulei şi ne vom apropia de muzeu. 

Aşa cum li se promisese, după doar câteva minute, vasul 
viră la babord şi se îndreptă spre est, de-a lungul țărmului 
nordic al insulei. Pasagerii se înghesuiră la balustradă 
pentru a privi faleza golaşă, înaltă de şase sute de metri - 
tot ce mai rămăsese după ce o bună parte din suprafaţa 
insulei se prăbuşise în mare. 


Feribotul trase lângă docul muzeului, cablurile de 
amarare fură legate, iar platforma de debarcare fu 
coborâtă. Fiind ancorat la capătul vestic al calderei şi având 

o suprafaţă de patru sute cincizeci de metri pătraţi, muzeul 
era construit din sticlă securizată şi din grinzi de oţel 
vopsite în alb. Conform broşurii pe care Sam şi Remi o 
luaseră de la hotelul Four 

Seasons, acesta conţinea cea mai mare colecţie din lume 
de obiecte şi materiale legate de istoria vulcanului 
Krakatau. 

Muzeul avea aer condiţionat, decorul interior era 
minimalist, cu podele de bambus, pereţi zugrăviți în gri şi 
tavane cu arcade. Spaţiul era împărţit în secţiuni alcătuite 
din tripticuri pe care erau expuse fotografii de epocă, opere 
de artă şi ilustraţii, în timp ce pe platforme se găseau 
artefacte care  supravieţuiseră dezastrului. In fiecare 
secţiune se găsea şi câte un dispozitiv multimedia, având 
un monitor LCD cu touchscreen. 

Sam şi Remi se plimbară după bunul-plac până când fură 
abordaţi de unul dintre ghizi, o tânără indoneziană, 
îmbrăcată cu o rochie acvamarin. 

— Bine aţi venit la Muzeul Krakatau. Pot să vă răspund la 
întrebări? 

— Suntem interesaţi în special de navele care erau 
ancorate în strâmtoare în momentul erupției, zise Remi. 

— Bineînţeles. Există un spaţiu creat special pentru asta. 
Pe aici, vă rog. 

O urmară pe femeie prin mai multe secţiuni înainte de-a 
ajunge la una intitulată „EFECTE MARITIME”. Pe doi dintre 
pereţi erau afişate dagherotipuri mărite în care apăreau 
strâmtorile, golfurile şi porturile din împrejurimi. Pe cel de-al 
treilea perete se găseau copii după pagini din jurnalele de 
bord ale navelor, articole din ziare, scrisori şi ilustraţii. Pe 
platforma din mijlocul camerei se găseau rămăşiţe care 
aparținuseră cel mai probabil vaselor surprinse de erupție. 

— Câte corăbii se aflau în zonă în acel moment? întrebă 
Remi. 

— Oficial, paisprezece, dar, în orice zi obişnuită din 1883, 
erau sute de mici ambarcaţiuni de pescuit şi cargoboturi 
care navigau dintr-o parte în alta. Bineînţeles, a fost mai 
uşor să fie înregistrate navele pentru că, fiind asigurate, au 

fost depuse cereri pentru despăgubire. De asemenea, am 
avut posibilitatea să comparăm jurnalele de bord ale 
căpitanilor, având astfel posibilitatea să ne dăm seama de 
numărul navelor prezente. 

Sam, care se afla în faţa unei plăci fixate pe perete, 
întrebă: 

— Aceasta e lista cu navele şi cu echipajele lor? 

— Da. 

— Recunosc unul dintre nume: nava Berouw. 

Femeia încuviinţă din cap. 

— Nu mă surprinde. Nava Berouw este destul de 
faimoasă. A fost o navă cu aburi şi propulsie cu zbaturi, 
ancorată în Golful Lampung, la optzeci de metri de 
Krakatau. A fost prinsă de unul dintre valurile tsunami şi 
purtată mai mulţi kilometri în susul râului Koeripan. Nava a 
fost găsită aproape intactă, dar întregul echipaj murise. 

— Apar doar treisprezece nume, zise Remi. 

— Poftim? 

— Pe listă. Aţi spus că sunt paisprezece nave, dar aici 
apar doar treisprezece. 

— Sunteţi sigură? Femeia se apropie de placă şi numără 
numele. Aveţi dreptate. E bizar. Ei bine, sunt sigură că e 
doar o eroare administrativă. 

Remi zâmbi. 

— Vă mulţumim pentru ajutor. Cred că ne vom mai uita 
puţin pe-aici. 

— Bineînțeles. Dacă simţiţi nevoia, profitaţi şi de 
opţiunile puse la dispoziţie de dispozitivul multimedia. Pot fi 
vizualizate toate documentele din colecţia noastră, chiar şi 
cele care nu sunt expuse. 

Remi se îndrepta înspre peretele cu fotografii în faţa 
căruia se afla Sam. 

— Aproape că speram ca numele corabiei Shenandoah să 
se găsească pe listă, spuse ea. 

— O fotografie ar fi de-ajuns? întrebă Sam. 

— Poftim? 

Arătă cu degetul înspre fotografia aflată cel mai sus, 
lungă de un metru optzeci şi lată de un metru şi douăzeci. 

Pe eticheta din dreptul ei scria: 


VEDERE SPRE NORD-EST DE PE PUNTEA 
CARGOBOTULUI BRITANIC SALISBURY, ANCORAT 
LA DOUĂZECI DE KILOMETRI EST DE KRAKATAU, 
27 AUGUST 1883. PERSPECTIVĂ ASUPRA (INSULEI) 
PULAU LEGUNDI ŞI A GURII GOLFULUI LAMPUNG 


— O vezi? întrebă Sam. 

In prim-plan, pe fundalul insulei Pulau Legundi, se afla un 
cliper cu trei catarge şi cu greement pătrat, având carena 
vopsită în negru. 

— Asta nu înseamnă nimic, spuse Remi. Sunt sigură că 
erau o mulţime de corăbii din acea vreme care arătau exact 
ca Shenandoah. 

— Aşa e. 

— Hai să aflăm! Shenandoah avea şaptezeci de metri 
lungime, o mie două sute de tone şi era echipată pentru 
luptă. iți garantez că, dacă o corabie ca asta navighează 
prin strâmtoarea Sunda, orice căpitan sau ofiţer de gardă 
care îşi ştie meseria ar fi menţionat-o în jurnalul de bord. 


Merseră la dispozitivul multimedia, se jucară puţin cu 
touchscreenul, apoi începură să caute prin arhivele 
muzeului, care erau organizate şi ofereau opţiuni de 
căutare în funcţie de subiect, dată şi cuvinte-cheie. După ce 
încercară diferite combinaţii timp de o oră, Sam găsi o 
menţiune făcută de căpitanul navei comerciale germane 
Minden. |Incărcă textul tradus pe ecran: 


26 august 1883, ora 14:15: Un cliper cu pânze şi motor 
cu aburi a trecut pe la pupa; identitate necunoscută. Opt 
saborduri pentru tunuri la travers tribord. Nava nu a 
răspuns la semnalizare. A ancorat în partea sudică a Pulau 
Legundi. 


Sam coborî bara de scroll peste alte câteva intrări, apoi 

se opri din nou: 


27 august 1883, ora 06:30: Erupţiile devin din ce în ce 
mai dese. Suntem inundaţi de valuri distrugătoare. Am 
ordonat echipajului să se pregătească pentru plecarea de 
urgență. 


— la să vedem, murmură Sam. Apăsă touchscreenul şi 
apăru o altă intrare a unui jurnal de bord: 


27 august 1883, ora 08:00: înaintăm cu viteză maximă, 
curs 041. Sper să ajungem în partea de sub vânt a insulei 
Pulau Sebesi. Cliperul neidentificat e încă ancorat la sud de 
Pulau  Legundi. A refuzat şi acum să răspundă la 
semnalizare. 


Sam continuă să coboare bara de scroll, apoi se opri: 

— Atât. Asta e ultima intrare din jurnalul de bord de pe 
Minden. S-ar putea să fie vorba despre corabia noastră. 
Intervalul temporar se potriveşte; la fel şi descrierea: opt 
saborduri pentru tunuri. Tot atâtea câte erau şi pe 
Shenandoah. 

— Dar, chiar dacă era, răspunse Remi, ultima intrare din 
jurnalul de bord de pe Minden e cu două ore înainte de 
ultima erupție a vulcanului Krakatau. Corabia pe care au 
văzut-o a fugit cel mai probabil şi fie a scăpat, fie a fost 
prinsă de tsunami sau de fluxul piroclastic. 

— Ar mai fi o posibilitate, răspunse Sam. 

— Care anume? 

— Poate că a avut aceeaşi soartă ca Berouw. A fost luată 
de ape şi purtată spre interior. 

— N-ar trebui să fi fost găsită până acum? 

— Poate că da, poate că nu. 

— Sumatra e o insulă mare, Sam. De unde propui să 
începem? 

Sam arătă din nou înspre fotografie. 

— Din ultimul loc în care a fost ancorată. 

— Salut, soţilor Fargo, zise o voce din spatele lor. 

Sam şi Remi se întoarseră. 

In faţa lor era Itzli Rivera. 

— Ne tot întâlnim, zise Sam. Sincer, aş prefera să nu se 
mai întâmple. 

— S-ar putea rezolva. 

— Asta dacă vă ajutăm să terminaţi ceea ce n-aţi reuşit 
să faceţi singuri. 

— Mi-ai citit gândurile. 

— Problema cu planul ăsta, zise Remi, e că la sfârşit voi 
ne omorâţi. 

— Nu trebuie să se termine aşa. 

— Ba da, trebuie, răspunse Sam. O ştiţi şi voi, o ştim şi 
noi. Deja am aflat destule despre secretul murdar al lui 
Garza cât să-i răsturnăm guvernul. In comparaţie cu 
celelalte victime ale voastre, noi avem un munte de 
informaţii. Aţi ucis o femeie în Zanzibar doar pentru că 
găsise o sabie. 

— Şi alţi opt oameni poate chiar pentru mai puţin, 
adăugă Remi. 

Rivera ridică din umeri şi întinse mâinile. 

— Ce pot să mai zic? 

— Poate ceva în genul: „Unde e cea mai înaltă clădire de 
pe care să mă arunc în cap?” 

— lată o întrebare şi mai bună: de ce nu-mi daţi tot ce aţi 
găsit, iar eu îi voi spune şefului meu că v-am ucis? 

— După toate lucrurile prin care am trecut împreună, zise 
Remi, încă ne crezi atât de naivi? Eşti un om care învaţă 
greu, domnule Rivera. 

— Aţi avut noroc până acum. Dar nu se va mai întâmpla. 

— Stai să văd dacă am înţeles bine, zise Sam. Prima 
opţiune: îţi dăm tot ce am găsit, apoi ne ucizi. A doua 
opţiune: nu-ţi dăm nimic şi vedem cât ne mai ţine norocul. 

— Inţeleg ce vrei să spui când pui lucrurile aşa, răspunse 
Rivera. Hai să schimbăm datele problemei: îmi daţi ceea ce 
vreau, iar eu vă promit să vă ucid repede şi fără suferinţă. 
Sau continuăm să ne jucăm de-a şoarecele şi pisica, vă 
prind până la urmă, apoi îţi torturez soţia până când îmi dai 
ceea ce vreau. 

Sam făcu un pas în faţă. Îl privi pe Rivera direct în ochi. 

— Trebuie să înveţi bunele maniere. 

Rivera îşi trase puţin haina, lăsând să se vadă patul 
pistolului. 

— lar tu trebuie să înveţi să fii mai discret. 

— Aşa îmi zice şi soţia mea. 

— Eşti încăpățânat. Amândoi sunteţi. O să plecăm 
împreună chiar acum. Dacă te împotriveşti sau dacă încerci 
să atragi atenţia, îţi omor mai întâi nevasta, apoi te aranjez 
şi pe tine. Să mergem! Ne aşteaptă o barcă afară. leşim şi 
apoi... 

— Nu. 

— Poftim? 

— Ai auzit bine. 

— Nu e o cacealma, domnule Fargo. Am să vă împuşc pe 
amândoi. 

— Sunt convins că vei încerca. Dar să nu îţi imaginezi că- 
ţi va fi chiar atât de uşor cu mine. 

— Nimeni nu mă va opri; voi fi dispărut înainte ca 
autorităţile să sosească. 

— Şi ce vei face apoi? Chiar crezi că am venit aici cu 
toate dovezile asupra noastră? Problema ta e că 
subestimezi oamenii. Aţi căutat deja în camera noastră de 
hotel şi n-aţi găsit nimic, nu-i aşa? 

— Da. 

— N-avem la noi decât câteva fotografii, nimic din ceea 
ce n-ai văzut deja. Dacă ne ucizi aici, totul va deveni public. 
Până când vei reveni în Ciudad de Mexico, povestea va fi pe 
toate posturile de televiziune. 

— N-aţi fi aici dacă aţi avea toate piesele. N-aveţi ceea ce 
a găsit Blaylock sau ceea ce căuta. 

— Nici voi. 

— Dar uiţi că eu m-am străduit în ultimii zece ani să fac 
aceste lucruri să rămână secrete. Voi sunteţi implicaţi de 
numai câteva săptămâni. Orice aţi găsi, orice poveste aţi 
spune, o vom răstălmăci. Ştii pentru cine lucrez şi ştii cât de 
influent este. Chiar dacă aţi supravieţui, după ce terminăm 
cu voi, nu veţi părea decât nişte căutători de comori avizi 

de bani şi de faimă care au inventat o minciună incredibilă 
pentru câştig. 

— Măcar o să fim sănătoşi, zise Remi cu drăgălăşenie. 

— Şi nu ne vom fi pierdut nici simţul umorului, adăugă 
Sam. Dacă eşti atât de încrezător, de ce nu te duci frumuşel 
acasă şi nu laşi lucrurile să meargă de la sine? 

— Nu pot face asta. Sunt soldat. Trebuie să respect 
ordinele. 

— Atunci, suntem într-un impas. Fie ne împuşti, fie pleci. 

Rivera cântări lucrurile câteva clipe, apoi încuviinţă din 
cap. 

— Ai câştigat de data asta. Dar nu uitaţi, domnule şi 
doamnă Fargo, v-am oferit şansa de a alege calea mai 
simplă. Orice s-ar întâmpla în continuare, am să mă asigur 
că veţi muri în Indonezia. 


Capitolul 43 


Golful Lampung, Sumatra 


Sam reduse viteza bărcii şi viră până când vântul bătea 
la travers. Barca încetini, apoi opri şi începu să se legene. 
La câteva sute de metri la babord se găsea Mutun, una 
dintre zecile de mici insule împădurite, înşiruite de-a lungul 
coastei; la tribord, în depărtare, se vedea plaja Indah. 

— Bine, te mai rog o dată, spuse el. 

— Am discutat deja despre asta, Sam. De mai multe ori. 
Răspunsul e tot nu. Dacă rămâi tu, rămân şi eu. 

— Atunci, să mergem acasă! 

— Dar tu nu vrei să mergem acasă. 

— Aşa e, dar... 

— Incepi să mă enervezi, Fargo. 

Ştia asta. Faptul că Remi i se adresa pe numele de 

familie era un semn că începea să-şi piardă răbdarea. 

După ce se întâlniseră cu Rivera la muzeu, luaseră 
următorul feribot până la debarcaderul Sol Marbella, aflat 
cam la douăzeci şi cinci de kilometri de docurile Cartita 
Beach. In timp ce aşteptau ca feribotul să pornească, Sam 
urmărise cu privirea barca lui Rivera, până când dispăru la 
sud-vest după promontoriul Tanjung. 

După ce reveniseră pe continent, luaseră un taxi până la 
hotelul Four Seasons, îşi făcuseră repede bagajele, apoi 
merseseră la aeroport şi luaseră următoarea cursă charter 
Batavia Air, traversând strâmtoarea până la Lampung. 
Aterizaseră cu puţin înainte de căderea nopţii şi găsiseră un 
hotel aflat la doar câţiva kilometri în josul coastei, de unde 
o sunaseră pe Selma. 

Amândoi considerau că era indicat să ajungă cât mai 
repede la Pulau Legundi. Deşi se aşteptaseră oarecum ca 
Rivera să apară, faptul că se ivise subit la muzeu şi 
ameninţarea pe care le-o adresase avură darul să-i 
convingă că era cazul să se mişte cât mai repede. Tocmai 
din acest motiv, Selma făcuse minuni şi le găsise o pinisi 
lungă de şapte metri şi motorizată - un tip de ketch îngust 
şi cu fundul plat - aranjând şi ca toate proviziile necesare 
să-i aştepte la docuri înainte de răsărit. Acum, cu puţin 
înainte de prânz, parcurseseră o treime din distanţa până la 
Pulau Legundi. 

— Nu ne-am mai lăsat niciodată alungaţi de oameni ca 
Rivera, zise Remi. De ce am face-o acum? 

— Ştii şi tu de ce. 

Se apropie de el şi îi puse drăgăstos mâna pe umăr. 

— Porneşte barca, Sam. O să ducem lucrurile la capăt 
împreună. 

Sam oftă, apoi zâmbi. 

— Eşti o femeie remarcabilă. 

— Ştiu. Acum, porneşte barca! 


Până către sfârşitul după-amiezii, ceea ce se arătase 
doar ca o pată la orizont, greu de desluşit printre norii care 
învăluiau cerul, începea acum să capete contur, dezvăluind 

coasta stâncoasă şi acoperită de vegetaţie luxuriantă a unei 
insule. Având forma unei virgule zimţate, insula Pulau 
Legundi avea o lungime de şase kilometri şi o lăţime de trei, 
fiind nelocuită. Ca toate celelalte insule dimprejurul 
strâmtorii Sunda, fusese învăluită în trecut de cenuşa 
vulcanului Krakatau. După o sută treizeci de ani în care 
natura răbdătoare abătuse vânturi şi ploi asupra ei, insula 
devenise un petic izolat de pădure tropicală. 


La doar douăzeci şi patru de ore după ce părăsiseră 
Jakarta, în timp ce soarele apunea în spatele crestelor de pe 
Legundi, Sam intră cu barca la adăpostul unui golfuleţ de pe 
ţărmul estic. Tură motorul şi urcă prora pe o fâşie de nisip 
alb lată de trei metri, după care Remi sări din barcă. Sam 
aruncă rucsacurile şi o urmă. Prinse parâma de un copac 
din apropiere. 

Remi despături harta turistică pe care o cumpăraseră de 
la hotel - în grabă, nu găsiseră nimic mai bun - şi o întinse 
pe nisip. Se ghemuiră în faţa ei. Inainte de a pleca din 
muzeu, Sam analizase câteva hărţi digitale pe dispozitivul 
multimedia şi încercase să memoreze poziţia corabiei. 

— De aici avem cu puţin peste un kilometru până în 
partea vestică, zise el. Din câte îmi dau seama, corabia 
Shenandoah... 

— Presupunând că a fost într-adevăr aici. 

— Sper sincer că a fost. Conform estimărilor mele, ar 
trebui să fie cam aici, în golful ăsta cu ape puțin adânci. 
Dacă luăm drept model soarta navei Berouw... 

— Mai explică-mi o dată care e ideea. 

— Conform istoriei acceptate, nava Berouw e singura 
corabie care a fost cu adevărat purtată până pe uscat. 
Ambarcaţiunile mai mici au fost fie scufundate, fie distruse 
pe loc de ultimul tsunami. lată şi teoria mea: ceea ce 
diferenţiază nava Berouw de toate celelalte e faptul că a 
fost ancorată la gura unui râu. 

— Un loc în care nu-i stătea nimic în cale, sublime Remi. 

— Exact. A fost purtată spre interiorul uscatului pe un 
canal preexistent în conformaţia terenului. Dacă tragi o linie 

de la vulcanul Krakatau până în locul în care era nava 
ancorată, apoi înspre insulă, vei observa... 

Apropiindu-se mai mult de hartă, Remi îi luă lui Sam 
vorba din gură: 

— O ravenă. 

— Una adâncă, străjuită pe ambele părţi de vârfuri cu o 
înălţime de o sută cincizeci de metri. Dacă te uiţi cu atenţie, 
ravena se termină înainte de acest al treilea vârf, la câteva 
sute de metri de ţărmul opus. Are o lungime de un 
kilometru şi jumătate şi o lăţime de cinci sute de metri. 

— De unde ştii că nu a fost distrusă cu totul sau luată de 
val, dusă dincolo de insulă şi izbită de fundul mării? întrebă 
Remi. Suntem la patruzeci de kilometri de vulcanul 
Krakatau. Nava Berouw era la optzeci de kilometri şi a fost 
purtată pe o distanţă de câţiva kilometri în interiorul 
continentului. 

— Din două motive: pe de o parte, vârfurile care 
străjuiesc ravena sunt cu mult mai abrupte decât orice se 
aflase în jurul râului; pe de altă parte, corabia Shenandoah 
era de cel puţin patru ori mai grea decât nava Berouw, 
având cadrul metalic şi panouri de stejar şi de tec de două 
ori mai groase. A fost proiectată pentru a suporta tot felul 
de vitregii. 

— Ţi-ai susţinut bine cazul. 

— Să sperăm că se va verifica şi în realitate. 

— Ar mai fi totuşi un detaliu sâcâitor... 

— Spune! 

— Cum ar fi putut corabia Shenandoah să 
supravieţuiască fluxului piroclastic? 

— Intâmplarea face să am o teorie şi despre asta. Vrei s- 
o auzi? 

— Incă nu. Dacă se dovedeşte că ai dreptate, îmi explici 
după aceea. Dacă greşeşti, nu va mai conta. 


După cincisprezece minute de mers prin pădure, îşi 
dădură seama că jungla din Madagascar nu se compara cu 
cea din Pulau Legundi. Era atât de deasă, încât deseori Sam 
şi Remi erau nevoiţi să se strecoare dintr-o parte printre 

copacii care erau înţesaţi de vite agăţătoare ce se întindeau 
de la trunchiuri până pe crengi, căzând apoi până pe 
pământ. Nu înaintaseră nici o sută de metri şi deja lui Sam îi 
zvâcnea umărul de la cât lovise cu maceta. 

Găsiră un luminiş lat cât o debara şi se ghemuiră pentru 
a face o pauză în care să bea apă. Insectele mişunau în 
jurul lor, bâzâindu-le în urechi şi în nări. Deasupra lor, din 
coroanele copacilor se auzeau nenumărate ţipete ale 
păsărilor nevăzute. Remi scoase un spray pentru gândaci 
din rucsac şi îi dădu lui Sam pe piele; făcu şi el la fel. 

— S-ar putea să fie un semn bun pentru noi, zise Sam. 

— Ce anume? 

— Vezi că trunchiurile copacilor sunt acoperite de 
mucegai şi de plante agăţătoare? E ca o platoşă. Ceea ce 
protejează copacii s-ar putea să protejeze şi lemnăria 
corabiei. 

Luă o înghiţitură din bidon, iar apoi i-l întinse lui Remi. 

— Va fi mai uşor să înaintăm cu cât urcăm în altitudine, 
zise el. 

— In ce fel? 

— Mai multă lumină de la soare înseamnă mai puţine 
plante agăţătoare. 

— Dar, cu cât urcăm, cu atât devine mai abrupt, 
răspunse Remi cu un zâmbet ironic. Aşa e viaţa: câştigi 
ceva, pierzi ceva. 

Sam se uită la ceas. 

— Mai sunt două ore până la apus. Spune-mi, te rog, că 
n-ai uitat să aduci hamacul cu plasă pentru țânțari... 

— Nu, dar am uitat grătarul, cotletele şi lada frigorifică cu 
bere. 

— De data asta, te iert. 

Işi continuară drumul încă nouăzeci de minute, înaintând 
încet, dar sigur în susul versantului vestic al vârfului, 
căţărându-se cu ajutorul rădăcinilor şi al viţelor până când, 
în cele din urmă, Sam hotărî să facă un popas. Prinseră 
hamacul dublu între doi copaci, verificară de două ori 
legăturile de la plasele pentru țânțari, apoi intrară şi luară o 
masă compusă din apă caldă, pastramă şi fructe uscate. 

După douăzeci de minute, căzură într-un somn adânc. 


Simfonia naturală a junglei îi trezi cu puţin după răsărit. 
După un mic dejun rapid, porniră din nou la drum. După 
cum anticipase Sam, cu cât urcau mai mult, cu atât 
vegetaţia devenea mai puţin deasă, până când reuşiră să 
înainteze fără ajutorul macetei. La 10:15 ieşiră dintre 
copaci, păşind pe un platou de granit lat de trei metri. 

— Asta da, privelişte, zise Remi, dându-şi jos rucsacul. 

In faţa lor se întindeau apele albastre ale strâmtorii 
Sunda. La patruzeci de kilometri distanţă se vedeau stâncile 
pustii ale insulei Krakatau, iar în spatele acestora, coasta 
vestică a insulei Java. Merseră până la marginea platoului. 
La o sută cinzeci de metri sub ei, la baza unei pante cu o 
înclinaţie de şaizeci de grade, se întindea podeaua ravenei. 
De o parte şi de alta erau vârfurile care formau pereţii 
nordici şi sudici. Ravena era mai mult sau mai puţin 
dreaptă, curbându-se uşor cam la un kilometru şi jumătate 
de țărm. 

Sam arătă înspre peticul de apă care se vedea dincolo de 
gura ravenei. 

— Aproximativ ăla e locul în care a fost ancorată. 

— Vreau să te întreb ceva: De ce n-am început de acolo 
să înaintăm de-a lungul ravenei? 

— Din două motive: pe de o parte, aia e direcţia din care 
bate vântul. S-ar putea să fiu puţintel paranoic, dar am vrut 
să fim feriţi de privirile curioase. 

— Şi al doilea motiv? 

— Perspectiva e mai bună de aici. 

Remi zâmbi. 

— Aproape că sperai că o să găseşti un catarg înălţându- 
se din mijlocul copacilor, nu-i aşa? 

Sam zâmbi la rândul lui. 

— Speram, e drept. Totuşi, nu văd nimic în genul ăsta. 
Tu? A 

— Nu. Asta ar putea fi momentul potrivit să-mi spui teoria 
ta: cum a supravieţuit corabia Shenandoah fluxului 
piroclastic? 


ŞS 

— Ei bine, s-ar putea să cunoşti termenul ştiinţific, dar 
mă gândesc la Efectul Pompeii. 

Pompeii, oraşul din Italia, e faimos pentru că a fost 
victima unui alt vulcan, muntele Vezuviu, care a erupt în 79 
după Hristos, dar e, de asemenea, renumit pentru 
„mumiile” lui, mulaje care surprind locuitorii în ultimele 
momente ale vieţii lor. Precum Krakatau şi Vezuviul a 
eliberat o avalanşă de cenuşă fierbinte şi de roci vulcanice 
care a înghiţit satul, carbonizând şi îngropând tot ce i-a ieşit 
în cale. Oamenii şi animalele care au avut ghinionul să fie 
prinşi în calea avalanşei au fost instantaneu arşi de vii şi 
îngropaţi. Când trupurile au început să se descompună, 
fluidele şi gazele emanate au întărit interiorul învelişului. 

— Cred că fix ăsta e termenul. Dar principiul e puţin 
diferit. 

— Pe acest principiu mizez. Presupunând că Shenandoah 
a fost adusă aici, trebuie să fi fost îmbibată de apă de la 
tsunami şi acoperită de mii de tone de vegetaţie şi copaci. 
Când a venit fluxul piroclastic, toată umezeala a fost 
transformată în abur, iar învelişul de plante a fost 
carbonizat în locul corabiei. 

Remi încuviinţă din cap. 

— Atunci trebuie să fie îngropată sub câţiva metri de 
cenuşă şi rocă vulcanică. 

— Asta e teoria mea. 

— De ce n-a fost găsită până acum? 

Sam ridică din umeri. 

— N-a căutat-o nimeni. Câte artefacte nu sunt găsite în 
cele din urmă la doar câţiva metri de locul în care toată 
lumea a excavat ani la rând? 

— In plus, Shenandoah avea o lungime de doar şaptezeci 
de metri şi o lăţime de zece. Sam calculă în minte. Ravena 
e de douăzeci şi cinci de ori mai lungă şi de patruzeci de ori 
mai lată. 

— Eşti băiat deştept, Sam Fargo. Remi privi în josul 
pantei care se întindea în faţa lor. Ce zici? întrebă ea. O 
luăm de-a dreptul în jos? 

Sam încuviinţă din cap. 

— Cred că ne descurcăm. 


Coborârea fu lentă, dar nu le puse mari probleme. 
Folosind copacii crescuți pe diagonală ca trepte 
improvizate, îşi croiră drum în josul pantei, intrând din nou 
în desişul junglei. Coroanele copacilor împiedicau razele 
soarelui, astfel încât înaintau printr-o lumină crepusculară. 
Sam făcu o oprire pentru a bea nişte apă. După ce bău 
câteva înghiţituri, spuse că se întorcea imediat şi porni de-a 
lungul povârnişului. Reveni după un minut cu două bețe 
drepte şi rezistente şi i-l dădu pe cel mai scurt lui Remi. 

— Ca să cercetăm terenul? întrebă ea. 

— Da. Dacă e pe aici, n-o s-o găsim decât dacă facem 
puţină muncă de teren. Totodată, dacă e acoperită cu un 
strat de vegetaţie şi cenuşă pietrificate, vor fi şi fisuri şi 
despărţituri. Dacă acoperim destul teren, sigur vom găsi 
ceva. 

— Asta presupunând... 

— Nu o mai spune. 


În următoarele şase ore, pe întreaga durată a după- 
amiezii, merseră umăr la umăr de-a lungul şi de-a latul 
podelei ravenei, coborând şi urcând povârnişuri, înţepând 
pământul cu beţele şi încercând să înainteze şerpuit de la 
nord la sud. 

— E şase, zise Sam, uitându-se la ceas. Terminăm rândul 
ăsta şi renunţăm pentru azi. 

Din cauza oboselii, Remi de-abia mai putea să râdă. 

— lar apoi ne vom retrage în minunatul nostru hamac ca 
un sicriu... 

Se împiedică şi căzu oftând. 

Sam fugi şi îngenunche lângă ea. 

— Eşti teafără? 

Se rostogoli, îşi ţuguie buzele şi îşi suflă o şuviţă de păr 
de pe obraz. 

— Sunt bine. M-am împleticit din cauza oboselii. 

Sam se ridică şi o ajută şi pe ea. Remi privi împrejur. 

— Unde mi-e băţul? 

— La picioarele tale. 

— Poftim? Unde? 

Sam arătă în jos. Băţul lui Remi ieşea cu câţiva centimetri 
din pământ. 

— Fie e un truc magic incredibil, zise Sam, fie tocmai ai 
găsit o fisură. 


Capitolul 44 


Insula Pulau Legundi, strâmtoarea Sunda 


Călcând cu grijă, făcură câţiva paşi în spate şi priviră cu 
atenţie pământul dimprejur. 

— Vezi ceva? întrebă Sam. 

— Nu. 

— Sări pe copacul ăla. 

— Dacă nu s-a surpat încă, nu cred că se va întâmpla fix 
acum. 

— Te rog, fă-mi pe plac. 

Remi făcu câţiva paşi în spate, se aşeză pe trunchiul 
copacului, apoi se întoarse şi se căţără pe creanga cea mai 
de jos. Sam îşi dădu jos rucsacul şi îl aşeză pe pământ. 
Apoi, ţinându-şi băţul paralel cu pământul şi ridicându-l 
până la nivelul taliei precum un echilibrist pe sârmă, se 
plecă înainte până când ajunse deasupra vârfului băţului lui 
Remi. ÎIngenunche, îşi puse băţul jos, în faţa genunchilor, 
apoi îl eliberă pe al lui Remi. Scoase lanterna frontală din 
buzunarul lateral al pantalonilor lui largi şi lumină în fisură. 

— E adâncă, zise el. Nu văd fundul. 

— Ce vrei să faci? 

— Ceea ce-aş vrea să fac ar fi s-o lărgesc şi să mă târăsc 
înăuntru, dar e aproape întuneric. Să ne ridicăm tabăra şi să 
aşteptăm până se luminează. 


Dormiră cu intermitențe, trecându-şi timpul moţăind şi 

vorbind, imaginându-şi ce s-ar putea afla la numai câţiva 
metri distanţă de hamacele lor. Cum urmaseră acelaşi drum 
ca Winston Blaylock, atât metaforic, cât şi la propriu, Sam şi 
Remi se simțeau ca şi cum ar fi căutat corabia Shenandoah. 

Aşteptară până când razele soarelui pătrunseră printre 
copaci ca să aibă puţină lumină pentru a se putea apuca de 
muncă, apoi luară un mic dejun rapid, după care urcară 
panta până la fisura unde se înfipsese băţul lui Remi, de 
data asta fiind echipați cu un colac de sfoară de nailon 
pentru bărci lung de nouă metri pe care îl primiseră odată 
cu barca pinisi. 

Remi trecu unul dintre capetele sforii de două ori în jurul 
celui mai apropiat copac; din celălalt capăt, Sam improviză 
un fel de ham pe care şi-l strecură pe sub umeri şi şi-l fixă 
sub subsuori. 

— Mult noroc, zise Remi. A 

Sam păşi peste fisură şi îngenunche. Incepu să împungă 
cu grijă cu băţul, aruncând bucăţi de pământ şi de cenuşă 
închegată în vidul nevăzut de dedesubt, retrăgându-se în 
genunchi pe măsură ce fisura se lărgea. După cinci minute 
de muncă, ajunse de mărimea unui canal. 

Sam se ridică şi strigă peste umăr: 

— Mă ţii? 

Remi apucă şi mai strâns sfoara, o întinse şi îşi fixă 
picioarele de trunchi. 

— Te ţin. 

Sam îşi îndoi genunchii şi sări câţiva centimetri. Repetă 
mişcarea, de data asta sărind puţin mai sus. Se opri şi privi 
în jur. 

— Vezi vreo fisură? 

— Niciuna. 

Sam călcă o dată pământul cu putere, apoi din nou, apoi 
de încă şase ori la rând şi cu repeziciune. 

— Cred că totul e în regulă. 

Remi dezlegă capătul sforii şi i se alătură lui Sam lângă 
deschizătură. Işi desfăcu hamul şi îl legă de cureaua 
lanternei frontale, apoi o aprinse şi începu să-i dea drumul 
prin deschizătură, luându-şi ca unitate de măsură lungimea 

antebraţului. Sfoara se slăbi. Lanterna stătea căzută într-o 
parte pe fundul deschizăturii. Se aplecară în faţă şi 
pătrunseră cu privirea prin semiîntuneric. 

După o clipă, Remi zise: 

— E cumva... Nu, nu se poate. 

— Un picior de schelet? Ba se poate. Se uită înspre ea. 
Uite cum facem: cobor eu primul. 

— Grozavă idee! 


După ce traseră lanterna, timp de câteva minute legară 
noduri pentru căţărare de-a lungul sforii, apoi îi dădură 
iarăşi drumul în deschizătură. Sam îşi strecură picioarele 
înăuntru, se clătină în faţă, apoi începu să coboare, 
punându-şi mâinile una sub alta. 

Asemenea unui geolog care examinează suprafaţa 
expusă a unei stânci, Sam se simţea de parcă descindea 
prin istorie. Primul strat al materialului era pământ obişnuit, 
dar, după ce mai cobori o jumătate de metru, culoarea se 
schimbă, mai întâi într-un maroniu-deschis, apoi într-un gri 
murdar. 

— Am ajuns la stratul de cenuşă, strigă el. 

Prin cenuşă, începură să apară pâlcuri şi vite a ceea ce 
păreau resturi de lemn şi de vegetaţie fosilizate. 

Picioarele lui atinseră fundul puţului pe care îl excavase 
de deasupra. Lovi marginea puţului cu vârfurile şi îşi 
transferă treptat greutatea în picioare până când fu sigur că 
păşea pe ceva solid. Dintr-o parte a puţului ieşea ceea ce 
crezuseră ei că era piciorul unui schelet. 

— E o rădăcină de copac, strigă el. 

— Slavă Domnului! 

— Probabil că dăm peste adevăratul schelet data 
viitoare. 


— Ştiu. 
— Băţul, te rog. 
Remi i-l coborî. Cu ajutorul ambelor mâini, folosi băţul 


mai întâi pentru a săpa, apoi pentru a amesteca, lovind şi 
râcâind puţul până când fu mulţumit de lăţimea la care îl 
adusese. In jurul său se ridicaseră fulgi de cenuşă. Aşteptă 

ca norul să se liniştească, apoi se ghemui în fund şi repetă 
procesul până când mai lărgi puţul cu puţin peste un metru. 

— Cât ai înaintat până acum? strigă Remi. 

— Vreo doi metri şi jumătate. Sam ridică băţul şi şi-l 
prinse la curea. Va trebui să evacuăm reziduurile astea. 

— Aşteaptă puţin. După o clipă, Remi strigă: îţi arunc o 
pungă! 

Unul dintre sacii de nailon îi ateriză pe cap; de şnurul de 
închidere era legată o coardă. Sam se ghemui, umplu sacul 
cu resturile, iar apoi Remi îl trase afară. Repetară 
operaţiunea de două ori şi puţul fu curăţat. 

Sam începu să coboare din nou. Sub greutatea straturilor 
de deasupra, amestecul de aici devenise din ce în ce mai 
comprimat, până când, în cele din urmă, la o adâncime de 
trei metri, culoarea se transformă din nou din gri în maro şi 
apoi în negru. _ _ 

Sam se opri brusc. Îşi simţi inima bătându-i cu putere. Işi 
întoarse capul, încercând să fixeze raza lanternei pe 
obiectul care îi atrăsese privirea. Îl găsi din nou, apoi îşi fixă 
picioarele de marginile puţului ca să stea nemişcat. 

— Am găsit lemn! strigă el. 

Urmară câteva clipe de tăcere, apoi se auzi vocea slabă a 
lui Remi: 

— N-am cuvinte, Sam. Descrie-mi ce vezi. 

— E o bucată orizontală, groasă cam de opt centimetri. 
Văd cam douăzeci, douăzeci şi cinci de centimetri din ea. 

— Opt centimetri sunt prea puţini ca să fie spardecul. Se 
poate să fie acoperişul rufului? Celelalte structuri înălțate 
erau coşul navei, acoperişul sălii motoarelor, luminatorul 
careului ofiţerilor şi timoneria. Vezi vreo urmă de geamuri? 

— Nu. Continui să sap. 

Ajunse din nou la capătul excavării. Mai scoaseră alte 
resturi, apoi renunţă la prizele pentru picioare şi continuă să 
sape cu băţul. La prima lovitură, auzi răsunetul înfundat al 
izbirii lemnului de lemn. Repetă lovitura şi rezultatul fu 
acelaşi. Săpă în continuare, apoi îşi lăsă capul în jos, 
luminând fundul puţului cu lanterna. 

— Văd puntea! strigă el. 

Se cobori până când atinse puntea cu picioarele. Lemnul 
scârţâia şi se curba sub greutatea lui. După ce aruncă 
rămăşiţele într-o parte cu gheata, lovi suprafaţa cu călcâiul 
şi obţinu rezultatul aşteptat: o crăpătură. După încă vreo 
douăsprezece lovituri puternice, reuşi să formeze o groapă 
zimţată de vreo şaizeci de centimetri. Detritusul căzu prin 
deschizătură. 

— Intru. 

Cu ajutorul mâinilor, coborî prin punte. Lumina de la 
suprafaţă devenea din ce în ce mai slabă, lăsându-l 
suspendat doar în raza lanternei. Atinse cu picioarele o 
suprafaţă tare. Se lăsă cu toată greutatea pe ea pentruao 
testa. Era solidă. Dădu cu grijă drumul frânghiei. 

— Am ajuns jos! strigă el. Pare în regulă. 

— Vin şi eu, răspunse Remi. 

După două minute, ajunse lângă el. Aprinse lanterna 
frontală şi lumină deschizătura de deasupra lor. 

— Asta trebuie să fie acoperişul rufului. 

— Ceea ce înseamnă că asta e puntea cabinelor, spuse 
Sam. 

Şi, de asemenea, un mormânt, îşi dădură în curând 
seama în timp ce treceau raza lanternelor de-a lungul 
suprafeţei. Pe fiecare parte a încăperii, din loc în loc erau 
atârnate cam câte douăzeci de hamace. Toate erau 
ocupate. Rămăşiţele erau în cea mai mare parte scheletice, 
în afară de unele bucăţi de carne în putrefacție de pe părţi 
ale corpului ce nu fuseseră acoperite. 

— E ca şi cum s-ar fi întins şi ar fi aşteptat pur şi simplu 
să moară, zise Remi. 

— Probabil că aşa a şi fost, răspunse Sam. Odată ce 
corabia a fost îngropată, nu le-au rămas decât trei 
posibilităţi: sufocarea, foametea sau sinuciderea. Să 
mergem mai departe. Tu încotro alegi? 

Singurele schiţe ale corabiei pe care le văzuseră fuseseră 
cele ale constructorului originar; nu aveau idee ce 
modificări interveniseră între timp ori dacă sultanul 
Zanzibarului sau Blaylock  modificaseră în vreun fel 

interiorul acesteia. Puntea cabinelor părea asemănătoare cu 
originalul, dar nu ştiau nimic despre restul corabiei. 

Remi alese să meargă în faţă. Puntea era aproape curată. 
Dacă nu ar fi intrat în modul în care intraseră, ar fi fost 
imposibil să-ţi dai seama că se aflau la patru metri sub 
pământ. 

— Probabil că e din cauza lipsei de oxigen, zise Remi. A 
fost închisă ermetic timp de o sută treizeci de ani. 

Raza lanternelor se lovi de o coloană de lemn care le 
bloca drumul. 

— Trinchetul? întrebă Remi. 

— Da. 

De cealaltă parte, găsiră un perete despărțitor şi două 
trepte care duceau spre ceea ce fusese odată cartierul 
subofiţerilor; dar, între timp, devenise un compartiment de 
depozitare pentru lemn şi vele. A 

— Să mergem spre pupă, zise Sam. In caz că Blaylock nu 
era pe punte când au fost loviți, bănuiesc că e fie în careul 
ofiţerilor, fie în cabina sa. 

— Sunt de acord. 

— Oricât de mult mi-ar plăcea să explorez, cred că acum 
e unul dintre momentele în care înţelepciunea e mai 
importantă decât curajul. 

Remi încuviinţă din cap. 

— Pentru asta, e nevoie de o întreagă echipă de 
arheologi şi de ani de muncă. 

Porniră înspre pupă, paşii lor căzând greoi pe punte şi 
ecoul vocilor lor murmurate lovindu-se de pereţi. Trecură 
prin trapa de la puntea cabinelor şi se treziră în faţa unui alt 
catarg - catargul central; de cealaltă parte erau un perete 
despărțitor şi o scară care ducea la puntea principală. 

— Am ajuns la o fundătură, zise Remi. Asta dacă nu vrem 
să înaintăm până la puntea principală şi să ne croim drum 
pe la pupă înspre careul ofiţerilor. 

— Hai să lăsăm ideea asta ca plan de rezervă. Conform 
schițelor, de cealaltă parte a peretelui se află buncărele de 
cărbuni, nivelul superior al sălii motoarelor şi cala de la 
pupă. Se ştia că, din când în când, sultanul transporta 

încărcături ilegale. Să vedem dacă a făcut vreo modificare 
secretă a structurii. 

Peretele despărțitor era înalt de doi metri şi se întindea 
pe toată lăţimea de nouă metri a punţii. Cu ajutorul 
lanternelor frontale, Sam şi Remi verificară peretele de la 
un capăt la altul. Chiar sub locul unde scara pătrundea 
deasupra pe punte, Remi observă o scobitură de mărimea 
unei monede într-una dintre scânduri. O apăsă cu degetul 
mare şi auzi un ţăcănit. O trapă prinsă în balamale se 
balansă în jos. Sam o prinse, apoi o cobori până la capăt. 
Ridicându-se pe vârfuri, aruncă o privire prin deschizătură. 

— Un tunel de legătură, zise el. 

— Duce în direcţia cea bună. 

Sam o ajută pe Remi să intre prin trapă, apoi se ridică şi 
el în mâini şi o urmă. Se îndreptară înspre pupă, genunchii 
şi mâinile izbindu-li-se de lemn. 

— Cred că suntem deasupra buncărelor pentru cărbuni, 
zise Sam. 

După încă trei metri, Remi îl avertiză: 

— Urmează un perete. 

Se opriră. Sunetul degetelor lui Remi care băteau de-a 
lungul peretelui umpleau tunelul de legătură. 

Tac. 

— Evrica! zise ea. O altă trapă. 

Se târî prin deschizătură şi dispăru. Sam auzi un 
zăngănit, ca şi cum Remi ar fi lovit cu picioarele nişte 
zăbrele de oțel. Se târî şi el prin trapă. Chiar în faţă se afla 
un montant de parapet; îl apucă şi se folosi de el pentru a 
înainta cu grijă. 

Acum se aflau pe o platformă îngrădită. Merseră până la 
capăt şi îşi îndreptară lanternele în jos, luminând înspre 
maşinării, bârne şi ţevi învăluite de umbră. 

Merseră de-a lungul platformei până la peretele de la 
pupă, unde găsiră o scară scurtă care ducea în sus înspre o 
altă trapă; după ce trecură prin această trapă, intrară în 
cala care n-avea nici măcar un metru şi jumătate înălţime, 
fiind nevoiţi să stea ghemuiţi. 

Sam plimbă lumina lanternei împrejur, încercând să se 

orienteze. 

— Suntem chiar sub careul ofiţerilor. Trebuie să mai fie... 

— Am găsit-o, strigă Remi de la câţiva centimetri 
distanţă. 

Sam se întoarse şi o văzu în faţa unei trape care atârna 
din tavan. Zâmbea. 

— Un bărbat tare şiret sultanul ăsta, zise ea. Crezi că 
asta era pentru haremul lui? 

— Nu m-ar mira. 

Sam se duse lângă ea şi făcu o treaptă cu ajutorul 
mâinilor. 

— Sus cu tine! 

Odată ce ajunseră pe puntea de sus, se găsiră într-un 
coridor lung de nouă metri. In spatele lor se afla cel de-al 
treilea catarg al corabiei Shenandoah, artimonul. La tribord, 
de-a lungul coridorului, se vedeau cinci uşi. Acestea erau 
cabinele ofiţerilor. 

Sam verifică prima uşă. 

— Toaleta, şopti el. 

Verificară cu rândul şi celelalte uşi. A doua şi a treia 
cameră erau goale, dar nu şi cea de-a patra şi cea de-a 
cincea. In fiecare dintre paturile supraetajate stătea întins 
câte un schelet cu faţa în sus. 

— Ingropaţi de vii, murmură Remi. Dumnezeule, mă 
întreb cât o fi durat. 

— Oricât ar fi durat, trebuie să fi fost un coşmar. 


La capătul coridorului, cotiră înspre dreapta şi intrară pe 
o altă uşă, apoi o luară pe coridorul de la babord şi merseră 
înainte. Pe o parte, se aflau mai multe cabine. Pe cealaltă, 
era o singură uşă care ducea în careul ofiţerilor. 

— Vrei să te uiţi? întrebă Sam. 

— Nu în mod special. Va fi la fel. 

— Mai avem o singură cameră de verificat. 

Se întoarseră. La câţiva metri spre pupă era o uşă de 
stejar cu balamale din fier forjat şi cu o încuietoare pe 
măsură. 

— Cabina căpitanului, zise Sam. 

— Inima îmi bate cu putere. 

— Şi mie. 

— Tu sau eu? întrebă Remi. 

— Mai întâi doamnele. 

Sam fixă lanterna frontală peste umărul lui Remi pentru 
a-i lumina calea. Aceasta păşi înspre uşă, puse mâna pe 
încuietoare şi după un moment de ezitare, apăsă mânerul şi 
împinse. Aşteptându-se să audă scârţâitul aproape firesc al 
balamalelor, fură surprinşi că uşa se deschise fără zgomot. 

Din cercetările lor, ştiau despre cabina căpitanului de la 
bordul corabiei Shenandoah că măsura opt metri pătraţi: 
avea trei metri lungime pe doi metri şi jumătate lăţime. In 
comparaţie cu cabinele ofiţerilor şi mai ales cu camerele 
celor cu grade inferioare, era într-adevăr luxoasă. 

Sam şi Remi îl văzură în acelaşi timp. 

Chiar înaintea lor, în faţa celor patru ferestre cu şprosuri 
de la pupă, se afla un balansoar. Deasupra spătarului se 
vedea ieşind un craniu, cu doar câteva fire de păr alb-gălbui 
şi cu câteva bucăţi de carne scabroasă. 

Remi trecu pragul. Sam o urmă. Cu razele lanternelor 
fixate pe silueta din scaun. Păşiră în faţă, apoi înconjurară 
scaunul pe toate părţile. 

Winston Blaylock era îmbrăcat aşa cum îşi imaginaseră ei 
în ultimele trei săptămâni: cu cizme înalte până la gambă, 
pantaloni kaki şi o jachetă de vânătoare. Deşi era doar un 
schelet, avea o statură impresionantă: lat în umeri, picioare 
lungi, piept masiv. 

Stătea cu mâinile aşezate în poală, cu palmele îndreptate 
în sus. Ţinând-o ca într-un leagăn, o statuetă a unei păsări 
maleo de mărimea unei mingi de fotbal privea înspre ei, 
faţetele sale aruncând străluciri verzui sub raza lanternelor 
celor doi. 


Fără ca vreunul dintre ei să scoată vreun cuvânt, Sam se 
aplecă uşor şi ridică pasărea maleo din poala lui Blaylock. 
Mai priviră preţ de încă un minut silueta bărbatului, apoi 
începură să caute prin cabină. Nu găsiră nici un jurnal de 
bord sau vreun alt document, în afară de trei pergamente. 

Fiecare hârtie era acoperită pe ambele părţi de notițele lui 
Blaylock. Remi se uită repede peste conţinutul lor. 

— Sunt trei scrisori pentru Constance, zise ea. 

— Din ce date? întrebă Sam. 

— 14 august, 20 august şi... Remi ezită. Ultima are data 
de 16 septembrie. 

— La trei săptămâni după ce corabia Shenandoah a fost 
îngropată aici. 


Se întoarseră pe acelaşi drum, luând-o înainte pe 
coridorul de la tribord, coborând prin trapă, înapoi prin sala 
motoarelor, iar apoi prin tunelul de legătură, revenind pe 
puntea cabinelor. 

Remi urcă afară din puț, aşteptă ca Sam să lege pasărea 
maleo de capătul frânghiei, după care o trase la suprafaţă. 
Aruncă din nou frânghia înăuntru, iar Sam urcă şi el. 

impreună, adunară un braţ de ramuri şi de crengi mici, 
construiră o împletitură ca un fel de grătar pentru a acoperi 
puţul, peste care aruncară pământ. 

— Nu mi se pare un lucru bun că trebuie să-i lăsăm acolo, 
zise Remi. 

— Ne vom întoarce, răspunse Sam. Ne vom asigura că 
vor avea grijă de el - de ei toţi. 


Cum amândoi erau pierduţi în propriile gânduri, urcuşul 
până la platou trecu repede. La trei ore după părăsirea 
corabiei Shenandoah, coborau deja pe cărarea pe care o 
făcuse Sam. Remi se afla în faţă. Printre copaci, Sam zări 
nisipul alb al plajei. 

Barca le dispăruse. 

— Remi, opreşte-te, spuse Sam apăsat. 

Din instinct, îşi dădu rucsacul jos, desfăcu fermoarul 
buzunarului de sus, luă pasărea maleo şi o aruncă în 
frunziş. Işi puse rucsacul în spate şi continuă să meargă. 

— Ce este? întrebă Remi, întorcându-se. Văzu expresia 
de pe chipul soţului ei. Ingheţă. Ce se întâmplă? şopti ea. 

De undeva din dreapta, ascuns printre copaci, se auzi 
vocea lui Itzli Rivera: 

— Se numeşte ambuscadă, doamnă Fargo. 

— Daţi-vă în spate, ordonă Rivera. Încă un metru şi 
jumătate şi veţi fi pe nisip. Domnule Fargo, înspre soţia 
dumneavoastră e îndreptată o puşcă. Incă un pas, doamnă 
Fargo. 

Remi se conformă. 

— Daţi-vă jos rucsacul! 

Remi făcu întocmai cum i se ordonă. 

— Acum veniţi dumneavoastră în faţă, domnule Fargo. 
Mâinile sus! a 

Sam înaintă pe cărare şi păşi pe plajă. In dreapta lor, 
Rivera ieşi dintre copaci. Din stânga, apăru un alt bărbat, 
înarmat cu o puşcă de asalt. Rivera duse un radio portabil la 
gură şi zise ceva. După zece secunde, o şalupă rapidă trecu 
de peninsulă şi pătrunse în golfuleţ. Se opri la doi metri de 
plajă. La bord se aflau alţi doi bărbaţi, înarmaţi tot cu puşti 
de asalt. 

— Aţi găsit-o? întrebă Rivera. 

Sam ştiu că n-are sens să mintă: 

— Da. 

— Blaylock era la bord? 

— Da. 

Ochii lui Sam întâlniră privirea lui Remi. Amândoi ştiau ce 
întrebare avea să urmeze. 

— Aţi găsit ceva interesant? întrebă Rivera. 

— Trei scrisori. 

—  Percheziţionează-i, îi ordonă Rivera în spaniolă 
bărbatului din spatele lor. 

Acesta înaintă, le luă rucsacurile şi le trase la trei metri 
mai încolo. Căută în fiecare şi le găsi telefonul prin satelit şi 
iPhone-urile. Le sfărmă rând pe rând cu patul armei, apoi 
aruncă bucăţile în apă. In cele din urmă, îi percheziţionă pe 
Sam şi pe Remi. 

— Nimic, îi raportă bărbatul lui Rivera. Doar scrisorile. 

— Poţi să le păstrezi, zise Rivera. In schimbul lor, îţi iau 
nevasta. 

— Nici să nu te gândeşti! 

Sam făcu un pas înspre Rivera. 

— Sam, nu! strigă Remi. 

Bărbatul din spatele lui Sam se săltă înainte şi îl lovi cu 
patul armei în spate, chiar deasupra rinichilor. Sam se 
împletici, căzu în genunchi, dar se ridică din nou. 

Sam trase aer în piept pentru a se calma. 

— Rivera, poţi să... 

— Să te iau pe tine în loc? Nu, mulţumesc. Băgă mâna în 
buzunar, scoase un telefon mobil şi i-l aruncă lui Sam. E cu 
cartelă, nu poate fi localizat şi mai ai trei minute de 
convorbire pe el. Trebuie să găseşti locaţia Chicomoztocului 
în douăzeci şi patru de ore. 

— E prea puţin timp. 

— Problema ta. După ce găseşti locaţia, apasă steluţă- 
şase-nouă pe telefon. |ţi voi răspunde eu. La un minut după 
cele douăzeci şi patru de ore, îţi ucid soţia. 

Sam se întoarse pentru a o privi pe Remi. 

— Totul va fi bine, Remi, spuse el. 

— Ştiu, zise ea cu un zâmbet forţat. 

— Luaţi-o, ordonă Rivera. 

Fiind ţinută în bătaia puştii, Remi înaintă prin apă înspre 
barcă. Cei doi bărbaţi de la bord o traseră peste balustradă 
şi o aşezară pe unul dintre scaunele din spate. 

Sam se întoarse spre Rivera, iar acesta zise: 

— Mai trebuie să-ţi spun să nu implici poliţia sau alte 
chestii de genul ăsta? 


— Nu. 

— Barca voastră e ancorată în cealaltă parte a 
peninsulei. 

— Am să dau de tine şi în gaură de şarpe. 

— Poftim? 


— Dacă îi faci rău, am să te caut câte zile mai am şi să 
cheltui fiecare bănuţ ca să dau de tine. 

Rivera zâmbi vag. 

— Sunt convins că ai încerca. 


Capitolul 45 

După douăzeci şi două de ore 
Insula Sulawesi 


Sam îşi trecu ochii peste panoul de bord, verificând 
viteza, altitudinea, presiunea uleiului, cantitatea de 
combustibil... Ca toate celelalte inscripţii de la bordul 
avionului, puţinele indicatoare de bord care mai erau 
vizibile erau în limba sârbă. 

Hidroavionul Ikarus Kurir, vopsit într-o nuanţă urâtă de 
gri-albăstrui, era vechi de şaizeci de ani, fiind casat de 
aviația din lugoslavia. Ferestrele nu erau etanşe, motorul 
huruia, flotoarele cu roţi erau foarte deformate, iar 
dispozitivele de control erau atât de imprecise, încât exista 
un decalaj de două secunde între momentul în care apăsai 
pedalele şi cel în care avionul răspundea la comenzi. 

Nu mai fusese niciodată atât de mulţumit de un avion. 

La o mie şase sute de kilometri de Jakarta, lkarusul 
fusese singurul hidroavion disponibil pentru închiriere, 
cumpărare sau furt - şi în cazul în care nu avea să se 
prăbuşească în următoarea oră, era avionul ce avea să-l 
ducă la Remi. Dacă aveau să supravieţuiască în 
următoarele câteva ore sau zile, asta depindea de ultima 
mişcare disperată pe care el şi Selma o puseseră la cale. 


Imediat ce barca lui Rivera se făcu nevăzută, Sam 
recuperă statueta păsării maleo, îşi luă rucsacul şi alese 
doar acele lucruri care i se părură esenţiale. Puse scrisorile 
lui Blaylock într-o pungă Ziploc. În nici şapte minute, înotă 
până la barcă; pentru a ajunge în cel mai apropiat loc 
populat, aflat pe coasta estică a Golfului Lampung, avu 
nevoie de alte nouă minute care trecură ca o veşnicie. După 
ce ajunse la țărm şi după ce trecu de plajă, alergă un 
kilometru şi jumătate până la nişte barăci aflate la marginea 
unei ferme industriale. Fu destul de convingător cât să fie 
lăsat să pătrundă în birouri şi o sună pe Selma, care îl 
ascultă, apoi zise: 

— E prea puţin timp. 

— Ştiu asta. Dar doar atât avem la dispoziţie. 

— Să-l sunăm pe Rube? 

— Nu. N-are ce să facă în atât de puţin timp. Pune-i pe 
Pete şi pe Wendy să găsească modalitatea cea mai rapidă 
de a mă întoarce la Jakarta. 

— Se face. 

— Acum spune-mi cum stau lucrurile. Ce ştim? 

— Aproape nimic. 


La cinci ore după ce plecase din Pulau Lugundi, Sam 
ateriză la Jakarta. Se cază la cel mai apropiat hotel care 
închiria laptopuri şi care avea internet Wi-Fi, apoi o contactă 
din nou pe Selma. 

— Nu-mi pasă dacă găsim adevărata locaţie, zise Sam. 
Trebuie doar să fie verosimilă pentru Rivera, ca să-l pot 
convinge să ne întâlnim. 

— Aş putea să creez nişte dovezi. Wendy ar putea 
prelucra în Photoshop nişte... 

— Ca ultimă variantă. Sam se uită la ceas. Timp de şase 
ore, vom analiza toate posibilităţile care ne trec prin minte. 
Dacă nu găsim nimic, facem cum ai zis tu. Hai să vedem ce 
avem: Orizaga a pornit în căutarea Chicomoztocului. A 
rămas pe insula Sumatra? 

— Nu ştim. 

— Şi el şi Blaylock s-au concentrat asupra păsării, maleo. 
Orizaga a spus că va recunoaşte Chicomoztocul atunci când 
va găsi „o crescătorie de păsări mari”. Eu cred că se referea 
la păsările maleo, eşti de acord? 

— Pare verosimil. 

— Unde trăiesc? 

— Sunt pe lista speciilor pe cale de dispariţie. Se mai 
găsesc doar pe insulele Sulawesi şi Buton. 

— Dar în urmă cu cinci sute de ani? 

— Nu ştiu. 

— Pune-i pe Pete şi pe Wendy să alcătuiască o listă cu 
experţii în păsările maleo. 

— Nici măcar nu ştim dacă există astfel de experţi. 

— Există experţi pentru orice. Intrebaţi despre 

crescătorii, zone în care apare un număr mare de 
exemplare, migrații... Acum, să revenim la insula Sulawesi: 
e locul în care malgaşii au trăit înainte de a migra în 
Madagascar, iar în Madagascar am găsit canoea identificată 
de Blaylock. Sunt două motive ca să ne fixăm atenţia 
asupra insulei Sulawesi. Ce ştim despre ea înainte de 
secolul al 6-lea? 

Sam auzi fâşâitul hârtiei. 

— Sunt atestate aşezări umane cu treizeci de mii de ani 
înainte de Hristos, zise Selma. Se crede că a făcut parte 
dintr-o fâşie de uscat care lega Australia de Noua Guinee... 

— Ceva mai recent, spuse Sam. 

— Atât cât am reuşit să caut în ultimele zile, n-am găsit 
prea multe date care să se refere la perioadele de dinainte 
de secolul al XVI-lea, când au venit portughezii. 

— Ce poţi să-mi spui despre limbă sau despre arta de 
aici? Apar similitudini cu cele aztece sau cu populaţiile 
protoaztece identificate de Blaylock? 

— Wendy se ocupă de căutare, dar ne lovim de aceeaşi 
problemă: în afară de câteva oraşe, insula Sulawesi e 
acoperită de mii de kilometri pătraţi de păduri tropicale, 
vulcani inactivi şi cam atât. Sunt locuri pe insulă care n-au 
fost niciodată explorate. Există puţine date pe internet, iar 
colecţiile online de artă sunt şi mai puţine. Dacă am avea la 
dispoziţie câteva săptămâni... 

— Dar n-avem. Fă tot ce poţi! Marchează tot ce găseşti 
că se aseamănă oricât de vag cu cultura aztecă. 

— Sam, trebuie să te linişteşti puţin. 

— După ce o să fiu iarăşi lângă Remi. Să revenim la 
canoe! Ai analiza de laborator. Reaminteşte-mi ce ştim 
despre materialele utilizate. 

— Lemnul e dintr-un arbore durian. Ştim unde creşte în 
ziua de azi. Incerc să aflu în ce zone se găsea înainte de 
secolul al 6-lea. La fel şi în cazul celorlalte materiale: 
arborele-de-cauciuc, frunza de pandanus, gebangul... 

— Ştiu ce o să zici: nu sunt prea mulţi experţi în materie. 

— Cel puţin eu nu am găsit. 

— Dar scrisorile lui Blaylock? 

— Le-am descifrat pe toate. Dacă nu cumva codul 
ascunde un alt cod, nu mai e nimic important. E valabil şi în 
cazul jurnalului. Dar scrisorile către Constance pe care le-aţi 
găsit pe Shenandoah? 

— Nu sunt încifrate. In primele două e descrisă călătoria 
spre strâmtoarea Sunda. Presupun că pe ultima a scris-o cu 
puţin timp înainte să moară. O poţi citi când venim acasă. li 
spune lui Constance că îi pare rău că nu s-a întors să se 
însoare cu ea. 

— E trist. Dar statueta păsării maleo pe care aţi găsit-o? 

— E din smarald, din jad sau din altă piatră prețioasă pe 
care nu o cunosc. Voi căuta care sunt mineralele autohtone 
pe insula Sulawesi, dar nu cred că aici se află soluţia. Vreau 
să-mi dai acces la serverul nostru, ca să pot vizualiza tot 
materialul. 

— Bine, lasă-mă zece minute. 

— Perfect, mersi. Ce ne scapă din vedere, Selma? 

— Nu ştiu, Sam. 

— Ceva ne scapă. 


Se scurseră trei ore. Sam şi Selma vorbeau la fiecare 
douăzeci de minute, urmărind progresul înregistrat, 
discutând datele pe care le aveau şi reluând bănuielile după 
care se ghidau. 

Când trecu şi a patra oră, Selma sună din nou. 

— Am progresat puţin. Am găsit o carte a unui botanist 
norvegian care ia în discuţie frunza de pandanus şi 
gebangul. Am vorbit cu el la telefon. Crede că în jurul 
secolelor al IV-lea şi al V-lea, ambele erau concentrate în 
treimea nordică a insulei Sulawesi. 

— Dar nu numai acolo? 

— Nu. 

— Tocmai mi-am dat seama ce nu luam în calcul. 

— Ce? 

— Codicele. Mai ţii minte planta pe care stă pasărea 
maleo? 

— Da. La naiba! Cum am putut să uit de ea? 

— Nu mai contează! Pune-o pe Wendy să mărească 

imaginea, să o facă mai clară, apoi arătaţi-i-o norvegianului. 

Sam închise telefonul şi reveni la laptop. La fel cum 
făcuse în ultimele trei ore, căuta prin arhiva de fotografii şi 
imagini pe care le adunaseră. Erau zeci de scrisori către 
Constance, sute de pagini de jurnal, Codicele Orizaga, 
spirale Fibonacei... Toate i se amestecau în faţa ochilor. 

Intră pe Google Earth şi continuă să scaneze insula 
Sulawesi, căutând orice i-ar fi putut da cea mai mică idee. 
Minut cu minut, mai trecu o oră. 

Focaliză asupra unui golf izolat pe coasta nordică a 
insulei Sulawesi. La fel ca în cazul fiecărei zone dimprejurul 
insulei, insuliţele şi atolii erau risipiţi peste tot ca nişte 
confeti. 

Sam se opri brusc şi îşi trase degetul înapoi, mutând 
harta. Focaliză din nou, mărind tot mai mult. Işi miji ochii. 

— O floare scobită, murmură el. 


Tocmai când ducea mâna spre telefon, acesta sună. Era 
Selma. 

— Ai avut dreptate, Sam, chiar există experţi pentru 
orice. Mi-a răspuns un zoolog din Makassar. Pretinde că 
păsările maleo au fost în special migratoare până către 
începutul secolului al XVII-lea. In fiecare an se strângeau 
pentru câteva luni în partea de nord-est a insulei. 

În faţa laptopului, Sam trecu de pe Google Earth pe 
galeria foto. 

— Continuă! 

— De asemenea, i-am trimis o fotografie a tufişului din 
codice prin e-mail custodelui de la Grădina Botanică 
Cibodas din Jakarta. Crede că ar putea fi vorba despre un 
durian pitic. După ce l-am mai tras puţin de limbă, mi-a 
spus că durianul a migrat probabil de la est la vest, ceea ce 
înseamnă că trebuie să fi ajuns pe insula Sulawesi cam în 
urmă cu o mie şase sute de ani. 

— Fantastic, zise Sam absent. Poţi să treci pe Google 
Earth? 

— Aşteaptă puţin. Bine, gata. 

Sam îi indică nişte coordonate. Măreşte până când insula 

îţi ocupă tot ecranul. 

— Gata. 

— Forma asta nu-ţi aminteşte de ceva? Ilmaginează-ţi 
acele creste de eroziune puţin mai pronunţate. 

— Nu văd ce ar trebui să... Aaa! Selma amuţi pentru 
câteva clipe. Sam, seamănă cu ilustraţia Chicomoztocului la 
o scară mai mare. 

— Ştiu. 

— E doar o coincidenţă. Trebuie să fie. 

— Poate, dar e în partea de nord-est a insulei - acelaşi 
loc menţionat de toţi experţii tăi. Chiar dacă nu e vorba 
despre Chicomoztoc, îl pot face pe Rivera să înghită 
povestea asta. 

— Şi apoi? 

— Văd cum o scot la capăt când sunt faţă în faţă cu el. 
Selma, trebuie să ajung pe insula Sulawesi. lar apoi trebuie 
să-mi faci rost de un hidroavion. 


Capitolul 46 


Zona sudică a insulei Sulawesi 


Sam încetini avionul cu un viraj uşor şi începu să reducă 
altitudinea, pregătindu-se de aterizare. Dedesubt şi la 
dreapta, aerodromul se ivi din ceaţă. Sam alinie botul 
paralel cu acesta, apoi trecu printr-un strat de nori, făcu 
câteva ajustări finale, după care ateriză. Rulă înspre cele 
trei barăci semicirculare de la capătul pistei şi urmă 
semnalele unuia dintre membrii personalului de sol care îl 
îndreptă spre pompa de alimentare. Sam opri motorul şi 
coborî. Cum Selma se ocupase deja de toate formalităţile, 
Sam nu trebui decât să semneze un formular. După ce 
semnă, se duse după baracă. Formă steluţă-şase-nouă. 

— Cam la limită, zise Rivera. 

— Nu mai am decât un minut credit pe telefonul ăsta. Ai 

ajuns la locul de întâlnire? 

— Suntem la zece minute distanţă. 

— Lasă-mă să vorbesc cu soţia mea. 

— Spune-mi locaţia Chicomoztocului şi te las. 

— Nu înainte de a o vedea. 

— ţi pui norocul la încercare, zise Rivera. 

— lar tu ţi-ai dezvăluit deja intenţiile. Chiar tu ai spus-o: 
nu ne vei lăsa în viaţă. Dacă vrei să afli despre 
Chicomoztoc, astea sunt condiţiile mele. Dă-mi-o la telefon! 

Pe fir se auzi vocea lui Remi. 

— Sam? 

— Eşti teafără? 

— Sunt bine. Unde eşti? 

— Aproape. Rezistă! 

Rivera reveni la telefon. 

— Te vom aştepta. 

Legătura se întrerupse. 


Zece minute mai târziu, era din nou în aer, îndreptându- 
se spre sud-est înspre insula Selayar. După încă douăzeci 
de minute, cobora iarăşi printre nori. Dedesubt, marea era 
de un albastru-închis. La şase sute de metri, aduse avionul 
paralel cu solul, după care urmă coasta până când în faţa 
lui se ivi capătul sudic al insulei. Ateriză la câteva sute de 
metri de mal, apoi rulă înspre plajă. Pe marginea drumului 
neasfaltat erau parcate două SUV-uri Isuzu. Când flotoarele 
avionului loviră nisipul, uşile SUV-urilor se deschiseră şi 
ieşiră Rivera, Remi şi cei trei bărbaţi de pe insula Pulau 
Legundi. 

Sam opri motorul, ieşi pe flotor şi îşi croi drum prin apă 
până la țărm. 

— Percheziţionează-l, ordonă Rivera. 

Unul dintre bărbaţi îl verifică pe Sam, apoi se dădu în 
spate şi scutură din cap. 

— Caută şi în avion! 

— Aş vrea să-mi îmbrăţişez soţia, zise Sam. 

— Du-te! 

Sam o lăsă pe Remi să vină înspre el, sperând că Rivera o 

va lăsa să înainteze atât cât era nevoie pentru a nu auzi ce 
vorbeau. Dar n-a fost să fie. 

— Opreşte-te, strigă el. 

Sam şi Remi se îmbrăţişară. 

— Aşează-te pe locul cu numărul trei, şopti Sam. la sacul 
de dormit şi fii pregătită. 

În ciuda mesajului criptic, Remi răspunse simplu: 

— Bine. 

Se despărţiră. Sam îi zâmbi încurajator, apoi Remi se 
întoarse lângă Rivera. Bărbatul pe care Rivera îl trimisese 
să caute prin avion se întoarse la mal. 

— Nu e nimic la bord. Nu sunt arme. Doar nişte saci de 
dormit, pături şi echipament de drumeţie. 

— İn caz că trebuie să rămânem peste noapte, zise Sam. 

— Avionul ăsta e o relicvă, observă Rivera. Eşti sigur că 
ne va duce unde trebuie să mergem? 

— Nici pe departe, răspunse Sam, dar aşa se întâmplă 
când nu ai mai mult de douăzeci şi patru de ore la 
dispoziţie. Putem să anulăm excursia, dacă vrei. 

— Nu, mergem. 

— Nu pot să iau mai mult de trei dintre voi. 

— Bine. Care e destinaţia noastră? 

— Un golf pe coasta de est. Din câte mi-am dat seama, 
nici măcar nu are nume. Ne va lua două ore şi jumătate să 
ajungem. 

— Dacă ne aşteaptă cineva acolo, vă împuşc pe amândoi. 

— Şi ai să mori când avionul se prăbuşeşte, răspunse 
Sam. Trebuie să recunosc că e o moarte atractivă. 

— Ştiu să pilotez un avion la fel de bine cum ştii şi tu să 
pilotezi un elicopter. Să pornim! 


Sam ar fi trebuit să compenseze înclinarea avionului. 
Trecuseră aproape trei ore înainte ca linia coastei să apară 
în faţa lor. Sam verifică rapid toate indicatoarele de bord şi 
începu coborârea, înclină uşor avionul spre nord şi îndreptă 
botul spre gura abruptă a golfului. Rivera, aflat în scaunul 
de lângă Remi - care, după cum i se spusese, se aşezase în 
scaunul din spatele lui Sam - se aplecă în faţă pentru a 

vedea mai bine. 

— E un golf mic, observă el. 

— Are o lăţime de patru sute de metri la gură şi o mie 
două sute de metri în porţiunea cea mai întinsă. Cuprinde 
şase insule. 

— Eşti sigur că una dintre ele e Chicomoztoc? 

— Nici n-am pretins că sunt sigur. E doar bănuiala cea 
mai verosimilă, bazată pe informaţiile pe care le avem. Pari 
să uiţi că noi am reuşit să facem în doar câteva săptămâni 
ceea ce tu n-ai reuşit în aproape un deceniu. 

— Vă felicit cu întârziere, zise Rivera. Cum l-ai găsit? 

— E o poveste lungă, dar ai să vezi imediat care a fost 
cireaşa de pe tort. Mă întreb însă dacă îţi vei da seama. 

In timp ce Sam cobora trei sute de metri, trecură de 
promontorii şi pătrunseră în golf. 

— Unde e? întrebă Rivera. 

— Ai răbdare! 

Peste un minut, Sam ridică uşor botul avionului, lăsând 
insula acoperită de junglă să treacă pe sub aripa din 
dreapta. 

— Uită-te prin hublou, zise el. 

Rivera se aplecă într-o parte şi privi în jos. 

— Asta e? întrebă el neîncrezător. E minusculă. 

— Are o lungime de trei sute de metri şi o înălţime de 
doar şaizeci. 

— Nu e nici măcar suficient de mare cât să fie o insulă. 

— Bine, atunci e o insuliţă. Dar ăsta e locul pe care îl 
căutai. 

— De ce are centrul concav? 

— E ceea ce se numeşte o calderă. Ai în faţa ochilor un 
vulcan mort, răspunse Sam. Tot nu vezi, nu-i aşa? 

— Ce trebuie să văd? 

— Remi? 

După ce Rivera încuviinţă din cap, Remi se aplecă peste 
umărul lui şi privi prin hublou. 

— Mijeşte-ţi ochii! Şi gândeşte-te la o mare floare scobită. 

Un surâs larg se înfiripă pe chipul lui Remi. 

— Sam, l-ai găsit. 

— O să vedem asta cât de curând. Tot n-ai reuşit să-ţi dai 
seama, Rivera? 

— Nu. 

— Ştii reprezentările tradiţionale ale Chicomoztocului, 
nu? Imaginează-ţi acele reprezentări văzute de deasupra. 
Acum, imaginează-ţi vârfurile insulei mai rotunjite şi mai 
pronunţate. 

După câteva clipe, Rivera murmură: 

— O văd. E incredibil. Incredibil! Coboară la sol! 

— Eşti sigur? 

— Da, fir-ar să fie, coboară! 

— Cum spui tu. 

La înălţimea de şaizeci de metri, Sam mai înclină avionul 
o dată şi urmă coasta vestică a golfului până când botul fu 
îndreptat din nou spre nord. După treizeci de secunde, 
flotoarele atingeau suprafaţa; fuzelajul avionului se zgâlţăi 
din toate încheieturile şi hublourile se hurducăiră. Sam 
păstră botul avionului uşor ridicat, sărind pe suprafaţa apei, 
pe măsură ce pierdeau din viteză. 

Văzu cum acum acul vitezometrului scade la şaizeci de 
noduri, apoi la cincizeci. Când cobori sub patruzeci de 
noduri, zise: 

— Remi, câţi saci de dormit avem? 

Remi se aplecă în faţă, luă o grămadă de saci şi şi-i aşeză 
în poală. 

— Eu am trei. 

— Unul e la mine, răspunse Sam, arătând înspre sacul 
îndesat între scaunul său şi cel de alături. Rivera, tu câţi ai? 

— Ce naiba tot vorbiţi acolo? 

Sam îşi aruncă scurt privirea spre panoul de bord. Acul 
ajunsese la treizeci şi cinci de noduri. Se întoarse spre 
bărbatul aflat în scaunul de alături: 

— Dar tu? 

Acesta deschise gura să-i răspundă, dar nu mai apucă să 
scoată nici un cuvânt. Cu o singură mişcare rapidă, Sam îşi 
cobori mâna dreaptă în diagonală, îi desfăcu centura de 
siguranţă, apoi luă sacul de dormit, şi-l duse la piept şi 
împinse maneta de control în faţă. 

Avionul se înclină şi se izbi de suprafaţa apei. 


Capitolul 47 


Cum nu mai prăbugşise niciodată un avion la aterizare, 
planul lui Sam se baza parţial pe instinct şi parţial pe 
cunoştinţele solide de fizică. Având o viteză de treizeci de 
noduri - cam cinzeci şi cinci de kilometri pe oră - avionul 
avea destulă energie cinetică pentru a-i zgâlţâi destul de 
puternic pe toţi cei aflaţi înăuntru, dar nu suficientă pentru 
a răsturna aparatul. 

Totodată, cum Sam le slăbise şuruburile înainte de a 
pleca de pe aerodrom, forţa impactului era suficientă 
pentru a smulge din podea scaunul de lângă Sam şi pe cel 
din spatele acestuia. 

Omul lui Rivera, având centura de siguranţă desfăcută, fu 
propulsat cu fruntea în parbriz, îşi rupse gâtul şi muri pe loc. 
Cum Rivera încă avea centura prinsă, fu aruncat în spătarul 
scaunului din faţă, în timp ce Sam, cu faţa şi pieptul 
protejate de sacul de dormit, se izbi de panoul de control. 
Doi saci de dormit atenuaseră impactul pentru Remi. Fu 
prima care îşi recăpătă cunoştinţa. 

işi desfăcu rapid centura şi se strecură în faţă printre 
scaune. Îl apucă pe Sam de umeri şi îl trase în spate. Apa 
ţâşnea în cabină prin gaura din parbriz făcută de omul lui 
Rivera. Cu botul deja scufundat în apă, avionul începea să 
se încline în faţă sub greutatea motorului, lăsând coada 
suspendată în aer. 

— Sam! strigă Remi. Sam! 

Deschise ochii. Clipi de câteva ori, privind împrejur. 

— A mers? întrebă el. 

— Amândoi suntem vii. Eu zic că a fost un succes. 

— Dar Rivera? 

Remi privi înspre Rivera care era prăbuşit în faţă, îndoit 
de la mijloc. 

— Fie şi-a pierdut cunoştinţa, fie e mort. Nu ştiu şi nu-mi 

pasă. Trebuie să încercăm să ieşim, Sam. 

— Ce-ai zice dacă am face-o chiar acum? 

— Super! 

Sam se propti cu picioarele de panoul de bord, 
împotrivindu-se forţei gravitaționale şi îşi desfăcu centura. 
Incercă să deschidă uşa. Nici nu se clinti. Mai încercă o 
dată. j 

— Uşa mea e blocată. Incearc-o pe cea de lângă Rivera. 

— E chiar în dreptul ei. 

Sam se împinse şi îşi arcui spatele, strecurându-se în 
zona scaunelor din spate. 

— Desfă-i centura. 

Remi apăsă butonul. Rivera alunecă în faţă, iar Sam îl 
prinse. Lăsă ca forţa gravitaţională să acţioneze în 
continuare, iar Rivera se izbi cu capul de scaunul şi de 
corpul amicului mort. 

Remi se căţără peste scaun şi apucă mânerul uşii. 

— Eşti gata? 

— Când spui tu. 

— Trage aer în piept! 

Impinse cu forţă uşa, care se deschise. Un val de apă 
năvăli în cabină. Aşteptară până când se umplu cabina, apoi 
Remi îşi luă avânt şi ieşi. Sam era deja pe jumătate ieşit, 
când se opri şi se întoarse. Incepu să lovească cu piciorul 
scaunul din faţă, iar apoi să-şi poarte mâinile de-a lungul 
podelei. Sub bocancul stâng al mortului, Sam găsi ceea ce 
căuta: pistolul semiautomat pe care acesta îl ţinea în mână. 
ŞI-I îndesă la curea. 

Se întoarse spre uşă şi lovi puternic din picioare, 
îndreptându-se spre suprafaţă. leşi chiar lângă Remi. La trei 
metri în dreapta lor, coada avionului se înălța perpendicular 
pe suprafaţa apei. 

— Nu se scufundă, zise Remi. 

— Probabil că s-a format o pungă de aer în coadă. Mă 
întorc să văd ce mai pot recupera. In planul meu nu mai 
intra şi partea asta. Ne vedem pe plajă. 

Sam îşi umplu plămânii cu aer, făcu un salt în faţă şi se 
scufundă. Intinse braţul şi găsi marginea aripii, apoi se trase 

de-a lungul fuzelajului până în cadrul uşii. 

Se opri. 

Rivera dispăruse. Sam privi înspre spatele avionului, nu 
văzu nimic şi se uită iarăşi la scaunul din faţă. Cu colţului 
ochiului drept sesiză ceva mişcându-se şi se întoarse. O 
umbră se năpusti spre faţa sa. Simţi cum ceva tare îl 
izbeşte în frunte. Ochii îi fură străfulgeraţi de durere, iar 
apoi totul se întunecă. 


— Sam! auzi el un strigăt estompat. Glasul se stinse, dar 
apoi reveni. Sam! 

Simţi o mână pe chip. Recunoscu atingerea: era Remi. Se 
chinui să-şi deschidă ochii. Remi era aplecată deasupra lui, 
părul ei castaniu mângâindu-i faţa. Remi îi zâmbi. 

— Câte degete vezi ridicate? 

— Amuzant, ce să zic. Niciunul. Sunt bine. Ajută-mă să 
mă ridic. 

— Stai acolo. Ai o tăietură urâtă în frunte. 

— Rivera... Unde... 

— Chiar aici, domnule Fargo. 

Sam lăsă capul pe spate. La trei metri de el, văzu 
imaginea răsturnată a lui Rivera care şedea pe nisipul 
cenuşiu al plajei. 

— La naiba, murmură Sam. Trebuie să recunosc, Rivera, 
eşti un om dat dracului. 

Sam se chinui să se ridice, sprijinindu-se în coate, dar nu 
reuşi decât cu ajutorul lui Remi. Se întoarse. Rivera n-arăta 
prea bine: avea nasul rupt, un ochi îi era umflat, iar buza 
inferioară îi era despicată. Totuşi, în mâna dreaptă ţinea 
fără ezitare un pistol. 

— lar tu eşti prea deştept ca să-ţi meargă bine, zise 
Rivera. Aştept să-ţi mai revii puţin, apoi vă împuşc şi pe tine 
şi pe nevasta ta. 

— Ce-i drept, am încercat să te ucid, dar n-am minţit în 
legătură cu locul ăsta. S-ar putea să mă fi înşelat, dar nu 
cred. 

— Perfect. Vă omor pe amândoi, apoi găsesc singur 
intrarea. Insula nu e chiar atât de mare. 

— Nu pare mare acum, dar, după ce vei intra în junglă, 
va deveni subit mult mai mare. Vei avea nevoie de luni 
întregi ca să o găseşti. 

— Dar vouă cât v-ar lua? 

Sam se uită la ceas. 

— Cam opt ore după ce pătrundem în calderă. 

— De ce tocmai opt ore? 

— E doar o presupunere. 

— Incerci să mai câştigi timp? 

— Da şi asta. Dar, de asemenea şi noi vrem la fel de mult 
ca tine să găsim Chicomoztocul. Poate chiar mai mult. Doar 
că avem alt motiv decât tine. 

— Aveţi cinci ore la dispoziţie. 

Rivera se ridică. 

Remi îl ajută pe Sam să se ridice la rândul lui. Se sprijini 
de ea, ca şi cum ar fi fost ameţit. 

— Mă doare capul, zise el cu glas tare, apoi şopti în 
urechea lui Remi: Aveam o armă. 

Remi zâmbi. 

— Aveai. Acum e la mine. 

— Ascunsă la talie? 

— Da. 

— Dacă ţi se oferă ocazia, împuşcă-l. 

— Cu plăcere. 

— Eu o să-ncerc să-i distrag atenţia. 


Cum îşi făcuseră antrenamentul în ultimele săptămâni, 
mai întâi în Madagascar, apoi pe insula Pulau Legundi, 
pentru Sam şi pentru Remi urcarea pe povârnişul împădurit 
al insulei fu relativ uşoară, în schimb, Rivera se chinuia. 
Avea nasul rupt, aşa că era obligat să respire pe gură şi 
începuse să şi şchiopăteze. Totuşi, anii petrecuţi în armată 
se făceau simţiţi. Ţinea pasul cu ei, lăsând o distanţă de trei 
metri între ei şi vârful pistolului. 

In cele din urmă, ajunseră în vârf. Sub ei, povârnişurile 
calderei coborau la o adâncime de treizeci de metri. Forma 
concavă acţionase veacuri la rând ca un receptacul pentru 
apa de ploaie şi făcuse ca vegetaţia din interior să crească 

mai repede decât cea de pe versanţii exteriori. 

— Ce facem acum? întrebă Rivera. 

Sam se roti în cerc, încercând să se orienteze. 

— Busola era în avion, aşa că trebuie să estimez... Sam 
merse la dreapta, îşi croi drum printre copaci, înaintând 
cam cinci metri, apoi se opri. 

— Ar trebui să fie chiar aici. 

— Aici? 

— Sub noi. 

— Explică-mi! 

— Şi după ce-ţi explic tu ne împuşti. Nu, mulţumesc. 

Gura lui Rivera se strânse, devenind o linie subţire. Cu 
ochii aţintiţi asupra lui Sam, Rivera îndreptă uşor pistolul 
spre dreapta şi apăsă pe trăgaci. Glonţul îi trecu lui Remi 
prin piciorul stâng. Ţipă şi se prăbuşi la pământ. Rivera 
îndreptă pistolul spre Sam, care tocmai voia să înainteze. 

— Lasă-mă să o ajut, zise Sam. 

Rivera privi înspre Remi. Miji ochii. Merse şchiopătând 
până la ea, se aplecă şi luă pistolul care îi căzuse de la talie. 
Rivera făcu un pas înapoi. 

— Poţi să o ajuţi acum. 

Sam fugi lângă ea. Remi îi apucă mâna cu putere, având 
ochii strânşi din cauza durerii. Sam se căută prin buzunare, 
scoase o bandană şi o apăsă pe rană. 

— Am reuşit să-ţi atrag atenţia acum? întrebă Rivera. 

— Da, fir-ar să fie. 

— Glonţul a lovit-o în muşchiul cvadriceps. Nu va muri din 
cauza sângerării şi dacă nu stă pe aici mai mult de câteva 
zile, nu prea există riscul să se infecteze. Adunate de la cele 
două pistoale, mai am încă treizeci de gloanţe. Dacă nu 
începeţi să cooperaţi, voi continua să vă împuşc. 

Coborâră până la poalele văii, Sam mergând în faţă şi 
purtând-o pe Remi în braţe, în timp ce Rivera păşea în 

spatele lor. Găsiră un mic luminiş aproximativ în centrul 
depresiunii şi Sam o aşeză pe Remi pe pământ. Rivera se 
aşeză pe un buştean căzut aflat la marginea luminişului. Cu 
pistolul aţintit în permanenţă spre pieptul lui Sam, Rivera îşi 
ridică tricoul; în partea stângă a abdomenului avea o 
vânătaie de dimensiunea unei mingi de tenis. 

— Cred că e destul de dureroasă, zise Sam. 

— E doar o vânătaie. 

Sam îngenunche lângă Remi. Ridică bandana prinsă în 
jurul coapsei. Rana abia dacă mai sângera. 

— Rivera are hemoragie internă, şopti Sam. 

— Cât de rău? întrebă Remi cu dinţii încleştaţi. 

— Nu ştiu sigur. 

— Trage de timp până când cade mort. 

— O să încerc. _ 

— Ţineţi-vă gura! urlă Rivera. Indepărtează-te de ea! 

Sam se conformă. 

Rivera îndreptă arma spre Remi. 

— Ideea mea se bazează pe reprezentări, zise Sam. 
Chicomoztocul apare întotdeauna ca o peşteră cu alte şapte 
grote în jurul ei... precum o floare. Peştera e sub un munte. 
Există mai multe variante ale desenelor, dar detaliile 
principale sunt întotdeauna aceleaşi - inclusiv locaţia 
intrării. 

— E chiar la fund, zise Rivera. 

— Exact. Dar, dacă am dreptate şi suntem în locul 
potrivit, atunci forma exterioară a insulei era la fel de 
importantă ca aceea interioară. 

— Dar cum ar fi putut să aibă o perspectivă de deasupra? 

— N-au avut. Au navigat în jurul ei şi au cartografiat-o. 
Cum insula e atât de mică, nu le-ar fi fost foarte greu să 
facă asta cu acuratețe. 

— Continuă! 

— Dacă priveşti reprezentările ca pe o imagine 
bidimensională, intrarea în Chicomoztoc e jos. Dacă o 
priveşti de deasupra - şi dacă se orientau în funcție de cele 
patru puncte cardinale, aşa cum făceau majoritatea 
civilizaţiilor - atunci intrarea se află la sud. 

Rivera cumpăni cele auzite, apoi încuviinţă uşor din cap: 

— Bine. Du-te să o găseşti. Ai la dispoziţie patru ore. 
Dacă nu descoperi nimic în timpul ăsta, vă omor pe 
amândoi. 

Rivera le explică regulile de bază: Sam avea să caute 
intrarea în timp ce Rivera o păzea pe Remi. Din când în 
când, la intervale neregulate, Rivera avea să-l strige pe 
Sam. Dacă nu răspundea în zece secunde, Rivera urma să o 
împuşte din nou pe Remi. 


După cum procedase împreună cu Remi pe insula Pulau 
Legundi, Sam trebuia să se descurce cu ceea ce avea la 
îndemână: un băț rezistent şi lung de doi metri şi multă 
răbdare. Indreptându-se cu faţa direct spre sud, începu să 
se caţăre pe povârnişul calderei, lovind pământul cu băţul. 

Avu nevoie de douăzeci de minute ca să urce până în 
vârf. Se simţea penibil. Deşi metoda era sigură şi era încă 
folosită în anumite cazuri, gravitatea situaţiei, a locului în 
care se afla, a ceea ce căuta şi faptul că viaţa lui Remi 
depindea de cât de repede lucra, toate acestea laolaltă îi 
făceau să se simtă frustrant de neajutorat. 

După-amiaza se scurse încet. La intervale de douăzeci de 
minute, urca şi cobora povârnişul. Sus, jos, repetând 
mişcarea până când trecu peste acesta de şase ori, de opt 
ori, apoi de zece ori. 

La scurt timp după ora cinci, când soarele cobora spre 
orizont la vest, îşi croi drum printr-un pâlc dens de copaci şi 
se opri să-şi tragă răsuflarea. 

Iniţial, sunetul nu fu decât un şuierat slab. Sam îşi ţinu 
răsuflarea şi se forţă să identifice locul de unde venea. 
Părea să fie peste tot în jurul lui. 

— Fargo! strigă Rivera. 

— Aici! răspunse Sam. 

— Mai ai treizeci de minute. 

Sam înaintă încă trei metri în josul povârnişului. Se opri. 
Şuieratul deveni puţin mai slab. Se duse trei metri mai la 
stânga şi ascultă din nou. Acum se auzea mai tare. Repetă 
testul, călcând apăsat de-a lungul povârnişului, până când 

ajunse în faţa unei protuberanţe. Îşi înfipse băţul în ea; 
vârful dispăru. 

Inima îi bătea cu putere în piept. 

Căzu în genunchi şi îşi băgă capul în deschizătură. 

Şuieratul se auzea de două ori mai tare acum. 

— Valuri, şopti el. 

Se retrase, căută în buzunar şi îşi găsi lanterna în formă 
de stilou. Apăsă butonul de aprindere, dar nu se întâmplă 
nimic. 

— Haide! Deşurubă capătul, aruncă bateriile pe pământ 
şi îşi folosi tricoul pentru a le usca pe fiecare în parte. 
Reasamblă lanterna şi apăsă butonul. Văzu strălucirea 
razei. 

Işi băgă din nou capul în deschizătură şi lumină împrejur. 
Un puț lat de un metru şi cu pereţii netezi cobora pe 
diagonală de-a lungul povârnişului. La capătul bătăii razei 
lanternei lui Sam, tunelul se curba înspre întunecime. 

— Fargo! 

Sam îşi scoase capul: 

— Aici! 

— Mai ai douăzeci şi cinci de minute. 

Trebuia să ia o decizie. Cum nu avea nici cea mai vagă 
idee unde ducea tunelul şi neavând echipament adecvat, 
putea să iasă cu uşurinţă din raza auditivă a lui Rivera sau, 
chiar mai rău, să audă strigătul lui Rivera, dar să nu 
reuşească să răspundă în cele zece secunde alocate. Nu se 
îndoia că oricare dintre aceste circumstanţe ar fi atras după 
sine împuşcarea lui Remi. i 

„Oricum ne va ucide”, îşi zise Sam. Imi asum riscul. 

Cu picioarele înainte, Sam se strecură în deschizătură şi 
începu să coboare. 


Nu înaintase trei metri, când Rivera strigă: 

— Fargo! 

Sam se târî înapoi pe culoar şi îşi scoase capul la 
suprafaţă. 

— Aici! Se uită la ceas: mai avea nouăsprezece minute. 

Se întoarse în culoar şi se lăsă să alunece, încetinindu-şi 

avântul cu ajutorul vârfurilor picioarelor şi al palmelor până 
când ajunse la cotitură, unde fu nevoit să îşi unduiască 
trupul pentru a trece de unghi. Culoarul deveni din ce în ce 
mai abrupt, continuând aşa încă trei metri, apoi, dintr- 
odată, se lărgi. Sam îşi simţi picioarele atârnându-i în gol. 
Se agăţă de pereţi încercând să atenueze alunecarea, dar 
gravitația îşi spuse cuvântul. Alunecă pe culoar şi începu să 
cadă. 


Capitolul 49 


Plonjarea dură mai puţin de o secundă. 

Ateriză cu picioarele înainte pe o grămadă de ceva 
moale, se rostogoli înapoi printr-un salt în spate şi se opri în 
genunchi. Lanterna era căzută la câţiva metri distanţă. Se 
târî până la ea, o luă şi purtă raza de jur împrejur. 

Grămada pe care căzuse era de un alb aproape imaculat. 
Primul lui gând fu că era vorba despre nisip, dar apoi o 
mirosi: era mirosul distinct al sării, în jurul său auzea ecoul 
mişcării valurilor care se izbeau de pereţi, estompându-se şi 
revenind apoi multiplicat, ca şi cum ar fi fost prins în 
auditoriul dintr-un parc de distracţii. 

Sam se uită la ceas: şaisprezece minute. 

Privi în sus. Culoarul pe care căzuse era la trei metri 
deasupra capului său. Se întoarse şi purtă raza lanternei 
împrejur. Peretele cel mai apropiat strălucea puternic, ca şi 
cum ar fi avut încastrate oglinzi minuscule. Se duse lângă 
el. 

— Sare, murmură Sam. 

Dincolo de faţeta albă a peretelui de sare, putu distinge o 
fâşie mai închisă la culoare. Era verde - verde transparent. 
Striaţia urca de-a lungul peretelui, lărgindu-se şi formând o 
bandă groasă de treizeci de centimetri, apoi se curba, 
bifurcându-se într-o serie de ramificații. Sub peretele alb de 
sare, ramificaţiile se extindeau, formând un fel de grătar. 

Grota era aproximativ ovală şi nu depăşea doisprezece 

metri în diametru. Cu ochii aţintiţi pe tavan, o porni de-a 
lungul grotei. Simţi un jet de aer ridicându-i-se pe lângă 
picioare. Se opri şi se ghemui. 

Gaura cu un diametru de un metru era perfect deghizată 
de o crustă de sare, suprafaţa fiind punctată de găuri mici 
prin care pătrundea aerul. Sam se ridică şi privi împrejur. 
Ştiind acum ce să caute, purtă raza lanternei de-a lungul 
podelei şi găsi zeci de găuri. 

Ajunse în centrul grotei. Dispuse la intervale regulate în 
jurul său, se găseau ceea ce păreau stalagmite incrustate în 
sare, fiecare cu o înălţime de un metru şi jumătate. Erau 
şapte. Işi dădu seama că erau pietre ceremoniale. Poate că 
fiecare era o metaforă. 

— Locul celor şapte grote, murmură Sam. Chicomoztoc. 

Păşind cu grijă, merse lângă cea mai apropiată piatră 
ceremonială, îngenunche şi lipi capul lanternei de 
suprafaţă. In spatele sării cristalizate văzu o slabă licărire 
verzuie. Folosi coada lanternei pentru a lovi uşor suprafaţa. 
La a treia lovitură, o aşchie de sare se desprinse, urmată de 
o piatră de dimensiunea unei mingi de ping-pong. O ridică. 
Era de un verde translucid, asemenea statuetei păsării 
maleo. 

Piatra absorbi lumina lanternei, învolburându-se până 
când părea să licărească şi să scânteieze din interior. Sam 
puse piatra în buzunar. 

— ...Fargo! se auzi slab glasul lui Rivera. 

— La naiba! murmură Sam. 

Se răsuci pe călcâie, îndreptând raza lanternei în toate 
părţile. Avea nevoie de un plan. Avea nevoie de ceva... 
Raza lanternei căzu asupra grămezii de sare. Incepea să se 
contureze sâmburele unei idei. Era ceva abia schiţat, dar 
asta era tot ce avea. 

Ferindu-se de găuri, fugi până la grămada de sare. Luă 
un pumn de sare şi îl băgă în buzunar. Purtă lanterna de-a 
lungul peretelui de lângă el. Se curba spre dreapta. Urmă 
linia peretelui. Podeaua cobora, apoi urca şi vira spre 
stânga. Foşnetul valurilor se auzea tot mai slab în spatele 
lor. Văzu o lumină slabă spre dreapta. Fugi înspre ea. 

Spaţiul se îngustă şi tavanul cobori până când fu nevoit să 
fugă cocoşat. 

Se împletici într-o perdea de vegetaţie şi căzu în faţă. 

— ...argo! 

Sam se rostogoli pe spate şi îşi trase răsuflarea. 

— Aici! 

— Unsprezece minute. 

Sam rămase nemişcat treizeci de secunde, analizându-şi 
planul până când avu convingerea că ar putea funcţiona. 
Totuşi, ar putea funcționa era departe de va funcționa. N- 
avea de ales, nu existau alte opţiuni şi chiar nu mai avea 
timp. 

Îşi croi drum înspre fundul văii, iar apoi se întoarse în 
luminiş. 

— Am găsit ceva. 

— Mă minţi? replică Rivera. 

— Nu. 

Rivera se ridică. 

— Să mergem! 

— Lasă-mă doar o clipă. 

Sam se apropie de Remi şi se aşeză lângă ea. Deschise 
ochii şi îi zâmbi. 

— Salut. 

— Salut. Te doare? 

— Nu. Zvâcneşte. Mi-am numărat bătăile inimii ca să mai 
treacă timpul. 


Sam chicoti. 

— Nu te plictiseşti niciodată, nu? 

— Niciodată. A 

— Am găsit ceva. || duc pe Rivera acolo. 
— E...? 


— Cred că da. Cred că l-am găsit. Se aplecă şi o sărută 
pe obraz. O să-l duc acolo, şopti el. Cu puţin noroc, osă mă 
întorc singur. 

— Atunci ne vedem când te întorci. 

Sam se ridică şi se întoarse spre Rivera. 

— Gata. 

— la-o înainte! 

Sam îl duse pe Rivera la intrare, apoi îi dădu lanterna şi 
se trase într-o parte când Rivera îşi vâri capul prin 
deschizătură. Rivera îi aruncă lanterna înapoi lui Sam. 

— Ce e acolo? 

— N-am înaintat prea mult. 

Rivera rămase în cumpănă. Sam ştia că încerca să-şi dea 
seama dacă mai avea nevoie de soţii Fargo. 

— Dar atunci când am intrat m-am rătăcit de trei ori. La 
capătul unuia dintre tunelele laterale e o râpă; dincolo de 
ea, am văzut ceva pe perete. Un fel de simbol. 

Obţinu efectul scontat. Rivera îi făcu semn lui Sam să 
intre în tunel. Făcu un pas înăuntru, apoi înaintă cocoşat 
până când pereţii şi tavanul începură să se lărgească. 
Rivera era la câţiva paşi în urma sa. 

— Incotro? 

Sam se prefăcu derutat pentru câteva secunde, apoi coti 
spre dreapta şi merse de-a lungul peretelui, coborând, 
urcând şi cotind până când ajunse în grota de sare. 

— Se aud valurile? întrebă Rivera, privind împrejur. 

— Cred că da. S-ar putea să fie un adevărat labirint de 
peşteri marine. 

— Dar pereţii? Sunt din sare cristalizată? 

— Sare marină adusă din peşteri. Vezi striaţiile 
întunecate? Sam îndreptă lanterna înspre cel mai apropiat 
perete. Uită-te! 

Cu pistolul aţintit spre pieptul lui Sam, Rivera făcu un pas 
înspre perete. 

— E un fel de depozit de minerale. Smarald sau jad. 

Incuviinţând absent din cap, Rivera urmări vinişoarele 
care urcau în spirale de-a lungul pereţilor şi se întindeau pe 
tot tavanul. 

— Unde e tunelul lateral? 

Având grijă să nu abată raza lanternei asupra podelei, 
Sam o purtă de-a lungul tavanului. Işi ţinu răsuflarea, 
aşteptându-se aproape ca Rivera să observe pietrele 
ceremoniale şi felul în care erau dispuse, dar nu se 
întâmplă. 

— Dă-i drumul! 

Sam începu să înainteze. Simţind că inima stătea să-i 
sară din piept, încercă să înainteze cât mai calm, ocolind 
găurile, călcând cu atenţie pe marginea lor. În timp ce 
trecea de zona centrală a grotei, se auzi un pârâit, ca şi 
cum s-ar fi rupt copca de pe un iaz. Rivera înjură. 

Sam se întoarse. 

— Ce naiba, nu-mi băga lanterna în ochi! 

Rivera călcase într-una dintre găurile mai mici şi intră 
prin ea până la prohab. Se zbătea încercând să-şi elibereze 
piciorul prins şi să şi-l tragă pe celălalt sub el. Mai încercă 
de două ori, apoi renunţă. 

— O să vii să mă ajuţi să ies. Dacă... 

— Ştiu, răspunse Sam. O să mă împuşti. p 

Cu lanterna în mâna stângă, Sam începu să se apropie. li 
puse lumina în ochi lui Rivera, apoi o coborî din nou. In 
acelaşi timp, îşi băgă mâna dreaptă în buzunar, luă un 
pumn de sare şi o scoase. 

— La naiba! bombăni Rivera. Ai grijă cu lumina aia... 

— Scuze. _ 

— E suficient de aproape. Intinde-mi mâna, dar nu 
încerca tu să mă apuci. 

Sam întinse braţul. Rivera îl înhăţă şi se folosi de 
greutatea lui Sam pentru a se trage afară. Sam simţi cum 
Rivera îşi muta greutatea spre înainte. Răsuci lanterna între 
degete, îndreptând raza direct spre ochii lui Rivera. 

— Scuze, zise Sam din nou. 

In clipa în care rostise cuvântul, profită de orbirea 
temporară a lui Rivera şi se deplasă în lateral spre stânga, 
ieşind din bătaia armei. Sam îşi azvârli braţul în faţă ca şi 
cum ar fi aruncat o minge de baseball. Sarea îl lovi pe 
Rivera direct în ochi. Ştiind ce avea să urmeze, Sam se 
aruncă pe burtă. 

Rivera urlă şi începu să apese trăgaciul. Gloanţele loviră 
pereţii şi tavanul. Incăperea fu umplută de cristale de sare 
care străluceau în lumina lanternei lui Sam. Rivera se 
învârtea înnebunit, clătinându-se dintr-o parte în alta în 
încercarea de a-şi recăpăta echilibrul, în timp ce arma îi 

zvâcnea în mână. 

Sam se ridică în genunchi, îşi încordă piciorul ca un 
alergător la linia de start, apoi se avântă şi sări la atac. 
Rivera auzi scrâşnetul paşilor lui Sam şi se întoarse în 
direcţia sunetului, trăgând cu arma. Din fugă, Sam se 
aruncă din nou pe burtă şi alunecă de-a lungul podelei, 
cristalele de sare zgăriindu-l pe piept şi pe bărbie. Rămase 
nemişcat. Işi ţinu răsuflarea. 

Rivera se răsuci, încercând să localizeze sunetul, îşi 
pierdu din nou echilibrul, alunecând iar într-o parte şi 
călcând într-o altă gaură. Piciorul trecu prin crusta de sare 
cu zgomotul unui fermoar desfăcut, îşi desfăcu braţele, 
încercând să se oprească din cădere. Arma îi zbură din 
mână şi alunecă de-a lungul podelei de sare, oprindu-se 
chiar în faţa lui Sam. 

Acesta o luă şi se ridică în picioare. 

— Fargo! strigă Rivera. 

Sam merse până la gaură. Rivera era cu braţele larg 
deschise. Se mai ţinea doar în forţa palmelor. Braţele îi 
tremurau deja; tendoanele gâtului erau umflate pe sub 
piele. Incă orbit de sare, Rivera îşi rotea capul înnebunit 
dintr-o parte în alta. 

Sam se ghemui lângă el. 

— Fargo! 

— Sunt chiar aici. Ai cam dat de belea. 

— Scoate-mă de aici! 

— Nu. 

Sam lumină gaura cu lanterna. Vârfuri de stâncă 
acoperite de sare ieşeau din pereţi ca nişte ţepi, lăsând 
doar un gol de cincizeci de centimetri în centru. De jos se 
auzea mugetul valurilor care se loveau de stânci. Sam luă o 
piatră de mărimea unei mingi de tenis, o aruncă în 
deschizătură şi o ascultă ricoşând de pietre până când 
sunetul se stinse. 

— Ce-a fost asta? întrebă Rivera. 

— E chemarea destinului, răspunse Sam. Te strigă de lao 
adâncime de treizeci de metri şi funcţionează pe baza celei 
de-a doua legi a lui Newton. 

— Ce naiba înseamnă asta? Scoate-mă de aici! 

Rivera mârâi frustrat. Incercă să se tragă în sus, dar nu 
reuşi decât cu câţiva centimetri. Alunecă la loc. Capul lui 
trecu dincolo de nivelul podelei. Pe sub tricou, muşchii îi 
tremurau din cauza efortului. 

— Tocmai mi-am dat seama de ceva, zise Sam. Cu cât îţi 
transpiră palmele mai mult, cu atât se dizolvă sarea de sub 
ele. Cred că experţii financiari numesc asta randament 
descrescător. Nu e o metaforă perfectă, dar cred că înţelegi 
ce vreau să zic. 

— Ar fi trebuit să te omor. _ 

— Sper să-ţi ţină de cald gândul ăsta. In curând, nu vei 
mai avea nimic altceva. 

Mâna stângă a lui Rivera alunecă de pe margine. Pentru 
o fracțiune de secundă, se agăţă cu mâna dreaptă, 
înfigându-şi unghiile în podea, apoi alunecă într-o parte şi 
începu să cadă. Ateriză cu spatele pe unul dintre vârfurile 
de stâncă şi îşi frânse coloana. Urlă de durere, apoi alunecă 
şi continuă să cadă, capul lovindu-i-se de piatră după piatră, 
până când fu înghiţit de hău. 


Epilog 


După două săptămâni 
Goldfish Point, La Jolla, California 


Remi intră şchiopătând în solariu şi se lăsă într-unul 
dintre şezlongurile de lângă Sam. Fără să-şi ridice ochii de 
pe iPad, Sam zise: 

— Ar trebui să mai foloseşti bastonul măcar încă o 
săptămână. 

— Nu-mi place. 

Sam îşi întoarse privirea spre ea. 

— Şi mai spui că eu sunt încăpățânat. Ce-ţi mai face 
piciorul? 

— E mai bine. Doctorul a zis că în câteva săptămâni mă 
voi recupera complet. Ţinând cont de alternativa neplăcută, 
sunt cât se poate de mulţumită. 

— Prin „neplăcută” presupun că te gândeşti la moartea 
prin inaniţie în craterul unui vulcan mort? 

— Exact la asta mă gândeam. 

Deşi Remi nu fusese în pericol de a muri în urma 
hemoragiei pe insula Chicomoztoc, după cum o botezaseră 
ulterior, Sam ştiuse că riscul infecţiei şi al septicemiei 
fuseseră cât se poate de reale. 

Avusese doar două opţiuni: să stea pe poziţie şi să 
aştepte ca Selma să trimită ajutoare, dar, deşi era sigur că 
avea să facă asta, se întreba cât timp ar fi durat până când 
cererea ei ar fi parcurs toate căile oficiale din cadrul 
guvernului indonezian. Cea de-a doua opţiune era să o lase 
singură pe Remi şi să pornească el în căutarea ajutorului. În 
cele din urmă, Remi, cunoscându-şi bine soţul, îl încurajase 
să-i lase ei pistolul şi să plece. Sam fusese însă nevoit să 
decidă în ce direcţie să pornească. 

A doua zi de dimineaţă îşi luase rămas-bun de la Remi şi 
se căţărase pe marginea calderei, unde rămăsese pentru o 
vreme, scrutând orizontul. Aproape că se decisese să 
meargă spre sud, când văzuse un fir subţire de fum 
ridicându-se dintre copaci la câţiva kilometri spre nord. 

Coborâse povârnişul în pas alergător, se aruncase în apă 
şi înotase cam un kilometru până la țărm, de unde pornise 
spre nord până când ajunsese la un râu. Urmase cursul 
apei, pătrunzând mai adânc în inima pădurii, ghidându-se în 
permanenţă după coloana de fum, până când ajunsese într- 
un mic luminiş în centrul căruia stătea un bărbat purtând o 
vestă de safari şi o şapcă albastră cu logoul BBC. 

Când îl văzuse pe bărbatul răvăşit care se ivise de 
niciunde, regizorul documentarului strigase: „Tăiaţi!” şi 
ceruse să afle cine era cel care îi stricase filmarea. 

După două ore, Sam era înapoi alături de Remi şi peste 
încă o oră, elicopterul BBC ateriza pe plajă. A doua zi, se 
aflau în Jakarta, lui Remi fiindu-i oferite siguranţă şi 
confortul unui pat. 


373 


— Trebuie să începem să luăm nişte decizii, zise Sam 
acum. 

— Ştiu. 

Păstrau un secret de dimensiuni colosale. Ţinând cont de 
caracterul spectaculos al descoperirii pe care o făcuseră în 
săptămânile care urmaseră dezgropării clopotului de pe 
Shenandoah, fusese un şoc când îşi dăduseră seama că 
nimeni altcineva în afară de ei, de Selma, Pete, Wendy, de 
profesorii Milhaupt şi Dydell şi de Kid nu avea cunoştinţă de 
ceea ce găsiseră. Canoea din Madagascar se afla încă pe 
altarul din peştera Gurii Leului; corabia Shenandoah era 
încă în interiorul ravenei de pe insula Pulau Legundi, 
îngropată sub cinci metri de cenuşă rezultată în urma 
erupției vulcanului Krakatau; statueta păsării maleo, pe 
care o recuperaseră de pe Shenandoah, era ascunsă în 
seiful din camera de lucru; încăperea ceremonială de sub 
calderă rămăsese ascunsă şi neatinsă. 

Deşi intenționau să pună la dispoziţia comunităţilor 
arheologice şi antropologice toate descoperirile făcute, erau 
conştienţi şi de faptul că era mai înţelept să aştepte câteva 
săptămâni, timp în care să ia în considerare toate 
implicaţiile descoperirilor şi totodată, să se pregătească 
pentru furtuna mediatică ce avea, fără îndoială, să urmeze 
conferinţei de presă. 


Sam şi Remi înțelegeau acum şi de ce Garza nu 
permisese niciodată ca simbolul Partidului Mexica 
Tenochca, statueta de jad reprezentându-l pe Quetzalcoatl, 
să fie supusă unei examinări fizice. Dacă s-ar fi întâmplat 
asta, Sam şi Remi erau convinşi că rezultatele obţinute s-ar 
fi potrivit cu cele ale examinării statuetei păsării maleo. 
Pasărea de nestemate nu era, de fapt, nici din smarald, nici 
din jad, ci dintr-un granat rar, cunoscut sub denumirea de 
demantoid magmatic. In afară de procesul meticulos de 
finisare la care fusese supusă pasărea maleo, 
caracteristicile sale erau identice cu cele ale pietrei pe care 
Sam o luase din grotă. 

Indiferent de locul sau de modul în care Blaylock găsise 
pasărea maleo, starea surprinzător de bună în care se afla, 
precum şi soarta unică a corabiei Shenandoah făcuseră 
posibilă descoperirea mai multor dovezi convingătoare: 
urme microscopice de pigmenţi specific indonezieni sugerau 
că statueta fusese odată pictată - probabil tocmai pentru a 
reprezenta mai bine înfăţişarea păsării maleo. 


În zilele ce au urmat întoarcerii lor acasă, o serie de 
secrete minore care le dăduseră bătăi de cap lui Sam, Remi 
şi celorlalţi ajunseră treptat să fie dezlegate: jurnalul lui 
Blaylock, ale cărui excentricităţi continuau să se arate în 
diferite detalii, rezolvase misterul clopotului în momentul în 
care Pete găsise două pagini lipite laolaltă. Blaylock descria 
cu dramatism felul în care fuseseră atacați de pirați în timp 
ce corabia Shenandoah era ancorată lângă insula Chumbe, 
cu două zile înainte de a porni înspre strâmtoarea Sunda. 
Decât să lase clopotul, „inima Opheliei”, să cadă în mâinile 
piraţilor, preferase să îl arunce peste bord, dar nu înainte de 
a păstra o amintire, limba clopotului, în speranţa că cele 
două vor fi readuse laolaltă în momentul în care avea să se 
întoarcă în Bagamoyo. In aceeaşi confruntare cu piraţii, 
Blaylock îşi pierduse spada de artilerie, o sabie scurtă 
precum cea a gladiatorilor şi care fusese găsită peste o sută 
douăzeci şi şapte de ani de Sylvie Radford în timp ce făcea 
scufundări. 

Jurnalul şi bastonul lui Blaylock, pe care le avea aproape 
întotdeauna asupra sa, rămăseseră totuşi la una dintre 
concubinele sale înainte de a pleca spre Indonezia; 
ajunseseră în cele din urmă la Morton în Muzeul şi 
Magazinul de Curiozităţi Blaylock. Sam şi Remi nu puteau să 
nu se întrebe dacă nu cumva enigmaticul Winston Blaylock 
ştiuse într-un fel că nu avea să se mai întoarcă. 


În cele din urmă, paranoia preşedintelui Quauhtli Garza 
fu cea care îi hotărî destinul. Ca un bun soldat, Rivera nu 
lăsase în urmă nimic care ar fi putut să-l incrimineze pe 
şeful său, dar Sam şi Remi puseseră la cale şi răspândiseră 

o intrigă ţesută din informaţii false, bazată în primul rând pe 
faptul că trupul lui Rivera nu fusese găsit. Fură surprinşi să 
descopere că planul lor se dovedi incredibil de fructuos. 

Pornind de la bănuielile lor despre turiştii pe care Rivera 
îi ucisese în Zanzibar şi de la dovezile care susțineau teoria 
lor despre adevărata origine a aztecilor, folosiră relaţiile lui 
Rube Haywood pentru a declanşa o scurgere de informaţii 
care deveni foarte curând un adevărat torent: Itzli Rivera 
era viu şi dorind să evite extrădarea în Tanzania, colaborase 
cu autorităţile, care obţinuseră astfel informaţii nu doar 
despre crime, dar şi despre încercările lui Garza de a 
ascunde adevărul despre statueta lui Quetzalcoatl şi despre 
înşelăciunea prin care Partidul Mexica Tenochca ajunsese la 
putere. La doar câteva ore după ce povestea ajunsese pe 
canalele de ştiri americane, cele din Mexic o preluaseră şi o 
repetaseră fără încetare. In decurs de câteva zile, partidele 
de opoziţie mexicane şi parlamentul cereau deschiderea 
unei investigaţii şi sute de mii de protestatari ieşiseră pe 
străzile din Ciudad de Mexico, înconjurând clădirile 
guvernamentale şi paralizând oraşul. 

După ce îşi petrecuse aproape un deceniu păzind un 
secret ce avea forţa de a-l ridica pe culmile gloriei sau de a-l 
distruge, Quauhtli Garza conştientizase acum că totul era 
pierdut. În doar câteva săptămâni, rămăsese fără nimic, 
văzuse cum totul se năruia din cauza unor vânători de 
comori. Nişte americani - imperialişti, cu nimic diferiţi de 
Cortez şi de hoardele sale. Era nedrept. Istoria se repetase. 
Oare cum de reuşiseră soţii Fargo? Şi totul atât de repede? 

Blestemaţi să fie, blestemat să fie şi Rivera, nenorocitul 
ăla care îl trădase, după cum gândea Garza. 

Soarta strămoşilor săi nu avea să fie şi a sa. Era singur, 
dar îşi ţinea încă destinul în mâini. 


În cea de-a cincea zi de la răspândirea poveştii, Garza, 
prizonier în propriul birou, înconjurat de mulţimi care 
strigau „Arată-te!” şi „Să plece Garza!”, renunţă la serviciile 
personalului care îi asigura protecţia şi privi pe fereastră la 
cei care, cu doar câteva ore înainte, îl adulaseră - acum 

nenorociţii de conchistadori reveniseră pentru a distruge 
ceea ce el construise. 

La apus, Garza, cu ochii înfundaţi în cap, urcă pe 
acoperişul ce dădea înspre Templo Mayor, aruncă o ultimă 
privire asupra oraşului şi asupra viitorului la care visase, 
apoi se aruncă de acolo cu un aer solemn. 

inconjurat de mii de spectatori înlemniţi de uimire, trupul 
său zdrobit rămase întins pe treptele piramidei, ultimul 
vestigiu al imperiului pierdut al aztecilor. 


Glasul strident al Selmei se auzi prin boxa de deasupra 
şezlongului lui Remi: 

— Sunt gata când sunteţi şi voi. 

— Venim, răspunse Remi. 

O găsiră pe Selma în camera de lucru, aşezată în capul 
mesei. 

— Tocmai am terminat de introdus ultimele date. O 
simulare asemănătoare a fost rulată în urmă cu câţiva ani 
de Institutul Geologic din SUA, îi anunţă Selma. 

Strânsese informaţii de la câteva zeci de organizaţii 
geologice şi universităţi din întreaga lume, pe lângă datele 
obţinute de la Institutul Geologic. 

— Tu ai urmărit-o? întrebă Sam. 

— Şi să vă stric distracţia? Nici vorbă! 

Una dintre întrebările mai problematice care rămăsese 
fără răspuns - sau, cel puţin, nu primise un răspuns care să- 
i satisfacă - era de ce aleseseră protoaztecii, după ce 
călătoriseră douăzeci de mii de kilometri în jurul globului, să 
se stabilească în zona lacului Texcoco. Conform legendei, 
fuseseră călăuziţi de un vultur care stătea pe un cactus cu 
un şarpe în cioc, dar teoria profesorului Dydell despre 
Iconografia Alterată prin Migraţiune sugera că imaginea 
avusese la bază reprezentarea unei păsări maleo aşezate 
pe un durian. 

— Dă-i drumul, Selma. 

Selma îndreptă telecomanda înspre televizorul LCD şi 
după o clipă, pe ecran apăru o hartă precum cele de pe 
Google Earth, reprezentând insula Chicomoztoc. Obiectivul 

se îndepărtă pentru a cuprinde insulele învecinate şi golful. 

Selma apăsă un alt buton. 

Mai încet la început, apoi cu o viteză tot mai mare, 
imaginea începu să se transforme în timp ce o linie 
temporală de pe margine număra descrescător din zece în 
zece ani. Nivelul apelor creştea şi scădea; țărmurile se 
retrăgeau şi se extindeau; jungla devenea când mai rară, 
când mai deasă. Pe deasupra golfului alunecă o coloană de 
fum, urmată de o alta. 

— Opreşte, zise Sam şi Selma puse animația pe pauză. 
Vulcani? 

Remi încuviinţă din cap. 

— Aşa se pare. 

Selma îi dădu din nou drumul. Nivelul apelor crescu 
rapid, apoi scăzu din nou. lar după aceea uscatul începu să 
se mişte. 

— Incepe, murmură Remi. 

— Selma, poţi să-l dai mai încet? întrebă Sam. 

Selma apăsă un buton de pe telecomandă. 

Pe linia temporală apărea anul 782 după Hristos Animaţia 
se desfăşura acum pe perioade de câte un an. Sam şi Remi 
priveau transfiguraţi cum promontoriile golfului se ridicau 
treptat dintre ape şi începeau să se apropie, în timp ce 
toate insulele din golf, mai puţin Chicomoztoc, dispărură 
înghiţite de mare. Când linia temporală ajunse la anul 419 
după Hristos, zona golfului era înconjurată în totalitate de 
uscat. Nu mai rămăsese decât o insulă izolată, având forma 
unei flori, precum cea din reprezentările 

Chicomoztocului, în mijlocul a ceea ce arăta ca un lac. 

— Nici nu-i de mirare că acea fâşie de pământ 
mlăştinoasă din mijlocul lacului Texcoco li s-a părut atât de 
atractivă, zise Remi. Simţeau că se întorceau acasă. 


Sam şi Remi îi mulţumiră Selmei, apoi se întoarseră în 
solariu. 

— Cu care vrei să începem? întrebă Sam. 

— Ce anume? 

— Cu care excavare: canoea din Madagascar, insula 

Chicomoztoc sau corabia Shenandoah? După ce o să facem 
totul public, bănuiesc că în scurt timp se vor forma 
expediţii. Vreau să cred că ni se va oferi şansa de a fi primii 
care să alegem. 

Remi se gândi preţ de o clipă, apoi ridică din umeri. 

— Tu cum vrei? 

Sam zâmbi. 

— Toate sunt tentante. Băgă mâna în buzunar şi scoase o 
monedă. Strânse pumnul şi aşeză moneda pe unghia de la 
degetul mare. Aruncăm de două ori. Alegem câştigătoarea? 

Remi încuviinţă din cap. 

Sam Fargo azvârli moneda, care se răsuci în aer. 


Nota autorilor 


Le mulţumim următorilor, fără de care această carte nu 
ar fi ceea ce este: 

Lui Sam Craghead, din cadrul Muzeului Confederaţiei, 
care ne-a propus o perspectivă cu adevărat inestimabilă; lui 
John Koivula şi lui Tim Thomas, pentru sugestiile lor legate 
de mineralogie şi geologie; lui Rich Hartney, pentru că ne-a 
ajutat să înţelegem ce presupune prăbuşirea unui aparat de 
zbor; lui Doug Lyle şi lui C.J. Lyons, pentru că ne-au oferit 
răspunsuri la întrebările legate de medicină; lui Geoff Irwin 
şi lui Peter Bellwood, pentru că s-au arătat dispuşi să 
răspundă speculațiilor noastre antropologice; lui Tim Roufs 
şi Sandrei Noble, pentru cunoştinţele de specialitate din 
sfera culturii mezoamericane; lui Jurgen Theiss, care ne-a 
ajutat când a venit vorba despre Zanzibar şi Tanzania; lui 
Tom Chaffin, autorul cărţii Sea of Cray, care a gândit alături 
de noi desfăşurarea posibilă a evenimentelor istorice; 
Victoriei Lisi, care a citit manuscrisul cu ochi critic; lui Neil, 
lui Peter, lui Tom, Sarei şi lui 

Pam, pentru că au dat dovadă de răbdare, pentru că ne- 
au susţinut în permanenţă şi pentru că ne-au oferit sugestii 
imparţiale; lui Kid şi soţiei sale, pentru prietenia şi 
susţinerea pe care ni le-au arătat; şi nu în ultimul rând, lui 
Steve Berry: prietene, eşti cu adevărat un om deosebit. 

Soții Sam şi Rami Fargo, eroii din Aurul spartanilor, 
se întarc într-o nouă aventura patpitanti, 

Ea În timp ce fac scufundări în Tanzania. Sara si Remi Farga 
;:. descoperă: um clopot aparținând navei Shenandoah, 
pi + de mult dispărută. Ei crebuie sa gaseasca a modalitate 
“de a-l recupera. fără să atragă atencia guvernului tan- 
zanian., dar o fartă mult. mai puternică este angajata in 
aceeaşi vânătoare de comori. Lin 'parcid politic mexican 
în plină ascensiune, ai cărui membri se măndresc cu fap- 
cul că provin direcc din suveranii azteci, intenționează 
să găsească arcefacrul, deoarece canine un secret care 
i-ar putea distruge. Prin Africa, Anglia, pădurile tropicale 
din Moua Guinee, insulele Kurile, pa coastele vulcanului 
Krakatoa și în inima junglei mekicanc, soții Fargo şi 
adversarii lar nemilaşi iși continua goana. dar câştigători 
nui par fi decăt unii dintre e. lar pedeapsa pentru eşec 
ceste moartea. 
Un nau thriller care te çinc cu sufletul la gură, o noud seris 
de aventuri de la maestrul suspansului tlie Cussler! 


Rèmanecle lui Cussler sunt publicate 
în pesto 49 de lili, 
în arzi bine de ca sută de yari ale Lurmii, 


È uyi 

